
La miezul nopţii, prinţul Carol, după ce se îmbăie, îşi puse 
uniforma de general de aviaţie, îşi înfipse în piept toate 
decoraţiile şi trecu în bibliotecă, unde-l aştepta domnul Dacu, 
preşedintele Consiliului de miniştri. 

— Domnule Dacu, am sosit! facu el, vioi, şi scutură energic 
mâna primului ministru. 

Dacu, drept, solemn şi, în glas fără niciun fel de accent care i- 
ar putea trăda vreun sentiment ori vreun gând oarecare, îi 
răspunse: 

— Bine aţi venit, alteţă! Cred că sunteţi mulţumit! 

— Încântat, domnule Dacu! Mai mult decât mă aşteptam. N- 
am destule cuvinte să-ţi mulţumesc. Te rog să mă crezi. 

Carol era, într-adevăr, uimit de ordinea în care au decurs 
lucrurile. Aparatul care-l aducea, fusese semnalizat deasupra 
aerodromului de la Pipera pe la nouă şi jumătate seara, cu o 
întârziere de trei ceasuri peste ora convenită cu cei care făceau 
parte din conjurație. După o aşteptare atât de lungă, ofiţerii, în 
frunte cu colonelul Raul Panaitescu, adunaţi pe câmp să-l 
primească, se înapoiară, amărâţi, în oraş, convinşi că lovitura, 
pregătită cu atâta grijă,  ratase. Paşcanu, directorul 
aerodromului, dăduse ordin să fie stinse toate luminile şi se 


pregătea să plece acasă şi el, când auzi pe sus zumzetul unui 
motor. Un avion vroia să aterizeze şi, din pricina întunericului, nu 
ştia unde. Îndată, luminile fură aprinse din nou şi, peste câteva 
minute, Paşcanu se găsi în faţa a doi inşi: unul, cu obrazul 
ascuns de o eşarfă până la ochi şi al doilea, probabil pilotul, care 
i se recomandă: 

— Sunt căpitanul Măcriş!... Trebuia să fim aşteptaţi!... N-au 
fost nişte domni ofiţeri pe aici? 

— Ba da! răspunse Paşcanu, care, cuprins de bănuială, căută 
să-l recunoască, sub eşarfă, pe celălalt. Au fost... Dar au plecat 
mai adineauri. 

Brusc, călătorul îşi descoperi faţa. Paşcanu, zăpăcit, făcu un 
pas înapoi: 

— Alteța voastră? 

— Da! Sunt prințul Carol! 

Şi cu o mânie prin care străbătea îngrijorarea, îi spuse 
pilotului: 

— Măcriş!... Am fost trădaţi!... Ce facem? 

Nu aşteptă răspunsul căpitanului Măcriş şi se întoarse către 
Paşcanu: 

— Trebuie să mă predau! Te rog condu-mă până la Cotroceni. 

Dar Paşcanu, ceva mai calm, se împotrivi: 

— Ba nu, alteţă!... Vă duc la mine! Acolo veţi fi în siguranţă... 
Şi între timp îi anunţ pe ofiţeri! Nu v-a trădat nimeni!... Toţi vă 
aşteaptă! 

Peste o oră, Carol se convinse că Paşcanu are dreptate: toţi îl 
aşteptau. La cazărmile regimentelor 9 şi 2 Vânători, de sub 
comanda prietenilor săi, colonelul Raul Panaitescu şi colonelul 
Spiru Maramă, trupele îl aşteptau spre a-l aclama şi a-l duce la 
Cotroceni în triumf. La palatul Cotroceni îl aşteptau, tot ca să-l 
aclame, regimentul 6 Mihai Viteazul, demnitarii curţii, garda, 
valeţii. lar sus, în capul scării, îl aştepta fratele său, prinţul 
Nicolae, care-i spuse, strangulat de emoție: 

— In sfârşit! Bine că s-a isprăvit şi cu porcăria asta! 

In momentul acesta se produse un incident vesel. 

În poarta palatului intră în mare viteză o maşină care aducea 
pe Crai-Voievod, ministrul de interne şi pe Pricoleanu, prefectul 
Capitalei. Nicolae zări de departe pe noii sosiți şi-i spuse lui 
Carol, râzând: 

— Te caută poliţia!... A venit să te aresteze! 


Nu greşea. Ministrul de interne şi prefectul veniseră să-l 
aresteze pe Carol, convinşi că afacerea a eşuat. Dar când văzură 
atâta armată şi atâta ofiţerime, Crai-Voievod şi Pricoleanu luară 
poziţia de drepţi şi începură să strige: 

— Trăiască prinţul Carol al nostru! 

Şi mii de glasuri le răspunseră: 

— Uraaaa! 

Dacu îşi instruise, deci, oamenii bine: să fie gata la orice 
surpriză şi în tot cazul, să nu facă prinţului dificultăţi decât numai 
dacă va fi pierdută partida. Dacu merita toate felicitările. Şi 
prinţul ar fi vrut să-l asigure că nu-i debitează simple formule de 
politeţă, ci-i mulţumeşte din inimă. Era vădit, însă, că vorbele lui 
nu-şi avură efectul dorit: primul ministru, cu privirea îngheţată, 
stătea nemişcat, parcă ar mai fi aşteptat ceva. Oarecum jenat, 
Carol căută o expresie mai elocventă a recunoştinţei lui. 

— Domnule Dacu, zise el, te-ai purtat ca un adevărat patriot! 

Deodată, preşedintele Dacu se însenină şi, dacă n-ar fi avut 
conştiinţa grelei sale răspunderi în stat, şi-ar fi permis, poate, 
chiar să zâmbească. Grăbit, îşi scoase, din cutiuţa pe care o 
ţinea în buzunarul de la jiletcă, un pămătuf şi-şi pudră nasul 
care, de plăcere, începuse să-i transpire, apoi se înclină: 

— Alteță, niciodată nu voi fi în stare să iubesc patria mai mult 
decât o puteţi iubi dumneavoastră. Patria... 

Carol îşi făcu aspre mustrări că i-a pomenit lui Dacu despre 
patrie, pentru că ştia că preşedintele se va lansa într-o lungă şi 
foarte duioasă evocare a virtuţilor patriei şi mai cu seamă a 
virtuţilor mamei lui de la Bădăcin. Prințului, însă, numai de patrie 
şi de mama lui Dacu nu-i ardea acum. N-avea timp de pierdut cu 
toate prostiile. Trebuia lucrat repede. Cea mai mică întârziere ar 
putea compromite momentul acesta istoric. Carol, deci, se repezi 
să-l reţină pe Dacu să nu cadă în prăpastie: 

— Patria, domnule Dacu, doar pentru asta-i făcută: să fie 
iubită. De aceea şi cred că nu trebuie s-o lăsăm să aştepte prea 
mult. Ce facem? 

Dacu îşi mai dădu o dată cu pămătuful pe nas şi răspunse: 

— Alteță, rămâne aşa cum ne-am înţeles la Neuilly: Alteța sa 
prinţul Nicolae se retrage din regență. Locul e liber. Dacă vreţi, 
guvernul este gata să vă proclame imediat regent. 

Cu obrajii acoperiţi de o roşeaţă vie, Carol îl întrebă pe Dacu: 

— Domnule preşedinte, dumneata de ce crezi că m-am 


deranjat până aici? 

Prinţul nu mai zâmbea şi nici glasul lui nu mai avea rezonanţa 
clară, tinerească, de mai înainte, ci era aspru, îngroşat, aproape 
răguşit - şi tăios, ca o somaţie. 

Senin, Dacu răspunse: 

— V-aţi deranjat, alteţă, ca să fiţi aici printre noi... Şi să se 
termine o dată cu chestia închisă. Patria... 

— Lasă patria în pace, domnule Dacu! se răsti Carol la primul 
ministru al ţării. Eu vreau să ştiu: ce caut aici? 

Dacu uită de pămătuf, deşi ar fi avut nevoie de el mai mult ca 
oricând. Prinţul îl strângea cu uşa, dar demnitatea lui de 
preşedinte al consiliului şi de şef al partidului naţional-ţărănist 
nu-i permitea să cedeze cu una cu două. 

— Alteţă!... încercă el să se explice. 

— Nicio alteţă, domnule Dacu! Eu nu vreau să ştiu decât atât: 
ce caut aici? 

— Doar ne-am înţeles o dată, alteţă! 

— Ce ne-am înţeles, domnule Dacu? Ne-am înţeles să vin în 
ţară, ca să ocup locul ce mi se cuvine. Şi eu îmi cer locul. Sunt 
fiul regelui Ferdinand şi moştenitorul de drept al tronului... Şi 
dumneata vii să-mi spui că ne-am înţeles. Ce ne-am înţeles, 
domnule Dacu? Ce ne-am înţeles? 

Preşedintele consiliului de miniştri, cu pleoapele pe jumătate 
închise, îşi scrută sufletul, curios şi el să ştie cam ce sentiment îl 
stăpâneşte, acum când prinţul răcneşte la el ca la o slugă. 
Indignare? Amărăciune? Dezgust? Regretul că s-a băgat de 
bunăvoie în această aventură? Şi ce aventură! Şi mai ales cu 
cine!... Cu cel mai prost crescut prinţ din câţi a dat cândva 
instituţia monarhică, în tot cursul istoriei. Dacă, acum, când nu-i 
decât un Caraiman oarecare, strecurat în ţară clandestin, cu 
paşaport fals, îndrăzneşte nu numai să-l mintă cu atâta 
neruşinare, dar să şi urle la el, la primul ministru al ţării, ce-ar 
mai fi în stare acest prinţişor să facă atunci când va fi rege?... 
Vedea lucrurile clar domnul Dacu, pentru că domnul Dacu avea 
un puternic simţ al realităţilor. Dar tocmai pentru că era un 
realist, cu capul bine înfipt între umeri, domnul Dacu vedea la fel 
de bine şi cealaltă faţă a problemei: că acuma toate sunt de 
prisos. Să pertracteze cu Carol? N-ai cu cine. Cu un Carol nu poţi 
pertracta. Carol nu te lasă nici să vorbeşti. Prin urmare - ce? Să-l 
alunge? Ar fi prea târziu! Toată ofiţerimea este cu el. De voie, de 


nevoie, deci, prinţul trebuie lăsat în pace. Dar dacă este lăsat în 
pace, să fie cel puţin folosit. Pentru că prinţul, în pofida sau 
tocmai datorită imenselor sale cusururi, poate fi de mare folos 
partidului naţional-ţărănist. Dacă partidul naţional-ţărănist va 
trebui să ţină seama la tot pasul de Carol - va fi şi Carol silit să 
ţină seama la tot pasul de naţional-ţărănişti. Şi Carol şi național- 
ţărăniştii au în Franţa şi în Anglia aceiaşi prieteni comuni, care 
văd în Carol şi în Dacu nişte reprezentanţi devotați ai intereselor 
lor în România. Şi Carol şi naţional-ţărăniştii au în ţară acelaşi 
duşman comun: liberalii. Ura înverşunată a lui Carol împotriva 
liberalilor, care i-au făcut atâta rău în trecut, îl vor obliga pe 
Carol să se sprijine pe Dacu - cel puţin tot atât cât adversitatea 
firească faţă de liberali îi va împinge pe naţional-ţărănişti să se 
sprijine pe Carol. Din această interdependenţă dintre Carol şi 
Dacu ce poate rezulta? Ce alta ar putea să rezulte decât o 
guvernare permanentă, neîntreruptă şi nelimitată a național- 
ţărăniştilor, sub oblăduirea regelui lor Carol! Aşadar, e bine! 
Atunci, de ce să regrete şeful naţional-ţărăniştilor că l-a adus pe 
Carol aici? Ba nu regretă de loc. Că prinţul e un bădăran? Aşa 
este el! Dar un bădăran care prezintă mai multe avantaje decât 
neajunsuri!... Un bădăran necesar. Ceva mai mult: indispensabil. 
Şi să te indigneze mojiciile unui bădăran indispensabil? Să te 
amărască? Să te dezguste? De loc! Să fim realişti. Noi suntem 
oameni politici, nu nişte fetiţe sentimentale de pension. Patria nu 
ne permite să fim sentimentali. Patria... 

Şi vesel că înaltul său simţ politic a ieşit din nou învingător şi 
că nu l-a lăsat să cadă, prosteşte, pradă indignării, amărăciunii, 
dezgustului, ori mustrărilor de cuget, Dacu, la zbieretele lui 
Carol, răspunse - zâmbind pentru întâia oară de la începutul 
întrevederii: 

— Alteță, sunt şi eu de acord că, din clipă în clipă, condiţiile 
politice, prin forţa împrejurărilor, se schimbă... Şi aş putea afirma 
că ne îndepărtează, tot mai mult, precum, desigur, crede şi 
alteţa voastră, de condiţiile în care am făcut înţelegerea. Evident 
că, în împrejurările de azi, nu mai poate fi vorba de un loc în 
regență. Despre regență am tratat în perioada vorbelor. Acuma, 
însă, nu mai suntem în perioada vorbelor, ci a faptelor. Fiul 
marelui rege Ferdinand cel loial nu poate fi decât rege... Şi nu 
simplu regent. Aşa că la întrebarea alteţei voastre de ce aţi venit 
în ţară, vă răspund: aţi venit spre a fi rege! 


Patetismul candid cu care Dacu vorbise, îl făcu pe Carol să 
izbucnească într-un prelung hohot de râs: 

— Ba bine că nu, domnule Dacu! Sunt aici ca să fiu rege! Și 
atunci, ce mă mai întrebi dacă vreau să fiu regent? 

— Constituţia, alteţă! răspunse Dacu, imperturbabil. Numai 
considerente constituţionale. Alteța voastră este un cetăţean al 
României Mari. Şi în România Mare oricare cetăţean se bucură, 
după constituţie, de libertate deplină în toate - deci şi de 
libertatea de a alege ce vrea să fie: rege sau numai regent. Aşa 
că numai în numele acestei libertăţi constituţionale mi-am 
permis să întreb pe alteţa voastră ce vrea să fie: regent sau 
rege? 

Carol se uită cu admiraţie la Dacu şi, plin de entuziasm, 
izbucni: 

— Domnule Dacu, am fost din totdeauna de părere că singurul 
om care merită stimă în ţara românească, eşti dumneata. 
Constituţia!... Dar evident, domnule Dacul!... Constituţia!... Pe 
baza constituţiei am venit eu aici!... Şi tot pe baza constituţiei 
vreau să domnesc! In această privinţă, domnule Dacu, voi fi 
intransigent. 

Şi cu grija de a fi înţeles, sublinie: 

— In-tran-si-gent! Ca şi dumneata, domnule Dacu! 

Dacu primi asigurările prinţului cu satisfacţie. 

— In acest caz, alteţă, veţi găsi în mine sluga dumneavoastră 
cea mai devotată!... Constituţia!... Precum zicea mama mea: 
fără constituţie, patria... 

Pe rege îl cuprinse panica: Dacu începe iar cu mama şi cu 
patria. 

— Da, domnule Dacu! interveni el, precipitat. Este şi părerea 
mea. Aşadar, ne-am înţeles. 

— Ne-am înţeles, alteţă! Intre calitatea de rege şi cea de 
regent, alteţa voastră optează, în mod liber fi nesilit de nimeni, ci 
numai în virtutea drepturilor pe care i le conferă constituţia, 
pentru cea de rege. Voința alteţei voastre va fi împlinită! 

— Când? 

— Mâine după amiază! Consiliul de miniştri mă aşteaptă acum 
la prezidenţie, ca să aduc răspunsul alteţei voastre, spre a putea 
lua toate măsurile... 

— „constituţionale! îl completă Carol. 

— Numai constituţionale, alteţă. Alteța voastră să n-aibă nicio 


grijă. Numai constituţionale. Vor fi, desigur, şi divergențe. 

Prinţul se încruntă: 

— Divergente? Pe ce chestie? 

— Pe chestie constituţională. Pur constituţională. Guvernul nu 
va fi unanim de acord să treacă tronul în mâinile alteţei 
voastre... 

Lui Carol i se urcă sângele în obraz. 

— Nu va fi de acord! ţipă el. De ce? 

— V-am spus: tot din motive constituţionale. Fiecare dintre 
miniştri este liber să-şi manifeste părerea, după cum i-o dictează 
conştiinţa. Este, aşadar, de prevăzut, că nu toţi vor adopta una şi 
aceeaşi soluţie... Mai ales că... Şi asta rog pe alteţa voastră să 
reţină... Oriunde este libertate constituţională, se presupune că 
sunt divergente... Ba, e şi de dorit să fie asemenea divergențe... 

Carol nici nu mai auzea ce-i spune Dacu. Ştia numai că gulerul 
ăsta înalt şi tare îi vorbeşte de divergențe - şi asta îl făcea să 
vadă numai roşu înaintea ochilor. 

— De dorit? Cum aşa, domnule Dacu? De dorit să nu fie de 
acord?... Şi apoi, domnule Dacu, aş vrea să ştiu: cine va fi acela 
care va îndrăzni să voteze împotrivă? 

Preşedintele de consiliu, cu ochii drept în ochii prinţului, 
răspunse: 

— In primul rând... eu! 

Carol simţi că se sufocă. 

— Dumneataaaa? făcu el, stupefiat. 

— Da, alteţă!... Eu!... Şi probabil că şi Bagradian... şi Crai- 
Voievod. 

Acum Carol îşi recăpătă glasul ca să-şi poată striga 
indignarea: 

— Dar atunci, domnule Dacu, pentru ce-mi spuneai că dorinţa 
mea va fi satisfăcută? 

— Pentru că avem nevoie de un rege, alteţă. Pentru că din 
pricina nestabilităţii monarhice, suferă creditul nostru din 
străinătate. Pentru că... 

Carol se apucă de cap: 

— Dar nu mai pricep nimic, domnule Dacu! Care rege, ce 
rege... Când ba spui una, ba spui alta. Inainte mă asigurai că 
mâine voi fi proclamat rege şi după un minut mă previi că vei 
vota împotrivă. Şi dacă te întreb de ce vei vota împotriva 
proclamării mele ca rege, îmi răspunzi că o faci pentru că ţara 


are nevoie de un rege... Ce-i asta, domnule Dacu?... Este un fel 
al dumitale de a glumi... sau ce? 

— Nu-i nicio glumă, alteţă! răspunse Dacu, nevinovat. Eu 
trebuie să votez împotrivă, tocmai spre a da tărie principiului 
democratic de libertate constituţională. Eu şi Bagradian şi Crai- 
Voievod vom fi împotrivă. Dar ceilalţi, toţi, se vor declara pentru. 
In urma acestui vot, eu îmi voi da demisia pe loc, pentru că este 
cinstit, alteţă, este constituţional, ca un guvern să demisioneze 
atunci când nu obţine un acord pe o chestie constituţională... 

— Dar de ce să demisionezi, domnule Dacu? 

— Nu v-am spus, alteţă?... Pentru că aşa cere constituţia! Dar, 
în afară de considerentul constituţional care-mi dictează să 
demisionez, mai este şi unul moral la fel de important. Eu, care 
sunt primul ministru al maiestăţii sale regelui Mihai |, nu pot 
prezida, tot eu, detronarea maiestăţii sale regelui Mihai |, şi 
înlocuirea lui cu maiestatea sa regele Carol al II-lea. Ar fi 
indecent, alteţă!... Nu face! Această formalitate trebuie s-o 
împlinească un altul... 

— Cine? făcu prinţul. Vreun liberal? 

— Nu alteţă! Tot noi naţional-ţărăniştii. 

— A, bun! zise Carol, care-l privi cu un surâs tot mai larg pe 
acest neasemuit produs al facultăţii de drept din Budapesta şi al 
societăţii canonice din Blaj. Vrasăzică numai dumneata 
demisionezi, nu şi partidul! 

— Da, alteţă! 

Primul ministru răspunsese cu atâta convingere, încât Carol îşi 
spuse că de la omul acesta ar avea de învăţat multe asupra 
bogăției de subtilităţi pe care o oferă morala. Conducătorul 
naţional-ţărăniştilor, dornic să se prezinte, când îi va suna 
ceasul, în faţa celui-de-sus, cu sufletul cât mai curat, se străduia, 
el, fiinţă fizică supusă păcatelor, să se pună cât mai în curent cu 
morala. Cu partidul său, însă, lucrurile se schimbă. Partidul său 
ce este? O abstracţie, imponderabilă şi insezisabilă, care se 
găseşte dincolo de tot ce poate fi moral sau imoral - şi care, de 
aceea, n-are cum să păcătuiască, deci n-are nici cum să se 
teamă de judecata lui Dumnezeu. 

Totuşi, Carol mai era nedumerit: 

— Şi cum, domnule Dacu?... Dumneata mă părăseşti? 

— Ba nu! Imediat ce formalitatea de mâine va fi săvârşită, 
stau la dispoziţia alteţei voastre şi a tronului... Imediat!... Chiar 


de a doua zi. 

— Aşa da! răspunse Carol, încântat de felul cum ştie Dacu să 
împace morala cu politica lui constituţională. Este foarte bine!... 
Trebuie să dăm de la început un exemplu: statul este dator să se 
sprijine pe moralitate şi constituţie... Şi pe cine propui ca şef al 
guvernului, în locul dumitale? 

— Cred că cel mai potrivit ar fi Marinescu. 

— Marinescu? E bun! Sunt de acord! Ce face nepoată-sa? A 
mai crescut! 

— A crescut, alteţă, a crescut! Acuma e domnişoară în toată 
regula! 

— Tot frumoasă? 

— Mai frumoasă ca oricând, alteţă! 

— O! exclamă Carol, cu un gest de nelinişte. Cum o cheamă? 


— Margareta! 
— Margareta! Aş dori s-o văd. 
Interesul pe care prinţul i-l arăta, spontan, Margaretei, 


înveselea orizonturile primului ministru. Margareta nu este 
Lupeasca... Lupeasca era acum departe şi va trebui să rămână 
departe. Aşa s-a angajat Carol faţă de naţional-ţărănişti: că se va 
întoarce în ţară fără «Roşcata». Aşa s-a angajat şi însăşi Roşcata 
faţă de colonelul Sârbescu, omul lui Dacu de la ambasada 
română din Paris. 

— Domnule colonel, a spus Lupeasca lui Sârbescu, ştiu de ce 
nu lucrează domnul Dacu pentru întoarcerea prinţului. Se teme 
că voi veni şi eu după el. Dar te rog să-i spui domnului Dacu din 
parte-mi, că, atunci când prinţul se va duce în ţară, eu nu-l voi 
însoţi. 

Prinţul, care era martor la scena aceasta, îşi dădu 
confirmarea: 

— Poţi să-l asiguri pe domnul Dacu că cele spuse de doamna 
sunt perfect adevărate. 

Şi iată că prinţul s-a ţinut de cuvânt, reflectă Dacu. A înţeles, 
în sfârşit, că încăpăţânarea nu poate decât să-i strice. Cu 
Roşcata ar fi continuat să rămână un vagabond, printre străini. 
Fără ea, poate fi rege. Numai fără ea. Femei sunt destule şi aici. 
Liber să aibă oricâte ar vrea. Ba, cu cât vor fi mai multe, cu atât 
mai bine pentru prinţ şi pentru ţară - şi pentru naţional-ţărănişti. 
Poate fi şi Margareta şi Lili şi Mimi şi Fifi... Dacă nu va avea 
destule la îndemână, îşi ia răspunderea el, Dacu - şi o dată cu el 


întreg partidul naţional-ţărănist - să i le procure. Zece, douăzeci, 
o mie, zece mii... Numai să nu fie una. Primejdia mare este să fie 
doar una... una singură... Şi mai ales când una aceasta este 
tocmai Roşcata. Şi Dacu numai de Roşcata să n-audă. Roşcata 
trebuie smulsă definitiv până şi din amintirea prinţului Carol. Nu 
pentru că ea ar fi stricat casa prinţului şi ar fi înveninat viaţa 
prinţesei Elena. Dacă n-ar fi existat Roşcata, s-ar fi ivit o alta - şi 
mama lui Mihai tot nefericită ar fi fost. Nu o femeie sau alta e 
vinovată că prinţul s-a despărţit de soţia lui - ci pentru că nimic 
nu-l lega de ea. De când s-au cunoscut, prinţul n-a avut pentru 
mama fiului său nici cel mai slab sentiment de dragoste, de 
stimă, de milă... nimic!... Şi Carol nu făcea niciun secret din 
antipatia ce i-o inspira prinţesa Elena. Bineînţeles, prinţul nu 
arăta oricui şi originea acestei antipatii. Iniţiaţii - şi erau destui - 
susțineau că prinţul n-o poate suferi pe prinţesa Elena, pentru că 
ea refuză să se supună capriciilor lui erotice. Deci, nu 
considerente de natură conjugală îi dictau lui Dacu să fie 
împotriva Roşcatei - ci considerente strict morale. Revenirea în 
ţară a acestei femei, îşi spunea Dacu, ar fi profund imorală, mai 
întâi pentru că e jidoafcă - şi apoi, pentru că prea are obiceiul să 
se amestece în toate. Dacă ar fi liberă să vină înapoi, s-ar 
amesteca din prima zi şi în conducerea ţării. O femeie la 
conducerea ţării! Dacu - Dacu, fostul jurisconsult al Mitropoliei 
Unite - să guverneze ţara cu o femeie! 

Aşa că, la dorinţa ce şi-o exprima Carol de a o vedea pe 
Margareta, Dacu, transfigurat de speranţa că regele e, în sfârşit, 
pe drumul cel drept, răspunse cu nemărginită solicitudine: 

— Oricând, alteţă, oricând! li va face multă plăcere! 

— Sper! făcu, scurt, Carol, ducându-şi involuntar mâna la 
mustață. Dar, deocamdată, domnule Dacu, e vorba de unchi, nu 
de nepoată. Cine va alcătui guvernul lui Marinescu? 

— Poftim, lista, alteţă! Mai toţi fac parte din guvernul actual. 

Carol cercetă hârtia cu atenţie. 

— Nu, nu! zise el, deodată, nemulţumit. La armată să nu mi-l 
pui pe Pisoski. II vreau pe Panaitescu! 

— Am înţeles, alteţă! 

— Şi la interne... Băleanu? Nu!... Nu merge! Trebuie să 
rămână Crai-Voievod! 

Aici deveni mai vesel: 

— Cu toate că a vrut să mă aresteze! 


— ÎI veţi avea, alteţă! Va reveni în guvern, o dată cu mine! 
Bineînţeles, dacă alteţa voastră va avea nevoie de noi! 

— Desigur, desigur!... Şi de dumneata... Şi de parlament!... E 
un parlament sigur? 

— Garantez pentru el! Nu uitaţi, alteţă, că este un parlament 
naţional-ţărănist, nu unul liberal. 

— Nu uit... şi tocmai de aceea vreau să rămână. Avem nevoie 
de un parlament serios, care să poată face faţă unor probleme 
gingaşe, de mare răspundere... Mai întâi şi-întâi, înzestrarea 
armatei, domnule Dacu. Armata e baza!... Cu Skoda cum merge? 

Privirile prinţului şi ale lui Dacu se încrucişară — şi amândoi 
întoarseră în acelaşi timp capul spre o direcţie opusă. Işi citiseră 
reciproc gândurile. Fiecare ştia câte ceva despre celălalt. Carol 
cunoştea relaţiile primului ministru cu firma Skoda din 
Cehoslovacia şi Dacu cunoştea rolul jucat de Skoda în 
întoarcerea prinţului. Unul şi acelaşi personaj făcea legătura 
amândurora cu Skoda: Fialkowski, reprezentantul uzinelor de 
armament cehoslovace în România, care a avut o parte activă în 
complot. La întrebarea prinţului, deci, preşedintele consiliului de 
miniştri putu să răspundă cu mâna pe conştiinţă: 

— Bine, alteţă! 

— Dificultăţi? 

— Niciuna! 

— Te felicit, domnule Dacu!... Şi telefoanele? 

— Alteță! Totu-i în ordine! încă de ieri, când alteţa voastră se 
mai găsea la Munchen, am adus chestiunea în consiliul de 
miniştri. Am acceptat oferta grupului Morgan. Experții mei au 
declarat-o ca fiind cea mai avantajoasă. Expunerea de motive a 
proiectului de lege a şi fost redactată şi va fi supusă 
parlamentului, imediat... 

— Imediat... Când? 

— Mâine dimineaţă! Am revizuit şi contractul de concesiune 
care urmează să fie semnat de reprezentanţii americani. 

— Când? 

— Tot mâine dimineaţă! 

— Dificultăţi? 

— Niciuna! 

Carol tresări de bucurie. Mâine dimineaţă, înainte de a fi 
proclamat rege, va fi semnat contractul cu Morgan. Vor vedea 
americanii - care, la început, nu arătau prea mare încredere în el 


- că prinţul Carol este un om de cuvânt. Fericit, prinţul strânse 
cu multă căldură mâna lui Dacu: 

— Domnule Dacu, noi doi suntem destinaţi să facem lucruri 
mari pentru ţara aceasta! 

— Sunt convins, alteţă! 

Uşa se deschise şi în cameră năvăli prinţesa Ileana, cea mai 
mică dintre surorile prinţului: 

— Când ai venit, dragă? 

Şi se repezi în braţele lui Carol. Era drăguță Ileana. Atât de 
drăguță, încât în primele clipe Carol uită pe ce lume se află şi o 
sărută mai mult decât s-ar fi cuvenit să-şi sărute o soră. Dar 
gândul la ziua de mâine îl ajută să-şi revină repede în fire. Vesel, 
o îndepărtă niţeluş pe prinţesă, ca s-o admire în perspectivă: 

— Fă! îi zise el, cu încântare. Eşti dată-n paştile mă-tii! 

Ileana roşi de plăcere şi-i făcu lui Carol cu ochiul înspre primul 
ministru, care, ruşinat, îşi întoarse capul şi se prefăcu că n-aude. 
Dar lui Carol puţin îi păsa. [inând-o de mână, cu braţul întins, o 
îmboldi pe lleana să facă o piruetă. Dar, pe neaşteptate, îşi 
retrase mâna cu atâta brutalitate, încât tânăra prinţesă mai-mai 
să cadă. 

— Ai înnebunit? strigă ea, râzând, convinsă că fratele ei 
glumeşte. 

Totuşi, după căutătura piezişă şi crâncenă pe care prinţul i-o 
aruncă, lleana îşi dădu seama îndată că n-a fost o glumă. 

— Ce-i cu tine? făcu ea, îngrijorată. 

Dar Carol tăcea. Cu pumnii strânşi şi gura încleştată, continua 
să arunce priviri duşmănoase Ilenei. 

Acum, sub lumina directă a lampadarului cu zeci de braţe, îi 
vedea bine chipul: soră-sa, Ileana, fata asta frumoasă, Ileana, 
semăna leit lui Ciubuc-Bey. Prin urmare, tot ce s-a spus era 
adevărat... Duşmanul lui de moarte Ciubuc-Bey... Era... 

Carol simţea că dacă Ileana îi mai spune un singur cuvânt, se 
va repezi la ea şi o va lua la bătaie. In acea clipă, primul ministru 
tuşi scurt. Prinţul tresări. Uitase! Dacu e aici... 

Şi încă o dată, gândul la ziua de mâine îl ajută să-şi recapete 
calmul. 

— Eşti frumoasă! zise el fetei. Păcat numai că te-ai îngrăşat. 

Se răzbunase! 

Pe Ileana o podidiră lacrimile. 

— Tot grăjdar ai rămas! îi strigă ea - şi roşie ca focul, fugi din 


odaie. 


x 


Prinţul îşi petrecu noaptea bând cu fratele său Nicolae şi 
primind în audienţă pe câțiva dintre cei mai importanţi factori de 
răspundere ai ţării. Cel dintâi care se prezentă fu generalul 
Prezan. Acest stâlp străvechi al coroanei şi al partidului național- 
liberal îl îmbrăţişă pe Carol, tremurând de emoție şi bătrâneţe. 

— Acuma pot să mor liniştit, alteţă! Ştiu că ţara a încăput pe 
mâini bune. 

Carol protestă: 

— Domnule general, nu vorbi de moarte. Ţara mai are nevoie 
de dumneata! 

Prezan începu să plângă: 

— De mine? 

— De dumneata! Ne aşteaptă zile mari! Trebuie să ne răfuim 
cu bolşevicii! Şi fără generalul Prezan îţi dai seama că... 

— Il ai pe Neaţă, alteţă! 

Carol râse: 

— Tot nu vă înţelegeţi? 

— E un mizerabil şi un bandit, altetă! Nu-l cunoşti. Dacă ai şti 
cât a lucrat împotriva alteţei tale! 

— Ştiu, domnule general! Dar am venit să împac şi să liniştesc 
spiritele. Nu am niciun gând de ură sau răzbunare. Dimpotrivă! 
Doresc să înlesnesc unirea şi împăcarea tuturor, în interesul 
superior al ţării. Eu nu sunt contra nimănui şi vreau să lucrez cu 
toată lumea. 

— Cu toată lumea, alteţă, cu toată lumea. Numai cu Neaţă, 
nu! 

După Prezan, sosi generalul Neaţă. 

— Alteță, m-ai chemat şi am venit. La ordinele alteţei tale! 

— Bine te-am găsit, domnule general. Ce părere ai? 

— Nu pot decât să te felicit, alteţă!... Ai venit tocmai la 
momentul oportun. Cu guvernarea acestui Dacu prost şi 
îngâmfat, a dispărut orice urmă de democraţie. 

Prinţul era informat asupra noii orientări a eroului de la 
Mărăşti. De şase luni, de când Safta, menajera lui, a murit, Neaţă 
renunţase să mai facă revoluţie în sufragerie pentru un regim de 
dictatură mussoliniană, deoarece nu avea cine să-i mai schimbe 
faţa de masă - şi se aruncase cu totul în braţele democraţiei. Ca 


primă acţiune pozitivă pe tărâmul democraţiei, generalul Neaţă a 
dat de ştire ţării că va înfiinţa în curând o mare instituţie 
financiară, cu un capital de mai multe miliarde şi că banii aceştia 
vor fi Împrumutați aproape fără dobândă tuturor ţăranilor care 
vor participa la apropiatul congres al partidului poporului. Ca 
tânăr democrat, generalul Neaţă, plin de elan şi de ambiţii, îşi 
punea toate speranţele în prinţ: prinţul va lua puterea din 
mâinile reacţiunii naţional-ţărăniste şi o va preda, necondiţionat, 
partidului poporului, deci democraţiei, de care ţara a fost pe 
nedrept şi în chip prematur lipsită acum patru ani. Cel puţin aşa 
s-a înţeles cu prinţul în urmă cu şase săptămâni, când s-a dus să- 
| vadă la Bellinzona. 

— Ţara, i-a spus el prinţului, nu-i mulţumită de felul cum o 
guvernează regența aceasta. Mi-a mărturisit-o chiar patriarhul: 
«Ţara nu merge pentru că nu are cap: prinţul Nicolae îşi fumează 
ţigările, Sărăţeanu cercetează cărţile, eu, un preot, nu pot decât 
să încerc o împăcare!»... Cineva trebuie schimbat în regență, 
alteţă, şi să vină altul în loc. Toate gândurile ţării sunt îndreptate 
spre tine, alteţă!... Vino înapoi! Eu îţi pun la dispoziţie toate 
puterile mele şi ale partidului, în mod nelimitat şi necondiţionat... 
Necondiţionat, alteţă!... Cu alteţa ta în regență şi cu mine în 
fruntea guvernului, ţara îşi va regăsi echilibrul! 

Prinţul a ascultat cuminte, apoi i-a răspuns: 

— lau act cu recunoştinţă de declaraţiile dumitale, care nu pot 
porni decât dintr-o inimă cu adevărat patriotică. Din primul ceas 
în care voi călca pe pământul scumpei mele Românii, te voi 
chema! 

Şi l-a chemat. Neaţă era neclintit: tronul şi democraţia. Carol 
căută un accent cât mai inimos, ca să-l liniştească pe Neaţă: 

— Doar pentru asta am şi venit în ţară, domnule general: să 
restabilesc democraţia în drepturile ei. 

— Şi să-i pedepseşti pe liberali, alteţă... şi în primul rând pe 
generalul acela de paie, Prezan!... Dacă ai şti, alteţă... 

— Ştiu! Dar n-am venit să pedepsesc, ci să împac şi să 
liniştesc spiritele. Nu am niciun gând de răzbunare! Dimpotrivă! 
Doresc să înlesnesc unirea şi împăcarea tuturor, în interesul 
superior al ţării. 

Neaţă părea nemulţumit, dar se înclină: 

— Alteță, am toată încrederea în înţelepciunea ta. Prin venirea 
alteţei tale în ţară, am credinţa că jaful şi bunul plac vor lua 


sfârşit. Aşa că voi fi cel dintâi să aclam alegerea alteţei tale în 
regență... 

Carol schimbă o privire cu Nicolae, care-şi înfundă repede 
nasul în pahar, şi-i răspunse lui Neaţă: 

— Eram sigur, domnule general, şi-ţi mulţumesc. 

Dar Neaţă nu voia să plece. 

— Incă o chestiune, alteţă! zise el, fără să se mişte de pe 
scaun. La Bellinzona, alteţa ta îşi aminteşte că... 

Nu mai era nevoie să continue. Prinţul îşi aducea bine aminte. 

— Fireşte! facu el. Te asigur, că foarte curând. Mai curând 
decât te aştepţi, eu şi ţara vom apela la serviciile dumitale. 

Pe la trei dimineaţa se prezentă şi doctorul Bratu, preşedintele 
partidului țărănesc rupt din marele partid naţional-ţărănist. 
Bratu, om cu veche experienţă politică, venea să depună la 
picioarele prinţului nu numai partidul, dar şi ultimul său program 
democratic: 

— Alteță, cred că trei măsuri capitale ar putea reda ţării 
liniştea şi prosperitatea de care are nevoie: suprimarea 
partidului naţional-ţărănist, întărirea armatei şi răspândirea 
Bibliei în milioane de exemplare. 

— Doctore, replică prinţul, în principiu, este un program demn 
de a fi luat în consideraţie şi cred că dumneata ai fi cel mai 
indicat să-l pui în aplicare. Nu sunt, însă, în totul de acord cu 
privire la suprimarea naţional-ţărăniştilor... 

— Să mă iertaţi, alteţă! N-am înţeles suprimarea fizică a 
naţional-ţărăniştilor, ci numai suprimarea partidului național- 
țărănist, care ne-a ruinat ţara. 

— A! Asta-i altceva! Pentru că eu n-am venit să pedepsesc, ci 
să împac şi să liniştesc spiritele. Nu am niciun gând de 
răzbunare. Dimpotrivă! Doresc să înlesnesc unirea şi împăcarea 
tuturor, în interesul superior al ţării. 


x 


În zori, Carol putu să rămână, în sfârşit, singur cu fratele său 
Niky. Aşezaţi la o măsuță scundă, garnisită cu o serioasă colecție 
de sticle, cei doi prinți îşi împărtăşiră în linişte părerile, impresiile 
şi sentimentele stârnite de această noapte istorică. Primul gând 
al prinţului Carol fu pentru mama lui, văduva Maria. 

— Şi mă-ta unde-i acum? îl întrebă el pe Nicolae. 

Nicolae dădu din umeri, plictisit: 


— A plecat! 

— Aha! mormăi Carol. S-a supărat... Nu-i place că vin înapoi! | 
se spulberă ultimele visuri. 

— Probabil! făcu Nicolae, impasibil. 

— Şi încotro a luat-o dumneaei? Prin străinătăţi? Să facă film? 

— Ei, şi tu!... Film!... Când nu mai are un dinte în gură! 

— Prin urmare, nu după film a şters-o în străinătate. Atunci, 
pentru ce? Te pomeneşti că, de necaz, o fi alergat să se 
refugieze în braţele vreunui prieten... Ca în 1926!... Ce spui? 

Multe ar fi tolerat Carol mamei lui, dar numai asta nu i-o ierta: 
că în 1926, îndată după actul istoric de la 4 ianuarie, ea s-a 
apucat să-l facă de râs în ochii străinătăţii. In faţa oricui avea 
urechi să audă - om politic, diplomat, gazetar străin - ea-şi 
declama aceleaşi cuvinte dramatice: 

— Carol, copilul meu, pe care-l dăruisem ţării acum treizeci şi 
doi de ani, acela care a fost mândria şi speranţa României, să 
ajungă un fiu rătăcitor! Ne-a părăsit pe noi, şi-a părăsit casa, 
copilul, părinţii, datoria, onoarea, pentru a trăi după capul lui. In 
mintea mea, îl văd rătăcind în pustiu, un paria, departe de tot ce 
a fost al lui. In inima mea de mamă este o dragoste care nu 
poate, nu trebuie şi nu va muri. Când, la un moment dat, durerea 
îmi devine insuportabilă, caut alinarea în lacrimi şi în braţele 
unui prieten, unde poţi să-ţi ascunzi capul şi să plângi! 

Lui Carol, cuvintele acestea îi erau adânc săpate în minte şi 
oricât ar fi vrut, n-ar fi putut să le uite. 

— In braţele unui prieten! strigă Carol, care începea să se 
simtă prost în uniforma de general. Neruşinata!... Şi tata mai 
trăia!... In braţele unui prieten... Şi-şi mai făcea şi reclamă prin 
presă, ca să se uite lumea la mine ca la un caraghios!... Fiu 
rătăcitor, hai?... Ce spui, Niky?... Fiu rătăcitor!... Ca şi cum nu 
dumneaei a fost aceea care m-a alungat, ca să rămână singură 
stăpână pe ţară, după ce-o muri tata... Şi ă propos! Toţi ăia care 
au venit la mine la Paris mi-au povestit că, după constituirea 
regenței, ea zbiera peste tot: «Mie mi se cuvenea o regență şi 
ţara ar fi trebuit să mi-o dea... Asta e şi părerea fiului meu!>»... la 
spune-mi, Niky!... Adevărat? Asta a fost şi părerea ta, că ei i se 
cuvenea o regență? 

Niky îşi umplu paharul şi răspunse, placid: 

— Minte! 

— Mi-am închipuit! Şi acuma, nici nu vrea să mă vadă. Cum 


m-a simţit că vin, a şters-o!... Opt cu-a brânzei... 

Totuşi, indiferența lui nu era decât de împrumut. Lipsa Mariei 
îl preocupa. Cine ştie ce intrigi pune la cale împotriva lui, acolo, 
pe unde se află! Dar unde se află? 

— Vrei să ştii cu tot dinadinsul? făcu Nicolae care-i citea 
curiozitatea în ochi. E în drum spre Munchen... 

— Dar ce caută la Munchen? Pe cine caută la Munchen? 

Nicolae chicoti. 

— Se duce la Oberamergau, în Bavaria, la spectacolele 
teatrale religioase care încep acolo peste două zile. 

— Alta acu! Au lovit-o spectacolele religioase!... Aiurea!... 
Astea sunt poveşti de-ale ei! S-a dus să înşire iar vrute şi nevrute 
pe socoteala mea! 

— Ei şi? Poţi să-i interzici? 

Carol, care băuse peste măsură, sări în sus şi începu să zbiere 
la Nicolae: 

— Fireşte că pot! Eu sunt acuma şeful vostru! Eu sunt 
stăpânul vostru! Eu sunt regele vostru! Un rege şi-o lege!... Şi aş 
vrea să vă văd că faceţi cea mai mică mişcare fără învoirea mea! 

Nicolae rămase ca împietrit, cu paharul în mână. Are dreptate, 
fratele Carol! Aşa trebuie să-i vorbească fratele Carol. Nici n- 
avea voie să se aştepte să-i vorbească altfel fratele Carol, pentru 
a cărui înscăunare ca rege se zbate de ani! Fratele Carol pentru 
care a luptat cu colegii săi din regență, a complotat cu Dacu, s-a 
deplasat de nenumărate ori în provincie ca să stea de vorbă cu 
ofiţerii, sub pretextul stabilirii unor relaţii mai strânse între 
coroană şi armată! Fratele Carol de care a avut grijă până şi 
acum câteva ore, când a aflat că a sosit, ca să-l pună în 
siguranţă! Dar bine! Cum a putut el să uite cine e fratele Carol? 
Cum a putut fi el atât de prost încât să-şi închipuie că pe fratele 
Carol anii de pribegie şi vârsta l-ar putea schimba cu ceva? 

Incetişor, Nicolae se ridică şi cu glas moale, aproape blând, 
dar plin de dezgust, îi spuse fratelui Carol, peste umăr: 

— Hai sictir! 

Apoi, cu paharul în mână, se îndreptă încet înspre uşă. 


Incinta era goală. Este adevărat că şedinţa Camerelor reunite 
fusese convocată pentru orele zece, dar ar fi fost de dorit ca 
domnii deputaţi şi senatori să se arate ceva mai grăbiţi - cel 
puţin astăzi, când corpurile legislative aveau să ia o hotărâre de 
care atârnă destinele ţării. E nouă şi jumătate - şi încă n-a venit 
nimeni. Arghir tremura de revoltă. Mintea îi era plină de gânduri, 
inima plină de sentimente, gura plină de vorbe - dar gândurile 
erau amare, sentimentele amare, vorbele amare, cu atât mai 
amare cu cât vedea că n-are pentru cine gândi, nici pentru cine 
simţi şi nici cu cine vorbi. Era singur şi mai supărat ca oricând. 
Azi dimineaţă la cinci, maiorul Partenie, aghiotantul lui Nicolae, a 
venit să-i bată în geam: 

— Domnule profesor, domnule profesor! 

Arghir care era trezit de mult şi lucra, ca de obicei, la istoria 
românilor, sări îndată la fereastră: 

— Ei, ce s-a întâmplat, dragă? 

— Veste mare, domnule profesor. A sosit prinţul Carol, cu 
avionul... 


— Cineeee? 

— Prinţul Carol! 

— Când? 

— Aseară! 

— Şi a trimis după mine? 

— Nu! 

Arghir îngălbeni. Cu multă demnitate, dar foarte înţepat, îl 
admonestă pe Partenie: 

— Cum vii, domnule, să mă deranjezi cu noaptea-n cap, de la 
treburile mele? 

— Am venit... ca să ştiţi! răspunse ofiţerul, care se urcă în 
maşină şi o porni mai departe, în viteză. 

Arghir se aşeză iar la birou, dar furia şi dezolarea îl împiedicau 
să lucreze. A venit şi nu l-a chemat!... Ce soartă, ce soartă!... Cu 
două luni înainte, când se înapoia din călătoria făcută în Statele 
Unite, Arghir avusese, în mijlocul oceanului, un vis ciudat: 
prinţul, în uniformă şi cu toate decoraţiile, venea către el. Ca om 
de ştiinţă, ilustrul profesor dădu visului o interpretare strict 
ştiinţifică: era un caz uimitor de telepatie sau, cum spunea el, de 
«transmisiune de la distanţă a unei voinţi omeneşti peste 
măsură de încordate». A cui era voinţa aceasta peste măsură de 
încordată? A lui? A prinţului? Sau poate a amândurora? 

In mod practic, Arghir nu avea cum să-şi dea un răspuns la 
chestiunea aceasta, cât timp se mai afla pe vapor. Dar de îndată 
ce sosi la Paris, trimise vorbă lui Puiu Florescu, secretarul 
prinţului, că se află acolo. N-avea nicio pretenţie, dar se simţea 
singur-singurel în această gălăgioasă capitală a Franţei - şi se 
gândea că e bine să ştie şi altul că este singur şi trist. Poate... 
poate... cine ştie! 

Totuşi, mari speranţe n-avea. Aflase că o seamă de ticăloşi |- 
au descris în ochii lui Carol ca pe un prieten făţarnic, în care nu 
trebuie să aibă încredere. Dar, spre marea lui bucurie, Puiu, un 
tânăr cuviincios şi inteligent, i-a adus peste câteva ore o 
scrisoare din partea prinţului Carol, care-l poftea la el în termeni 
neaşteptat de stăruitori. Ei! Acuma, când ştie că prinţul vrea să-l 
vadă şi să reia legăturile cu el, lucrurile se schimbă! Se schimbă 
radical. De aceea, îi spuse lui Puiu: 

— Dragul meu, comunică prinţului Carol că nu e bine, nici 
pentru mine, nici pentru el, să ne vedem acum. Dar îl sfătuiesc 
să se întoarcă în ţară şi să aştepte voinţa legală a poporului de a- 


i reda tronul. Dacă la hotar i se interzice intrarea, atunci se va 
deschide în faţa lumii întregi un mare proces, pe care, poţi să-l 
asiguri pe prinţ, că-l va câştiga el - şi nu altul. 

De atunci, n-a mai auzit nimic de intenţiile lui Carol, până a 
venit acest ofiţer obraznic să tulbure viaţa lui tristă. lar când i s-a 
telefonat că Parlamentul trebuie să se adune la zece ca să 
decidă asupra situaţiei prinţului, s-a grăbit, de teamă să nu i-o ia 
altul înainte. Vroia să fie primul. Dar primul nu înseamnă să stai 
de un ceas singur, absolut singur, fără să se ivească după tine 
unul, măcar unul din politicienii aceştia nemernici care conduc 
ţara cu toate că până la deschiderea şedinţei nu mai e decât o 
jumătate de oră. Cât ţin la dinastie şi tron fripturiştii aceştia... 
Nouă şi jumătate... şi... 

— Domnule profesor! 

Arghir întoarse capul şi se lumină la faţă. Era doctorul Bratu! 
Un om de inimă acest Bratu!... Un patriot! 

— Bratule, dragă, îmi pare bine că te văd! Uită-te, dragă! încă 
n-a venit nimeni. Să-ţi iei lumea-n cap! Aştia-s oameni?... Nişte... 

— Nu te necăji, domnule profesor!... Vin ei îndată!... Ce spui 
de prinţ?... 

— Ce să-ţi spun, doctore? Sunt supărat. Sunt zdruncinat până 
în adâncul inimii mele. Am un trecut de care s-a uitat şi o 
experienţă de care nimeni n-are nevoie. Mă uit la greşelile pe 
care le face ţara. 

— Care greşeli, domnule profesor? 

— Cum, care? Parcă n-ai şti care? Mai întâi nimeni nu m-a 
întrebat, nimeni nu mi-a cerut sfatul. Aşa că eu nu-mi pot da 
adeziunea la un fapt împlinit. Problema trebuie cercetată. Prinţul 
a uzat de dreptul oricărui român de a fi acasă la el, lângă ai lui. 
Şi va găsi, desigur, pe lângă aclamaţiile amatorilor de lucruri noi, 
devotamentul fals al celor care i-au făcut mai mult rău, dar şi 
sfatul bun, uneori neplăcut al cui l-a apărat când toţi erau 
împotriva lui. Se pare, însă, că prinţul n-are nevoie de sfaturi, 
pentru că, până la ora aceasta, nu m-a chemat... Şi nechemat, 
nu mă duc. Eu aştept să fiu chemat... Până nu mă cheamă 
cineva de trei ori, nu sunt sigur că m-a chemat într-adevăr. S-au 
întâmplat şi unele cazuri când regele Ferdinand, de pildă, m-a 
chemat de trei ori, sau m-a chemat numai de două ori şi a 
regretat că nu m-a chemat a treia oară... Dar acu, prinţul nu m-a 
chemat nici o singură dată... 


Bratu îşi strecură printre gene un zâmbet care-l ustură pe 
Arghir mai tare decât cuvintele care aveau să urmeze: 

— Pe dumneata nu te-a chemat, domnule profesor? Curios! Pe 
mine m-a chemat! 

— Când? strigă Arghir, ca înjunghiat. 

— Ast-noapte la trei! 

Arghir simţi că se scufundă pământul sub el. Pe Bratu nu-l mai 
vedea. Nu mai vedea nici fotoliile, nici deputaţii şi senatorii, care 
începuseră să intre în sală... Un singur lucru vedea: trădarea! 
Trădare de sus până jos!... Răsuflă din greu ca să poată vorbi, şi 
îi spuse lui Bratu, cu violenţă: 

— Nu, doctore! Văd posibilitatea ca prinţul să fie regent. Rege, 
însă, nu! 

— Păcat! reflectă Bratu, cu acelaşi zâmbet subţire. 

— De ce? 

— Pentru că greşeşti! Prinţul are numai cuvinte bune despre 
dumneata... şi nu te uită de loc! 

Obrajii lui Arghir se încinseră de o flacără vie. 

— De unde ştii? îl întrebă el pe doctorul Bratu, cu glasul 
întretăiat de emoție. 

— Mi-a spus-o chiar el. 

Arghir îl apucă pe doctor de braţ: 

— Ce ţi-a spus? 

— «Hehei! mi-a spus el. De-am avea câţiva Arghiri, altfel ar 
merge treburile ţării!» 

— Pe onoarea dumitale? 

— Pe onoarea mea! 

Lui Arghir i se umeziră ochii de bucurie. A spus-o chiar prinţul. 
Prin urmare, prinţul îl pune în fruntea tuturor. 

— Un adevărat rege! facu el. Numai cine e născut pentru a fi 
rege, poate fi atât de bun cu nişte bieţi oameni modeşti ca mine, 
care sunt mulţumiţi să fie lăsaţi în pace la treburile lor. Un 
adevărat rege! Ce spui, Bratule dragă? 

Dar Bratu nu-l mai auzea. Toată atenţia lui era îndreptată 
înspre mulţimea de parlamentari care dădea năvală în incintă. 
Cât ai bate din palme Camera, până mai adineauri goală, se 
umplu de deputaţi şi senatori, care, în ţinută de zile mari, 
discutau cu aprindere evenimentele. Fără să vrea, Arghir şi Bratu 
se găsiră în mijlocul unui grup, în faţa căruia Crai-Voievod îşi 
expunea punctul său de vedere: 


— Păi, să vedeţi, dragilor, că eu, ca ministru de interne, pus să 
păzească ordinea constituţională, adică să am grijă ca chestia 
închisă să nu se deschidă, eram tare nemulţumit de felul cum se 
făcea propaganda carlistă. Mai ales broşurile alea care 
proslăveau pe Carol, ce să vă spun? Le cunoaşteţi şi 
dumneavoastră!... O nenorocire... Parcă ar fi fost scrise cu 
picioarele, nu de nişte oameni de meserie... Şi i-am spus-o lui 
Dacu: «Stai să-ţi arăt cum se face o broşură care să ne ajute să 
deschidem chestia închisă»... Şi chiar în seara aceea, am ticluit-o 
şi am imprimat-o la o tipografie de la marginea oraşului, să nu 
afle nimeni, şi am pus nişte băieţi de încredere s-o împrăştie prin 
căzărmi şi prin mahalale. A doua zi, şeful siguranţei îmi 
telefonează că oamenii lui au confiscat o broşură. «S-o văd!» i- 
am spus. Mi-a adus-o. Era aia scrisă de mine. «Bine, frate! zic. 
Cum este posibil să circule asemenea lucruri?» «Se întâmplă! îmi 
zice şeful. Dar cred că ştiu cine sunt autorii!», «Cine?» 
«Comuniştii! Am şi lista lor!» Şi-mi întinde o hârtie cu vreo patru 
nume necunoscute. Am strâmbat din nas: «Să mă ierţi! Dar nu 
sunt de loc mulţumit de felul cum îţi faci dumneata datoria!» Și 
m-am dus direct la regență. «Ce-i nou, domnule ministru?» Arăt 
regenţilor broşura: «lar propagandă carlistă!» —zic. «Păi cum 
aşa?» «lacă aşa! N-am un şef de siguranţă ca lumea!» «Ai 
dumneata pe un altul?» «Am!» «Pe cine?>... «Pe Belciug!» Când 
a auzit de Belciug, Sărăţeanu a făcut nişte ochi!... «Belciug? Dar 
Belciug e carlist!» Am protestat: «Carlist? De ce? Fiindcă l-a 
văzut pe prinţ la Paris? Era o datorie elementară de curtoazie s-o 
facă. O obligaţie morală şi cetăţenească. Nu cred înălțimile 
voastre că un asemenea procedeu ar trebui să fie urmat de 
oricine?»... Patriarhul era de partea mea: «Fireşte! Aşa e! E de 
datoria oricui!» De prinţul Nicolae ce să mai spun? «Aş vrea să 
văd, zice el, să fiu la Paris şi să mi se facă reproşuri că-l vizitez 
pe fratele meu!» Mie, mai mult nu mi-a trebuit: «Aţi văzut? 
Sunteţi cu toţii de acord! Şi dacă sunteţi de acord, sunteţi cu toţii 
carlişti! Aşa că daţi-mi voie şi mie să fiu al patrulea carlist!» Şi l- 
am numit pe Belciug şeful siguranţei, pus să păzească chestia 
închisă... şi să deschidă drumul lui Carol. 

Toţi cei dimprejur, într-o dispoziţie de sărbătoare, râdeau cu 
poftă de cele ce povestea ministrul de interne. Dar veselia lor fu 
întreruptă de Bratu, care-i spuse lui Crai-Voievod: 

— Dar după câte ştiu, parcă umblai aseară să-l arestezi pe 


prinţ la Cotroceni! 

Crai-Voievod pufăi din lulea şi, printre norii de fum, replică: 

— M-aş fi mirat să nu ai dumneata ceva de spus în afacerea 
asta!... 

— Te-ai fi mirat, nu, domnule Crai-Voievod? Numai că te-aş 
ruga să te miri mai puţin şi să-mi spui ce-ai vorbit acuma zece 
zile la prânzul de la legația franceză! 

— Ei, ce-am vorbit? 

— Nu ştii? Las’ că-ţi spun. De faţă cu toată lumea ai declarat... 
ţi-o redau cuvânt cu cuvânt: «0 restauraţie nu este posibilă nu 
numai pentru că nu o vrem, dar mai ales fiindcă nu se poate 
concepe o monarhie cu un rege fără relaţii cu celelalte dinastii 
din Europa. Or, prinţul Carol, din nenorocire pentru el, prin 
imoralitatea purtării sale, este astăzi la index şi repudiat de toate 
casele domnitoare.» 

Crai-Voievod nu părea de loc tulburat. 

— Nu contest! zise el. Aşa am vorbit. Dar am făcut-o cu un 
scop... Trebuia să abat atenţia lumii... 

— Atenţia? Ca să abaţi atenţia puteai face orice, dar n-aveai 
dreptul să-l insulţi pe prinţ. 

— Asta o va aprecia prinţul, nu dumneata! 

Scos din fire de calmul lui Crai-Voievod, doctorul Bratu ţipă: 

— O va aprecia, n-avea grijă, o va aprecia! 

Dar nu mai putu continua, din pricina aplauzelor zgomotoase 
la care participa toată adunarea în picioare. 

— Ce s-a întâmplat? întrebă doctorul Mihăescu, 
independentul, care stătea lângă Crai-Voievod. 

— A sosit Mihai Teianu! îl informă Bratu. 

— Aha! Omul zilei! făcu profesorul Arghir cu năduf. 

— Un adevărat om al zilei! zise Bagradian, aruncând fulgere 
de mânie prin ochelari. Canalia asta şi-a găsit timp azi dimineaţă 
să alerge la prinț să-i spună că am pus la cale asasinarea lui, 
dacă vine în ţară!... Licheaua! 

— Să mă ierţi, domnule Bagradian! interveni Neaţă. Dar a 
avut şi Teianu rolul lui în reîntoarcerea prinţului! 

— Vrei să spui a regelui! îl rectifică Bratu. 

— Ce ai spus? îşi aplecă urechea Neaţă, care crezu că n-a 
auzit bine. A regelui? Care rege? 

— A regelui Carol II! 

Erau atât de categorice cuvintele doctorului Bratu, încât Neaţă 


pricepu. Carol l-a înşelat. De necaz şi ruşine, bătrânul abia mai 
putu să vorbească. 

— Şi mie... prinţul... ast-noapte nu mi-a spus un cuvânt. 
Credeam că se va mulţumi cu un loc în regență. Aşa ne-am 
înţeles... Este dreptul lui... 

Aici, generalul începu să se însufleţească. 

— Dreptul lui! repetă el. in 1927, când regele Ferdinand se 
afla între viaţă şi moarte, lonel Viziru m-a întrebat: «Ce ai face 
dumneata dacă regele ar vrea să vadă pe Carol înainte de 
moarte?» l-am răspuns: «Domnule Viziru, mi s-ar părea odios... 
odios, domnule Viziru... să opresc pe fiu să vină la patul de 
moarte al tatălui său, mai ales dacă însuşi regele Ferdinand îşi 
exprimă această dorinţă!» Dar am mai spus ceva lui Viziru: «Aş 
admite lui Carol să vină, însă i-aş cere ca el să nu agite ţara, şi 
să dea voie ţării să se pronunţe ea singură»... De altfel, când eu 
eram încă la guvern, în sufletul lui Ferdinand se produsese o 
schimbare... Mi-a destăinut-o... Tinea să se împace cu prinţul şi 
să-i redea titlurile de moştenitor! 

— Când zici că ţi-a destăinuit-o? îl interpelă Bratu care era 
pornit pe ceartă. 

— In 1926. 

— Şi cu Viziru când zici c-ai vorbit? 

— İn 1927! 

— Aşa! Prin urmare în urmă cu trei-patru ani. Atunci de ce ai 
tăcut până azi, domnule general? 

Dispreţuitor, Neaţă răspunse: 

— Există, domnule doctor, până şi-n politică o anumită 
decenţă pe care dumneata n-o cunoşti. 

— Decenţă? strigă Bratu. 

Şi către ceilalţi: 

— Domnul general Neaţă vorbeşte de decenţă. Cât a trăit 
Ferdinand, dumnealui n-a spus nimic... Cât a trăit lonel, tot n-a 
spus nimic... A aşteptat mai întâi să moară amândoi, ca să ne 
spună că de ani de zile a luptat pentru întoarcerea prinţului... Şi 
asta se cheamă la domnul Neaţă decenţă. Decenţă se cheamă la 
dumnealui ca noi să fim proşti cu toţii şi să credem în toate 
bazaconiile astea... Dacă e vorba de decenţă, domnule general, 
dumneata care zici că ai fost pentru întoarcerea prinţului încă 
din 1926, de ce ai tratat acum o lună un pact cu liberalii, prin 
care te angajai să te opui la întoarcerea prinţului, dacă regența 


te cheamă pe dumneata la putere? 

— Nu-i adevărat! sări Traian Săpunaru, care se apropiase la 
ultimele cuvinte de grup. Ai luat-o cu şpriţul de dimineaţă, 
domnule Bratu!... Nu te laşi de nărav nici măcar într-o zi ca asta! 

— Dumneata? răcni Bratu către Traian Săpunaru. Dumneata ai 
neruşinarea să-l aperi pe general? Dar cine altul, dacă nu 
dumneata, a cerut liberalilor să prevadă în pactul cu partidul 
poporului, că dumneata, Traian Săpunaru, vei fi numit ministru 
de interne, pentru ca măsurile împotriva prinţului Carol să fie 
mai eficace? 

Traian Săpunaru păli, dar nu-şi pierdu cumpătul. 

— Beţivule! îi strigă el cu scârbă, lui Bratu. 

— Pungaşule! îi răspunse pe acelaşi ton Bratu. Te-ai umplut de 
parale cât ai fost la putere... şi acum... 

Mihăescu, independentul, interveni. 

— Domnilor, domnilor, mai mare ruşinea!... Nu uitaţi că 
astăzi... 

Cu un gest blând dar hotărât, Neaţă îl dădu la o parte pe 
Mihăescu: 

— Lasă, domnule Mihăescu!... Nu vezi că doctorul Bratu este 
pornit împotriva tuturor?... Dar eu îl înţeleg, fiindcă sunt şi eu om 
politic. Un om politic, fără să vrea, este nedrept sau subiectiv... 
Din cauza aceasta, partidul nostru a avut atâtea de răbdat din 
partea oamenilor politici, care i-au adus tot felul de acuzaţii. Dar 
adevărul e că în timpul celor două guvernări pe care le-am 
prezidat, partidul meu a rămas sărac şi ziarul meu a făcut 
datorii. 

— Partidul, da! aprobă Arghir. Dar nu şi conducătorii 
partidului! N 

— Inexact, domnule profesor! In afară de excepţii posibile, pe 
care eu nu le cunosc, noi n-am participat la acest permanent 
ospăț de sub regimul plutocratic liberal şi cel demagogic 
naţional-ţărănist. Ceea ce doresc din toată inima este să-i pun 
capăt! 

Cunoscutul critic literar şi fost, până la recenta remaniere a 
guvernului naţional-ţărănist, director general al teatrelor, Leahu, 
care asistase de la început la disputa dintre aceşti şefi politici, se 
adresă lui Neaţă: 

— Fii pe pace, domnule general! Acum are cine să-i pună 
capăt. 


— Cine? întrebă Neaţă cu simplitate de copil. 

— Maiestatea sa regele Carol II! 

Era mereu acelaşi Leahu, tânăr şi entuziast, lacom să creadă, 
numai să aibă în ce şi în cine. Sufletul lui, simţitor la tot ce este 
bun şi curat, era un nesecat izvor de credinţă care se cerea 
învestită. În urmă cu ani, Leahu crezuse în Neaţă. Sub regimul lui 
Neaţă - spunea el - va fi o adevărată revărsare a Nilului peste 
acest nefericit pământ românesc... Sub regimul lui Neaţă va fi 
muncă, cinste, dreptate, belşug. Sub regimul lui Neaţă, masele, 
sătule, îşi vor întoarce ochii cu scârbă de la bolnăvicioasele ispite 
bolşevice. Sub regimul lui Neată, se va reface creditul ţării. Sub 
regimul lui Neaţă, în sfârşit, se va realiza acea solidaritate 
cinstită şi trainică între toate clasele sociale - acel vis frumos de 
armonie socială, la care aspiră toţi cei cu dragoste adevărată de 
neam şi de ţară. Aşa l-a cântat el pe Neaţă până a venit Neaţă la 
putere: ca pe un idol, care întrunea în el toate virtuțile unui 
mântuitor. Neaţă era înţelept, cinstit şi dinamic. Dar după o lună, 
a venit dezamăgirea: Neaţă nu era nici înţelept, nici cinstit, nici 
dinamic, ci o simplă lichea. Şi idolul se prăbuşi la pământ în 
bucăţi. Totuşi postamentul lui de cristal rămăsese intact. Leahu, 
în focul credinţei, ardea de dorinţa să aşeze pe el un alt idol. 

Dorinţa-i fu repede împlinită. Noul mântuitor era pe aproape. 
Jugănaru! Omul nou! Omul ogorului!... Inţelept, cinstit şi 
dinamic! Cum de nu l-a recunoscut pe Jugănaru până acum!... 
Jugănaru!... Dar ştie ţara ce-ar fi un regim Jugănaru? Sub regimul 
lui jJugănaru va fi o adevărată revărsare a Nilului peste acest 
nefericit pământ românesc! Sub regimul lui Jugănaru va fi 
muncă, cinste, dreptate, belşug. Sub regimul lui Jugănaru, 
masele, sătule, îşi vor întoarce ochii cu scârbă de la 
bolnăvicioasele ispite bolşevice. Sub regimul lui Jugănaru se va 
reface creditul ţării. Sub regimul lui Jugănaru, în sfârşit, se va 
realiza acea solidaritate cinstită şi trainică între toate clasele 
sociale - acel vis frumos de armonie socială, la care aspiră toţi 
cei cu dragoste adevărată de neam şi de tară. 

Aşa l-a cântat Leahu pe Jugănaru până acum câteva luni, când 
aceiaşi naţional-ţărănişti care l-au numit director general al 
teatrelor, l-au înlăturat, ca să numească în locul lui pe stârpitura 
aceea de lonescu-Ciurcheni. Spre marea lui durere, Leahu trebui 
să constate că Jugănaru nu-i mai bun decât Neaţă: tot o lichea. 
Şi al doilea mântuitor se prăbuşi la pământ în fărâme. Totuşi, 


acel postament de cristal stătea neclintit în picioare şi aştepta un 
alt idol. De astă dată, Leahu nici nu trebui să-l caute. Bătea la 
poarta inimii lui mai de mult: prinţul Carol. De luni şi luni, 
întreaga fiinţă a lui Leahu se scălda în imaginea prinţului. Dacă 
ar veni prinţul înapoi!... Dacă prinţul ar fi proclamat rege!... Dacă 
prinţul ar lua frânele ţării în mână!... Dacă acest prinţ Carol, 
înţelept, cinstit şi dinamic cum este, ar pune mâna în gâtul 
acestor lichele! 

Cu atât mai mare frenezie, deci, începu să facă elogiul lui 
Carol, acuma când avea în faţa lui pe idolii lui dărâmaţi: 

— Da! Maiestatea sa regele Carol II!... Sub regimul lui Carol Il 
va fi o adevărată revărsare a Nilului peste acest nefericit pământ 
românesc. Sub regimul lui Carol II va fi muncă, cinste, dreptate, 
belşug. Sub regimul lui Carol II, masele, sătule, îşi vor întoarce 
ochii cu scârbă de la bolnăvicioasele ispite bolşevice. Sub 
regimul lui Carol II se va reface creditul ţării. Sub regimul lui 
Carol II, în sfârşit, se va realiza acea solidaritate cinstită şi 
trainică între toate clasele sociale, acel vis de armonie socială, la 
care aspiră toţi cei cu dragoste adevărată de neam şi de ţară! 

Punea atâta căldură în tot ce spunea, încât niciunul dintre cei 
de faţă nu îndrăzni să-l întrerupă. Dar, din nefericire, tocmai 
atunci se ivi Gogu Elefterie, care se mulţumi să prindă doar 
ultimele cuvinte ale lui Leahu, ca să intervină: 

— Toţi, în afară de liberali! 

— Adevărat! zise şi Mihăescu. la uitaţi-vă în sală! Niciun 
liberal! 

Îl zări pe Serafim Mărunţelu şi-i strigă: 

— Mărunţelule, ce-i cu liberalii dumitale? 

— Ba, or fi ai dumitale! îi răspunse directorul ziarului Drumul 
nostru, care se apropie râzând şi strânse mâna tuturor. 

— Dumneata trebuie să ştii! făcu Arghir. Unde mi s-au ascuns 
liberalii? 

— E lată rău, domnule profesor! răspunse Mărunţelu. Sunt în 
plină rebeliune! 

Neaţă se arătă interesat la culme: 

— la spune-ne şi nouă ce ştii! 

Serafim Mărunţelu îşi ajustă cravata care nu vroia să stea 
locului peste plastronul lui alb şi povesti cele ce s-au întâmplat la 
liberali. Aseară, comitetul executiv al partidului naţional-liberal 
se întrunise pentru a discuta asupra unei decizii a Curţii de 


conturi cu privire la neconstituţionalitatea legii Creditului agricol, 
când Macrodi, directorul oficiosului liberal Viitorul, telefonă că 
prinţul Carol este în capitală. Ştirea căzu ca un trăsnet peste şefii 
liberali. Dacă prinţul e în ţară, ei sunt pierduţi. 

— Zvonuri! zise doctorul Gherlescu spre a linişti pe ceilalţi şi o 
dată cu ceilalţi, pe sine. 

Se părea că Gherlescu, fără să vrea, are dreptate. Erau 
zvonuri. Zvonuri care curgeau cu duiumul şi se băteau cap în 
cap: ba că prinţul a sosit, ba că n-a sosit, ba că a sosit şi a fugit, 
ba că a fost arestat. Până veni Pricoleanu, prefectul capitalei: 

— Prinţul e aici şi armata e cu el! 

Urmară scene de panică pe care bătrânii nu le-au mai trăit 
decât în toamna anului 1916, când armata germană a lui 
Wilhelm Il era la porţile Bucureştilor. De spaimă şi furie, fiecare 
arunca asupra celuilalt vina că s-a ajuns în situaţia aceasta. Cine 
a cerut alungarea prinţului Carol? Eu? Nu! Tu!... Cine a făcut apoi 
o propagandă insultătoare împotriva piinţului Carol? Eu? Nu! Tu! 

Cine a ameninţat că dacă prinţul Carol se întoarce, va fi 
revoluţie? Eu? Nu! Tu!... Şi acuma ce-i de făcut? Să se închine lui 
Carol? Să se ascundă? Să fugă? Era jalnic. In cele din urmă, însă, 
oamenii, obosiţi de atâtea încriminări şi insulte, stătură cuminţi 
când Vintilă Viziru dădu cuvântul lui Muică să precizeze 
atitudinea partidului liberal faţă de Carol. Muică se arătă bătăios 
şi tranşant. 

— Am fost prea strâns legat de opera regelui Ferdinand şi a lui 
lon lon Viziru, ca să nu ţin seama de actul de renunțare la tron 
semnat de prinţ acum 4 ani şi cunoscut sub Actul de la 4 
ianuarie. Aş considera că mă înjosesc dacă aş proceda altfel. Nu 
vreau să-mi închei cariera cu un act dezonorant. Reîntorcerea 
prinţului este cea mai primejdioasă aventură din câte cunosc şi 
este tot ce poate aduce mai mult rău consolidării naţionale şi 
situaţiei ţării în toate privinţele. La o asemenea aventură nu pot 
să iau parte. Prefer să mi se taie mâna decât să-l servesc pe 
prinţul Carol. Refuz să mă duc la prinţ chiar dacă viaţa mea 
politică ar lua astăzi sfârşit... 

Un glas ascuţit de mânie întrerupse povestirea lui Mărunţelu: 

— Sunt nebuni! Nebuni de legat! 

Era Naie Naie, numit Filozofu, pentru că era profesor de logică 
la Facultatea de filosofie şi pentru că atât în viaţa particulară cât 
şi în cea publică făcea mare risipă de filosofie spre a asigura 


gazetei Vorba rominului - şi, pe lângă gazetă, lui însuşi - o 
existenţă demnă de un om care cugetă. 

Arghir, care de ani de zile nu mai vorbea cu Naie Naie, atâta 
scârbă îi inspira colegul său universitar, ţinu seama de 
împrejurările excepţionale de astăzi şi-l aprobă din tot sufletul: 

— Absolut! Nebuni de legat! 

— Şi încă nu v-am spus tot! făcu Mărunţelu. Aseară, George 
Viziru, care se afla la laşi, a fost poftit să se prezinte urgent la 
Palat. George a sosit azi dimineaţă 

— Şi s-a repezit la unchiu-său, Vintilă, să-i spună că se duce 
să-l vadă pe Carol. Vintilă parcă şi-a ieşit din minţi. «Să nu te mai 
văd! Nici tu nu-mi mai eşti nepot, nici eu nu-ţi mai sunt unchi!... 
Şi o să te mai dau afară şi din partid!» 

— Adevărat nebuni! zise Leahu. 

— Nu-i aşa? ţipă Naie. Dar mie nu mi-e atât de Vintilă... cât 
mi-e de Muică!... Un grecotei murdar ca Muică, un fanariot 
aciuiat pe lângă stăpânii lui fanarioți de la Brătieni, să-l 
terfelească pe Carol!... Pe stăpânul nostru Carol Il! 

— Este o obrăznicie de slugă faţă de un stăpân generos, care 
totuşi nu le vrea răul! comentă Arghir. 

Între timp, grupul crescu cu Grigore Arţag, care-şi manifestă şi 
el revolta pe acelaşi ton ridicat: 

— Dar şi răbdarea stăpânului are o margine! 

Doctorul Bratu care-l zări abia acum pe Grigore Arţag, îl salută 
zgomotos: 

— O, Gligore! Ce faci, Gligore? Te vedem sau nu ministru în 
viitorul guvern? 

— Prefer să fiu prefect! 

— De ce? 

— Sunt destui, poate chiar prea mulţi oameni politici, buni să 
fie miniştri, dar foarte puţin buni să fie prefecţi. 

— Inţelept cuvânt! strigă Curelea de la Democratu/ român. 
Merită să fie notat... 

Şi dispăru tot atât de subit pe cât apăruse. 

— Mha! exclamă Mărunţelu. Uite un liberal... Ce faci, domnule 
colonel?... Poftim mai aproape! 

Colonelul în rezervă Costache Raiciu, ales al Camerei de 
comerţ, se apropie. 

— Dumneata aici? îl întrebă doctorul Bratu. Parcă ai ordin de 
la Viziru şi Muică să stai acasă! 


Dar colonelul Raiciu era un om mândru: 

— Conştiinţei mele nu i se poate dicta, domnule doctor. 
Suntem chemaţi aici nu pentru o chestie de partid, ci pentru un 
mare act naţional. Mai întâi națiunea şi dupa aceea partidul... Şi 
pentru mine, prinţul Carol şi națiunea sunt una. Am iubit 
totdeauna națiunea, deci l-am iubit totdeauna pe Carol. Sunt 
carlist, ca să zic aşa, de la naştere. Am supt carlismul odată cu 
laptele mamei. De altfel, nu sunt singurul liberal aici. Uitaţi-va. A 
venit şi generalul Prezan! 

Strâns în uniforma lui de paradă, pe care străluceau zeci de 
decoraţii, Prezan, radios, dădu mâna cu toţi. Intinse mâna şi lui 
Neaţă, dar Neaţă, printr-o abilă mişcare strategică se retrase la 
timp şi se pierdu în mulţime. Prezan nu dădu faptului nicio 
importanţa şi zise vesel: 

— In sfârşit, ne-a ajutat Dumnezeu şi am apucat ceasul cel 
mare! 

— Se cunoaşte că eşti un erou al războiului de întregire! îl luă 
Bagradian peste picior. Ai mult curaj. 

De ce? 

— Doar eşti liberal... şi totuşi, ai călcat consemnul partidului! 

— Domnule! răspunse el, grav. Eu nu fac politică. Pe mine nu 
mă interesează decât chestiunile naţionale. 

Bratu îi şopti lui Arghir: 

— ţi place? Ca şi Raiciu! Parcă s-ar fi înţeles. 

— O fi vreun contraconsemn! răspunse Arghir, răutăcios. 

Un nou ropot de aplauze făcu pe toţi să-şi întoarcă ochii spre 
intrare. Apăruse Dacu. 

— Uite-l! zise Arghir către Bratu, în timp ce Crai-Voivod şi 
Bagradian se desprinseră de grup spre a-l întâmpina pe şeful 
partidului naţional-ţărănist. Marele om!... Da, da! Aşa se scrie 
istoria! Acum o să mai iasă că el a fost singurul carlist 
consecvent de la început până la sfârşit. 

— Consecvent? protestă Bratu cu aprindere. Dar în toamna 
trecută, când şi-a ales regentul pe care l-a vrut, cine a dat din 
atâtea sute şi sute de voturi, numai optsprezece voturi prinţului 
Carol? Nu majorităţile lui naţional-ţărăniste? Şi cine a confiscat 
jurnalele care vorbeau de chestia închisă? Nu domnul Dacu? 

Pe doctorul Mihăescu îl supăra vehemenţa cu care Bratu 
vorbea despre Dacu. 

— Păi dacă ar fi să trecem aşa prin filtru conştiinţa fiecăruia, 


zise el, unde o să ajungem, domnule Bratu? După modesta mea 
părere, azi e zi de sărbătoare pentru toată ţara, pentru că toţi 
românii sunt carlişti. Eu, cel puţin, am fost carlist de când mă 
cunosc! 

— Dumneata carlist? râse Mărunţelu. Eu cred că nici nu ştii cu 
ce se mănâncă. 

— Ba tocmai că ştie el cu ce se mănâncă! zise Arghir. De aia şi 
este carlist! 


x 


Şedinţa Camerelor reunite, convocată pentru ora zece, începu 
la unsprezece. La acea oră, Dacu mai era prim ministru. După 
tunetele de aplauze care salutară apariţia lui la tribună, Dacu luă 
cuvântul: 

— Domnilor senatori, domnilor deputaţi! Cer iertare că am 
întârziat. Guvernul a avut înaintea lui o problemă dificilă: trebuia 
să stabilească sub ce formă să fie repus prinţul Carol în 
drepturile sale legitime. Se puneau în discuţie două modalităţi: 
aceea de a intra în regență şi aceea de a ocupa imediat tronul 
care de fapt i se cuvine. Prinţul Carol mi-a spus încă de aseară 
care este opinia şi dorinţa sa - şi m-a întrebat care este dorinţa 
guvernului. Dar, în acelaşi timp, prinţul Carol, mânat de 
sentimentul său adânc constituţional şi parlamentar şi de 
respectul său nemărginit faţă de voinţa naţională, mi-a declarat 
că oricare ar fi voinţa reprezentanţei naţionale şi a guvernului 
parlamentar, i se va supune şi va renunţa la părerea şi dorinţa sa 
proprie. 

Aclamaţiile entuziaste ale adunării îl siliră pe Dacu să-şi 
întrerupă expunerea pentru câteva minute. Când reprezentanţii 
poporului se potoliră, primul ministru continuă: 

— Guvernul, în conformitate cu dorinţa alteţei sale, hotărăşte 
ca, observându-se formele strict legale de drept constituţional 
pretinse de aşezămintele noastre, prinţul Carol să fie proclamat 
rege pe baza drepturilor sale constituţionale. Nu trebuie decât să 
ne înclinăm cu recunoştinţă în faţa adâncului simţ constituţional 
şi parlamentar al prinţului, care ne dă cele mai frumoase 
speranţe în ce priveşte principiile pe baza cărora este hotărât să 
domnească. 

In tribuna ziariştilor, Mărunţelu se folosi de zarva aplauzplor ca 
să-i spună lui Macrodi: 


— Dacă ai şti cât au lucrat juriştii naţional-ţărănişti nu ca să 
adapteze situaţia la constituţie, ci constituţia la situaţie! Toată 
noaptea au stat cu nasul în colecţiile Monitorului oficial, pentru a 
găsi o formă juridică potrivită pentru redactarea decretului. 
Inţelegi că nu-i glumă să găseşti o soluţie constituţională pentru 
o problemă nouă, necunoscută şi neprevăzută în constituţie. 

— Este adevărat! confirmă Aristotel de la Democratul/ român. 
Toţi, cu ministrul de justiţie în frunte, au studiat pe brânci toate 
codurile româneşti. Şi franceze. Până şi cel de drept civil. 

— Sunt convins, făcu Nectarie, că ar fi găsit formula mult mai 
uşor, dacă ar fi studiat, pur şi simplu, codul penal! 

Jos, în rândurile din faţă, doctorul Bratu îi şopti lui Arghir: 

— Auzi ce-mi spune generalul Malacu! Cică Teianu a depus un 
proiect din iniţiativă parlamentară după care regele Mihai ar 
urma să poarte de aci înainte titlul de «Voievod şi principe de 
Alba lulia» şi să i se spună «măria ta!» 

Arghir simţi cum insulta i se înfige în inimă ca un cuţit. Cum îl 
rabdă pământul pe acest ignorant de Teianu să se ocupe de 
titluri domneşti, fără să-l întrebe pe el, pe profesorul de istorie 
Arghir! Unde trăim? In ce ţară ne aflăm! Ce este această nouă 
necuviinţă? Până când o să-şi facă fiecare de cap în ţara 
aceasta? 

— Nu, dragă! şuieră el printre dinţi către Bratu. Ţi-am spus-o 
şi ţi-o repet: văd posibilitatea ca prinţul să fie regent, dar nu 
rege! 


x 


Şedinţa fu reluată imediat şi formele preliminare expediate 
rapid. In locul lui Dacu, luă cuvântul Marinescu, care citi unul 
după altul decretul de demisie a guvernului Dacu, decretul de 
numire a guvernului Marinescu, decretul pentru abrogarea art. 6 
şi 7 prin care se anulează renunţarea prințului Carol la tron - şi 
decretul prin care regele Mihai | nu mai este rege, ci Voievod de 
Alba lulia. Toată adunarea se pregăti să voteze, dar Arghir, în 
culmea supărării, sări să ceară cuvântul: 

— Cred că guvernul ar fi fost dator, ca, înainte de a depune un 
asemenea proiect, să ne fi consultat şi pe noi! Aţi găsit un titlu 
nepotrivit şi ridicol: Mare Voievod de Alba lulia. Ce legătură are 
titlul de Mare Voievod cu Alba lulia? Dacă m-aţi fi consultat, v-aş 
fi oprit să comiteţi o asemenea eroare, care transformă viaţa 


noastră de stat într-o operetă vieneză. «Domn» ar fi fost un titlu 
acceptabil cu care m-aş fi mulţumit. Nu Mare Voievod! Destul 
jucăm la Teatrul Naţional piese bulgăreşti, ca să mai acceptăm şi 
procedee bulgăreşti. Trebuie să judecăm lucrurile cu seriozitate 
şi vă rog să nu nesocotiţi umila mea competenţă, rezultată dintr- 
un lung contact cu istoria lumii. 

De pe banca ministerială se ridică Jugănaru să-i răspundă: 

— Intre domnul Arghir şi domnul Teianu, care este autorul 
poiectului de lege, evident că noi nu putem trage învăţăminte 
decât din ceea ce spune marele nostru istoric. Rugăm, însă, pe 
domnul Arghir să ţină seama că este o chestiune de 
oportunitate. Hotărârea este luată şi împlinirea ei trebuie 
realizată urgent. 

— Domnul Jugănaru, replică Arghir, reprezintă în istoria 
politică românească bunul simţ al poporului nostru. De aceea 
soluţiile dumisale sunt totdeauna demne de a fi luate în seamă, 
în special când domnia sa guvernează. Eu n-am guvernat. Asta, 
însă, nu înseamnă că nu pot să dau şi eu o soluţie justă. 

— Dacă n-ai guvernat până acum, vei guverna! îl asigură 
Stănescu, ministrul justiţiei. De aceea se află maiestatea sa 
regele Carol Il printre noi: spre a repara nedreptăţile. Vei 
guverna, domnule Arghir, vei guverna. 

— Ìn niciun caz în guvernul domnului Neaţă! strigă Arghir, - 
tulburat de cuvintele lui Stănescu, care probabil era informat 
asupra intenţiilor lui Carol. 

— Nici noi! făcu Jugănaru. 

Mişcat până la lacrimi, Arghir capitulă: 

— Bine! Sunt de acord cu proiectul. Dar cer să mi se dea o 
satisfacţie: să se treacă în procesul verbal propunerea mea, care 
să fie tradusă în fapt imediat ce lucrurile îşi vor relua cursul 
normal. Până atunci, strig: Trăiască Mihai, Marele Voievod de 
Alba lulia. 

Entuziasmul adunării se transformă în delir. Adunarea se 
repezi la urnă şi votă proiectul în unanimitate, cu un singur vot 
împotrivă. Era votul lui Dacu. 

Apoi se citi proiectul pentru proclamarea lui Carol ca rege. Dar 
şi aici, Arghir ţinu să-şi spună cuvântul. 

— Dumneavoastră recunoaşteţi că actul de la 4 ianuarie nu a 
avut niciodată o putere legală. Mulţi o spun, dar nu ştiu de ce. Să 
le spun eu de ce, pentru că argumentul mi l-a dat, chiar a doua 


zi după 4 ianuarie, ministrul nostru în Italia. Renunţarea - spunea 
el - a fost semnată la Veneţia, pe teritoriul italian. Dar 
semnătura, spre a fi valabilă, trebuia să fie aplicată în prezenţa 
ministrului României în Italia - sau cel puţin a unui notar italian. 
Şi n-a fost! Deci, valoarea actului de renunțare este nulă... Şi 
încă ceva, domnilor, aş vrea să vă spun: în dimineaţa zilei de 4 
ianuarie, regele Ferdinand mi-a vorbit un ceas, scăldându-mi 
mâna cu lacrimile lui. Niciodată un suflet de părinte nu s-a frânt 
aşa cum s-a frânt sufletul regelui Ferdinand. Am uitat un 
moment că eu nu sunt decât un simplu, un modest profesor şi că 
el este suveranul României şi i-am sărutat lacrimile. Dar i-aş fi 
sărutat încă o dată aceste lacrimi, dacă ar fi rămas la hotărârea 
luată atunci, dimineaţa, de a nu accepta renunţarea prinţului. 
Dar sub două influenţe mizerabile - regele a venit în consiliu cu 
hotărârea de a accepta. l-am spus: «Sire, nu va ieşi bine!» La 
asta, regele mi-a răspuns: «Mi-a spus şi Petre Carp, în 1916, 
când am declarat război Germaniei, că nu va ieşi bine - şi totuşi, 
a ieşit bine!» «Da! i-am replicat eu regelui Ferdinand. Dar să nu 
uite maiestatea voastră că Petre Carp n-a iubit în viaţa lui pe 
nimeni, pe când eu pe fiul maiestăţii voastre îl iubesc!»... Asta 
am vrut să vă spun, domnilor!... Şi ca încheiere vreau să ştiţi că 
ceea ce se hotărăşte astăzi nu este decât un act de dreptate ce 
se face unui om care a suferit ani de zile, departe de ţară. Prinţul 
Carol este, din voinţa lui Dumnezeu şi a naţiei, regele nostru. 
Trăiască regele Carol II! 

Zise şi păşi cel dintâi, sub ochii adunării dezlănţuite, să-şi 
pună bila în urnă. 


x 


În după amiaza acelei zile de 8 iunie, preşedintele Camerei luă 
cuvântul în fața Corpurilor legiuitoare: 

— Domnilor deputaţi, domnilor senatori! Sunteţi întruniţi în 
adunare naţională pentru a primi jurământul maiestăţii sale 
regelui Carol al II-lea! 

In acest moment, Carol apăru pe uşa din dreapta a estradei 
prezidenţiale, însoţit de principele Nicolae. Sala întreagă începu 
să-l ovaţioneze prelung: 

— Trăiască regele nostru! Trăiască regele Carol II! 

Carol se înclină adânc în faţa adunării, apoi, drept, bărbăteşte, 
sclipind în uniforma strânsă pe trupul lui zvelt, începu, cu 


siguranţa liniştită a omului care nu ia în primire decât un drept 
câştigat, să-şi plimbe privirea printre băncile de parlamentari, 
apoi ceva mai atent, prin tribunele înţesate de lume. Câte femei 
tinere, frumoase, elegante, se găsesc în ţara românească!... Şi 
el, care a fost silit să-şi piardă patru din cei mai frumoşi ani ai 
săi, departe de patria în care s-a născut şi a crescut. Ce bine e să 
te întorci acasă... şi să te simţi iar printre ai tăi!... De pildă, cine 
o fi fetişcana aceea... 

Dar glasul preşedintelui Camerei îi aminti că se află aici, nu 
pentru a da curs liber simţămintelor lui patriotice - ci pentru a 
împlini o formalitate, plicticoasă, birocratică, absurdă, totuşi 
obligatorie. 

— Corpurile legiuitoare, spuse preşedintele Camerei, întrunite 
în reprezentantă naţională, au hotărât că drepturile la tronul 
României vi se cuvin vouă, maiestate! Vă rog să binevoiţi a 
depune jurământul! 

Şi-i întinse textul jurământului. Carol rosti formula 
sacramentală, sărută crucea pe care i-o întinse patriarhul - şi 
începu să citească un discurs, ridicându-şi tot mai des ochii spre 
tribune. 

— Domnilor senatori, domnilor deputaţi, primirea atât de 
emoţionantă ce mi-o faceţi (A!... uite-o pe Valentina!... Tot 
nostimă!... Trebuie s-o văd neapărat!) mă emoţionează cu atât 
mai adânc... cu cât sunt fericit de a putea resimţi prin glasul 
domniilor voastre... (Dar asta cine e?... Ei, fire-ar!... Stai!... E 
Margot!.. Să n-o recunosc!... E grozavă!... Parcă-i mai frumoasă 
ca înainte!... Trebuie s-o văd neapărat!) sentimentele acelora 
care v-au trimis aici şi de a constata încă o dată legătura 
sufletească şi naţională care m-a unit şi mă va uni cu... 
(Virginica!... Să fiu al dracului dacă nu-i Virginica!... Ea e!... 
Superbă!... Şi ce bine-i şade pălăriuţa asta! O adevărată 
pariziancă!... Trebuie s-o văd neapărat!)... cu... (Dar, baba aia de 
colo, care se uită aşa fix la mine? A! E Miţa!... Miţa biciclista!... 
Aoleo! Ce s-a ales de ea!... Mai mult oase! Dar şi prin câte a 
trecut!... Şi mai luptă, nenorocita, să fie frumoasă!... Numai ochii 
i-au mai rămas!... Dar ce faci cu ochii!... Păcat!... O amintire 
frumoasă, de la tata...) cu... cu... poporul meul!... Jurământul ce l- 
am depus astăzi în faţa reprezentanţilor naţiunii depăşeşte 
zidurile acestui lăcaş istoric şi pentru sufletul meu devine un 
legământ strâns între mine, regele vostru... şi... 


Aici, Carol îşi plecă ochii asupra hârtiei, hotărât să-şi citească 
în linişte discursul până la capăt, dar imbolduri mai tari decât el 
îl făcură să-şi ridice iar privirea înspre tribune şi să rămână, o 
clipă, ca fascinat: sus, acolo, în primele rânduri, un chip alb, alb, 
un păr blond, blond şi nişte ochi... Să juri că-i Priscilla, fata lui 
Hanemecker, reprezentantul grupului Morgan, cu care a fixat la 
Paris punctele principale ale acestui discurs... Cine o fi? Cum o 
cheamă?... Şi cum să-i comunice că o iubeşte? Simţea regele o 
nevoie urgentă, indispensabilă, chinuitoare, s-o vadă pe această 
necunoscută. Trebuie s-o vadă!... Trebuie!... Cuprins de 
ameţeală, regele făcu un efort dureros şi-şi termină fraza: 

— ...Şi poporul meu!... 

ingrijorat, Bratu îi şopti lui Arghir: 

— Uită-te ce congestionat el Ce i s-o fi întâmplat? 

Arghir, însă, nu era îngrijorat, ci indignat: 

— Nu ştiu! mormăi el. Dumneata eşti doctor. Trebuie să ştii 
mai bine Pe mine mă supără discursul!... Ce stil!... Ce 
compoziţie!... O ruşine!... De ce nu m-a chemat să i-l redactez 
eu? 

— A vrut să-l scrie el singur! îi explică Bratu. 

Dar regele, cu glasul deodată îngroşat, nu se uita în acest 
moment la stil, ci tot la tribune. 

— Urmând, continuă el, pilda din Sfânta Scriptură 
(Extraordinar!... E şi Marcelica aici... Pasiunea mea de trei zile şi 
trei nopţi, oacheşa şi îndrăcită de Marcelica, pe care mi-a suflat-o 
răposatul meu tată, Ferdinand cel loial!... Trebuie s-o văd 
neapărat!... Neapărat!) zic: Nu vreau moartea celor ce au greşit, 
ci întoarcerea lor la matca din care nimeni n-ar fi trebuit să iasă! 
Eu nu am venit să mă răzbun pe nimeni, ci, cu inima caldă şi 
iubitoare... 

Tăcu brusc şi uitând că toţi ochii ţării sunt acum îndreptaţi 
spre el, rămase ca vrăjit, cu gura puţin întredeschisă şi cu 
privirea înfiptă într-un punct din stânga tribunelor. Un obraz 
oriental, încadrat cu graţie de un păr negru, ondulat, care cădea 
peste nişte umeri tineri, albi, rotunzi... rotunzi... şi rugători!... 
Rugători! În aceşti umeri Carol vedea însăşi chemarea Patriei... 
Erau umeri noi, umeri fragezi, care au înflorit în lipsa lui şi care 
parcă şi-ar cânta bucuria că el s-a întors tocmai la timp să-i 
culeagă!... Trebuie s-o vadă îndată! Chiar astăzi!... Neapărat 
astăzi!... Trebuie!... 


Toată sala aştepta, mută, respectuoasă, dar la început 
stupefiată. Nimeni nu pricepea ce se petrece. Incet-încet însă 
deputaţii şi senatorii, călăuziţi de traiectoria privirii regelui, se 
dumeriră şi începură, cu multă delicateţe, să-şi dea coate. Se 
pare, însă, că tăcerea adâncă dimprejur îl trezi pe Carol. 
Scuturându-şi capul cu energie, noul rege îşi reluă cuvântarea: 

— „..cu inima caldă şi iubitoare, să strâng într-un mănunchi pe 
toţi cei care au voinţa şi puterea de a colabora la propăşirea 
patriei... Fără unirea tuturor nu vom putea apare în faţa celor ce 
ne pizmuiesc, ca o forţă indisolubilă, care, sprijinită de o armată 
după ultimele cerinţi şi care se va putea bucura totdeauna de 
întreaga mea grijă şi dragoste, spre a păşi definitiv la o muncă 
paşnică şi harnică, cu colaborarea fără preget a tuturor forţelor 
vii ale naţiunii... 

— Ai văzut? şopti Bratu cu satisfacţie lui Arghir. Acuma citeşte 
fără nicio întrerupere! 

— Da! mormăi Arghir. Dar tot în stilul ăsta şcolăresc. Şi-apoi 
de ce este aşa de grăbit? 

Regele, într-adevăr, era foarte grăbit. Violentându-şi ispita 
chinuitoare de a-şi ridica ochii spre tribune, regele citi textul în 
ritm de marş forţat, înfulecând vorbele, cu glas alb, scăzut, fără 
nicio intonaţie, aproape imperceptibil: 

— ...Mai am o bucurie pe care ţin să v-o împărtăşesc, bucuria 
cea mare care în clipele acestea de reîntoarcere îmi umple 
sufletul. Este terminarea celui mai mare chin ce l-am avut de 
îndurat în anii mei de pribegie... In sfârşit, mi-am regăsit fiul, 
scumpul meu fiu pe care voi putea, cu toată iubirea, să-l cresc în 
sentimentele care au ilustrat pe strămoşii săi: dragostea 
nesfârşită de ţară. 

Bratu se aplecă spre Arghir: 

— De alaltăseară de când a venit, nu şi-a făcut încă timp să-l 
vadă pe fiu-său! 

Arghir se uită la el trist, fără să-i spună un cuvânt, şi ascultă 
mai departe pe rege, care ajunsese la încheiere. 

— Sfârşind cuvântul meu, citi regele, încă o dată fac cel mai 
călduros apel ca toţi să lucrăm împreună pentru bunul cel mai 
scump al nostru: Patria! Români din cele patru unghiuri, uniţi-vă 
în gânduri, uniţi-vă în simţiri, înainte, spre muncă! 

— Trăiască regele Carol Il! Ura! Uraaa! Uraaaa! îi răspunseră 
miniştrii, deputaţii, senatorii, femeile, care începură să intoneze 


imnul regal. 

Patriarhul se apropie de rege şi-i spuse: 

— Să trăieşti, maiestate! 

Apoi, îi luă capul între mâini să-l sărute. Dar, cum avea ochi 
buni, se cutremură: pe fruntea tânărului rege se desena un 
pronunţat ruj de buze. Carol văzu că patriarhul şovăie şi păli de 
necaz: asta e Norica. In grabă, înainte de a-şi pune uniforma, 
uitase să se mai uite o dată în oglindă. Vru să facă un pas înapoi, 
spre a scuti înalta faţă bisericească de îmbrăţişare. Dar 
patriarhul, mişcat, îl strânse la piept, ridică ochii la cer, apoi îi 
închise şi-i sărută de câteva ori fruntea exact pe semnul 
infamant, spre a-i şterge păcatul. Carol, supus, se întrebă: dar de 
ce mă sărută atâta? 

După patriarh, se apropie de Carol iubitul său frate, prinţul 
Nicolae, care-i spuse vesel: 

— Acuma zic şi eu că am scăpat de Comisia interimară. 

Şi-l îmbrăţişă pe Carol. Regele se folosi de prilej, ca să-i sufle 
la ureche: 

— la spune-mi, Niky dragă, cine-i turcoaica aia din tribună... 
Acolo în stânga... Aia cu umerii goi!... 

Discret, Niky se uită peste umărul lui Carol şi o găsi pe 
«turcoaica» îndată. 

— A, îi şopti el lui Carol, asta nu-i turcoaică! Asta-i miss 
România! 

— O cunoşti? 

— Nu! 

— Pe onoarea ta? 

— Pe onoarea mea! 

Publicul din sală stătea în picioare şi cu lacrimi în ochi aplauda 
această  prelungă  îmbrăţişare  fraternă, care demonstra 
dragostea mare dintre membrii dinastiei române de 
Hohenzollern. Când se smulseră unul din brațele celuilalt, Carol 
declară miniştrilor care-l felicitau: 

— Nicolae este pentru mine mai mult decât un frate! 

Cum ajunse la palat, regele nici nu avu răbdare să-şi schimbe 
uniforma - şi-l chemă la el pe aghiotantul său, generalul 
Mateescu: 

— Generale, îi porunci Carol, să mi-o aduci îndată pe miss 
România! 


A doua zi dimineaţa, Crai-Voievod veni la Dacu cu ochii atât de 
înroşiţi, dar cu o faţă atât de radioasă, încât fratele lulian îl 
mustră prieteneşte: 

— Ei, bravo! lar ţi-ai pierdut noaptea cu revistele alea 
pornografice! 

Crai-Voievod râse: 

— În principiu, aproape că ai ghicit... Dar numai în principiu... 
Altfel nu m-ai fi văzut la ora asta aici... 

— Tocmai! Mă mir! Ce s-a întâmplat? 

— Ceva mare, mare de tot... Cred că e cazul să ne felicităm! 
Miss România a fost primită aseară în audienţă de rege... 

— Şi? făcu Dacu, în sufletul căruia începu să mijească o 
bucurie, pe care încă nu îndrăznea să şi-o arate. 

— Şi audiența s-a prelungit până dimineaţa la şapte... 

— Şi?... strigă Dacu, nerăbdător să afle amănunte. 

— Ce «şi»? îi răspunse Crai-Voievod, care se îneca de râs. 
Atâta ştiu!... Că doar n-am fost de faţă. Dar Belciug a trecut acu 
o jumătate de oră pe la mine să-mi spună că regele Carol, în loc 
să se odihnească după atâtea emoţii, a fost auzit de valeţii care 


trăgeau cu urechea, cum spunea într-una: Scumpa mea 
Românie!... Dulcea mea Românie!... Frumoasa mea Românie!... 
Nepreţuita mea Românie!... O să te iubesc până la moarte, 
România mea dragă!... şi aşa mai departe... 

Dacu îl ascultă pe Crai-Voievod - ai cărui ochi parcă se 
înroşiseră şi mai tare, probabil din pricina râsului - şi faţa lui, de 
obicei severă şi îngheţată, se topi sub căldura unui inefabil 
sentiment de mulţumire. 

— Frate Alexandre, frate Alexandre! se surprinse el strigând la 
Crai-Voievod cu vibrații euforice pe care Crai-Voievod nu i le-a 
cunoscut nici pe vremea când erau amândoi tineri studenţi la 
Universitatea din Budapesta. Ai dreptate, frate Alexandre! 
Trebuie să ne felicităm! Nu mai e o femeie, ci un simbol, miss 
România... Regele şi miss România... Regele şi România!... 
Numai Dumnezeu, în înalta lui înţelepciune, a putut să-i apropie 
de la început. Să ştii că am călcat cu dreptul, frate Alexandre! 
Poate aşa o da cel de sus s-o uite regele cu totul pe Roşcata lui 
de la Paris. 


x 


La ora în care Dacu începea să spere că regele o va uita cu 
totul pe Roşcata - regele o şi uitase cu totul pe miss România. Pe 
Roşcata, nu numai că n-o uitase un singur moment, dar o dorea 
mai mult ca oricând. Şi, parcă n-ar fi fost destul că sufletul lui o 
chema oricum, din toate puterile, dar a mai intervenit un fapt - 
un fapt oarecare... o nimica... o prostie - care a turnat ulei peste 
foc. După ce s-a despărţit de miss România, regele socoti că în 
prima sa zi de domnie, nu este frumos să se ducă la culcare, ci 
ar fi mult mai bine să stea de veghe la interesele neamului. Intră, 
deci, în camera de lucru, dar, înainte de a se atinge de 
mormanul de dosare care-l aştepta pe birou, se adânci în lectura 
ziarelor de dimineaţă, abia ieşite de sub teasc. Toate - şi Globul 
şi Năzuința şi Vorba rominului şi Drumul nostru şi Democratul 
român - descriau în pagini lungi şi entuziaste condiţiile şi 
atmosfera în care prinţul Carol a fost repus în drepturile lui şi 
toate erau de acord că, prin urcarea lui Carol Il pe tronul lui Carol 
| cel înţelept şi al lui Ferdinand | cel loial, a fost înscrisă cea mai 
măreaţă pagină din istoria ţării. Deşi reportajele se repetau până 
la monotonie, regele citi fiecare rând cu nesaţ - şi numai după ce 
epuiză tot ce s-a scris asupra evenimentelor de ieri, începu să se 


uite şi prin celelalte pagini. Acuma, răsfoia Democratul român... 
Ca şi toate concurentele lui de mare tiraj, Democratul/ român era 
plin de asasinate, jafuri, violuri, accidente, sinucideri, incendii, 
bătăi, procese... Pasionat cititor de romane polițiste, regele 
studia cu interes, în gazetă, amănuntele unei drame pasionale 
încheiate cu vitriol, când, deodată, îngălbeni şi rândurile 
începură să-i joace sub ochi. 

De patru zile se afla în ţară, de o zi este rege... şi ea... ea stă 
acolo, la Paris, singură şi înlăcrămată şi aşteaptă... Ea... să 
aştepte! Ea! Furios, Carol zvârli cât colo ziarul, sări în picioare şi 
începu să străbată camera în lung şi în lat, cu paşi iuți, aproape 
gemând. Ce-i de făcut, ce-i de făcut?... Să-i pună Dacu 
asemenea condiţii... Cui? Lui, regelui Carol al II-lea al României! 
Condiţii!... Unui rege, condiţii... A, nu! Asta poate s-o creadă 
numai un ascet ridicol şi respingător ca Dacu, care în viaţa lui n- 
a cunoscut femeie!... Condiţii!... 

— Condiţii! repetă Carol în gura mare. 

Cuvântul îi sună atât de caraghios la ureche, încât îl făcu să 
râdă. Condiţii! li va arăta el lui Dacu condiţii!... 

Hotărârea îl linişti dintr-o dată. Inviorat, reveni la birou şi trase 
spre el dosarele pe care i le pregătise, cu grijă, secretarul său 
Puiu. Erau diverse referate poliţieneşti asupra stării de spirit din 
ţară în ultimele 48 de ore. Fiecare raport arăta că peste tot 
domneşte liniştea cea mai perfectă. Dar de fiecare raport era 
ataşat câte un manifest, care-l făcu pe Carol să-şi piardă din nou 
calmul. 

— Comuniştii! îşi zise el, cu fălcile încleştate. Nu se putea!... 
Fără ei nu se poate!... «. Aventurierul Carol s-a întors în 
România. Domnia fascistă a lui Maniu şi a partidului national- 
țărănesc a pregătit, sub conducerea directă a imperialiştilor 
asasini, a marilor puteri, întoarcerea lui Carol...». Desigur!... 
Trebuia să-i întrebe mai întâi pe comunişti dacă vor! «Chiar a 
treia zi după sosire el a fost proclamat rege. Ce înseamnă 
aceasta pentru masele largi de truditi? In România va începe o 
dictatură fascistă deschisă...». Ba nu! Domnia bolşevică! Asta va 
începe!... «Ce va aduce această dictatură? 0 şi mai sângeroasă 
exploatare, întărirea şi mai grozavă a teroarei îndreptate 
împotriva organizatiilor revoluționare de sub conducerea 
Partidului Comunist, înăbuşirea în sânge a luptelor pentru 
revendicările politice şi economice ale maselor muncitoreşti şi 


ţărăneşti»... Prin urmare, ei îmi cunosc programul! Cu atât mai 
bine! «Dar principalul în proclamarea dictaturii fasciste deschise 
este ascuţțirea primejdiei de război. Asasinii poporului muncitor 
sunt din nou setoşi de sânge muncitoresc şi țărănesc, au nevoie 
de noi victime omeneşti... Dictatura fascistă deschisă, în frunte 
cu Carol, este un inel din lanţul de pregătire al războiului 
antisovietic...» 

Carol închise, scurt, dosarul - şi rămase pe gânduri... Război 
antisovietic!... Războiul este hotărât pentru acest an... sau cel 
mult pentru anul următor! Este un război necesar!... Cel puţin 
pentru el, războiul antisovietic este o chestie de viaţă şi moarte! 
„„. Altfel ce şi pe cine ar căuta el aici în lumea aceasta străină? 
Poporul? Care popor? Partidul comunist şi bolşevicii lui care scriu 
manifeste obraznice? Ţăranii aceia în izmene şi în opinci, la care, 
numai cât te gândeşti - trebuie să-ţi duci mâna la nas? Bandele 
de politicieni care ieri l-au bârfit şi azi îl ridică în slăvi, pentru ca 
mâine, dacă nu le va face pe plac, să-l trădeze?... Dar ce are el 
cu toată omenirea aceasta care, în fond, îl urăşte, fiecare din alte 
motive - şi pe care el îi ignorează, pe toţi laolaltă, dintr-un singur 
motiv: pentru că-i sunt indiferenți. Toţi! Indiferenţi cum ţi-e 
indiferent praful din mijlocul drumului, sau frunza din copac, sau 
cotcodăcitul unei găini! In-di-fe-renţi!... Nu-i iubeşte, nu-i urăşte, 
nu-i aude, nu-i vede, nu-i simte! Indiferenţi!... Atunci, ce l-a 
împins să-şi părăsească viaţa lui tihnită, liniştea lui, dreptul lui de 
a trăi cum şi cu cine vrea el, fără nicio obligaţie de a da cuiva 
cont şi să vină aici? Ce? Işi aminti că, o săptămână după moartea 
tatălui său, a venit la el în vizită, la vila lui de lângă Paris, Mihail 
Teianu, care, după ce i-a povestit ce se petrece în ţară, îi spuse, 
a propos de moştenire: 

— O întâmplare nostimă, alteţă! Nu de mult a murit la noi un 
funcţionar, un om perfect cumsecade. Nu s-a plâns nimeni de el. 
N-a înjurat, n-a ameninţat, n-a bătut, n-a furat... Un om cinstit - 
tot ce poate fi mai cinstit cu putinţă. La locul lui, discret, modest, 
binevoitor... 

Carol nu înţelegea unde vrea să ajungă Teianu cu istoria asta 
despre un om nesărat şi nepiperat. 

— Foarte frumos! zise el, cu politeţă. 

— Aşa s-a spus şi la noi, alteţă! Foarte frumos! A trăit şi a 
murit cum a trăit: modest şi corect... şi când i s-a deschis 
testamentul... fiindcă avea şi testament... s-a aflat că lasă 


moştenire o avere de şasezeci de milioane. 

Carol deveni, deodată, atent: 

— Şasezeci de milioane? Şi în câţi ani a adunat banii aceştia? 

— In trei ani! 

— In trei ani? se minună Carol. Dar, pentru Dumnezeu, ce 
slujbă avea? Era ministru de interne?... 

Ministru de fi... 

Işi muşcă limba. Era să spună: «finanţe» când în faţa lui stătea 
Mihail Teianu. Zâmbi, jenat - dar Mihail Teianu părea mult mai 
puţin jenat decât el: 

— Nu era nici ministru de interne, nici ministru de finanţe 
(rosti cuvântul, parcă mai apăsat ca oricare altul), ci un biet 
comisar de siguranţă, ataşat la serviciul emigrărilor! 

— Comisar de siguranţă?... In trei ani!... Şi mai era şi corect! 

— Tot ce poate fi mai corect, alteţă!... O lume întreagă îl 
regretă!... 

Teianu relatase acest caz lui Carol cu un scop bine definit - şi 
izbuti: îl întristă pe prinţ peste măsură. Parabola omului corect 
punea într-o lumină cum nu se poate mai tragică sacrificiul pe 
care-l face prinţul de a sta departe de ţară, tocmai în anii aceştia 
cât mai este capabil să arate ce poate face în ţara lui un om 
tânăr, când este energic şi ştie ce vrea. În trei ani... 

Şasezeci de milioane un simplu comisar oarecare... 

Şi lumea îl regretă, pentru că, pe lângă toate, mai era şi 
corect!... In trei ani... şasezeci de... Era atât de chinuit de cifrele 
astea, încât seara, Elena îl întrebă îngrijorată: 

— Ce-i cu tine, dragul meu?... Anecdota? 

— Da! îi răspunse el, sincer, deoarece cu ea era sincer. 
Anecdota! Tu-ţi dai seama ce-i asta? Un modest comisar... fără 
bătaie, fără înjurături, şi numai în trei ani... E fantastic!... 

— Da! zise Lupeasca. E impresionant! 

— Impresionant? Numai atât? Adică, tu ce spui? Nouă, ca să 
fim pe deplin fericiţi, ce ne trebuie? 

— Bani! făcu ea, simplu. 

— Asta e! răspunse Carol, fericit că ea îl înţelege totdeauna. 
Bani, bani mulţi!... Cu cât vom avea bani mai mulţi, cu atât vom 
fi mai fericiţi! Deci, bani mulţi! Trebuie să fim bogaţi, Eleno!... 
Foarte bogaţi! Dacă nu cei mai bogaţi, măcar printre cei mai 
bogaţi oameni din lume... 

Carol nu era străin de problemă. Cunoştea pe de rost pe toţi 


stăpânii financiari ai omenirii: pe nizamul indian din Haiderabad, 
care, în fruntea unui modest şi aproape necunoscut principat de 
numai treisprezece milioane de locuitori, era socotit drept cel 
mai bogat om din lume; pe Rockefellerii, Ford-zii şi Ellmanii 
americani; pe Citroenii, Renault-zii, Cotty-ii francezi; pe Kreugerii 
suedezi; pe Thyssenii şi Huggembergii germani; pe Volpii italieni; 
pe Pototzkii şi Radziwilii polonezi; pe Estherhazyii unguri, pe 
Lichtenşteinii austrieci — şi n-avea decât această ambiţie: să fie 
primit în rândurile lor. 

— Ar fi bine! zise ea, cu tandreţă. Numai să te văd fericit. 

— Şi eu pe tine, draga mea! Dar de unde să luăm atâţia bani? 
Din veniturile din ţară? Cu sau fără veniturile astea... 

Nici nu mai continuă. Ştia şi ea, ca şi el, că veniturile din ţară 
le ajung atâta cât să nu moară de foame. 

Era, deci, timpul să se grăbească. Tata a murit şi ţara are 
nevoie de un rege. Carol era cu atât mai convins că ţara are 
nevoie de un rege, cu cât ştia că şi bancherii francezi, americani 
şi englezi care-i dădeau târcoale mai de mult, au şi ei nevoie de 
un rege în România. Bancherii străini nu puteau admite, nici 
pentru capitalurile lor deja învestite în ţară, nici pentru proiectele 
lor politice şi economice de viitor, şubredul provizorat al unei 
regenţe. Lor le trebuie în România un rege matur, lucid şi de 
multă, multă încredere. Un rege al României, care să fie al lor... 
Era ceea ce urmăreau şi naţional-ţărăniştii, care aveau nevoie şi 
ei de un rege al lor, un rege naţional-ţărănist exclusiv. Interesele 
lor comune, care, până în 1927, cât trăise regele Ferdinand, nu 
făceau pe viitorii parteneri decât să se adulmece, începură, după 
moartea lui, să-i apropie tot mai mult, spre a da o formă 
concretă aşa-zisei lor conspirații. Prinţul Carol conlucră cu 
febrilitate şi subscrise la toate condiţiile... în trei ani... şasezeci 
de milioane... Şi să fii regretat de toată omenirea... face să 
accepţi orice, cu ochii închişi, mai cu seamă că nu ţi se dă o 
slujbă de comisar oarecare, ci una de rege. Şi ce să accepţi? Să-i 
laşi pe bancheri să-şi aducă banii lor în ţară şi să-şi facă în toată 
libertatea afacerile. In schimb, tu, tu să nu le dai nimic, decât cel 
mult soldaţi! Dar soldaţi sunt destui şi ţara nu are ce face cu ei, 
aşa că poţi da oricâţi, că tot nu pierde nimeni nimic!... Şi între 
timp tu, ca rege, să te scalzi în zahăr, în grâne, în petrol, în 
textile, în toate!... Să nu iasă şi să nu intre nimic în şi din 
buzunarul cuiva, fără să-ţi iei partea ta!... Rege!... A fi rege!... 


Este cea mai ispititoare afacere pe care ar putea-o visa cineva. A 
fi rege!... Regele-vameş!... Carol II, regele-vameş!... In trei ani... 
şasezeci de milioane... un biet comisar... regretat pentru 
corectitudinea lui!... Ce ţară sublimă! 

Imaginea acestui biet comisar dădu meditaţiilor regelui un 
curs optimist. Vesel, Carol puse din nou mâna pe Democratu/ 
român spre a se convinge că într-adevăr el, el, fostul prinţ în 
bejenie acum patru zile, este astăzi regele unei ţări de 
optsprezece milioane de suflete - şi fu atât de uimit de cele ce 
văzu, încât rămase cu mâna înţepenită în aer: pentru întâia oară 
observă, că alături de fotografia lui, se mai găseşte o fotografie. 
Curios! Cum de nu şi-a dat seama până acum!... Intrigat, cercetă 
şi Vorba rominului: aceeaşi fotografie stătea lângă a lui... Şi 
ciudăţenia se repetă... şi în Globul... şi în Drumul nostru... şi în 
Trăiască Rominia Mare... Nemaipomenit! Şi în toate, aceeaşi 
explicaţie sub poză: Măria Sa Marele Voievod Mihai de Alba lulia! 

Carol dădu ziarele de o parte, se sprijini de spatele fotoliului - 
şi închise ochii. Va să zică, are un fiu: Mihai. Aşa spun ziarele: că 
maiestatea sa regele Carol Il are un fiu. Deci, fiul acesta, despre 
care el a vorbit în discursul rostit ieri la Cameră, nu este o simplă 
legendă, născocită spre a mişca inima poporului, ci o realitate pe 
care fotografia o atestă: un băiat cu mâini, cu picioare, cu ochi, 
cu nas, cu urechi. Şi băiatul acesta a ocupat tronul României 
până ieri după amiază... Mda!... Chestia e neplăcută... Trebuie să 
se ducă să-l vadă!... E absurd, dar aşa-i obiceiul: un tată trebuie 
să-şi vadă copiii!... Va trebui să-şi facă, neapărat, timp să-l vadă. 
Până acum, n-a fost cu putinţă. E drept că azi se împlinesc patru 
zile de când se află în ţară, dar în astea patru zile câte n-a avut 
el pe cap!... A trebuit să fie constituţional, să schimbe guvernul, 
să înlăture regența, să-l detroneze pe regele minor, să se 
proclame pe sine însuşi rege... tot numai treburi care privesc 
viaţa şi viitorul ţării, şi care nu i-au dat răgaz un singur moment 
să-şi aducă aminte că are un copil!... Acuma, însă, da!... Acuma 
poate şi trebuie să-l vadă!... Regele îşi vede copilul!... După cât 
stăruie presa asupra bucuriei regelui că şi-a recăpătat fiul, se 
pare că şi asta place mult poporului: să audă bătăile paterne ale 
inimii regelui... Va trebui, prin urmare, să-i bată inima de tată, în 
public. Foarte bine! Dacă asta-i place poporului, să-i facem 
poporului pe plac. Dragostea dintre regele-tată şi prinţul 
moştenitor-fiu nu este de disprețuit. Poate aduce profituri 


imense... Poporul este un copil!... Să-i dăm jucării să se joace! 

Cu cât gândea mai mult la foloasele ce i le-ar putea aduce 
Mihai, cu atât se trezeau în rege sentimentele lui de tată. Cum a 
putut el să-şi uite copilul?... Din pricina ţării?... Asta nu este o 
scuză!... Ţara l-ar fi iertat dacă şi-ar fi rupt o jumătate de oră, ca 
să alerge să-l îmbrăţişeze pe scumpul său Mihăiţă. li şi zicea: 
«Mihăiţă» în gând!... Mihăiţă al său! Nu se mai poate! Pe Mihăiţă 
al său trebuie să-l vadă chiar azi... Nu-l mai rabdă inima să nu-l 
vadă pe Mihăiţă... Pe Mihăiţă al său! 


x 


Mihăiţă stătea în faţa lui Carol şi nu îndrăznea să scoată o 
vorbă! | s-a spus că omul acesta i-ar fi tată, dar cuvântul tată n- 
avea niciun răsunet în inima lui. La câţiva paşi de el stătea un 
ofiţer blond, cu ochi albaştri, în uniformă albă - dar tata? Unde-i 
tata? Tata nu era nicăieri. Până la vârsta de patru ani îl văzuse 
pe tata foarte rar - iar în ultimii cinci ani nu l-a mai văzut de loc. | 
s-a mai spus lui Mihai că de ieri, nu mai este el regele ţării, ci 
tata. Dar pe Mihai asta nu-l tulbură. La vârsta de nouă ani, prea 
mare lucru nu poţi să înţelegi ce importanţă are dacă ieri ai fost 
tu rege şi dacă azi este altul rege în locul tău - şi nici ce 
înseamnă dacă cel care te-a dat jos de pe scaun este un străin 
oarecare, sau chiar propriul tău tată. De atâţia ani n-a mai dat 
ochi cu tata - aşa că, oricum, nu-i mai ducea dorul. Ba, în aceşti 
cinci ani a văzut-o pe maică-sa, prinţesa Elena, plângând de 
atâtea ori din pricina tatei, încât privea pe omul acesta nu numai 
ca pe un străin, ci ca pe un străin rău. 

Carol, plictisit, se uita la băieţaşul acesta în uniformă de 
cercetaş şi nu ştia ce să-i spună. În drumul de la Cotroceni până 
aici, în palatul de la şosea, unde locuia Mihăiţă cu mamă-sa 
Elena, regele îşi propusese ca de îndată ce-l va vedea pe fecioru- 
său, să-l strângă în braţe. Dar când văzu că lucrurile fuseseră 
aranjate, cu delicateţă, de frate-său Nicolae, ca să nu fie nimeni 
de faţă, Carol socoti de prisos să se cheltuiască în asemenea 
efuziuni sentimentale. Cum intră, închise uşa după el, făcu un 
pas în cameră, rămase pe loc, la doi metri de Mihai şi se uită la 
el câteva momente lungi, fără să deschidă gura. Prin urmare 
acesta e Mihăiţă al meu! îşi zise el. Scumpul meu Mihăiţă! Sânge 
din sângele meu! Fiul meu Mihăiţă! Hm! Scumpul meu Mihăiţă!... 
Şi inima, să zici că-mi bate măcar un pic mai iute! 


Se mira însuşi Carol cum, după o lipsă de cinci ani, îşi revede 
fiul - şi cu toate astea, în loc să se repeadă la el şi să-l strângă în 
braţe, stă liniştit cu mâinile în buzunar şi-l examinează cu 
răceala cu care ar examina un căţeluş de porțelan. Revoltat de 
propria lui indiferenţă, Carol vru să zică ceva care l-ar încălzi şi 
pe el şi pe Mihai. 

— Nu vii să mă îmbrăţişezi? îşi întrebă el copilul. 

Cu ochii în jos, Mihai răspunse: 

— Nu! 

Regele primi răspunsul cu recunoştinţă. Ar fi fost o scenă la fel 
de penibilă pentru el, ca şi pentru Mihai. Drept răsplată, Carol 
făcu iar o pauză, până găsi o altă întrebare, tot atât de tandră ca 
şi cea dintâi: 

— Ce mai faci, Mihăiţă? 

După puţină gândire, copilul regal răspunse, tot cu ochii-n jos: 

— Bine! 

Era tot ce-şi puteau spune. Regele se uită la ceasornic: îşi 
pierduse aici zece minute întregi. Pentru o primă întâlnire 
ajunge. Se apropie grăbit de Mihai şi-l luă de mână: 

— Hai! 

Fără nicio rezistenţă, Mihai îl urmă. 

Când cobori scările, Carol văzu că jos este aşteptat. Se opri 
pentru câteva secunde, apoi se îndreptă spre maşină, ţinându-l 
de mână pe Mihăiţă al său şi cu nişte ochi înroşiţi, din care 
curgeau  şiroaie de lacrimi. Valeţii şi gazetarii se dădură 
respectuoşi la o parte, şi, mişcaţi, începură să plângă şi ei. 


x 


În timp ce gonea spre Cotroceni, Carol nici nu se uită la Mihai 
care şedea alături de el. Era prea mulţumit de succesul cu care a 
plâns. Era primul examen dat în ţară - şi încă primul examen dat 
ca rege. Plângea mai mult decât mulţumitor: plângea excelent. 
Dar cât de multa trebuit să muncească spre a ajunge la această 
desăvârşire. Se pregătea pentru tron încă din primele zile ale 
anului 1926, când a semnat actul de renunțare la tron. Era 
convins că, mai curând sau mai târziu, tot va fi rege şi ştia că un 
rege nu poate fi mare, decât numai dacă ştie să plângă. Dar să 
nu plângă oricând. Se pricepea şi tata să plângă... şi totuşi, n-a 
fost mare: plângea în mod prea anarhic. Se potrivea, nu se 
potrivea - el plângea. Un adevărat rege, însă, trebuie să plângă 


numai la momentul oportun. Mânat de principiul acesta, Carol a 
studiat la Paris, cu marele artist Pierre Dubois de la Comedia 
Franceză, arta de a se emoţiona, de a-şi înroşi nasul, de a-şi 
tremura buzele, de a-şi deschide robinetul glandelor lacrimogene 
şi de a-şi umple ochii cu lacrimi, oricând credea că ar fi necesar. 

Dar pe lângă arta aceasta de a plânge, pe care şi-o însuşise 
prin studii, prinţul mai era înzestrat şi cu daruri fireşti, care, la 
nevoie, puteau suplini tot ce a învăţat de la Pierre Dubois: în 
afară de tron, prinţul moştenise de la tata şi nişte hemoroizi. 
Erau interni, nu externi, aşa că nu se vedeau. Dar dacă nu se 
vedeau, asta nu-i împiedica să-l mănânce. Şi cum să-l mănânce! 
Avea prinţul Carol nişte mâncărimi, de-i venea să urle! Numai 
marea lui stăpânire de sine şi demnitatea lui de prinţ regal îl 
împiedicau să se scarpine în public şi să înjure cum înjură omul 
de rând la durere. Dar, suferinţa era suferinţă, aşa că atunci 
când îl apuca mâncărimea, dacă păstra o ţinută discretă, i se 
umpleau ochii de lacrimi. 

La început, Carol s-a speriat: ştia că tata, care a murit de 
cancer rectal, suferise şi el ani de zile, înainte de a muri, de 
acest beteşug. A consultat, deci, Carol toate somităţile medicale 
franceze şi a căpătat un singur răspuns: 

— Este o rectită! Dacă vreţi să scăpaţi de ea, suprimaţi 
băuturile alcoolice şi suprimaţi condimentele: muştarul, piperul, 
ardeii iuți şi aşa mai departe! 

Dar cum se întâmplă şi muritorilor de rând, lui Carol, exact ce- 
i interziceau doctorii, asta-i plăcea lui mai mult: ardeii iuți, 
piperul, muştarul. De renunţat să mănânce nici nu putea fi 
vorba. Dar nici «ăia» nu renunţau să-l mănânce. Cu cât bea şi 
mânca el mai mult, cu atât îl mâncau şi ei mai mult. 

Carol, care-şi urmărea destinul cu atenţie şi-i dădea tot 
concursul, aprofundă chestiunea şi ajunse la concluzia că şi 
această mâncărime - fatală, inevitabilă şi inexorabilă - ar putea 
fi de mare folos coroanei şi Tronului. Trebuia numai condusă şi 
disciplinată. Şi prinţul izbuti şi de data aceasta. Cu răbdare, Carol 
ajunse în scurtă vreme să aibă mâncărimi nu numai când mânca 
şi bea ce nu trebuie, ci şi prin simplă sugestie: ajungea să-şi 
concentreze gândurile înspre locul sensibil şi să-şi spună că-l 
mănâncă, pentru ca de îndată să-l mănânce aşa de rău încât să-l 
podidească plânsul. 

Aşadar, rectita îl servea pe Carol tot atât de bine ca şi cele 


învăţate de la Pierre Dubois. Din întâmplare, însă, lacrimile 
vărsate acum cinci minute de regele Carol II, nu se datorau nici 
cursurilor de artă dramatică, nici forţei de sugestie a lui Carol 
asupra rectitei - ci unei fericite coincidenţe: înainte de a fi venit 
să-şi vadă fiul băuse atâta coniac şi mâncase atâtea feluri 
picante, încât mâncărimile l-au apucat exact când avea mai 
mare nevoie de ele. Şi a fost destul să nu se scarpine, ca să 
obţină efectul dorit. Carol, care ţinea mult la Cel-de-sus, vedea 
aici un semn îmbucurător. Dumnezeu îl ajută! De aici şi 
satisfacția neţărmurită care i se citea pe obraz. Până acum, toate 
au mers bine. Mai rămânea de rezolvat o problemă: fosta lui 
soţie, prinţesa Elena. Nicolae stăruia pentru împăcare: 

— Ascultă-mă pe mine! i-a spus el azi dimineaţă. Anulează 
divorţul. E bine şi pentru tine şi pentru ea şi pentru Mihai!... Ţara 
o să se bucure!... Nimeni n-o să se mai bage după aceea în 
treburile tale particulare! 

Ca să evite o discuţie, Carol îi replică: 

— Bine! Să mă mai gândesc! 

Dar cum plecă Nicolae, îl chemă pe secretarul său Puiu. Carol 
ţinea mult la Puiu. Era deştept, vorbea porcării, îi făcea rost de 
femei - şi se bucura de protecţia Roşcatei, ceea ce era în ochii lui 
Carol un titlu. 

— Auzi, Puiule, ce-mi spune Nicolae: să mă împac cuuu... 

Era inutil să continuie. Puiu ştia despre ce este vorba: despre 
o împăcare ale cărei urmări ar fi pentru el catastrofale. Dacă 
regele redevine iar soţul legal al prinţesei Elena - nici n-ar mai 
putea fi vorba vreodată de reîntoarcerea Elenei Lupescu în ţară. 
Şi dacă Elena Lupescu nu mai revine în ţară, autoritatea lui Puiu 
pe lângă rege ar fi definitiv compromisă. Pentru Puiu, aşadar, 
chestiunea împăcării nu era o problemă care privea numai pe 
Carol şi pe prinţesa Elena, ci pe el cel dintâi. 

— Sire, răspunse Puiu, cu zâmbetul lui de băiat cumsecade, 
care-i plăcea atâta lui Carol. Ar fi bine dacă maiestatea voastră 
ar putea redeveni iar soţul... (aici suspendă fraza pe care o reluă 
numai după câteva secunde) alteţei sale principesa Elena!... 
Ţara ar fi fericită... 

Puiu ştia pe ce trebuie să apese, ca să-i fie lui Carol pe plac. 

— Soţul ei? făcu regele. Incă n-am ajuns aşa de rău... 

Ideea unei împăcări îl scandaliza şi-l îngrozea. Nicolae nu ştie 
ce spune. Să se împace cu Elena! Cu o femeie, care... Dar nici nu 


poate fi vorba! Ar fi cea mai mare prostie. Problema împăcării nu 
este o problemă, pentru că nici nu există. Problema e alta: care 
va fi de aici înainte situaţia legală a prinţesei Elena. Până în 
prezent ea avea titlul de prinţesă şi i se spunea alteţă. Acuma, 
Carol era rege - şi ea?...... Ce era ea? Era mama fiului său! Poate 
fi mama fiului său prinţesă, când tatăl e rege? Poate, de vreme 
ce sunt despărțiți. Dar Nicolae este de altă părere. Şi Dacu. 
Amândoi îi scot ochii cu acelaşi argument: Ţara!... Mda, da!... 
Ţara!... Cel puţin dacă ar fi numai ţara! Dar mai e şi mama la 
mijloc!... Scumpa lui mamă! Maria... Şi mama nu-i comodă de 
loc!... Acuma se plimbă prin străinătăţi şi se ţine de intrigi, ca să 
vadă prietenii lui că aici, în ţară, cu toată Restauraţia - nu există 
nicio stabilitate dinastică. Tocmai acum!... Asta-i mama!.. O 
nenorocire!... Şi nu poţi să scapi de ea, decât dacă-i astupi gura! 
... Cum? Mai întâi trebuie s-o aduci înapoi. Şi după aceea?... 
După aceea, cu ce o împaci?... Fiindcă nici ea nu va accepta o 
stare civilă oarecare. Mama! Mama vrea titluri, onoruri... 

— Am ajuns! zise Carol, către Mihai, intrând cu maşina pe 
poarta palatului de la Cotroceni. Dă-te jos! 

Supus, Mihai coborî din maşină. Carol, cu ochii plini de lacrimi, 
îl luă pe Mihai de mână şi trecu pe lângă soldaţii, ofiţerii şi 
demnitarii palatului, care-i ieşiseră în întâmpinare. 

Rămas singur cu fiul său, Carol îi spuse: 

— De mâine o să stai aici. Vrei? 

— Nu! răspunse Mihai cu ochii pe fereastră. 

Carol parcă nici nu-l auzi. 

— Bine! făcu el. Aşa dar, de mâine, stai aici... Şi acuma, haide 
înapoi! 

Il urcă pe Mihai din nou în maşină şi-l conduse până la palatul 
mamei lui. Despărțirea fu simplă, dar zguduitoare: 

— Bună seara, Mihăiţă! 

— Bună seara! 

Singur în maşină, Carol răsuflă uşurat. O făcuse şi pe asta! Şi 
nu-i părea rău - fiindcă abia acum s-a convins că acest Mihăiţă îi 
va fi de mare folos. Mâine, gazetele vor povesti ţării câte lacrimi 
de fericire a vărsat tatăl când şi-a revăzut fiul - şi ţara va plânge 
şi ea. [ara e sentimentală şi se emoţionează uşor. E bine! 
Sentimentalismul acesta al ţării îi va fi de mare folos... Va trebui, 
deci, să aibă grijă să-i servească scene emoţionante!... Acuma, 
ce urmează?... Să plece la Curtea de Argeş!... Acolo e mormântul 


tatii!... Minunat!... Îi va fi şi mormântul tatii de mare folos!... Fiul 
se duce din prima zi de domnie la mormântul tatălui său... 
iubitului său tată Ferdinand, de care a fost despărţit în mod atât 
de crud... Straşnic! Ţara va avea iar de ce lăcrima... Va pleca 
chiar astă-seară la Curtea de Argeş!... Şi va pleca singur. Să ştie 
ţara că vrea să fie singur!... Singur el şi tata... Fără martori!... E 
mai de efect!... Aşa să scrie presa: că regele nu vrea să facă 
paradă cu pelerinajul lui la Curtea de Argeş, ci, singur, departe 
de ochii lumii, vrea să îngenunche la mormântul tatălui său şi să- 
şi plângă durerea, discret... Singur! 

— Puiu! îi spuse el secretarului său cum ajunse la Cotroceni. 
Să mi se pregătească trenul! Plec peste o oră la Curtea de Argeş! 
„.. Trimite-mi-l pe Mateescu. 

Generalul Mateescu se prezentă îndată: 

— Generale, plec la Curtea de Argeş, la mormântul tatii... Să 
nu mă însoţească nimeni... Vreau să fiu singur!... Inţelegi?... 
Singur?... Convoacă-mi-o urgent pe Valentina!... S-o găsesc în 
tren!... Neapărat!... Vreau să fiu singur! 


x 


În tren, după o noapte de pioasă reculegere în stația Curtea 
de Argeş, alături de pioasa Valentina, a cărei inimă era plină de 
recunoştinţă pentru marele Ferdinand, care, cu şapte ani în 
urmă, i-a fost un ocrotitor şi deschizător de drumuri spre 
Ministerul de război, Carol era atât de obosit, încât dimineaţa 
când îşi puse pantofii, începu să se întrebe dacă mai e necesar 
să se ducă până la mormântul tatii, sau dacă n-ar fi mai bine să 
se întoarcă îndată la Bucureşti. Dar când scoase capul pe 
fereastră şi văzu ofiţerii, soldaţii şi agenţii pe care Mateescu îi 
trimisese odată cu trenul regal spre a veghea ca regele să fie 
singur, înţelese că nu mai are încotro. 

Singur, deci, aşa cum a cerut, o porni încet, cu capul în jos 
înspre lăcaşul de veci al marelui său părinte, urmat de la 
distanţă de câteva plutoane de soldaţi şi agenţi. Ajuns la 
mormânt, Carol îngenunchie şi gânduri care de care mai triste îl 
năpădiră: el este aici singur... şi ea e singură acolo! Ea nu ştie ce 
face el aici, el nu ştie ce face ea acolo!... Apoi, baniil... 
Perspectivele sunt mari, dar până una alta, e de cinci zile aici - şi 
încă n-a făcut nicio ispravă... Şi mama... Şi prinţesa Elena.. Şi 
Mihai... şi partidele politice! Dar câte chestiuni încurcate nu-i 


stau pe cap! 

Carol oftă! Greu să fi rege!... Dacă i-ar fi spus cineva acest 
lucru cu o săptămână înainte, n-ar fi crezut. Acu, însă, crede! E 
greu! 

Cu fruntea lipită de piatră, Carol simţi în mod vag că 
nenumărați ochi sunt fixaţi asupra lui. Aruncă pe furiş o privire 
razantă împrejur şi zări cizme, pantofi şi opinci. Mai rămase 
nemişcat câteva clipe, după care se ridică şi cu obrazul roşu şi 
ud de lacrimi îmbelşugate, se îndreptă spre uşă, fără să se uite 
nici în dreapta, nici în stânga. Durerea îi dicta să nu vadă pe cei 
care, în ciuda dispoziţiilor regale, veniseră să plângă alături de 
el, pe mult regretatul său tată. 


x 


După vizita la Curtea de Argeş, unde comunicase atât de intim 
cu spiritul părintelui său, regele se înapoie la Bucureşti cu 
nenumărate idei şi cu multă dorință de muncă. După o oră, 
comandantul regimentului 9 Vânători era la el. 

— Spirule! îi vorbi regele. Vreau să-ți comunic mai întâi că l- 
am numit pe Belciug secretar general la interne... şi că va avea 
în subordine Siguranţa generală a statului. Cum ţi se pare? N 

— E o măsură excelentă! Belciug e un baiat de ispravă. Il 
cunosc! 

— Bun! făcu regele, vesel. Şi acum, o chestie care te priveşte 
pe tine. Tu aparţii de Ministerul de război, nu? 

— Da! 

— De azi treci la jandarmerie!... Eşti inspector al jandarmeriei. 
Aşa că, de azi aparţii de Ministerul de interne. 

— Dar parcă Pricoleanu este inspector la jandarmerie! 

— Bine, bine! N-avea tu grija lui Pricoleanu! De azi el nu va 
mai fi inspector. Il trec la Ministerul de război. 

— Atunci n-o să mai poată funcţiona ca prefect de poliţie al 
Capitalei. 

— Tocmai de aia! Ca să nu mai funcţioneze, l-am şi scos de azi 
de la prefectură. 

— Şi în locul lui cine vine? 

— Tu! 

— Eu? 

— Adică, ce? Te temi cumva că n-o să poţi fi un prefect cel 
puţin tot atât de deştept ca Pricoleanu? 


Spiru Maramă îşi trecu mâna prin mustață, cu aerul că s-ar 
codi să răspundă... Auzi întrebare? Deştept ca Pricoleanu!... 
Parcă cine nu cunoaşte deşteptăciunea lui Pricoleanu! Nu era 
crimă, nu era accident, nu era incendiu sau manifestaţie - să nu 
afli a doua zi că peste cinci minute cel dintâi la faţa locului a fost 
domnul prefect Pricoleanu. Să se fi petrecut în aceeaşi clipă o 
sută de nenorociri - şi la toate dintr-o dată se afla la faţa locului, 
peste cinci minute, domnul prefect Pricoleanu! Se minuna o lume 
întreagă cum se aranja Pricoleanu să fie în acelaşi timp 
pretutindeni peste cinci minute, dar adevărul nu-l cunoşteau 
decât foarte puţini: domnul prefect Pricoleanu putea fi simultan 
în o mie de locuri, pentru că nu era prezent nicăieri. Nici nu se 
mişca de pe scaun. Avea grijă presa de el. In cei zece ani de 
prefectorat i-a educat în aşa fel pe gazetari, încât aceştia 
adăugau, în mod automat, la toate reportajele lor, că cel dintâi la 
faţa locului a sosit domnul prefect Pricoleanu... Deşteptăciunea 
lui Pricoleanu! 

— De, ştiu eu? răspunse, în sfârşit, cu un zâmbet modest 
colonelul Maramă. M-oi strădui să fiu şi eu la faţa locului peste 
cinci minute... 

Dar Carol n-avea azi chef de glume. 

— Lasă prostiile, Spirule! Poţi să fii, să nu fii, treaba ta!... Eu 
alta te-ntreb: ştii tu ce făcea Pricoleanu pentru bucăţica de pâine 
a tatii? 

Maramă îşi privi vârful pantofilor şi nu îndrăzni să răspundă. 
Mai bine l-ar fi întrebat Carol ce nu făcea Pricoleanu pentru 
bucăţica de pâine a tatii... Fiindcă, de făcut, făcea multe... 
Tripouri, bordeluri, case de rendez-vous, toate fuseseră declarate 
de el moşie regală - şi pe toate le administra el personal, ajutat 
de o seamă de comisari vrednici şi de încredere. Nu era client să 
intre în casele acestea cu ferestrele închise, fără a lăsa, indirect, 
un impozit pentru casa regală. Răfuiala dintre Pricoleanu, 
vechilul coroanei şi matroanele ori patronii acestor stabilimente, 
care nu erau consideraţi decât nişte concesionari ai comerţului 
regal de plăceri interzise, se făcea, de obicei, într-o atmosferă 
cordială, ca între nişte oameni oneşti şi cuminţi care-şi cunosc 
interesele. A făcut, deci, tot ce putea Pricoleanu pentru bucăţica 
de pâine a regelui Ferdinand. Şi colonelul Maramă ştia că, din 
acest punct de vedere, Carol nu-i poate şi nici nu-i reproşează lui 
Pricoleanu că l-ar fi servit prost pe tata. Dimpotrivă! li 


reproşează că l-ar fi servit bine! Încă prea bine! Pricoleanu a fost 
sluga iubitului său tată Ferdinand, care l-a alungat acum cinci ani 
din ţară şi, implicit, a fost şi a mai rămas sluga familiei Viziru. Şi 
asta nu i-o poate ierta Carol lui Pricoleanu! 

— Ei, Spirule, ce? strigă regele, pe care discreţia şi jena lui 
Maramă îl scoteau din sărite. Ţi-ai înghiţit limba? Zi-i? Ştii sau nu 
ştii?... Hai, lasă mofturile că doar suntem între noi... Vechi 
prieteni! 

Maramă îşi ridică ochii, întâlni privirea supărată a regelui - şi 
începu să râdă. 

— Păi, ştiu! Cum să nu ştiu! 

— Aşa te vreau, Spirule! Să ştii!... Să ştii că am nevoie de 
bani. Bani mulţi! Ţara are nevoie de bani. Am nevoie de bani 
chiar pentru tine... zece la sută e al tău!... Bani mulţi, Spirule, 
bani... Mă înţelegi? Bani!... Bani!... Bani!... 

Şi, ca-n friguri, continuă să bolborosească: Bani... bani... 
bani... bani!... 

Noul prefect de poliţie al capitalei îl lăsă pe rege să se mai 
potolească niţel şi, lipindu-şi călcâiele, răspunse milităreşte: 

— Sire, ordinul se va executa. Vor fi bani! 

— Mulţi? se agăţă Carol, ca un copil, de mâneca lui Spiru 
Maramă. 

— Mulţi! Mulţi de tot, sire! 


x 


Misiunea guvernului Marinescu era împlinită. Consultările 
pentru noul minister începură imediat la palatul de pe Calea 
Victoriei. Cel dintâi fu primit în audiență profesorul Arghir, care, 
cum intră, spuse regelui grav: 

— Sire, de alaltăieri am început să scriu istoria domniei tale... 
Dă-mi voie să te numesc Carol cel curajos! 

Regele se supuse: 

— Domnule profesor, nu uita că eu nu sunt decât elevul 
dumitale, şi că de la dumneata nu pot decât să învăţ! 

— Mulţumesc, sire! 

— Şi eu, domnule profesor. De altfel, se pare că însuşi Cel-de- 
sus vrea ca dumneata, profesorul meu, să fii cel dintâi pe care-l 
primesc în casa mea. 

Arghir oftă. 

— Casă, da, sire!... Nu palat!... O biată casă, părăsită, 


neîngrijită, cu covoare rupte! Se cunoaşte că n-a fost stăpân pe 
aici! Nu, sire, ţara n-ar fi demnă de regele ei, dacă regele n-ar 
avea un palat demn de ţară... 

Cele ce spunea Arghir îi plăcură mult lui Carol, pentru că 
traduceau propriile lui gânduri. Trebuie un alt palat, alte covoare, 
altă capitală... 

— Domnule profesor, zise el, într-o zi vom examina mai pe 
îndelete această problemă care-mi stă şi mie la inimă... Azi, te- 
aş ruga să-mi spui ce părere ai despre un nou guvern? 

— Dacă mi-aş permite să dau sfaturi regelui meu, i-aş spune 
că trebuie neapărat un nou guvern. S-a petrecut o revoluţie 
pentru care sunt absolut necesare forţe noi. Un guvern de 
oameni cinstiţi. Cu condiţia ca regele meu să nu-i roage... Cine e 
cinstit va veni singur... 

— Sunt convins! zise Carol. Ai dreptate. Trebuie un guvern de 
oameni cinstiţi. Aş vrea un minister care să nu aibă în frunte un 
şef de partid! 

— Negreşit, sire! Nu este bine ca ţara să aibă un guvern de 
clasă ori de partid. 

— Tocmai! Şi de aceea m-am gândit la Jugănaru. Ce zici de un 
guvern Jugănaru? 

— Sire, omul acesta a fost ridicat peste puterile lui. Mai mult 
nu merge. Şi apoi, Jugănaru nu mai reprezintă azi un simbol al 
ţărănimii. Prestigiul lui a fost ros de Dacu pe trei sferturi, pe 
dinăuntru. Un guvern Jugănaru ar însemna să avem mai mult 
ţărănism, aşa cum un guvern Dacu ar însemna să avem mai mult 
naționalism. Acuma, însă, a sosit vremea unor formule noi, nu a 
formulelor vechi pentru care a fost de ajuns şi regenta. 

— Dar un guvern Titulescu? 

— Nu se poate, sire! replică Arghir cu o promptitudine în care 
se citea enervarea. Aduce multe servicii în străinătate. Să 
rămână acolo. Aici n-are ce căuta. 

— De ce? 

— Vorbeşte prea mult! 

Regele, amuzat de argumentul lui Arghir, zâmbi: 

— Da, da! Ai dreptate!... Prin urmare ar trebui să mă gândesc 
la un guvern Neaţă! 

— Imposibil, maiestate! Uiţi, probabil, care a fost atitudinea lui 
Neaţă la 4 ianuarie. Că acuma încearcă să dea explicaţii... Şi în 
niciun caz un guvern Neaţă cu Traian Săpunaru! 


— Dar ce ai cu Traian Săpunaru? 

— Sire, află că Traian Săpunaru zbiera că te împuşcă dacă 
îndrăzneşti să vii înapoi. 

— Şi pe cine recomanzi dumneata? 

— Pe Prezan! Numai pe generalul Prezan. Un mare general şi 
un mare patriot. Lui Prezan sunt gata să-i dau sprijinul meu 
nelimitat şi necondiţionat. Prezan, da!... Este un om cinstit!... Lui 
nu-i fac opoziţie... aşa cum nu fac nimănui... Mie, după 
recunoaşterea meritelor mele, în străinătate, ţara nu mai are ce- 
mi da. De dat, îi pot da eu. 

Carol, mişcat, luă de pe birou o cutie şi i-o întinse: 

— Domnule profesor! Pentru meritele dumitale culturale, ţi-am 
acordat cordonul Carol 1... lar pentru sfaturile dumitale, îţi 
mulţumesc din toată inima. Te asigur că voi ţine seama de ele. 

Arghir se înclină. 

— Mulţumesc pentru cordon, sire!... Dar sunt sigur că tot pe 
Dacu îl vei numi prim ministru. 

Surprins o clipă, regele pufni de râs: 

— Te ştiam apostol, domnule profesor, dar nicidecum profet. 
Va trebui să-l pun pe Dacu. N-am încotro. Sunt obligat. Nu ştii? În 
politică porneşti de la o ideie şi eşti silit să ajungi la alta. Dar să 
ştii că mă gândesc şi la Prezan... Dacă ar fi să-l numesc pe 
Prezan, ai accepta vice-preşedinţia? 

Arghir roşi de umilinţă. Prezan preşedinte, şi el numai 
vicepreşedinte! Nu! Decât o asemenea situaţie ruşinoasă, mai 
bine numai ministru. 

— Nu, sire! Nici să nu pomeneşti despre aşa ceva. S-ar speria 
ceilalţi. Mă mulţumesc cu un simplu ministeriu. 

— Care? 

— Acela pe care nu-l va primi nimeni. Pentru că eu, sire, sunt 
un biet profesor care-şi vede de treaba lui. Un biet occidental, 
rătăcit în această ţară orientală. Când universităţile americane 
văd în mine pe cel mai proeminent reprezentant al culturii 
contemporane - în ţara mea nu mi se dă nici măcar atâta atenţie 
cât se acordă cutărei doamne care se agită în saloanele 
pariziene. 

Cel din urmă dintre şefii de partide consultaţi de rege fu Dacu. 

— Domnule Dacu, începu regele, mi-ai spus că-mi stai oricând 
la dispoziţie. A sosit momentul. 

— Regret, sire, că nu pot să accept! 


— De ce, domnule Dacu? Parcă ne-am înţeles! 

— Sunt bolnav. De câteva săptămâni duc pe picioare o gripă 
cu temperatură de 38 de grade. 

Regele ar fi vrut să găsească pe faţa lui Dacu urmele gripei, 
dar se osteni în zadar. Dacu părea perfect sănătos. 

— Sper, domnule Dacu, că acuma nu mai ai temperatură. 

— Acuma n-am! Dar s-ar putea să am diseară... sau mâine... 

Era atât de neaşteptat răspunsul lui Dacu, încât regele, 
instinctiv, făcu un pas înapoi: 

— Doamne fereşte! 

— Desigur! zise Dacu, pe care zâmbetul ironic al regelui nu-l 
stingherea. Şi apoi, temperatura pe care am avut-o şi n-am 
îngrijit-o, m-a slăbit teribil... Simt că am urgentă nevoie de 
odihnă... 

— Te vei odihni, domnule Dacu, te vei odihni! insistă regele. 
De fapt, putem suspenda lucrările Parlamentului, ca să-ţi poţi lua 
un concediu. 

— Va fi greu, sire... Nu se poate!... Ca prim ministru, mai ales 
în primele zile de domnie a maiestăţii voastre, nu mi-aş putea 
permite un concediu. Numiţi pe un altul... 

Regele îl asculta şi citea în vorbele lui îngâmfarea omului care, 
fiindcă se simte tare, este decis să nu cedeze decât dacă este 
implorat. 

— Am înţeles! zise regele, cu o politeţă rece. Gripa te 
împiedică să iei o hotărâre. Dar eu înţeleg să mă conduc în 
domnia mea numai după normele constituţionale. Şi normele 
acestea constituţionale cer ca dumneata să formezi guvernul, 
pentru că dumneata deţii majoritatea în Parlament. De aceea, 
domnule Dacu, te rog... şi insist... să primeşti însărcinarea de a 
face guvernul. 

Preşedintele naţional-ţărăniştilor îşi epuizase toate obiecțiile 
posibile spre a putea să apară în ochii regelui drept un om care 
nu se îndeasă la putere aşa că acuma putea să accepte. 
Frângându-şi trupul ţeapăn în două, răspunse: 

— In faţa voinţei maiestăţii voastre, mă închin! 

— Mulţumesc! zise regele. 

Şi adăugă, pe un ton glumeţ: 

— Ştiam că patriotismul dumitale va învinge gripa... Şi acuma, 
domnule preşedinte, ca să nu ne pierdem vremea, ce părere ai 
despre situaţia juridică a mamei mele şi a mamei copilului meu? 


„„„ Este o problemă care mă supără. Ţara vrea să fie lămurită... 

— Sire, soluţia e pregătită! Mama maiestaţii voastre se va 
numi regină - regina Maria - fără a i se spune maiestatea sa... 
lar mama marelui voievod Mihai se va numi maiestatea sa Elena, 
fără a i se da titlul de regină! 

Formula i se păru lui Carol atât de ingenioasă, încât scutură 
mâna lui Dacu de câteva ori: 

— Te felicit! Sper că până şi mama va fi satisfăcută. 


x 


Soarele amiezii de iunie se prelingea ca o pastă de plumb 
topit peste capetele şi feţele jandarmilor şi agenţilor adunaţi în 
piaţa Gării de Nord s-o întâmpine pe regina Maria. Era încă un 
moment emoţionant în istoria restauraţiei: regina Maria îşi 
întrerupea brusc voiajul în străinătate, unde avea treabă şi se 
întorcea grăbită în ţară, spre a-l îmbrăţişa pe iubitul ei fiu. De 
aceea, toţi aşteptau, asudaţi şi nerăbdători, trenul. 

— Mă, când vine odată trenul ăla, că ne topim de sete!... 
Uraaaa!... 

Sosise în capul pieţii patriarhul care se dădu jos din maşină şi 
urcă scările dinspre peron. Peste cinci minute sosi şi fostul 
regent Sărăţeanu, salutat de mulţimea fiartă şi dornică de o 
limonadă, cu un «uraaa!» prelung... Peste alte cinci minute 
apăru şi regina Elisabeta a Greciei... Şi, aşa, din cinci în cinci 
minute, apărură, unul după altul şi Dacu şi Crai-Voievod şi 
Jugănaru şi Spiru Maramă... până sosi însuşi regele Carol Il, 
împreună cu voievodul Mihai şi prinţul Nicolae. De aici înainte, 
jandarmii lui Maramă şi agenţii lui Belciug îşi deplasară uralele 
spre peronul de sosire, unde membrii familiei regale, miniştrii, 
autorităţile, stăteau cu gâtul întins şi se uitau cum se apropie 
trenul mult aşteptat...  Maiestuos, sclipitor, pufăind cu 
importanţă, trenul regal intră, cu viteză din ce în ce mai scăzută 
în gară, şi lunecă liniştit de-a lungul peronului. 

Din uşa vagonului, regina Maria, radioasă în toaleta ei gris 
asortată la pălăriuţa ei de aceeaşi culoare, salută de departe 
mulţimea. Apoi, nerăbdătoare să-l strângă la piept pe Carol al ei, 
nu aşteptă ca trenul să se oprească, ci sări jos din mers, şi, 
îmbujorată de fericire, alergă spre rege, cu braţele deschise: 

— Carol! Dragul meu! 

Şi sărutându-l cu patimă pe amândoi obrajii, de câteva ori, îi 


şopti: 

— Secătură! 

Carol, cu ochii atât de inundaţi de lacrimi încât nu putu 
distinge exact pe cine are în braţe, strigă sfâşietor: 

— Mamă!... 

Şi, în plină îmbrăţişare, îi strecură, cu năduf, în ureche: 

— lar ai început cu mahalagismele dumitale? 


IV 


Deşi pe birou cu două ventilatoare: unul în dreapta şi celălalt 
în stânga, lui Stănică Popescu tot îi era cald. Cald de nu mai 
putea. Aşteptarea aceasta îl înnebunea. De azi dimineaţă 
scrisese regelui Carol: «Maiestate, Am Servit pe Gloriosul Marele 
Vostru Unchi Carol |, învingătorul Oastei Lui Osman Paşa La 
Plevna, L-am Servit Pe Marele Vostru Tată Glorios, Regele 
Ferdinand | Cel Loial, învingătorul Nemţilor La Mărăşeşti, Vreau 
Din Tot sufletul meu De Român Să Servesc Pe Maiestatea 
Voastră Cu Toată dragostea mea. Pentru Aceasta Nu Solicit 
Maiestăţii Voastre Decât o audienţă.» 

Scrisoarea aceasta i-a scos peri albi lui Stănică Popescu. O 
viaţă întreagă a ştiut că dacă te adresezi regelui, scrii cu iniţiale 
mari numai anumite cuvinte. Cum ar fi «Maiestate» sau «Tron», 
sau «Dinastie», sau alte substantive sfinte de felul acesta. Dar 
de trei zile, de când i-a adresat lui Carol II o cerere de audienţă şi 
n-a primit niciun răspuns, Stănică nu mai ştia ce să creadă. Şi 
când aseară l-a mai informat şi un binevoitor de la palat că 
regele e foc supărat pe el, Stănică Popescu şi-a pierdut capul cu 
totul. Supărat - de ce? De ce? De ce să fie supărat regele pe un 
cetăţean devotat şi cinstit ca Stănică Popescu, proprietarul celui 
mai mare ziar românesc: Globu 

Şi-a stors creierii Stănică Popescu... poate o fi asta, poate o fi 


ailaltă... degeaba!... Prostii! Nu asta l-a supărat pe maiestatea sa 
regele Carol II. O fi altceva. Ce?... Şi s-a oprit la scrisoare!... Să 
ştii că regele s-a supărat că în scrisoare i-a pus şi cuvinte cu 
iniţiale mici!... Asta e!... Toate trebuiau să înceapă cu litere mari! 

Toate! Şi «sufletul meu»... Şi «dragostea mea»... şi 
«audienţă»... toate!... 

Mulţumit că a dat de fir, Stănică Popescu a aşternut pe hârtie 
o nouă cerere de audienţă şi l-a trimis cu ea la palat, personal, 
pe consilierul său intim Mihail Ghiora, zis Segălică. Şi acuma, 
năduşea aşteptând. Era chestie de onoare! El şi tronul!... Tronul 
şi dinastia!... Tot programul gazetei!... Tronul şi dinastia!... Fără 
asta, vorba aia... 

Era să şi spună şi vorba aia, dacă în clipa aceea n-ar fi intrat 
Segălică. 

— Ei? sări Stănică din fotoliu. Ce-ai făcut? 

— Nimic! zise Ghiora, trist. 

Cu un leşin la inimă, Stănică abia mai putu bâlbâi: 

— Ce-i aia nimic, Segălică? Spune! 

— Nimic!... A rupt scrisoarea matale în bucăţi-bucăţele... uite- 
aşa! 

— Cine? 

— Regele! 

— Chiar regele? 

— Chiar el! Cu mâinile lui... 

— De unde ştii? 

— Mi-a spus-o generalul Mateescu. Zicea că era aşa de furios 
regele, că s-a făcut galben ca ceara şi că i-au ieşit ochii din 
orbite... uite aşa! 

— Păi de ce? întrebă Stănică, mai mult mort decât viu. N-a 
spus nimic? 

— Ba de spus a spus el ceva! 

— Ce? 

— Ei, ce! 

Aici, Stănică redeveni Stănică. Cu un muget de mânie, sări la 
Ghiora, îi puse mâna în piept şi începu să-l scuture: 

— Mă, spune mă, că acuş uit cine eşti!... Spune, mă, că te 
ucid! 

Ghiora îndepărtă încetişor mâna lui Stănică şi răspunse: 

— Păi, să-ţi spun! Dacă ţii atâta... îţi spun! A zis o singură 
vorbă: peştele! 


Din tot obrazul lui Stănică nu se mai vedea decât albul ochilor, 
căscaţi de groază şi disperare. 

— Peştele! bolborosi directorul G/obu/ui. Maiestatea sa regele 
Carol II să mă facă peşte!... Maiestatea sa regele Carol II! 

— Da, da! îl asigură Ghiora căruia-i sângera inima de mila 
patronului său. Maiestatea sa regele Carol Il... 

Un urlet jalnic ţâşni din gura lui Stănică Popescu: 

— De ce, mă? De ce? Zi tu: de ce? Ce i-am făcut? 

După ce-şi aprinse o ţigară, Ghiora îi răspunse: 

— Ei, de ce!... Numai de mamă nu l-ai înjurat! 

Lui Stănică îi veniră lacrimi în ochi de nedreptatea care i se 
face. 

— Să-l înjur de mamă?... Eu să înjur de mamă pe maiestatea 
sa regele Carol II!... Adică cum?... Asta ar însemna s-o înjur pe 
maiestatea sa regina Maria... Se poate să zici tu una ca asta? Tu, 
să zici una ca asta? 

— Dar cine zice, coane Stănică?... Tocmai că Mateescu zicea 
că pe maiestatea sa regele Carol II numai de mamă nu l-ai 
înjurat. Da-ncolo, cine a susţinut, în toţi anii din urmă, campania 
anticarlistă dusă de liberali, dacă nu dumneata? 

Spre uimirea lui Ghiora, chipul lui Stănică, în loc să se 
întunece şi mai mult, se lumină dintr-o dată. 

— Ce-ai spus, mă Segălică? strigă directorul G/obului, vesel. 
De aia e supărat?... Păi du-te-ndată la Mateescu şi spune-i că aia 
a fost politică, mă... Politică, mă!... Politică!... Mă auzi, mă, sau 
nu?... Politică!... Şi în politică nu se mai supără nimeni!... Şi să se 
supere tocmai o minte luminată ca maiestatea sa regele Carol Il? 
„„. Politică!... L-am înjurat pentru că aşa cereau atunci interesele 
ţării... Dar acum, s-a isprăvit... Maiestatea sa regele Carol Il e 
regele nostru!... Stăpânul nostru!... Să îndrăznească cineva să se 
atingă de el, că-l tai!... Aşa să-i spui lui Mateescu: că aia a fost 
politică, mă, nu ceva serios!... Politică!... Du-te, mă, la Mateescu 
şi spune-i că pun gazeta la dispoziţia maiestăţii sale regelui Carol 
II... Ce-o vrea, aia să facă din ea... N-o să ies din cuvântul lui nici 
măcar c-o iotă... Hai, du-te! 

Dar Ghiora nici nu se mişca. 

— Degeaba, coane Stănică! făcu el. l-am spus-o şi asta lui 
Mateescu: «Domnule general, te rog comunică maiestăţii sale 
regelui Carol Il că domnul Stănică Popescu îi stă cu trup şi suflet 
la dispoziţie şi că nu va ieşi din cuvântul lui niciodată! Niciodată! 


Numai să-l primească!» Mateescu m-a ascultat, a intrat la rege şi 
când a ieşit, ce crezi că mi-a spus? 

— Hai, spune odată! zise Stănică Popescu, care mai mult 
horcăia decât vorbea. 

— «Spune-i peştelui - aşa a zis maiestatea sa regele Carol Il - 
spune-i peştelui că oricum, fie că-l primesc, fie că nu-l primesc în 
audienţă, tot n-o să-l las să iasă din cuvântul meu»... 

De data aceasta, directorul G/obului a înţeles. Fără putere, se 
târî până la birou şi se lăţi ca un aluat moale în scaunul lui de 
director. Acuma nu-i mai era cald, ci rece. Ingheţaseră în el şi 
sângele şi inima şi creierii. Gheaţă!... De jur împrejur numai 
gheaţă!... Maiestatea sa regele nu vrea să-l primească... Şi-l mai 
şi ameninţă... Maiestatea sa regele!... Şi mintea, mintea refuză 
să-i vină într-ajutor. Regele Carol II trebuie îndulcit... dar cum... 
când nici nu-ţi dă voie să te apropii de el? 

— Mă, Segălică! zise directorul Globului, cu jumătate de gură. 
Ce-ar fi să-i tragem un articol de omagii la adresa maiestăţii sale 
regelui pe chestia declaraţiilor lui Dacu? 

Vorbea, dar fără convingere, cu totul lipsit de speranţă: 

Ghiora se strâmbă, plictisit: 

— Lasă fleacurile astea, coane Stănică! 

Pe Stănică îl apucă un nou acces de revoltă. 

— Ei cum, mă? strigă el bătând cu pumnul în masă. Păi aşa 
merge treaba? Eu să zac aici, în timp ce mii de lichele să se 
poată îndesa la pomana regală? Toţi derbedeii să poată ajunge 
la el şi eu, eu, Stănică Popescu... eu, care sunt cineva în ţara 
românească, să fiu aruncat ca o otreapă? 

Dar în sufletul lui simţea că urlă în deşert. Tăcu, deci, şi 
rămase iar nemişcat, cu privirea goală şi cu obrajii căzuţi, ca un 
om care nu vede înaintea lui decât ştreangul sau falimentul!... 
Falimentul!... Cuvântul îi apăru în minte cu litere de foc şi-l 
galvaniză! Stănică Popescu falit? Nu! Nu! Nu!... Nu se poate! 
Stănică Popescu e firmă solidă! Stănică Popescu mai ştie să 
lupte! A trecut el, Stănică Popescu, şi prin altele, mai grele!... 
Nu!... Încă n-a murit Stănică Popescu!... Stănică Popescu mai are 
idei!... Idei!... 

— Segălică! strigă el voios. Am găsit!... Ceva digranda!... O 
idee primantâi... Să i-o recomanzi lui Mateescu pe Nineta pentru 
maiestatea sa regele Carol Il... 

Lui Segălică începură să-i joace ochii în orbite: 


— Pe Nineta?... Fina dumitale? 

— Ea!... Gândeşte-te, Segălică!... Şaptesprezece anişori mă!... 
Trufanda!... Prospătură!... O bomboană!... Să ştie maiestatea sa 
regele Carol II ce-i în stare să facă Stănică Popescu pentru ţară... 
Şaptesprezece anişori... Să răscoleşti tot Bucureştiul şi nu 
găseşti două ca Nineta mea!... Hai, du-te fuga!... Nu sta, că nu-i 
timp de pierdut! 

Ghiora, căruia ideea îi dădea şi lui mari speranţe, era acum 
dincolo de uşă, când Stănică alergă după el: 

— Mă... şi să ştie maiestatea sa că-i de la mâna mea... Auzi?... 
C-alminteri n-am făcut nicio brânză! 

Supărat, Segălică îi răspunse: 

— la nu mă mai muştrului atâta, coane, că doar nu-s copil!... 
Ştiu eu ce-i aia!... Chestie mare, coane! Ce?... E pentru întâia 
oară? 

Stănică nu mai spuse o vorbă. Avea toată încrederea. 


x 


Gras şi greoi, Aureanu, condus de prințul Nicolae, urca scările 
din dos ale palatului, gâfâind şi gemând de oboseală, cu 
exageraţie ostentativă, ca să-şi arate nedumerirea: de ce pe 
scările din dos? Nu înţelegea rostul acestei măsuri conspirative. 
Pentru întâia oară în lunga lui viaţă politică i se întâmpla să fie 
primit în audienţă de rege pe altă uşă decât cea din faţă. Intrigat 
de ciudăţenia faptului, îl întrebase pe prinţul Nicolae: 

— De ce pe aici, alteţă? 

Dar Nicolae îi răspunsese evaziv: 

— Este voinţa fratelui meu! 

Aureanu îşi dădu seama că mai mult nu va putea scoate de la 
prinţ şi, resemnat, începu să urce treaptă cu treaptă, 
tamponându-şi mereu cu batista fruntea şi gâtul. 

Regele îi făcu o primire mai mult decât prietenească: 

— Domnule Aureanu... domnule Aureanu... te văd în sfârşit!... 
Pe unde ai fost?... 

— M-au prins evenimentele, sire, tocmai prin Bosnia şi 
Herţegovina... Dar cum am aflat, am lăsat totul baltă... 

— Bine ai făcut! Avem treabă multă, domnule Aureanul!... 
Trebuie să curăţim grajdurile, domnule Aureanu... Şi în primul 
rând, cele liberale! 

Aureanu ascultă şi înregistră cuvintele regale cu o ureche 


complezentă. Ştie că regele urăşte tot atât de mult pe Viziri, cât 
îl urăsc şi Vizirii pe el, încă din 1919, de la prima lui renunțare la 
tron - şi că cea mai obsedantă preocupare a lui Carol este să le 
dezmembreze partidul. Deşi de trei ani fruntaş liberal, Aureanu 
nu avea nici el nimic împotriva dislocării partidului național- 
liberal, în care imigrase doar provizoriu. Toată viaţa lui, Aureanu 
a aderat sau a întemeiat câte un partid politic, sub rezerva 
provizoratului. Aureanu îşi făcuse din acest provizorat o virtute, 
pentru că nu şi-a pus niciodată experienţa politică la dispoziţia 
unui partid, ci numai la dispoziţia regelui. lar dacă din 1927, 
Aureanu părea că se stabilizează în partidul liberal, în care a mai 
fost membru fruntaş cu mulţi ani în urmă, aceasta s-a putut 
întâmpla numai pentru că, de când a murit regele Ferdinand, nu 
se mai găsea la palat un alt suveran pe care să-l poată servi şi 
care să-şi dea seama că el îl serveşte. Acuma, însă, palatul era 
din nou locuit - şi Aureanu avea cu cine vorbi. 

— A propos de liberali, sire! zise el. Cunoaşte maiestatea 
voastră declaraţiile făcute aseară de Sorcoveanu? 

De când s-a înapoiat în ţară, Carol nu prea auzise multe 
despre Sorcoveanu. Tot ce ştia era că Dacu, pentru a se 
debarasa de bunul său prieten Sorcoveanu, care-şi permitea 
oarecare independenţă în partid, i-a aranjat o farsă: într-o seară, 
când ştia că Sorcoveanu se duce la Operă, Dacu a trimis acolo 
câţiva generali naţional-ţărănişti, care, cum îl vor vedea pe 
Sorcoveanu, să se ridice cu toţii şi să părăsească sala, 
demonstrativ, în văzul lumii întregi. A doua zi, generalii - tot 
după indicaţiile lui Dacu - au explicat prin presă că manifestaţia 
lor ostilă de aseară se datoreşte indignării ce-a stârnit-o în 
sufletul lor de români, prezenţa într-o sală de operă românească 
a unui filogerman, care a pactizat cu nemţii în timpul războiului 
de întregire. Incidentul a avut consecinţele urmărite de şeful 
naţional-ţărăniştilor: Sorcoveanu, dezgustat nu atât de gestul 
generalilor care nu erau decât nişte unelte, cât de făţărnicia lui 
Dacu, demisionă în aceeaşi zi din partid. Asta era tot ce ştia 
regele despre Sorcoveanu. 

— N-am auzit nimic! zise Carol. 7 

— E pur şi simplu senzaţional! râse Aureanu. Inchipuiţi-vă, 
sire, că Sorcoveanu a devenit scutierul Vizirilor! 

— Sorcoveanu? făcu regele, sincer uimit. Tocmai el? Doar 
Vizirii s-au purtat cu el şi mai rău decât Dacul!... 


— Ce-are a face! replică Aureanu. Ca să se răzbune pe Dacu! 


— Da? Şi ce spune în declaraţiile lui? 

— justifică atitudinea de rezistenţă a liberalilor faţă de 
restauraţie... 

— Serios? zise regele pe care buna dispoziţie îl părăsi brusc. 

— Da! Şi dă argumente destul de picante! 

Şi Aureanu arătă regelui cum Sorcoveanu este uimit că se 
găsesc unii care dezavuează pe liberali, când liberalii ar trebui 
de fapt felicitaţi. Să presupunem - zice Sorcoveanu - că 
reîntoarcerea lui Carol şi lovitura de stat din 6 iunie n-ar fi 
întâmpinat nicio rezistenţă. Dar cine garantează că peste o 
săptămână nu s-ar da o nouă lovitură de stat, pentru răsturnarea 
lui Carol? Şi cum ar trebui să fie întâmpinată acea contra- 
lovitură? Tot fără rezistenţă? Din această lipsă de rezistenţă, ce 
s-ar deduce? Că în ţara românească nu există o opinie publică şi 
că poporul român este lipsit de orice simţ democratic care să-l 
ajute să cântărească o schimbare, înainte de a o accepta sau 
respinge. Aşa că, partidul liberal, opunându-se în primele 
momente loviturii de stat, nu numai că şi-a salvat onoarea sa de 
partid democratic, dar a salvat însăşi ideea democraţiei - şi prin 
aceasta a servit ţara şi tronul. Ceea ce dă valabilitate 
restauraţiei, aşadar, este însăşi opoziţia partidului național- 
liberal, care, dacă iese înfrânt de majoritatea ţării favorabilă 
revenirii lui Carol în ţară, iese mărit prin curajul său de a ţine 
sus, cu orice preţ, drapelul democraţiei! 

— Dar ştii că e abil Sorcoveanu! râse regele. Cum s-ar zice, 
Vizirii cad iar pe patru labe... 

— Ca-ntotdeauna, sire! Din dorinţa de a da proclamării 
maiestăţii voastre ca rege un caracter desăvârşit de legalitate, v- 
au făcut această opoziţie. Prin aderarea majorităţii celorlalte 
partide şi prin rezistenţa naţional-liberalilor, a fost realizată 
adevărata expresie a voinţii poporului! 

— Bun! Şi acuma? 

— Şi acuma, sire... acuma... 

Regele se aplecă, interesat de cele ce ascunde zâmbetul şiret 
al lui Aureanu. 

— Acuma, sire, continuă fruntaşul liberal, partidul liberal bate 
în retragere. 

Dar Carol, în loc să se bucure, cum s-ar fi aşteptat Aureanu, se 


arătă foarte îngrijorat: 

— Cum asta... bat în retragere? 

— Da! Ei zic acuma că partidul liberal este prea conştient de 
îndatoririle sale către patrie şi este prea mult un partid de 
ordine, ca să împingă ţara la dezordine şi la război civil. 

— Auzi, auzi! Acuma găsesc că restauraţia este o stare de 
ordine... Şi... 

— De aia, zic ei, partidul naţional-liberal rămâne în 
expectativă binevoitoare şi patriotică. 

Carol se cruci: 

— Fereşte-mă, doamne, de bunăvoința Vizirilor!... Asta-i tot? 

— Ba mai este ceva!... Partidul liberal, zic liberalii, nu este un 
partid revoluţionar, ci unul monarhic. Partidul liberal socoteşte că 
ceea ce s-a petrecut este o revoluţie... Dar recunoaşte situaţia 
de fapt. 

— Ce? Cum? Recunosc situaţia de fapt? Dar câte zile sunt de 
când răcneau liberalii că nu recunosc situaţia de fapt? 

— Cinci zile! 

— Şi câte zile sunt de când l-au exclus din partid pe George 
Viziru pentru vina de a fi recunoscut situaţia de fapt? 


— Patru! 
— Şi în patru-cinci zile s-au şi răzgândit fanarioții ăştia? 
— Categoric, sire!... Au remuşcări!... Inainte de a veni aici am 


stat de vorbă şi cu Muică şi cu Vintilă. Muică e distrus. 

— O! făcu regele, scurt. 

Aureanu, care vedea cum creşte curiozitatea lui Carol, îi 
relată, cu lux de amănunte, tot ce a vorbit cu Muică. 

— Dar ce ţi-a venit, l-a întrebat el pe Muică, să spui că mai 
bine-ţi tai mâna decât să i-o întinzi regelui? 

— Nu mă mai întreba! Sunt destul de nenorocit de ceea ce am 
făcut. Nu ştiu nici eu ce m-a apucat. M-a luat gura pe dinainte. Și 
apoi, n-am vrut să se creadă că mă desolidarizez de Vintilă şi că 
vreau să-i iau locul. 

— Dar de ce ai votat pentru excluderea lui George? 

— Eu am fost contra. Dar aşa au vrut Vintilă şi Dinu. Mai ales 
Dinu! 

— De ce? Pentru că s-a dus George la rege? Ei, bine, dragă 
Muică, află că eu mă duc chiar azi la rege... Să văd! O să mă daţi 
şi pe mine afară din partid? 

— Ba nu, ba nu! i-a răspuns Muică. Du-te!... E chiar foarte bine 


că te duci... De aia am şi venit să-ţi vorbesc! Te rog, vezi dacă 
regele ar fi dispus să mă primească. Eu aş vrea să-i cer o 
audienţă şi să mă explic! 

Aureanu se opri, ca să vadă ce spune regele. Dar regele parcă 
nici n-auzise. 

— Şi Vintilă? îl îndemnă el pe Aureanu. 

— Vintilă a fost şi mai limpede. «Spune regelui că-i dau tot 
concursul dacă este de părere că acest concurs ar fi util pentru 
binele ţării! Dacă regele vrea să mă vadă, sunt gata să merg la 
el. Dar nu voi cere audienţă, decât dacă regele-şi exprimă 
dorinţa să mă vadă!» 

Spontan, regele, fără să se întrebe dacă Aureanu mai are sau 
nu ceva de adăugat, consimţi: 

— Spune-i lui Vintilă că doresc să-l văd. Poate să-mi ceară o 
audienţă. 

— Şi Muică? 

— Muică e o lichea! Să mai aştepte! Am să-l primesc mai 
târziu. Vintilă e altceva. Pe Vintilă poţi să-l urăşti, poţi să-l 
iubeşti... dar este un domn! 

Aureanu se întreba ce se petrece în capul regelui, care abia cu 
câteva minute înainte schimba feţe-feţe de furie când i se 
vorbea de bătrânii Viziri - Vintilă şi Dinu - şi acuma vrea să se 
împace cu ei. Şi cu George? Cum rămâne cu tânărul George 
despre care toată lumea politică ştie că a fost instigat de rege să 
provoace spărtura în partidul bunicului, tatălui şi unchilor săi - 
spre a-şi face, din fărâmături, un partid propriu! Ce gânduri are 
Carol faţă de George? 

— A fost şi George Viziru la mine! insinuă Aureanu. 

— George! zise Carol, cu un aer decepţionat. După câte îmi 
spunea, am crezut că dacă el pleacă, sare partidul în aer. Şi când 
colo ştii câte din cele şaptezeci şi una de organizaţii liberale îl 
urmează? 

— Ştiu! Una! 

— Poftim!... Una. Şi cu una o să facă un partid? 

Aureanu, milos, interveni pentru George: 

— Sunt numai patru zile, sire!... Mai are timp!... 

— Să fie sănătos! zise regele. Dacă are el timp, am şi eu... 
Deocamdată, domnule Aureanu, avem treburi mult mai urgente. 
Cum vezi dumneata situaţia? 

— Ce să vă spun, sire? Este situaţia care a făcut imperioasă 


revenirea maiestăţii voastre în ţară!... Aţi venit, sire, în ceasul al 
doisprezecelea, sau cum spune poporul, tocmai la ţanc... încă o 
clipă de întârziere, şi ţara s-ar fi prăbuşit! Lipseşte, sire, o mână 
tare, care să facă puţină ordine aici. Ordine înainte de toate! 
Ordine peste partide şi în contra partidelor! Fără milă şi fără 
cruţare!... Repet: peste partide şi împotriva partidelor! Partidele 
sunt un balast! De parlament, să nu mai vorbim! Parlamentul 
este o instituţie care nici nu se poate adapta la spiritul adevărat 
românesc. Se flecăreşte mult şi nu se face nimic. lar 
parlamentarii sunt nişte pungaşi. Toţi!... Maiestatea voastră are 
dreptate când spune că trebuie să se înceapă o acţiune de 
curăţenie în ţară. Curăţenie mare, sire!... Fără milă şi fără 
cruţare... împotriva partidelor şi contra partidelor... Pentru o 
asemenea operă, sire, eu stau cu trup şi suflet la dispoziţia 
voastră! 

Regelui îi creştea inima de bucurie când auzea cum îi 
vorbeşte, în sfârşit, un om care nici nu-ţi pomeneşte despre 
democraţie, ci-ţi spune cinstit, fără ocol, tot ce gândeşte. 
Duşman al partidelor, duşman al parlamentului, duşman al 
parlamentarilor - şi pentru curăţenie, fără milă şi fără cruţare... 
Este ceea ce şi-a spus şi regele cu un ceas înainte, când Belciug 
i-a făcut un raport asupra situaţiei din ţară. Toată lumea - zicea 
Belciug - e fericită că are un nou rege, în afară de muncitorime. 
Tocmai în zilele acestea de sărbătoare pentru ţară, ei şi-au găsit 
să se ţină de greve. Grevă la Buhuşi, grevă la Reşiţa, grevă la 
Câmpina... Agitaţii pentru grevă la Oraviţa, la Cluj, la Timişoara, 
printre muncitorii de la căile ferate. Vor ziua de 8 ore, 
respectarea repausului duminical, acordarea concediilor în afară 
de calea pensionării - şi înlăturarea şomajului. La o întrebare a 
regelui, Belciug i-a precizat: Şomeri sunt! Câţi? Nu se ştie! Dar 
muncitorii zic: De ce să fie, de pildă, la Ploeşti aproape două mii 
de muncitori şomeri, în timp ce la toate rafinăriile, muncitorii 
folosiţi fac câte două-trei ore pe zi suplimentar? Sau în capitală! 
Zece mii de muncitori se plimbă în capitală şi se uită cum 
fabricile, toate, lucrează câte zece-douăsprezece ore zilnic. De 
aceea, pentru ca să poată fi folosiţi şi şomerii, muncitorii cer 
interzicerea orelor suplimentare, interzicerea de a se comanda în 
străinătate ceea ce se face în ţară, interzicerea concedierilor, 
interzicerea... 

— Ce ne mai interzic dumnealor? se răsti Carol, a cărui 


răbdare ajunsese la limită. Să ne spălăm? Să fumăm? Să 
mâncăm?... Poate că nici să strănutăm nu ne dau voie?... Acum 
îmi dau seama cât de bine au mers treburile pe aici, dacă nişte 
neţesălaţi au ajuns să-şi permită să ne înveţe pe noi ce este 
permis şi ce este interzis! Şi dumneavoastră... dumneavoastră 
ce faceţi? Dormiţi?... 

— Nu dormim, sire! s-a apărat Belciug. Facem tot ce putem! li 
arestăm, îi închidem, îi mai tragem niţeluş de urechi, să se 
înveţe minte... Dar nu-i vina noastră, dacă lor nu le intră în cap şi 
zbiară că asta-i dictatură... Şi se mai bagă şi comuniştii la 
mijloc... 

— Dar cine-ai vrea să se bage, dacă nu comuniştii? strigă 
Carol. Asta-i o scuză? 

— Nu-i nicio scuză, dar... 

— Dar, ce?... Să nu mai aud altă dată prostiile astea, Belciug... 
Te rog!... Ţi-o spun pentru întâia şi ultima oară! Să curmi toate 
porcăriile astea cât mai degrabă!... Fără milă şi fără cruţare! 

Erau exact vorbele lui Aureanu: fără milă şi fără cruţare! 
Pentru acest program de guvernare, Aureanu părea ca turnat. N- 
a reprimat el greva generală din 1920 - şi n-a arestat el întreg 
congresul socialist din 1921? 

— Domnule Aureanu, îi răspunse el, voi ţine seama de oferta 
dumitale, mai curând decât crezi. 

Şi la uşă, adăugă: 

— Noi doi, domnule Aureanu, suntem destinaţi să facem 
lucruri mari pentru ţara aceasta. 

Afară, aştepta Mateescu, să-l conducă pe Aureanu tot pe scara 
din dos. Aureanu nu se mai putu stăpâni să-i spună: 

— Toate bune, Mateescule dragă! Dar de ce pe scara din dos? 


Generalul Mateescu, prieten intim al lui Aureanu, râse blând: 

— Aşa a cerut regele care ţine la tine: ca tu să fii primit în 
secret. În secret... ştii!... e mai senzaţional şi află lumea mai 
repede! 


x 


Discuţia de dimineaţă, mai întâi cu Belciug, apoi cu Aureanu, îl 
conduse pe Carol să dezbată mai pe larg, cu Dacu, în după 
amiaza aceleiaşi zile, problemele economice. 

— Domnule Dacu, ţara e străbătută de şomaj şi de criză. 


Poporul român o duce prost. De ce? Ştiu mai de mult de la 
profesorul Arghir că poporul român o duce prost, pentru că nu 
ştie să fie econom. Ceea ce este foarte rău, pentru că tot de la 
profesorul Arghir am învăţat că economia este baza economiei - 
sau, dacă vrei, viceversa: economia este baza economiei... Şi 
aşa este! Numai cine ştie să facă economii, îşi poate rezolva 
problemele economice. Poporul român nu ştie să-şi rezolve 
problemele economice. Va trebui să-l învăţ eu. Cum? 
Deocamdată, prin exemplul meu personal... Aşa că, domnule 
Dacu, ţin să te informez că vreau să încep prin a face economii 
în bugetul casei regale. Şi asta... imediat! 

Dacu tăcea şi asculta. 

— După calculele mele sumare, domnule Dacu, pot realiza o 
economie de cel puţin douăzeci şi patru de milioane pe an. Este 
o sumă, nu? 

Dacu deschise gura. 

— Douăzeci şi patru de milioane, desigur, este o sumă! Dar de 
unde economia aceasta? 

— Din personal, domnule Dacu! Curtea regală are un personal 
prea numeros. Vreau să-l reduc. Uită-te şi dumneata! Membrii 
casei mele civile şi militare... nu vorbesc de valeţi, de cameriste, 
de şoferi, de pădurari şi aşa mai departe... ci numai înalții 
demnitari ai curţii se ridică la şaptesprezece, este enorm! 
Şaptesprezece! Ce-mi trebuie mie atâţia?... De pildă, ce-mi 
trebuie mie un ministru, sau un mare şambelan al casei regale! 
Este absurd. 

Dacu dădu sceptic din cap: 

— Nu-i chiar aşa, sire! Un ministru al palatului reprezintă... mă 
rog... 

Carol, care nu vroia să risipească timpul ţării în pertractări 
sterpe cu primul ministru, nici nu-i mai îngădui să termine. 

— Bine, am înţeles, zise el. Îl păstrez. Un ministru, înţeleg! E 
necesar! Dar un consilier regal? Ce-mi trebuie un consilier regal? 

— Nu uitaţi, sire, obiectă Dacu, că un consilier regal nu este 
simplu consilier regal, ci mai este şi mare maestru al curţii şi 
administrator al domeniilor regale. Funcție grea, răspundere 
mare!... Cine să se ocupe de toate treburile acestea? 

— Bun! căzu regele de acord. Las'să rămână. In definitiv, îşi 
scoate leafa! Dar ce-mi trebuie un mare maestru de ceremonii? 

— Maiestatea voastră doar n-o fi vrând ca funcţiile marelui 


maestru de ceremonii să fie împlinite de ministrul palatului, sau 
de consilierul regal. Sunt funcţii şi funcţii. Una nu poate fi 
confundată cu cealaltă. 

— Admit! Dar un mare maestru de vânătoare? 

— Este acelaşi lucru, sire! Un mare maestru de vânătoare îşi 
are sarcinile lui perfect definite. Vânătoarea face bine maiestăţii 
voastre! 

— Nici vorbă! Ai dreptate!... Dar spune dumneata ce rost are 
să menţin un mareşal al curţii regale?... 

— „care e şi ministru plenipotenţiar, sire! îi atrase Dacu 
atenţia. 

— Ei şi? N-am un ministru al palatului? Ce-mi mai trebuie un 
ministru plenipotenţiar? 

— Sire, mă mir! Este o constituţie a curţii! Este o tradiţie de 
secole. Niciunul din marii voştri strămoşi n-a găsit că dacă există 
un ministru al casei regale, ar trebui suprimat ministrul 
plenipotenţiar. Sub Ludovic al XIV-lea... 

— Bun, bun! Fie!... Dar ai să admiţi că funcţia de secretar al 
palatului e, într-adevăr, de prisos! 

— N-admit de loc! replică energic primul ministru. Secretarul 
palatului e şi prefectul palatului. A admite un palat fără prefect, 
ar însemna să admit un palat fără ordine. Nu se poate! 

— Just! zise regele cu resemnare. Va trebui să-l păstrez... Şi 
acuma, adjutanţii! Am trei. Nu e prea mult? 

— Dimpotrivă! Găsesc că e prea puţin. Trebuie patru! O cere 
prestigiul coroanei. Ţara poate suporta un aghiotant în plus 
pentru regele ei. N-ar fi un sacrificiu prea mare. 

— Atunci ce fac cu ofiţerii de ordonanţă, domnule Dacu? Am 
patru! 

— Vor fi cinci, sire! Cinci! Este ridicol ca maiestatea voastră să 
aibă patru adjutanţi şi tot patru ofiţeri de ordonanţă. Sunt 
necesari cinci!... Cel puţin cinci! 

Regele vedea că Dacu are dreptate. Cinci ofiţeri de ordonanţă 
sunt indispensabili. Prin urmare, economia trebuia făcută aiurea. 
Carol mai parcurse o dată tabloul membrilor casei lui civile şi 
militare - şi constată că un singur post a mai rămas în discuţie: 
cel de bibliotecar. Extraordinar! Tocmai pe bibliotecar îl uitase, 
când trebuia să înceapă cu el. Auzi! Un bibliotecar! Când ţara 
moare de foame, el să-şi ţină un bibliotecar!... E revoltător! Nu-i 
vreme azi de bibliotecari!... Afară cu bibliotecarul!... Desigur că 


Dacu o să aibă ceva de zis şi cu bibliotecarul. Dar să şi-o scoată 
Dacu din cap. Poate să dea domnul Dacu toate argumentele din 
lume ca să-şi păstreze bibliotecarul, va fi în zadar. Aici nu 
cedează! 

— Domnule Dacu! făcu el, hotărât să se certe cu primul său 
ministru. Am găsit!... Bibliotecarul! II concediez pe bibliotecar. 
Mă pot lipsi de el. Ce părere ai? 

Şi se pregăti de luptă. Dar, spre marea sa satisfacţie, Dacu se 
supuse imediat. 

— Excelent, sire! Este o măsură care va face o foarte bună 
impresie asupra ţării. O s-o adopt şi eu pentru bibliotecile 
publice. Bibliotecarii sunt un lux prea mare pentru criza de azi. 

Dacu vorbea cu atâta entuziasm, încât regele avu impresia că- 
n acea clipă îl iubeşte. 

— Mă bucur! zise el. Şi acuma, să trecem la lista civilă. 

— Da! zise primul ministru şi desprinse din dosarul pe care-l 
scoase din mapă, o hârtie. Până la 8 iunie, lista civilă a casei 
maiestăţii sale regelui Mihai şi a regenței s-a ridicat la cifra de 
douăzeci şi două de milioane lei pe an. De la restauraţie această 
listă civilă a căzut şi a fost înlocuită cu una nouă! 

— Cât? făcu nerăbdător regele care nu putea suporta 
introduceri prea lungi. 

— Ne-am gândit la treizeci de milioane... 

De indignare, Carol se întoarse scurt în călcâie, cu spatele la 
Dacu. 

— Nu! strigă el către fereastră. Vreau cincizeci de milioane. 

Se pare că supărarea lui Carol era pentru Dacu un incident 
prevăzut, deoarece îi răspunse regelui calm, dar fără niciun fel 
de ezitare: 

— Aşa am şi hotărât, sire, în consiliul de miniştri: patruzeci de 
milioane! 

Cifra îl împăcă pe rege cu soarta. De fapt, nici nu s-a gândit că 
ar putea obţine mai mult de patruzeci de milioane. Asta l-a şi 
făcut să ceară cincizeci. Inseninat, se întoarse cu faţa spre Dacu. 

— Să nu ne mai tocmim, domnule Dacu! Dacă zici dumneata 
patruzeci, fie patruzeci. Dar fără nicio sarcină! 

— Evident, sire! E lege! Maiestatea sa regele nu plăteşte 
impozite. 

— Nu asta mă interesează, domnule Dacu! Atâta lucru mai 
ştiu şi eu... că regele nu plăteşte impozite. Dar nu vreau să mi se 


dea pe cap, în lista asta civilă, pe nimeni... Pe nimeni... Am 
destule nevoi şi aşa! 

Dacu desprinse din dosar încă o hârtie. 

— Nici nu încape discuţie, sire! Ştiu că maiestatea voastră are 
greutăţi. Aşa că va avea ţara grijă de fiul maiestăţii voastre ca şi 
de soţie... 

— „..Şi de mama! îl completă, repezit, Carol. 

— Şi de mama, sire! îl linişti primul ministru care desprinse din 
dosar încă o hârtie. Este o datorie a ţării de a o onora pe regina 
Maria, care, prin munca ei fără preget la toate operele mari şi 
generoase, este legată pentru totdeauna de suferinţele acestui 
popor. Guvernul, luând în consideraţie acest lucru, a hotărât să-i 
acorde o listă civilă de douăzeci de milioane lei anual. 

Numai de ruşinea lui Dacu, regele se reţinu să nu tragă o 
înjurătură zdravănă la adresa iubitei lui mame: el, regele ţării, 
numai patruzeci de milioane şi mama lui, această femeie... în 
sfârşit, această femeie imposibilă... douăzeci de milioane... 

— Douăzeci de milioane? strigă, totuşi, Carol, care nu-şi putea 
masca indignarea. Ce-i trebuie mamei atâţia bani? 

— Pentru obligamente de reprezentare! răspunse Dacu, 
solemn. 

Carol râse de necaz: 

— Asta ce-o mai fi? «Obligamente de reprezentare!» 

— Regina Maria, sire, are de executat dispoziţiuni costisitoare 
din testamentul regelui Ferdinand. 

— Costisitoare, înţeleg, dar atât de costisitoare, asta mi-e mai 
greu să înţeleg!... Dacă ar fi vorba de o sumă de douăzeci de 
milioane, o dată pentru totdeauna, da!... Ar mai merge! Dar să i 
se asigure pe tot restul vieţii câte douăzeci de milioane pe an! Şi 
dacă mama mai trăieşte douăzeci-treizeci de ani, înseamnă că 
timp de douăzeci-treizeci de ani, adică până la adânci bătrâneţe, 
să-i tot dai câte douăzeci de milioane lei anual, pentru... cum îi 
zice?... da!... pentru obligamente de reprezentare în legătură cu 
testamentul tatălui meu. E de-a dreptul ridicol, domnule Dacu! 
Pur şi simplu ridicol! 

Opoziția lui Carol îl amări pe Dacu: 

— Sire! Mai puţin nu-i putem da. Ţara ar fi revoltată dacă ar 
afla că am lăsat-o pe regina Maria pe drumuri! 

Carol, în mintea căruia începu să şi încolţească o idee 
ispititoare, nici nu mai ascultă răspunsul lui Dacu. 


— Şi pentru mama copilului meu ce-aţi botărât? îl întrebă el 
pe primul ministru. 

Dacu desprinse o nouă hârtie din dosar: 

— Pentru a-i răsplăti marele devotament cu care l-a crescut şi 
îngrijit pe voievodul Mibai şi pentru a-i înlesni să-şi continue 
operele de binefacere, ţara a hotărât să acorde maiestăţii sale 
Elena, şapte milioane pe an. 

— Şi fiului meu?... 

— Tot şapte milioane! zise Dacu. 

Şi adunându-şi hârtiile în mapă: 

— Nu mă îndoiesc că poporul va primi cu însufleţire 
propunerea noastră, pentru că sunt convins că aceste sume 
corespund cu sentimentul unanim al ţării... 

intre timp, «ideea» se şi copsese în mintea lui Carol, care 
deveni din nou agresiv: 

— Ba eu nu sunt aşa de convins! Decizia guvernului de a fixa 
el listele civile, mă jigneşte. Rolul acesta mi-ar reveni mie de 
drept, ca şef al casei regale. Guvernul, însă, priveşte lucrurile 
altfel. Nu-mi rămâne, deci, decât să trag concluzia că guvernul n- 
are încredere în simţul meu de echitate. Consider aceasta ca o 
insultă... O gravă insultă, domnule Dacu! 

— Şi ce ar dori maiestatea voastră? întrebă primul ministru, 
uluit de interpretarea neaşteptată pe care o dădea Carol 
hotărârilor guvernului. 

— Să mi se încredinţeze mie sumele acestea şi să le împart 
eu, după cum îmi dictează conştiinţa mea şi interesele ţării. 


x 


În aşteptarea lui Carol, care mai avea în audiență pe Dacu, 
corespondenţii presei străine stăteau de vorbă cu prințul Nicolae. 
Fostul regent, bine dispus, n-avea astâmpăr. Mereu se ridica, 
trecea din fotoliu în fotoliu, îşi strivea în scrumieră ţigară după 
ţigară şi făcea confidenţe: 

— Am de gând să întreprind un voiaj în Anglia. N-am mai ieşit 
din ţară de doi ani şi jumătate şi mă simt obosit. 

— Aţi muncit mult ca regent? întrebă unul din corespondenţi. 

— Ei aş! Sunt obosit de plictiseală. Regența a funcţionat cât se 
poate de prost. Cum nu se poate mai prost. 

Şi înveselit de uimirea cu care gazetarii îl ascultau, îşi întări 
declaraţia: 


— Cred că în viaţa mea n-am fumat atâtea ţigări ca în timpul 
regenței. 

— De ce ați acceptat? 

— Am fost silit! Sunt membru al casei regale şi am obligaţii. 
Trăiam fericit o viaţă de ofiţer pe bordul unui vas de război 
englez, când am fost chemat, pe neaşteptate, acasă. M-au 
despărţit de prietenii mei englezi şi m-au silit să ocup o funcţie 
înaltă aici, în ţara aceasta, unde nu am prieteni, nu am pe 
nimeni. Sunt singur. Şi mi-a fost greu. M-am simţit izolat. Ce mă 
privesc pe mine toate, astea! 

Şi râse discret: 

— Aici sunt un englez în orient. Când o să mă văd iar în Anglia, 
o să mă simt ca nou născut. 

Nu mai continuă, pentru că apăru Carol care, vioi şi amical, se 
adresă corespondenţilor: 

— La dispoziţia dumneavoastră, domnilor! 

Jurnaliştii profitară cu lăcomie de invitaţie: 

— Am vrea să ştim, întrebă unul din ei, dacă maiestatea 
voastră va lua parte activă la guvernare, sau dacă este pentru o 
guvernare strict parlamentară. 

Regele medită un moment, apoi răspunse: 

— Personal, sunt convins că un suveran trebuie să rămână în 
limitele constituţiei. Din parte-mi, voi face toate eforturile pentru 
o colaborare sinceră cu guvernul şi cu parlamentul. Datoria unui 
rege este să se înţeleagă cu oamenii politici din ţara lui, pentru a 
face faţă dificultăţilor şi în primul rând, pentru a înlătura 
birocratismul. Personal sunt împotriva birocratismului... Şi pentru 
muncă. De când m-am înapoiat... şi nu-i nicio săptămână... 
lucrez regulat câte optsprezece ore pe zi la această masă. 

Regele se opri un moment spre a-şi arăta masa încărcată cu 
dosare, apoi reluă: 

— Câte optsprezece ore pe zi!... Sunt un om energic şi 
muncitor!... Nu-mi pierd niciodată răbdarea şi curajul!... Caut 
mijloacele cele mai bune pentru întrebuinţarea cât mai 
folositoare a banului public şi a forţelor noastre de lucru. Este 
metoda oamenilor de afaceri americani şi intenţia mea este să 
conduc România după principiile unui om de afaceri american. 

— Dar presa? întrebă un corespondent. Este adevărat că 
libertatea presei va fi redusă? 

— Cum? făcu regele, scandalizat. Eu să reduc libertatea 


presei? Eu care am suferit de pe urma cenzurii şi a stării de 
asediu? Niciodată! Nu voi admite nicio cenzură şi nicio 
confiscare. Toată lumea poate să scrie ce vrea. Toată lumea e 
liberă să manifesteze pentru sau împotriva cui îi place. Armata 
nu va fi scoasă în stradă. Nici jandarmii. Chiar dacă s-ar 
manifesta la palat. Da! Să vie şi la palat. Să poftească şi în 
curtea palatului. Dar cu o condiţie: nimeni să nu provoace 
scandal. Nici măcar un geam să nu spargă... Dacă... 

Trebui să se întrerupă, pentru că secretarul lui particular, Puiu, 
intră fără să bată în uşă şi cu un aer foarte aferat se apropie din 
doi paşi de Carol şi-i şopti la ureche: 

— Un moment, sire! 

Carol, care ştia că Puiu nu-l deranjează decât numai din înalte 
raţiuni de stat, se ridică, îl luă de braţ şi se retrase cu el într-un 
colţ: 

— Ce s-a întâmplat? 

— Ceva colosal, sire!... O fetiţă... un bibelou... şaptesprezece 
ani... îi zice Nineta!... Liceancă, sire!... Divină!... Blondă... cu... 

Lui Carol începură să-i clănţănească măselele. 

— De unde ai luat-o? 

— Mi-a predat-o Mateescu... 

— Dar el de unde o are? 

— Să nu vă supăraţi, sire! zise Puiu şovăitor. E fina lui... 
Stănică Popescu! 

Dar regele, nici n-avea de gând să se supere: 

— Fina lui Stănică Popescu? Cu atât mai bine! De ce să mă 
supăr? Una e Stănică, şi alta e fina... Să mă aştepte fina... Viu 
imediat! 

In timp ce Puiu zbura pe uşă, regele se apropie de 
corespondenţi, şi-şi ceru scuze: 

— Mă veţi ierta, domnilor! Mai înainte de toate sunt rege şi am 
datorii urgente faţă de ţară!... In altă zi, oricând, cu plăcere. 

Şi o luă cu paşi iuți, după secretarul său Puiu. 


După ce domnul ministru de interne Crai-Voievod îi repetă, cu 
un mic comentariu, cuvintele regelui precum că «ceva trebuie 
făcut», Aureliu Cziucziewicz, fără să întrebe, fără să se 
tocmească, fără să stea pe gânduri un singur moment, răspunse: 

— Bine, domnule ministru! Să facem! 

— Unde? 

— Tot în Ardeal! 

Crai-Voievod urmări câteva secunde rotocoalele de fum care-i 
ţâşneau din lulea, apoi mormăi, cu o manifestă lipsă de 
entuziasm: 

— Ardealul... Ardealul!... Hm!... Ardealul... 

În cele din urmă se hotărî: 

— În ordine!... Fie şi Ardealul!... Dar numai în judeţul Arad, nu! 
Te rog să laşi în pace judeţul Arad. 

Domnul ministru de interne vroia pace în judeţul Arad. A avut 
destule necazuri prin regiunea Ardealului! Şi ce necazuri!... Şi cât 
au ţinut necazurile astea!... Nu o zi, nici două, ci trei ani la rând. 
Tot cu chestia aia nenorocită a Olreţului! Olreţul era al lui. Moşia 
Olreţ! Pentru că orice ai spune, tot moşie se cheamă că este. Că 
moşia este ea plină de râpi şi ponoare, că e mai mult nisip şi 
piatră şi că nu prea ai ce face cu pământul de acolo, nu-i vina lui 


Crai-Voievod. Nu el a făcut pământul. L-a făcut Dumnezeu. Poţi 
să te iei de gât cu Dumnezeu? De asta şi Crai-Voievod, suflet 
pios, nici n-a îndrăznit să aibă pretenţii la Dumnezeu - şi s-a 
gândit, ca omul, să-şi aranjeze lucrurile singur, cum s-o putea. 
Intâmplarea făcea ca în judeţul Arad să se afle nişte proprietăţi 
de-ale arhiducelui losef. Nu mare lucru: şase sute şaptezeci şi 
patru de jugăre teren arabil, la Dohingia, cincisprezece clădiri în 
târguşorul Chişinău, o moară cu turbine şi motor la Nădab, o 
grădină de pomi fructiferi la Haida... Toate în judeţul Arad. Dacă 
arhiducele losef ar fi fost român, n-ar fi avut Crai-Voievod atâta 
necaz pe el. Dar arhiducele losef era austriac, din apriga familie 
imperială de Habsburg, care timp de sute de ani a ţinut pe fraţii 
români din Ardeal sub robie. Şi asta n-a mai putut răbda Crai- 
Voievod, care nu era un ardelean oarecare, ci unul din cei care 
au pus umărul la dezrobirea Ardealului. Nu unul din miile de 
luptători ardeleni, ci unul din cei doi-trei care au stat în frunte. 
Era fruntea frunţilor. Şi pentru tot ce a făcut, atâta cerea de la 
ţară: să i se dea lui averea arhiducelui losef, care tot de la 
români a fost jefuită. Ba, ceva şi mai frumos: nu cerea nimic de 
pomană. In schimbul averii habsburgului, el oferea statului moşia 
Olreţ. Şi au început alergăturile, până ce, acu trei ani, comitetul 
agrar s-a îndurat şi l-a satisfăcut. Dar când să treacă la fapte... 
asta s-a întâmplat în 1927... se nimereşte să vină la putere 
liberalii care, ca să nu-i facă lui, adversar politic, pe plac, au 
suspendat executarea. 

— Cu ce drept, domnilor? a răcnit Crai-Voievod. 

— Cu dreptul cinstei, i-au răspuns liberalii. Dacă Olreţul 
dumitale face, să zicem, o sută de lei, averea arhiducelui losef 
face, pe puţin, o mie de lei. Aşa că mai pune-ţi pofta-n cui, 
domnule luptător al Ardealului! 

Şi s-a înfuriat Crai-Voievod! Ce s-a mai înfuriat Crai-Voievod! 
Numai scântei ieşeau din el. Şi pe drept cuvânt! Ce naiba! 
Suntem farmacişti să cântărim toate cu miligramul, sau români? 
„„. Români! Că o fi având averea arhiducelui o valoare mai mare, 
se poate. Doar nu degeaba e arhiduce!... Dar, treabă 
românească este să preţălueşti cu aceeaşi măsură averea unui 
austriac asupritor, şi sărăcia unui biet român asuprit ca el, care 
şi-a irosit, sub călcâiul habsburgilor, cei mai frumoşi ani din 
tinereţe? Au înnebunit liberalii - sau ce? Să nu-i recunoască lui, 
român, în ţara românească, dreptul de a trăi ceva mai bine decât 


sub regimul lui Franz losef? 

Dar el ţipa şi liberalii mugeau. Şi, între timp, şi-au găsit şi 
ţăranii să-i pună beţe-n roate. Cică pământul, moara, grădina, li 
s-ar cuveni lor. Că ei aşteaptă de ani de zile să fie împroprietăriți 
şi nu capătă nimic - şi cum vine domnu Crai-Voievod, gata! | se 
dă tot ce cere... Şi au venit grămadă la primărie, cu furci şi 
ciomege, să amenințe că dacă boierul le suflă proprietatea 
arhiducelui losef, fac moarte de om. Rănit în mândria lui de 
fruntaş ardelean, Crai-Voievod a lăsat-o încurcată până acum 
două săptămâni, când a crezut că a sosit momentul să i se facă 
dreptate. In calitatea lui de ministru de interne a cerut 
ministerului agriculturii şi domeniilor să numească un nou expert 
- şi tot el a indicat şi expertul. Un om de încredere. Un neam de- 
al lui, din Cluj. Un inginer Niculescu. Niculescu şi-a făcut 
expertiza şi a venit îndată la Bucureşti. 

— In regulă, nene Alexandre! i-a comunicat el voios lui Crai- 
Voievod. După câte am văzut, toate alea ale arhiducelui nu fac 
nici două parale faţă de Olreţ. Olreţul e moşie în lege, cu pământ 
gras, cu păduri, cu păşune, cu iaz plin de peşte... pe când 
nenorocita ceea de proprietate a neamţului... 

Crai-Voievod asculta şi aproape că uitase despre ce este 
vorba, aşa de tare se minuna. Auzi, auzi!... Olreţul lui... Şi el nici 
nu ştie... 

— Le-ai scris tu toate astea pe bârtie? îl întrebă el, timid, pe 
Niculescu. 

— Am scris! De ce să nu scriu? 

Dar Crai-Voievod încă nu îndrăznea să se bucure. 

— Şi ţăranii? întrebă el cu îngrijorare. 

— Păi, nene Alexandre, mă mir de dumneata că nu te-ai 
gândit singur. Chestia-i doar simplă ca bunăziua. După legea 
agrară, statul poate declara ori ce pământ fermă de stat. Tot 
după lege, ţăranii au drept să reclame pământ, dar n-au drept să 
se atingă de o fermă a statului... E clar? Cere la domenii să se 
dea un decret că toată averea arhiducelui este fermă a statului... 
şi cu asta ai astupat gura ţăranilor. 

Decretul a apărut a doua zi şi peste alte trei zile, Crai-Voievod 
era moştenitorul arhiducelui losef, în judeţul Arad. De aceea, 
ministrul de interne Crai-Voievod vroia pace în judeţul Arad. 
Ţăranii arădeni, care au cam priceput ce se ascunde îndărătul 
decretului, sunt prea îndârjiţi contra lui, ca să-l mai pună pe 


Aureliu să facă printre ei agitaţie contra jidanilor. Pentru sau 
contra, agitația este agitaţie şi ţăranii /ui nu-i bine să fie, în 
niciun fel, agitaţi în momentul acesta, fiindcă ţăranul rămâne 
ţăran: de început cu el ştii cum începi, dar nu ştii niciodată cum 
isprăveşti. Să facă, deci, Aureliu Cziucziewicz  instigaţie 
antisemită oriunde o fi, în afară de judeţul Arad. Va avea tot 
sprijinul lui, mai ales că este şi voinţa expresă a regelui. Azi 
dimineaţă, regele, foarte nervos, l-a întrebat pe neaşteptate: 

— Spune-mi, te rog, domnule Crai-Voievod: ai dumneata 
impresia că aş fi jidovit? 

Ministrul de interne nu vedea rostul întrebării. Carol nu-i rege 
decât de două săptămâni şi Crai-Voievod, ca şef suprem al 
ordinei şi siguranţei statului, n-a aflat că s-ar găsi în ţară cineva 
care să-i aducă regelui o asemenea acuzaţie. Nici n-a fost când - 
şi nici n-a fost de ce. Atunci, ce i-a venit regelui să fie aşa de 
supărat? 

— Maiestatea sa regele Carol Il jidovit? făcu el mirat. Cine 
îndrăzneşte? 

— Asta nu-i treaba mea, domnule ministru de interne! replică 
regele, a cărui nervozitate creştea. Eu văd că îndrăzneşte! Cine 
îndrăzneşte, este de datoria dumitale să afli! 

Pentru Crai-Voievod nu mai încăpea nicio îndoială: regele nu 
ştie nimic, n-a auzit nimic şi toată nemulţumirea lui se 
întemeiază pe nimic. Dar cu atât mai mare era acum confuzia 
ministrului de interne. 

— Sire! făcu el, fără convingere. Voi cerceta. 

— Mersi! replică regele care, în culmea supărării, părea că nici 
nu-şi mai dă seama că are în faţa sa pe însuşi ministrul de 
interne. Cercetări! Ce să cercetezi, domnule Crai-Voievod? Ca să 
aflu peste o lună sau peste un an că l-ai arestat pe Stan Păpuşă 
pentru l&se-majestate? Şi între timp, să se înmulțească şoaptele 
că sunt jidovit?... Te rog, domnule Crai-Voievod!... Orice, numai 
de cercetări să n-aud! Vreau fapte, nu cercetări! Fapte! Să vadă 
ţara că eu sunt român adevărat, nu român de sâmbătă! 

Ministrul de interne, familiarizat cu limbajul cifrat al 
suveranilor, plecă de la rege de-a dreptul la Dacu: 

— Frate luliane, regele îmi cere să organizez un pogrom! 

Şi-i povesti de-a fir-a-păr cum a decurs discuţia cu Carol. Când 
Crai-Voievod sfârşi, Dacu era lămurit: 

— Frate Alexandre, vrei să ştii ceva? Tare mă tem că regele şi- 


a pus de gând să ne tragă pe sfoară şi să ne-o aducă pe Roşcata 
înapoi! 

Izbit de cuvintele fratelui lulian, fratele Alexandru, ca să-şi 
ascundă necazul, plecă ochii în jos. Prin urmare, Dacu e mai 
deştept decât el. Dacu a înţeles - şi el nu! Un prost să înţeleagă - 
şi el, să se întrebe: de ce? Dar mai e loc de întrebare, când până 
şi un Dacu poate să vadă că regele umblă cu şoalda?... Toată 
furia regelui n-a fost decât teatru. Nu i-a spus nimeni că ar fi 
jidovit. E născocire curată. Carol are nevoie de un pogrom 
împotriva jidovilor ca s-o poată aduce înapoi pe jidoavca. El vrea 
să arate ţării că Roşcata e Roşcata, dar pe jidani nu-i poate 
înghiţi. 

— Ai dreptate, frate luliane! recunoscu Crai-Voievod. Şi ce 
crezi că ar fi de făcut? 

Consecvent cu înclinațiile lui spre pertractare, Dacu răspunse: 

— Deocamdată, să nu faci nimic! 

Sentința lui Dacu îl nemulţumi adânc pe Crai- Voievod. 

— Asta nu-i o soluţie, să nu fac nimic, zise el plictisit. Chiar 
dacă aş vrea, nu s-ar putea, pentru că e ordinul regelui. Şi-apoi, 
gândeşte-te bine! Revenirea Roşcatei nu-i decât o simplă 
prezumție. Poate vine, poate nu vine. Pe când pogromul depinde 
de interesele noastre, spre a fi o realitate. Şi interese avem, 
slavă Domnului, destule!... Grevele, ţăranii... ce să-ţi mai spun!... 
Şi tu vii să-mi ceri să calc interesele noastre în picioare, numai 
de teama Roşcatei!... Aşa vrei tu: să-i pupăm pe toţi jidanii din 
ţară, numai să nu-l laşi pe rege să-şi pupe ovreica. Şi stai, că nici 
nu e sigur dacă se gândeşte măcar la Roşcata. Poate i-a ajuns, 
într-adevăr, la ureche că-l ia lumea drept jidovit!... Dar tu, cu 
încăpăţânarea ta, nu vrei să ştii de nimic! Pe o simplă bănuială, 
musai să-l indispunem pe rege... Nu ţi se pare că exagerezi? 
Dacă n-ar fi vorba decât numai de tine şi de mine, mă rog! Dar 
aici e în joc însuşi partidul, frate luliane! Partidul!... Inţelegi tu 
ce-i asta? Partidul!... Să părăsească partidul puterea tocmai 
acum, când suntem singura forţă politică pe care se sprijină 
regele, n-ar fi cam paradoxal şi ridicol? 

În sinea lui, Dacu trebui să admită că fratele Alexandru are 
perfectă dreptate: dacă s-ar împotrivi astăzi regelui - şi încă fără 
nicio motivare concretă - riscă să nenorocească partidul. Totuşi, 
ca să nu cedeze dintr-o dată, Dacu mai încercă o mică 
rezistenţă: 


— Şi ce ne facem dacă o aduce înapoi? 

Crai-Voievod satisfăcut că Dacu îi dă, în sfârşit, mână liberă să 
demonstreze ţării că regele nu-i jidovit, îi răspunse: 

— Om trăi şi-om vedea, frate luliane! Ce să ne facem griji de 
pe acum? 

Blând şi resemnat, Dacu se mulţumi doar să dea din umeri, cu 
conştiinţa împăcată că dacă o fi să se întâmple ceva, nu va fi din 
vina lui. A oricui, numai nu a lui. El n-a vrut! 

Peste două ore, Aureliu, convocat urgent de Michiduţă la 
ministerul de interne, se afla în faţa lui Crai-Voievod, care-i vorbi 
categoric. Oriunde, în afară de judeţul Arad. 

— Bine, domnule ministru! îi răspunse Aureliu. Nu vom face 
nimic în Arad!... Ce-ar fi să încercăm în Maramureş? 

Maramureşul îi plăcea şi ministrului de interne. 


— Perfect! Să fie într-un ceas bun. Maramureş!... Şi 
manifestul?... Mi-ai adus manifestul? 
— L-am adus! 


Crai-Voievod îşi şterse bine ochelarii, luă un creion şi începu 
să citească: 

— «În cazul când venim la putere... în câteva zile încărcăm 
toate liftele străine în vagoane de vite şi le transportăm în ţări 
străine... iar averile lor le împărţim între voi şi stat»... 

Se opri, mai citi o dată fraza şi se declară mulţumit: 

— Bun! Până aci merge!... Mai departe!... Aşaaa!... «Odată cu 
plecarea liftelor se vor desfiinţa cârciumile şi fiecare român va 
putea să-şi fabrice singur rachiu»... 

Aici, Crai-Voievod se opri iar, îşi scoase ochelarii şi, meditativ, 
începu să se bată cu ei, încetişor, peste bărbie: 

— Să-şi fabrice singur rachiu!... Hm!... Adică cum vine asta... 
să-şi fabrice singuri rachiu? 

Dar fiindcă nu-i dădea de capăt, îşi puse la loc ochelarii şi 
continuă: 

— «Niciun ţăran nu va mai plăti impozite, căci statul va avea 
bani suficienţi din averile confiscate de la străini... De aceea, e 
bine ca ţăranii să nu mai plătească de pe acuma impozite»... 
Bun!... «Să nu mai plătească de pe acuma impozite!... Fiecare 
ţăran care se înscrie în ligă va primi îndată ce garda de fier va 
veni la putere, câte o leafă lunară de trei mii de lei»... 

Nemulțumit, Crai-Voievod se uită la Aureliu şi-i spuse tranşant: 

— Puţin!... Trei mii de lei e o bătaie de joc!... Cu trei mii de lei 


pe lună românul nu face nimic!... În ţara românească, românul 
trebuie să aibe cel puţin şapte mii!... Uite aşa!... Şapte mii! 

Corijă el însuşi cifra cu grijă şi citi mai departe: 

— «Pentru aceasta, toţi ţăranii care se înscriu în ligă, pentru a 
putea fi deosebiți de ceilalţi, vor trebui să poarte la căciuli pene 
de curcan!» 

Penele de curcan îl înveseliră pe ministrul de interne. 

— Asta-mi place! Dar de unde luaţi voi atâtea pene de curcan? 

Michiduţă, care stătea lângă el, îi explică cu gravitate: 

— Am făcut o combinaţie cu fabrica de puf şi fulgi «Leibovici & 
Bercovici» de pe Văcăreşti! 

Ca să poată râde în voie, Crai-Voievod trebui să pună creionul 
pe masă şi să-şi scoată ochelarii. 

— Mă, Michiduţă, uite mă, să n-am parte de tine dacă nu te-a 
făcut mă-ta cu dracu! 

După ce se potoli, reluă lectura: 

— «Cine face slujba în armata lui Aurică»... 

Ridică ochii la Aureliu: N 

— Ăsta eşti tu?... Aurică, hai?... Te alintă poporul! Bravo! Îmi 
place! Care va să zică... «în armata lui Aurică nu face decât doi 
ani serviciu militar»... In regulă!... Bun!... Se aprobă!... 

Împături manifestul şi i-l restitui lui Aureliu: 

— Dă-i drumul! Urgent!... Şi vezi să iasă ceva frumos, că se 
uită vodă la noi, Aurică! 

Şi abia se porni pe râs: 

—  Aurică!... Bună idee! Aurică! Auzi, domnule! Aurică!... 
Straşnic... Aurică!... Phiii!... 

Nu mai putea de invidie! 


x 


Trăsnetul căzu din senin asupra caselor cu perdele trase. 
Asemenea glume şi-a mai permis câteodată şi fostul prefect 
Pricoleanu. Dar ştiai că-i glumă, pentru că bietul Pricoleanu era 
om de omenie. Işi răsucea el, nervos, mustăţile lui lungi de un 
cot, şi holba el deasupra mustăţilor, nişte ochi fioroşi de să te 
bage în boală, dar nu ţinea mult. Peste o clipă îi trecea şi tot el 
izbucnea într-un hohot de râs: 

— Te-ai speriat, nu, madam? Păi, ia vezi!... Râd, râd, dar şi 
când n-oi mai râde! 

Şi dintr-o vorbă-două, erau ca frate cu soră. Totdeauna! A stat 


nea Pricoleanu zece ani la prefectură şi nu s-a întâmplat nimic. 
Legea sanitară? Care lege sanitară, dacă era nea Pricoleanu la 
mijloc? Controlul autorizaţiilor? Care control, dacă era nea 
Pricoleanu la mijloc? Măsuri contra exploatării minorelor? Care 
măsuri, dacă era Pricoleanu la mijloc? Cât a stat Pricoleanu, 
toate au mers ca pe roate. Serviciul sanitar îşi avea partea lui şi 
tăcea. Serviciul controalelor îşi avea partea lui şi tăcea. Poliţia de 
moravuri uşoare îşi avea partea ei şi tăcea. Cât despre nea 
Pricoleanu... să fim noi sănătoşi! Tăcea cel mai mult. Aşa că, 
oricine vroia, putea să facă traficul ăsta oricât poftea, cu control 
sanitar, fără control sanitar, cu autorizaţie, fără autorizaţie, cu 
minore, fără minore... că ajunsese oraşul să fie plin de asemenea 
case... şi mai ales centrul... Brezoianu, Imprimeriei, Belvedere... 
Cât era nea Pricoleanu, puteai să dormi pe o ureche. Şi deodată, 
s-a răsturnat lumea pe dos. A venit vodă ăsta nou, Carol! O 
adevărată nenorocire! 

— Auzi, maică! Cică o să ne închidă pe toate şi o să ne trimită 
la sare. 

— Am auzit, arză-l-ar focu de nepricopsit! Da' ce are cu noi? 

— Păi are! intră în vorbă Pirpirica, fată cultă, care citea zilnic 
Globul. 

— De ce? 

— Pentru că-i «dictator». 

— Dictator? Ce-i aia, soro, «dictator»? 

— la, unul care se leagă de noi, că altă treabă nu are, trăsni-l- 
ar... decât să facă dictatură! 

— D-aia a venit de la Paris? 

— Vezi bine că d-aia! Să facă curăţenie mare!... Aşa zice!... 

— Şi începe cu noi? 

— Cu noi, soro! Cu noi! Zice că de la noi vine tot răul! 

— Sta-i-ar răul în gât, de sifilitic, să-i stea, Dumnezeule maică! 
„„„ Să se lege de nişte biete femei care-şi văd de treabă, cinstit! 

În urmă cu câteva zile aflaseră ele că boierii ar fi venit cu o 
nouă lege sanitară care zice că oricine va mai îndrăzni de aci 
înainte să ţină vreo casă de toleranţă, va înfunda puşcăria - dar 
ele, nici măcar să râdă nu şi-au dat osteneala. O nouă lege... 
puşcărie... apă de ploaie!... Să se afle ăia în treabă!... Câte legi 
de astea au făcut!... 

Dar spaima a intrat în ele numai acu o jumătate de ceas când 
au auzit că o evacuează pe Siţa Vârtelniţă. 


— Auzi, Froso dragă! Au scos-o pe Siţa din Belvedere! 

Coana Frosa, fără să mai asculte ce i se spune, şi-a pus 
pălăria, şi-a luat poşeta de pe masă din zbor şi a alergat într-un 
suflet la faţa locului. Aici, prăpăd mare! Poliţia, lume şi tot 
calabalâcul coanei Siţa în stradă: lucruri, fete, pisici, colivii, claie 
peste grămadă. Siţa zbiera, fetele plângeau, pisicile mieunau, 
curioşii adunaţi împrejur glumeau şi râdeau... Numai poliţia se 
ţinea serioasă: 

— Daţi-vă la o parte! Daţi-vă la o parte! 

Coana Frosa îşi croi drum până la Siţa: 

— Ce-i, Siţo dragă!... Ce-ai păţit? 

Coana Siţa, când o văzu pe buna ei prietenă Frosa, izbucni în 
lacrimi şi-i căzu în braţe. 

— Vai, soro, m-au nenorocit! Mi-au luat contractul de 
închiriere şi m-au scos din casă! 

La durerea Siţei, coana Frosa răspunse cu şi mai mare durere: 

— Da' ce au cu noi, Dumnezeule sfinte? Ce le-am făcut? Să ne 
scoată din case, aşa ca sub turci?... Da' unde suntem? 

In mulţime, un oltean îşi săltă cobiliţele goale şi-i răspunse: 

— Păi, coană mare... Cred că ţi-a venit vremea să te măriţi! 

intreruptă în jalea ei nemărginită, coana Frosa îşi puse mâinile 
în şolduri şi plină de demnitate îi strigă: 

— la-n ascultă, mă golane! Nu ţi-e ruşine?... 

Era cât p-aci să-i mai zică ceva, dar îl zări de departe prin 
mulţime pe subcomisarul Berlescu, şi-l strigă disperată: 

— Ţumburuş!... Allo! Ţumbule!... Vino-ncoa! 

La apelul Frosei, Ţumburuş se repezi îndată la ea şi o luă de 
braţ: 

— Ce-i, coană Froso? Ce te-a apucat plânsul? 

Frosa îl trase pe subcomisar ceva mai la o parte: 

— Dumnezeu mi te-a trimis, Ţumburuş dragă! Ce-i cu ăştia? 
Dictatură? Ce-i beleaua asta care a dat peste noi: dictatură!... Şi 
dacă-i dictatură trebuie să ne zvârle pe drumuri?... 

Ţumburuş râse cu indiferenţă: 

— Dă-i dracului, coană Froso! 

— Păi cum să-i dau? Nu vezi? 

— Dacă-ţi spun eu să-i dai, să-i dai! Nu te lua după ei. 

— Să nu mă iau după ei, când ne aruncă în stradă? 

— Pe dracu! Pe cine ai văzut dumneata că aruncă în stradă? 

Frosa se uită bănuitoare la subcomisar: 


— Îţi baţi joc de mine, Ţumburuş dragă?... Da’ Siţa? 

— Siţa? se miră subcomisarul. Spune drept, ai văzut 
dumneata, de când eşti, vreo cutră mai mare ca Siţa? 

Frosa-şi zise că haimanaua asta de subcomisar a nimerit-o: 
cutră ca Siţa, mai rar! Insufleţită de cuvintele subcomisarului, 
Frosa vroia să cunoască adevărul. 

— Atunci ce-i toată panorama asta? 

— Uite ce! îi vorbi subcomisarul. Pe Miţa Găzaru o ştii? 

— Ei, asta-i bună... dacă o ştiu! 

— Bine! Miţa s-a înţeles cu Siţa să-i dea o sumă, ştii, colea din 
gros, ca să renunţe la contractul de închiriere, fiindcă vrea ea să 
cumpere casa. 

— S-o cumpere? Şi ce să facă cu ea? 

— Ce a făcut şi până acum. Numai că o renovează. Vrea să 
facă ceva lux... Nemaivăzut şi nemaipomenit!... Cu portar la 
uşă... cu saloane, cu alte fete... 

— Ce vorbeşti? 

— Ce auzi! Azi Miţa a şi cumpărat casa. A fost la tribunal şi a 
vărsat proprietarului toţi banii. 

— Şi Siţei? 

— Şi Siţei! 

— Dar atunci de ce plânge Siţa? 

Ţumburuş se aplecă să-i vorbească la ureche: 

— Froso, îţi vorbesc matale ca la o soră. Nu scoţi o vorbă! 

— Eu? Atunci nu mă cunoşti! 

— Ei bine, Siţa se vaietă, ca să scape de fete, să n-aibă 
pretenţii la ea... şi apoi, pentru că a pus-o prefectul ăsta nou al 
nostru să facă scandal ca să se adune lumea împrejur şi să afle 
că el, colonelul Spiru Maramă, desfiinţează casele de prostituție. 

— De unde ştii? 

— Mi-a spus-o chiar ea! 

In inima coanei Frosa nu mai încăpeau atâtea sentimente câte 
o năpădeau tumultos: mirare, invidie, năduf, curiozitate - toate o 
presau fără milă şi cereau un răspuns. Şi ea, săraca, nu ştia ce 
să facă mai întâi: să se bată cu palma peste gură, să 
îngălbenească de ciudă, s-o acopere de sudălmi pe Siţa, ori să-l 
pună pe Ţumburuş să deşerte tot sacul. Dar cum era de 
aşteptat, din lupta sângeroasă ce se dădea în sufletul acestei 
biete femei, ieşi învingătoare curiozitatea: 

— Şi cum, nene? îl întrebă ea pe subcomisar. Siţa se lasă de 


afacere? 

— AŞ! căută s-o liniştească subcomisarul. Cu banii pe care-i ia, 
îşi face una nouă... Nou-nouţă!... În alt cartier... cu alte fete... A 
şi intrat în vorbă pentru o casă prin Batiştei! 

Curiozitatea satisfăcută, se dădu la o parte ca să facă loc larg 
nădufului. Cu o mână în şolduri şi cu alta repezită cam înspre 
direcţia prefecturii, coana Frosa şuieră printre dinţi: 

— Zi-i aşa: curăţenie mare... hai? Curăţi-l-ar maica domnului... 
«Dictatură»... hai... Curg miile, hai? 

Desperarea Frosei înduioşă pe subcomisar: 

— Cât îmi dai, tanti dragă, îi şopti el la ureche, să-ţi grăbesc şi 
ţie o «curăţenie» ca asta? 

Numai sentimentul de pudoare o împiedică pe coana Frosa să- 
i sară de gât subcomisarului şi să-l îmbrăţişeze în public. 

— Să-ţi dea Dumnezeu sănătate, Ţumburuş dragă! îi şopti ea 
congestionată de recunoştinţă - alt sentiment care-i ieşea 
învingător în competiţia vijelioasă din inima ei. Aşa, da!... 
Grăbeşte-mi-o, maică, grăbeşte-mi-o... că tare sunt grăbită să 
gust şi eu din «dictatura» asta a voastră! 


x 


În timp ce toată strada Belvedere era agitată de drama Siţei şi 
a Frosei, într-un alt punct, nu prea îndepărtat al capitalei, în 
halele centrale din Piaţa Mare, nimic nu prevestea ce avea să se 
întâmple peste câteva minute. Soarele acelei după-amieze de 
iunie îşi vărsa flăcările, cu sălbăticie, peste barăci, peste mărfuri 
şi peste câinii din jurul măcelăriilor. Nimic nu mişca în acest 
incendiu solar în afară de muşte şi albine, care lucrau de zor, 
fără să le supere nimeni. 

Deodată - cam pe la orele patru - răsăriră ca din pământ şi 
începură să se îndrepte din toate direcţiile înspre hale, grupuri- 
grupuri de femei şi bărbaţi, unii desculți, alţii în pantofi rupti, dar 
toţi, femei şi bărbaţi, murdari, puşi în zdrenţe şi neţesălaţi. 
Negustorii, care moţăiau în umbra barăcilor, săriră în sus, 
speriaţi. De unde atâţia muşterii - şi toţi dintr-o dată - pe o 
asemenea arşiţă? 

Dar mult timp n-avură să se întrebe, pentru că numaidecât se 
auzi un glas de femeie: 

— Regele! 

Strigătul trecu repede din gură în gură: 


— Regele! Regele pe jos!... 

Negustorii îşi pierdură capul: regele pe jos!... Şi unde? Tocmai 
la ei! Zăpăciţi, uitară şi de muşterii şi de mărfuri şi începură şi ei 
să strige laolaltă cu sutele de desculți dimprejur: 

— Ura! Trăiască regele! Uraaa!... 

Regele trecu prin mulţimea care, foarte disciplinată, se 
despicase, respectuos, în două şi, împărțind saluturi şi zâmbete 
prieteneşti în dreapta şi-n stânga, urcă scările înspre hala de 
peşte, însoţit de un domn care-i dădea explicaţii. 

— Domn’ primar Gănescu! îşi ziseră entuziasmați negustorii. 
Ce om cumsecade domn’ primar! Să ni-l aducă pe rege aici!... 

După cinci minute, regele şi primarul ieşiră din hala de peşte 
şi coborâră scările, pentru a se îndrepta spre barăci. Uralele 
reîncepură: 

— Uraaa! Trăiască regele! 

In uniforma lui albă, care sclipea, regele se plimba ca o 
luminiţă vie prin acest amestec cenuşiu de zdrenţe, barăci şi 
câini speriaţi. Primarul îi vorbea într-una - şi suveranul clătina 
din cap, zâmbea şi-şi ducea necontenit mâna la chipiu. Ce-i 
spunea primarul, chiar dacă i-ar fi vorbit mai tare, nu s-ar fi putut 
auzi. Prea erau multe, entuziaste şi neîntrerupte uralele. Încet- 
încet, regele trecu în revistă brânzeturile, fructele şi 
zarzavaturile, şi când ajunse la capătul pieţei, făcu un salut larg 
către mulţime, se urcă în limuzină şi în câteva clipe dispăru după 
colţ. 

Indată, dispăru şi poporul, spre nedumerirea negustorilor care 
se întrebară unul pe altul: 

— Da’ vânzare ai făcut? 

— Vânzare? Da!... Mi-au şterpelit în înghesuială câteva boţuri 
de brânză! 


x 


Maşina regală goni spre Piața Victoriei, traversă ca un fulger 
şoseaua şi nu se opri decât la Băneasa. Aici regele sări sprinten 
din maşină şi, fără să mai aştepte să coboare şi primarul, o luă 
nerăbdător înainte. Când părintele capitalei îl ajunse din urmă, 
Carol văzuse tot ce era de văzut. 

— Da, domnule primar! Ai dreptate! Aici sunt de făcut multe! 
Şi pe şosea... şi peste tot, de jur împrejur!... Să-mi aduci cât mai 
degrabă proiectele. Nu-i timp de pierdut!... 


Era încă un cuvânt istoric pe care-l crease de câteva zile: Nu-i 
timp de pierdut! Tânăr, energic şi înfrigurat, nu îngăduia ca 
vremea să fie risipită în zadar. Vroia o capitală mare, nouă, cu 
blocuri, cu lacuri, cu monumente. Vedea numai exproprieri, 
dărâmări, amenajări, alinieri, construcţii, devize, concesii, 
fonduri, bugete. Nimic din ce-ar putea fi de folos ţării şi 
suveranului ei, nu-i scăpa din vedere. Cerceta, nota, calcula... şi 
cerea tuturor muncă, energie, urgenţă! 

— urgenţa, domnule primar, zise el, sentenţios, este prima 
condiţie a succesului. Aşa lucrează şi americanii: urgent. Aşa să 
lucrezi şi dumneata: urgent! Când crezi că am putea începe 
lucrările? 

— Sire, la toamnă! 

Răspunsul îl decepţionă pe Carol: 

— La toamnă? Dar este enorm! 

— Sire, până la toamnă nu mai avem decât două luni! 

Primarul avea dreptate. Numai două luni. Totuşi, să aştepţi 
două luni! 

— Nu s-ar putea mai devreme? 

— Ne vom strădui, sire! Poate în august! 

Cum urcară în maşină, regele se interesă de criza din industria 
zahărului. 

— Ce e cu zahărul, domnule primar? 

— Va trebui să-i urcăm preţul! 

Cu un zâmbet mic de tot în colţul gurii, aşa de mic încât 
primarul nu i l-ar fi putut surprinde, Carol îl întrebă pe Gănescu: 

— Cu cât? 

— Cu 5 lei la kilogram... 

— Adică? 

— Zahărul tos de la 33 lei kilo, la 38... şi zahărul cubic de la 
36, la 41... 

Regele nu răspunse îndată, pentru că trebui să ocolească o 
căruţă. Dar după câteva sute de metri, îi zise lui Gănescu: 

— Nu-i bine! Zahărul trebuie urcat cu 7 lei. Statul are nevoie 
de bani. Ai văzut ce ne aşteaptă! Aşa că, te rog să faci un raport 
către prezidenţie... 7 lei... Niciun ban mai puţin. N-avem de 
unde! 


x 
La palat, regele găsi gazetele de seară, care aduceau țării la 


cunoştinţă că azi după masă regele a venit singur în halele 
centrale, în mijlocul poporului, fără a fi păzit nici de armată, nici 
de jandarmi, nici de poliţie. Faptul era subliniat cu mare 
satisfacţie, în special în presa democratică. Prin vizita lui în Piaţa 
Mare - zicea ea - regele Carol a dat din nou dovadă că a fost şi 
rămâne ataşat ideei democratice şi că înţelege să domnească 
într-un spirit absolut democratic. Incă o dată, aşadar, regele, prin 
actele lui publice, dezminte zvonurile lansate de duşmanii 
democraţiei că ar urmări să instituie un regim de dictatură 
fascistă. 

Vesel, regele îl chemă la telefon pe Spiru Maramă, prefectul 
poliţiei: 

— Spirule, îţi mulţumesc! Toate au mers bine!... Şi-n piaţă... 
şi-n presă... Numai peştele ăla miroase al naibii! Imi venea să 
leşin! 

Prefectul râse: 

— Imi pare rău, sire!... A doua oară o să luăm măsuri 
împotriva lui! 

După ce isprăvi cu Maramă, regele îşi scoase uniforma, îşi 
puse un costum civil şi intră în bibliotecă, unde trebuia să 
primească în audienţă pe Vintilă Viziru. Se uită pe fereastră şi-i 
veni să râdă. Piaţa era neagră de lume. Probabil, oameni de-ai lui 
Vintilă care se bucurau că-l văd pe şeful lor călcând iar pragul 
palatului. Va călca, dar cum? In patru labe! Aşa va veni şeful 
marelui partid al Vizirilor: de-a buşilea!... Cu fruntea-n ţărână! ŞI 
totuşi, nu sunt decât trei săptămâni de când Muică zicea că 
preferă să-şi taie mâna decât să i-o întindă noului rege... şi de 
când Vintilă ţipa că va fi revoluţie, dacă prinţul se înscăunează 
rege. Credeau că-l sperie. Şi uite că nu el s-a speriat. S-au 
speriat ei şi au capitulat ei. Vintilă numai că n-a plâns să fie 
primit în audienţă şi a uitat să-i mai pună condiţia că nu va 
încerca să instituie dictatura. «Asta aş mai fi vrut să văd! îşi zise 
regele. Să-mi ceară el mie garanţii!» Dar Vintilă n-a mai cerut 
nimic. Vintilă e mulţumit să poată veni la palat, şi fără garanţii - 
numai să fie primit. Poftim! Să vină! Regele-l primeşte, pentru că 
nici nu trebuie întinsă coarda prea mult. Încă nu-i momentul să 
dai cu piciorul într-un partid atât de puternic ca cel liberal. Cu 
George, nepotul Vizirilor, nu e nimic de făcut. Până acum, cel 
puţin, George n-a izbutit să facă nici cel mai mic rău partidului 
unchilor săi. Puţinii care s-au luat după el sunt nişte profesoraşi 


şi avocăţei, pe cât de lipsiţi de orice valoare electorală, pe atât 
de grăbiţi să ajungă. Dar vechiul partid liberal rămâne la fel de 
solid pe temeliile lui bancaro-industriale, deocamdată intacte. lar 
dacă Vintilă, şeful acestui partid este el cel care-i cere iertare... 

Carol întoarse capul spre uşă. Intrase Puiu care-i aducea un 
plic voluminos. 

— Ce ai aici? îl întrebă regele. 

— De la domnul Crai-Voievod! 

Carol desfăcu plicul. Erau telegrame transmise de prefectul 
judeţului Maramureş. Târguşorul evreiesc Borşa a luat foc şi a 
fost prefăcut în scrum, laolaltă cu lucrurile, vitele, păsările şi 
câţiva locuitori surprinşi de flăcări în somn. Numai cinci case au 
scăpat. A ars până şi roata morii, pe jumătate în apă. Prefectul 
comunica ministrului de interne că a cerut ajutor pentru 
menţinerea ordinei şi că i s-au trimis de la Sighet, imediat, trei 
camioane cu soldaţi, sub comanda locotenentului Horia 
Cziucziewicz. 

— Pe cine? se miră Carol. Pe Horia Cziucziewicz? Nu-i fratele 
lui Aureliu? 

— Da, sire! Exact! 

Pe Carol îl pufni râsul: 

— Şi pe el l-a trimis să menţină ordinea la Borşa? Teribil mai e 
şi domnul Crai-Voievod ăsta! Numai de glume se ţine. 

Se uită la ceasornic. 

— O! E şapte fără două minute. Şi domnul Vintilă încă n-a 
sosit! 

Puiu făcu un gest scurt cu capul înspre uşă: 

— Ba a sosit! Şi aşteaptă! 

— Aşa? Aşteaptă!... Atunci să mai aştepte cinci minute, că nu-i 
strică! Să ştie şi el ce înseamnă să aştepţi... 


x 


La şapte şi trei minute Vintilă Viziru păşi pragul bibliotecii spre 
a închina steagul naţional-liberal în faţa noului rege. Pentru acest 
eveniment unic în istoria Vizirilor, Vintilă îşi pusese o vestă albă 
cu câteva pete galbene destul de vizibile, pe care spălătoreasa 
nu izbutise să i le scoată, o haină gri, puţin verzuie pe la 
subsuori, nişte pantaloni vărgaţi în care piciorul părea mai mult 
înfăşurat şi despre care se spunea la Corso şi la Capsa că fratele 
său, lonel, i-ar fi purtat în timpul campaniei electorale din 1919 şi 


nişte ghete de stofă maron pe care şeful partidului național- 
liberal era hotărât să le schimbe la prima ocazie. Ţinuta lui de 
audienţă era completată de vestita lui servietă căreia îi lipseau 
curelele, dar cu o încuietoare care funcţiona ca în primele 
timpuri. 

Regele se apropie, zâmbitor, de Vintilă, îi scutură mâna de 
câteva ori şi-l întrebă vesel: 

— Sănătos, voinic, domnule Viziru? 

Vintilă îngălbeni. Acest ton de familiaritate excesivă, în care 
străbătea disprețul regal, îl umilea. «Sănătos, voinic!»... Acest 
băietan neisprăvit şi stricat, să-i vorbească lui, unui Vintilă Viziru, 
şeful partidului naţional-liberal, parcă ar vorbi vreunuia din 
colegii lui de beţie şi poker! Dar, pentru că Vintilă Viziru, ca toţi 
Vizirii, a ştiut din totdeauna că nu e bine să confunzi monarhul 
cu monarhia, răspunse respectuos: 

— Vă mulţumesc, sire! În primul rând trebuie să avem noi grijă 
de sănătatea maiestăţii voastre! 

— Asta nu poate decât să mă bucure! răspunse regele, cu un 
zâmbet amabil. 

Şi arătând spre servietă: 

— Ce lucruri bune ai în valiză? 

Această nouă necuwviinţă răsună în inima lui Vintilă ca un 
pocnet de puşcă. Dar încă o dată interesele ţării îi interziceau lui 
Vintilă să se arate jignit. Inghiţi, deci, în sec şi scoase din 
servietă nişte hârtii: 

— Sire, am aici un memoriu asupra felului în care partidul meu 
vede situaţia politică şi economică a ţării. 

— O, o! exclamă regele. Trebuie să fie foarte interesant. Mie 
îmi place să cunosc părerea oricui. Te rog, citeşte!... Te ascult! 

Şi se trânti în fotoliu cu aerul că se pregăteşte să asculte. 

Din galben ce era, Vintilă se făcu roşu ca sfecla. Inima începu 
să-i bată iute-iute. Ar fi fost fericit să poată fugi, ca să nu-l mai 
vadă pe Carol cum se hlizeşte la el cu atâta satisfacţie 
drăcească. Dar o dată pornit pe drumul Canossei, nu mai era 
chip să se oprească. Trecu, fără răspuns, peste această nouă 
impertinenţă a regelui şi puse hârtiile pe masă. 

— Memoriul acesta, sire, rămâne la maiestatea voastră spre 
cercetare. Eu vă rezum numai în câteva cuvinte cuprinsul. 

— Perfect! Spune! 

— Sire, ţara ameţită de făgăduielile din opoziţie ale partidului 


naţional-ţărănesc, vede că a fost înşelată. Opera de consolidare 
a României întregite este întreruptă şi ameninţată. 

Buna dispoziţie a lui Carol pieri dintr-o dată. 

— Intreruptă? întrebă regele, nervos. Ce-i aia «întreruptă»? A 
început vreodată? Când? Sub dumneavoastră? Sub liberali? 

Vintilă îngheţase. Regele, târât de mânie, continuă pe un ton 
din ce în ce mai răstit: 

— Sub liberali?... Un moment, domnule Viziru!... Ţin minte un 
amănunt. Era încă în 1923. Dumneata ţi-ai luat angajamentul să 
salvezi leul. Te-am întrebat: «Ce se aude cu leul, domnule 
Vintilă?>»... Şi dumneata, în loc să-mi răspunzi, ai roşit!... Sunt 
şapte ani de atunci. Ce-aţi făcut între timp, domnule Viziru, ca să 
consolidaţi România întregită? M-aţi alungat din ţară! Şi altceva? 
L-aţi ajutat pe Ciubuc-Bey să se umple de bani! Şi altceva? L-aţi 
băgat în puşcărie pe Mihail Teianu, pentru că cerea să mi se dea 
tronul care mi se cuvenea de drept! Şi altceva? L-aţi... 

Se întrerupse pentru că i se făcuse milă de Vintilă Viziru. 
Gâfâind, cu capul în jos, cu fruntea asudată, cu obrazul livid, 
Vintilă părea, pur şi simplu, în agonie. Regele se ridică şi se 
apropie de el. 

— Ce-i cu dumneata, domnule Viziru? Ţi-e rău? Vrei un pahar 
cu apă? 

Vintilă îşi ridică ochii: 

— Mulţumesc!... N-am fost înţeles! Spuneam că refacerea este 
ameninţată! 

— Ameninţată? zise regele pe un ton conciliant. Ameninţată... 
este altceva! Deşi nu văd de ce! 

— Ţara e în prada anarhiei, sire. 

— Hm, hm! făcu regele, sceptic. 

— Da, sire! insistă Vintilă. Aţi aflat, de pildă, ce s-a petrecut 
astă-noapte la Borşa? 

Regele părea foarte surprins: 

— La Borşa? Habar n-am! Ce-i cu Borşa? 

— A ars! 

— Ei şi? A ars! Nenorociri de astea se întâmplă peste tot. 

— Nu e vorba de o nenorocire, ci de un incendiu aranjat de 
guvern cu ajutorul legionarilor. 

— De unde ştii? 

— Sire, vă asigur! Memoriul este întemeiat pe fapte 
controlate. 


— Nu contest! Dar de la unele incidente, desigur regretabile, 
până la anarhie, mai este! 

Şi cu ochii ţintiţi în ochii lui Vintilă: 

— Spune-mi drept, domnule Viziru! Sub guvernarea 
dumneavoastră nu s-au întâmplat niciodată asemenea 
incidente?... Vezi că taci? S-au întâmplat! Şi încă foarte des. Şi 
cu toate astea, nimeni n-a susţinut că guvernele naţional-liberale 
ar fi guverne de anarhie. 

Stingherit, Vintilă trebui să facă o pauză înainte de a putea să 
răspundă. 

— Sire, zise el, după câteva clipe. Mă preocupă mai mult risipa 
şi jaful. Oamenii regimului fură! 

— Oamenii regimului fură? Dar când n-au furat oamenii 
indiferent cărui regim? Ai putea să-mi spui, domnule Viziru? 
Când? 

Şi până să deschidă gura Vintilă, regele avu tot timpul să 
revină la birou şi să se aşeze în fotoliu. 

— Intre a fura şi a jefui, sire, este o mare diferenţă, răspunse 
Vintilă în cele din urmă. A fura este o întâmplare, pe când a jefui 
este un sistem. 

Definiţia lui Vintilă avu darul să redea regelui întreaga lui bună 
dispoziţie: 

— Dar dacă am spune tocmai pe dos, ce s-ar întâmplă, 
domnule Viziru? 

Vintilă înghiţi, cuviincios, încă un nod şi continuă: 

— Din pricina nepriceperii, sire, agricultura se ruinează. La fel 
şi comerţul. Industria e la pământ. Şomajul e în creştere. Creditul 
în afară... 

Plictisit, Carol îl întrerupse: N 

— Creditul în afară? Ai răbdare, domnule Viziru. Răbdare. in 
tara aceasta mai sunt şi eu!... Nu trebuie să uiţi asta, domnule 
Viziru! 

Şeful liberalilor se cutremură. Carol nu era Dacu. Carol era 
finanța anglo-franco-americană care l-a trimis aici cu o misiune 
precisă şi creditul de care va avea nevoie, pentru a-şi împlini 
misiunea aceasta, i se va da. Fără misiţi, fără sprijinul vreunui 
partid politic şi fără luminile cuprinse într-un memoriu oarecare. 
Memoriile au aici, la palatul regal, un sunet sec, sinistru, de 
coşciug peste care cad bulgări grei de pământ... înţelegea bine 
Vintilă ce-i spunea Carol. Dar orgoliul Vizirilor îl silea să continue: 


— Sire, cu toate că dezvoltarea culturii se impune tot mai mult 
ca un suprem interes naţional... 

— Pentru ce? îl întrerupse, nemilos, Carol. 

Vintilă, care nu se aştepta la această întrebare, amuţi. 

— Pentru ce? repetă regele. Sau, dacă vrei, pentru ce azi mai 
mult ca altădată? Pentru că este Dacu la putere şi ca să aibă 
opoziţia ce-i reproşa? 

— Sire, noi, naţional-liberalii, nu vrem să facem lui Dacu nicio 
dificultate! răspunse Vintilă, cu glasul stins. Dar, este un fapt: 
numărul şcolilor sub naţional-ţărănişti este mai mic decât în 
trecut. Am cifre! 

Regele glumi: 

— Mă întreb, domnule Vintilă, ce-ai face dumneata dacă 
Dumnezeu n-ar fi inventat cifrele! 

Pentru şeful liberalilor lucrurile erau acum definitiv clare. 
Poate să-şi arunce memoriul la coş. Dar, pentru ca hârtiile 
acestea să aibă un sfârşit eroic, Vintilă se mai agăţă de un ultim 
argument: 

— Sire, ordinea publică este ameninţată de organizaţiile 
militare de partid, de mişcările subversive şi de curentele care 
nu fac decât să ajute uneltirile comuniste. 

— Vechiul cântec al dumneavoastră, al liberalilor, replică 
regele. Comuniştii! Ce comunişti, când până şi presa 
democratică susţine că nu există comunism în ţară. 

— Există nemulțumiri, sire, şi nemulţumirile duc la comunism. 

— Ei aş! Nemulţumirile duc la puşcărie, domnule Vintilă. Asta 
am învăţat-o chiar de la dumneavoastră, liberalii... 

— Sire! făcu Vintilă, deznădăjduit. Se bate în armată. Fraţii şi 
fiii noştri sunt bătuţi în armată, sire! 

— Cum, cum? Ce-ai spus? strigă regele care nu-şi mai putu 
stăpâni râsul. Fraţii şi fiii dumitale?... Sunt dezolat, domnule 
Viziru, că fratele dumitale Dinu e bătut în armată. Cât despre 
copii, nu ştiam că ai. Sau poate în lipsa mea... 

Vintilă închise ochii ca să nu vadă rânjetul sadic al regelui şi 
continuă, sleit de puteri şi de orice convingere: 

— In concluzie, sire, se simte nevoia grabnică a unei redresări 
morale... 

Regele era sigur că Vintilă va ajunge aici: la redresarea 
morală. Vechiul lor nărav: să vorbească despre redresarea 
morală. Le ajunge să stea la putere un an, sau o lună, sau o 


săptămână, ca să simtă o nevoie urgentă să plece în Elveţia să 
se refacă, şi după ce-şi depun fructul muncii lor guvernamentale 
pe la băncile din Basel sau din Geneva, se simt perfect refăcuţi - 
în orice caz, destul de refăcuţi să se poată întoarce îndată în ţară 
spre a chema poporul să lupte pentru o redresare morală. Asta 
au făcut-o şi înainte de restauraţie şi asta o fac şi acum. De trei 
săptămâni de când s-a înapoiat el în ţară, toate partidele au 
început, deodată, să simtă nevoia de a lupta pentru o urgentă 
redresare morală - şi toate au gata, în acest scop şi câte un plan: 
şi Neaţă, şi Jugănaru, şi George. De doctorul Bratu nici vorbă. 
Doctorul Bratu este atât de înflăcărat de idee, încât pentru 
succesul ei e hotărât să recurgă până şi la dictatură. «Peste un 
an - striga el - sau voi fi dictatorul ţării româneşti, la dispoziţia 
regelui, sau călugăr la muntele Atos!» Bratu, se înţelege, e 
pentru redresare morală prin dictatură pur democratică. Dar mai 
există şi un alt pasionat al redresării morale: Grigore Arţag. 
Numai că acesta o vrea prin dictatură fascistă. Arţag a şi dat 
declaraţii presei engleze: vrea să creeze un partid fascist numit 
Vlad Ţepeş, în slujba regelui, care nu este numai un Carol II, ci şi 
un Vlad Ţepeş Il. Carol, ajutat de o organizaţie administrativă 
disciplinată şi incoruptibilă, nu va trebui să tragă mulţi oameni în 
ţeapă. li ajung şi câţiva, ca exemplu, pentru ca lumea să vadă că 
noul rege al ţării este împotriva corupţiei şi pentru redresarea 
morală. Şi acuma, vine şi acest bătrânel, şeful unui partid faimos 
prin programul lui tradiţional de jaf şi corupţie, să-i vorbească 
despre o redresare morală. Despre o grabnică redresare morală. 

— O fi «grabnică» nevoia aceasta, domnule Viziru, răspunse 
regele, dar cred că pentru atâta lucru nu merita să te deranjezi 
până aici. Probabil că ai venit să-mi spui ceva mult mai 
«grabnic»! 

— Da, sire! făcu Vintilă, cu glasul înăbuşit. 

Şi, disperat, cu graba de a scăpa de-o corvoadă, începu să 
recite pe nerăsuflate: 

— Am venit să declar maiestăţii voastre că patriotismul 
luminat al partidului naţional-liberal îi impune să fie şi azi 
apărător neclintit al regimului fixat de constituţie, sub ale cărei 
principii dinastia s-a consolidat şi neamul s-a întregit. De aceea, 
partidul naţional-liberal va rămâne un slujitor leal al purtătorului 
coroanei, maiestatea sa regele Carol II, pe care îl va ajuta să 
poată apăra şi întări opera glorioasă începută sub cei doi mari 


regi dezrobitori şi întregitori de ţară... 

Regele se uită la ceasornic şi în timp ce Vintilă mai vorbea, se 
ridică: 

— Aşa da, domnule Viziru! zise el, fără să se mai întrebe dacă 
Vintilă a isprăvit. Dacă o spuneai asta de la început, n-ar mai fi 
fost nevoie să ne risipim în vorbării inutile. Dumneata declari că 
o să mă ajuţi. Foarte bine! O să ţin seama de acest lucru. Nu uit, 
domnule Viziru, nu uit. 

Dar privirea lui Vintilă era atât de lipsită de orice expresie, 
încât regele, îngrijorat că n-a fost auzit bine, ridică tonul ca să 
repete: 

— Regele nu uită, domnule Viziru! 


x 


Vintilă ieşi din palat şi se urcă în maşină, fără să-şi dea seama 
ce se petrece cu el. Ameţit, tremurând din tot trupul, cu degetele 
crispate dureros, pe servietă, Vintilă o singură dorinţă lucidă 
avea: să se vadă acasă, cu toate că ştia că fruntaşii partidului îl 
aşteaptă cu nerăbdare, la club. Dar mulţimea de afară era 
nemiloasă. Amicii lui politici şi amicii amicilor lui, cum îl zăriră, 
începură să strige:, 

— Ura! Trăiască regele! Trăiască domnul Viziru! Trăiască 
partidul naţional-liberal! 

Gazetarii, mai nemiloşi încă, se şi aflau pe scara maşinii: 

— Cum a fost, domnule Viziru? 

Vintilă, care se înghemuise într-un colţ din fundul maşinii, 
răspunse îmbufnat: 

— N-am obiceiul să spun ce-am vorbit cu regele. 

— Totuşi, domnule Viziru, o declaraţie, oricât de mică...... 

— N-ar fi cuviincios nici pentru mine, nici pentru rege, să fac 
declaraţii. 

Cum ajunse acasă, îl chemă pe Muică la el. Dupa un sfert de 
oră Muică sosi. 

— Ei, cum a mers, domnule Viziru? 

Întins pe sofa, Vintilă oftă: 

— Credeam că dacă a părăsit atmosfera palatului şi a stat 
cinci ani la Paris, o să se mai şlefuiască puţin. M-am înşelat!... E 
şi mai prost crescut ca înainte... Degeaba!... Din păr de câine, 
greu să faci sită de mătase... 

— Dar declaraţia, domnule Viziru? întrebă Muică pe care nu-l 


interesa ce crede Vintilă despre rege. Declaraţia ai făcut-o? 

— Am făcut-o! răspunse Viziru în silă. 

— Atunci e bine! sări Muică, entuziast. 

— Da, bine! mormăi Vintilă. Dumneata vezi numai bine... şi eu 
am ieşit de acolo pe jumătate leşinat! 

Dar şi aceasta prezenta un interes secundar pentru Muică. 
Important este ca momentul să fie speculat cu folos de partid. 

— Imi pare nespus de rău, domnule Viziru că, personal, ai avut 
de suferit! Dar să nu uităm interesele ţării. Ţara vrea să ştie cum 
a decurs întrevederea. 

Vintilă se uită chiorâş la Muică: 

— Ţara? Bine! Atunci dă un comunicat că partidul liberal şi-a 
reluat... 

Gemând, se întoarse cu faţa spre perete şi încheie: 

— „„„Şi-a reluat relaţiile normale cu tronul! 


VI 


Primul ministru Dacu nu-l mai văzuse din iulie pe contele 
Bethlen, care fusese plecat în străinătate. De aceea, conversaţia 
lor lunecă, de la primele fraze, spre evenimentul care tulbura 
Europa de câteva săptămâni: alegerile din Germania. Social- 
democraţii, care guvernau republica germană, căzuseră în 
alegerile din septembrie, de la 9.151.029 voturi, câte au întrunit 
în 1929, la 8.572.016. În schimb, naţional-socialiştii lui Hitler, 
care, în 1929 obţinuseră numai 603.904 voturi, acuma 
înregistraseră 6.461.210 voturi, adică aproape de unsprezece ori 
mai mult. 

— Şi asta numai într-un an! comentă Bethlen, cu admiraţie. 

Mai stăpânit, Dacu răspunse: 

— Este colosal, desigur! Dar să nu ne scape din vedere că în 
acest an au crescut mult şi comuniştii! 

Avea cifra sub ochi: de la 3.263.154 de voturi în 1929, 
comuniştii au crescut la 4.587.808. 

— Da, da! reflectă Bethlen, posomorât. Şomajul are două 
tăişuri. 

Dacu tăcu. Contele nu-i releva nimic nou. Şomajul are două 


tăişuri la fel de ascuţite. 

— Va fi luptă grea! continuă Bethlen, după o pauză. 

Dacu-şi privi cu multă înţelegere partenerul. Pentru primul 
ministru al României, discuţia cu contele Bethlen era 
întotdeauna o adevărată reconfortare. Bethlen era om de lume, 
plin de tact, bine informat şi cu relaţii în cercurile politice 
engleze. Dacu găsea, prin urmare, nenumărate puncte comune 
între el şi şeful minorităţii maghiare. Dar ceea ce-i făcea o 
deosebită plăcere să constate şi să sublinieze ori de câte ori se 
întâlnea cu Bethlen, era asemănarea frapantă între compoziţia 
partidului naţional-ţărănist şi cea a partidului maghiar. Ca şi în 
partidul naţional-ţărănist, se găseau în partidul maghiar toate 
clasele sociale posibile: optzeci la sută ţărani, iar restul 
meseriaşi, funcţionari, negustoraşi, liber profesionişti. In cap 
stătea, fireşte, marea burghezie capitalistă: bancheri, industriaşi 
şi membri ai vechii aristocrații feudale. Contele Bethlen, conții 
Teleki, baronul Banffy, Abrudbanyay, lakabfi etc. - în acelaşi 
partid, cot la cot cu ţăranii, cu potcovarii, cu zugravii ca şi cu 
negustorii, cu profesorii, cu medicii, cu avocaţii. Ceea ce-i aduna 
pe toţi aceştia sub acelaşi acoperiş nu erau nici convingerile lor 
politice, nici interesele lor sociale şi economice atât de opuse - ci 
originea lor maghiară. Bancherii şi conții unguri susțineau că 
numai prin unire - adică numai prin gruparea lor într-un singur 
partid - maghiarii vor putea obţine drepturile culturale şi civile ce 
li se cuvin pe baza statutului minorităţilor, semnat la Versailles. 
Cât despre dreptul ce-l reclamau de a sta, exclusiv, în fruntea 
acestui partid, bancherii şi conții unguri şi-l întemeiau pe 
argumentul că numai ei au experienţa politică de care este 
nevoie spre a putea sta de vorbă cu guvernanţii români. Ca 
urmare a acestei politici duse strict pe tărâmul naţional, 
candidaţii partidului maghiar nu se recrutau decât din rândurile 
nobilimii feudale sau financiare. Astfel că, în parlamentul român, 
veneau să vorbească în numele celor trei milioane de unguri din 
Ardeal, aceiaşi conți şi baroni care vorbiseră în parlamentul de la 
Budapesta, sub regimul habsburgic, în numele întregului popor 
maghiar. Dacu, deci, avea de ce să-l privească pe Bethlen ca pe 
unul de-ai lui. Aveau scopuri comune, foloseau mijloace comune 
şi vorbeau o limbă comună, fără gesturi şi fără cuvinte. Intre un 
Dacu şi un Bethlen ar fi existat o încredere oarbă chiar dacă nici 
nu s-ar fi cunoscut. Acordul între ei se încheia, prin fire nevăzute, 


peste spaţii, limbă şi origine naţională. lar în cazul lui Dacu, şeful 
partidului naţional-ţărănist şi al contelui Bethlen, şeful partidului 
maghiar, acordul avea şi o clauză precis definită: reprezentanţii 
aristocrați ai maselor maghiare din România vor veni mereu în 
Parlament să ceară guvernului român aplicarea statutului 
minoritar, iar guvernul va răspunde cu promisiuni. Promisiuni şi 
nicidecum drepturi. Drepturile ar fi o primejdie. Dacă ungurii şi- 
ar primi drepturile lor naţionale, partidul maghiar şi-ar pierde 
orice rațiune de a fi. Satisfăcut din punctul de vedere naţional, 
fiecare membru al partidului maghiar ar trece automat în 
partidul politic spre care îl cheamă interesele lui sociale şi 
economice. Şi atunci, ce se va întâmplă cu sutele de mii de 
muncitori şi ţărani, săraci lipiţi pământului? Cine-i va putea opri 
să se apropie de comunişti? Chestiunea nu mai cerea un 
răspuns. Nici contele Bethlen, nici Dacu n-aveau vreun interes 
cât de mic să aplice statutul minorităţilor. Aplicarea statutului 
minoritar trebuie să continue a fi o preocupare vie, ascuţită şi 
nesatisfăcută pentru populaţia maghiară, care numai aşa va 
putea fi ţinută departe de preocupările ei politice şi sociale. 

Reflecţia sumbră a contelui Bethlen nu-l putea, deci, lăsa 
indiferent pe primul ministru, care-i răspunse: 

— Lupta va fi foarte grea, domnule Bethlen! Dar duşmanii 
omenirii vor fi, în cele din urmă, învinşi. O singură condiţie se 
cere: unirea! 

Şi cum Bethlen părea grăbit, Dacu îl întrebă: 

— Mai rămâneţi în Bucureşti, domnule conte? 

— Da! Cred că o să mai stau până duminică! 

— Imi pare bine! în cazul acesta vă rog să nu lipsiţi de la 
şedinţa de mâine a Camerei. Se va citi o declaraţie prin care 
guvernul asigură populaţia maghiară de toată simpatia lui. 

Prima temă pe care Dacu o abordă în şedinţa consiliului de 
miniştri, care se întruni peste o jumătate de oră, fu declaraţia 
făgăduită lui Bethlen. 

— Aveţi vreo propunere în această chestiune? întrebă el. 

Nimeni nu avea nicio propunere. 

— Bine! conchise Dacu. Am s-o redijez eu. 

Şi consiliul trecu la ordinea de zi. Lucrările fură lichidate rapid, 
fără obiecţii sau comentarii. Dacu aproba ori respingea decretele 


şi propunerile subalternilor săi - iar alături de el, Crai-Voievod, 
absent la cele ce se petrec împrejur, pufăia din pipa lui 
ungurească şi cugeta. Avea la ce! Funcţia de ministru al 
internelor îl apăsa greu pe umeri. Sarcina de a menţine ordinea 
în stat e neînchipuit de gingaşă. Primul comandament al unui 
ministru de interne înţelept este să păstreze măsura. Să nu facă 
niciodată mai puţin decât trebuie, sau mai mult decât trebuie!... 
Şi Crai- Voievod se gândea, ruşinat, că era cât pe ce s-o 
păţească ast-vară cu Borşa. Probabil că din grija liberalilor, presa 
străină a început să vorbească prea mult despre tulburările din 
România. Chestia devenea incomodă. Guvernul trebuia să facă 
ceva pentru a dezminţi zvonurile că s-ar pregăti dictatura. Crai- 
Voievod invită deci la el pe corespondenţii presei străine şi 
declară: 

— Domnilor, lumea mă crede pe mine antisemit. Dar se înşală. 
Antisemitismul e o politică a mea. Ştiindu-mă antisemit, studenţii 
mă ascultă şi în felul acesta îi pot stăpâni. Vedeţi, dar, că eu îi 
înşel pe antisemiţi, şi-i servesc pe evrei, pe care-i iubesc. 
Adevărat, Michiduţă? 

Michiduţă, care se găsea totdeauna de faţă, dădu prompt 
stăpânului său, certificatul cerut: 

— Adevărat, domnule ministru! 

Dar Crai-Voievod vedea că numai cu atât nu poate să înăbuşe 
afacerea Borşa. Expeditiv, Crai-Voievod trase sertarul şi scoase 
de acolo o nouă afacere: macedonenii. După douăzeci şi patru 
de ore, câţiva studenţi macedoneni, în cap cu unul Riza, se 
prezentară la Dăscălescu, subsecretarul de la interne, şi traseră 
în el câteva gloanţe, dar cu multă băgare de seamă, ca să nu-l 
atingă mai rău decât le poruncise Belciug. Cât ai bate din palme, 
afacerea Borşa dispăru din atenţia publică şi făcu loc atentatului 
de la interne. De ce a tras Riza în Dăscălescu? De supărare că 
guvernul a venit cu o lege de organizare a Dobrogei noi, care 
punea în inferioritate elementul macedonean. Dar de ce l-a ales 
Riza pe Dăscălescu, care nu este decât subsecretar de stat şi n-a 
tras într-un ministru plin? Pentru că Dăscălescu - spunea presa - 
nu-i un adevărat Dăscălescu, ci un Dascaloff, un bulgăroi ticălos, 
care-i asupreşte pe macedoneni şi-i protejează pe bulgarii lui din 
Cadrilater. 

Opoziția, care stătea, neobosită, de veghe, denunţă guvernul 
că nu face arestări. Ca să se scuze, membrii guvernului începură 


să se certe între ei. Ministerul de interne arunca vina pe 
ministerul de justiţie şi ministerul de justiţie arunca vina pe 
ministerul de interne. Ministerul de interne susţinea că 
parchetele dau drumul celor arestaţi, iar ministerul de justiţie 
răspundea că parchetele n-au cui da drumul, pentru că poliţia 
nici nu face arestări. In cele din urmă, totuşi, se făcură arestări. 
Nu multe, câteva. Printre cei arestaţi, se afla şi Aureliu 
Cziucziewicz, care devenise macedonean pentru cauză - şi care 
în zilele acelea cât a fost închis, nu mai prididea de atâtea 
interviuri şi fotografii câte a fost silit să împartă în dreapta şi în 
stânga. Crai-Voievod declara presei, cu melancolie: 

— Şi cui folosesc toate astea? Bolşevicilor. La capătul acestor 
agitaţii apare întotdeauna agentul anonim comunist. Nu ne 
trebuie multă filosofie ca să ne exprimăm această temere, când 
ştiut este că agenţii sovietelor nu aşteaptă decât asemenea 
ocazii pentru a arunca sămânţa revoltei. 

Şi după fiecare declaraţie, Crai-Voievod cerea fonduri noi 
pentru ministerul de interne. li trebuiau bani pentru ordinea 
publică, adică bani pentru foile şi manifestele «studenţilor», bani 
pentru uniformele lor, bani pentru congresele lor, bani pentru 
călătoriile lor de-a lungul şi de-a latul ţării... Bani!... Şi acuma, 
după ce va achita la proces pe Cziucziewicz şi pe ceilalţi câţiva 
studenţi, va avea şi mai multă nevoie de bani. O achitare nu se 
face fără parale... Opinia publică îi cere îndată altceva în loc. Și 
Crai-Voievod vrea să-i dea. Dar costă şi asta milioane... Chestie 
mare! Un complot bolşevic! Spionaj! Ceva de răsunet. Belciug 
munceşte pe brânci să nu se facă de râs. 

— Cum doriţi complotul, domnule ministru? l-a întrebat 
Belciug. Cu ramificații, sau fără ramificații? 

— Ce-i aia fără ramificații, imbecilule? — s-a răstit la el Crai- 
Voievod, care de obicei vorbea cu secretarul său general destul 
de frumos. Unde ai mai auzit complot fără ramificații? 

Şi s-a aranjat o chestie cu «ramificații». Ceva demn de 
ceasurile pe care le trăia ţara. Era băgat şi un ofiţer rus alb, 
autentic. A fost prins mai de mult cu o spargere, şi era ţinut în 
rezervă. Acuma omul îşi va scoate pâinea cinstit. El va fi capul. 
Dar trebuie bani! Anul bugetar încă nu s-a împlinit şi s-au şi dus 
cele douăzeci de milioane înscrise în buget. În afară de aceasta, 
s-au mai cheltuit douăzeci şi ceva de milioane din capitolul 
credite extraordinare. E adevărat! Dar lui îi trebuie bani. Numai 


asta vedea Crai-Voievod: bani. Bani pentru ordinea publică. 

Chinuit de grija aceasta a banilor, ministrul de interne, cum îi 
veni rândul să ia cuvântul, nu-şi mai pierdu vremea în 
introduceri, ci spuse de-a dreptul: 

— Domnilor, ţara e în primejdie! 

Cumnatu-său, Băleanu, pe cât de iscusit ministru de finanţe, 
pe atât de bun patriot, ca să facă şi el economie cu timpul ţării, 
socoti că orice cuvânt în plus ar fi de prisos, şi-l întrerupse, 
energic: 

— Cât? 

— Cinci milioane! 

Dacu rosti sentinţa, aproape fără să-şi mişte buzele, aşa cum 
vedea că fac englezii: 

— Se aprobă! 


x 


După consiliu, Dacu, deşi era obosit, mai rămase la 
prezidenţie ca să primească în audiență pe noul reprezentant al 
Vaticanului, să discute cu Bagradian unele chestiuni dificile în 
jurul bugetului, să semneze câteva decrete de numiri şi destituiri 
şi să aibă o lungă consfătuire cu Spiru Maramă şi cu Belciug. 
Când termină, primul ministru îşi adună hârtiile şi ieşi din birou 
cu graba unui elev care aude clopoţelul. Afară, se opri în capul 
scărilor şi se lăsă mângâiat de razele blânde, călduţe, ale acestui 
binecuvântat soare de octombrie, care nu ţinea seama că se află 
în toamnă. Toamnă?... Era primăvară! Cerul senin şi albastru, 
copacii încă verzi, femeile în rochiţe uşoare... Dacu vru să-şi mai 
spună ceva, dar tresări, ruşinat! S-a surprins în flagrant delict de 
lirism! Muşcându-şi buzele de necaz, Dacu cobori scările în fugă 
şi se aruncă în maşină. 

— Acasă! porunci el şoferului. 

Era furios. El, Dacu, preşedintele consiliului de miniştri şi şeful 
partidului naţional-ţărănist, să se rătăcească în sentimente şi 
gânduri care depăşesc interesele stricte ale tării. 

Totuşi, până acasă, Dacu îşi găsi circumstanţe atenuante, 
care-i potoliră conştiinţa - şi-i dădură voie să onoreze cu întreaga 
lui poftă de mâncare bucăţica de peşte rasol servită de 
menajeră. Peştele era bun şi primul ministru n-avea niciun motiv 
să creadă că ar putea interveni ceva pe lumea asta care l-ar 
împiedica să-l înfulece până la capăt. Dar, deşi om politic, Dacu 


nu ţinuse seama de elementul surpriză. Astfel, tocmai când 
sufletul lui pur închina imnuri de slavă Celui-de-sus care, în 
marea sa înţelepciune, a născocit, pentru delectarea şi a celor 
buni şi a celor mai puţin buni, peştele rasol, telefonul îl ridică de 
pe scaun cu apelul lui strident. 

— Alo, da!... Cine? 

Răspunsul pe care-l primi de la celălalt capăt al firului, îi coloră 
obrajii de o roşeaţă vie. Cu şervetul pe care-l ţinea în mâna 
stângă, Dacu îşi şterse bărbia şi răspunse: 

— Bine! Plec imediat! 

Puse jos receptorul şi-şi strigă menajera: 

— Spune-i lui Nicu să tragă maşina. 

— Da’ masa, conaşule? 

— Nu mai mănânc!... Dă-mi pantofii ceilalţi! 

Trebuia să plece îndată, fără să ştie în ce scop. 

Urgent! Urgentisim! E vorba de «o chestiune de cea mai înaltă 
importanţă». Dar care era chestiunea - şi de ce atâta urgenţă, 
nu i s-a spus. Preocupat şi nedumerit, Dacu se încălţă, ieşi şi se 
urcă în maşină: 

— La Sinaia! 


x 


În dimineața acelei zile de octombrie, Carol - care de-o 
săptămână se afla la Sinaia - fu mai activ ca de obicei. Mai întâi 
primi în audiență nişte țărani veniți în delegație cu un memoriu 
în care vroiau să explice de ce în ţinuturile lor din nordul 
Moldovei au putut avea loc tulburările din vară. Se prezentaseră 
la palat, cinci. Dar pentru rege, cinci erau prea mulţi. 

— Ajung şi doi! 

Din cei cinci, Puiu alese doi îmbrăcaţi într-un port mai pitoresc 
şi mai bogat decât ceilalţi şi-i introduse la rege: 

— Sire, sătenii Nicu Varlam şi Costache Grecu! 

Regele sări vesel la ei, cu mâna întinsă. 

— Ei, bine aţi venit sănătoşi! Ce nevoie vă aduce la mine? 

Sătenii, de emoție, nu-şi putură descleşta gura. Dar regele, 
plin de căldură, îi încurajă: 

— Hai, oameni buni, haide! Că nu vă mănânc! Doar eu sunt 
vodă al vostru, al ţăranilor! 

indemnul atât de prietenos şi de stăruitor al lui vodă, învioră 
pe ţărani. Cel mai tânăr dintre ei, Nicu Varlam, îndrăzni: 


— Păi, să trăieşti, măria ta! Nevoi avem o grămadă. 

Şi, ba unul, ba celălalt, ţăranii îşi deşertară sufletul plin de 
nădufuri în faţa lui vodă. Preţul pe grâne - ziceau ei - a ajunso 
bătaie de joc. De pildă, pe un kil de orz, capătă un leu, dacă nu 
chiar şi optzeci de bani. Dar pe o cutie de chibrituri li se cere trei 
lei. Care vasăzică, pentru o cutie de chibrituri ei trebuie să dea 
trei-patru kile de orz. 

— Era mai bine, măria ta, în urmă cu douăzeci de ani. Pe 
atunci primeam cincisprezece bani pe un kil de orz - şi dădeam 
pe o cutie de chibrituri numai cinci bani, sau trei sute treizeci de 
grame de orz, adică de zece ori mai puţin. 

De asta - ziceau ţăranii - nimeni nu mai vrea să-şi lucreze 
pământul. Munca îl costă pe ţăran mai mult decât i se dă pe 
bucate. Pe alocuri, până şi transportul se urcă la mai mult decât 
face recolta. Şi apoi, birurile. Birurile îi seacă pe toţi... Şi 
datoriile!... Cu datoriile e o întreagă poveste. Nu-i ţăran să nu fie 
dator. Unii, cei împroprietăriți, din pricina secetei din 1927 şi a 
anilor fără preţuri din 1928—1929, alţii, cei neîmproprietăriţi, 
împinşi de dorinţa de a-şi avea şi ei bucata lor de pământ, toţi au 
făcut împrumuturi sau la cooperativele de consum, sau la băncile 
de stat, sau la băncile locale, sau de multe ori, la toate 
împreună. Mai întâi, cum se fac împrumuturile. Dacă ceri cinci 
mii de lei, banca îţi opreşte de la început o mie de lei pentru 
dobânzi, o mie de lei pentru nişte acţiuni de ale băncii, care nu 
fac nici două parale, şi nu-ţi dă în mână decât trei mii. După 
aceea, încep să curgă dobânzile. Tu dai cât poţi, dar datoria 
rămâne întreagă - şi alături de ea cresc dobânzile la dobânzi, 
până ajung dobânzile astea să întreacă, numai ele, întreaga 
valoare a pământului. Şi între timp, te calcă mereu portăreii, să- 
ţi pună mâna în gât. iți intră în bordei, te silesc să le frigi singura 
găină pe care au zărit-o în ogradă, te pun să plăteşti maşina cu 
care au venit - şi nu pleacă, până nu-ți iau şi ceaunul de 
mămăligă de pe vatră. Şi abia după aia te dă banca în judecată. 
Judecata e mai rea decât toate. Luni de zile te târâi pe la tribunal 
pentru ca la urmă să te vezi osândit să plăteşti băncii, pe lângă 
ceea ce zice ea că i-ai fi dator, şi nişte cheltuieli de judecată, 
care sunt mai mari decât toată datoria şi dobânzile ei la un loc. 

Cât au vorbit ţăranii, regele se uită la ei cu drag, numai să-i 
mănânce din ochi. lar când isprăviră tot ce-au avut de spus, 
regele îşi alese cu grijă cuvintele, ca să le răspundă ca un vodă 


al lor: 

— V-am ascultat, oameni buni, şi inima-mi sângerează când 
aflu câte aveţi de îndurat. Vă plângeţi de dobânzi... Ştiu! Răul 
nu-i de astăzi. E un rău străvechi, un rău de când lumea. Dar să 
ştiţi, oameni buni, că de aia am venit în ţară înapoi: ca să pun 
capăt răului. Un singur lucru vă cer: să aveţi răbdare. Puţină 
răbdare şi, cu ajutorul Celui-de-sus, o să scăpaţi de dobânzi. Vă 
plângeţi de biruri că ar fi mari. Cred! Dar eu de ce sunt aici? Să 
lupt din răsputeri să vă scap de biruri! Vă plângeţi că bucatele 
sunt ieftine. Dar, oameni buni, voi credeţi că numai aici sunt 
bucatele ieftine? Şi în Italia sunt ieftine! Ştiţi ce-i Italia: o ţară 
care tot din bucate-şi scoate o bucată de pâine. Şi-n Canada! De 
Canada aţi auzit?... Nu? Foarte rău! Dacă aţi fi auzit, aţi fi ştiut că 
nici în Canada nu merge treaba mai bine... Dar eu, de asta mă 
aflu iar printre voi: ca să urc preţul grânelor... Răbdare şi o să 
vedeţi ce ştie vodă al vostru... Un singur lucru nu-mi place: 
iertarea datoriilor. Asta-i mai greu. Datoriile trebuie plătite. Dacă 
datoriile rămân neplătite, se duce ţara de râpă. Sunt bani grei, 
de care ţara are nevoie. Să muncească toată lumea şi să 
cheltuiască mai puţin! Aşa o să aibă de unde plăti. 

— Dar noi muncim, măria ta! făcu Costache Grecu. Cât despre 
cheltuială, să ne ierte Dumnezeu, am cheltui, dar nu prea avem 
ce! 

— Voi, da! răspunse regele. Voi doi, cred că munciţi şi că 
faceţi economie, dar ceilalţi?... Ce fac ceilalţi... sute de mii şi 
milioane de ţărani? Nu! N-aveţi dreptate! Datoriile trebuie 
plătite. Cine-şi iubeşte ţara, îşi plăteşte datoriile. Cu muncă şi cu 
chibzuinţă o s-o scoatem cu toţii la capăt. Duceţi-vă şi spuneţi-o 
asta, în numele meu. 

Cei doi săteni, tulburaţi de sfaturile părinteşti ale regelui, 
schimbară o privire între ei, după care, cel mai tânăr, Nicu 
Varlam, zise: 

— Mulţumim, măria ta!... Dar am avea o rugăminte mare: să 
ne dai, măria ta, o dovadă că am vorbit cu adevărat cu vodă al 
nostru... Ca să ne creadă ăilalţi. 

Regele zâmbi cu bunătate: 

— Eu sunt regele vostru şi un rege nu poate da dovadă la 
mână. De crezut trebuie să vă creadă. Cum să nu vă creadă!... 
Să vorbiţi cu regele vostru şi ei să nu vă creadă? Nu se poate! S- 
ar chema că nu vor să-l creadă pe rege!... Aşa că plecaţi 


A 


sănătoşi şi nu uitaţi să spuneţi alor voştri că vodă îşi ţine 
cuvântul! 

Şi le strânse inimos mâna, la amândoi dintr-o dată, dar cum se 
închise uşa după ei, regele sună furios: 

— Phui! strigă el, când valetul apăru. Pute a ceapă şi a 
brânză!... Deschide toate ferestrele! 


x 


Când i se păru că biroul este destul de bine aerisit, regele 
porunci să fie introdus trimisul special al ziarului englez Daily 
Herald. 

Corespondentul începu cu fraza pe care regele o ştia 
inevitabilă: 

— Sire, zvonurile sunt la noi din ce în ce mai persistente. S-ar 
părea că maiestatea voastră are intenția să proclame dictatura. 
Este adevărat? 

De câte ori ziariştii francezi sau englezi îi puneau această 
întrebare, Carol îşi întorcea gândul la conversațiile intime dintre 
el şi cei cu care a tratat la Quai d'Orsay şi în Downing Street, 
restauraţia. Toţi îi dădeau, în concluzie, aproape nealterat, 
aceleaşi instrucţiuni: 

— Vei primi bani şi armament! Dar să ţii frânele în mâini! Este 
prima condiţie: să ţii bine frânele în mâini. Şi să nu-i laşi pe 
muncitori să răsufle! Fii cu ochii în patru şi procedează cu 
energie... Comunism, comunişti, partid comunist... astea n-au ce 
căuta sub domnia dumitale! 

Probabil, pentru a-i reaminti această «primă condiţie», Quai 
d'Orsay şi Downing Street îi trimiteau aici pe aceşti gazetari, 
care se înapoiau în ţara lor cu aceeaşi declaraţie a lui Carol: 

— Dictatură? Nu! Sunt democrat şi sunt pentru regimul 
parlamentar. In educaţia fiului meu Mihai, ţin seama că va trebui 
să fie un rege democrat. Numai la extrem dictatura poate fi 
barca de salvare. Ar fi mai bine să n-am nevoie de ea. 

Amicii lui apuseni îi apreciau subtilitatea şi făceau loc larg în 
presă corespondenţilor lor, care scriau invariabil că regele are 
ochi albaştri, părul blond şi statura zveltă; că duce o viaţă sobră, 
de spartan; că munceşte optsprezece ore pe zi, studiind dosare 
şi rezolvând problemele cele mai urgente ale zilei; că niciodată 
nu pare obosit; că, datorită acestui înalt exemplu regal, poporul 
român s-a trezit din toropeala lui orientală şi că s-a pus şi el pe 


muncă şi pe economii. 

De data aceasta însă, regele, care mai era urmărit de mirosul 
de ceapă şi brânză lăsat de cei doi musafiri rurali, dădu 
conversaţiei sale o alură şi mai accentuat democratică. 

— Zvonurile despre dictatură, răspunse el ziaristului, cu cât 
sunt mai stăruitoare, cu atât sunt mai mincinoase. Eu am alte 
griji. Situaţia populaţiei noastre săteşti este gravă. Ţăranii 
români au fost aduşi la desperare din cauza preţurilor coborâte 
ale grâului şi din cauză că, în pofida acestor preţuri, ei nu pot 
vinde nici pe jumătate din cât au vândut până acum doi ani. 
Vinovat este guvernul sovietic care stă la pândă. Prin cantităţile 
de grâne, petrol şi lemne pe care le aruncă pe pieţele mondiale, 
pe preţuri mult mai joase decât cele obişnuite, guvernul sovietic 
agravează mizeria noastră şi a Europei întregi. Dacă Occidentul 
nu va face repede ceva pentru a ne uşura situaţia, va fi greu să 
scăpăm masele noastre rurale de efectele propagandei 
bolşevice. Înţelegi dumneata cum stau lucrurile? Dacă România, 
în căutarea unei soluţii, s-ar arunca în braţele sovietelor, cred că 
Anglia, Franţa şi Statele Unite ar pierde enorm. 

Gazetarul, care înţelegea foarte bine cele ce-i spunea Carol, 
notă iute pe marginea hârtiei ideea principală a reportajului său: 
trebuie să ajutăm pe Carol, dar să-i cerem să nu-şi comande 
materialul de război în altă parte decât în Anglia. 

— Sire, zise el apoi regelui, dezminţirea ce o daţi zvonurilor de 
dictatură va face o excelentă impresie în Anglia, care este 
îngrijorată de soarta democrației în această parte a 
continentului. 

— Anglia să fie liniştită. Eu vreau să fiu... şi sunt... campionul 
hotărât al democraţiei în orientul Europei, potrivit cu problemele 
particulare ale ţării. Eu mă consider şeful unei gigantice 
întreprinderi cooperative şi socotesc că rolul meu este să 
încurajez poporul să depună maximum de energie spre a obţine 
rezultate cât mai bune cu putinţă. Idealul meu este ca toţi să-şi 
îndeplinească lucrul cu plăcere... 

— Sire, dar acesta este un ideal comunist! 

— Nu! răspunse Carol cu gravitate. A-ţi iubi munca nu este un 
ideal comunist, ci unul curat democratic. lată, eu, deşi muncesc 
optsprezece ore pe zi, îmi iubesc meseria de rege. 

La masă, regele îl avea pe Arghir. Cu o zi mai înainte, Puiu i-a 
comunicat regelui: 

— Domnul profesor Arghir mi-a telefonat că doreşte să fie 
primit în audienţă. 

— Să vină mâine la prânz, la Sinaia! 

Şi a venit. Cu aerul lui de o solemnitate gravă, oarecum tristă, 
îi spuse lui Carol: 

— Sire, eu nu am cerut audienţă. Ci am vrut să vă văd. Eu nu 
cer audienţe, pentru că nu vreau să se creadă că urmăresc 
vreun avantaj. Eu nu mă umilesc nici în faţa lui Dumnezeu şi nu 
cer nimănui nimic. Dacă vreodată aş avea să servesc pe 
maiestatea voastră, să nu mi se poată spune că eu, cerând, 
trebuie să execut ce mi se spune, ci vreau să fiu chemat pentru 
ideile mele, liber a le realiza. 

— Ştiu, domnule profesor, şi pentru ideile dumitale am tot 
respectul. 

— Asta am spus-o şi amicilor mei, cu care am avut aseară o 
lungă consfătuire, înainte de a veni aci. 

— Da? Şi despre ce aţi vorbit? 

— Despre marile probleme ale zilei, sire! Problemele 
economiei în primul rând... şi în special problema agricultorilor. 

— Şi cum vezi dumneata, domnule profesor, această 
problemă a agricultorilor? 

— Este rezultatul unei politici absurde şi demagogice, sire!... 
Acum zece ani s-a făcut o anumită împroprietărire, pentru care 
ţăranii trebuiau să plătească şase miliarde. Dar au putut plăti 
până acum numai două miliarde şi jumătate. Ar fi însemnat că ar 
mai avea de plătit trei miliarde şi jumătate. In realitate, datoria 
lor s-a urcat la şaptezeci-optzeci de miliarde. 

— De ce? întrebă regele cu aerul că aude toate acestea pentru 
întâia oară. 

— Pentru că nu şi-au plătit datoriile la vreme. 

— Aşa? Şi de ce, mă rog, nu şi-au plătit datoriile la vreme? 

— Pentru că li s-a dat pământ, sire, dar nu li s-a dat nici 
instrucţie agricolă, nici bani, nici unelte, ca să poată produce pe 
o scară întinsă. 

— Şi dumneata îi crezi? 

Arghir, surprins de întrebare, ridică ochii spre rege şi simţi că i 
se scurge tot sângele din vine: regele era supărat. Ingrozit, 
Arghir îşi înclină şi mai mult capul pe umeri şi răspunse aproape 


în şoaptă: 

— Nu! 

Se simţea vinovat. Rolurile erau radical schimbate acum: 
elevul era el - iar profesorul, regele Carol. Un profesor sever, dar 
iertător, pentru că îndată surâsul lui bun îi flutură iar pe buze. 

— Ei vezi! Şi atunci?... 

Inima lui Arghir se înveseli. Regele tot de la el aşteaptă o 
îndrumare. 

— Sire! începu el cu oarecare sfială. Am o idee. 

Regele nu se miră. 

— Mă aşteptam, domnule profesor! răspunse el simplu. Te 
ascult! 

— După opinia mea, sire, problema agricultorilor ar putea fi 
rezolvată în mod echitabil numai de comisiuni! 

Ştia regele - şi a avut el însuşi nenumărate dovezi în trecut - 
că Arghir posedă o fantezie foarte fecundă şi originală. De aceea 
s-ar fi aşteptat mai degrabă ca Arghir să-i propună, pentru 
rezolvarea echitabilă a problemei agricultorilor, ca toţi ţăranii să 
fie obligaţi, împreună cu copiii şi nevestele lor, să înveţe jiu-jitsu, 
ori să urmeze cura lui Kneipp, ori să fie obligaţi să frecventeze 
cursurile de la Vălenii de Munte. Dar comisiuni... Era ceva atât de 
nou, încât de uimire, Carol rămase nemişcat cu furculiţa înfiptă 
în ultima bucăţică de muşchi. 

— Comisiuni? făcu el când se simţi în stare din nou să 
vorbească... Interesant! Şi care ar fi rolul acestor comisiuni, 
domnule profesor? 

— Să facă constatări la faţa locului şi să rezolve lucrurile de la 
caz la caz. Fiindcă sunt două categorii de ţărani, sire: ţărani de 
bună-credinţă şi ţărani de rea-credinţă. Cei de bună-credinţă, 
când zic că n-au, n-au... pe când cei de rea-credinţă, când zic că 
n-au, au. 

— Extraordinar! zise regele, care părea din ce în ce mai 
interesat de judicioasele observaţii ale fostului său profesor. Este 
exact ceea ce gândesc şi eu, dar nu ştiu să exprim atât de 
limpede ca dumneata! Comisiunile, aşadar?... 

Arghir îl lămuri: 

— Comisiunile vor face câte două tablouri asupra situaţiei 
fiecărui ţăran. Intr-un tablou comisiunile vor înscrie declaraţiile 
săteanului: cât pământ are, câte unelte, câte vite, câte păsări, 
câţi copii, cât a muncit, cât a produs, ce datorii are şi aşa mai 


departe. lar în celălalt tablou comisiunile vor înscrie propriile lor 
constatări, după ce ele înseşi vor cerceta la faţa locului, cu de- 
amănuntul, dacă omul a spus sau n-a spus adevărul. 

Pe măsura în care Arghir vorbea, creştea şi entuziasmul lui 
Carol. 

— Bun! strigă el. Bun! Bun de tot!... Ai un creion şi o hârtie?... 
Mulţumesc!... Acu să vedem. Câte familii de ţărani sunt? Să 
zicem trei milioane!... Aşa!... Prin urmare, trei milioane de ţărani 
ar trebui vizitaţi! Câte cazuri zici dumneata că ar putea fi 
anchetate pe zi, de o comisie? 

— Zece! răspunse Arghir. 

— Nu-i cam mult? întrebă regele. Gândeşte-te, domnule 
profesor!... Declaraţiile săteanului pot fi înregistrate mai mult 
sau mai puţin iute!... Dar verificarea lor cu de-amănuntul cere 
timp... Sunt ţărani care-şi ascund vitele, îşi ascund grânele. Nu 
merge aşa! 

— Atunci trei! făcu spontan profesorul Arghir. 

— Prea puţin trei! replică regele. Nici zece, nici trei. Zic cinci! 
... în cât timp crezi că ar trebui rezolvată chestiunea? 

— In cel mult două luni, sire! E o problemă urgentă. 

_ — De acord! Ţărănimea e în fierbere! Trebuie să ne grăbim!... 
In două luni! Adică în şaizeci de zile! în şaizeci de zile, deci, o 
comisie, dacă ar lucra şi duminica... şi nu prea văd asta... ar 
putea rezolva trei sute de cazuri. Câte comisii ne-ar trebui? 

Socoti şi puse frumos creionul pe masă: 

— Domnule profesor, ştii câte comisii ne-ar trebui ca să 
ducem lucrurile la capăt?... Zece mii!... Este enorm! 

Arghir recunoscu. _ 

— Sire, într-adevăr este enorm! Înţelepciunea maiestăţii tale a 
trebuit să mă lumineze. Tehniceşte este mai mult decât enorm: 
este imposibil!... Şi atunci, într-adevăr, nu văd cum s-ar putea 
soluţiona problema! 

— Ba eu văd! zise Carol. Țăranul cheltuieşte prea mult! Şi 
mult şi prosteşte. Degeaba se plâng de biruri. Birurile apasă pe 
orăşan. Cea care trebuie ajutată este marea proprietate. S-a 
făcut o crimă că s-a dat ţăranului pământul de pomană. Sunt 
pierderi de miliarde. Țăranul să le plătească. E datornic bun. Să 
se înhame la lucru şi să vezi cum are de unde plăti. 

— Sire, mă închin! Eu nu m-am gândit. Orice s-ar întâmpla, 
sire, partidul meu stă la dispoziţia maiestăţii tale, dacă voi primi 


cândva sarcina de a servi tronul, dinastia şi ţara. Sire, eu nu cer 
nimic şi nu vreau nimic! Ceea ce mi se va da, voi primi, dar să se 
ştie că n-a fost cerut de mine. Sunt om sărac şi-mi iubesc regele 
şi patria. 

— Domnule profesor, îţi mulţumesc. Noi doi, dumneata şi cu 
mine, suntem destinaţi să facem lucruri mari pentru ţara 
aceasta. 


x 


La orele şase după amiază, Dacu se afla în fața suveranului 
său, care era în cea mai bună dispoziţie. 

— Cum a fost drumul, domnule Dacu? 

— Bun, sire! Eram numai îngrijorat să nu întârzii. 

— Ai fost punctual, cum numai dumneata ştii să fii, domnule 
Dacu! zise regele, cu amabilitate excesivă. Bei ceva? 

— O citronadă, sire! răspunse primul ministru, care-şi scoase 
pudriera şi-şi aranjă nasul. 

Regele, care părea că nu-şi găseşte locul, îi vorbi: 

— Azi dimineaţă am avut o vizită foarte instructivă. Nişte 
ţărani. Cereau să li se ierte datoriile. Le-am spus ce părere am. O 
cunoşti! 

— O cunosc, sire, şi o împărtăşesc. Nu numai că nu le putem 
ierta datoriile, dar nu văd posibilă nici măcar o conversiune. 

Şi vorbiră despre conversiune, spre a constata amândoi că, 
într-adevăr, se află în faţa unei probleme aproape insolubile. 
Fiindcă ce este o conversiune a datoriilor? inseamnă a-ţi plăti 
datoriile, dar cu o dobândă mai mică decât cea convenită în 
momentul împrumutului. Vor accepta, oare băncile, de bună 
voie, o reducere a dobânzilor? Nu! Guvernul, deci, ar trebui să 
recurgă la o conversiune forţată. Şi unde ar duce conversiunea 
forţată? La falimentul tuturor băncilor creditoare. Are statul 
român interes ca băncile să dea faliment? Nu poate avea, 
deoarece un faliment general ar zdruncina creditul în străinătate. 
Atunci ce ar trebui statul să facă? Să împace ambele părţi: pe de 
o parte să accepte conversiunea agricolă, iar pe de alta să apere 
băncile de prăbuşire. Cum poate realiza statul această formulă? 
Suportând el însuşi diferenţa de dobândă pe care ţăranii nu vor 
s-o plătească şi la care băncile nu vor să renunţe. Are statul de 
unde plăti miliardele acestea? N-are!... 

Prin urmare, conversiunea forţată este exclusă. Ce altă 


conversiune s-ar putea încerca? Una facultativă. Dacă 
agricultorul datornic nu vrea să-şi achite datoria pe dobânda 
ridicată de astăzi, creditorul trebuie să aleagă una din două: ori 
scade dobânda, ori cere debitorului înapoi banii împrumutaţi. Dar 
de unde să ia debitorul banii aceştia? Dacă el s-ar putea 
împrumuta pe piaţă cu 10%, s-ar scutura repede de creditorul lui 
de azi, care-i cere 30% - şi ar rămâne cu o datorie pe o dobândă 
de trei ori mai mică, ceea ce ar fi pentru el o mare uşurare. 
Numai că, vechiul lui creditor, speriat că debitorul lui se poate 
împrumuta aiurea pe o dobândă mult mai scăzută, ca să nu-şi 
piardă clienţii, ar trebui, după însăşi logica afacerilor, să-şi scadă 
îndată şi el dobânzile la 10%. Ce ar urma de aici? Ca în câteva 
zile să se producă pe piaţă o reducere masivă şi generală a 
dobânzilor. Dar unde să găseşti bancheri atât de nebuni să 
accepte această catastrofală cascadă a dobânzilor! în concluzie? 

— In concluzie, sire, statul vrea să-i ajute pe agricultori, dar nu 
poate! 

— Nici nu mai e ce discuta! zise regele, care ba se aşeza, ba 
se ridica de pe scaun. Țăranul, aşa cum a ştiut să ia, n-are decât 
să ştie să şi dea înapoi! 

leşi dindărătul biroului şi începu să se plimbe agitat prin faţa 
primului ministru, care se văzu silit să-şi învârte capul încolo şi 
încoace, într-o mişcare neîngăduită de gulerul lui scrobit şi înalt. 
Tăcerea aceasta survenită brusc, fără nicio justificare aparentă, 
nu putea decât să-l apese pe Dacu. Mai întâi, de ce l-a chemat? 
Asta să fie «chestiunea de primă importanţă» pentru care a fost 
adus până aici? Chestiunea nu-i de primă importanţă, şi nu 
merită deranjul. Atunci, ce s-a întâmplat? Ce l-a făcut pe Carol, 
care părea atât de însufleţit şi de bine dispus, să devină deodată 
nervos şi încruntat? 

Era chinuit Dacu de întrebări şi nu ştia ce să-şi răspundă. Dar 
frământarea lui fu repede curmată de rege, care-şi ântrerupse 
plimbarea şi-l întrebă cu multă solicitudine: 

— Bei ceva, domnule Dacu? 

Deşi nu-i era sete, Dacu se arătă sensibil la invitatie: 

— O citronadă, sire! 

Când să-şi ducă pabarul la gură, Dacu îl auzi pe rege că-i 
spune: 

— Ce părere ai, domnule Dacu, despre un guvern de 
concentrare? 


Chipul lui Dacu se acoperi de pete mari, roşii şi vinete. lar 
începe regele cu guvernul de concentrare? Pentru asta l-a 
chemat «urgentisim» aici? Doar au mai vorbit şi astă-vară despre 
un asemenea guvern - şi regele îi cunoaşte părerea. In ce scop, 
aşadar, îl sâcâie iar? Numai aşa, să-l indispună? 

Cu ochii în jos, spre a-şi ascunde supărarea, Dacu zise: 

— Nu cred, sire, că un guvern de concentrare ar fi necesar. 

— Mă mir, domnule Dacu, să aud asemenea cuvinte din 
partea unui om care are un atât de mare simţ de răspundere 
cum ai dumneata! Noi n-avem de rezolvat numai chestiunea 
datoriilor agricole. Problemele care se pun guvernului dumitale 
sunt multe şi mari. De ce nu i-am uşura sarcina, apelând şi la 
celelalte forţe naţionale? 

— Sire, aş fi cel dintâi fericit dacă aş şti că se poate face ceva. 
Dar s-au făcut atâtea încercări nenorocite, încât am pierdut orice 
speranţă. Fiecare partid îşi are particularităţile lui, disciplina lui, 
concepţiile lui politice şi economice. Şi apoi, mai sunt şi oameni 
la mijloc, nu numai programe. Nu putem face abstracţie de ei. In 
condiţiile acestea, sire, un guvern de concentrare nu văd cum ar 
fi cu putinţă! 

— Ba eu văd! răspunse regele. 

Dar primul ministru nu mai avea înaintea sa pe regele amabil 
şi zâmbitor de adineauri, ci un rege tranşant, autoritar şi 
obraznic!... Obraznic!... Alt adjectiv mai potrivit pentru acest 
«buzat» îngâmfat şi agresiv nu putea găsi Dacu: obraznic! Chipul 
congestionat al lui Carol, cu buza de sus mai grea şi mai 
proeminentă decât de obicei, peste nişte dinţi gata să muşte, 
reflecta numai obrăznicie! Prin urmare, de aceea l-a atras în 
cursă aici: ca să-i spună o necuviinţă. Guvern de concentrare!... 
De ce? Pentru că i-a dat tronul înapoi şi pentru că i-a pus la 
picioare un partid puternic şi devotat! Aceasta se cheamă, 
probabil, recunoştinţă regală!... Să-i ceară să împartă puterea cu 
alţii! A, nu!... Sau tot, sau nimic. De împărţit, Dacu nu împarte 
puterea cu nimeni! 

Rigid, parcă nici n-ar fi avut încheieturi, Dacu se ridică de pe 
scaun, îşi puse cutiuţa în buzunar şi-i răspunse regelui: 

— Sire, am luat act de dorinţa maiestăţii voastre şi o voi 
comunica imediat colegilor mei! Daţi-mi voie să mă retrag! 

— De ce? făcu regele, pe faţa căruia zâmbetul prietenos şi 
prevenitor, reapăruse. Nu-i nicio grabă!... Te rog să rămâi la 


masă cu mine! 

Şi Dacu, înainte de a şti cum să refuze invitaţia, se şi trezi în 
sufragerie, în faţa unei femei cu tenul alb ca laptele şi părul 
roşcat, în costum de amazoană şi cu o cravaşă în mână. Primul 
gând al lui Dacu fu să fugă, dar groaza îl ţintui pe loc. Ar fi vrut 
să-şi întoarcă privirea în altă parte, dar, ca vrăjit, se trezi că se 
uită ţintă în ochii ei... Inutil să se întrebe cine e!... Deşi n-a văzut- 
o niciodată, o cunoaşte!... Este ea! Roşcata! Femeia aceasta 
blestemată, care vine să tulbure liniştea ţării. Zvonurile au fost, 
deci, adevărate! A adus-o! Şi cine iese tras pe sfoară din 
afacerea asta? Dacul!... Incă o dată tras pe sfoară! Intâia oară, 
când acest om fără obraz l-a obligat să-l facă rege, deşi în exil 
jurase că se mulţumeşte să fie numai regent - şi a doua oară 
astăzi, când a adus-o pe Roşcata înapoi, după ce-i dăduse toate 
asigurările că a rupt orice legături cu ea. Şi mai are îndrăzneala 
să-l pună pe el, primul ministru al ţării, faţă în faţă cu o 
asemenea târfă! Acuma totu-i clar! Aceasta a fost «chestiunea 
de cea mai mare importanţă» pentru care a fost chemat urgent, 
urgentisim, aici: să stea la masă cu ea!... Două surprize plăcute: 
guvern de concentrare şi un chef cu o prostituată. Şi regele-şi 
închipuie că o să-i meargă! Se înşală amarnic. Vrea să-l 
umilească pe Dacu, pentru că Dacu este împotriva Roşcatei. 
Bine! Dacu se consideră în orice caz demisionat de pe acum, 
pentru că un guvern de concentrare depăşeşte limitele 
demnităţii lui de om politic. Dar pentru ţară, demisia lui Dacu va 
avea un alt cântec... Şi va vedea regele care din doi va trebui să 
roşească. 

Regele, la început amuzat şi satisfăcut de lungul schimb de 
priviri dintre ea şi primul ministru, socoti că tăcerea durează 
prea mult şi făcu prezentările: 

— Doamna Elena Lupescu... domnul Dacu, prim sfetnic al 
tronului! 

Dacu îl corijă pe rege: 

— Fost prim sfetnic al tronului! 

Apoi se înclină şi ieşi. 


x 


Noaptea la douăsprezece, cum ajunse la Bucureşti, Dacu 
chemă la el pe Jugănaru şi pe Crai-Voievod. 
— Şi-a bătut joc de mine! le povesti el. Mai întâi mi-a vorbit de 


un guvern de concentrare. Apoi, m-a tras cu sila în sufragerie, ca 
să fac cunoştinţă cu aia... 

— Cu care aia? întrebă Jugănaru. 

— Cu Roşcata! răspunse Dacu. 

Se aştepta ca, la vestea aceasta, Jugănaru şi Crai-Voievod să 
sară în aer. Săriră amândoi, dar nu de indignare, ci de 
curiozitate: 

— Şi după aceea? 

— Am demisionat şi am plecat! 

Abia acum Jugănaru îşi manifestă indignarea: 

— Dar, domnule Dacu, asta nu poate fi un motiv serios de 
demisie! 

— Cum? strigă Dacu. Asta nu este motiv de demisie? Să ne 
lăsăm guvernaţi de o femeie de stradă? 

Ministrul de interne, Crai-Voievod, interveni: 

— „Lasă, deocamdată, frate luliane, femeea în pace!... la 
spune-mi mai bine ce e cu guvernul ăla de concentrare! 

— Buzatu îl vrea cu tot dinadinsul! 

— Şi o crezi serios? 

— Cum să n-o cred, dacă mi-a spus-o! 

La rândul său indignat, Crai-Voievod se ridică de pe scaun şi 
se apropie de Dacu: 

— Bine, mă frate luliane! Cum poate fi cineva atât de... atât 
de... cum să-ţi spun... atât de nevinovat încât să nu înţeleagă ce 
a vrut Carol! Pe de-o parte te ştie duşmanul ei, iar pe de alta, el 
fără ea nu poate trăi şi a adus-o. Şi acum, ce vrei să facă omul 
cu ea? S-o ţină ascunsă? Asta merge o zi, două, o lună... dar 
după aceea, tot va trebui s-o scoată în lume. De aia a venit cu 
guvernul de concentrare: ca să primeşti să dai mâna cu ea. Te 
împaci cu ea, bine! Rămâi la putere. Nu te împaci cu ea, fă bine 
şi respinge un guvern de concentrare, adică fă-ţi bagajele şi ia-ţi 
tălpăşiţa... Şi tu te-ai grăbit să-ţi iei tălpăşiţa! Ai făcut o ispravă, 
pentru care meriţi toate felicitările. 

Moale ca o cârpă, Dacu şedea turtit în fotoliu şi nici nu 
îndrăznea să ridice ochii la Crai-Voievod. Are dreptate fratele 
Alexandru!... A fost un nerod. Dacă regele ar fi vrut cu orice preţ 
să-l concedieze, demisia lui şi-ar fi avut rostul. Dar regele n-a 
făcut decât să încerce un şantaj. Şi asta-i cu totul altceva. 
Demiterea este un act irevocabil, pe când şantajul îţi mai dă 
timp de gândire, de discuţii, de alegere. 


— Tot ce spui este adevărat, frate Alexandre! oftă el, tot cu 
ochii în jos. Dar e prea târziu să mai revin asupra demisiei. 
Trebuie să ne retragem. 

— Ba eu sunt de părere să nu ne jucăm de-a demisiile! strigă 
furios Jugănaru. Noi trebuie să ne păzim poziţiile cât putem şi 
prin orice mijloace. Dacă plecăm, deschidem drumul liberalilor. 
Şi ei vor şti să fie mai deştepţi decât noi. Dumneata, domnule 
preşedinte, te-ai grăbit să demisionezi. Foarte rău!... Va trebui să 
invoci un motiv personal care te-a dus la demisie: că eşti obosit, 
că eşti bolnav, că eşti obligat să pleci în străinătate pentru un 
timp oarecare... Dar noi, noi partidul, rămânem pe loc... Eu cred 
că fac un bine partidului şi ţării, dacă nu mă consider 
demisionat! 

— Şi cu Roşcata ce faci? făcu Dacu, istovit de toate câte a 
avut de îndurat în ziua aceea. Vrei să stai, dumneata, român, 
alături de o?... 

Jugănaru respinse argumentul cu un gest de dispreţ: 

— Mha!... Dacă-i dă regelui mâna să stea alături de ea, n-o să 
mă apuc să fiu eu mai cu moţ decât el. 


VII 


De cincisprezece ore, Spiru Maramă, prefectul poliţiei, stătea 
în picioare, fără să fi avut timp nici să se ducă la masă. 

Venise acasă azi dimineaţă cam pe la patru, după ce se 
războise prin Crucea de piatră, în fruntea unei echipe din poliţia 
de moravuri uşoare, cu toate madamele alea - dar n-apucase 
bine să aţipească şi l-a chemat prefectura la telefon: 

— Bolşevicii, domnule prefect! 

— Bolşevicii? răcni el, buimăcit de somn. 

— Da, domnule prefect! S-au supărat pe curba de sacrificiu. 

— Şi ce? 

— Fac tărăboi pe Calea Griviței. 

Dintr-un salt, colonelul Maramă fu jos din pat şi înjurând şi 
trântind tot ce-i cădea sub mână, începu să se îmbrace în grabă. 
Bolşevicii ăştia o să-l îngroape de viu, că nici de dormit nu-l lasă 
în pace să doarmă... Să nu doarmă el, pentru că s-au supărat 
dumnealor!... Numai asta ştiu: să se supere! In loc să 
muncească, se supără. li supără că avem un rege! li supără că 
vin la noi în vizită ofiţeri francezi şi englezi! li supără mitingurile 
militare de aviaţie! Îi supără că facem manevre regale, că ni se 
trimit avioane din străinătate, că am instalat o fabrică de măşti 
contra gazelor! Dar ce nu-i supără pe dumnealor!... Dacă 


undeva, prin Finlanda guvernul închide sediul comunist, sau 
dacă în Polonia, Pilsudski instituie un regim de dictatură militară 
- se supără ăştia la noi. In toate alea se bagă şi toate alea îi 
supără. Atunci ce să te mai miri că se supără pe curba de 
sacrificiu! 

Într-o jumătate de oră, colonelul Maramă străbătea în goană 
Calea Griviței, dar la câteva sute de metri de sala Locomotiva 
trebui să se dea jos din maşină, din pricina mulţimii care 
împiedica circulaţia. Inaintea prefectului se întindea o mare de 
capete, peste care fluturau zeci de placarde: «Jos curba de 
sacrificiu!» «Vrem pâine!» «Vrem muncă!» 

— Ce facem, domnule colonel? se auzi el, interpelat. 

intoarse capul şi-l zări pe Belciug, care sosise cu câteva 
minute înainte. 

— A, dumneata eşti? răspunse Maramă. Deocamdată să 
vedem ce se întâmplă pe acolo. 

Şi făcu semn cu capul spre localul sindicatelor. Belciug 
înţelese şi amândoi începură să-şi facă loc prin mulţime, cu ochii 
mereu spre balcon, unde vedeau pe cineva cu figura nedesluşită 
şi de unde nu le ajungeau la ureche decât frânturi din cele ce 
spunea el mulţimii: 

— ...Toate industriile, în afară de industria de război, îşi reduc 
activitatea şi aruncă alte zeci de mii de muncitori în braţele 
şomajului... Industria lemnului în Valea Mureşului şi-a încetat cu 
totul activitatea... Zeci de mii de muncitori petrolişti au fost 
concediaţi... Mii de ţărani iau drumul oraşului în căutarea unui 
codru de pâine şi îngroaşă rândurile şomerilor. 

Incet-încet, Belciug şi Maramă răzbiră destul de aproape de 
sală, ca să-l poată auzi pe cel care vorbea: 

— „Regimul capitalist se îneacă în belşugul creat de 
muncitorimea muritoare de foame. Miile de muncitori, şomeri şi 
exploataţi, împreună cu țărănimea flămândă, nu are altă scăpare 
decât lupta contra acelora care le sug sângele. Orice iluzie în 
promisiunile partidului  naţional-ţărănist s-a spulberat. Au 
făgăduit controlul averilor, reducerea impozitelor, libertatea 
cuvântului, dreptul de organizare a muncitorimii, înlăturarea 
şomajului, ridicarea clasei ţărăneşti, dar când au pus mâna pe 
putere ce au făcut? Au mărit birurile şi le-au aruncat în spinarea 
milioanelor de nevoiaşi, au mărit concedierile, au mărit şomajul, 
au mărit jaful, desfrâul, risipa, au mărit teroarea, au mărit 


sărăcia şi acuma vor să ne-o mărească şi mai mult, pentru că au 
nevoie de bani pentru război... 

Belciug îi şopti lui Maramă: 

— Ştii cine-i ăsta? 

Prefectul se uită atent la orator şi nu-şi amintea să fi întâlnit 
vreodată pe omuleţul acesta mic de stat, sfrijit, dar cu nişte ochi 
negri, adânci, neverosimil de negri şi adânci. 

— Nu-l cunosc! 

— E Crişan! 

— Crişan? 

Acuma-l cunoştea. Auzise prea multe despre el, ca să poată 
spune că nu l-ar cunoaşte. 

— II arestez! zise el lui Belciug. 

Şi ca să-şi facă loc, îmbrânci, furios, pe cei care-i stăteau 
înainte. Dar muncitorii, muţi, întoarseră capul şi-i aruncară o 
privire atât de întunecată, încât prefectul începu să strige la ei: 

— Ce vreţi, bă! 

Din toate părţile se ridică un singur răspuns: 

— Vrem pâine! 

— Pâine! V-arăt eu acuşi pâine, să nu puteţi duce. Să vă 
împrăştiaţi numaidecât, că umplu spitalul cu voi, nenorociţilor! 

Nu mişcă nimeni. Prefectul, urmat de Belciug, le întoarse 
spatele şi după ce luptă cu coatele ca să poată ieşi din mulţime, 
se repezi la ofiţer: 

— Intraţi în ei! 

Atâta plăcere a avut Spiru Maramă în toată dimineaţa aceea: 
să-i vadă pe ofiţeri, pe comisari, pe soldaţi, pe jandarmi, pe 
gardieni, cum dau iama în bolşevici şi cum îi bat de-i smintesc, 
cu tot ce au la îndemână: cu vâna de bou, cu patul puştii, până şi 
cu şipcile placardelor pe care izbuteau să le smulgă din mâna 
muncitorilor!... Auzi, domnule, dacă ei vor pâine, să nu-i dea lui 
voie să doarmă!... Să scoli pe oameni ziua în amiaza mare din 
somn, parc-am fi în pădure! Bucuria lui Maramă, însă, atinse 
culmea numai când auzi şi câteva focuri de armă. Aha! Să 
poftească măgarii să mai fie bolşevici şi altă dată!... S-au supărat 
pe curba de sacrificiu? Acum le-am dat ce-au vrut! Cel puţin să 
nu se fi supărat de pomană!... Dar după ce mulţimea se 
împrăştie, prefectul avu o mică decepţie: nu au fost ridicaţi de pe 
jos decât doi muncitori grav răniţi. Maramă strâmbă din nas: 

— Vrei să-ţi spun drept, domnule Belciug? zise el, în maşină, 


către secretarul general de la interne. Nu ştiu dacă pentru atâta 
lucru făcea tot deranjul. 

Belciug avea, însă, concepţii mult mai largi asupra ordinei 
publice: 

— Domnule prefect, răspunse el cu o discretă nuanţă 
filosofică, altfel nu se poate! O dată mai mult, o dată mai puţin! 

Nemulțumit, Maramă respinse categoric explicaţiile lui 
Belciug. 

— Cum s-ar zice, ca la loterie!... Ei, nu! Te rog să mă ierţi! 
Părerea mea, dragă domnule Belciug, este că siguranţa statului 
nu-i joc de loterie. 

La prefectură, Maramă află că domnul ministru de interne, 
Jugănaru, telefonase după el. Chemă îndată ministerul şi-l găsi 
pe Jugănaru. 

— Eu sunt, domnule ministru! 

— A, domnul Maramă!... Te-aş ruga să vii îndată la mine... 
dacă se poate! 

Mare lichea Jugănaru ăsta! îşi zise Maramă, în drum spre 
interne. Cât de frumos îmi vorbeşte! Cu «te-aş ruga» şi cu «dacă 
se poate»! Ştie mârlanul că în ţara asta sunt alţii mai mari decât 
el şi se pricepe al naibii să înghită lumânări cu duzina. Şi 
lumânare mai mare ca astă-toamnă, când a crezut că 
moşteneşte fotoliul lui Dacu... Numai asta-i mai lipsea regelui: 
Să-l aibă pe Jugănaru prim sfetnic!... jugănaru, mai mare peste 
miniştri!... Mocofanul tot mocofan! Necioplit şi obraznic! Adică ce 
şi-a închipuit el? Că regele o să-şi ia un ţăran nespălat, ca şef de 
guvern? 

Maramă parcă-l vedea şi acum pe rege cum îi spune, în ziua 
crizei, lui Naie de la filosofie: 

— Pe ţărănoiul ăsta în iţari, Naie dragă, nu-l pot înghiţi să mă 
tai. Când mă gândesc că aş fi vreodată silit să-l fac prim ministru 
şi să iau mereu masa cu el, îmi vine, să mă ierţi, să vărs de pe 
acum! 

Dar Naie l-a liniştit. 

— Sire, nici în ruptul capului Jugănaru. Nu numai pentru că e 
ţăran, dar pentru că mai e şi şmecher pe deasupra. Maiestăţii 
voastre îi trebuie în fruntea guvernului naţional-ţărănist tot un 
boier, dar un prost. Cel mai potrivit e Marinescu. Şi boier şi 
nerod. Cel mai nerod dintre ei. Cu Marinescu, maiestatea voastră 
nu va avea dificultăţi. II va putea concedia oricând fără nicio 


explicaţie. Sire, luaţi-l pe Marinescu! În scurtă vreme, un guvern 
Marinescu va da faliment, aşa că maiestatea voastră va putea 
dovedi lumii că naţional-ţărăniştii, fie că-l au, fie că nu-l au pe 
Dacu în fruntea guvernului, tot nu fac nici două parale. Un partid, 
oricare ar fi el, tot partid e. Şi maiestatea sa regele n-are nevoie 
de niciun partid. 

Regele l-a numit îndată pe Marinescu în locul lui Dacu. S-au 
minunat toţi. Singurul care nu şi-a permis nici măcar să se mire, 
a fost Jugănaru. A tăcut, a înghiţit şi s-a mulţumit cu internele. 
Sunt şapte luni de atunci 

— Şi în şapte luni a realizat, ca ministru de interne, două 
opere mari: a suprimat trei automobile care încărcau prea mult 
bugetul statului şi a mărit numărul şefilor săi de cabinet, de la 
doi, la şapte. Cu şapte şefi de cabinet - care primeau leafa a 
patru miniştri - Jugănaru se simţea mai mare. 

In cabinetul lui Jugănaru, colonelul găsi pe Robert Cernescu, 
noul subsecretar la interne, în plină dispută cu Atanasovici, fost 
ministru de interne sub guvernul liberal, care venise, în numele 
partidului naţional-liberal, să ceară socoteală guvernului pentru 
întâmplările de azi dimineaţă. 

— Cum de v-aţi putut permite, striga  Atanasovici, 
dumneavoastră care vă pretindeţi că sunteţi un guvern 
democratic, să trageţi în muncitori? 

— Dar nu înţelegi o dată, domnule Atanasovici, răspunse 
Cernescu, că vinovaţi în toată afacerea asta sunt comuniştii? 

De origine liberal argeşan după tată, Robert Cernescu era o 
speranţă a naţional-ţărăniştilor, care aveau nevoie de tineri cu 
carte, eleganţi şi energici. Cu carte Robert Cernescu era, precum 
atesta şi diploma lui de absolvent al facultăţii de drept de la 
Paris. Despre eleganța lui nu exista nici în cercurile cele mai 
pretenţioase ale saloanelor bucureştene vreo rezervă oarecare. 
Robert Cernescu, spre a-şi acoperi trupul scund şi îndesat şi spre 
a-şi face cât mai agreabile trăsăturile chipului său care erau 
departe de a-l aminti pe Adonis, făcea o mare risipă de bani şi de 
timp pe la cei mai buni croitori din Capitală. Cât despre energia 
lui, ea era pe deplin demonstrată de rapiditatea cu care, în ciuda 
marii concurenţe de talente tinere în lumea politică a ţării, şi-a 
creat o situaţie demnă de invidiat, atât în partid, cât şi la curtea 
lui Carol. Înverşunat apărător al ideilor democratice care stăteau 
la baza partidului naţional-ţărănist şi a restauraţiei, Robert 


Cernescu nu putea vedea în tulburările de pe Griviţa decât mâna 
comuniştilor, ceea ce-l revolta pe Atanasovici, apărător la fel de 
înverşunat al ideilor democratice care stăteau la baza partidului 
naţional-liberal. 

— la mai slăbeşte-mă cu basmele astea! îi replică el lui 
Cernescu. Care comunişti? Bieţii muncitori au venit să protesteze 
împotriva reducerii salariilor. Şi dumneavoastră i-aţi împuşcat! 

Lui Maramă nu-i plăceau exagerările: 

— Ei, na! interveni el. l-am împuşcat. Au fost numai răniţi vreo 
doi dintre ei şi dumneata zici că i-am împuşcat pe toţi! 

Dar Atanasovici nu era omul să dezarmeze atât de uşor. 

— Mai întâi, nu i-aţi rănit, ci i-aţi ucis! 

— Nu-i adevărat! îl dezminţi Maramă. Vin de acolo! Sunt doar 
răniţi! 

Ministrul de interne, care asista la această scenă ca un 
arbitru, făcu, împăciuitor, către Maramă: 

— Răniţi!... Dar până la spital au murit! 

— Bine! răspunse Maramă. Să zicem că au murit! Răniţi, 
morţi, mi-e indiferent! Vorba e: câţi sunt? O mie? O sută de mii? 
Nu! Numai doi, mari şi laţi!... Asta-i una! Şi apoi, cine i-a ucis? 
Noi? Asta-i nemaipomenit, domnule Atanasovici, când adevărul e 
că dacă are cineva să se plângă suntem noi! Dumneata ştii că 
muncitorii au atacat cu ciomege şi bolovani pe gardieni şi că pe 
mulţi dintre ei i-au ucis? Atunci de unde şi până unde să-i fi 
omorât noi pe muncitori, când eu am dat ordin... eu, eu personal 
am dat ordin gardienilor mei să nu tragă! Şi n-au tras. Gloanţele 
găsite pe jos sunt de calibrul 6,35, pe când armătura gardienilor 
publici are calibrul 9... Cum, dar, să fi tras gardienii? Du-te şi 
dumneata de cercetează! Nu lipseşte niciun glonte din 
revolverele oamenilor mei! 

— Aşa susţine şi Belciug! făcu Jugănaru către Atanasovici. 
Uite, am raportul lui sub ochi. Zice că s-au găsit revolvere de-ale 
muncitorilor. 

Indignarea lui Atanasovici nu mai cunoscu margini. 

— Prea mă crezi copil, domnule Jugănaru! Dumneata uiţi, 
probabil, că eu am fost timp de şase ani subsecretar şi după 
aceea ministru de interne, aşa că eu ştiu cum se face un raport 
şi cunosc mentalitatea ofiţerilor noştri de poliţie. Eu încă n-am 
întâlnit un ofiţer de poliţie care să aibă curajul să declare că a 
văzut pe unul din oamenii lui trăgând... Chestia cu revolverele 


este o ruşine... Domnul Cernescu ştie tot atât de bine ca şi mine, 
cum nişte revolvere pot ajunge în faţa unui sindicat. Aşa că nu 
dau niciun ban pe afirmaţia lui Belciug al dumitale că revolverele 
găsite ar fi ale muncitorilor. 

Vehemenţa cu care Atanasovici îi apăra pe muncitori, îl supăra 
pe Cernescu mai mult decât acuzaţia că s-ar fi dat ordin poliţiei 
să tragă. 

— In definitiv, se răsti el la Atanasovici, ce ne reproşezi 
dumneata? Că am ucis doi bolşevici? Dar îţi aminteşti câţi ţărani 
şi muncitori aţi ucis sub guvernările voastre liberale? 

— Asta-i culmea! strigă Atanasovici, uluit de cinismul acestui 
Cernescu. Dumneata găseşti, aşadar, că dacă noi, liberalii, n-am 
procedat bine, trebuie să faceţi şi voi la fel ca şi noi? 

— Nu! răspunse Cernescu, pe un ton categoric. Şi avem 
dovada că vina nu este a noastră. Muncitorii s-au apucat să 
demonstreze împotriva reducerii salariilor, când noi am dat încă 
în urmă cu zece zile dispoziţii ca doleanţele lor să fie satisfăcute. 

Oricât ar fi vrut, Atanasovici nu putea să priceapă ce-i spune 
Cernescu: 

— Atunci de ce au manifestat azi dimineaţă? 

Însuşi ministrul de interne îi explică: 

— Pentru că muncitorii nu erau informaţi că guvernul a 
hotărât să nu mai aplice curba de sacrificiu la primele speciale 
ale mecanicilor, la cotele de acord ale lucrătorilor din ateliere şi 
la chirie. Şi-ţi repet: măsurile acestea le-am luat încă acum zece 
zile... 

— Dar cum se face că n-au fost informaţi? 

— Comuniştii! răspunse Jugănaru. Comuniştii n-au lăsat pe 
muncitori să se intereseze ce s-a făcut cu memoriile lor. Lor nu le 
convine ca muncitorii să afle că nu mai au niciun motiv să se 
plângă. Incidentele nenorocite de azi dimineaţă n-au fost decât o 
provocare a comuniştilor, care-şi trimit peste tot agenţii lor, ca 
să sape temeliile statului. 

Atanasovici se pregătea să răspundă lui Jugănaru, dar Spiru 
Maramă, care se uită la ceasornic strigă îngrozit: 

— Aoleo, aoleo! S-a făcut opt! Am plecat! 

— Cât? strigă Atanasovici la fel de îngrozit. Opt?... Plec şi eu. 

Dar şi Cernescu se uitase la ceasornic şi părea şi el neliniştit: 

— Opt? zise el. E vremea să plec! 

Se uitară unul la altul şi-şi zâmbiră cu sentiment. 


— Păi mergem împreună! decise Maramă. 

Grăbiţi, Cernescu, Maramă şi Atanasovici ieşiră din minister şi 
se urcară în maşina prefectului: 

— Pe aleea Vulpache! 


x 


Dimineaţa, cum se trezi, regele îl chemă pe Puiu: 

— A plecat avionul? 

— Da, sire! 

— A fost totul în ordine? 

— Absolut totul! Sir Detterding v-a transmis de la aeroport, 
încă o dată, caldele lui mulţumiri pentru felul cum a fost primit 
de maiestatea voastră! 

Mulţumirile acestea nu erau indiferente regelui. Este exact 
ceea ce spun comuniştii în manifestele lor, că Henry Detterding, 
preşedintele consiliului de administraţie al marelui trust 
petrolifer Royal Dutch, n-a venit în ţară pentru o simplă vizită, ci 
ca să vadă ce a făcut Carol în acest an de când este rege. 
Detterding - şi alţii ca el - i-au dat bani spre a pune în picioare 
un regim de dictatură fascistă şi spre a pregăti războiul 
împotriva Uniunii Sovietice. Cu banii aceştia Carol a trebuit să 
construiască şosele strategice, să facă un pod peste Dunăre şi 
şase poduri peste Prut, să înzestreze armata, să întărească 
poliţia, să mărească închisorile. Sunt bani cu care trebuie să 
nimicească Partidul Comunist şi mişcarea muncitorească şi să 
facă loc cât mai larg propagandei fasciste! S-a ţinut Carol de 
cuvânt sau nu s-a ţinut?... Da! Este exact că Detterding n-a venit 
doar să întrebe - ci să-i ceară socoteală. Şi i-a cerut! Şi cum i-a 
cerut! Pe tonul cu care un patron cere socoteală tejghetarului 
său! Dar răfuiala a fost scurtă. Registrele de intrare şi ieşire se 
echilibrau - şi Carol a ieşit cu faţa curată. Incă n-a construit 
podurile, pentru că banii s-au dus nu ştiu unde. In schimb, a 
făcut multe arestări printre comunişti. Incă n-a putut face nimic 
pentru armată. In schimb, când poate, trage în muncitori. Incă n- 
a instituit oficial dictatura. În schimb, toţi oamenii politici i se uită 
în ochi şi se bat între ei ca să-i pupe mâna. Detterding s-a 
declarat mulţumit şi a făcut cu el o afacere: i-a cumpărat cu 
şaisprezece miliarde lei cota de redevenţă a statului la produsele 
petrolifere. La preţ, s-au înţeles repede. 

— Sire, i-a spus Detterding, vei scumpi petrolul în ţară, ca eu 


să-l pot vinde mai ieftin în străinătate. 

Carol nu putea fi decât de acord cu Detterding. Petrolul 
românesc trebuie să fie plătit cât mai scump de populaţia 
românească, spre a putea fi vândut cât mai ieftin pe pieţele 
străine, de unde trebuie alungat petrolul sovietic. Ca să scape de 
concurenţa petrolului sovietic, Detterding ar fi fost dispus să 
cumpere chiar şi de la sovietici întreaga lor cotă de export - dacă 
guvernul sovietic ar fi acceptat. 

Carol îşi făcu iute socoteala pe un colţ de hârtie, ca să vadă 
ce-i poate ieşi din combinaţia aceasta şi rezultatul i se păru atât 
de onorabil, încât foarte agitat, îl întrebă pe prinţul Nicolae: 

— Cum crezi, Niky, că i-aş putea mulţumi lui Detterding pentru 
tot binele pe care-l face ţării? 

— Decorează-l! g 

— Lasă copilăriile!... Ce-i trebuie lui decoraţii? Inţeleg să-i arăt 
o atenție care să aibă o anumită semnificație. Numai asta l-ar 
putea satisface! 

— Nu văd ce! răspunse Niky. 

Dar Carol găsise între timp: 

— Ce-ar fi să-l invit la jurământul recruţilor! 

— O asemenea bazaconie, numai ţie poate să-ţi treacă prin 
minte! răspunse Niky, plictisit. Cum să chemi un negustor... mic 
sau mare, dar tot simplu negustor... şi încă străin pe deasupra, la 
jurământul recruţilor! 

— Negustor, dar e Detterding! 

— Ce folos că e Detterding, dacă n-a venit aici nici măcar în 
calitate oficială! 

— Dar e Detterding, frate! 

— lar Detterding! Uiţi că faţă de armată, Detterding nu-i decât 
un civil oarecare. Cum să-l aduci la jurământul recruţilor? 

— Dacă-i Detterding! 

Şi a făcut ce a vrut. L-a poftit pe Detterding la jurământul 
recruţilor, apoi i-a dat un banchet şi i-a repetat declaraţiile lui de 
devotament pentru cauza comună. Cum, dar, să nu-i 
mulţumească Detterding pentru primire! 

— Şi alte noutăţi? îl întrebă Carol pe Puiu. 

— Belciug şi Maramă au fost de vreo câteva ori pe aici să vă 
facă un raport! 

— De câteva ori? Dar ce s-a întâmplat? 

— lar s-au obrăznicit bolşevicii, sire! Azi dimineaţă au atacat 


pe Calea Griviței poliţia şi armata! 
— Şi ai noştri au tăcut? 
— Ba nu! Au tras în ei! Sunt morţi şi răniţi! 


X 


Regele trânti, furios, papucul pe care-l ţinea în mână: 

— Fire-ar al dracului să fie de ghinion!... Şi tocmai acum s-a 
nimerit ca Detterding să plece! Să fi stat cel puţin încă o zi să 
vadă că nu-i furăm banii! Dă-mi-l pe Marinescu la telefon! 

Conversaţia cu primul ministru Marinescu, fu scurtă: 

— Marinescule, te aştept la cinci... Şi ce e cu rectificarea aia a 
bugetului?... Da?... Bine!... Şi să vină şi Teianu cu dumneata! 

Când regele puse jos receptorul, Puiu îl întrebă: 

— Tot nu e gata cu rectificarea? 

— Nu! iți place? De şapte zile tot rectifică şi rectifică şi nu mai 
isprăveşte cu rectificatul!... Şi doar i-am spus de atâtea ori: 
Marinescule, armata e baza! Baza e armata, Marinescule!... 
Degeaba! Dacă nu-i tragere de inimă!... In sfârşit, poate isprăvim 
azi!... Mai ai ceva? 

Puiu zâmbi: 

— Mi-a telefonat domnul profesor Arghir să vă invite la 
premiera noii lui piese: «Un om în cumpăna lui şi a altora»... şi 
mi-a strecurat că, peste patru zile, împlineşte şaizeci de ani! 

— Aha! făcu regele. Şi ce vrea? 

Dar îndată-i păru rău că a vorbit aşa de urât faţă de Puiu 
despre profesorul lui, şi-i spuse nervos: 

— Bine! Mai vorbim! 

După ce se îmbrăcă, regele se închise în camera de lucru şi 
cercetă mai întâi magazinele americane de cinema şi publicaţiile 
germane specializate în concursuri de nuduri. După aceea, trecu 
la munca de stat. Avea de făcut multe, dar ceea ce ar fi vrut să 
asigure în primul rând ţării erau uniformele. Problema nu-i dădea 
pace nici ziua, nici noaptea. Străinul care ar fi pătruns pentru 
întâia oară în palat se putea crede într-un vast atelier de 
ceaprazerie şi confecţiuni militare. In toate saloanele, pe mese, 
pe fotolii, pe cămine, pe canapele, pe covoare, erau îngrămădite, 
claie peste grămadă, schiţe sau modele realizate de şepci 
soldăţeşti, de chipie, de coifuri, de hamuri, de nasturi, de 
lampasuri, de trese, de centiroane, de cizme, de pinteni, de 
trompete - mai toate opera personală a regelui. Ştia că este de 


datoria lui să ajute ţara să se ridice - de aceea vroia el singur să 
găsească uniforma cea mai adecvată unui popor fericit. Avusese 
astă-noapte pe la unu o scurtă întrevedere cu Lucica şi văzuse la 
ea un tip de nasture care-l entuziasmă. Fără s-o mai întrebe, i-l 
rupse cu atâta energie, încât îi rupse şi bluza: 

— Nasturele ăsta de damă este colosal. O să-l adopt pentru 
regimentele mele de roşiori! 

Harnic, deci, şi entuziast, Carol lucră la schiţă aproape două 
ore, cu nasturele sub ochi, ca model, până veni Puiu să-i aducă 
aminte că trebuie să-l primească în audienţă pe cunoscutul om 
politic Jean Tehaş, supranumit Şoimul Oborului, care, vrăjit de 
chemarea vremii, părăsise, trântind uşa, vechiul partid liberal al 
Vizirilor, spre a-şi face un partid propriu, pe care venea să-l pună 
la dispoziţia tronului. Carol cunoştea tăria noii organizaţii 
politice: n-avea nicio tărie. Gruparea celor cincisprezece- 
douăzeci de agenţi electorali de mâna a treia care s-au luat după 
Şoimul Oborului nu făcea decât să mărească numărul zecilor de 
grupuleţe similare, improvizate de nişte oameni grăbiţi să 
ciupească din biata bucăţică de pâine pe care şi-o puteau agonisi 
ca prim miniştri ai ţării. Dar asta-i şi plăcea regelui. Cu cât era 
partidul mai slab, cu atât îl iubea el mai tare. Regele iubea pe cei 
slabi. li iubea şi-i încuraja pe toţi, inclusiv pe Jean Tehaş, care, 
dacă prin dezertarea lui, după dezertarea lui George Viziru şi a 
lui Aureanu, n-a putut face cine ştie ce rău liberalilor, era, totuşi, 
un dezertor. Carol, deci, îi strânse mâna cu efuziune: 

— Domnule Jean Tehaş, ai făcut un act patriotic pe care ţara 
nu-l va putea niciodată uita! 

— Mă simt fericit, sire, că am părăsit la vreme un partid care 
poate duşmăni un rege divinizat de întregul popor. Prin plecarea 
mea, n-am vroit să stric în niciun fel partidului liberal, în care 
timp de optsprezece ani am trăit ceasuri de înaltă satisfacţie 
sufletească. Nedreptatea ce mi s-a făcut şi ingratitudinea faţă de 
mine eram gata să le iert. De altfel mă şi hotărâsem să plec într- 
un lung voiaj de consolare. Dar mii şi mii de prieteni au venit la 
mine şi mi-au zis: Nu! N-ai voie! Incă n-a sunat ceasul odihnei! 
Mai trebuie să lupţi! Tronul are nevoie de tine! Maiestatea sa 
regele aşteaptă sprijinul tău moral şi politic. Şi am ascultat 
îndemnul lor, sire! 

— Bine ai făcut, domnule Tehaş! După câte înţeleg, ai părăsit, 
dar, partidul liberal... pentru ce? 


— Pentru că e un partid reacţionar, sire! Conducerea liberală 
este ultrareacţionară. După Vintilă, e Dinu, care-i mai rău decât 
toţi! De ani de zile am avut de suferit de pe urma despotismului 
lor! 

— Dar, în acest caz, de ce nu l-ai urmat pe George şi ţi-ai făcut 
un partid propriu? 

— Sire, eu cu George suntem în cele mai bune relaţii. Amândoi 
urmărim acelaşi ţel: să schimbăm conducerea tiranică a Vizirilor. 
Dar George e George şi eu sunt eu. Eu sunt una, el e alta... 
Partidul meu se numeşte «Omul liber»... Sunt om liber... Fac ce 
vreau!l... De aceea, am solicitat maiestăţii voastre această 
audienţă: ca să vă exprim, sire, nemărginitul meu devotament şi 
hotărârea mea fermă de a servi tronul, dinastia, drapelul şi 
armata!... Sire, luaţi-mă şi faceţi ce vreţi cu mine! 

Regelui îi veniră lacrimi în ochi. Se scărpină niţeluş cu acea 
elegantă discreţie cunoscută numai capetelor încoronate, şi 
răspunse: 

— De acord! Dar programul meu îl cunoşti?... Nu?... lată-l în 
două cuvinte: Morală în viaţa publică... cinste în administraţie... 
şi înzestrarea armatei! 

— Sire! făcu Şoimul Oborului, transfigurat de fericire. Este 
exact programul meu! 

— Minunat! zise regele. Văd că eşti un om de inimă. Sunt 
convins că noi doi, dumneata şi cu mine, suntem destinaţi să 
facem lucruri mari pentru ţara aceasta. 

După Jean Tehaş, se prezentă regelui deputatul Mihăescu, 
independentul. Cu Mihăescu, regele n-avu nicio dificultate. 
Independentul venea cu o ofertă simplă: 

— Sire, sunt pe cale să înjgheb un partid! 

— Bine faci! Şi ce-şi propune partidul acesta? 

— Să fie independent! 

— Admirabil! Sunt democrat şi-mi place independenţa!... Un 
partid independent este absolut necesar într-un stat democratic! 

— Partidul meu va fi ultra-democratic, sire! 

— O! exclamă regele. Atunci e şi mai bine! 

— Sire, asta e şi speranţa mea: că va fi şi mai bine! Pentru că 
vreau să atrag atenţia maiestăţii voastre că partidul meu nu va 
fi, pur şi simplu, un partid independent oarecare, ci un partid al 
independenţilor! Un partid care va educa pe membrii săi în 
spiritul independenţei. Nu un partid, ci o crescătorie de 


independenţi. 

— O crescătorie de independenţi? făcu regele, plăcut 
impresionat. Dar ştii că e o idee! 

— Da, sire! Dacă maiestatea voastră îmi acordă sprijinul, va 
avea întotdeauna la dispoziţie oricâţi independenţi va voi! 

— Cum să nu, cum să nu! îl asigură Carol pe Mihăescu 
independentul. Te voi ajuta, pe cât pot, domnule Mihăescu, 
pentru că sunt convins că noi doi, dumneata şi cu mine, suntem 
destinaţi să facem lucruri mari pentru ţara aceasta! 

Lui Mihăescu îi urmă un jurnalist parizian căruia regele îi dictă 
repede: 

— Dintre toate sporturile, acela pe care-l iubesc mai mult este 
jocul de tenis. Joc tenis din frageda copilărie. Imi face mare 
plăcere acest joc şi am ajuns la rezultate frumoase. Tot atât de 
mult iubesc automobilismul. Maşina mi-o conduc singur. lubesc 
foarte mult cursele, când poţi să dai frâu liber capacităţii de 
viteză a motorului. Maşina mea favorită este Hispano. Fotbalul 
are azi cei mai mulţi aderenţi... Nu-i adevărat că vreau să institui 
un regim de dictatură. Sunt un rege democrat. Imi iubesc 
meseria de rege. 

Grăbit să termine pentru că se făcuse ora două şi ştia că-l 
aşteaptă Aureanu, regele adăugă în fugă: 

— Fiu-meu este crescut de mine spre a fi un rege democrat. 

Apoi, îl concedie pe jurnalist. 


x 


Dacă în primăvara anului 1931 era cineva foarte ocupat în 
ţara românească, acela se numea Aureanu. Muncea mult 
Aureanu, pentru că deţinea în stat o funcţiune de prim ordin: 
aceea de om indispensabil. De la restauraţie încoace, ajunsese 
confidentul tuturor membrilor familiei regale. Dar poate 
niciodată nu şi-a dat seama cât de mare şi de grea este 
răspunderea care-i apasă pe umeri, cum a simţit astăzi. 

A început cu prinţul Nicolae, care-l rugase încă de aseară să 
treacă pe la el în primele ore de dimineaţă. Când a sosit la palat, 
l-a găsit pe fratele regelui palid şi abătut. 

— Alteță, îi spuse Aureanu, sunt zile de primăvară! De ce 
atâta pesimism? 

— Am de ce, Aurene, am de ce! răspunse prinţul cu 
amărăciune. 


Şi se revărsă într-un potop de incriminări la adresa lui Carol. 

— A înnebunit cu desăvârşire! Nu mai poţi sta de vorbă cu el. 
S-a înconjurat de toţi gheşeftarii, care nu dau voie să se apropie 
nimeni de el, ca să nu li se strice afacerile. A ajuns o jucărie în 
mâna lichelelor!... S-a bucurat ţara când l-a văzut. Dar acuma îi 
este silă de el. Se ţine numai de porcării! 

Hm, porcării! se întreba Aureanu. La ce s-o fi gândit prinţul? 
La femeile regelui, sau la afacerile lui? Pentru că sunt multe şi 
dintr-un fel şi din celălalt. Şi nimeni nu era mai iniţiat ca omul 
indispensabil şi confidentul regal, Aureanu, în afacerile amoroase 
şi financiare ale regelui. Femeile ca femeile! Pe Aureanu, om 
serios, acest capitol îl lăsa de mult aproape indiferent. Dar 
afacerile! Afacerile nu-l lăsau indiferent, aşa că era în măsură să 
ştie mai multe decât oricare altul. 

Şi în timp ce Nicolae îşi vărsă focul pe Puiu, pe Lupeasca, pe 
Teianu - care a adus-o pe Roşcata în ţară cu paşaportul nevesti- 
si - pe toată camarila de la palat, Aureanu tot la «porcării» se 
gândea. Termenul acesta îl sicâia. Desigur, prinţul, supărat cum 
e, şi tânăr cum e, nu poate fi decât nedrept cu fratele Carol. 
Prinţul nu ştie ce se petrece când el, omul indispensabil, se 
prezintă la rege, ca om indispensabil. Şi confidentul regelui nu 
vine la palat, la cine ştie ce ocazie rară. Membru în nenumărate 
consilii de administraţie bancare şi industriale, ocaziile sunt 
foarte dese şi s-ar putea zice obligator dese. Totuşi, ori de câte 
ori intră Aureanu în cabinetul regal, Carol, cu o bucurie de copil 
alintat, care-şi aşteaptă de mult bunicul sau unchiul, îi sare 
înainte, cu mâinile întinse: 

— Ce mi-ai adus? 

Şi Aureanu, care ar vrea să-l necăjească pe rege, dar care 
este prea mişcat de drăgălăşenia candidă şi tinerească a 
gestului, îi întinde întotdeauna un pacheţel. Fireşte, nu este un 
pacheţel de bomboane. Regele a depăşit vârsta când ar putea fi 
cucerit cu un pacheţel de bomboane. Acuma e mare, om însurat, 
cu copii... copii cât păr în cap, în ţară, în Japonia, în Grecia, în 
Franţa, în Statele Unite, în Italia, peste tot unde l-au purtat 
curiozitatea şi necazurile lui princiare. De aceea, pacheţelele 
cuprind surprize potrivite cu anii şi cu situaţia lui socială: acţiuni. 
Aşa cum alţii sunt pasionaţi colecționari de fluturi şi gândaci, 
Carol este un pasionat colecţionar de acţiuni. Când pune mâna 
pe acţiuni, simte că fâlfâie deasupra capului său spiritul marilor 


săi înaintaşi Carol | şi Ferdinand |. Şi Aureanu, care-i cunoaşte 
slăbiciunea pentru acţiuni, munceşte să i le procure de peste tot: 
de la „Banca de Credit Român”, de la „Banca de Scont” de la 
«Banca Românească», de la «Banca Naţională», de la fabrica de 
avioane «l.A.R.», de la «Banca de control a industriei şi 
comerţului», de la societatea cehoslovacă de încălţăminte 
«Bata», de la societatea suedeză «Ericsson», de la toate 
societăţile de petrol, zahăr, lemn, textile, vinaţuri, şi aşa mai 
departe. In afară de femei, singurul lucru în faţa căruia regele îşi 
pierde capul sunt acţiunile. Poţi să-i oferi - şi au încercat atâţia 
să-i facă această plăcere! - orice: palate, păduri, moşii, el 
rămâne rece ca gheaţa. Tot ce nu poate fi transferat în 
străinătate şi depus la bănci pe nenumăratele lui pseudonime, îl 
lasă indiferent. Numai acţiunile - şi în cel mai rău caz banii 
lichizi, de preferinţă în devize şi de preferinţă în dolari, lire şi 
franci elveţieni - îi pot trezi interesul. Şi ce interes!... Să vezi 
cum îi tremură mâna când atinge hârtiile acestea şi cum îi 
sclipesc ochii de bucurie!... Ca unui copil!... Şi să spui că asta e 
porcărie!... Trebuie să fie cineva prea rău şi prea josnic să afirme 
că bucuria unui copil ar putea fi o «porcărie». De aceea, Aureanu 
ar fi vrut să-i atragă prinţului Nicolae atenţia că exagerează, dar 
când îl văzu cu câtă sinceră durere vorbeşte despre cele ce se 
petrec la palat, i se făcu milă de el şi-l ascultă cu acelaşi respect 
mai departe. 

— A stricat totul, Aurene! ţipa Nicolae. De când a adus-o pe 
târâtura aia înapoi, ofiţerii nu mai vor să ştie de el. 

Prostii! gândi Aureanu. Ofițerii se laudă! Ziceau că dacă vine 
Lupeasca înapoi, o împuşcă. Dar n-a mai împuşcat-o nimeni! 
Dimpotrivă! Au găsit un nou mijloc de avansare: să-i facă 
plecăciuni damei. Dar dacă prinţului îi place să creadă că regele 
nu mai e iubit de ofiţeri, fie şi aşa! 

— Alteță, nu ştiu nimic precis! 

— Ba e ceva foarte precis: Carol şi-a pierdut toată 
popularitatea în armată. Dar s-o ştii de la mine, eu nu mi-o voi 
pierde! Eu nu! 

Bravo, bravo! reflectă Aureanu. Stăm bine cu fraţii!... Prinţul 
are gânduri mari. Vrea să-l alunge pe Carol şi să-i ia locul. I s-a 
făcut de tron! 

Dar Nicolae îşi dădu seama că mărturisirea lui este prea 
îndrăzneață şi căută să-i îndulcească efectul: 


— Vina o purtaţi dumneavoastră, conducătorii politici! 

— Cu ce, alteţă? întrebă Aureanu. 

— Pentru că nu vă arătaţi destul de dârzi faţă de rege! 

— Bine, alteţă! Voi încerca să văd chiar astăzi pe maiestatea 
sa! 

Repezit, Nicolae îi răspunse: 

— Nu ştiu dacă te va primi!... Sau, te va primi dacă vrea Puiu 
Florescu. Dă-i două mii de lei bacşiş lui Puiu şi regele te va primi! 

Bietul băiat! reflectă Aureanu. Cât de mult trebuie să sufere, 
dacă e în stare să spună asemenea prostii. Să-i dea el, Aureanu, 
lui Puiu bacşiş!... 

— Alteță, zise el, voi încerca, fără să-i dau lui Puiu bacşiş. 


x 


De la prinţul Nicolae, Aureanu se duse de-a dreptul la rege, 
care-l chemase dis-de-dimineaţă la telefon, să-l poftească la 
masă, pentru că are neapărată nevoie de el să-i vorbească în 
«chestia greacă». Aşa numea regele cearta dintre el şi fosta lui 
soţie, Elena: chestia greacă. In ultimele luni lucrurile se 
agravaseră. Regele trimitea mereu fostei lui soţii ordine prin 
funcţionari şi ofiţeri cu privire la cele mai năstruşnice măsuri de 
administraţie a palatului ei, îi suprima servitori, pe neaşteptate, 
fără s-o fi întrebat, nu-i îngăduia să primească oaspeţi şi nici să 
se arate în public. În sfârşit, îi făcea tot ce putea ca s-o silească 
să-şi ia lumea în cap şi să plece din ţară. Elena ar fi fost de 
acord, dacă ar fi putut obţine de la el mijloacele de trai, demne 
de rangul ei - şi dreptul de a-şi vedea copilul o bună parte din 
an. Dar nu se puteau înţelege. 

— De ce nu intervine regina Maria? l-a întrebat o dată Aureanu 
pe ex-regele Greciei, George, fratele Elenei şi soţul Elisabetei, 
sora lui Carol. 

— Atâta ar mai lipsi! răspunse George, îngrozit. Regele n-o 
poate suferi. Ar fi destul ca ea să ceară ceva, pentru ca el să-i 
facă împotrivă! 

In cele din urmă, a fost pus Aureanu să medieze. După lungi 
tratative, regele a acceptat ca Elena să stea patru luni pe an în 
ţară - când îşi va putea vedea zilnic copilul - şi opt luni în 
străinătate, unde copilul va veni la ea în vizită pe două luni. În 
plus regele îi acorda o listă civilă de 7.200.000 lei pe an. Elena s- 
a declarat în principiu de acord, dar nu prea avea încredere în 


cuvântul regal. 

— Cine garantează că această convenţie va fi pusă în 
practică? a întrebat ea. 

— Semnătura regelui este cea mai bună garanţie! i-a răspuns 
Aureanu. 

Elena nu părea convinsă: 

— Nu! Vreau alta mai bună! De pildă, garanţia consiliului de 
miniştri. 

— Cu neputinţă, maiestate! O asemenea garanţie trebuie să 
fie întemeiată pe un text de lege, care deocamdată este 
inexistent... şi care nu se încadrează în tradiţiile noastre 
naţionale! 

— Atunci vreau garanţia lui Alexandru al Serbiei! se 
încăpăţână Elena. 

Pus în curent de Aureanu, regele se arătă fericit: avea un 
pretext să se supere şi să nu-i mai acorde Elenei nimic. 

Aşa stăteau lucrurile ieri. Şi Aureanu se întreba ce s-o mai fi 
întâmplat între timp, că regele este atât de grăbit să-l vadă. 

La masă, Carol începu prin a-i vorbi despre criza politică. 
Lichidarea regimului naţional-ţărănist îi interesa pe amândoi în 
aceeaşi măsură. In special, pe rege, guvernul ăsta al lui 
Marinescu îl plictisea îngrozitor. Durase peste o jumătate de an. 
Era prea mult. Lăsaţi atâta timp la putere, naţional-ţărăniştii vor 
crede că fără de ei, regele nu poate domni - şi prin aceasta, 
ideea de partid, în loc să slăbească, ar mai putea ieşi întărită. 
Era intolerabil. Şi Carol nu s-a jenat să le-o spună. Mai întâi 
printr-o simplă aluzie: a schimbat, el, personal, fără să consulte 
guvernul, pe directorul general al căilor ferate şi pe directorul 
general al teatrelor şi a pus în locul lor oamenii lui de încredere. 
Toată lumea a crezut că guvernul, revoltat că regele calcă 
normele constituţionale şi se amestecă în chestiuni care sunt 
numai de resortul guvernului, va demisiona. Dar n-a mişcat 
nimeni. Dimpotrivă! A doua zi după ce regele a făcut 
demonstraţia aceasta că poate guverna şi singur, fără concursul 
partidelor, Jugănaru dădea presei declaraţii entuziaste. 

— Niciodată n-am fost atât de tari ca acuma. Dacă ar fi să 
plecăm, am fi noi cei dintâi informaţi. Deocamdată, stăm bine şi 
avem de gând să stăm şi mai departe. 

Desigur că resemnarea naţional-ţărăniştilor nu-l putea 
satisface pe rege. Naţional-ţărăniştii nu mai au ce căuta la 


guvern. Ţara va avea explicaţii destule. Criza economică n-a fost 
rezolvată. Incasările merg prost: 30.000.000 pe lună în loc de 
90.000.000. Parlamentarii sunt lipsiți de orice simţ de 
răspundere. Ca să voteze bugetul, în ajun de Crăciun, au trebuit 
să fie aduşi de poliţie, în automobil. Armata n-are ce mânca. 
Soldaţii, flămânziţi, sunt trimişi acasă. Dar mai rău decât toate, 
grevele muncitoreşti continuă şi bolşevicii îşi fac de cap. Numai 
gura lor o auzi. Dacă nu-i Crişan, e Pavliceanu, dacă nu-i 
Pavliceanu, e Trifănescu, ori Cojocaru, ori Vardă, ori Körner, ori 
Pârvan... Rapoartele sunt pline de-alde ăştia care se agită mereu 
pentru altceva: pentru ajutorarea de către stat a şomerilor, 
pentru pâine şi muncă, pentru eliberarea celor închişi, pentru 
libertatea de funcţionare a sindicatelor unitare, pentru ziua de 
şapte ore în uzine, pentru deschiderea căminelor muncitoreşti, 
pentru apărarea Uniunii Sovietice... Şi între timp, fraudele 
continuă: ba la asociaţia patronală, ba la casa muncii, ba la 
percepții, ba la serviciul maritim, ba la căile ferate. S-a isprăvit! 
... Guvernul trebuie schimbat! De aceea, regele îl chemase de 
două săptămâni de la Londra pe Titulescu: să facă sondaje 
pentru un guvern de coaliţie. O coaliţie a tuturor şefilor de 
partide, pentru un guvern de concentrare. 

— Titulescu! Imi trebuie un guvern deasupra partidelor! 
România are nevoie de ajutoare financiare în străinătate şi le 
poate obţine numai dacă partidele se hotărăsc să colaboreze 
frăţeşte la un guvern al salvării publice. 

Titulescu primi, dar regele era perfect liniştit. Un guvern de 
concentrare nu se va face. Regele cerea ca în acest guvern să 
intre neapărat Aureanu. Dar ştia că Dacu nu va accepta pe 
Aureanu. Regele cerea ca în acest guvern să intre George Viziru. 
Dar ştia că Muică nu-l va accepta pe George. Regele cerea ca în 
acest guvern să intre Neaţă, dar ştia că Arghir nu-l va accepta pe 
Neaţă. Regele putea să aibă încredere în şefii partidelor: se 
mâncau între ei mai mult chiar decât ar fi trebuit spre a face 
imposibil un guvern de concentrare. 

Totuşi, regele avu o surpriză cu doctorul Bratu. Doctorul Bratu 
luă în serios dorinţa regelui şi acceptă să intre într-un asemenea 
guvern. Dar nu ştia pentru care program şi în ce calitate. 

— Sire, programul! 

— Ai dreptate, doctore! Uitasem! Pentru program, du-te la 
Titulescu. 


Dacă i-ar fi aruncat piper roşu în ochi, obrazul lui Bratu s-ar fi 
schimonosit mai puţin. El, şef de partid, în loc să discute cu 
regele, să se ducă la un subaltern să-i ceară programul? 

Cu Dacu a fost şi mai nostim. In toamnă, Dacu, ca să nu se 
facă de ruşine că partidul nu-l urmează în opoziţie, a dat zvon în 
ţară că se retrage, provizoriu, de la conducere, ca să-şi vadă de 
sănătate - şi după ce a îndemnat pe parlamentarii național- 
ţărănişti să sprijine guvernul lui Marinescu, a plecat în Italia. S-a 
plimbat pe acolo, cât s-a plimbat, a dat la Roma un interviu în 
care-şi arăta admiraţia pentru toate realizările lui Mussolini, apoi 
s-a întors acasă şi a început să trateze colaborarea la un guvern 
de concentrare. Senin, bine dispus, fără nicio supărare pe rege. 
Capşa avea ce vorbi: 

— L-aţi văzut pe Catone al nostru? A şi uitat de Roşcata. Ca şi 
cum nici n-ar fi existat cândva vreodată o Roşcată. Mare şiret, 
Catone al nostru! Şiret al naibii! 

Dacu se credea, într-adevăr, mare şiret. Credea că dacă nu va 
mai pomeni de Roşcată, regele-i va ierta gestul de la Sinaia şi va 
renunţa la guvernul de concentrare. De aceea, punea lui 
Titulescu condiţii de colaborare, pe care le ştia moarte în faşă: 

— Eu trebuie să am majoritatea în parlament. Altfel, dacă 
George ajunge la o înţelegere cu Muică, mă majorează. 

— Dar Muică mi-a dat acelaşi argument! îi răspunse Titulescu. 
Dacă dumneata te împaci cu Bratu, îi majorezi pe liberali. 

Şi tratativele au ajuns la un punct mort. Se discută... se 
tatonează... se încearcă formula unui guvern de tehnicieni, care 
tot cu aceiaşi oameni de partid ar trebui să se înjghebe... 
Degeaba... criza continuă... dar nu mai poate continua... 

— Trebuie rezolvată urgent! zise regele, când masa fu pe 
sfârşite. Fără partide, deasupra partidelor, contra partidelor... şi 
cât se poate de repede. 

Aureanu, care se ştia fără partid, deasupra partidelor şi contra 
partidelor, spera că regele-i va face, în sfârşit, surpriza să-l 
indice pe el ca succesor al naţional-ţărăniştilor şi se sili să-l tragă 
pe rege de limbă. 

— Dar cum şi cu cine? întrebă el, cu multă nevinovăție pe 
rege. 

— Incă nu ştiu! răspunse regele. Totuşi, azi-mâine, va trebui 
să iau o hotărâre... Dar să lăsăm asta! 

Şi trecu la «chestia greacă». 


— M-am săturat, dragă Aurene! Vreau să se curme o dată cu 
afacerea asta!... Ea se bizuie pe informaţiile ce i se dau că ţara 
ar fi de partea ei şi că toată lumea doreşte să ne vadă împăcaţi, 
ca să-mi impuie dorinţele ei. Asta s-o creadă ea, cu idiotul ăla de 
frate al ei... Nu mă-mpac! S-a isprăvit! Nu mă împac!... Să nu-şi 
facă nimeni iluzii: nu mă-mpac! 

— Totuşi, lumea crede că... 

— Să nu creadă! De aia am vrut să-ţi vorbesc. Să găsim un 
mijloc ca lumea să amuţească! 

— Sire, mijlocul cel mai bun ar fi o declaraţie clară din partea 
maiestăţii voastre! 

Regele respinse propunerea cu un gest de spaimă: 

— Nu, nu, nu! strigă el. Eu n-am voie să vorbesc, Aurene! Nu 
se potriveşte! Sunt rege! Dar dumneata... 

Oricât se ştia om indispensabil, Aureanu nu putea să vadă ce- 
ar mai putea face util pentru dinastie şi tron. 

— Eu, sire? Nu pricep cum! 

— Uite cum! Vei da un interviu! 

— Şi ce să spun, sire? 

— Asta o vom stabili împreună! 

Trecură în birou şi munciră câteva ore la interviu. Regele dicta 
şi Aureanu scria. Dar pentru că regele dicta încet, scria şi 
Aureanu încet. Ideile erau clare, dar frazele ieşeau în prima lor 
formă, foarte confuze, ceea ce-l punea pe Aureanu în situaţia 
neplăcută de a face obiecţii de ordin gramatical. Când interviul 
fu gata, regele îl citi în gura mare. Aureanu era mulţumit. 
Conversaţia dintre el şi ipoteticul gazetar care-i punea întrebări, 
decurgea într-un stil destul de decent. incepea cu o serie de 
considerente asupra situaţiei politice generale din ţară, ca să 
ajungă acolo unde vroia Carol: la statutul familiei regale. Divorțul 
era definitiv, pentru că au fost respectate toate formele legale. 
«Regele Carol al II-lea - spunea Aureanu în declaraţiile pregătite 
de rege - a găsit, la suirea sa pe tron, următoarea stare legală: 
divorţul între alteţa sa regală, azi maiestatea sa regele Carol II şi 
alteţa sa regală Elena, azi maiestatea sa Elena». 

— E clar? făcu regele căruia i se părea că Aureanu stă prea 
mult cu ochii în hârtie. «Stare legală»!... O dată făcut, e bun 
făcut. Mortul de la groapă nu se mai întoarce! Scurt!... Ca să se 
termine odată cu «chestia greacă»!... 

— Este inutil, sire, să mai pledaţi! răspunse Aureanu. Mă-ntreb 


numai unde ar fi mai nimerit să-l public! 
— Du-te la Cristofor Kerbaă! zise regele, cu un aer enigmatic. 


x 


Deşi se înnoptase de mult, Cristofor Kerbală îşi mai făcea 
somnul de după masă, când indispensabilul Aureanu veni să-i 
sune la uşă. Delicatul bancher şi neînduplecatul om de litere 
Cristofor Kerbală, când dormea, avea, ca toţi inocenţii, numai 
visuri frumoase: palate, grădini, succese, femei şi alte asemenea 
imagini reconfortante, care, după aceea, în trezie, îi alimentau 
curajul şi optimismul. De pildă, astăzi Cristofor Kerbală se lăsa cu 
voluptate în prada unui vis în care sinteza luptei pentru viaţă se 
îmbina în chip ciudat cu sinteza luptei pentru glorie. Astfel, i se 
părea că e rege - rege cu coroană pe cap şi curteni de jur 
împrejur - şi că poporul, întreg poporul defila prin faţa lui şi că 
fiecare din aceste milioane de suflete îi depunea la picioare câte 
un sac cu galbeni. Aceasta era lupta pentru viaţă. Şi acum, urma 
partea a doua. După ce şi-a dat ultimul ban, pentru ca regele să 
nu moară de foame, poporul deodată a început să-l aclame: 
Trăiască regele nostru mare şi bun!... Prin urmare, tot elia banii, 
tot el este aclamat şi tot el este bun şi mare! Aceasta era lupta 
pentru glorie. Şi tocmai când aclamaţiile atinseră o culme care-l 
făcea pe Cristofor Kerbală să creadă că jugul vieţii este uneori 
destul de catifelat, şi-a găsit valetul să-l readucă la realitate. 

— Conaşule, a venit conu Aureanu! 

Deşi smuls din somnul cel mai adânc, Cristofor nici nu se 
supără, nici nu se miră: ştia de ce vine la ora aceasta Aureanu. 

— Să mă scuze un moment! Vin îndată. 

Şi trecu repede în sala de baie să-şi facă un duş. Nu vroia să-l 
lase pe conu Costică Aureanu să aştepte. Avea pentru el o stimă 
prea mare, de câteva luni, de când acest boier între boieri a 
ascultat sfatul regelui şi i-a părăsit pe liberali, pentru că - zicea 
el - ţara nu poate fi salvată decât prin adoptarea unui «ritm nou» 
în politică. Plecarea lui Aureanu a fost pentru liberali o lovitură 
teribilă. Ceea ce a bucurat şi pe Kerbală şi pe rege. Amândoi 
erau fericiţi când li se întâmpla liberalilor câte o nenorocire. Şi 
liberalii erau în serie neagră. Puțin după spărtura provocată de 
Aureanu, a murit pe neaşteptate, la moşie, la Mihăieşti, Vintilă 
Viziru. Cum a aflat, regele a pus mâna pe telefon: 

— Cristofor! Ai auzit? A crăpat Vintilă de apoplexie... 


— „Şi de inimă rea! l-a completat respectuos Kerbală. 

Şi au râs amândoi. Dar cu şi mai mare poftă au râs luna 
trecută, de păţania lui Muică. După moartea lui Vintilă, Muică a 
preluat şefia partidului naţional-liberal. Regele, însă, care iar 
vroia să-l vadă şef pe George Viziru, i-a trimis vorbă lui Muică să 
nu accepte şefia, ci să mai aştepte niţel. Muică n-a vrut să 
asculte de rege - şi regele a început să pândească momentul să 
se răzbune. Prilejul s-a ivit luna trecută, când liberalii au ţinut o 
mare întrunire în capitală. Muică a luat cuvântul şi după ce a 
descris în culorile cele mai sumbre halul în care a ajuns ţara de 
pe urma guvernării naţional-ţărăniste, a scos din piept un strigăt 
sfâşietor, menit să rămână în istorie. 

— Destul, maiestate!... Scapă-ne! 

A doua zi, regele l-a poftit pe Muică la masă - şi l-a îndopat cu 
speranţe. 

— Am fost viu impresionat de apelul dumitale de ieri! i-a spus 
regele. Ai dreptate! Trebuie să facem ceva ca să scăpăm ţara din 
situaţia asta. 

— Sire, i-a răspuns Muică, îmbujorat de plăcere, partidul 
liberal îşi pune întreg devotamentul său tradiţional la picioarele 
tronului. 

— Atunci e în ordine! Pregătiţi-vă! 

Clubul a aflat peste o oră cuvântul regal: liberalii să se 
pregătească. O zi şi o noapte, şi încă o zi, vestea a făcut turul 
ţării şi a stârnit zarvă mare: liberalii vin la putere. A treia zi, 
Muică a avut o surpriză: ziarele anunțau că a sosit în capitală 
Titulescu, ambasadorul României la Londra, care a fost chemat 
de rege spre a face sondaje în vederea unui guvern de 
concentrare. Muică a plâns de necaz şi ruşine. În schimb, au râs 
regele, Kerbală şi Aureanu. 

Cristofor îl găsi pe Aureanu moţăind în fotoliu şi, cu respectul 
datorat vârstei, îl trezi: 

— Domnule Aureanu! 

Aureanu tresări şi se frecă la ochi: 

— A, Cristofor!... Ştii pentru ce am venit! 

— Fireşte că ştiu! răspunse Cristofor. Ai interviul la dumneata? 

— ll am! _ 

— Dă-mi-l!... II trimit îndată la Globul. 

Aureanu se trezi de-a binelea: 

— La Stănică Popescu? 


— De-a dreptul la el! 

— Ştii că e o idee! făcu Aureanu. Flămând cum e să stea de 
vorbă cu regele, să-i dăm speranţa că-i aranjăm o audienţă! 

— Nu-i nevoie! Pentru atâta lucru, licheaua asta nu trebuie să 
spurce palatul... îl am la mână şi aşa! Am închiriat în imobilul lui 
din Brezoianu un etaj întreg pentru o sucursală de-a mea, cu un 
milion pe an... şi i-am dat chiria pe cinci ani înainte. Aşa că 
Stănică îmi stă la picioare. Ce-i cer, asta-mi face!... Stai să vezi! 

Demonstrația dură trei minute: un minut până îl obţinu 
Cristofor pe Stănică la telefon şi două minute conversaţia: 

— Alo, domnu Popescu? 

— Da! A! Conu Cristofor. Să trăieşti! Ce mai faci? 

— Am o mică rugăminte la dumneata! 

— Ascult, coane Cristofor! N 

— Să-mi publici mâine dimineaţă un interviu cu Aureanu. |l am 
gata scris! 

Stănică începu să se vaiete: 

— Aoleo, coane Cristofor, păi la ora asta vii? Gazeta-i făcută!... 
Las-o pe poimâine! 

— Nu! îi răspunse, tăios, Cristofor. Nu las nimic, îmi trebuie 
mâine. Dacă nu apare mâine, să ştii că mă supăr! 

Glasul lui Stănică răsună alarmat în receptor: 

— Văleu, coane Cristofor, că iute mai eşti la supărare!... Parcă 
ţi-aş fi zis cine ştie ce!... Trimite-mi istoria aia... să văd ce putem 
face! 

După ce isprăvi, Cristofor râse triumfător către Aureanu! 

— Ai văzut? 

Aureanu văzuse şi-l mânca mâna. Tare ar fi vrut să-i tragă o 
pereche de palme acestui Cristofor Kerbală! Auzi, îndrăzneală de 
paşaportar ticălos! Să aibă obrăznicia să-i demonstreze - şi cu 
câtă plăcere! - că Stănică Popescu nu-i decât o cârpă în mâna 
lui! 

— Am văzut! răspunse el lui Cristofor. Ştiam că Stănică-i o 
lichea! Dar o lichea aşa de mare, n-aş fi crezut! 

Se uită la ceasornic şi se ridică iute din fotoliu: 

— Ei, bravo! Ne-am luat cu vorba şi s-a făcut opt! Plec!... 
Dumneata ce faci? 

— Plec şi eu! 

Coborâră braţ la braţ şi se urcară în maşină, amândoi bine 
dispuşi: 


— Pe aleea Vulpache! 
x 


Între Nicu Beliotis şi Naie Naie nu existau nici gânduri 
ascunse, nici invidie, nici rezerve de vreun fel oarecare. Pe Nicu 
şi Naie îi lega din copilărie o prietenie străbătută de un reciproc 
spirit de sacrificiu, care atingea înălţimi mitologice. Lucrul era cu 
putinţă, numai pentru că destinul a vrut ca Nicu Beliotis şi Naie 
Naie să vină pe pământ cu două misiuni care, departe de a se 
respinge, se căutau spre a se completa: Nicu Beliotis să fie 
inginer şi Naie Naie să fie filosof. Nicu Beliotis să aibă parale şi 
Naie Naie să n-aibă. Nicu Beliotis să vrea să dea şi Naie Naie să 
vrea să ia. Fără dispute, fără introduceri, fără timidităţi inutile. 
Totul se întemeia pe averea lui Nicu şi pe silogismele lui Naie 
Naie. Fiindcă tăria lui Nicu stătea în imensa lui avere care era în 
continuă creştere, iar tăria lui Naie în bogatul lui izvor de 
silogisme care aveau un succes tot mai mare. In primul an al 
restauraţiei se găseau istoriografi originali care susțineau că 
toată forţa spirituală a lui Naie se găsea în sprâncenele lui 
diabolice. Dar au apărut alţii care au putut dovedi că Naie Naie 
cucereşte fetele care frecventau cursurile, cu silogisme - şi în 
special cu un silogism care, deşi răsuflat, căpăta, în gura 
profesorului de logică, accente de o originalitate irezistibilă: 

—  Domnişoară! zicea el tinerei studente cu visurile 
neisprăvite. Cine te iubeşte pe dumneata este un om deştept. Eu 
te iubesc pe dumneata. Deci sunt un om deştept! 

La care, adăuga în surdină: 

— Vino diseară la mine. Am dulceaţă de trandafiri şi stampe 
japoneze. Vom conversa. 

Cu această gândire filosofică, Naie Naie dădea gata nu numai 
fetele, ci şi pe oamenii politici, pe tinerii pederaşti din 
aristocrație şi în primul rând pe bancheri. Bancherii erau 
slăbiciunea lui, şi el - slăbiciunea lor. Cum făcea cunoştinţă cu un 
bancher, îi spunea: 

— Bancherul este singura specie umană făcută cu adevărat 
după chipul şi asemănarea lui Dumnezeu. Dumneata eşti 
bancher. Deci, dumneata eşti imaginea lui Dumnezeu pe 
pământ. 

Cu greu s-ar fi putut găsi un bancher să poată ţine piept 
acestei argumentaţii a filosofului Naie. Cel vizat se precipita la 
casa de bani - şi-i dădea lui Naie, nu după chipul şi asemănarea 


lui Dumnezeu, ci cu un dram mai mult. 

O singură dată Naie a suferit un eşec. Preopinentul era 
Cristofor Kerbală cu care se afla de o bună bucată de vreme într- 
un foarte intens comerţ filosofic: Cristofor îl ajuta pe Naie cu de- 
ale gurii şi Naie îl servea pe Cristofor cu de-ale minţii. Din 
gratitudine, Cristofor l-a pus mai mare peste întreprinderea lui 
editorială Cu/tura noastră. Naie, care nu se putea dezbăra de 
viciul său filosofic nici măcar atunci când, din stimă pentru codul 
penal, i se cerea să se mulţumească numai cu filosofia, făuri 
chiar din primele zile un nou silogism: 

— Cine nu ia cât poate, când nu-l vede stăpânul, este 
duşmanul nevestei şi al copiilor săi. Eu nu sunt duşmanul 
nevestei şi al copiilor mei. Deci, voi băga mâna până în cot în 
sacul cu bani al lui Cristofor. 

Şi dat fiind că Naie Naie nu era numai un filosof, ci un filosof 
dinamic, de la vorbă la faptă nu trecură nici douăzeci şi patru de 
ore. 

Dar n-a avut noroc. Cristofor Kerbală a aflat şi, învățăcel 
harnic al lui Naie Naie, l-a pedepsit cu propriile lui arme 
silogistice. 

— Un om care fură, i-a zis, el, este un hoţ. Tu, Naie Naie, ai 
furat! Deci, eşti un hoţ!... leşi afară! 

Şi au rămas supăraţi câţiva ani, până a venit restauraţia şi iar 
şi-au dat mâna. l-a împăcat regele!... Amicul lor... regele! 

Naie se uita la Nicu Beliotis cum îşi numără banii, fără invidie, 
fără gânduri ascunse şi fără rezerve - şi filmul vieţii lui îi rulă prin 
minte ca fulgerul. S-a născut din tată comisar de poliţie. Om 
vrednic, tata! Ograda lui era plină de purcei şi de gâşte. Dar n-a 
ținut mult. Intr-o zi, tata a fost adus mort acasă. li picase o 
cărămidă în cap chiar la comisariat, unde se făceau reparaţii. 
Durerea lui Naie nu se poate descrie! Să ai un tată comisar de 
poliţie şi să-l pierzi indiferent la orice vârstă, dar mai cu seamă la 
frageda vârstă a studenţiei - nu-i greu de calculat deficitul. De 
durere, Naie şi-a luat lumea în cap şi a pornit-o prin străinătăţi, 
ca să fie, rând pe rând, simbolist, ateu, nihilist, francmason, 
anarhist, socialist, catolic, - dar totdeauna stipendiat nu se ştie 
cu cât şi de cine, spre a-şi şlefui arta în a lansa silogisme, unele 
clare, altele mai puţin, după necesitate. La un an-doi după ce s-a 
încheiat pacea, Naie s-a înapoiat în ţară, perfect înarmat spre a 
ajunge profesor de logică la facultatea de filosofie. Ca logician, 


Naie a ciupit idei şi parale, în dreapta şi în stânga, de la 
bancheri, de la industriaşi, de la partide, de la ministerul de 
interne, de la instituţiile filantropice - şi pentru că, odată cu 
venirea lui Mussolini la putere, căzuse în misticism, a ciupit de la 
sinagogi, dar n-a uitat nici de biserici. Totuşi, Naie putu să 
măsoare forţa silogismelor lui numai când s-a hotărât să 
ciupească şi o văduvă întru Hristos, moştenitoarea gazetei Vorba 
romiînului. Tirul silogismelor lui fu atât de rapid şi ameţitor, încât 
sfârşitul bătăliei fu cel aşteptat: văduva căzu, cu gazetă cu tot, în 
braţele profesorului de logică. Victoria aceasta jucă un rol 
important în pregătirea restauraţiei: cu gazeta Vorba rominului, 
Naie adună bani de la comunităţile evreieşti şi luptă pentru 
întoarcerea regelui-stăpân. 

Restauraţia a dat legăturilor dintre Carol şi Naie o bază morală 
care se lărgea tot mai mult. Naie schimbă titlul gazetei din Vorba 
rominului în Vorba rumânului. A fost un moment crucial în 
renaşterea ţării. De când cu emanciparea prin tratatul de la 
Versailles, orice ovrei sau ţigan putea să-şi zică «român». Dar 
«rumân» nu! Atributul de «rumân» nu şi-l putea revendica decât 
un descendent direct şi neprecupeţit al getotracilor, care veneau 
tocmai de la maica Roma cea bătrână. «Rumân»! Parcă simţea 
omul cum calcă sănătos şi înfipt pe glia rumânească, curățată de 
buruiana liftelor străine. Şi această gazetă rumânească deveni 
un oficios al palatului. Bineînţeles, Naie Naie cerea acuma cu altă 
autoritate spirituală subvenţii de la bancherii şi negustorii greci, 
armeni, sau ovrei: avea pe rege în spatele lui. 

Tot pentru a servi tronul şi ţara, Naie Naie propuse regelui 
întemeierea grupării P.R. Adică a «Prietenilor Regelui». P.R.-iştii 
erau un corp de elită, foarte restrâns şi selecționat cu mare 
băgare de seamă, printre cei care aveau merite deosebite în 
restauraţie. Fiecare membru al grupării avea dreptul să adauge 
în coada numelui său aceste două iniţiale: P.R. Tot după sugestia 
lui Naie Naie regele înfiinţă un ordin - ordinul «coroana de spini» 
- care, pentru a-şi asigura o pecete aristocratică, primi o 
titulatură franceză: «La couronne d'&pinnes». Ordinul «coroana 
de spini» era destinat a fi conferit numai P.R.-iştilor care au 
suferit pentru Carol, cât a fost prinţ în bejenie. Deşi «coroana de 
spini» era o instituţie tânără, îşi avea o istorie bogată. Intr-o zi, 
Nelu Pedicuristul, redactor al « Drumului nostru» şi carlist înfocat, 
veni la Capşa cu vestea: 


— Regele a întemeiat un ordin fantastic: «La couronne 
d'epinnes»! 

— Cum, cum? făcu Nectarie, în mijlocul obişnuiţilor lui 
comeseni, «La couronne des...»? 

Şi făcu un joc de cuvinte în franceză atât de urât, încât roşi 
până şi Mimi Pantof care, oricât de străină îi era limba lui 
Corneille şi Racine, atâta franţuzească mai ştia şi ea. 

Deputatul naţional-ţărănist Sotir, care nu prea se pricepea la 
de-alde-astea decât în limba lui curat românească, se aplecă 
spre doctorul Mihăescu, independentul, să se informeze - şi când 
află, îşi bău mai întâi păhărelul şi ştergându-şi zdravăn gura cu 
şerveţelul, făcu, plin de gravitate: 

— Ei, aşa ordin zic şi eu! 

Nectarie se uită la el cu dispreţ: 

— Ce te bagi, nene? N-auzi? Ordinul ăsta se dă numai 
carolingienilor! 

Din acea zi, aşa a rămas: cine spunea un cuvânt bun despre 
rege era poreclit carolingian. Şi pe Naie, asta-l jignea. De pildă, 
el! Era carolingian? Nu! El era un spirit liber! Liber să decidă pe 
cine să iubească şi pe cine nu! Şi el l-a ales, liber, nesilit de 
nimeni şi dezinteresat, pe Carol, ca pe un mântuitor al ţării 
româneşti!... Şi să i se spună lui, lui, carolingian! Prin urmare, 
dacă el este prieten cu acest Nicu, fără gânduri ascunse, nici 
invidie, nici rezerve de vreun fel oarecare, se cheamă că ar fi 
niculingian? 

Inginerul Nicu Beliotis, care se pregătea să aşeze banii în casa 
de fier, parcă citi în privirea lui Naie amărăciunea, pentru că-l 
întrebă, cu dezinvoltură, arătând spre pachete: 

— Îți trebuie ceva? A 

Intotdeauna, dar întotdeauna, aceeaşi întrebare? «lţi trebuie 
ceva?»... Este de nelecuit acest levantin cu apucăturile lui 
umilitoare de negustor. Adună în biata ţară rumânească averi 
peste averi cu potlogăriile lui de la căile ferate, dă şperţuri şi 
«cadouri» de milioane în dreapta şi în stânga, pe Duduia o umple 
de giuvaericale, lui Nicolae i-a plătit douăsprezece milioane 
pentru o casă pe care prinţul o luase cu câteva zile înainte numai 
cu patru milioane, lui Puiu i-a dăruit un teren de imobil, 
guvernantei engleze a copilului său i-a cumpărat o casă, până şi 
frizerului care-l rade i-a aranjat un salon de coafură în centru şi 
pe el, prietenul lui bun, gata să-l servească oricând dezinteresat, 


sincer, fără gânduri ascunse, nici invidie, nici rezerve de vreun 
fel oarecare, să-l întrebe dacă-i trebuie ceva!... Ce caracter 
josnic! Ce murdărie! Grecoteiul, tot grecotei!... 

Şi cu aceeaşi dezinvoltură cu care Beliotis l-a întrebat, Naie îi 
răspunse: 

— Ştiu eu? Dă-mi vreo cinci sute de mii! 

Beliotis desprinse, cu îndemânare, din grămadă pachetul şi i-l 
întinse lui Naie: 

— Poftim! 

inchise apoi casa de fier şi în timp ce-şi băga cheile în 
buzunar, zise, indiferent, aproape distrat: 

— Da!... Vroiam să-ţi spun ceva şi am uitat... A! Da!... N-ar 
strica să-i strecori mâine regelui o vorbă în chestia contractelor 
alea cu calea ferată! 

Naie Naie nu răspunse nimic. Aşa făcuse azi dimineaţă şi cu 
celălalt bun amic al său, Schnitt, care tot în branşa asta lucra: a 
căilor ferate. Fraţi de sânge să fi fost Schnitt şi Beliotis, fraţi 
gemeni să fi fost Schnitt şi Beliotis şi tot n-ar fi putut să semene 
unul altuia atât de bine în escrocheriile lor cu calea ferată. Şi tot 
vechiul sistem: să ia bani pentru reparaţii care nu trebuiau să se 
facă, să strice maşini ca să aibă ce repara, să primească materii 
prime pe preţ derizoriu, spre a le revinde apoi cu preţuri 
fantastice... Şi amândoi cu pretenţii la el: să strecoare lui Carol o 
vorbă!... De ce? De pomană?... Să abuzeze el, un P.R. între P.R., 
de graţia regelui pentru ca toţi jidovii şi grecoteii ăştia să se 
umple de bani? Asta nu! Asta s-o creadă dumnealor! Şi pe loc i-a 
răspuns Naie azi dimineaţă lui Schnitt, aşa cum îi răspunde în 
toate împrejurările acestea, după ce şi-a băgat pachetul în 
buzunar: 

— Dar pentru Aureliu nu dai nimic? 

Şi orice s-ar spune: Schnitt, Schnitt, circumcis, circumcis, dar 
bun patriot. A scos şi i-a dat încă un pachet de cinci sute de mii: 

— Ţine şi pentru Aureliu! 

Atunci de ce n-ar face şi Beliotis la fel? O vorbă bună pe lângă 
rege, găseşti, aşa, pe toate gunoaiele? 

Era foarte limpede Naie Naie atunci când gândea. Artistic- 
întortochiatele lui silogisme dispăreau, pentru a îngădui spiritului 
său să meargă, neted şi fără ocoluri, la chestie. Astfel că, la 
discreta sugestie a lui Beliotis cu privire la contracte, el 
răspunse: 


— Dar pentru Aureliu nu dai nimic? 

— O! făcu ruşinat Beliotis. Uitasem!... 

Deschise din nou casa de fier, scoase un pachet şi i-l întinse 
lui Naie: 

— Ţine şi pentru Aureliu! 

Se uită la ceasornic şi faţa lui măslinie se învineţi: 

— Ce-i asta? Opt?... Şi noi mai stăm aici la taifas! 

In două minute se găseau în maşină: 

— Pe aleea Vulpache! 


x 


Primul ministru Marinescu veni la ora fixată în audienţă, însoţit 
de Mihail Teianu, ministrul industriei şi comerţului şi de lorgu 
Potecă, ministrul muncii. 

După un scurt raport asupra celor petrecute azi dimineaţă pe 
Calea Griviței, Marinescu încheie: 

— Acuma, sire, ordinea este pe deplin restabilită, încercarea 
comuniştilor de a provoca tulburări n-a izbutit. S-au luat toate 
măsurile ca vinovaţii să fie imediat arestaţi. 

— Totuşi, ce e cu şomajul? întrebă regele. 

— Propagandă comunistă, sire! interveni ministrul muncii. Fac 
agitaţie în jurul şomajului şi cer să-i ajutăm pe şomeri. l-am ajuta 
cu dragă inimă. Dar cum să-i ajutăm, dacă nici nu există! Să 
vrem să ajutăm pe şomeri şi n-avem pe cine! Să nu facem 
confuzie, sire, între săraci şi şomeri. Săraci sunt cei care n-au 
avut niciodată, aşa că este firesc să n-aibă nici acum... Pe noi nu 
ne priveşte. Pe când şomeri sunt cei care au fost în muncă şi au 
rămas fără ocupaţie. Dar câţi şomeri sunt? Daţi-mi voie, sire, să 
vă arăt rezultatul statisticii organizate de mine după normele 
cele mai sănătoase. In ianuarie 1929 am avut 77.761 şomeri. Era 
după guvernarea liberală. Un an mai târziu în ianuarie 1930, am 
avut numai 12.622 şomeri... pentru ca acuma, după mai puţin de 
un an de glorioasă domnie a maiestăţii voastre... să avem numai 
1500... Una mie cinci sute de şomeri!... Asta-i tot! 

Regele, care cunoştea adevărul asupra concedierilor masive în 
industria petrolului, în industria metalurgică, în industria textilă, 
în construcţii, îl întrebă cu multă bunăvoință pe lorgu Potecă: 

— De unde ai cifra aceasta? 

— După numărul celor care frecventează cantinele. La cantină 
vin numai cei care n-au ce mânca. Cine nu vine la cantină 


înseamnă că are ce să mănânce. 

Răspunsul atrase asupra ministrului muncii o privire plină de 
stimă şi simpatie din partea regelui. Acest lorgu Potecă îi plăcea. 
Avea o gândire demnă de un Naie Naie. Stimulat de efectul 
favorabil al explicaţiilor lui, ministrul muncii continuă: 

— Dar încă ceva, sire! Admiţând că avem 1500 de şomeri... 
deşi mă îndoicsc, pentru că printre ei se strecoară la cantine şi 
mulţi săraci... 

— Asta-i sigur! interveni Teianu. 

— Cei mai mulţi sunt săraci, nu şomeri! făcu Marinescu. 

— Şi chiar dacă unii dintre ei sunt şomeri, zise Teianu, sunt 
obraznici. Fac scandal! Agită publicul împotriva maiestăţii 
voastre şi împotriva guvernului! 

Ministrul muncii se arătă mai tolerant: 

— Totuşi, trebuie să fim şi noi mai înţelegători. Omul la necaz 
este totdeauna nervos, nemulţumit şi gata să protesteze. De 
aceea, am şi dat dispoziţii funcţionarilor care lucrează la biroul 
pentru ajutorul şomerilor să se poarte cât mai delicat cu ci... «Vă 
rog să vă purtaţi foarte delicat cu oamenii, le-am zis, şi cumpăna 
răbdării să treacă de la dumneavoastră». 

Cu fiecare cuvânt rostit de ministrul muncii, creştea şi 
admiraţia regelui, care citise de curând un raport asupra celor ce 
se petrec în sectorul albastru. Acolo stăpâneşte o femeie, 
Măriuca Mălin, căreia i se zice «regina şomerilor», pentru felul 
cum are grijă de ei. Secundată de o droaie de agenţi electorali, 
«regina» ia la bătaie pe cei care vin la ea să se plângă, le reduce 
raţia de ajutor sau le retrage fişa de şomeri. lar dacă şomerii 
protestează, ea îi ameninţă că-i dă pe mâna jandarmilor sau a 
studenţilor. Un şomer, de disperare, s-a dus în closetul primăriei 
şi s-a spânzurat. Cum i s-a adus vestea, regina, de frică, a dat 
fuga şi i-a strecurat mortului, în buzunar, fişa de ajutor. Astfel că 
tot ce-i spunea lorgu Potecă, se întindea ca o alifie liniştitoare pe 
sufletul lui Carol II. 

— Sunt de acord cu punctul de vedere al domnului ministru al 
muncii! spuse el. Trebuie să ne purtăm delicat... Continuă, te 
rog, dragă Potecă!... 

Însufleţit de îndemnul regal, ministrul muncii vorbi mai 
departe: 

— Dar, precum spuneam, să admitem că toţi cei 1500 care vin 
la cantine sunt şomeri autentici. Totuşi, sire, unde scrie că 


ajutorarea şomerilor trebuie să cadă exclusiv în sarcina statului? 
Dar societatea? Societatea n-are nicio datorie? Societatea n-are 
niciun cuvânt de spus? S-a constatat şi în ţările apusene, cu 
bugete echilibrate, că societatea a luat şi ea o parte activă la 
ajutorarea şomerilor. De ce? Pentru că şomajul, fiind o plagă 
socială, trebuie combătut de toate forţele societăţii. 

— Absolut! făcu regele. Şi te rog pe dumneata... şi rog tot 
guvernul... să-mi recomande şi mie o familie de şomeri pe care 
s-o ajut. 

Teianu, electrizat de gestul lui Carol, sări în picioare şi uitând 
că în toată încăperea nu sunt decât ei patru, răcni, urmat îndată 
de Potecă şi Marinescu: 

— Trăiască regele! 

Carol zâmbi şi le făcu semn să şadă. 

— Numai să aveţi grijă, zise el, să nu fie nişte şomeri 
comunişti! 

Marinescu ridică mâinile la cer: 

— Atâta ar mai lipsi! Regele nostru să ajute pe comunişti! 
Dacă regele nostru... 

Dar regele nu-l mai asculta, pentru că interesul lui se şi 
deplasase înspre un alt obiectiv. 

— Şi ce se aude cu rectificarea bugetului? îl întrebă el, brusc, 
pe Marinescu. 

Deşi întrerupt în mijlocul frazei, Marinescu nu-şi pierdu 
cumpătul. Regele avea dreptate să fie nerăbdător. De câteva zile 
i-a cerut o mică rectificare a bugetului general, care fusese fixat 
încă în urmă cu câteva luni: să mărească fondurile pentru 
armată cu trei miliarde. Armata e baza! Primejdia unui atac din 
partea Uniunii Sovietice este iminentă. Armata are nevoie de 
bani, pentru a feri ţara de o invazie. Trebuie cel puţin trei 
miliarde. Imediat! Şi Marinescu s-a zbătut să rupă din bugetul 
celorlalte departamente, spre a trece disponibilul asupra 
armatei. 

— Sire, răspunse el, cred că am rezolvat problema. 

Ochii lui Carol erau numai jăratic: 

— Cum, cum? întrebă el, precipitat. 

— Sire, mai întâi am anulat suma prevăzută pentru ajutor de 
şomaj. Nu este şomaj, nu trebuie ajutor! 

— Cât reprezintă? 

— 5 milioane! 


— Puțin! zise regele, nemulţumit. 

— Sire, se scuză Marinescu, asta-i din vina şomajului. Nu este 
şomaj, n-avem buget pentru şomaj... In schimb, cu totul alta e 
situaţia la sănătate... La sănătate am tăiat 5 milioane de la 
capitolul «profilaxia tuberculozei», 23 milioane de la ajutorul 
acordat văduvelor, orfanilor şi invalizilor, 21 milioane din hrana 
bolnavilor internaţi în spitale, 7 milioane de la combaterea bolilor 
medico-sociale, 89 milioane din salariile medicilor... 

Fruntea lui Carol se descreţea cu fiecare cifră: 5 milioane... 7 
milioane... 9 milioane... 13... 12... 8... 3... 

— In total, sire, la sănătate am scos 370 milioane. 

Regele îşi exprimă zgomotos mulţumirea: 

— Bravo! Foarte bine! Acu sunt curios să ştiu ce-ai făcut la 
instrucţia publică. 

Şi-şi aminti de Arghir!... Ciudat! De dimineaţă, de când i-a 
vorbit Puiu, Arghir îi revine în minte mereu. Mâine va împlini 
şaizeci de ani!... Trebuie făcut ceva pentru el! 

— La instrucţia publică, sire, arătă Marinescu, rezultatele au 
fost şi mai frumoase... La şcolile rurale... 

— Nu! zise Carol, generos. Te cred!... Nu sunt aşa de meschin 
încât să mă intereseze detaliile acestea. Eu vreau să ştiu totalul! 
„„„ Cât? 

— 800 milioane, sire! 

— Splendid!... 800 milioane!... Ţara va fi apărată şi nimeni nu 
se va plânge de lipsa de şcoli... Ştiaţi domnilor, ce mi-a spus 
aseară sir Detterding? Că şcoala este o mare binefacere, dar 
tocmai pentru că este o mare binefacere, ar fi nedrept să se dea 
tuturor indivizilor, pentru că nu toţi o merită. Sir Detterding zicea 
că la el în Anglia, învăţătura nici nu este prea mult preţuită. Ca 
dovadă, un profesor e plătit mult mai puţin decât un valet. Şi mi- 
a mai dat un exemplu: Italia. De mulţi ani, marii proprietari rurali 
din Italia au obţinut să nu se facă şcoli la ţară, pentru că ţăranii 
nu trebuie să ştie carte!... 800 de milioane!... Splendid!... Zi-i 
mai departe! Ascult! 

Dispensat de rege să mai intre în amănunte, Marinescu se 
rezumă la totaluri, astfel că în cincisprezece minute putu supune 
suveranului său o situaţie clară: rectificarea bugetului aducea 
armatei nu numai plusul de 3 miliarde, dar şi un prisos de vreo 
325 de milioane şi ceva. 

— Domnilor, declară Carol căruia i se putea citi satisfacția pe 


obraz, aţi lucrat bine! Vă mulţumesc! 


În curtea palatului, Teianu se uită la ceasornic: 

— Opt? Nu se poate! 

Ca să fie sigur, întrebă pe ofiţerul de serviciu care, 
întâmplător, se afla lângă el: 

— Cât e ceasul, domnule locotenent? 

— Opt fix, domnule ministru! 

— Mulţumesc! 

Şi se aruncă în maşină: 

— Pe aleea Vulpache! 


x 


Era ora unu noaptea, când prin poarta din dosul palatului ţâşni 
un auto mic care o luă spre Brezoianu. Pe ulițele zgârcit luminate 
nu se zăreau, din loc în loc, decât siluete feminine care, cu pas 
grăbit, ca şi cum ar fi avut treabă, făceau parcursul între două 
felinare, dus şi întors. Deodată, maşina se opri în faţa uneia 
dintre femei: 

— Pssst, pssst! 

Femeia, nici nu întoarse capul şi goni mai departe. 

Un cap cu o pălărie trasă peste ochi, se ivi prin portiera 
maşinii: 

— Pssst! Pssst! 

Femeia se opri şi strigă revoltată. 

— Ce vrei, domnule? 

Omul din maşină îi spuse: 

— Urcă-te! Plătesc bine! 

Indignarea femeii nu mai cunoscu margini: 

— la vezi-ţi de treabă, domnule! Nu ţi-e ruşine? Eu sunt 
femeie cinstită! 

Şi dădu să plece. Omul din maşină sări după ea şi o apucă de 
braţ. Femeia, speriată, început să zbiere: 

— Gardist, ajutor, gardist! 

Dar ia gardist de unde nu-i! Femeia râse încetişor: 

— Să mai tip, sire? 

— Nu-i nevoie! răspunse omul cu pălărie. Mi-ajunge! 

Şi o împinse în maşină, care luă drumul înapoi spre palat. 

Peste o oră, femeia ieşea singură de acolo, dar la poartă o 
aştepta un comisar de poliţie care-i întinse un plic: 


— Uite, aici!... Şi dacă scoţi o vorbă, te-a luat aghiuţă! Auzi, 
fă!... Numai atâtica să spui şi te rupe cu dinţii chiar domnul 
prefect în persoană!... iți ia şi condicuţa şi te bagă şi la ţuhaus! 

Femeia abia avu timpul să ia cadoul din mână şi să se dea lao 
parte, pentru că aceeaşi maşină trecu pe dinaintea ei ca un 
fulger şi o luă spre aleea Vulpache. 


x 


În timp ce-şi alegea rochia de seară, ea căuta să-şi aducă 
aminte când şi unde a mai mâncat o asemenea bătaie. La 
Milano? La Florenţa? La Veneţia? La Bruxelles? La Berna? Bătăi 
mâncase ea multe, dar nu ca bătaia de ast-noapte... Stai! Şi-a 
amintit! In Normandia! La vila lor din Coësmes! Cu trei ani în 
urmă!... El nu se supărase atâta că l-a înşelat cu un şofer! Se 
întâmplă! Altceva l-a scos din minţi: de ce şi-a găsit să-l înşele 
tocmai cu şoferul ei personal? 

— Nu admit! răcnise el, cu spume la gură. Cu propriul tău 
şofer e imoral! Imoral, scârnăvie!... Auzi sau n-auzi? 

Urla şi o lovea fără milă. Fără milă, dar cu multă băgare de 
seamă, ca să nu lase urme. Nu-i plăcea ca din bătaie, ea să mai 
iasă cu vânătăi, cu urme, cu zgârieturi pe părţile vizibile. Aveau 
şi-n exil musafiri şi nu făcea ca străinii să afle că s-ar fi petrecut 
ceva între ei. Palmele lui, deci, după un lung exerciţiu, ştiau să 
se îndrepte instinctiv spre acea clasică şi discretă regiune 
anatomică, pe care cele mai vechi civilizaţii au consacrat-o drept 
bază a pedagogiei. 

Totuşi, bătaia de ieri parcă a fost şi mai teribilă. Repeta 
aceleaşi cuvinte: 

— E imoral, scârnăvie! 

Dar o lovea mai cu sete. Ea, n-avea nimic împotrivă. Găsea şi 
ea că el are dreptate: este imoral. Nu se cuvenea să i-o facă! De 
aceea, când a luat-o la bătaie, ea n-a spus nici cârc. Numai când 
a început să dea cu piciorul în ea, a cuprins-o îngrijorarea: 

— la seama, dragă! i-a strigat ea. Am diseară musafiri! 

Dar spaima ei era de prisos. El ştia s-o bată, fără să-i lase 
urme, până şi cu piciorul. Aşa că a bătut-o aproape o jumătate 
de oră. Şi amândoi se simțeau fericiţi! Ştiau amândoi că fiecare 
lovitură de-a lui, era încă un inel care-i lega între ei. Se iubeau 
mult - şi se întrebau de multe ori, dacă nu cumva el o înşală pe 
ea şi ea pe el, ca să dea prilej încă unui scandal sau încă unei 


bătăi, numai spre a-şi întări şi mai mult dragostea. La un 
moment dat, el, mai furios ca oricând, a avut un strigăt patetic, 
care a făcut-o pe ea să se cutremure de milă: 

— Nu m-am învăţat minte să nu-ţi mai dau o maşină pe mână, 
ca să nu mai ai un şofer al tău personal! Am uitat că acuma ai 
intrat în familia mea! 

Dar de îndată ce a trecut criza, el i-a căzut în genunchi: 

— lartă-mă! 

Ea s-a înghesuit în el, şi, plângând în sughiţuri, i-a spus: 

— Nebunule! Dragul meul!... Scumpul meu!... Cu furiile tale o 
să ajungi la balamuc. 

Apoi, au vorbit despre afaceri. Ea l-a întrebat dacă Ivar 
Kreuger, regele chibriturilor, i-a făcut transferul de lire în Elveţia, 
şi el a întrebat-o cât i-a ieşit la pocher. Şi s-au îmbrăţişat 
pătimaş. Erau fericiţi. Şi-au realizat visul. El era rege - şi ea nu 
mai trebuia să se ascundă. In vila aceasta din aleea Vulpache se 
simţea, în sfârşit, acasă la ea. Primea musafiri - şi toţi erau la fel 
de încântați când ea le întindea mâna să i-o sărute. Oficial n- 
avea rang regal şi nici măcar princiar. Dar titlul ei particular 
făcea cât amândouă: i se spunea Duduia! De la valet şi până la 
primul ministru, toţi îi spuneau «Duduie»! Şi ea accepta cu 
plăcere să fie numită aşa! Era un omagiu adus atât puterii, cât şi 
tinereţii ei! Ce putea cere mai mult deocamdată? 

Subreta intră s-o anunţe: 

— Duduie! Au sosit doamna şi domnul ministru Teianu! 

Ea se sperie: 

— Au şi început să vină? Dar cât e ceasul? 

— Opt şi jumătate! 

Seara fu veselă şi însufleţită, ca toate serile din aleea 
Vulpache. De la masă, musafirii trecură la pocher şi, după ce ea 
câştigă tot, se trecu la obişnuita conversaţie în jurul operelor 
filantropice ale regelui. Mihail Teianu P. R. făcu începutul. 

— Azi după masă, povesti el, maiestatea sa regele a cerut 
guvernului să-i recomande o familie de şomeri pe care s-o ajute. 

— Dar staţi să vă povestesc eu una! zise Maramă P.R. 
Maiestatea sa regele a vizitat ieri pe neaşteptate cartierele 
sărace. La circumscripţia 17 poliţie s-a dat jos din maşină şi s-a 
interesat de starea materială a funcţionarilor. La circumscripţia 9 
a vrut să ştie dacă contribuabilii sunt în curent cu plata 
impozitelor... La circumscripţia 29 a ţinut să cunoască preţul 


alimentelor. Şi când s-a întors la palat, a întâlnit în drum un ţăran 
şi i-a dat bani să-şi cumpere un cal. 

— A propos! zise Naie P. R. Un caz într-adevăr emoţionant şi 
pilduitor. Un elev de clasa | a Liceului Naţional din laşi a scris 
maiestăţii sale regelui că nu poate lua parte la defilarea de 10 
mai a cercetaşilor, pentru că n-are uniformă. Şi maiestatea sa 
regele i-a trimis îndată banii care-i trebuie. 

Beliotis P. R. se uită la Schnitt P. R., Schnitt P. R. se uită la 
Beliotis P. R., amândoi se uitară la Cristofor P. R. şi în cele din 
urmă, Cristofor P. R. luă iniţiativa: 

— Dudulie, vă rog să primiţi acest cec de cinci sute de mii de 
lei pentru operele filantropice ale maiestăţii sale. 

— Şi din partea mea, Duduie! zise Beliotis P. R. întinzând 
Duduiei un cec. 

— Şi din partea mea! făcu Schnitt P. R. 

O sonerie scurtă ridică pe toţi în picioare. Era semnalul că 
trebuie să plece. Maiestatea sa regele sosise! 

După ce ultimul musafir dispăru, Duduia alergă în camera ei 
unde o aştepta regele. Figura lui Carol radia atâta încântare, 
încât Duduia, impresionată, îl întrebă: 

— Dar ce s-a întâmplat că eşti atât de bine dispus? 

— Sunt fericit, dragă! răspunse Carol. Arghir împlineşte peste 
câteva zile şaizeci de ani! 

Spaima cu care se uită Duduia la el, îl făcu pe rege să râdă. 

— Te-ai speriat? Crezi că am înnebunit? Nu! Vorbesc serios. 
Cu această aniversare a lui Arghir, rezolv criza politică!... De 
pildă, ce-ai spune dacă, de ziua lui, i-aş face cadou un guvern? 


VIII 


De când s-a născut, Arghir nu s-a simţit atât de deprimat ca 
acum. Cel puţin el, nu-şi amintea. Gânduri negre ca iadul îi 
umpleau mintea şi presimţiri sumbre îi torturau sufletul. Numai 
neajunsuri şi umilinţe. De două săptămâni mai cu seamă, 
ghinionul se ţinea scai de el. Fusese la Roma şi ceruse lui 
Mussolini să-l primească în audienţă. Dar Ducele refuză să stea 
de vorbă cu el, pentru că, după informaţiile pe care le avea, 
Arghir ar fi fost în urmă cu două luni la Florenţa şi ar fi făcut 
propagandă antifascistă. Or, Ducele nu vrea să păţească şi cu 
Arghir ceea ce a păţit cu Rabindranath Tagore, care a fost primit 
în triumf de fascişti, dar care, îndată ce s-a înapoiat în India, i-a 
înjurat. 

Afrontul ce i-l făcea Mussolini, îl buimăci pe Arghir. E ridicol! E 
absurd! E criminal! Aici este o manevră a cuiva. Canaliile din ţară 
nu-l lasă nici aici să respire, îl urmăresc peste tot. Ce vor cu el? 

Supărat cum numai el ştia să fie, Arghir alergă la legația 
română din Roma: 


— Niculescule dragă, dar, pentru Dumnezeu, ce s-a întâmplat? 
„„.„ Sunt nevinovat! Jur pe mama mea că sunt nevinovat! Cineva 
s-a înşelat asupra intenţiilor mele. Am fost la Florenţa două zile 
şi n-am văzut decât fascişti, n-am stat de vorbă decât cu fascişti, 
am primit un redactor fascist... şi fără să fiu dator, ca un străin, 
am adus laude mari lui Mussolini. Cum poate cineva crede c-aş fi 
putut vorbi împotriva regimului fascist, în ţară prietenă, eu, om 
politic şi şef de partid, care era să fiu şi şef de guvern? Eu n-am 
nicio pretenţie. Dacă sunt invitat, zic: mulţămesc!... Dacă nu mă 
invită, mă-nchin respectuos şi zic iar: mulţămesc! Dacă aşa este 
voinţa Ducelui, ce pot face eu? Doar atâta vreau: să mă 
primească Ducele ca să-i explic! 

Nimeni pe lume nu-şi poate închipui cât a suferit ilustrul 
profesor în zilele acelea, până s-a îndurat Mussolini să-l 
primească în audienţă şi să-l decoreze. 

A urmat după aceea alt necaz. Joia trecută, când se înapoia 
din Italia, s-a oprit în gara Timişoara, unde au venit să-l salute 
reprezentanţii tuturor autorităţilor, elevii tuturor şcolilor şi zeci 
de mii de cetăţeni care umpleau străzile dimprejur. N-a lipsit, 
bineînţeles, nici muzica militară. A fost o demonstraţie uriaşă. 
Dar cu atât mai mare a fost şi tristeţea nefericitului Arghir - care, 
cu faţa întunecată, a vorbit de la fereastră, mulţimii: 

— Pe mine vă rog să nu mă confundați cu oamenii politici. 
Sunt cel mai izolat om din ţară. Naţia nu mă înţelege. 
Manifestaţia dumneavoastră nu este o consolare suficientă 
pentru un om nedreptăţit ca mine. Asta am vrut să ştiţi! 

Apoi, s-a retras în vagon şi, cu toate aclamaţiile, nu s-a mai 
arătat lumii până ce nu s-a pus trenul în mişcare. 

A doua zi, o nouă supărare, în Cameră. De astă dată, din 
partea lui Caţă. Când Caţă vorbeşte, simte Arghir că i se întorc 
maţele pe dos. Nu-l înghite şi nu-l înghite!... Un caraghios şi un 
obraznic!... Şi acuma la fel. Ce pretenţii! Cică atâta vreme cât se 
află un Caţă la tribună, nimeni n-are voie să mişte. De aia, nici 
Arghir n-are voie să stea de vorbă cu doctorul Bratu: 

— Vă rog să nu faceţi conversații particulare! 

Lui Arghir, cum se şi cuvenea, i-a sărit ţandăra: 

— Domnule preşedinte, s-a adresat el preşedintelui, oratorul 
îşi permite de mult timp la adresa mea, un limbaj... 

— Ce-i aia: îşi permite? îi răspunse Caţă cu aceeaşi sfântă 
indignare. 


Lui Arghir atâta i-a trebuit! Tot năduful care-i mânca sufletul 
din pricina lipsei de recunoştinţă a ţării, şi-l vărsă pe capul 
sărmanului Caţă: 

— Să nu fii obraznic, domnule! (Nici nu-i spunea pe nume!) 
Aici, dumneata, domnule, să nu dai lecţii de bună cuviinţă. Acasă 
la dumneata să vorbeşti aşa, nu cu noi! Să-nveţi la vârsta 
aceasta ceea ce n-ai învăţat de copil! Te tolerez de ani de zile şi 
n-ai înţeles mărinimia iertării mele!... Curariseşte-te dacă eşti 
bolnav! Aici nu-i loc de scandal, în care cine n-are treabă, vine cu 
urile şi intrigile lui. Aici nu-i bordelul dumitale de la hotelul Bejan! 
Te legi ca boala de om sănătos! Trăieşti în fereastră, înaintea 
copiilor care te aplaudă... Toţi, copii fără inteligenţă şi 
nedisciplinaţi, cu care ai făcut nenorocirea acestei ţări... Ţi-o 
spun pentru că eşti necuviincios... 

Dar câte nu i-a spus el lui Caţă, care stătea înlemnit, cu gura 
căscată, fără să îndrăznească să scoată un cuvânt. 

S-ar fi putut crede că asta i-a făcut bine ilustrului profesor. Dar 
nu! Tristeţea a rămas aceeaşi! Nouă guri de hrănit... şi să-i 
hrănească... mă rog, cu ce să-i hrănească!... De unde?... Fiindcă 
ce este el, om care împlineşte şaizeci de ani, în ţara aceasta 
românească? Un simplu profesor la Universitate! Şi altceva? Un 
profesor oarecare la şcoala de război! Şi după aceea? Un biet 
profesor la Academia de comerţ! Mare brânză! Şi mai ce? Ştiu eu 
ce? Director la şcoala misionară din Vălenii de Munte... Bine! Hai 
să zicem că-i aşa!... Ba, ceva mai mult! Hai să zicem că e 
director şi la şcoala română de la Fontenay-aux-Roses de lângă 
Paris... şi director la şcoala italo-română din Veneţia... şi 
preşedinte şi membru al Comitetului monumentelor istorice... şi 
preşedinte al comisiei de burse pentru ţară şi străinătate... şi 
membru al Academici Române... şi preşedinte al Comisiei 
istorice... şi preşedinte al Comisiei de publicaţii a Casei 
Şcoalelor... şi rector universitar... şi deputat... şi director al 
propriei sale biblioteci, decretată instituţie de stat!... Hai să 
zicem că ar fi şi aşa!... Şi hai să zicem că încasează câte o 
nenorocită de leafă de la fiecare din funcţiile astea!... Ei şi?... Dar 
încolo, ce este el, profesorul Arghir, care are nouă guri de hrănit, 
în ţara aceasta românească, în care numai escrocii şi obraznicii 
au drept la bogății şi onoruri? 

Şi pentru că atâta, pesemne, n-ajungea să-i strice orice poftă 
de viaţă, a mai trebuit să intervină şi criza politică. Criza asta 


politică îl face din om, neom. Regele mereu îl cheamă să-i ceară 
sfaturi, dar tot după alţii se ia. Acu, îşi pune toată nădejdea în 
Titulescu. Dar ce poate face un Titulescu aici? O fi bun acolo, la 
Londra. În ţară, însă... 

Telefonul îl sili să-şi suspende tristeţea pentru câteva clipe. 
Era Puiu: 

— Domnule profesor, maiestatea sa regele vă roagă să poftiţi 
azi la şase la palat, într-o audienţă colectivă a şefilor de partide! 

Mă mir! îşi zise Arghir. Regele binevoieşte totuşi să mă 
recunoască şef de partid! 

Şi tristeţea îşi înfipse şi mai adânc gheara în inima lui. 


x 


În sala tronului, regele, ascultat cu respect de şefii partidelor 
politice, vorbea: 

— Sunt hotărât să întrunesc la un loc, după cum v-am spus, 
maximumul de elemente conştiente de datoria ce le incumbă. Şi 
România are nevoie astăzi, când greutăţile sunt dintre cele mai 
mari, de o grupare care să strângă cât mai multe forţe. Acei 
care, cu toată sinceritatea, vor răspunde la apelul meu, vor arăta 
că-şi 
dau seama de rolul politic pe care trebuie să-l joace în ţara 
aceasta. Dacă, din păcate, această «Uniune Naţională» nu se va 
înfăptui, eu unul nu voi purta nicio răspundere. Aştept! 

Arghir luă cel dintâi cuvântul: 

— Sire, de vreme ce noul guvern va fi format de Titulescu, cu 
aureola pe care i-a dat-o activitatea de la Liga Naţiunilor, nu cred 
să mai fie nevoie de colaborarea celorlalte partide. In ce mă 
priveşte, eu, care nu-s nici cel mai bătrân, nici cel mai tare, 
trebuie să declar că ceea ce am refuzat viitorului preşedinte al 
Consiliului de miniştri, nu pot refuza regelui. Neaparţinând 
vechiului regim, n-am de discutat combinaţii electorale. De 
aceea, n-am nici pretenţii de ridicat şi nici condiţii de pus - şi mă 
retrag la Vălenii de Munte, să-mi văd mai departe de activitatea 
mea culturală. 

— Şi eu, sire, făcu Dacu grav, mă retrag la Bădăcin, să-mi văd 
de bucăţica de pământ câtă mi-a rămas de la tata. 

— Şi eu, sire, spuse George Viziru, mă retrag la laşi, să-mi văd 
de catedră! 

Toţi se retrăgeau undeva, spre a-şi vedea de ceva. Regele îi 


lăsă pe toţi să-şi spună cuvântul, apoi îi făcu semn lui Titulescu 
să-l urmeze în camera de alături. Şefii de partide, rămaşi singuri, 
nici nu avură timpul să-şi întoarcă spatele unul altuia - că 
Titulescu reveni şi-i şopti lui Arghir: 

— Te aşteaptă! 

llustrul profesor intră la rege nedumerit. Ce-ar mai avea 
regele să-i spună? Situaţia era definitiv limpezită: să-şi facă 
Titulescu guvernul lui de tehnicieni, cu cine o putea! 

Dar regele, vesel, se apropie de el şi-i strânse mâna. 

— Cu ocazia celor şaizeci de ani ai dumitale, dă-mi voie, 
domnule profesor, să te felicit şi să-ţi urez să mai trăieşti încă de 
vreo câteva ori şaizeci de ani, spre binele ţării. 

Apoi îl sărută. Cu lacrimi în ochi, Arghir vru să-i mulţumească, 
dar regele nu-l lăsă. : 

— Un moment, domnule profesor! Incă n-am isprăvit! Cred că 
la un asemenea prilej ți se cuvine din partea mea o mică atenţie. 
Poftim! 

Şi-i înmână o hârtie. Arghir, cu darul lui de a îmbrăţişa 
cuprinsul unei pagini dintr-o singură privire, simți că i se taie 
picioarele: era decretul regal prin care era numit prim ministru al 
tării. 

— Sire, bâlbâi el, vă mulţumesc!... Eu cred că aş putea 
guverna. Dar vreau să se ştie că eu n-am cerut-o şi nici n-o cer! 
Maiestatea ta ştie că a accepta să fiu prim ministru, este cel mai 
mare sacrificiu al vieţii mele. Mulţumesc, sire, mulţumesc! 

Credea că se poate retrage, spre a alerga acasă la coana 
Tinca, să-i arate cadoul ce i l-a făcut Carol. Dar regele tot nu-i 
dădu voie să plece: 

— Un moment, domnule prim ministru, un moment!... Mai 
este ceva!... Uite şi asta! 

Arghir se uită şi nu-i venea să-şi creadă ochilor. Era încă un 
decret. Scris în întregime de însăşi mâna lui Carol. Regele îl 
copleşea cu surprizele. li dădea un guvern gata format. Era un 
dar care putea fi inspirat numai de inima generoasă a unui rege. 
li lua de pe cap o grijă înfricoşătoare. Pentru un guvern trebuie 
miniştri! Şi el, de unde să ia miniştri, dacă-i cel mai izolat om din 
ţară? Are un partid. Dar câţi membri sunt în partid? Doi! 
Amândoi devotați! Foarte devotați! Dar doi: Petrescu-Goleşti şi 
Deleanu-Adjud, pe care Arghir, de drag ce-i era, din «Rahat» nu-l 
scotea. Ei, poftim de fă un guvern numai cu un Petrescu şi cu un 


Rahat! Şi când colo, regele îi dă întreaga listă a miniştrilor. În 
marea lui bunătate, maiestatea sa regele până şi la asta s-a 
gândit: să-l scutească de o bătaie de cap cu formarea 
guvernului. Un singur lucru nu-i plăcea lui Arghir: în fruntea listei 
se găsea Aureanu. Îndată se răscoliră în el toate amintirile urâte 
legate de acest individ. Un porc! Un porc cum nu sunt doi pe 
lume. Conu Alecu Porcu a fost un înger pe lângă el! Câte n-a 
trebuit să tragă el de pe urma acestui Aureanu! 

— Sire, îndrăzni el să obiecteze, cum voi putea guverna cu 
Aureanu? Aureanu e un monstru! 

Regele îi contraargumentă: 

— O, un monstru!... Mai întâi nu uita că e boier! 

Aşa el gândi Arghir! Regele are dreptate. Porc, porc, dar boier! 
Şi apoi, nu-i nenorocirea aşa de mare, fiindcă unde l-a pus regele 
pe Aureanu? La departamentul finanţelor! E perfect!... La finanţe 
poate veni cine-o vrea! Pe Arghir finanţele nu-l interesează de 
loc. Ce se poate pricepe un savant ca el la finanţe? In viaţa lui n- 
a fost nici zaraf, nici negustor. La de-alde astea se poate pricepe 
numai un pungaş ca Aureanu. Aşa că n-are decât să vină la 
finanţe şi să plece de acolo când i-o spune Arghir. Nu se supără 
Arghir pentru asta. Ba, trebuie să-i mai şi mulţumească regelui, 
că i-a luat încă o belea de pe cap. 

Vibrând de recunoştinţă că până şi prin acest mic detaliu 
regele vroia să-i demonstreze cât de mult ţine să-i uşureze 
sarcina grea a guvernării, Arghir îi apucă mâna şi i-o sărută. 

— Sire! Sunteţi nu numai Carol Il cel curajos, ci şi Carol Il cel 
milos! 


x* 


Capitala era în sărbătoare. Azi avea să aibă loc parada de 10 
mai - cea dintâi de sub domnia lui Carol Il. Bulevardele erau 
împodobite cu covoare şi ghirlande de flori, magazinele 
arboraseră drapele care fâlfâiau, sub cerul senin şi albastru, cu 
unduiri maiestoase, iar gardienii, jandarmii, ofiţerii şi comisarii, 
se agitau, răcneau, înjurau, îmbrânceau lumea de pe trotuare, 
pentru că asta vroiau: să asigure ordinea şi liniştea. 

Deodată, peste larma aceasta asurzitoare, se auziră signalele 
vardiştilor. Un freamăt de nerăbdare străbătu mulțumea: 

— Vine! 

Dar peste o clipă, mulţimea rămase nedumerită: dinspre palat 


se auzeau tot mai clar, trâmbiţe, tobe, clarinete, piculine, 
intonând un cântec atât de vesel atât de vioi, încât fiecare se 
întreba: Ce-o fi asta? Vreun taraf de lăutari care se întoarce de la 
nuntă şi a greşit drumul? Frumos cântec! Te invită să ţopăi. 

— Păi cred şi eu! ziseră câţiva mai pricepuţi din mulţime. E 
«Casă cu trei fete»! 

Mulțimea începu să râdă: 

— Măi, fire-ar să fie! Şi tocmai acum când trebuie să înceapă 
defilarea! 

Nedumerirea fu şi mai mare când apărură câteva şiruri de inşi 
într-o învălmăşeală de roşu, de alb, de verde, galben, negru, 
albastru, sub un morman de fireturi şi trese, iar sus, în vârf, cu 
un fel de podoabă care nu era nici chipiu, nici căciulă, nici 
pălărie, nici coif, dar care putea fi de toate, prin bogăţia ei de 
metal, de blană şi stofă. Ce era sub această aglomeraţie de 
confecţiuni nu se putea şti. Vizibile la toate aceste ciudate 
făpturi erau numai buzele care suflau în instrumentele de vânt, 
mâinile care băteau în darabană şi picioarele care se mişcau 
iute. Peste o clipă însă, mulţimea văzu şi înţelese: era fanfara 
militară care consacra azi marşul de operetă «Casa cu trei fete» 
de Schubert, ca marş al armatei române. 

Şi defilarea începu. Rânduri, rânduri, soldaţii şi ofiţerii, în noua 
lor uniformă multicoloră, treceau, în pas de dans, săltăreţi, 
asudaţi şi aplaudaţi de mulţimea uimită şi nespus de amuzată. 
Dar aplauzele cele mai multe le recoltă regele. Era şi irezistibil în 
noua lui uniformă de jandarmi călări. Cu coiful lui sclipitor, cu 
manşetele lui până-n cot, cu multiplele lui decoraţii, cu cizmele 
lui larg căscate de la genunchi - aşa cum stătea, mândru, pe 
calul lui alb, regele părea un gigant. Totuşi, nu un gigant fioros, 
ci un gigant mulţumit. Armata lui avea succes. Aplauzele erau 
confirmarea că ceea ce a făcut, a făcut bine - şi totodată un 
îndemn să stăruie şi mai departe pe calea aceasta, spre binele 
ţării, pentru că armata e baza. 

Foarte mulţumit defilă şi primul ministru Arghir, care, în 
maşina lui prezidenţială, saluta mulţimea, cu jobenul în mână, în 
dreapta şi în stânga, şi-şi spunea că oricât de sceptic ai fi, 
trebuie să crezi în minuni. Cât e de când a venit la putere? Trei 
săptămâni! Numai trei săptămâni - şi uite ce schimbat e poporul 
acesta, care până acum nu făcea decât să se vaiete şi să aibă 
pretenţii. S-a isprăvit cu pretenţiile! De 1 Mai le-a arătat el 


bolşevicilor, pretenţii!... Dacă vor demonstraţie, bine! Dar fără 
steag roşu şi aşa de strâns încadraţi de jandarmi şi poliţie, încât 
altădată să-i apuce groaza numai când li s-o pomeni de 1 Mai. 
Aşa că, azi, toate pretenţiile aparţin trecutului. Azi poporul e 
vesel şi fericit. Secretul? Tot secretul stă în principiul de stat al 
primului ministru Arghir: fără politică. Să muncim, nu să facem 
politică! 

— Domnule profesor! l-au întrebat gazetarii, când au aflat că a 
fost numit prim ministru. Cu ce program politic veţi guverna? 

— la mai lăsaţi-mă în pace cu politica! s-a răstit ilustrul 
profesor la ei. Ţara arde şi voi vreţi politică. Voi nu vedeţi ce se 
întâmplă pe lume? Atunci cum mai puteţi vorbi de politică? Eu 
am un program: fără politică şi fără partide politice! Şi de 
programul acesta vreau să mă ţin. Asta e politica mea: fără 
politică şi fără partide politice! Vin ca restaurator al constituţiei. 
Regele mi-a dat mătura cea mare, pentru a mătura pe toţi 
paraziţii politici. Am ac de cojocul fiecăruia. Am ac mare pentru 
cojocul oamenilor mari, am ac mic pentru cojocul oamenilor mici. 
Programul meu urmăreşte însufleţirea stărilor vechi şi cucerirea 
provinciilor noi... Acel care guvernează sunt eu şi numai eu şi am 
pumnul solid pe care-l necesită azi România. La vârsta mea, 
omul nu mai e dominat de nicio ambiţie deşartă, ci numai de 
dorinţa de a face niţeluş bine şi de a sfârşi frumos!... Nu 
guvernez în numele vreunui program politic, ci în numele regelui. 
Regele este ţara, ţara este regele. Regele nu face politică. Nici 
ţara nu face politică. De aceea ţara nu poate abandona pe rege 
şi nici regele nu poate capitula. l-am oferit regelui spatele meu 
destul de voinic, ca un sfânt Cristofor, ca să susţin ideea 
monarhică şi persoana regelui. l-am declarat regelui că accept 
de dragul lui chiar şi o sinucidere politică, numai să realizez 
politica mea fără politică şi fără partide politice. 

Lumea a citit declaraţiile acestea şi n-a priceput nimic. Dar nu 
s-a grăbit să tragă de aci vreo concluzie, ci şi-a închipuit că 
Arghir vorbeşte aşa, numai din pricina şocului pe care i l-a 
produs numirea lui pe neaşteptate ca prim ministru al ţării. Dar 
lumea nu-l cunoştea bine pe Arghir. Este indiscutabil că la 
început bucuria i-a fost atât de mare, încât deşi îşi vedea visul 
realizat, nu ştia cu ce să înceapă. Dar de-a doua zi, a fost din nou 
acelaşi Arghir din totdeauna: clar, logic, consecvent şi hotărât. 
Cum s-a văzut cu Aureanu, a pus chestiunea: 


— Coane Costică, rămâne stabilit: fără politică şi fără partide 
politice. Dar pe cine, oare, ne putem sprijini spre a realiza 
programul acesta? 

— Ce mai vorbă! răspunse Aureanu, care nu se speria de 
nimic. Pe un partid. 

Era pentru Arghir o revelaţie: un partid contra partidelor este 
tot ce poate fi mai eficace. 

— Aprob, coane Costică! zise el. Dar cu cine facem partidul 
ăsta? 

Aureanu i se uită în ochi şi-i zise maliţios: 

— Cu cine? Cu fripturiştii! 

Ofensat, Arghir replică: 

— Pardon! Uiţi, pesemne, că autorul acestui cuvânt sunt eu! 

— Tocmai că nu uit! râse Aureanu. 

— Atunci te rog să ţii seama de un lucru: că numai eu ştiu ce 
am crezut când l-am creat. Fripturist se cheamă un politician 
care părăseşte un partid politic din opoziţie, spre a servi un alt 
partid politic venit la putere. Dar te întreb, dragă Costică: un om 
politic care părăseşte un partid politic spre a servi pe rege, mai 
poate fi numit fripturist? 

Aureanu, care nu cerea altceva decât să fie convins, nu mai 
spuse nici câre. A înţeles: cei care vor veni în noul lor partid, nu 
vor fi, sub niciun cuvânt, fripturişti, ci oameni devotați regelui. 

Discutară apoi problemele tehnice: partidul se va numi al 
«Uniunii Naţionale», fiindcă se va întemeia pe uniunea naţională 
dintre Aureanu, care vine singur în combinaţie, întrucât n-are 
partid şi partidul naţional-democrat al lui Arghir, care vine cu toţi 
cei doi membri ai săi: Popescu-Goleşti, numit ministru al 
agriculturii şi domeniilor şi Rahat, numit subsecretar la interne. 
Partidul se va declara contra dictaturii. In această privinţă, 
conducătorii noului partid erau de acord. 

— La ce ne trebuie dictatură, domnule profesor? i-a spus 
Aureanu. Parcă nu ne putem descurca destul de bine şi aşa? 

— Hotărât! i-a răspuns Arghir. Principalul este să-l servim pe 
rege. Dictatura nu ne poate folosi la nimic! 

După care a dat declaraţii presei din străinătate: 

— Nu sunt pentru dictatură, deoarece sunt convins că nu este 
nevoie de ea. Dac-ar fi nevoie, eu aş fi cel dintâi care aş spune- 
o! 

Regele-i sări în ajutor. 


— Numele domnului Arghir, a asigurat el pe aceiaşi 
corespondenţi, este o garanţie că suntem contra dictaturii şi că 
vrem să respectăm constituţia. 

Certificatul regal îl linişti cu totul pe ilustrul Arghir, care ştia că 
de aci înainte poate dormi pe o ureche: el, profesorul Arghir, este 
o garanţie că regele nu vrea dictatură. A spus-o şi regele. Şi 
cuvântul regelui este o garanţie. Astfel că, procesul de 
identificare cu regele merse atât de rapid, încât a treia zi de la 
instalarea lui la prezidenţie, Arghir putu declara cu justificată 
mândrie: 

— Eu nu sunt eu! 

Era încă un cuvânt menit să intre în istorie, nu numai pentru 
forma lui lapidară, ci şi pentru miile de interpretări pe care i le-ar 
fi putut da viitorii exegeţi ai operei ştiinţifice şi politice a lui 
Arghir. Cu «Eu nu sunt eu», noul prim ministru al ţării porni la 
treabă plin de încredere în Dumnezeu şi în rege! Şi ţara, uite-o!... 
II aclamă cu recunoştinţă!... Totuşi, el nu-i decât la începutul 
guvernării. La începutul începuturilor!... Trei săptămâni!... Puțin! 
.„. Dar în aste trei săptămâni partea grea a fost împlinită: carul 
noii guvernări a pornit şi n-a fost om să nu vadă că un pumn de 
fier îl conduce. 

Cum a pus mâna pe hăţuri, Arghir a dat ordin ca de aci înainte 
tot personalul femenin de la P.T.T. Să nu-şi mai dea cu ruj pe 
buze. A fost o zi de doliu pentru sărmanele fete. A nu se da cu 
ruj, însemna să li se răpească farmecul lor natural. Cu ce drept? 
Arghir zicea că pe baza constituţiei. Minte! In constituţie nu scrie 
nimic! Palide, plânse, amărâte, funcţionarele nu mai aveau 
niciun chef să primească mandate, scrisori, telegrame, ori să dea 
legături telefonice. Dacă femeile au căzut vreodată de acord în a 
urî de moarte pe unul şi acelaşi bărbat, a fost în ziua aceea - şi 
dacă vreun bărbat s-a putut plânge în ziua aceea că toate 
femeile din ţara românească îl urăsc de moarte, acela a fost 
Arghir. Nu numai nefericitele petetiste, ci toate femeile, pentru 
că toate femeile s-au speriat: cine ştie dacă Arghir nu va extinde 
această măsură dictatorială şi asupra lor! A fost un tărăboi 
imens. Femeile s-au sfătuit între ele şi au hotărât să trimită o 
delegaţie de-a dreptul la rege. Dar au găsit uşa închisă. Arghir le- 
o luase înainte şi a spus regelui: 

— Sire, dacă primiţi femeile acestea, înseamnă că nu mai 
aveţi încredere în mine! 


Şi ameninţă cu demisia. Regele, care nu vroia să aibă atât de 
curând o nouă criză de guvern, avu tăria de cuget să nu 
primească delegatele în audienţă - cu toate că Puiu-l informase 
că au fost alese fetele cele mai drăguţe şi cele mai bune, din 
toate branşele femenine posibile. Astfel, regele îşi câştigă încă 
un drept la titlul de Carol II cel curajos. Arghir triumfa, dar 
triumful lui ţinu câteva ore. Alarmat de dispoziţia neobişnuită a 
guvernului român, reprezentantul fabricii franceze de 
cosmeticuri şi parfumuri Dupont şi Dupont, care făcea dever 
mare pe aici cu produsele ei, se înfăţişă la Arghir şi-i comunică în 
numele Centralei: 

— Domnule prim ministru, prin măsura dumneavoastră se 
confirmă zvonurile care circulă la noi, la Paris, că, odată cu 
venirea dumneavoastră la putere, România începe să se 
îndepărteze în politica ei externă de Franţa şi tinde spre o 
apropiere de Germania. 

— Eu, de Germania? se îngrozi Arghir. 

— Da! 

— Aşa se spune la Paris? 

— Aşa! 

— Poate Franţa să creadă că eu aş putea s-o trădez? 

— Domnule prim ministru, întrebaţi la Quai d'Orsay şi veţi 
afla. 

Dezolat, Arghir îl apucă pe reprezentantul cosmeticurilor 
franceze de braţ şi-i vorbi pe un ton de implorare: 

— Domnule Geoffroy, te rog comunică imediat prietenilor mei 
francezi că profesorul Arghir nu poate uita niciodată ce 
datorează el Franţei... Şi dacă măsura mea este interpretată ca 
fiind duşmănoasă Franţei, renunţ la ea imediat. Trimiteţi oricât 
ruj de buze doriţi. Vă dau şi scutire de vamă! 

Un ceas după aceea, noul regim îşi recâştigă dragostea şi 
încrederea femeilor de la poştă şi telegraf, care începură să se 
prezinte la servici mai vioaie, mai tinere şi mai frumoase ca 
oricând. Dar o nouă lovitură le aştepta din partea lui Arghir, al 
cărui spirit reformator nu se putea lăsa intimidat de o mică 
înfrângere: de săptămâna viitoare funcţionarele nu vor mai avea 
voie să-şi facă serviciul în rochii de stradă, ci vor fi obligate să-şi 
pună un prozaic halat cenuşiu, încheiat până la gât. Petetistele 
se vedeau iar lovite în soarta lor şi iar se porniră pe vaiete: 

— Ce vrea bărbosul ăsta cu noi? Dacă nu-i plac femeile, ducă- 


se dracului, la mănăstire! 

— Ba-i plac, fire-ar barba lui de râs să fie... îi plac! Dar zice că 
aşa face el fericirea neamului! 

— Cică vrea moralitate! Prea e multă stricăciune în ţară... 
Rochiile sunt de vină! Cu halatele o s-o dreagă! 

Panica se întinse iar peste tot, dar femeile nu mai avură timp 
să trimită la palat o nouă delegaţie. Le-o luaseră înainte 
fabricanţii de textile din ţară, care în aceeaşi dimineaţă îi 
explicară regelui: 

— Sire, dacă măsura aceasta se aplică şi se extinde, 
interesele ţării şi tronului vor suferi. Am făcut un calcul serios şi 
amănunţit. Halatele vor împiedica atât uzajul rochiilor cât şi 
evoluţia modei care reclamă un consum mereu reînnoit de 
bumbac, lână şi mătase. Apoi, sire, pânza de halate revine la un 
preţ mult mai mic decât celelalte materiale. Diferenţa e colosală, 
sire! 

Carol - zguduit până-n rărunchi de cuvântul «diferenţă» - nu 
mai ceru preciziuni negru pe alb. Mulţumi binevoitorilor săi din 
textile, apoi, după ce se despărţi de ei, îl chemă pe Arghir: 

— Domnule Arghir, cred că ar fi bine să renunţăm la 
introducerea halatelor... 

Capul lui Arghir nu se mai înclină, ci căzu moale pe umăr, sub 
tăişul sentinţei regale. Induioşat, Carol încercă să-l consoleze: 

— Domnule profesor, ce-ar fi să introduci în locul halatelor, 
nişte centuri de castitate? Ar fi o operă de pe urma căreia ar 
câştiga şi moralitatea şi industria naţională! 

ingrozit, Arghir se apără cu amândouă mâinile: 

— Nu, sire, nu mă mai bag! 

Regele îi răspunse constituţional: 

— Mă rog!... Fă cum vrei!... Eşti liber... Dumneata eşti prim 
ministru, dumneata decizi! De altfel, mai bine aşa! Chiar pentru 
succesul acţiunii noastre de moralitate, pe care noi doi o ducem 
spre binele ţării, nu-i frumos ca tot noi doi să ne agăţăm de 
femei. 

Şi vesel: 

— Inţelegi? Nu-i frumos să te agăţi de femei! 

Când Arghir văzu că regele râde, râse şi el! 

— Adevărat, sire! Nu m-am gândit!... S-ar mai putea crede că 
sub barba asta a mea se ascunde un Titulescu! 

Furat de gânduri, Arghir, deşi mişca din joben, nici nu-şi dădu 


seama cum a ajuns cortegiul în dealul Mitropoliei, unde câteva 
sute de fruntaşi al noului său partid naţional îl primeau cu urale, 
dirijaţi de Rahat: 

— Ura, trăiască marele nostru Arghir! Uraaa!... 

Arghir se dădu jos din maşină, când îl zări pe duşmanul său de 
moarte, Caţă Coroiatu, care se uita fix la el. Arghir ar fi vrut să-l 
evite, dar Caţă se apropie cu paşi iuți de el şi-i făcu ştrengăreşte 
din ochi, ca pe vremuri, când lucrau mână-n mână pentru 
fericirea poporului. Un duş cald de prietenie stropi inima primului 
ministru Arghir!... Supăraţi? De ce să fie supăraţi doi vechi şi 
buni prieteni ca ei? Mai ales acum, când partidul său contra 
partidelor cerea forţe noi. 

Vijelios cum numai el putea fi, ilustrul profesor se aruncă 
asupra lui Caţă şi-l îmbrăţişă: 

— Scumpul meu, dragul meu Caţă! Ce bine-mi pare că te văd! 

— Te felicit, Culaie dragă! îi răspunse Caţă, emoţionat. A fost 
o paradă... să crape jidanii de ciudă! 

Arghir roşi de plăcere. Regăsea pe vechiul, bunul, inimosul lui 
prieten Caţă, pe care-l luă de mână şi intră cu el împreună în 
sfântul lăcaş, spre uimirea însufleţită a celorlalţi. Dar nu făcură 
nici doi paşi şi Caţă se opri: 

— Auzi, Culaie dragă! Zicea nu ştiu cine... în orice caz unul 
bine informat... că regele are de gând să scoată din noul 
parlament care va ieşi din alegerile pregătite de tine, un alt 
guvern! _ 

Arghir crezu că pământul se despică în două sub el. Inaintea 
ochilor nu mai vedea zâmbetul şiret al lui Caţă, ci numai pete 
negre. Nimic decât pete. In aceste trei săptămâni de când 
guvernează, a mai avut Arghir conflicte cu regele. O dată, la 
masă, regele a strănutat. Arghir s-a ridicat şi i-a spus din toată 
inima: 

— Noroc şi sănătate să-ţi dea Dumnezeu, sire! 

Tocmai atunci, însă, regele îşi dusese batista la nas, aşa că 
Arghir nu l-a auzit când i-a răspuns: 

— Mulţumesc! 

Supărat, Arghir n-a zis nimic, dar când a părăsit palatul şi-a 
concediat şoferul şi şi-a înaintat demisia. Dar până să-i pară rău 
că a făcut-o, a şi venit Puiu cu sufletul la gură, să-i spună din 
partea regelui: 

— Domnule prim ministru, nu se poate!... Maiestatea sa 


regele vă iubeşte! Pe cuvântul meu de onoare! 

Mişcat, Arghir s-a hotărât să reia conducerea ţării cu aceeaşi 
energie de mai înainte. 

Altă dată, a constatat cu cronometrul în mână că audiența lui 
de lucru a fost mai scurtă cu trei minute decât audiența 
generalului Neaţă, proaspăt promovat mareşal odată cu rivalul 
său, generalul Prezan. 

— Totuşi, eu nu sunt primul venit! i-a spus Arghir pe scară lui 
Puiu. 

Şi iarăşi, şi-a concediat şoferul şi iarăşi a mers pe jos acasă, cu 
jobenul în mână, urmărit de privirile îngrijorate ale lumii de pe 
Calea Victoriei, care se întreba de ce şi-a dat din nou demisia 
profesorul Arghir. In cele din urmă, lucrurile s-au aranjat pentru 
că Puiu a venit la el mai mult mort decât viu: 

— Domnule prim ministru, nu se poate! Maiestatea sa regele 
vă iubeşte! Pe cuvântul meu de onoare! 

Apoi, s-a mai supărat o dată. Dar pentru o chestiune mult mai 
gravă. Murise prefectul de Covurlui şi era locul vacant. Şi ca prim 
ministru, Arghir venea la rege cu o rugăminte: să-i indice un alt 
prefect în locul răposatului. Avea sau n-avea drept, în calitatea 
lui de prim ministru al ţării, să-l roage atâta lucru pe rege? 
Regele, însă, care era grăbit să se ducă în aleea Vulpache, îi 
răspunse, dacă nu pe un ton, dar cu o semnificaţie autoritară: 

— Domnule profesor, afacerea asta rezolv-o dumneata singur! 

Era o palmă! Şi asta din partea regelui său, pentru care s-a 
sacrificat să fie prim ministru al ţării. S-o rezolve singur! Asta ce 
înseamnă? Că nu se mai bucură de încrederea regelui. Va trage, 
deci, consecinţele. Umilit până la sânge de nedreptatea ce i se 
face, Arghir îşi concedie încă o dată şoferul, se duse acasă pe 
jos, îşi trimise îndată demisia şi nu reveni asupra ei decât peste o 
oră, când Puiu veni la el, aşa de speriat, de ţi se rupea inima de 
mila lui: 

— Domnule prim ministru, nu se poate! Maiestatea sa regele 
vă iubeşte. Pe cuvântul meu de onoare! 

I s-a mai întâmplat, aşadar, lui Arghir, în aceste trei 
săptămâni, să se considere lezat în demnitatea lui de om şi de 
conducător al ţării, de către regele său. Dar niciodată nu s-a 
simţit atât de umilit ca acum. Regele, pentru care-şi sacrifică 
liniştea şi munca lui de savant, să-i rezerve un sfârşit atât de 
ruşinos şi rapid? Este îngrozitor! Ingrozitor! 


Nepăsător la tot ce se petrece împrejur, Arghir se aplecă spre 
Caţă, singurul lui prieten din copilărie şi din totdeauna, şi-i spuse 
în gura mare: 

— Caţă, te autoriz să-i spui cui ţi-a spus, că parlamentul meu 
nu va fi un galoş spart pe care să-l încalţe orice gheată! 

Şi cât ai clipi, fu la uşă afară: 

— Maşina! Unde-i maşina mea? 

Ofiţeri, comisari, gardieni, începură, speriaţi, să dea lumea la 
o parte: 

— Loc, loc, pentru domnul prim ministru! 

Dar Arghir, când văzu că maşina se opreşte în faţa lui şi că un 
comisar îi deschide, respectuos, portiera, strigă şoferului: 

— Chiriţă, poţi să te înapoiezi la prezidenţie. Eu mă duc acasă 
pe jos. Nu mai sunt prim ministru. 

Puiu, care era pe aproape, sezisat de incident, interveni în 
ultima clipă: 

— Ce s-a întâmplat, domnule prim ministru? 

În sufletul chinuit al lui Arghir, mânia făcu îndată loc 
amărăciunii,. 

— Aud, răspunse el trist lui Puiu, că maiestatea sa regele 
pregăteşte cu parlamentul meu, un nou guvern! 

— Dar nu se poate, domnule prim ministru! protestă din toată 
inima Puiu. Cine v-a spus, minte! Maiestatea sa regele vă 
iubeşte! Pe cuvântul meu de onoare! 

— Aşa? făcu Arghir, cu o lacrimă în colţul ochilor. 

Şi, cu energia complet refăcută, strigă şoferului: 

— Chiriţă!... Nu te mişca!... Rămâi, că rămân! 

Astfel, prima paradă de 10 mai a regelui Carol II se isprăvi cu 
bine. 


x 


Alegerile îi dădură mult de furcă primului ministru Arghir. 
Regele-i spusese: 

— Domnule profesor, alegerile dumitale vor trebui să 
demonstreze ţării cât de inutile au devenit partidele politice. 

Problema era, pe cât de ispititoare, pe atât de dificilă. Noroc, 
însă, că peste o jumătate de oră, Aureanu se prezentă la Arghir 
şi cu lacrimi în ochi îi vorbi: 

— Uite ce-i, frate Niculae! Nu mă plâng că sunt la finanţe. N- 
am obiceiul să plâng! Vrei să fiu la finanţe, stau la finanţe!... 


Oriunde m-ai pune, mă execut! Dar aud că vom face alegeri... şi 
mă gândesc că n-ar fi rău să fie la interne un om cumsecade. 
Zău, frate Niculaie! încearcă şi pune-mă acolo şi o să vezi că nu 
sunt «monstrul» care se crede! 

Arghir îşi muşcă buzele. Regele îl trădase: i-a spus lui Aureanu 
că-l consideră un monstru! Situaţia era grea! Să confirme că-i 
monstru? Dar dacă Aureanu se supără? Om politic abil, Arghir 
alese cea mai potrivită soluţie: 

— Bine, frate Costică! Te pun la interne! Numai să vrea regele. 

Aureanu îşi şterse ochii şi-i răspunse înviorat: 

— Păi regele vrea! 

— De unde ştii? 

— Dacă chiar el m-a trimis la tine? 

După care, trecură îndată la pregătirea alegerilor. Principiul 
era stabilit: alegeri libere! In această privinţă, nu existau 
divergențe în guvern. Alegerile trebuie să fie libere, pentru ca 
partidele politice să se facă de râs. Este ştiut, însă, de veacuri, 
că alegeri libere nu se pot face decât cu ajutorul unui bun 
comandant de jandarmi şi cu prefecţi potriviţi. Arghir şi Aureanu 
se prezentară la rege în consultaţie pur constituţională. Regele 
era şi el de părere că actualul comandant al jandarmilor, 
generalul Pricoleanu, este un incapabil. 

— Un incapabil, sire, zise Aureanu, şi un ofiţer demodat. 

—  Hotărât, sire! adăugă şi Arghir. Pricoleanu nu mai 
corespunde noilor vremuri pe care le trăieşte ţara sub 
restauraţie. 

— Dar pe cine propui în loc, domnule profesor? îl întrebă 
regele. 

— Cred, sire, că cel mai potrivit comandant de jandarmi ar fi 
generalul Dănilă Popescu! 

— Da! răspunse regele, fără a sta mult pe gânduri. Ai 
dreptate! II vom numi pe generalul lon Florescu. 

— Tatăl lui Puiu? întrebă Arghir, prins între privirea candidă a 
lui Carol şi zâmbetul necruţător al lui Aureanu. 

— Chiar el! 

— Sire, făcu Arghir satisfăcut, este o numire strălucită. Un 
comandant de jandarmi mai potrivit nu se poate... 

Vorbiră apoi despre prefecţi. 

— Aş vrea prefecţi militari! zise regele. 

Arghir, însă, avea îndoieli: 


— Sire, dacă punem prefecţi militari, s-ar putea crede că 
încurajăm pe cei care ne acuză că vrem dictatură! 

— Domnul profesor are dreptate! îl susţinu Aureanu pe Arghir. 
Să nu se creadă că facem dictatură. De aceea, propun o 
tranzacţie, care ar putea să împace pe toţi: punem prefecţi care 
nu sunt nici militari, nici civili, ci ofiţeri în rezervă. 


x 


Problema cartelurilor electorale nu ceru guvernului uniunii 
naţionale prea multe eforturi. Primul pact fu încheiat cu partidul 
naţional-creştin al lui Caţă. 

— Caţă e prietenul meu! zise Arghir, simplu. 

Faptul era evident şi Aureanu nici nu se gândi să-l conteste. 

Tratative mult mai palpitante fură duse în jurul unui cartel 
între guvern şi liga evreilor israeliți. Doctorul Willy Pământeanu 
era în al nouălea cer. 

— in sfârşit, avem un guvern al nostru! Aureanu este un 
iubitor de evrei. Il cunosc personal!... Cât despre domnul 
profesor Arghir... ce să mai vorbim!... Aţi văzut ce a făcut în 
America. 

Arghir făcuse, într-adevăr, multe în călătoria lui de anul trecut 
în Statele Unite. Evreii israeliți originari din România l-au purtat 
pe Arghir în triumf, i-au primit cu entuziasm declaraţiile de 
dragoste, i-au umplut câteva zeci de valize cu suveniruri - şi la 
despărţire i-au mai făcut un dar: un stilou de aur. Arghir a primit 
stiloul şi de la tribună a spus: 

— Jur că nu voi scrie cu acest stilou niciun cuvânt împotriva 
evreilor! 

Şi acest om este astăzi primul ministru al ţării! Ce putea, deci, 
fi mai simplu şi mai firesc, decât un cartel între guvern şi evrei! 
Cel puţin Aureanu s-a purtat îngereşte: 

— Domnule doctor Pământeanu, câte locuri vrei, atâtea îţi 
dau! 

Mai frumos se putea? Nu se putea! Adică putea fi şi mai 
frumos, dacă lucrurile ar fi mers la fel şi mai departe. Dar soarta 
rea electorală îl urmări încă o dată pe doctorul Willy: Aureanu se 
răzgândi şi din tot cartelul nu rămase decât o tristă amintire, 
îngropată sub cenuşa unor speranţe uriaşe. 

— De ce, domnule Aureanu? se lamentă Willy. Cu ce ţi-am 
greşit? 


— Cu nimic! îi răspunse dulce, Aureanu. Nepotrivire de 
caractere! 

Doctorul Willy se făcu roşu ca sfecla: 

— Nu înţeleg, domnule ministru! De ce nepotrivire de 
caractere? Eu nu pot suporta niciun moment ca sentimentele 
mele patriotice să fie puse la îndoială. Trebuie să vă reamintesc, 
domnule Aureanu, că şi populaţia israelită şi eu personal am fost 
cinstiţi de către regele Ferdinand, înfăptuitorul României Mari, şi 
că marii bărbaţi de stat români, lonel şi Vintilă Viziru, m-au ales 
să candidez pe aceeaşi listă cu ei. Şi cred că nimeni nu va 
admite că lonel şi Vintilă Viziru erau oameni care să întindă 
mâna, necum să candideze alături de un om al cărui patriotism 
n-a fost pus la încercare... Nu uitaţi, de asemenea, domnule 
ministru, că atât populaţia israelită, cât şi eu personal am fost 
cinstiţi chiar de către domnul profesor Arghir! Atunci, de ce 
nepotrivire de caractere?... Nu văd!... Mai ales că dacă există 
vreo organizaţie care se încadrează întocmai în programul politic 
al guvernului, aceea este liga evreilor israeliți. Guvernul nu vrea 
să facă politică - şi nici liga evreilor israeliți nu vrea să facă 
politică. Atunci, de unde nepotrivire de caractere?... Nu, serios, 
domnule ministru, vă rog, spuneţi-mi adevărul: de ce nu vreţi să 
mai menţineţi cartelul cu noi? 

— Dar ţi-am mai spus-o, domnule doctor: nepotrivire de 
caractere!... Ne-po-tri-vi-re-de-ca-rac-te-re!... 

Conducătorul tuturor evreilor îşi dădea seama că desperarea 
lui nu poate duce la nimic bun. N 

— Bine, domnule ministru! zise el, resemnat. In acest caz sunt 
liber să închei un cartel electoral cu alt partid. 

— Ba nu! făcu şi mai dulce Aureanu. Te vei abţine de la orice 
fel de cartel şi vei îndemna pe-ai dumitale să voteze pentru 
guvern. 

Doctorul Willy, deşi avea o vastă experienţă politică, rămase 
stupefiat când auzi ce-i pretinde ministrul de interne: să nu 
încheie pacte electorale cu cine-i place. Era ceva noul!... Ceva... 
Nici în gând nu îndrăznea Willy să spună ce era acest ordin, fără 
precedent în tradiţia electorală a ţării. Incercă, totuşi, să îngăime 
un protest: 

— Dar, domnule ministru... 

— Niciun dar, domnule doctor... Este dorinţa regelui nostru! 


x 


După ce încheie un cartel fără istorie cu partidul Vlad Ţepeş al 
lui Arţag, guvernul trecu la desăvârşirea cartelului cu vechiul 
partid naţional-liberal. Arghir luptă pentru o înţelegere cu liberalii 
lui Muică, împotriva liberalilor lui George. Arghir avea motive 
puternice s-o facă. Este el istoriograf, dar este şi George 
istoriograf. Scoate el o publicaţie: Revista istorică română - dar 
scoate şi George o publicaţie: Noua revistă istorică română. Este 
el pentru desfiinţarea partidelor, dar este şi George pentru 
desfiinţarea partidelor. Aşa, nu mai e de trăit! Ori eu, ori el! Şi 
cine putea fi cel mai loial aliat în acţiunea aceasta de suprimare 
a partidului naţional-liberal al lui George? Partidul naţional-liberal 
al lui Muică. În cinci minute, pactul fu încheiat. Muică uită că nu-i 
niciun an de când Aureanu a trădat partidul Vizirilor cu «ritmul» 
lui «nou», Aureanu uită că nu-i niciun an de când partidul Vizirilor 
l-a dat afară din partid pentru acest «ritm» - şi semnară o 
înţelegere valabilă pe tot timpul alegerilor. 

După ce tranzacţia fu încheiată, Aureanu raportă regelui: 

— Muică merge cu noi, sire! Propun ca maiestatea voastră să-l 
decoreze cu ordinul Ferdinand, ca să vadă omul că chestia e 
serioasă. 

— II decorez! 

— Şi mai am o propunere, sire! Cât ţine campania electorală, 
să nu-i mai acordaţi lui George Viziru nicio audienţă. Dacă-l 
primiţi, va bate monedă din asta şi ne va stingheri mult. 

— Aurene, din acest moment şi până la sfârşitul alegerilor, 
George Viziru va găsi porţile palatului închise! 


x 


După ce regele citi mesagiul de deschidere a noului parlament 
ieşit din alegerile libere făcute de Aureanu, Camera şi Senatul 
începură îndată operaţiile de validare a mandatelor. La Cameră, 
tradiționala păruială se desfăşura sub preşedinţia lui Caţă 
Coroiatu. Fusese dorinţa lui Arghir. 

— Aurene, te rog din tot-sufletul, pune-mi-l pe Caţă 
preşedinte! 

Ministrul de interne se codi: 

— S-ar putea ca străinătatea să fie prost impresionată! 

— Dragă frate Costică! stărui, fierbinte, Arghir. Numai pentru 


câteva zile. Cât vor ţine validările. Numai atât! 

— Şi pe ce chestie îl proclamăm preşedinte? 

— Pe chestie de vârstă! 

— Ce vorbeşti, domnule Arghir? Cel mai în vârstă este 
generalul Racoviţă. 

— Nu-i nimic! Noi doi ne facem că-l susţinem pe Racoviţă. Dar 
ai noştri să-l voteze toţi pe Caţă. Da? 

Putea Aureanu să-l refuze pe primul ministru? 

— Bine, dragă! Il scoatem pe Caţă preşedinte. Numai că nu-i 
om serios! Una vorbeşti cu el şi alta face! 

— Nu-i adevărat! replică Arghir, supărat. Caţă, dacă promite 
ceva, se ţine de cuvânt. E un gentleman! 

Aureanu n-a mai zis nimic şi Caţă putu avea bucuria să nu mai 
fie un număr oarecare în rândul celor care se înjurau, se 
pălmuiau, ori îşi zvârleau în cap orice le pica sub mână, ci însuşi 
preşedintele lor. Cel mai înverşunat era Jugănaru, şeful opoziţiei 
naţional-ţărăniste, care-i striga primului ministru Arghir: 

— Ai venit să salvezi neamul cu ritmul nou al colegului 
dumitale de crime Aureanu! Să-ţi fie ruşine! Asta se cheamă 
alegeri libere? A fost simplă teroare! Teroare pentru teroare!... 
Ruşine! 

Cu chipul torturat, de martir răstignit, Arghir stătea în 
picioare, palid, mut, dar inima-i răcnea de revoltă pentru 
nedreptatea ce i se face. De ce tabără toţi pe el, ca nişte turbaţi, 
să-l rupă în bucăţi? Ce au cu el? Care-i vina lui? Cine a făcut 
alegerile? El? El este un biet profesor universitar. El nu se 
pricepe la de-al de astea! Alegerile le-a făcut Aureanu. Că n-au 
fost libere? Dar ale lor cum au fost? Libere? Nu!... Tot morţi, tot 
răniţi, tot schingiuiţi! Ei zic că ar fi fost mai mulţi morţi şi răniţi 
ca oricând! Poate că da, poate că nu! Alegerile sunt alegeri. Intr- 
o campanie electorală din care vrei să scoţi un parlament cinstit 
şi constituţional nu trebuie să ţii contabilitate, ci ordine. Dar cum 
poţi să ţii ordine fără jandarmi, fără poliţie, fără armată, într-o 
ţară atât de sălbatică şi necuviincioasă cum este ţara aceasta? 
Unde s-au mai pomenit alegeri, în care opoziţia, duşmană a ţării 
şi tronului, să fie lăsată să-şi facă de cap? Dar una este ca 
opoziţia să nu fie lăsată să-şi facă de cap, şi alta este teroarea, în 
definitiv ce acuzaţii i se aduc lui Aureanu? Că a barat şoselele, că 
a interzis telegramele de protest, că a suprimat dreptul de 
întrunire, că a arestat candidaţi, delegaţi, asistenţi, că a lăsat 


40% din alegători fără carte de vot, că a împiedicat cu ciomegele 
70% din cei care au obţinut cartea de vot să voteze, că a furat 
urnele şi aşa mai departe? Minciuni! Şi dovadă că toate-s 
minciuni este rezultatul alegerilor: guvernul n-a obţinut nici 50% 
din voturi. Insăşi opoziţia urlă de bucurie: «Pentru întâia oară 
când un guvern ia mai puţin de 50% din voturi!»... Atunci unde-i 
teroarea? Mint! N-a fost nicio teroare! 

Stăpânindu-se cu greu să se menţină în limitele impuse de 
demnitatea lui de prim ministru, Arghir îi răspunse lui Jugănaru: 

— Eu sunt un biet profesor universitar, care nu am avut 
puterea, nu am voit-o, nu am cerut-o, care nu am format această 
cameră din oamenii mei şi n-am contribuit nici măcar timp de 
douăzeci şi patru de ore la crearea administraţiei. Dar aşa este 
ţara... O ţară păcătoasă, cum aţi făcut-o voi!... Aşa am găsit-o 
păcătoasă de pe vremea partidelor politice! 


x 


Cu totul alta fu atmosfera în Cameră a doua zi, când veni în 
discuţie validarea celor cinci locuri obţinute de blocul 
muncitoresc țărănesc. Guvernamentali şi opoziţionişti, toţi erau 
pentru invalidarea mandatelor şi pentru alungarea comuniştilor 
din Parlament. 

— Greşeala comisă de alegători este o pată pe unitatea 
naţională a acestei ţări! strigă un naţional-ţărănist. 

— Să fie ştearsă ruşinea ce apasă pe Parlamentul român, care 
este silit să aibă măcar un ceas în mijlocul lui pe aceşti cinci 
reprezentanţi ai bolşevismului! strigă un liberal. 

— Trebuie să scăpăm de ei, pentru că numai aşa o să scăpăm 
de primejdia comunistă! strigă un guvernamental. 

Erau sincer de acord, pentru că erau sincer îngrijoraţi toţi de 
succesul blocului muncitoresc țărănesc. Aceeaşi opoziţie care 
acuza guvernul că a exercitat teroarea în alegeri era dezolată că 
teroarea aceasta n-a fost destul de eficace încât să împiedice pe 
comunişti să fie aleşi. Tocmai Aureanul!... Tocmai Aureanu să 
păţească o asemenea ruşine!... Unde i-a fost capul? Ce a crezut 
el că este blocul muncitoresc țărănesc? Vreo dizidenţă burgheză 
a unui partid istoric?... Cum de nu şi-a dat seama că blocul este 
un camuflaj comunist? Chiar dacă Aureanu n-ar fi fost vestitul 
Aureanu din 1920 şi 1921, ci un simplu diletant la interne, şi tot 
ar fi trebuit să fie mai atent la activitatea politică a blocului care, 


în propaganda lui electorală, cerea tot ce poate trece prin minte 
unor duşmani ai poporului român. Cerea suprimarea curbei de 
sacrificiu, cerea ajutorarea şomerilor de către stat, cerea oprirea 
concedierilor, cerea concedii plătite, asistenţă medicală, 
exproprierea fără despăgubiri a coroanei şi a moşierilor în 
favoarea ţăranilor, cerea ştergerea tuturor datoriilor agrare către 
stat, bănci şi cămătari, cerea scutirea ţăranilor săraci de 
impozite, cerea respectarea statutului minorităţilor, amnistie 
generală, politică, militară şi agrară, libertatea de grevă şi de 
întrunire - şi în sfârşit, chema ţara, nici mai mult nici mai puţin, 
decât la lupta împotriva înarmărilor şi pentru instituirea unui 
guvern muncitoresc-ţărănesc. Peste tot, propagandiştii blocului 
arătau alegătorilor, pe şleau, cam ce cred ei despre guvern: 

— Guvernul Arghir-Aureanu îşi face bine treaba: vinde 
pământul ţăranilor săraci şi mijlocaşi pentru impozite şi datorii, 
ca să ajute la stabilizarea marii agriculturi. Scumpeşte pâinea şi 
produsele petrolifere, pentru a plăti prime moşierilor, marilor 
bănci şi societăţi. Ocroteşte pe fabricanţii care aruncă pe străzi 
sute de mii de muncitori, ca să nu piardă nimic din beneficiile lor. 
Risipeşte miliarde pentru o armată cu care să ajute pe 
imperialişti la dezlănţuirea războiului... şi alte miliarde pentru 
poliţie şi siguranţă care să ne astupe gura. Foame, teroare, 
război!... Acesta e programul Arghir-Aureanu. Un guvern ca toate 
celelalte guverne burgheze! 

Vorbeau aşa, aceşti bolşevici, şi totuşi, Aureanu a lăsat cinci 
din ei să fie aleşi! Prost, cât se poate de prost. Nu trebuie să 
intre nici măcar unul!... Nu că ar fi o primejdie! Cinci, tot nu vor 
avea cum să se mişte! Dar cinci azi, sunt un început pentru zece 
de mâine, şi alţi cincisprezece de poimâine şi aşa mai departe. În 
sfârşit! Au intrat, au intrat! Acum, trebuie să vedem cum îi dăm 
afară! 

— Să modificăm rezultatul! propuse Arghir lui Aureanu într-o 
discuţie amicală în culise. Dacă nu vrem noi, nimeni nu poate 
cunoaşte adevărul. Câte voturi a obţinut blocul? 73.711 voturi... 
N-avem decât să anunţăm că a întrunit numai 60.000... şi iată că 
n-o să mai aibă cele 2% minimale care să-i dea dreptul să intre 
în Parlament. 

Aureanu râse: 

— Uiţi pesemne, frate Arghire, că am mai modificat o dată 
cifra asta... în realitate, Blocul a căpătat 250.000 de voturi, nu 


73.000. Dar asta a fost cu putinţă la despuierea urnelor. Acuma 
ar fi mult mai greu: cifra a şi fost publicată în gazetă. Dar am o 
altă soluţie, ca să le scad numărul voturilor. O soluţie legală. 
Invalidăm lista comunistă din Timiş Torontal pentru că figurează 
pe ea unul condamnat la puşcărie, cu pierderea drepturilor 
politice... 

— Un puşcăriaş? se bucură Arghir. 

— Da! A făcut puşcărie pentru propagandă comunistă. 


x 


Lucrările de validare se terminaseră. Caţă declarase Camera 
definitiv constituită şi se pregătea să ridice şedinţa, când Arghir, 
care se afla tot timpul prezent pe banca ministerială, se apropie 
de el: 

— Domnule Coroiatu şi nepreţuitul meu prieten Caţă! 
Maiestatea sa regele a binevoit să-ţi acorde Cordonul Coroanei 
României! 

Şi cu stângăcie, din pricina emoţiei, Arghir îi atârnă lui Caţă 
cordonul de gât, apoi îl sărută pe ambii obraji. Câteva momente, 
Camera rămase stupefiată. Gestul n-avea precedent în istoria 
parlamentară. Dar îndată, reprezentanţii poporului îşi aduseră 
aminte că trăiesc vremuri noi şi, cu excepţia naţional-ţărăniştilor, 
izbucniră în ovaţii. 

Caţă, mai puţin tulburat decât Arghir, se adresă întregii 
adunări: 

— Domnilor miniştri, domnilor deputaţi, sunt profund mişcat 
de atenţia ce mi-o acordă maiestatea sa regele. Aceasta 
demonstrează că renaşterea a început cu adevărat şi sunt fericit 
că a început cu guvernul prietenului meu din copilărie Nicolae 
Arghir, mare patriot, care ştie de unde ni se trage nenorocirea: 
de la jidani! De asta, domnilor miniştri şi domnilor deputaţi, 
degeaba îşi închipuie perciunaţii că guvernul Arghir va pleca. 
Guvernul Arghir rămâne şi va rămâne în vecii vecilor. De aceea 
strig: Trăiască regele! Trăiască prietenul meu Arghir! Moarte 
jidanilor! 


x 


Seara, Arghir se afla la palat, spre a raporta regelui asupra 
lucrărilor de validare. Regele, după ce îl ascultă cu interes, îi 


spuse: 

— Bun! Acum ai, domnule profesor, un parlament legal, cu 
care să poţi guverna după toate normele constituţionale. 

— Da, sire! Parlamentul acesta va fi cea mai bună dezminţire 
ce s-ar putea da zvonurilor că am vrea să întronăm aici un regim 
de dictatură. 

— S-o dezminţi din toate puterile, domnule profesor! Regimul 
este constituţional şi parlamentar şi aşa va rămâne. 

— Sunt fericit, sire! 

— Şi eu îţi mulţumesc, domnule profesor, că mă ajuţi să dreg 
în ţara aceasta tot ce au stricat alţii. 

— Sire, eu nu cer nimic altceva decât să fiu de folos ţării şi 
regelui meu! 

— Perfect! Şi acuma, te rog să-l numeşti îndată pe Răşcanu, 
ministru de stat!... Până într-o oră să depună jurământul. lată şi 
decretul gata iscălit. 

Arghir luă decretul din mâna regelui: 

— Mulţumesc, sire! 

— Aşa, domnule profesor! Şi doresc ca de azi înainte să nu se 
mai ţină niciun consiliu de miniştri fără mine. Vreau să asist la 
toate şedinţele. 

Cu mare greutate găsi profesorul Arghir cuvintele care ar 
putea exprima cel puţin în parte neţărmurita lui bucurie: 

— Sire, este un gând minunat!... Şi o cinste!... Este un semn 
de înaltă preţuire şi încredere în umilul servitor al maiestăţii 
voastre, care sunt eu! 

— Da! făcu regele. Şi o mare economie de timp! 


x 


Şi guvernarea lui Arghir continuă în acelaşi ritm nou, dinamic, 
cu care începuse. O măsură de la care aştepta mult bine pentru 
ţară luă Arghir cu privire la accesul publicului în ministere. De 
mult observase ilustrul profesor că din cauza libertăţii cu care 
lumea intră şi iese din ministere, aceste instituţii s-au 
transformat într-un fel de piaţă ori de bursă, în care oamenii vin 
să trateze şi să încheie afaceri. Dar nu numai atât. Zilnic, mii de 
cetăţeni vin pe la ministere cu petiţiile lor şi aleargă de colo până 
colo, din birou în birou, fără niciun rost altul decât să tulbure 
elanul de muncă al funcţionarilor. O asemenea dezordine nu mai 
poate fi tolerată. Intrarea publicului în ministere trebuie 


interzisă. Cei care au să se plângă de ceva, ori să ceară ceva, să- 
şi depună cererile la registratură - şi în zece zile fiecare îşi va 
găsi răspunsul publicat în Monitorul oficial. 

Uşile ministerelor, fură, deci, zăvorâte marelui public, dar 
după două zile Aureanu veni la Arghir: 

— Frate Arghir, am pentru dumneata câteva cifre instructive. 
Ştii câte petiţii primeşte zilnic ministerul de război? 1.800. Şi 
ministerul de interne, 3.700, fără prefectură şi siguranţă. Şi 
domeniile, 500. Şi finanţele, 1.400... Şi aşa mai departe. După 
socoteala mea, autorităţile primesc atâtea petiţii pe zi, încât 
Monitorul oficial ar trebui să apară zilnic în două mii de pagini! 

Pentru Arghir lucrurile luară un aspect grandios. 

— Două mii de pagini? făcu el, extaziat.. Va fi cel mai mare 
Monitor oficial din lume! 

— De acord, frate Arghir! îi răspunse Aureanu. Dar, te rog să 
preiei dumneata ministerul de finanţe 

Arghir îngălbeni. Înţelese! 

— Păcat! zise el, trist. 

Dar, de-a doua zi, se avântă, cu energie îndoită, în domeniul 
cultural. 

— De aci înainte, toţi învățătorii şi toate învăţătoarele nu mai 
au voie să umble decât în costum naţional! 

Speriaţi, învățătorii începură să facă intervenţii la Bucureşti: 

— De unde, păcatele noastre, costum naţional, dacă nici leafa 
nu ni se plăteşte! 

— Nu vreau să ştiu nimic! strigă Arghir. Ţara este ţară 
românească şi cine refuză să umble în costum naţional nu-i 
român!... Aşa că să vă puneţi costum naţional, dacă vreţi să nu 
zburaţi de la catedră. Toată lumea în costum naţional! Şi voi şi 
elevii! 

Carol, care simţea că Arghir repetă cu aceste costume 
naţionale istoria cu halatele petetistelor, îl convocă pe primul său 
sfetnic: 

— Domnule profesor, noi doi suntem destinaţi să facem lucruri 
mari pentru ţara aceasta. Renunţă, te rog, la costumele 
naţionale! 

Arghir renunţă, dar pe sub seară, ţara se trezi cu un nou 
decret: toţi elevii vor purta de aci înainte numai saboţi de lemn, 
în loc de opinci sau pantofi. 

— De ce saboţi, domnule profesor? l-a întrebat regele. 


— Pentru că se poartă şi în Olanda. 

— Numai pentru atât? 

— Ba nu! Pentru că sunt ieftini! 

— leftini, ieftini, dar sunt şi buni? 

— Buni, sire! O pereche de saboţi ţine cât douăzeci de perechi 
de pantofi de piele. 

Pentru rege, era un argument decisiv: cu saboţii de lemn nu-i 
nicio afacere. Prea sunt durabili. 

— Nu! zise el. Or fi saboţii ieftini şi buni dar au un cusur: fac 
prea mare zgomot şi mai mult tulbură liniştea clasei!... Renunţă, 
domnule profesor!... Noi doi suntem destinaţi să facem lucruri 
mari pentru ţara aceasta. Nu ne trebuie saboţi! 

Arghir renunţă la saboţi, dar nu renunţă la ideea de a face 
niţeluş bine ţării. Aşa că, în plină vară, decretă ca de sfinţii Petru 
şi Pavel să se adune în congres la Bucureşti, premianţii tuturor 
şcolilor primare şi secundare din ţară. Din considerente de 
morală, primul ministru, care era şi ministru al educaţiei 
naţionale, dispuse ca premianţii de ambele sexe să vină la 
Bucureşti însoţiţi de către părinţi. Dar iar se interpuse Aureanu: 

— Frate Arghire, îi spuse el, au venit azi la mine ăia de la căile 
ferate, cu o falcă-n cer şi una-n pământ, că-i nenorocim!... Dacă 
se ţine congresul, calea ferată e silită să suspende toate 
trenurile de pasageri şi de marfă pe o săptămână... 

— De ce? 

— Pentru că nu se poate altminteri. După rapoartele primite, 
numărul premianţilor şi părinţilor care ar veni la congres se 
ridică la şase sute de mii! 

— Şase sute de mii? 

— Vezi că te miri?... Şi apoi, de unde iei banii! 

Căzu şi proiectul acesta, dar neobosita fantezie a ilustrului 
Arghir zbură, până se opri asupra unei idei menite să reînnoiască 
spiritul şcolii din temelii. Şcolile n-ar mai trebui să fie o sarcină 
pentru buget. Ele s-ar putea întreţine şi singure. 

— Cum? întrebă Aureanu teribil de intrigat. 

— Mai toate şcolile au terenuri libere pe care se cultivă grâu, 
porumb şi zarzavaturi. Am dat ordin ca de aci înainte şcolile să 
nu mai cultive decât plante medicinale pentru bolile de stomac, 
de plămâni, de rinichi, de gât, de piele... de toate. Din vânzarea 
buruienilor, şcolile vor câştiga atâta, încât să nici nu mai aibă 
nevoie de noi. 


Aureanu îşi luă capul în mâini, medită profund câteva clipe, 
apoi ridică nişte ochi obosiţi la Arghir: 

— Ştii ce, domnule profesor?... Eu zic s-o lăsăm încurcată! 

Arghir o lăsă încurcată, pentru că în zilele acelea i se ivi 
prilejul să facă niţeluş bine ţării, într-o chestiune mult mai 
urgentă. Şase mii de învăţători şomeri se adunaseră la Bucureşti 
spre a li se da posturi în învăţământ. Arghir le făgăduise găzduire 
şi foi de drum la întoarcere. Dar la Bucureşti, învățătorii aflară că 
pentru zece mii de solicitanţi nu sunt decât o mie opt sute de 
locuri, care şi acelea se dau numai prin protecţii şi prin misiţi. 
Neodihniţi, pentru că Arghir nu le-a dat adăpost - nemâncaţi, 
pentru că Arghir nu le-a dat de mâncare - desperaţi, pentru că 
Arghir nu le dădea posturi - învățătorii s-au încolonat spontan şi 
au pornit-o, cu gândul să demonstreze în faţa palatului. 

Arghir, cum a aflat, l-a şi chemat la telefon pe Aureanu: 

— Ai auzit obrăznicie? îi strigă el în receptor. Să mi se aducă 
mie, învățătorul şi ministrul lor, o asemenea insultă! 

— Adevărat! confirmă Aureanu. Au cam întrecut măsura! 

— Ba au cam întrecut-o cu mult! strigă şi mai revoltat Arghir. 
De aia, te rog: ocupă-te de ei!... Dacă suntem o ţară de ordine, 
nu înţeleg să fac excepţie cu învățătorii. Ordinea-i pentru toţi. Nu 
vreau anarhie. Şi mai ales nu vreau anarhie în şcoli. 

— S-a făcut, domnule profesor! răspunse bucuros Aureanu, 
care era, de felul lui, om săritor. 

Un scurt telefon lui Spiru Maramă şi o jumătate de oră după 
aceea, Arghir avu plăcerea să-l audă pe Aureanu la telefon: 

— Alo, domnule profesor... Asculţi? lţi dau un miliard, bani 
gheaţă, dacă mai găseşti un singur învăţător de-ai dumitale pe 
Calea Victoriei! N 

Arghir răsuflă uşurat. In sfârşit, cu răbdare, cu stăruință, cu 
energie, a izbutit să facă ceva pentru ţara aceasta! 

Desigur că era inevitabil ca lanţul satisfacţiilor pe care i le 
dădea puterea de a face niţeluş bine ţării, să fie întrerupt de 
unele mici neajunsuri. Astfel, într-o zi, la Mangalia, unde ţara îl 
chemase să facă plajă, veni la el o delegaţie de agricultori 
dobrogeni să i se plângă. 

— Ne sugrumă datoriile agricole, domnule prim ministru! 

— Nu le mai plătiţi! le strigă Arghir, căruia climatul maritim îi 
dădea remarcabile impulsuri dinamice. 

— Ni se protestează poliţele! 


— Lăsaţi să vi le protesteze! Am avut şi eu poliţe protestate 
pentru tipografia mea de la Văleni. Astăzi nici cei care dau 
faliment nu mai pot fi bănuiţi de fraudă. Toată lumea înţelege că 
trecem prin vremuri grele. 

— Am dat gajuri şi ipoteci şi băncile ne cer cote peste puterile 
noastre, domnule prim ministru! 

Domnul prim ministru izbi cu pumnul în masă: 

— Nu le daţi nimic! 

Şi foarte energic, către capul delegaţiei: 

— Du-te mâine la Bucureşti şi spune-i ministrului de justiţie 
din partea mea să dea ordin preşedinţilor de tribunale să amâne 
vânzările silite şi să le tărăgăneze. Vom discuta chestiunea în 
primul consiliu de miniştri şi până la deschiderea parlamentului 
vom găsi o soluţie. 

— Domnule prim ministru, aşa cum s-a găsit un mijloc pentru 
ajutorarea bancherilor, nu s-ar putea găsi ceva şi pentru noi? 

— Ce? 

— Asanarea datoriilor! 

— Ce asanare, domnule? izbucni, mânios, primul ministru. 
Prindeţi şi voi câte un cuvânt din presă şi-l folosiţi... Presa!... Las’ 
că pun eu botniţă presei! 

— Dar nici n-am citit gazetele de când cu munca câmpului, 
domnule prim ministru! 

— Bine faceţi!... Nu vă luaţi după ce spune presa şi vedeţi-vă 
de treabă! 

— Dar nu o mai putem duce aşa, domnule prim ministru! 

— Răbdaţi! 

— Am pierdut şi răbdarea! 

— Cine a pierdut răbdarea, n-are decât să se arunce în mare! 

— Dar statul nu trebuie să ne ajute, domnule prim ministru? 

— Statul? Niciun cetăţean nu are dreptul să ceară ca statul să- 
i vină în ajutor! 

Şi subit dezolat, Arghir cobori tonul la cel mai trist diapazon: 

— Nu ştiu ce vreţi de la mine! Eu nu vă pot face nimic! Eu nu 
am decât doi membri în guvern: pe Petrescu-Goleşti şi pe Rahat! 
Ceilalţi sunt ai maiestăţii sale regelui. Prin urmare, eu nu sunt la 
putere cu partidul meu şi aşa e mai bine. Suferiţi de 
cincisprezece ani şi nu v-aţi plâns nimănui. Şi acuma îmi cereţi 
să repar eu lucruri stricate în cincisprezece ani? 

Toată discuţia ajunse la urechile regelui care-l însărcină pe 


Puiu să-i comunice lui Arghir la Mangalia că ar dori să-l vadă cât 
mai degrabă. 

— Ce e cu declaraţiile de la Mangalia, domnule prim ministru? 
l-a întrebat regele. 

— Sire, presa e de vină! 

— Poate! Dar cred că ar trebui să fii mai precaut, ca să nu se 
dea loc la interpretări greşite! Lumea nu prea poate înţelege 
care e diferenţa dintre «miniştrii mei» şi «miniştrii regelui»... 

Când se despărţi de rege, Arghir îl întâlni pe scară pe Mihail 
Teianu. 

— ţi spun sincer, dragă Mihail, îmi simt puterea de lucru 
zdrobită. Toată lumea e împotriva mea. Dacă mi s-ar vorbi 
limpede, aş trage consecinţele fără nicio supărare! Te rog, 
spune-i regelui din partea mea că am venit aici, fără s-o fi cerut, 
ca prim ministru, şi că sunt gata să plec ca simplu profesor 
Arghir. Şi nu mă voi simţi scăzut cu nimic! 

Concedie şoferul şi o porni pe jos, cu jobenul în mână, să ştie 
lumea că nu mai e primul ministru al ţării. Dar când să se 
apropie de casă, îi veni din urmă în goana mare o maşină: 

— Domnule prim ministru! Domnule prim ministru! 

Era Puiu, care sări jos şi se repezi la Arghir: 

— Domnule prim ministru, m-a trimis maiestatea sa regele! 
Nu se poate! E mâhnit că v-aţi putut închipui că a vrut să vă 
supere! Maiestatea sa regele vă iubeşte! Pe cuvântul meu de 
onoare! 


IX 


Şi s-au ascuţit condeiele, şi s-au muls fanteziile, şi s-au migălit 
frazele, spre a se putea scrijeli în cartea de granit a neamului o 
nouă şi glorioasă pagină din istoria restauraţiei: principesa 
lleana, fata cea mai mică a reginei mame Maria, se mărită. 
Această mare faptă regală aducea încă o rază de nădejde în 
cocioabele şi bordeiele a milioane de muncitori şi ţărani. Ileana, 
micuța noastră Ileana, se va aşeza, cu ajutorul lui Dumnezeu, la 
casa ei. Şi te pomeneşti că va avea şi copii! De necrezut! Mai ieri 
era numai... ia, atâtica... şi acuma, uite-o mireasă! Doamne! 
Cum trece vremea! 

Şi scriau trubadurii că în castelul Peleş care «apare în noapte 
ca un adevărat palat de basm răsărit din bagheta unei zâne», 
musafirii n-au fost toţi de-un fel ci de două: unii care, prin 
prezenţa lor, făceau o plăcere mai mare familiei regale - şi alţii, 
o plăcere mai mică şi că musafirii care făceau familiei regale o 
plăcere mai mare au fost conduşi de-a dreptul în sufragerie. Cât 
de frumoasă era sufrageria aceasta, cronicarii ziceau că, oricât 
talent ar avea, le-ar fi greu să descrie. Atâta puteau spune: că-ţi 
lua ochii. Era, cum se zice, o «feerie». Pereţii erau acoperiţi cu 
lambrisuri, sau tăblii de stejar sculptat. In mijlocul mesei se afla 


o fântână în miniatură a pârâului Peleş, care «ţâşnea în susur 
cristalin şi neadormit», stropind cu picurii săi o mică grădină de 
«roze japoneze roşii». Cât despre argintăria şi cristalurile de pe 
mese, cronicarii spuneau că «erau un tablou cum nu se vede 
des». 

Dar tabloul acesta pălea pe lângă celălalt tablou al însuşi 
dineului regal. Pentru a-l putea cuprinde în ansamblu, cântăreții 
bogăției regale fură îngrămădiţi într-un colţ, de unde puteau 
admira în voie, stând în picioare şi înghițind în sec, viteza şi arta 
cu care dispăreau pe nobilele gâtlejuri princiare şi ducale, 
sandviciurile, pateurile, peştii, rațele, găinile, curcanii, sticlele de 
vin, şampanie, coniac şi câte se vor mai fi găsind prin pivnițele şi 
cămările palatului. 

Dar în timp ce familia regală şi oaspeţii ei de mâna întâia beau 
şi mâncau, nici oaspeţii de mâna a doua nu stăteau degeaba. Se 
plimbau la etajul întâi şi al doilea al palatului, îşi zâmbeau fericiţi 
şi se bârfeau cordial, răcorindu-şi gâtlejurile şi nădufurile cu 
oranjadele servite de valeţi, copios, în pahare tot de cristal, dar 
de o calitate inferioară cristalului de la masa regală. 
Deocamdată, convorbirile sunt discrete. Toţi aşteaptă ca masa 
din jurul fântânii să se termine şi ca primul vals să înceapă. 
Doamnele, domnişoarele, ofiţerii, până şi muzica regimentului de 
gardă, «freamătă în surdină», cum zic istoriografii acestei nopţi 
neuitate, «în aşteptarea semnalului». Domnii în vârstă se 
mărginesc să transpire în gulerele lor, făcând complimente 
cuconiţelor care sunt superbe în toaletele lor. Una poartă o 
rochie «ca petala unei roze pale», alta «a rechiziţionat o parte 
din azurul unei nopţi senine, pentru a-şi confecţiona cea mai 
modernă robă», a treia «e remarcată prin toaleta ei de velours 
chiffon rouge pompsien brodat cu negru»... 

In sfârşit, ultimul toast la masa regală a fost rostit şi ultimul 
musafir s-a ridicat de pe scaun. Musafirii care au mâncat şi cei 
care n-au mâncat se pot amesteca între ei: semnalul a fost dat 
ca valsul să înceapă, grupele să circule mai liber şi conversațiile 
să nu se mai facă în şoaptă. Zarvă este destulă. Veselia e mare. 
Dar cel mai vesel şi mai agitat dintre toţi este Puiu. Extrem de 
dinamic, Puiu apare şi dispare, ca un director de circ, într-un frac 
bleu, brodat în frunze de stejar din fire de aur şi în pantaloni gri 
deschis, care constituie noul lui costum de ceremonie, după 
modelul desenat de însuşi regele Carol. 


Deodată, apare în mijlocul musafirilor, mireasa, care, în rochia 
ei de un roz abia colorat, «înaintează surâzătoare, urmată de 
imperialul ei mire». După tânăra pereche, vine regina Maria, 
împodobită cu aurul broderiilor, cu briliantele decoraţiilor şi cu 
perlele ei. In urma reginei apar îndată şi părinţii mirelui, surorile 
miresei, verii şi verişoarele din casa de Habsburg şi casa de 
Hohenzollern. Numai tânărul rege al ţării nu e încă prezent. Stă 
de vorbă într-o galerie de lângă sală, cu Arghir, care, cu pieptul 
plin de stele şi cruci române şi străine, îi spune: 

— Sire, să nu fii prea îmbielşugat în amabilităţi faţă de Dacu şi 
ai lui. Asta rog pe maiestatea ta! Nu pentru mine, sire, care sunt 
în serviciu comandat şi gata oricând să plec, ci ca să nu se 
creadă că regele a capitulat înaintea celui mai îndrăzneţ. 

ingrijorarea lui Arghir era îndreptăţită. Dacu, omul care acum 
un an l-a părăsit pe rege sub pretextul că nu vrea să stea sub 
papucul Roşcatei, se afla astăzi printre musafirii lui. Fără 
remuşcări şi fără ruşine. Anul trecut, a trântit uşa şi s-a lăudat că 
e intransigent. Trădat de membrii guvernului său, a plecat în 
străinătate şi s-a lăudat că-i intransigent. După plimbare, s-a 
înapoiat în ţară şi s-a lăudat că e intransigent. Şi a repetat atâta 
că e intransigent şi intransigent, că s-au supărat şi cei de la 
Capsa, care au sărit, într-un glas: 

— Dar cine-l întreabă? 

Abia atunci a simţit Dacu că ar trebui ceva nou - şi, ca să fie 
iar în centrul de atenţie a lumii, şi-a dat demisia de la şefia 
partidului, care a trecut în mâna lui Jugănaru. 

Cel mai fericit era Crai-Voievod. De Jugănaru puţin îi păsa. Pe 
Jugănaru îl va putea da oricând în lături. Cel care-i stătea în cale 
era Dacu. Şi acuma scapă de el. Totuşi, Crai-Voievod se mai 
temea: cine ştie! Poate că se mai răzgândeşte fratele Dacu! Ca 
să fie mai sigur, Crai-Voievod, care cunoştea încăpăţânarea 
amicului său, se gândi să i-o întărâte. Işi aranjă, deci, o moţiune 
din partea partidului, precum că demisia lui Dacu este respinsă - 
şi alergă cu ea la Bădăcin. 

— Frate luliane, degeaba! Nu te lăsăm! Tu îţi dai demisia uşor. 
Dar pe noi cui ne laşi? Nu merge! Dacă tu pleci, e ca şi cum ne-ai 
tăia capul!... Să ştii!... Dacă te încăpăţânezi în demisie, plec şi eu 
din partid! Intâmple-se ce s-o întâmpla! Eu nu mai vreau să ştiu 
de nimic. Dacă fratele Dacu crede că poate lăsa ţara pe mâna 
bandiţilor, de ce n-aş crede-o şi eu, care nu sunt decât un vierme 


pe lângă el! Aşa că, te rog împacă-te cu regele şi vino înapoi! Îţi 
jur că Bagradian are dreptate când spune că nu trebuie să facem 
un drapel din fustele unei muieri ca Roşcata! 

Dacu se uita la fratele Alexandru şi se gândea: Tâlharul ăsta 
vrea să mă împingă la păcat şi să mă menţin în demisie. De aia 
stăruie el atâta să rămân: ca să mă silească să plec cu tot 
dinadinsul. Bine! 

Işi trecu mâna prin guler şi-i răspunse lui Crai-Voievod: 

— Scumpe Alecule, dacă n-ai fi tu, ci altul, l-aş fi apucat de gât 
şi l-aş fi dat afară. Dar fiindcă eşti tu... fie! Mă-mpac! 

Seara, Dacu povestea nepotului său Romulus Stoilă: 

— Noroc că am avut în casă nişte valeriană, altminteri cine 
ştie dacă fratele Alexandru mai ieşea din leşin! 

A doua zi, regele află prin oficiul unor prieteni comuni că Dacu 
vrea să se împace - şi-l pofti la nuntă. 

Prin urmare, Arghir avea de ce să fie necăjit - şi regele, care-l 
înţelegea bine, ţinu să-l liniştească: 

— Te rog să ai încredere în mine, domnule profesor! Voi 
păstra măsura. Aş vrea numai ca partidele trimise în refacere să 
nu rămână în raporturi rele cu mine. Cine ştie! Poate să mai am 
cândva nevoie de ele. 

ingrijorarea lui Arghir se transformă în panică. 

— Sire! zise ilustrul profesor, cu un tremur în glas. Schimbări 
de guvern ar face ţara ridicolă. Asta n-o spun pentru mine. Eu 
sunt gata să plec şi să uit ce am sacrificat şi voi fi oricând gata 
de noi sacrificii. Viaţa mea este închinată patriei şi tronului. 

Regele îşi repetă asigurările: 

— Domnule profesor, te rog să ai încredere în mine! 

— Sire, iau act de cuvântul regal. Vreau, totuşi, să-ţi atrag 
atenţia că, mai adineauri, Dacu a declarat cuiva că a venit la 
nuntă cu colanul ordinului Ferdinand, dar că şi l-a pus în silă! 

Se înclină şi se retrase, pentru că în acest moment urca 
scările Dacu, grav, cu privirea fixă şi ştearsă, şi cu sclipitorul 
colan al ordinului Ferdinand de gât. 

După ce-şi rosti felicitările de rigoare, Dacu începu să se scuze 
faţă de rege: 

— A fost o neînțelegere, sire! M-am simţit realmente bolnav şi 
trebuia să-mi văd de sănătate. Numai din motivele acestea m- 
am văzut silit să mă retrag. 

— Dar acum sper că te-ai făcut sănătos, domnule Dacu! îi 


răspunse, regele, amabil. 

— Mulţumesc! Mă simt ceva mai bine. De aceea aş vrea ca 
maiestatea voastră să-mi acorde o audienţă pentru a-i putea da 
explicaţii mai detailate. E necesar! 

— Cu plăcere, domnule Dacu! Dar asta s-ar putea numai peste 
o zi-două. Acuma trebuie să ne veselim! 

Arghir, care coborâse şi-l pândea pe Dacu, când văzu că 
discuţia se prelungeşte, începu să se plimbe furios în faţa scării. 
Pe neaşteptate, Traian Săpunaru îi ieşi înainte: 

— Ce faci, domnule profesor? 

Dar când văzu că Arghir îşi are ochii înfipţi în balcon, Săpunaru 
adăugă: 

— Da! De douăzeci de minute îl ţine pe maiestatea sa în loc şi 
nu-l lasă să coboare! 

Arghir spumega. 

— Este intolerabil! Asta e rea creştere! Cum îşi permite! 

in acest moment, Traian Săpunaru îl văzu pe Gănescu, 
primarul Capitalei şi se luă după el: 

— Gănescule! 

La câţiva paşi mai încolo, primarul se opri şi-l primi pe 
Săpunaru cu un zâmbet vesel: 

— Ce? Nu cumva tratezi intrarea ta în guvernul lui Arghir? 

Săpunaru se scutură cu scârbă: 

— Inţeleg să mă înec într-un ocean, dar nu într-un lighean! 

Regele cobori, în sfârşit, treptele, urmat de aghiotanţii săi şi 
se văzu îndată înconjurat de toţi şefii politici, din guvern şi 
opoziţie, care, odată cu felicitările, găsiră cuvântul potrivit să-şi 
exprime devotamentul lor neţărmurit pentru tron şi dinastie. 
Regele-i cuprinse dintr-o privire pe toţi şi găsi că n-are de ce să 
se plângă. Toţi ăştia sunt, într-adevăr, cu trup şi suflet pentru 
dinastie şi tron. Toţi sunt carlişti! In acest an de când se găseşte 
el la domnie, toţi ăştia s-au bătut între ei pentru a stabili 
adevărul: care e mai carlist decât celălalt? Care iubeşte pe rege 
mai mult? Care a suferit pentru rege mai mult, când a fost în exil 
şi care a luptat pentru rege mai mult ca să-l readucă în ţară? Şi 
când îi auzi, nu era unul să nu fi fost, încă de la 4 ianuarie 1926, 
pentru reintegrarea lui Carol în drepturile lui de moştenitor! Şi 
aceşti şefi politici se acuzau reciproc de oportunism, se luau de 
piept între ei, se provocau la duel, trăgeau mânioşi câteva 
gloanţe în vânt, dar nu se împăcau, ci se ciorovăiau mai departe, 


apărându-şi cu înverşunare fiecare milimetru din poziţia pe care 
sperau că au câştigat-o în inima regelui. Totuşi, când i-a chemat 
regele aici, să se bucure împreună cu el că se mărită micuța 
Ileana, toţi au înţeles că dacă se iveşte un prilej atât de fericit să 
depună încă o dată inima lor la picioarele tronului, face ca toate 
neînțelegerile dintre ei să fie suspendate un moment! 

Gândea şi regele la fel. Pentru un moment, face! Pentru un 
moment e foarte amuzant să-i vadă pe toţi împreună, cum îi 
cerşesc un cuvânt, ori un zâmbet, ori măcar o privire! Un 
moment împreună, nu-i nicio primejdie! Mâine se vor sfâşia din 
nou între ei! Asta depinde de el, nu de ei! 

Arghir, însă, care stătea deoparte, nu era de aceeaşi părere! 
Regele face o gravă greşeală că dă mâna cu asemenea banditi! 
Nişte  lichele! Nişte politicieni  scârnavi! Nişte impostori 
mizerabili! Bine a spus cine a spus că tâlharii ăştia nu sunt decât 
nişte carolingieni murdari, nu carlişti! Carolingieni, da!... Toţi!... 
şi Dacu... şi Jugănaru... şi Muică... şi Neaţă... şi Săpunaru... toţi! 
.. Ei, carlişti?... Dacă ei sunt carlişti, atunci ce este el, care l-a 
crescut pe Carol, l-a învăţat, l-a servit, a muncit pentru el... şi-a 
jertfit liniştea şi munca lui de savant de la Văleni, ca să-l ajute pe 
Carol, pe regele lui, care este numai al lui şi nu al acestor 
nemernici care vor să i-l smulgă din braţe! Aceşti ticăloşi fac tot 
ce poate scorni fantezia lor carolingiană ca să-l înlăture de la 
putere! Bagradian zice că guvernul Arghir este o «combinaţie 
abracadabrantă». Jugănaru susţine că guvernul lui ar fi «o 
baracă». Doctorul Bratu îl face, pur şi simplu, «aiurit»! li 
mănâncă invidia şi spaima. Dacă experienţa guvernului său de 
tehnicieni va izbuti, partidele lor vor deveni de prisos! Şi asta 
îngrozeşte pe aceşti paraziți! 

Un valet se apropie în grabă de Arghir: 

— Excelenţă, şeful dumneavoastră de cabinet a venit acuma 
de la Bucureşti! Trebuie să vă vadă urgent. 

Arghir nu putea înţelege cam ce caută şeful lui de cabinet aici, 
dar mereu cu teama că ar putea să i se întâmple ceva, fugi 
afară. 

— Excelenţă, îi zise şeful de cabinet. Am fost trimis de domnul 
secretar general. V-am adus corespondenţa ministerului! 

Primul ministru se însenină. Care va să zică, asta era. 
Corespondenţa! li ieşise cu totul din minte. leri, când a plecat din 
Bucureşti spre Sinaia, dăduse dispoziții ca nimic din 


corespondenţa prezidenţiei şi a ministerului instrucției publice să 
nu se rezolve fără el - şi să-i fie trimisă, toată, aici, spre 
semnare. 

— Bine! întinse el mâna, crezând că şeful de cabinet o are în 
servietă. Dă-mi-o! . 

— Excelenţă, mă iertaţi! îi răspunse, jenat, funcţionarul. În 
două zile, s-a adunat. Am adus zece saci. 

— Zece saci? 

Insuşi Arghir era îngrozit. Cum să se apuce acuma, în mijlocul 
nunţii, să semneze zece saci de corespondenţă? S-ar mai supăra 
regele! 

— la-o şi du-o înapoi la Bucureşti! hotărî el. O rezolv mâine. 

Şi se înapoie repede în salon, unde se ciocni faţă-n faţă cu 
Aureanu care se plimba cu tatăl mirelui bătrânul arhiduce 
Salvador. Aureanu îl recomandă pe Arghir: 

— Dumnealui este domnul Arghir, primul ministru al ţării! 

Era poate pentru a zecea oară de când Arghir îi era 
recomandat arhiducelui, care, surd, îşi duse mâna, pâlnie, la 
ureche şi-l întrebă: 

— Sunteţi din Bucureşti? 

— Nu! răspunse grav, primul ministru. Sunt din Botoşani! 

— Atunci ce căutaţi la Sinaia? 

Un gazetar străin îl abordă cu îndrăzneală pe Arghir, care era 
mulţumit că în felul acesta nu mai trebuia să dea arhiducelui 
nicio explicaţie. 

— Domnule prim ministru, o declaraţie scurtă. 

Arghir redeveni omul faptelor: 

— Scrie! Dorim să avem relaţiile cele mai bune cu toţi vecinii. 
Cu Rusia, însă, lucrul este imposibil. Rusia e bolşevică. După 
opinia mea, cea mai mare slăbiciune a bolşevismului stă în 
aceea că se întemeiază pe marxism. 

Mărunţelu, care-l însoțea pe gazetarul străin, interveni: 

— Aţi văzut ziarul meu de azi? 

— Mă ierţi, n-am avut timp! Ce ai scris? 

— Cer încadrarea comunismului în codul penal, ca un delict de 
drept comun. 

— Foarte bine, foarte bine! Te rog să treci pe la mine să mai 
vorbim! 

Un alt grup de ziarişti îl înconjura în acest moment pe rege, 
care dădea lămuriri asupra străjeriei: 


— De unde a răsărit nevoia de a crea această mişcare, cred că 
este uşor de ghicit. Ea este o urmare a războiului. Tineretul 
nostru creşte fără niciun ideal. Cu străjeria vreau să împlinesc 
acest gol. Scopul străjeriei este educaţia cetăţenească şi morală 
a tineretului. Deviza străjerului este: «Credinţă şi muncă pentru 
ţară şi rege». Din organizaţia străjerilor trebuie să facă parte 
obligatoriu tot tineretul de la şapte la optsprezece ani. 

— Este ceva în genul organizaţiei italiene «Balilla»? întrebă un 
jurnalist. 

— Nu! Străjerii nu seamănă cu «Balilla», deoarece nu sunt 
formaţiuni cu spirit militar. Nu sunt asemănătoare nici cu 
«Hitlerjugend», căci nu se face la străjeri politică. Vreau să 
feresc tineretul de politică de partid, pentru că vreau să dau ţării 
un tineret sănătos. Pentru aceasta muncesc optsprezece ore pe 
zi şi duc viaţa cea mai austeră. Curtea României este una din 
cele mai severe din Europa. Viaţa mea e lipsită de veselie. Când 
ofer un dineu, domnii în frac sau în uniformă vorbesc tot timpul 
despre probleme grave la ordinea zilei... Nu-mi pierd niciodată 
răbdarea şi curajul. Imi cresc fiul spre a face din el un suveran 
democrat. Imi iubesc meseria de rege... Vă rog să mă iertaţi! 

Şi se retrase într-un colţ cu Gănescu, primarul general al 
Capitalei, care-l aştepta. Nu trecură nici două minute şi doctorul 
Bratu se apropie de Muică şi de doctorul Gherlescu. 

— Aia doi, le zise el, arătând spre rege şi Gănescu, vorbesc 
ceva despre uzinele comunale... Am auzit o cifră: 30 de 
milioane... Poate ştiţi voi ce-o fi asta? Suma totală a 
concesionării uzinelor către americani, sau numai comisionul? 

— Comisionul! făcu Muică, sec. 

Doctorul Bratu îl apucă pe Muică de braţ: 

— Uite-l! 

Şi i-l arătă pe generalul Florescu, care trecea discutând aprins 
cu doamna Prykopp. 

— Inventatorul batistei! mormăi Muică. 

Şi tustrei se uitară, cu acelaşi zâmbet de dezgust şi de ură, 
după generalul Florescu, care, deşi numai de trei luni 
comandantul jandarmilor, îşi stabilise faima de inventator al 
batistei. De îndată ce a fost chemat în fruntea jandarmilor, 
generalul a venit la rege foarte alarmat: 

— Sire, jandarmii n-au batiste! 

Regele, care era informat că tatăl lui Puiu este perfect teafăr, 


îl ascultă cu interes: 

— Şi ce propui? 

— Să le furnizăm de urgenţă batiste. Vor fi batiste în scop 
educativ... Cu portretul maiestăţii voastre! Fiecare câte o batistă. 
Obligatoriu. Trei sute lei bucata. Le reținem banii din leafă. 

— Asta cât face? 

— Douăzeci şi unu de milioane. 

— Net? 

— Net, sire! Răspund eu! Douăzeci şi unu de milioane. 

— Şi când îi văd? 

— Mâine! 

Basmalele avură un dublu succes: unul economic şi altul 
psihologic. Cel economic: se vândură toate, până la una. Cel 
psihologic: a întărit prestigiul jandarmilor în ochii ţăranilor. Când 
se arăta jandarmul pe la ţărani să-şi scoată costul cu plusul 
reglementar, îi flutura batista pe sub ochi. 

— Mă, Naie, zi: neam de neamul tău a văzut o podoabă ca 
asta? 

Țăranul se uita la cârpa vopsită, dar nu-şi dădea seama ce-o 
fi: 

— O casâncă? 

— Ne! 

— O broboadă? 

— Ne! 

— Păi ce-o fi, don' jandar? 

Jandarmul desfăşura batista în toată întinderea ei şi-i arăta 
ţăranului portretul lui Carol: 

— Asta ştii cine e? 

— Cine? 

— Vodă! 

Şi ţâţâia ţăranul din buze a mirare! Vodă pe pânză! Mare 
minune! 

— Şi la ce-o fi bună asta? 

— Uite la ce! zicea jandarmul. 

Şi apucând batista cu ambele mâini îşi sufla nasul în ea. 

— Ai văzut? Asta e!... Basma! Şi numai eu am voie s-o port, 
bă! Ordin de la stăpânire!... Numai jandarmii! Auzi? 

Țăranul era zăpăcit. Păi jandarmul ăsta trebuie să fie mare al 
naibii, dacă îndrăzneşte să-şi sufle nasul drept în obrazul lui 
vodă! Şi abia de mai îndrăznea să-i spună: 


— Tare frumos, don'jandar! 

— Hehei, stai! Că o să fie şi mai frumos când o să scoţi biştarii 
pe ea! 

— Eu? 

— Păi tu! 

— Da’ ce am eu... cu... 

— Cum, mă? holba jandarmul ochii la țăran. Vodă nu-i vodă al 
tău? 

— Este, don’ jandar! 

— Păi dacă este al tău, ce-ai vrea, mă? Să plătesc eu pentru 
tine? 

Dar din afacerea aceasta, regele s-a ales la urmă cu un mare 
necaz: adică de ce să câştige jandarmii de pe urma batistelor 
mai mult decât el? Ca să se consoleze, întinse cumpărarea 
obligatorie a batistelor patriotice, asupra întregii armate şi a 
poliției. 

Cam asta trecea prin mintea celor trei şefi politici laolaltă, 
care, fără să vrea, asistară la o discuţie fulger între Arghir şi 
Curelea de la Democratul român: 

— Domnule preşedinte, este vorba de vreo schimbare de 
guvern? 

Incruntat, Arghir îi răspunse: 

— Dacă aş cădea eu, s-ar reîntoarce jaful! 

— Dar ce e cu pâinea, domnule prim ministru? 

— Care pâine? făcu Arghir, convins că acest june îşi permite o 
necuviinţă. 

— Se plânge lumea că s-a scumpit pâinea! 

Arghir se mai linişti. Junele e un om la locul lui. 

— Habar n-am! zise el. Cum aşa? 

— Aşa cum vă spun, domnule prim ministru! Ca să-şi 
mărească intrările, ministerul de finanţe a pus pe pâine un 
timbru pe care să-l plătească brutarii, fără să urce preţul pâinii. 
Şi brutarii se supun. Plătesc timbrul, fără să urce preţul pâinii, 
dar ca să-şi scoată paguba - scad din greutatea pâinii. 

— Ce vorbeşti? se minună Arghir. Şi scad, cu cât? 

— Cu vreo 40%. Aşa că pâinea de un kilogram cântăreşte 
numai şase sute de grame! 

Arghir ar fi reţinut ultimele cuvinte ale lui Curelea, dacă n-ar fi 
auzit glasul regelui pe aproape. Intoarse capul şi-l văzu pe Carol 
cum se silea să se facă înţeles de arhiducele Salvador. Arghir 


făcu doi paşi spre suveranul său, care-l recomandă din nou 
cuscrului imperial: 

— Este primul meu ministru, domnul Arghir. 

Salvador se înălţă în vârful picioarelor şi, fără să-şi 
deslipească, un singur moment, mâna de la ureche, îl întrebă: 

— Sunteţi din Bucureşti? 

— Nu! Din Botoşani! 

— Atunci ce căutaţi la Sinaia? 

Oricât de scurtă fusese conversaţia, Carol avu destul timp să 
dispară. Numai cu greu Arghir îl putu descoperi stând de vorbă 
cu generalul Prezan. Tremurând de enervare, Arghir îl pândi pe 
suveran aproape un sfert de oră - şi când văzu că regele este iar 
liber, îi tăie drumul: 

— Sire, faceţi bine că-l pregătiţi pe Prezan pentru prezidenţia 
consiliului. Nu-i bine să vină nepreparat. 

Regele protestă cu un aer de adâncă mâhnire. 

— Abuzezi de prietenia mea. Mă doare! 

Şi-i veniră lacrimile în ochi. Îl durea. Ar fi vrut să se scarpine. 
La rândul său, Arghir, emoţionat şi recunoscător, ar fi vrut să 
sărute mâna regelui. Dar niciunul, nici celălalt nu putură da curs 
sentimentelor lor. Era prea multă lume. Fără un cuvânt în plus, 
regele trecu pe lângă Arghir şi-i şopti lui Puiu: 

— Caută-mi-l îndată pe Aureanu! 

Aureanu fu găsit repede şi adus regelui, care, fară nicio 
introducere i se adresă, mânios: g 

— Ce vrea omul ăsta de la mine, domnule? Imi vine să-mi iau 
lumea-n cap!... Ce fac cu el? 

Ministrul finanțelor şi internelor primi cuvintele lui Carol cu un 
zâmbet discret de compasiune. Ce om complicat, regele!... li 
cere lui, să-l scape de Arghir, deşi n-ar vrea să scape de el. Dacă 
există în sufletul regelui vreun locşor, fie el cât de mititelu, 
pentru prietenie, acela era rezervat lui Arghir. Regele ţine la 
Arghir, pentru că-l leagă de el amintirea anilor când Arghir 
fusese profesorul său. Arghir îl impresionase pe atunci prin 
statura lui, prin barba lui neobişnuit de mare şi prin seriozitatea 
cu care-i povestea atâtea şi atâtea anecdote câteodată sărate, 
dar totdeauna nespus de pipărate. Arghir era însăşi copilăria lui. 
Şi asta Carol nu şi-o putea smulge din inimă. Totuşi, răbdarea lui 
era pusă la o prea grea încercare. Dezinteresat îl iubea numai pe 
profesorul Arghir, nu şi pe primul ministru Arghir. De primul 


ministru Arghir îl lega exclusiv interesul. Avea nevoie în capul 
guvernului de un om ca Arghir: confuz, anarhic, fără voinţă, lipsit 
de orice simţ politic, străin de cele mai nevinovate probleme de 
stat, fantezist, capricios şi setos de onoruri. Dar niciodată Carol 
nu şi-ar fi închipuit că poate fi cineva atât de confuz, atât de 
anarhic, atât de lipsit de orice simţ politic, atât de străin de cele 
mai nevinovate probleme de stat, atât de fantezist, atât de 
capricios şi atât de setos de onoruri. Numai pozne şi pozne, că 
au început să vină în ţară ziarişti de peste ocean, în mod special 
să-l cunoască pe primul ministru Arghir, despre care au auzit că 
este o apariţie bizară, cu totul exotică, un fel de Mussolini cu 
barbă, care-şi dă demisia de patru cinci ori pe zi şi care, între 
demisii, e foarte sentimental şi-i deranjează pe toţi de la treabă. 
Şi asta a început să-l cam obosească pe Carol. Aureanu 
înţelegea: Carol ar vrea, dar n-ar vrea să se despartă de 
profesorul Arghir. 

— Sire, glumi el, ar fi bine ca Arghir să vă acorde un mic 
concediu! 

— Exact! zâmbi Carol, mai bine dispus. Cred că-l merit! 

— Din plin, sire! 

— Atunci? 

— O soluţie ar fi, sire! Trebuie să vă mărturisesc că nu este 
improvizată şi nu vine de la mine. Dar îmi surâde din motive 
egoiste, pentru că şi eu simt nevoia să mă odihnesc niţel. 

— Ei, hai, să te-aud! făcu regele, nerăbdător. 

— Ministrul Franţei m-a întrebat aseară dacă Arghir ar putea fi 
rupt de la importantele lui treburi de stat, spre a se duce la Paris. 

— Pentru? 

— Pentru o chestie care nu poate decât mări gloria ţării: 
Franţa are de gând să-i decearnă primului ministru al nostru 
diploma de doctor honoris causa al universităţii din Paris. Asta o 
să-i ia lui Arghir cel puţin zece-cincisprezece zile. 

Regele exultă: 

— Zece-cincisprezece zile?... Să plece... Să plece imediat!... 
La Paris... în Sumatra... în Honolulu... în Filipine... oriunde o fi 
numai să mă lase în pace câtăva vreme. Nu mai pot. Mereu îmi 
scoate ochii cu sacrificiile lui şi mereu trebuie să-i fac declaraţii 
de dragoste! 

Apoi, serios: 

— Ştii ce-mi vine să cred? Că Arghir ăsta nu-i totdeauna 


confuz! Ştie că am nevoie de un zăpăcit ca el... Şi cu zăpăcelile 
lui mă şantajează! 

Aureanu râse: 

— Dar noi nu suntem zăpăciţi, sire! 


x 


Când se lumină de ziuă, Arghir ieşi din compartiment. Era 
fericit. Deşi era prim ministru al României şi deşi se afla pe 
teritoriul român, putea să se plimbe liber pe culoar şi să se arate 
la fereastră în voie. Nu se mai simţea ca acum zece zile, când cu 
acelaşi tren părăsea ţara, pe ascuns, pitit în vagon, cu perdelele 
trase, ca un hoţ urmărit de poliţie!... Să se ascundă în propria lui 
ţară... De ce?... De frica duşmanilor? Nu! Şi aici e necazul! Dacă 
s-ar teme de liberali, mă rog! N-ai avea de ce să te miri! Dacă s- 
ar teme de neţişti, iar ar fi foarte firesc!... Sau de național- 
ţărănişti!... Cel puţin ăştia sunt adversarii lui mărturisiţi, care, din 
orice fac o armă împotriva lui. Dar să se teamă de proprii lui 
colegi din guvern, care abia aşteaptă să-şi întoarcă el capul ceva 
mai încolo, ca să-l mănânce de viu, asta numai la noi, în Balcani, 
se poate întâmpla. Şi totuşi, aşa este. Cu frică a trebuit să plece 
la Paris. Pe ascuns. Să nu afle nimeni, nimeni. Şi să nu afle mai 
ales amicul şi locţiitorul său, Aureanu. Şi doar se avea bine cu el. 
Luna trecută când majorităţile parlamentare l-au sărbătorit pe 
Aureanu, a venit şi Arghir de la Văleni la banchet, ca să spună: 

— Ne-am cunoscut târziu, dar când ne-am cunoscut ne-am 
strâns mâinile şi când doi boieri îşi strâng mâinile, este de-ajuns. 

La care Aureanu i-a răspuns: 

— Sunt atât de mişcat de gestul de prietenie al lui Arghir care 
a venit special pentru mine de la Văleni, încât mă simt aproape 
umilit. j 

Erau, aşadar, buni prieteni. li plăcea, desigur, lui Aureanu să-i 
arunce câte o săgeată. Dacă cineva îl întreba, de pildă, ce părere 
are despre situația politică, Aureanu îndată îl trimitea la Arghir: 

— Adresează-te lui Arghir. Eu nu mă ocup de politică. Sunt 
prea ocupat pentru aceasta. 

Sau îi aranja lui Arghir o presă proastă. Ca ministru de finanțe 
şi ca ministru de interne avea fonduri, aşa că putea dicta presei 
să-l laude pe el şi să-l ia peste picior pe Arghir. Dar întotdeauna 
lucrurile se aranjau frăţeşte, cu lacrimi şi îmbrăţişări - pentru că 
Aureanu era un bun patriot. Un boier. Un adevărat boier. Ca 


ministru de interne, avea trei subsecretari de stat, trei secretari 
generali şi paisprezece şefi de cabinet, care dispuneau de şapte 
automobile. lar ca ministru de finanţe, predica, sincer, economia. 

— Numai prin economie vom salva ţara. 

Şi-i spuse lui Arghir: 

— Te rog rade, în interesul ţării, şcolile de care nu este nevoie. 

Arghir, care nu putea rezista la niciun apel în interesul ţării, 
rase dintr-un condei două sute cincizeci de şcoli secundare, 
normale, comerciale şi de meserii. Orice i-ar fi cerut Aureanu, 
Arghir l-ar fi satisfăcut pe loc, numai să fie pace între ei. O 
reclama ţara, o reclama regele. Dar Aureanu era un om neserios. 
Se ţinea numai de farse. Mai întâi cu Dacu. De când cu nunta 
Ilenei, Dacu îşi făcea mereu de lucru pe la palat. Prima lui 
audienţă de împăcare cu regele a durat trei ore şi ceva. Un prost 
trebuie să fie şi prost crescut! Să-i răpească regelui trei ore şi 
ceva! Şi repede s-a dus la rege să-l informeze cât este de 
indignat: 

— Omul politic ţine pe suveran nu ştiu câte ceasuri, în loc să-şi 
dea seama că un politician inteligent îşi poate ispăşi păcatul într- 
un sfert de oră de scuze şi că a abuza de bunătatea regelui nu e 
conform cu cea mai elementară politeţă, el îşi închipuie că regele 
este la dispoziţia lui, ca să-i asculte toate flecărelile! 

Regele îl ascultă şi-i dădu dreptate: 

— Da, e cam nepoliticos! 

Arghir sări: 

— Sire, Dacu nu e numai nepoliticos, ci şi perfid. Te înşală! 
Este o nouă maşinaţie a acestui călugăr făţarnic, sire! Nu-l mai 
primi! Vrea să dărâme tronul şi dinastia. Este născut preşedinte 
de republică, sire! 

Regele-i apucă mâna şi i-o strânse cu căldură: 

— Am să ţin seama de avertisment, domnule profesor! Am să 
ţin seama. 

Dar pe înserat, Rahat se năpusti la Arghir în birou: 

— Domnule prim ministru, Dacu a fost iar la rege! 

— Când? 

— Acu cinci minute a plecat de acolo! 

Până a ajuns la palat, Arghir n-a mai ştiut ce se petrece cu el. 
Nu mai vedea şi nici nu mai auzea nimic. Atâta vroia: să ajungă 
la rege. În prag, însă, generalul Mateescu îi şopti la ureche: 

— Domnule prim ministru... e cam greu! 


— De ce? 

— E Mimi aici... şi s-ar supăra maiestatea sa! 

— Bine! făcu Arghir, hotărât. Aştept! 

Mateescu era de-a dreptul desperat: 

— Domnule prim ministru, n-ar fi nimic, dacă n-ar aştepta şi 
Lily! 

Arghir înţelesese că riscă să-l apuce aici dimineaţa, aşa că 
preferă să se ducă acasă. Cel puţin acasă poate să se culce. Dar 
a doua zi, la prima oră cuviincioasă, fu din nou la palat: 

— Sire, aud că Dacu a fost iar pe aici. Şi în calitatea mea de 
prim ministru al ţării, dator să veghez asupra liniştii maiestăţii 
tale, vreau să ştiu ce a vrut acest domn! 

— Ce să vrea, domnule profesor? Ce vor toţi oamenii politici: 
puterea! 

Arghir scrâşni din dinţi: N 

— Cum aşa, puterea? Să mai aştepte!... In definitiv, ce-i 
supără atâta pe domnii aceştia că se află în opoziție? Dar ce cred 
ei? Că a sta în opoziţie e o ruşine? Nu e nicio ruşine să fii în 
opoziţie, dacă ştii s-o porţi cu demnitate! In opoziţie poţi uneori 
influenţa politica ţării în mod şi mai eficace chiar decât de la 
guvern. 

— Da, domnule profesor! zise regele. Dar vezi că ei nu înţeleg 
acest lucru. Ei nu sunt atât de luminaţi şi modeşti ca dumneata! 

— Tocmai de aceea, sire! De ce-ţi trebuie asemenea oameni 
în jurul tronului? De ce-ţi trebuie zarafi în templu, sire? 

— Nici nu mă gândesc! îl asigură regele. 

La ieşire, îl aştepta Puiu: 

— Sunteţi supărat, domnule prim ministru? 

— Ba bine că nu! 

— Dacu? insinuă Puiu. 

— EI! 

Puiu se uită în dreapta şi în stânga, apoi se îndoi spre Arghir 
ca să-i spună în şoaptă: 

— Nici nu se putea altfel, domnule prim ministru!... Dacă 
domnul ministru Aureanu, ori de câte ori vine pe aici, numai de 
bine îl vorbeşte pe Dacu! 

— Aureanu? 

— Aureanul! 

Asta a fost o dată. A doua oară, s-a întâmplat cu alegerile 
parţiale din Neamţ. Arghir îi poruncise categoric lui Rahat, 


subsecretarul de la interne: 

— Nicio propagandă de-a lui Aureliu Cziucziewicz în Neamţ. 
Trebuie să fie ales candidatul lui Caţă. 

Rahat a fost foarte energic. A arestat legionari pe capete. Dar 
legionarii, ce făceau, ce dregeau... a doua zi erau liberi şi-şi 
vedeau mai departe de făgăduieli: că vor împărţi ţăranilor toate 
averile străinilor. Că vor şterge toate datoriile agricole. Că vor 
face din fiecare ţăran un chiabur. Mergea Aureliu din gospodărie 
în gospodărie însoţit de câţiva aghiotanţi şi împărțea cu ambele 
mâini, din ce avea să aibă când va fi el capul ţării: 

— Dumneata câte hectare ai? 

— Un hectar! 

Aureliu se întorcea spre ai lui. 

— Treceţi-l cu trei hectare! 

Apoi către al doilea: 

— Da' dumneata ai vacă? 

— N-am! 

— Înscrieţi-l cu două vaci!... Şi dumneata? 

— Eu n-am nimic. Nici pământ, nici plug, nici boi. 

— Puneţi-l cu două hectare, plug şi doi boi! 

Arghir afla şi făcea spume la gură: 

— Auzi, mama lui de leah! A luat în braţe toate trucurile lui 
Take!... Ce faci, Rahat?... Asta ne suflă locul în Neamţ! 

— Nicio grijă, domnule profesor!... lese omul lui Caţă! 

— Nicio grijă, nicio grijă şi ăsta-şi bate joc de noi! răcnea 
profesorul Arghir. Ce-i cu doctorul Băcleanu? 

Bietul Rahat înghiţea în sec. Era şi el uluit de inovațiile pe care 
le introducea Aurică în propaganda lui electorală. A găsit la 
Boiştea, un doctor Băcleanu care era pe moarte, l-a întins pe-o 
targă, a început să-l plimbe din sat în sat şi l-a învăţat să spună: 

— Votaţi-l pe Aurică! Votaţi-l pe Aurică Cziucziewicz. 

Cu lozinca asta a murit, nenorocitul, sub ochii unui sat întreg: 

— Votaţi-l pe Aurică! 

— Şi cine a învins în alegeri? Aurică Cziucziewicz! Cu toate că 
guvernul lui Arghir nici n-a candidat în alegeri, numai ca să-i 
asigure lui Caţă un scaun, a ieşit Aurică. Cel mai tare dintre toţi a 
fost Aurică Cziucziewicz. 

— Cum asta, mă? răcni Arghir la Rahat. Nu ne-am înţeles că 
locul ăsta e rezervat lui Caţă? 

— Ce să fac, domnule profesor! se apără Rahat, care era 


distrus. M-am luptat cum am putut. 

— Atunci cum? 

— Aureanu, domnule profesor! 

Arghir rămase buimăcit, parcă i-ar fi tras cineva o palmă, fără 
să ştie de ce. 

— Aureanu? Eşti bolnav? 

— Nu sunt bolnav de loc, domnule profesor. Adică nu atâta 
Aureanu, cât regele! 

Arghir se zbârli: 

— Cum îndrăzneşti? 

— Mi-a spus-o generalul Mateescu! Zicea că se miră şi el! 

Şi acu, de curând, altă istorie absurdă. li veniseră din Franţa 
doi musafiri: un domn şi o doamnă. Ambii profesori. Oameni 
distinşi. 

A doua sau a treia zi, Arghir primeşte un telefon: 

— Domnule prim ministru! O veste neplăcută. Franţujii au fost 
atacați pe stradă de huliganii de la «Comitetul anti-judeo- 
masonic»... După ce i-au înjurat zdravăn, au scuipat-o pe 
doamna! 

Arghir, să intre în pământ de ruşine. 

— Aurene dragă, i-a spus el lui Aureanu, hai până la hotel 
Bulevard să le cerem scuze! 

Aureanu, cuminte, s-a ridicat şi a mers după el. Pe drum, 
Arghir îl întrebă: 

— Ce le spunem, frate Aurene? 

Liniştit, Aureanu îi răspunse: 

— Ce-ţi mai baţi capul atâta? Bolşevicii! 

Astfel că, la hotel, Arghir dădu oaspeţilor săi explicaţiile cerute 
de împrejurări: 

— Trebuie să ne iertaţi şi să ne înţelegeţi situaţia. Noi ne 
aflăm aici într-un punct geografic foarte delicat: la graniţa Rusiei 
- şi zilnic suntem provocaţi. 

Interveni şi Aureanu: 

— Am arestat pe vinovaţi. Sunt nişte muncitori basarabeni... 
Nişte bolşevici  înrăiţi... Au mărturisit tot. Prezența 
dumneavoastră aici i-a iritat. Ei zic că la noi n-au ce căuta nişte 
reprezentanţi de-ai Franţei. In general, ei nu mai ştiu cum să ne 
strice cu Franţa. Gândul că aliata noastră tradiţională Franţa ne 
va sări în ajutor îndată ce vom fi atacați, îi scoate din minţi. 

Cei doi oaspeţi acceptară scuzele şi Arghir plecă, liniştit la 


prezidenţie, unde-l găsi pe doctorul Bratu, care-i vorbi revoltat: 

— Bravo! Când se va scrie istoria guvernării dumitale, 
omenirea va afla că sub regimul profesorului Arghir, doi profesori 
francezi au fost insultaţi şi scuipaţi pe străzile capitalei! 
Felicitările mele! 

Arghir înţelegea că lui Bratu nu-i poate debita povestea cu 
bolşevicii şi, stingherit, răspunse: 

— Dragă, mi-e şi ruşine! Dar dacă s-a întâmplat, ce pot să fac! 

Aerul resemnat al lui Arghir mări indignarea doctorului Bratu. 

— Întâmplare? strigă el. Aşa-i zici dumneata: întâmplare? Ei 
află că nu-i simplă întâmplare... 

— Nu înţeleg! facu Arghir, mirat. Cum nu-i întâmplare? 

— Intreabă-l pe Aureanu şi o să înţelegi! îi răspunse Bratu. 

— Pe Aureanu? 

— Da! Pe Aureanu! 

— Dar ce legătură are Aureanu cu...? 

Nemilos, Bratu îi înfipse cuiul şi mai adânc în inimă: 

— Intreabă-l şi o să afli!... Numai să vrea să-ţi spună!... 

— Ştii ceva? 

— Ştiu mai multe! 

— De unde? 

— De la Puiul! 

Câteva zile la rând, Arghir fu literalmente bolnav. Pe de o 
parte Aureanu... pe de alta ba Puiu... ba Mateescu... ba regele... 
Ce se întâmplă? Ce-o fi asta? Ce intrigi se ţes în spatele lui? Era 
peste puterea lui de îndurare. Umbla fără să simtă pământul sub 
el, cu sentimentul omului care-şi vede moartea cu ochii. Işi 
pierduse aproape cu totul controlul de sine şi-şi continua munca 
numai în virtutea inerţiei. Astfel, într-o dimineaţă, după ce 
scrisese pentru gazeta lui, Fericirea neamului, un articol în care 
făcea aluzii la Dacu - iscăli vreo câteva zeci de decrete şi-şi 
chemă şeful de cabinet: 

— Uite, decretele astea merg la Monitorul oficial! 

Şi-i dădu tot teancul de hârtii de pe masă. După masă, îşi 
căută articolul în gazetă - articolul nu-i. Unde-i articolul? Nu ştia 
nimeni! S-a căutat Arghir prin buzunare, a răsturnat toate 
sertarele, a pus oamenii să cotrobăiască prin redacţie şi prin 
tipografie... nimic! Nici urmă de articol! Şi doar îl scrisese! Arghir 
era sigur. Il ştia pe de rost! Mai avea şi acuma sub ochi foile de 
manuscris... Atunci, unde e? 


— Uite unde el strigă, a doua zi, triumfător, amicul său Rahat 
de la interne. 

Şi-i întinse ilustrului profesor Monitorul oficial. 

Astfel, cu uimire şi indignare, Arghir îşi regăsi articolul despre 
Dacu, lăfăindu-se printre decizii ministeriale şi decrete legi, în 
Monitorul oficial. 

Umbla tare amărât în zilele acelea Arghir din pricina vălului 
gros de mistere care-l înconjura şi cine ştie la ce l-ar fi împins 
desperarea, dacă Dumnezeu nu i l-ar fi trimis în ceasul suprem 
pe ambasadorul Franţei să-i spună: 

— Domnule preşedinte, guvernul meu are onoarea să vă 

anunţe prin mine că universitatea din Paris v-a conferit titlul de 
doctor honoris causa... 
__ Pe neaşteptate, cerul se lumină. Toate necazurile se risipiră. 
In sfârşit, Arghir nu se mai simţea singur. Franţa, eterna Franţă, 
nu-l uita - şi era alături de el. Mişcat, Arghir răspunse ministrului 
Franţei: 

— Vă mulţumesc, vă mulţumesc! 

— Când credeţi că aţi putea pleca la Paris pentru diplomă? 

In Arghir se trezi omul care avea răspunderea ţării: 

— N-aş putea să vă spun nimic în acest moment, pentru că 
aparţin ţării. Nu sunt liber. Pot pleca numai cu consimţământul 
regelui meu. 

Işi scrise apoi decretul pentru un concediu de zece zile, şi 
alergă la palat. Regele părea într-o dispoziţie excelentă. 

— A, domnule profesor! Ai venit tocmai bine. Mi-a sosit primul 
exemplar din medalia «Meritul cultural». Ţi-l dau dumitale... 

Arghir vru să-i mulţumească, dar regele îi tăie cuvântul: 

— Ce spui? N-ar fi bine ca Săpunaru să intre în guvern? 

— In ce scop? făcu Arghir, deodată rigid. 

— Ca să mai avem un orator pe banca ministerială... 

— Sire, nu ducem lipsă de oratori, ci de caractere!... Or, 
Săpunaru are un caracter infect. Mai bine să-i dăm o catedră la 
facultatea de litere din Cluj. Sunt destule locuri libere acolo! 

Apoi, lăsă capul în piept ca un învins: 

— La urma urmei, sire, încearcă şi vei vedea... Eu, sire, nu mă 
pot împotrivi voinţei regale. M-am supus când maiestatea ta mi- 
ai dat sarcina de a forma guvernul, şi m-am sacrificat. Mă voi 
supune şi acum... De altfel, sire, eu voi lipsi din ţară pentru zece 
zile. 


Regele se arătă foarte mirat: 

— Dar unde pleci? 

— La Paris! Franţa îmi acordă recunoaşterea care mi se refuză 
aici. Am fost numit doctor honoris causa al facultăţii de istorie 
din Paris. Aşa că plec. Te rog, măria ta, binevoieşte să semnezi 
decretul acesta. 

Regele şovăia: 

— Domnule profesor, nu ştiu ce să spun!... Să te las, sănute 
las?... Fără dumneata, va fi greu! 

Dar se hotărî: 

— Fie! Atâta lucru ţi se cuvine. Şi apoi, toată cinstea aceasta 
se revarsă asupra ţării. 

Şi iscăli. 

— Un lucru aş dori, totuşi, sire! zise Arghir. Ca în lipsa mea să 
nu se schimbe nimic. 

— Nimic! Nicio schimbare nu se va face fără voia dumitale, 
domnule profesor. Poţi să pleci liniştit. 

— Mulţumesc, sire! Plec! Dar să nu afle nimeni! Duşmanii mei 
atâta aşteaptă! Mai bine să nu se ştie că am plecat. De aceea, 
cred că decretul acesta nici n-ar trebui să apară în Monitorul 
Oficial... sau să apară după ce mă-ntorc... 

Regele zâmbi cu bunăvoință: 

— Duşmanii dumitale!... Dar dumneata nu ai numai duşmani, 
ci şi prieteni! _ 

— N-am, sire! In afară de maiestatea ta, n-am pe nimeni şi nu 
cred în nimeni. Nici măcar în colegii mei de guvern, în cap cu 
Aureanu. 

— Ce vorbeşti? Nu se poate!... Te plângi de Aureanu? 

— Aureanu, sire, este un om neserios! Aşa că, mai bine să nu 
ştie nici el că am plecat. Lui o să-i spun că mă retrag undeva, la 
ţară, ca să pregătesc nişte proiecte de legi... 

— Am înţeles, domnule profesor!... Voi face tot ce-mi ceri. 
Nimic nu se va face în lipsa dumitale şi nimeni nu va afla că ai 
plecat! Ai cuvântul meu de rege! 

Acuma, când mai avea câteva minute până la Bucureşti, 
Arghir putea să-şi spună că e pe deplin fericit: regele s-a ţinut de 
cuvânt. Nimic nu s-a întâmplat în ţară cât a lipsit şi n-a aflat 
nimeni că el a plecat. 

Trenul îşi încetini mersul. Arghir intră în compartiment, puse 
mâna pe pardesiu şi servietă, ieşi din nou pe culoar şi se apropie 


de fereastră să cheme un hamal, când, fără să vrea, făcu un pas 
înapoi, speriat de aclamaţiile uriaşe care începură deodată să 
zguduie peronul: 

— Uraaa! Trăiască domnul prim ministru Arghir! 

Deşi emoţionat, Arghir se întreba cum de s-au adunat atâtea 
mii de oameni aici, de vreme ce nimeni în lume, afară de rege şi 
coana Tinca, nu ştia nici că a plecat, şi cu atât mai puţin că 
tocmai cu trenul ăsta se va întoarce în ţară. Dar şi mai mare fu 
mirarea lui Arghir când îl zări pe Aureanu, cum, gras şi greoi, 
urca treptele vagonului. Totuşi, prea mare răgaz să se mire n- 
avu Arghir, pentru că Aureanu se şi repezise drept în braţele lui, 
să-i acopere barba cu fierbinţi sărutări: 

— Frate Arghire! Bine ai venit, frate Arghir... în sfârşit, te 
vedem iar printre noi! 

Rar a trăit Arghir un moment atât de emoţionant. Cu ochii 
împăienjeniţi de lacrimi, îi răspunse lui Aureanu: 

— Dragă, îţi mulţumesc din adâncul inimii mele. Boier ai fost, 
boier ai rămas. Inima unui boier nu se dezminte! 

— Vezi, frate Arghire! făcu Aureanu, pe un ton de reproş. Când 
ţi-am spus eu că n-ai încredere în mine, nu m-ai crezut. De ce să 
n-ai încredere în mine, frate Culaie? lţi vreau eu ţie răul? Te 
mănânc? 

Bănuiala pişcă inima lui Arghir: 

— Dar ce ţi-a venit, dragă Aurene? De unde ştii că n-am 
încredere în tine? 

— Păi se poate? Să spui tu regelui să n-afle nimeni că pleci la 
Paris... şi mai cu seamă să nu aflu eu, pentru că nu-s om serios? 
Păi cu ce nu-s serios, nene Arghire? 


x 


Politica ţării îşi urma cursul ei normal. Regele declara la toate 
ocaziile că nu vrea dictatură, guvernul că nu înţelege de ce i-ar 
trebui dictatură, iar opoziţia că se pregăteşte o dictatură, dar că 
este împotriva dictaturii. Dintre  opoziţionişti, cel mai 
neînduplecat duşman al dictaturii era Neaţă. Decepţionat că 
regele Carol nu i-a încredinţat lui puterea, Neaţă a dat jos de pe 
perete fotografia lui Mussolini şi s-a îndreptat cu paşi mari şi 
hotărâți, spre democraţie. Drepturi, pâine, libertate şi jos 
dictatura! - asta cerea Neaţă, pe care nici măcar noul titlu de 
mareşal nu-l putea îndupleca să fie ceva mai tolerant cu regele. 


Scria articole, cu multe şi fine subînţelesuri, despre detronarea 
lui Cuza-Vodă, convoca întruniri impresionante, dacă nu prin 
numărul participanţilor, cel puţin prin violenţa cu care era 
combătută ideea de dictatură - şi-l ataca în parlament, cu 
înverşunare, pe fostul său amic politic Costică Aureanu, pe care-l 
denunța opiniei publice ca fiind cea mai cinică şi cea mai brutală 
expresie a tendinţelor guvernului spre dictatură. Aureanu era 
duhul rău. Aureanu ducea ţara la politica de unul singur. Aureanu 
era vinovat că partidele se pulverizează. 

— Cum poate fi ministru de interne şi ministru de finanţe un 
om atât de necinstit ca Aureanu? strigă Neaţă în parlamentul lui 
Arghir. 

— De ce necinstit, domnule mareşal? întrebă Mihăescu, 
independentul. 

— Să-mi dea domnul prim ministru procesele-verbale ale 
şedinţelor consiliului de miniştri din ianuarie 1921 şi-o să vă 
demonstrez de ce Aureanu e un om care nu are dreptul moral să 
stea pe o bancă ministerială. 

— Dar ce a făcut Aureanu, domnule mareşal? 

— A făcut pentru stat un împrumut de 32 milioane lei care, la 
un loc cu dobânzile se ridicau la 38 milioane lei - şi a dat în 
schimb bonuri de tezaur de 38 milioane franci francezi. Leul cota 
pe atunci 20 centime franceze. Aşa că pentru 6 400 000 franci 
francezi efectivi, noi am dat Franţei o poliţă de 38 milioane, 
adică de şase ori şi ceva mai mult. 

— Şi zici că asta a făcut-o Aureanu? 

— Da, Aureanul! 

— Şi în ce calitate? 

— Ca ministru de finanţe. 

— În ce an? 

— İn 1921. 

— Şi cine era şeful guvernului de atunci? 

Pază Eu! 

Intr-o clipă, Camera uită că se împarte în guvernamentali şi 
opoziţie - şi se transformă într-o adunare care se strica de râs în 
cea mai deplină armonie. 

— Eşti irezistibil! îi strigă Rahat, subsecretarul de la interne. 

— Vino mai des pe aici, să mai uităm de necazuri! îşi ridică 
glasul şi Atanasovici. 

— Să ne trăieşti, domnule mareşal! răcni Jean Tehaş. Ai fi bun 


la circ! 

Dar Neaţă, eroul de la Mărăşti, înfrunta vitejeşte duşmanul, cu 
braţele încrucişate, fără să scoată un cuvânt, până ce adunarea, 
sătulă, îi îngădui să reia cuvântul. 

— Râdeţi, zise el, dar Aureanu rămâne un pungaş. 

— Păi dacă era pungaş, de ce l-ai menţinut în guvern? întrebă 
Petrescu-Goleşti, ministrul agriculturii. 

— Am fost silit! 

— De cine? 

— Nu pot s-o spun! 

Aici Neaţă îşi pierdu tot hazul. Adunarea era plictisită. 
Desperat că ofensiva împotriva lui Aureanu a dat greş, mareşalul 
se aruncă asupra primului ministru Arghir: 

— Să ne spună domnul prim ministru ce sumă a plătit pentru a 
deveni proprietar al terenului şi al casei din Sinaia? Ce sumă a 
plătit pentru terenul şi casa din Mangalia? Ce salarii plăteşte 
persoanelor din serviciul dumisale? Ce fete de măritat are 
domnul profesor Arghir? Cine cu cine se logodeşte zilele astea în 
familia domnului profesor Arghir? Ce funcţie importantă a 
făgăduit domnul profesor Arghir tânărului domn Popescu lon 
dacă-i ia fata de nevastă? 

Demn şi îndurerat, Arghir se ridică de pe banca ministerială şi 
răspunse: 

— Domnilor deputaţi, nimeni nu s-a logodit cu nimeni, şi 
nimeni nu se va logodi cu nimeni în casa mea. Nimeni n-are fete 
de măritat. N-am făgăduit nimic pentru că n-am cerut nimic şi 
nu-mi dă nimeni nimic. Toată lumea ştie că sunt om sărac. 
Domnul mareşal Neaţă vorbeşte aşa cum vorbeşte, numai de 
necaz că membrii partidului său îl părăsesc şi trec toţi la mine. 

— Nu numărul indică forţa! strigă Neaţă. Partidul meu a 
câştigat de pe urma faptului că «ritmul nou» i-a luat mulţi dintre 
membrii lui mai vechi sau mai noi. De aceea, nu pot avea decât 
cuvinte de mulţumire pentru mişmaşul de la guvern că a 
întreprins în partidul meu o adevărată operă de deparazitare. 
Chiar dacă aş rămâne singur, n-aş părăsi arena vieţii publice 
până ce ideile şi concepţiile mele ideologice n-ar triumfa pe 
deplin. 

Ceea ce stârnea uimirea lumii politice era faptul că în această 
ideologică încrucişare de spade, Traian Săpunaru, 
vicepreşedintele, partidului lui Neaţă, stătea deoparte şi tăcea. 


De ce tace Traian Săpunaru? se întrebau ziarele. 

Regele râdea şi-i spunea lui Săpunaru: 

— Spune-le tuturor să nu te mai întrebe pe tine, ci pe Neaţă, 
de ce taci! 

Şi adversarii, instigaţi, tăbărâră pe Neaţă: 

— De ce tace Traian Săpunaru, domnule mareşal? 

Neaţă se zbătea şi căuta răspunsuri: 

— Adică ce-aţi vrea dumneavoastră? Să spun că Săpunaru nu- 
i de acord cu mine? Vă înşelaţi! Săpunaru este de acord cu mine, 
în toate! 

— Foarte frumos! îi replicau ceilalţi. Dar de ce n-o spune şi 
Săpunaru? Să ne spună şi Săpunaru că este de acord cu 
dumneata în toate şi o să te credem! 

Dar Săpunaru tăcea şi tăcea. Până ce într-o zi, Neaţă, 
continuând să lovească în camarila de la palat, cu exemplificări 
din viaţa lui Vodă-Cuza, publică un nou articol în care povestea 
cum primul domnitor al Principatelor Unite, surprins noaptea de 
către ofiţerii de gardă cu favorita lui, Maria Obranovici, s-a văzut 
silit să abdice. Fabula aceasta a lui Neaţă poate n-ar fi reţinut 
atenţia cititorilor mai mult decât celelalte, dacă n-ar fi adus un 
amănunt care făcea de prisos stilul voalat al autorului: Cuza- 
Vodă - zicea Neaţă, pe baza unui raport al consulului Franţei la 
Bucureşti - se sprijinea pe armată, dar armata era plătită 
neregulat. 

Indrăzneţul atac al lui Neaţă stârni în Cameră unul din acele 
scandaluri care marcau, de obicei, numai marile momente 
parlamentare din istoria fraudelor. Toţi deputaţii, în bloc, nu-şi 
menajară nici nervii, nici resursele de epitete injurioase - spre a- 
şi arăta indignarea! Obrăznicie! Necuviinţă! Manifestări de 
senilitate! 

Nu mai era o adunare de reprezentanţi ai poporului care-şi 
câştigau cu sudoarea frunţii, în pumni şi palme, amarul lor jeton 
de prezenţă, ci un templu al credinţei întru dinastie şi tron, în 
care nişte preoţi fanatici, însufleţiţi de carolingianismul cel mai 
curat, dansau, cu spume la gură şi cu ochii holbaţi, în jurul unui 
mizerabil eretic. Ă 

Şi Săpunaru? Săpunaru tăcea. In Cameră, Săpunaru nu scoase 
o vorbă. 

Peste două zile, totuşi, Traian Săpunaru explodă. Dar tocmai 
la Cluj, unde primea, din ordinul regelui, diploma de doctor 


honoris causa al universităţii locale. 

— Monarhia, zicea el, este sinteza cea mai curată şi mai 
desăvârşită a organizaţiei noastre de stat naţional. Numai la 
adăpostul monarhiei putem păzi rosturile acestui neam de 
pericolul de la răsărit. De aceea, vă rog să ridicăm acest pahar şi 
să strigăm: Trăiască regele Carol II! 


x 


În biroul lui, regele discuta cu ministrul său de justiţie, Hagiu, 
despre un caz de indisciplină de o gravitate ale cărei urmări nici 
nu se puteau măsura de pe acum: prinţul Nicolae s-a căsătorit. 
Problema era de două ori delicată: mai întâi pentru că Nicolae s- 
a căsătorit cu o femeie care nu era de sânge regal - şi după 
aceea, pentru că a făcut cununia fără a fi cerut consimţământul 
lui Carol care era nu numai fratele său mai mare, ci şi regele său. 

— Sire, spunea ministrul Hagiu, actul de căsătorie poate fi 
anulat pe baza articolelor 11, 12 şi 13 din Legea pentru actele 
civile ale membrilor familiei domnitoare. 

— Să fie anulat imediat! strigă Carol cu buzele vinete de 
mânie. Şi să fie pedepsit primarul din comuna Tohani pentru că a 
îndrăznit să elibereze o asemenea hârtie. 

— Primarul a fost obligat să noteze în registrul stării civile că a 
oficiat căsătoria în mod ilegal. 

— Atunci ce mai vrei, Hagiule? făcu regele. Căsătoria e nulă 
de pe acum. 

— Nu, sire! Pentru a fi perfect nulă, este necesar ca şi 
tribunalul Ilfov să dea o hotărâre în acest sens. 

— Şi ce mai aşteaptă tribunalul? ridică iar tonul, regele. să 
dea hotărârea şi să isprăvim odată cu porcăria asta. 

După o scurtă ezitare, ministrul de justiţie îndrăzni: 

— Sire, dar după câte se pare, alteţa sa prinţul Nicolae mai 
stăruie să... i 

— Nimic! Poate să stăruie!... li va trece! Trebuie să-i treacă, 
fiindcă ştie ce-l aşteaptă! 

Putin mai înainte vorbise cu Nicolae: 

— Să-ţi scoţi muierea aia din cap, că altminteri te rad! Nu mai 
faci parte din familia regală! Şi asta ştii ce înseamnă! Pierzi tot! 
Drepturi, avere, tot... Nici nume n-o să mai ai drept să porţi, 
decât ăla pe care o să ţi-l dau eu!... Nici domiciliu! Un vagabond! 
Asta o să fii! Un vagabond! 


Nicolae, cu obrazul stors şi alb ca hârtia, ascultase tot ce i-a 
spus Carol, fără să scoată o vorbă - şi tot fără să scoată o vorbă 
a ieşit din odaie. Carol îşi aminti scena şi-i spuse lui Hagiu: 

— Se va muia, Hagiule, se va muia! Numai grăbeşte-te 
dumneata şi fă chestia aia la tribunal. 

După ce Hagiu plecă, se anunţă Aureanu: 

— Sire, istoria cu Neaţă s-a lămurit! 

Şi-i povesti cum conflictul dintre Neaţă şi Traian Săpunaru s-a 
terminat după cum dictează interesele ţării: Neaţă a trimis 
acuma un ceas presei un comunicat prin care anunţa că Traian 
Săpunaru, în urma actelor lui de răzvrătire, a încetat să mai facă 
parte din partidul poporului. 

Regele, adineauri atât de supărat, începu să râdă: 

— Serios? 

— Foarte! 

— Prin urmare, s-a lăsat dus, moşneagul! 

— S-a lăsat sire!... Acuma, Traian e liber să se proclame el şef 
al partidului! Aşa că vor fi două partide ale poporului, în loc de 
unul. 

Inainte de a răspunde, Carol scoase din sertar un carnet şi-l 
deschise la pagina cu lista partidelor. 

— Două e de două ori mai bun decât unul! zise el. 

Şi trase cu creionul o linie peste cel de al treilea partid de 
guvernământ. 

x 


La Cameră domnea o atmosferă înălţătoare. Crai-Voievod 
împlinea şaizeci de ani - şi toți reprezentanţii poporului, uitând 
de patimile şi interesele mărunte care-i despărţeau în tabere 
atât de potrivnice, îl sărbătoreau. Primul ministru Arghir se ridică 
să aducă şi el prinosul său de admiraţie acestui erou al 
Ardealului. 

— Pe domnul Crai-Voievod l-am cunoscut încă de pe vremea 
când Ardealul nu era pentru foarte mulţi omâni decât un număr 
de câteva sute de kilometri şi am admirat lupta dumisale 
cavalerească pentru drepturile poporului românesc. După război 
ne-am întâlnit, şi Alexandru Crai-Voievod a călcat în casa mea, 
situată la nu ştiu câţi kilometri dincolo de Gara de Nord, într-o 
infamă cocioabă, dată aproape de milă, unde mă hrăneam cu 
bucăţile de slănină ale celor doi porci tăiaţi la laşi, uitat cu 


desăvârşire de toată lumea, mâncând şi eu ceva mai bine, atunci 
când maiestatea sa regina Maria îmi trimitea câte o cutie de 
conserve. Şi aşa a venit momentul când m-am găsit alături de 
Crai-Voievod. Autorul atâtor articole câte s-au tipărit şi se vor 
mai tipări în Patria cu iscălitură, să afle că m-am găsit alături de 
dumnealui, într-o tovărăşie naţională românească sinceră, în 
credinţa că mă găsesc alături de un om a cărui onoare politică şi 
naţională este indiscutabilă. 

Zise şi vru să se aşeze, dar îndată interveni deputatul 
independent Mihăescu: 

— Suntem cu toţii mişcaţi de cele ce a spus primul ministru 
Arghir despre Crai-Voievod. Dar cu atât mai mult îmi pare rău că 
tocmai în aceste zile a apărut la Cluj un manual de «Istorie a 
românilor» în care se afirmă că în primăvara anului 1917, când 
ne aflam în plin război cu Germania şi Austro-Ungaria, câţiva 
români, prieteni ai duşmanilor noştri austro-ungari şi germani, 
printre care şi domnul Alexandru Crai-Voievod, de acord cu 
contele Czernin, pe atunci ministru de externe al Austro- 
Ungariei, făuriseră planul de detronare a regelui Ferdinand şi de 
anexare a României la monarhia habsburgică. 

Toată adunarea, indignată, începu să strige: 

— Ruşine! Cine-i autorul? 

— Părintele Lupaş! răspunse Mihăescu. 

— A! Popa Lupaş! Omul lui Neaţă... Escrocul de la Sănătate!... 
Popa Seringă! 

Mihăescu făcu gesturi desperate ca lumea să tacă: 

— Lăsaţi-l, domnilor, în pace pe Popa Lupaş! De la el ne putem 
aştepta la orice... Chestia importantă e alta: cine a dat voie să 
apară acum o lună această broşură? 

— Cine? Cine? 

Mihăescu se întoarse către Arghir şi-l arătă cu degetul: 

— Domnul prim ministru Arghir, ministrul instrucției publice. 

— Nu se poate! Nu se poate! _ 

— Ba se poate! strigă Mihăescu. Intrebaţi-l şi pe domnul prim 
ministru Arghir cum sună decizia scrisă de domnia-sa pe 
manuscrisul popii Lupaş: «Cu aprobarea oficială»!... Este?... Aţi 
văzut?... Şi acuma domnul prim ministru ne vorbeşte de onoarea 
perfectă, politică şi naţională, a lui Crai-Voievod. 

Prudent, preşedintele Camerei sună iute din clopoțel: 

— Declar discuţia închisă! 


Lui Arghir nu-i mai rămânea de făcut altceva decât să râdă 
laolaltă cu ceilalţi. Şi râse până la uşă, unde se întunecă brusc: în 
îmbulzeală îl zărise pe doctorul Mihăescu schimbând câteva 
cuvinte, în fugă, cu Aureanu, pe obrazul căruia se întinsese un 
rânjet drăcesc. Inima lui Arghir zvâcni şi încetă câteva clipe să 
bată. llustrul profesor se sufoca. Aureanu!... lar Aureanu... Mereu 
Aureanul!... 

Trist, furios, speriat, Arghir puse piciorul pe scara maşinii, dar 
o mână îi apucă braţul: 

— Stai, Culaie! Merg şi eu! 

Arghir se mai însenină. Caţă! Prietenul lui de zile grele. 

— Urcă, dragă! 

In maşină, Caţă îl strânse cu dragoste de braţ pe Arghir: 

— Culăiţă dragă, îţi mulţumesc pentru Tase al meu. Nici n-ai 
idee ce fericit e de când i-ai dat catedra la laşi! 

Arghir era mulţumit că prietenul lui Caţă e om de omenie şi 
ştie să fie, când trebuie, recunoscător. Cred şi eu!... Ştie Caţă de 
ce-mi mulţumeşte!... Numai eu, cu autoritatea mea, l-am putut 
impune pe fecioru-său la facultatea de drept de la laşi, prin 
decret, peste capul tuturor profesorilor care ţipau că Tase e un 
derbedeu şi că numirea lui este ilegală, pentru că s-a făcut fără 
niciun fel de examen. Examene! Atâta-i mai lipsea lui Tase: 
examene! Dacă ar fi să dea examen, ar ajunge profesor 
universitar când ar da plopul mere! Cum, dar, să nu fie fericit 
Tase! 

— Fii serios, Caţă! îi răspunse Arghir, amicului său. Am făcut şi 
eu ce am putut. Era de datoria mea!... Dacă... 

Dar Caţă şi sărise la alt subiect: 

— Ai auzit, Culaie? Vine Titulescu în ţară. L-a chemat regele! 

Arghir îşi. Adună cu greu cuvintele să-l întrebe pe Caţă: 

— Titulescu?... Regele?... Eşti sigur? 

— Absolut sigur! Urlă tot oraşul! Jidanii au scos dija ediţii 
speciale! 

Insuşi Arghir se mira de unde ia atâta putere să rabde toate 
loviturile sorții. De ce este regele nemulţumit de mine? se 
întreba el. Când, cum, cu ce l-am putut nemulţumi? Tot ce mi-a 
cerut, am făcut! Am numit miniştri, am scos miniştri, am tăiat 
bugete, am mărit bugete, am acceptat decrete, am anulat 
decrete... tot! Atunci, ce mai vrea regele? Ce mai poate vrea el, 
când marile probleme de stat au fost ori sunt pe cale a fi 


rezolvate? Comuniştii sunt urmăriţi şi închişi... oamenii lui Caţă şi 
Aureliu sunt manevraţi în aşa fel încât să nici nu poată fi vorba 
de vreo împăcare între ei... dreptul de întrunire în zi de duminică 
a fost complet suprimat, pentru că duminica oamenii trebuie să 
se ducă la biserică, nu să facă politică... De ce, dar, e supărat 
regele pe mine? Ce i-am făcut? Cu ce i-am ieşit din cuvânt, ca 
să-l fi putut supăra? Câte n-am făcut numai în ultima săptămână, 
ca să nu-l supăr? Mi-a cerut să votez legea consiliului economic, 
am votat-o! Mi-a dat o lege a subsecretariatului aviaţiei, am 
acceptat-o! M-a pus să iscălesc o lege a decoraţiilor, am iscălit-o! 
M-a poftit să dau declaraţii în presă că toate grevele şi 
lockouturile din industrii sunt provocări bolşevice... am dat... Tot 
ce mi-a spus să fac, am făcut. Atunci ce mai vrea regele? Ce-mi 
poate reproşa mie? Că în ţară domneşte anarhia? Dar care-i vina 
mea? Eu nu sunt ministru de interne. Ministru de interne e 
Aureanu, nu eu. Eu nu sunt decât prim-ministru şi ministru al 
instrucției publice. Şi în calitatea aceasta, eu nu vreau să mă bag 
în treburile altora. Eu am un principiu: fiecare să-şi facă datoria, 
la locul în care a fost pus. Aşa m-am şi înţeles cu Aureanu... 
Fiecare la locul lui... «Ce să faci, coane Arghire, pe la interne? 
mi-a zis Aureanu. Circulaţia pe străzi?... Dumneata eşti prim 
ministru al ţării!... Nici nu-i de obrazul dumitale să-l faci pe 
vardistul!» Şi mi-a închis în nas uşa de la intrare. Să răspundă, 
prin urmare, Aureanu... Aureanu e de vină că legionarii cutreieră 
satele şi oraşele, liberi, ca-n ţara lui Cremene şi că Zdrelea 
umblă prin sate să pupe boii pe frunte, să binecuvânteze 
mâncărurile de post şi să înjure guvernul!... Numai Aureanu!... 
Nu eu! Eu am conştiinţa împăcată. Atunci ce vrea regele cu 
mine? Că încasările merg prost şi că nu pot fi plătiţi ofiţerii? Dar 
ce sunt eu? Ministru de finanţe? Eu la finanţe nici nu mă pricep. 
Ministru de finanţe e Aureanu. Şi Aureanu mi-a zis: «Coane 
Arghire, ce-ţi trebuie? Alte griji n-ai decât să-ţi atârni o darabană 
de gât şi să-mi umbli din casă în casă să-i sperii pe birnici? Nu 
uita, coane Arghire, că dumneata eşti făcut să fii profesor, nu 
perceptor! Şi pe deasupra mai eşti şi prim ministru! Nu şade 
frumos!>»... Şi mi-a închis în nas uşa ministerului de finanţe!... 
Atunci, de ce se leagă opoziţia numai de mine? La cel mai mic 
fleac, sar toţi pe mine: Arghir!... Să răspundă Arghir! Aşa vor: să 
răspund eu, nu Aureanu! Eu să răspund de ce s-au adunat sute 
de milioane pe timbrul de aviaţie şi de ce singura noastră fabrică 


de avioane a trebuit să fie, totuşi, închisă! De ce legea 
conversiunii a fost ticluită de Aureanu aşa, încât cei ajutaţi de 
stat să fie numai proprietarii de moşii! De ce s-a înfiinţat o lege a 
timbrului pe pâine, care dă pretext brutarilor să scumpească 
pâinea cu 40%! De ce s-au redus alocaţiile de chirie şi s-au 
desfiinţat alocaţiile de scumpete la ceferişti, ca să li se 
scumpească viaţa cu 40 - 50%! De ce s-au făcut noi concedieri 
la Arsenalul Armatei, la Pirotehnie, la fabricile metalurgice, la 
bănci! De ce s-au pus taxe şcolare la diplome, la certificatele 
primare, la  reînscrieri, la repetenţi, la corigenţi! De ce 
funcţionarii publici şi particulari 

au fost loviți cu impozite atât de grele, încât au început să 
demonstreze pe străzi şi să strige: «Jos impozitele»! pentru ca 
armata să fie silită să tragă în ei!... Dar la câte nu mă somează 
opoziţia să-i răspund eu, nu Aureanul!... Eu, care nu sunt în 
această ţară decât numai prim ministru!... Şi acuma, şi regele!... 
E supărat!... De ce?... Cu ce i-am greşit... şi ce are de gând? lar 
un guvern de coaliţie? Cu cine? Şi pentru ce? Numai aşa, ca să 
mă umilească pe mine, profesorul Arghir, care şi-a sacrificat 
munca şi liniştea spre a-l putea servi pe regele său? 

— Chiriţă! Opreşte! 

Şi, uitând că-l are pe Caţă alături de el, Arghir, cu fruntea 
roşie, ca pârlită de soare, sări din maşină: 

— Chiriţă! Du-te la prezidenţie!... Eşti liber! Eu merg acasă pe 
jos! Nu mai sunt prim ministru! 

Dar ceea ce profesorul Arghir ştia că trebuie să se întâmple, 
se întâmplă. Peste o oră, Puiu veni la el, speriat: 

— Domnule prim ministru, se poate? 

— Dragă domnule Puiu, răspunse Arghir, trist, vezi că se 
poate!... Regele nu mai are nevoie de mine! 

— De unde ştiţi, domnule prim ministru? 

— Aud că Titulescu se află iar pe aici! 

— Şi vă temeţi de Titulescu? 

— Nu mă tem de nimeni. Nici de Parlament, nici de ţară, nici 
de colegii mei din guvern, nici de Titulescu! Mă tem numai de o 
hotărâre tinerească, prea grăbită, de aiurea! 

— Inţeleg, domnule prim ministru! Dar regele cred că nici nu 
se gândeşte! 

— Crezi, domnule Puiu, dar nu eşti sigur! Şi asta mă supără: 
nesiguranța. Dacă aş fi silit să plec, aş avea aerul că am fost dat 


afară. Pe când dacă aş fi lăsat să-mi fac legislaţia întreagă de 
patru ani, aş face eu singur loc unui guvern de alegeri, compus 
din magistrați. 

— Dar veţi fi lăsat, domnule prim ministru! 

— Crezi? 

— Sunt sigur! 

Arghir strânse cu multă căldură mâna lui Puiu. Acuma era 
liniştit. 

Numai că lui Arghir nu-i era sortit să se bucure prea mult timp 
de linişte. Seara, la masă, primi de la Deleanu-Adjud un telefon: 

— Domnule profesor, mari demonstraţii în faţa palatului. 

— Cine? 

— Studenţii. 

— Ai cui? Ai lui Caţă? 

— Ba nu! Ai lui Cziucziewicz!... 

— Şi ce vor? 

— Strigă într-una: Trăiască regele! Jos guvernul Arghir! 

Arghir, scos din sărite, răcni: 

— Şi poliţia ce face? 

— Nu poate face nimic, domnule profesor! Ordin să nu ne 
atingem de ei! 

— Ordin? Cine a dat un asemenea ordin? 

— Regele, domnule profesor! 

Lui Arghir mai-mai să-i scape receptorul din mână: 

— Prostii! g 

— Nu-i nicio prostie! In momentul acesta, regele a primit în 
audienţă o delegaţie a studenţilor. 

Acel sfert de oră cât i-a trebuit să se îmbrace, să se urce în 
maşină şi să străbată drumul până la palat, i s-a părut lui Arghir 
o mie de ani. Era nerăbdător să se explice o dată pentru 
totdeauna cu regele, pentru că el nu mai poate continua să 
guverneze mereu cu teama în suflet. 

Regele îl primi îndată: 

— Domnule profesor! Ce mai faci?... Ce idee fericită să vii la 
ora asta!... Şezi! 

Lui Arghir îi veniră lacrimile în ochi - de ruşine şi bucurie. 
Voioşia cu care-l primea regele îi risipea, dintr-o dată, 
amărăciunea, dar îi umplea sufletul de remuşcări. Cum s-a putut 
el îndoi un singur moment de dragostea regelui? 

— Sire! zâmbi el, jenat. Să-ţi spun cinstit: credeam că am 


pierdut încrederea măriei tale! 

— Increderea mea în dumneata, profesorul meu? făcu regele, 
uimit. De unde şi până unde?... 

— Titulescu, sire!... Aud că măria ta l-ai chemat! 

— Eu? Niciodată! Eu nu l-am chemat! A venit singur! 
Bineînţeles, dacă-mi va cere audienţă, îl primesc. În definitiv e 
ministrul nostru la Londra, nu?... Dar numai dacă mi-o va cere el. 
Eu n-o să-l chem! 

— Mulţumesc, sire! Asta am vrut să ştiu! Şi încă o nedumerire: 
studenţii! Mi s-a spus că ai primit în audienţă pe studenţii care 
au demonstrat împotriva mea! 

Regele se arătă şi mai mirat: 

— Şi asta, te supără? Dar chestia e simplă! Când am auzit că 
băieţii îndrăznesc să te insulte, i-am chemat să-i trag de urechi, 
ca altă dată să nu se mai atingă de profesorul nostru, al tuturor! 

Explicaţia era atât de firească, încât Arghir îşi dădu seama 
câtă dreptate are coana Tinca să-i spună că-i prost. Da! E un 
prost şi jumătate. Fireşte că aşa s-au întâmplat lucrurile! Ce alta 
putea face regele decât să cheme la el secăturile alea care 
demonstrau în faţa palatului - şi să le spună să se astâmpere, 
pentru că dacă-l atacă pe primul ministru Arghir, atacă însăşi 
coroana. 

— Sire, făcu Arghir umil, îţi cer iertare! Am crezut că umilul 
servitor al măriei tale a devenit un om de prisos! 

Cu un zâmbet care încălzi inima lui Arghir, regele îi răspunse: 

— Altă dată, să nu mai crezi. Te rog!... Mai bine să vorbim 
despre altceva! Cum îţi place rebeliunea de la Stâna Sonfalău? 

Pe Arghir, afacerea îl interesa prea puţin, pentru că nu era de 
resortul prezidenţiei de consiliu şi al ministerului instrucției 
publice. Dar din întâmplare aflase azi după amiază, de la 
Mărunţelu, că acum un an, comuna Stâna Sonfalău de lângă 
Satu-Mare a primit prin reforma agrară o pădure de aproape 
două sute de jugăre, de unde locuitorii îşi puteau procura lemne 
de foc şi lemne de construcţie. Dar, de curând, ministrul 
Petrescu-Goleşti a făcut aşa, ca fostul proprietar să fie repus în 
drepturile lui. Ţăranii s-au răsculat şi jandarmii au tras. 

— Acuma s-au liniştit, sire! răspunse Arghir. Au căzut numai 
doi, dar o să le fie de-ajuns pentru o mie de ani. Aşa s-ar linişti şi 
legionarii lui Cziucziewicz. 

— A propos! Ce e cu «Frăția de cruce», domnule profesor? 


Este adevărat că ministrul dumitale de război a luat conducerea 
onorifică a «Frăției de cruce» din Ardeal - şi că ar lucra mână-n 
mână cu «garda»? 

— Nu-i adevărat, sire! Generalul Bălăceanu-Griviţa mi-e 
prieten, aşa că sunt bine informat. «Frăția de cruce» n-are nicio 
legătură cu garda, ci cu amicul meu Caţă, cu care lucrează în 
cea mai bună înţelegere. Vezi, dar, măria ta, că nici vorbă nu 
poate fi de vreo conlucrare cu Aureliu Cziucziewicz! 

— Nici să nu fie! 

— Nu va fi, sire! 

— Am toată încrederea!... A! Bine că mi-am adus aminte! A 
fost la mine azi doctorul Bratu să protesteze că l-ai internat la 
balamuc pe un profesor de matematică Agopian! Ce s-a 
întâmplat? 

— A fost obraznic, sire! Fiindcă l-am scos din motive de 
economie de la catedra lui de la Grădişte, s-a dus peste tot să se 
plângă. L-am arestat şi l-am internat la ospiciu. Aşa trebuie să 
facem cu toţi cei care atacă instituţiile sacre ale statului în frunte 
cu tronul! 

Păţania lui Agopian îl amuză mult pe rege: 

— Şi când ai de gând să-i dai drumul? 

— Să se înveţe mai întâi să fie cuviincios, şi apoi vom vedea! 

Câteva clipe, destul de lungi, regele îşi ţinu privirea aţintită 
înspre fereastră, apoi întoarse brusc capul spre Arghir: 

— Şi ce se face cu salariile ofiţerilor, domnule profesor? 

Intrebarea îl descumpăni cu totul pe Arghir, care numai la asta 
nu se aştepta: ca regele să-l întrebe tocmai pe el ce este cu 
salariile ofiţerilor, când el nu-i nici ministru de finanţe, nici 
ministru de război. 

— Sire, răspunse el pe un ton de om necăjit. După câte aud, 
situaţia nu este atât de gravă. Aureanu lucrează la un proiect 
care va soluţiona problema în cel mai scurt timp posibil! 

— Mmm... da! făcu regele pe gânduri. Bine!... 

Apoi, deodată înviorat, luă de pe masă o cutiuţă şi i-o întinse 
lui Arghir: 

— Era cât pe ce să uit! Asta te aşteaptă de azi dimineaţă! 

Arghir deschise cutiuţa şi-l podidiră lacrimile: era medalia 
aviaţiei. 

— Sire! Vă mulţumesc! Vă mulţumesc! 

Regele îi strânse mâna mai călduros ca niciodată: 


— S-o porţi sănătos şi spor la muncă, domnule profesor! 


x* 


Catastrofa se abătu a doua zi peste capul lui Arghir, după 
legea de neclintit a tuturor nenorocirilor: pe neaşteptate. Regele 
convocase urgent pe toţi miniştrii în consiliu - şi le vorbi grav: 

— Domnilor, aflu că până în acest moment nu s-a rezolvat 
plata ofiţerilor. Mi se spune că pe alocuri ofiţerii primesc câte 
douăzeci până la patruzeci lei în contul salariilor. Ce facem? 

— Sunt numai una sută şaizeci de milioane neplătite! zise 
Aureanu. 

— Ba nu-i aşa! îl contrazise ministrul de război. Sunt peste 
cinci sute de milioane. Nu e plătită nici armata, nici poliţia! 

Regele ridică glasul: 

— Este nepermis, domnilor! Prima noastră grijă trebuie să fie 
armata - în special ofiţerii. Vă dau un termen de opt zile. În opt 
zile problema aceasta să fie scoasă de pe rol. Vreau ca nici să nu 
mai aud despre ea. 

— Sire! făcu Arghir. Deşi chestiunea nu mă priveşte, m-am 
gândit mult la ea şi aş avea un proiect care ar aduce bani mulţi 
în casieria statului. 

Toţi ceilalţi miniştri se uitară nedumeriţi unul la altul. Singurul 
care rămânea serios era regele. 

— Te ascultăm, domnule profesor! 

Arghir, cu o hârtie în faţa lui, vorbi: 

— În primul rând, institui un monopol pe rechizitele şcolare şi 
pe lumânări. Creez apoi ferme şcolare, întemeiez muzee în toate 
satele, cultiv terenuri goale cu zarzavaturi... 

Fiecare îşi ascunse faţa, unul în batistă, altul în hârtiile de pe 
masă, altul de-a dreptul în servietă. Regele, însă, rămânea 
serios: 

— Interesant, domnule profesor, dar nu văd banii! 

— Imediat, sire! Inlătur pe funcţionarii de prisos, închid 
teatrele, închid cinematografele, interzic importul şi vânzarea 
jucăriilor... 

— Da, domnule profesor! zise regele, blând. Dar nu văd de 
unde luăm bani pentru ofiţeri! 

— Vor fi, sire! Emitem o monedă aur! 

Aureanu nu se mai putu stăpâni şi începu să râdă acru: 

— Dar de unde luăm aur? 


Arghir îi replică fulgerător: 

— Rechiziţionăm toate obiectele în aur! 

De data aceasta, îşi pierdu şi regele gravitatea: 

— Domnule profesor, proiectul dumitale e excelent!... Dar noi 
trebuie să achităm pe ofiţeri până în opt zile! 

— Îmi dai voie, sire! răspunse Arghir, care nu mai putea fi 
reţinut. Am un proiect şi pentru fisc. Cine nu-şi achită impozitele, 
nu are drept la niciun serviciu din partea statului. 

— De pildă? rânji Aureanu. 

— Dacă ţi se aprinde casa, pompierii să nu se mişte până ce 
nu le vei arăta chitanţa de la percepţie! Dacă te calcă hoţii, 
poliţia să nu-ţi sară în ajutor, până ce... 

— Am înţeles! îl întrerupse regele, nervos. Domnule prim 
ministru!... Dacă eşti bun... 

Şi ridicându-se de la masă, regele se îndreptă iute spre 
camera de alături, urmat de Arghir. 

Aici, singuri, unul în faţa celuilalt, se priviră amândoi, la fel de 
sfioşi. Fiecare avea să spună câte ceva, dar nu ştia cum să 
înceapă. Cel mai jenat părea Carol. 

— Domnule profesor, începu el, te rog să mă ierţi... n-am avut 
niciodată de gând... crede-mă... 

O sudoare rece ca gheaţa inundă fruntea lui Arghir. Momentul 
era îngrozitor. Intrigile au învins: el, singurul om devotat dinastiei 
şi tronului, este azvârlit la gunoi, tocmai când venea cu soluţia 
salvării. Dar nemernicii care-l sapă îşi fac iluzii. Arghir nu se lasă. 

Arghir va lupta să deschidă ochii regelui, care este înşelat. 

— Maria ta! zise el, cu glasul lui trist de zile mari. Ţi s-a părut 
vreodată că am vreo ambiţie? 

— Nu! Niciodată, domnule profesor! 

— Ţi s-a părut, măria ta, că ocup un loc fără merit? 

— Niciodată! 

— Ai crezut poate că sunt victima unei vanităţi bolnăvicioase? 

— N-am avut când s-o cred, domnule profesor! 

— Sau poate ţi s-a părut, măria ta, că sunt invidios? 

— Invidios, dumneata?... De ce?... Dimpotrivă! 

— Ţi-ai dat seama, măria ta, că am respectat totdeauna voinţa 
ta? 

— Da! Şi-ţi sunt recunoscător! 

— Atunci, lucrurile sunt limpezi, sire? Voi continua să-mi fac 
datoria ca prim sfetnic al tronului! 


— Nu, nu, nu! făcu regele, care vedea speriat că 
menajamentele nu vor face decât să întărească rezistenţa lui 
Arghir. Nu m-ai înţeles, domnule profesor!... Situaţia noastră 
economică e mizerabilă. Singura speranţă este într-un mare 
împrumut extern. Bancherii străini vor să ne ajute dar cu o 
condiţie: să le dau un guvern tare. 

— Aşadar, sire... 

— Da! făcu regele, cu un aer profund dezolat. Preţuiesc pe 
profesorul meu Arghir mai mult ca pe oricine, dar îmi trebuie un 
serios guvern de concentrare. Aş fi vrut un guvern de 
concentrare mai mare. Mă voi mulţumi cu unul mai mic... 

Arghir asculta şi la fiecare cuvânt simţea că se cufundă din ce 
în ce mai mult în întuneric. Prin urmare, totul s-a sfârşit. Nu mai 
e dictator al ţării!... Atâta vedea el înaintea lui: un NU mare, care 
se deschide deasupra unui abis, în fundul căruia mii de lighioane 
stau să-l înghită. Lupta devenea inutilă!... Tâlharii au fost mai 
tari decât el. 

— Sire! făcu Arghir, cu un glas stins, de om care-şi trăieşte 
ultimele lui clipe. In acest caz, trebuie să-mi dau demisia, nu? 

— Trebuie, domnule profesor! Eşti patriot, cel mai mare 
patriot al ţării şi înţelegi situaţia mai bine ca oricare altul. 

Fără să mai răspundă, Arghir îşi scrise, în grabă, pe colţul 
mesei de lucru a regelui, demisia şi o întinse regelui. 

— Poftim, sire! zise el patetic. Cu actul acesta, martiriul meu 
s-a încheiat! 

Regele se apropie de el şi-l sărută: 

— Domnule profesor, dumneata ai fost şi rămâi singurul om în 
care pot să mă încred!... Dar nu pentru asta te-am rugat să vii cu 
mine aici, ci pentru cu totul altceva! O mică surpriză! Ahmed 
Zogu, regele Albaniei, mă roagă să-ţi comunic că ţi-a dăruit un 
teren la Santi Quaranta de pe domeniile lui!... Uite şi actele! 

La ieşire, ziariştii îl asaltară pe Arghir: 

— Este adevărat că demisionaţi, domnule prim ministru? 

— Dal! 

— De ce, domnule prim ministru? 

— Pentru că sunt împotriva unui împrumut extern. 


X 


Deşi abia la primii lui paşi, noul an 1933 era foarte 
neastâmpărat şi gălăgios. În Germania, Hitler fusese numit 
cancelar şi aici, Traian Săpunaru, nerăbdător să se vadă cât mai 
degrabă führer şi el, ardea ca o torţă totalitară, din care ţâşneau 
scânteile diverselor formule dinamice: «nație dominantă», 
«prerogativele sângelui», «democraţia judeo-masonă», 
«minoritarii»... Scria, ţinea întruniri, făcea declaraţii şi împroşca 
lumea cu ameninţări în dreapta şi în stânga: 

— Am să guvernez în curând! Am să institui o tiranie 
sângeroasă, cum n-a mai cunoscut omenirea. Ţara nu merită mai 
mult. N-am să dau voie nimănui, nici să scrie, nici să citească. 
Eu... şi şaptezeci de prefecţi!... Atât!... Las’ că le arăt eu, lor!... 
Trebuie un om care, în numele unui comandament, să ştie să 
facă apel la ţară, ca s-o salveze! O voi salva! 

Partidul lui Traian nu creştea. Nimeni nu vedea ce şanse ar 
putea avea Traian Săpunaru să ajungă duce ori fuhrer. Dar 
Traian Săpunaru vedea. Şi în clarviziunea lui, lupta să găsească 
imagini care să sugereze poporului că el este anume făcut să fie 
dictator: 

— M-am născut cu pumnii strânşi! striga el pe la toate 
răspântiile. 


— Ba te-ai născut cu mâna întinsă! îi răspundeau adversarii. 

Traian, însă, îşi urma vechea lui tactică: se făcea că n-aude şi 
alerga după o nouă figură de stil, prin care să vestească triumful 
dictaturii integrale şi moartea democraţiei. Era o întreprindere 
grea, pentru că şi concurenţa era mare. Drumul era presărat la 
tot pasul de duci şi de fuhreri în faşă care strigau şi ei, cu acelaşi 
entuziasm desperat, ca şi Traian Săpunaru, credinţa în victoria 
lor personală şi în moartea democraţiei. La zarva legiunilor de 
mântuitori se adăugau accentele ascuţite ale presei lui Naie 
Naie, Stănică Popescu, ori Serafim Mărunţelu care, odată cu un 
neîntrerupt imn de slavă închinat lui Hitler şi Mussolini, îşi sleia 
puterile într-un nesfârşit denunţ împotriva bolşevicilor şi a 
«minoritarilor». lar pentru că se părea că mai lipseşte ceva, 
interveneau şi poliţia şi siguranţa, care dădeau alarma că au 
descoperit peste tot butoaie de cerneală simpatică, baloturi de 
fotografii de pe documente militare secrete şi nesfârşite coloane 
de spioni bolşevici înarmaţi. Spioni peste tot: la poştă, la căile 
ferate, la ministere, prin cafenele, pe stradă, în tramvaie. 
Primejdia trebuia stăvilită îndată. Ca să poată face faţă nevoilor, 
organele de ordine şi siguranţă amenajară la Jilava noi 
dormitoare şi porniră să le umple cu cei care se ştia că fac parte 
din Blocul Muncitoresc- Ţărănesc, din Uniunea Tineretului 
Comunist, din Birourile juridice comuniste, din Comitetul pentru 
organizarea şomerilor, din Comitetul central de acţiune al 
ceferiştilor - în sfârşit din toate asociaţiile şi organizaţiile 
comuniste. Cum, însă, problemele de ordine erau prea 
complicate, poliţia şi siguranţa făceau apel, pe de o parte la 
studenţii lui Caţă, iar pe de altă parte, la studenţii lui Aureliu. 
Aceşti auxiliari indispensabili ai ministerului de interne, după ce- 
şi administrau reciproc legiuita bătaie, porneau, în direcţii opuse, 
dar în scopuri comune, să scarmene lumea pe străzi, să spargă 
vitrine, să jefuiască dughene, să dărâme case din temelii, să dea 
foc sinagogilor, să oficieze tedeumuri şi parastase pe la biserici, 
să-şi sfinţească ciomegele cu crucea încârligată pe măciulie, să 
cânte «Trăiască regele» - şi să-l prevină pe rege că-l paşte 
nenorocirea: «Maiestate, ia seama de coroană, să nu ţi-o ia 
vrăjmaşii. la seama bine, că altfel o pierzi!» 

Regele, prudent, îşi îndesa mai bine coroana pe cap şi-şi 
vedea, sârguincios, mai departe, de restauraţie. Restauraţia îl 
pasiona tot mai mult. Era o muncă plăcută şi utilă. Mai toate 


fabricile de zahăr trecuseră în mâinile lui. Mai toate fabricile de 
postav trecuseră în mâinile lui. O parte din acţiunile industriilor 
metalurgice trecuseră în mâinile lui... Restauraţia mergea bine... 
Şi de când societatea americană de telefoane i-a dăruit, o dată 
cu un pachet de acţiuni, un telefon turnat în aur masiv, regele ar 
fi putut să jure că restauraţia mergea şi mai bine. Era 
superstiţios şi credea în cadouri. Intr-o zi, când ridică receptorul 
s-o cheme pe Tilda, rămase cu ochii ţintă pe aparatul acesta de 
aur american şi un nume în litere uriaşe de foc îi străfulgeră 
mintea: California! Asta era: California. Indată îl chemă pe 
prietenul lui sigur, generalul Mateescu: 

— Mateescule dragă, eu nu pot să las să-mi zacă dolarii şi 
lirele străine prin băncile europene... îţi voi încredința o misiune 
culturală mai largă în Statele Unite... Plasează-mi toţi banii 
acolo... 

— La bănci? 

— Nu! Îmi cumperi pământuri, fabrici, păduri, case... Tot ce 
rentează! 

De atunci, regele, cum agonisea un ban-doi, nu-l mai băga în 
puşculiţă, ci-l trimitea peste ocean, spre binele restauraţiei. 

Tot spre binele restauraţiei, regele Carol se ocupa mult de 
operele de artă. In palatul de pe Calea Victoriei din capitală, ca şi 
în palatul Peleş de la Sinaia, a găsit tablouri de Rubens, de 
Leonardo da Vinci, de El Greco - toate autentice. l-au plăcut. Îi 
plăcea tot ce era autentic. 

— Puiule, i-a spus el secretarului său, vezi ca România să fie 
invitată la toate expoziţiile internaţionale de artă din străinătate. 
Vreau ca ţara mea să nu rămână în urma celorlalte... 

Ţara nu rămânea în urmă. Invitaţiile sosiră şi tablourile fură 
expediate în străinătate. Peste câtva timp, tablourile nu numai 
că reveniră toate în ţară, dar arătau parcă mai noi decât înainte. 
Mai târziu, s-a afiat: plecaseră autentice, şi reveniseră în copie. 
Originalele fuseseră puse la loc bun, în străinătate. 

Tot spre binele restauraţiei, Carol creease o instituţie în faţa 
căreia nu era om simţitor să nu i se moaie ochii de duioşie: 
dragostea ce o nutrea pentru fiu-său, voievodul Mihai. Voievodul 
Mihai era dovada vie a spiritului democratic al regelui. l-a făcut 
lui Mihai o şcoală liceală într-o cameră a palatului regal, şi i-a dat 
doisprezece colegi din toate clasele sociale: copii de medici, 
funcţionari, ofiţeri. 


— Vreau să asigur ţării un rege democratic! zicea regele. Am 
poruncit elevilor să nu mi-l menajeze pe Mihai pentru că ar fi 
voievod şi fiu de rege. La nevoie ar putea să-i tragă şi o palmă. 

Un astfel de rege, care mergea cu democraţia până la ultimele 
ei limite, nu putea fi decât un duşman al dictaturii. 

— Sunt contra dictaturii. Am venit ca rege constituţional, pe 
baza constituţiei şi înţeleg să fiu un rege constituţional şi 
parlamentar. 

Şi ca rege constituţional, nu uita să se refere în toate 
împrejurările la constituţie. Cu nouă luni în urmă, când a trebuit 
să se despartă de iubitul său profesor Arghir, l-a chemat pe Dacu 
să se consulte cu el. 

— Domnule Dacu, îmi trebuie un guvern de alegeri. Pe cine 
propui? 

— Partidul naţional-ţărănist, sire! răspunse Dacu neobişnuit de 
prompt. 

— E în regulă! răspunse, la fel de prompt, Carol. Te însărcinez 
cu formarea guvernului. 

— Nu se poate, sire! N-ar fi constituţional, pentru că eu sunt 
un simplu particular şi nicidecum şeful partidului național- 
țărănist. Preşedintele naţional-ţărăniştilor e Jugănaru! 

— Ei şi? zise regele. Parcă cine te împiedică să revii în fruntea 
partidului?... Reia-ţi şefia şi ne punem îndată la zi cu constituţia! 

— Fără îndoială, sire! Dar sănătatea mea e încă şubredă! 

— Vom avea grijă, domnule Dacu, să te menajăm. Oricum 
intrăm în vacanţă. 

— Sire, în politică nu există vacanţă. Şi apoi, trebuie să-mi 
îngrijesc via mea de la Bădăcin! 

Regele vedea că este inutil să mai insiste. Cele ce i-a spus 
Crai-Voievod cu o zi mai înainte se confirmau: Dacu, deşi moare 
după putere, n-ar primi să facă guvernul decât numai în cazul 
când ar fi sigur că regele nu-l va concedia peste o lună-două, ci-l 
va lăsa să lucreze în pace măcar doi-trei ani. Tot ce spune el, că 
n-ar fi decât un simplu particular, că-i bolnav, că trebuie să-şi 
vadă de vie, sunt pretexte copilăreşti care ascund motivul real: 
el vrea garanţia regală şi vrea să-l silească pe rege să i-o ofere. 
Dar tocmai pentru că Dacu vrea să-l silească, regele nu vrea să i- 
o dea. 

— Regret! zise regele, care se bucura că-i poate arăta acestui 
încăpățânat că există un încăpățânat şi mai mare şi mai tare 


decât el. Şi eu care credeam că a sosit vremea să-ţi reiei 
activitatea politică! Sunt sincer dezolat că trebuie să renunţ la 
dumneata. i 

Şi l-a chemat pe Crai-Voievod. In principiu chestia părea din 
nou neconstituţională, pentru că nici Crai-Voievod nu era 
preşedintele naţional-ţărăniştilor. In conştiinţa lui, însă, regele 
era perfect împăcat cu constituţia - pentru că lucrurile erau mult 
mai puţin complicate decât s-ar fi putut crede. Crai-Voievod ţinea 
la vechea lui filosofie politică: fără pertractări şi fără ezitări. «Mai 
întâi puterea, zicea el, şi apoi vom vedea». De aceea, el era 
dispus să primească puterea oricând şi oricum, fără nicio 
garanţie regală. Pe când Jugănaru, preşedintele partidului 
naţional-ţărănist, se găsea exact la mijlocul drumului dintre Crai- 
Voievod şi Dacu: era pentru putere, în orice condiţii şi fără nicio 
garanţie regală, dar dacă cineva trebuie să se compromită 
pentru o guvernare de patru-cinci săptămâni, preferă ca acela să 
nu fie el, ci Crai-Voievod. 

Totuşi, dacă numirea lui Crai-Voievod nu era constituţională, 
recomandaţiile pe care i le-a făcut regele pentru alegeri erau mai 
mult decât constituţionale: 

— Vreau alegeri imparţiale. Mă-nţelegi? Imparţiale! 

— Sire! Imparţiale! Tot ce poate fi mai imparţial. 

Au căzut morţi şi răniţi o grămadă, dar alegerile au fost 
imparţiale. Toţi s-au ales cu mandate: guvernul a luat trei 
sferturi din scaune, iar restul a fost distribuit, imparţial, între 
celelalte unsprezece partide în luptă. Un singur om politic mai 
important a rămas pe dinafară: Arghir. 

— De ce ai făcut asta, domnule Crai-Voievod? îl întrebă regele, 
râzând, pe primul ministru. 

— Tocmai de aia, sire! râse Crai-Voievod. Ca să mai râdem 
niţel. 

Fireşte că Arghir a năvălit îndată la rege: 

— Sire, votul universal este o ruşine! 

La acestea, regele-i răspunse trist: 

— Vezi? Nu ţi-am spus? 

Arghir trebui să se încline încă o dată în faţa înţelepciunii 
suveranului său: 

— Sire, aţi avut dreptate! 

Apoi, revoltat, alergă la primăria sectorului | galben şi răcni la 
primar: 


— Domnule, îmi dau demisia din demnitatea de consilier 
comunal! 

— De ce, domnule profesor? întrebă primarul uluit. 

— Pentru că aici, la dumneavoastră, se face prea multă 
politică! 

După ce parlamentul se constitui, Crai-Voievod se prezentă la 
rege: 

— Sire, mi-am îndeplinit misiunea şi am venit să-mi depun 
mandatul. 

— Stai! Să vedem mai întâi cum stăm cu constituţia. Acum 
avem, care va să zică, un parlament cu majoritate național- 
ţărănistă. Ceea ce după constituţie, implică un guvern național- 
țărănist... Ce face Dacu? Vrea sau nu vrea să vină în fruntea 
guvernului? 

— Nu vrea, sire!... Se teme! Continuă să vrea garanţii 
constituţionale! 

— Atunci fă tot dumneata noul guvern! 

Astfel, Crai-Voievod se văzu, pentru a doua oară prim 
ministru. 

— Prim ministru pentru sezonul de vară! îl tachină adversarul 
său politic, doctorul Bratu. 

— Nu-i lege! îi răspunse Crai-Voievod. Depinde cine stă la 
guvern. 

Şi se strădui să facă din guvernul lui de vacanţă, un guvern 
foarte activ, pe cât îi permitea constituţia. A închis parlamentul, 
ca să nu se mai poată discuta despre o nouă lege a conversiunii 
şi în genere despre nicio lege a conversiunii. A organizat 
banchete pe la restaurantul Luzana. A trimis circulări organelor 
administrative să se poarte civilizat cu cetăţenii. A organizat 
congrese studenţeşti care începeau şi sfârşeau cu asasinate şi 
devastări. Dar înainte de orice, a avut grijă de popor: a decretat 
printr-o nouă curbă de sacrificiu o nouă reducere a salariilor cu 
60—70%; a pus la dosar, pentru o studiere atentă, în lunile de 
iarnă, la gura sobei, plângerile miilor de muncitori rămaşi pe 
drumuri, sau cu salariile neplătite, la Reşiţa, Baia Nouă, Valea 
Jiului, ca şi plângerile muncitorilor pensionari de la Reşiţa, Anina, 
Dognacea, Sasca, Moldova Nouă şi a pus să fie urmăriţi şi 
arestaţi toţi conducătorii comunişti ai muncitorimii care tulburau, 
prin agitaţiile lor, odihna aleşilor neamului plecaţi în vilegiatură. 
Şi totuşi, Crai-Voievod, în toiul acestei activităţi istovitoare, a mai 


găsit destulă energie să procedeze la cel mai măreț act de 
guvernământ, cu care-şi propunea să treacă în istoria acestei 
strălucite perioade a restauraţiei: a contribuit la terminarea 
construcţiei palatului regal, cu zece milioane de lei, realizate din 
subvenţiile pentru invalizi, pentru căminul studenţesc de la Cluj, 
pentru 1.O.V., pentru pensionari, pentru spitalele de tuberculoşi - 
de unde se luau de obicei fondurile necesare marilor opere 
naţionale. 

Dar aici, treburile lui Crai-Voievod începură să se încurce. În 
casieria statului nu se mai găsea niciun ban. Tot ce a fost nu mai 
era. Se topise în vânt. Pe ce - sau pe cine, era greu de aflat. Nu 
era şi atât! S-a făcut din nou apel la străinătate, dar străinătatea 
a trimis mai întâi experţi. Experții au sosit, şi după ce au băut şi 
au mâncat, i-au spus lui Crai-Voievod: 

— Ştii mata de unde vin golurile mari din finanţele publice? 

— De unde? 

— Din risipa ce s-a făcut la capitolul «bugete speciale». 

Lui Crai-Voievod îi venea să râdă. Aştia ori sunt proşti, ori fac 
pe proştii!... Parcă n-ar şti că fără aceste «bugete speciale» un 
guvern cinstit n-ar avea cu ce-şi plăti zecile de mii de prieteni 
devotați, care sprijină guvernul ba în alegeri, ba în 
demonstrațiile publice, ba în încăierările cu bolşevicii. Dar Crai- 
Voievod, care uneori ştia să fie şi serios, se mulţumi să întrebe: 

— Şi ce-i de făcut? 

— Uite ce! răspunse şeful experţilor. Dacă vreţi să ajungeţi la 
un buget echilibrat, trebuie să puneţi ţara sub controlul financiar 
al Ligii Naţiunilor. Liga Naţiunilor va numi aici, la dumneavoastră, 
un consilier tehnic, care va controla finanţele statului şi va 
supraveghea orice fel de operaţie financiară!... Noi vă vom 
împrumuta bani pentru înarmare... şi dumneavoastră ni-i veţi 
plăti din încasările ce le veţi face în ţară sub supravegherea 
noastră!... Pentru aceasta, va trebui să măriţi impozitele 
indirecte pe consumaţie, să micşoraţi încă o dată lefurile şi 
pensiile învăţătorilor şi funcţionarilor publici, să reduceţi bugetul 
şcolilor, spitalelor, căminelor studenţeşti, să concediaţi ceferişti, 
să decretaţi pedeapsa cu închisoarea pentru cei care nu-şi 
plătesc dările, să urcați taxele vamale la importul produselor de 
primă necesitate... Pe de altă parte, pentru ca viaţa economică 
să nu sufere, veţi micşora impozitele asupra capitaliştilor şi 
moşierilor... şi în genere veţi facilita pe toate căile viaţa marilor 


producători, de a căror existenţă depinde însăşi existenţa 
României! 

Crai-Voievod dădu experţilor zece milioane pentru deranj şi le 
mulţumi: 

— İn câteva săptămâni, domnii mei, veţi avea acordul semnat! 

Dar în câteva săptămâni regele avea timp să vadă că, totuşi, 
pentru bancherii străini, Crai-Voievod nu era decât un mare zero 
politic, plus un mare zero financiar. Cu Dacu e altceva. Dacu 
reprezintă forţa bancară a partidului naţional-ardelean. Dacu era 
însuşi partidul naţional-ardelean. Dacu era în legătură strânsă cu 
cercurile catolice din Germania şi Franţa. Dacu şi-a asigurat un 
oarecare prestigiu în străinătate cu intransigenţa lui _ pe scurt, 
Dacu era de două ori interesant: în primul rând pentru că în ochii 
băncilor străine prezenta o anumită garanţie de seriozitate - şi în 
al doilea rând, pentru că, fiind în ochii băncilor străine o garanţie 
de seriozitate, merita să-ţi pierzi vremea cu el spre a-l putea face 
o dată pentru totdeauna de râs, bineînţeles după ce împrumutul 
va fi acordat. Astfel, pe la începutul toamnei, regele se hotărî să 
facă, el, cel dintâi pas şi-l chemă pe Jugănaru, preşedintele 
partidului naţional-ţărănesc, care nici el nu era de lepădat. 
Jugănaru era burghezia mică şi mijlocie orăşenească, Jugănaru 
era chiaburimea rurală... Jugănaru era cineva. Şi-n afară de 
aceasta, era om cuminte. De la căderea lui Arghir încoace, nici 
nu i s-a auzit glasul decât atunci când a fost vorba să se facă o 
revizuire a legii conversiunii: 

— Trebuie să modificăm legea, pentru că dacă e dreptate, să 
fie pentru toţi... Proprietatea ţărănească mijlocie nu este ocrotită 
de loc. Cer ca beneficiile să fie extinse până la cincizeci de 
hectare. 

incolo, Jugănaru nu avea decât două preocupări: să înveţe cu 
hărnicie să conducă maşina, ca să poată obţine cât mai degrabă 
permisul de circulaţie, şi să câştige poporul la ideea statului 
țărănesc. 

— Toată civilizaţia noastră din ultimii treizeci de ani este 
artificială, zicea el. Nu e de noi. Noi suntem un stat de ţărani, şi 
ca ţărani, în loc să ne vedem de existenţa noastră ţărănească, 
de câmpul nostru, de tradiţiile noastre, de cultura noastră 
ţărănească, ne-am grăbit să adoptăm forme de civilizaţie 
burgheză care ne-au otrăvit viaţa, ne-au crescut exigenţele, ne- 
au crescut pretenţiile... Au ajuns ţărancele să se vopsească şi să 


poarte tocuri înalte. Mâine o să vrea să vorbească franţuzeşte. E 
ridicol şi ruşinos... Noi trebuie să fim un stat democratic, adică 
un stat de ordine, nu un stat socialist şi de bolşevici anarhişti... 
Totul să fie pământul!... Agricultură, nu fabrici!... Cu bogăţiile 
pământului vom hrăni popoarele şi ne vom putea cumpăra tot ce 
vrem din străinătate... 

Şi după ce-şi termina predica, înainte de a începe o alta, se 
repezea la garaj să mai ia o lecţie de automobilism. Din acest 
punct de vedere, era un om demn de admirat: nu-şi pierdea 
vremea. Dar au venit căldurile - şi Jugănaru, ca tot omul, a pus 
deoparte şi conversiunea şi Fordul şi statutul țărănesc şi a luat-o 
spre coasta Atlanticului, la Biarritz. Mult îi mai plăcea lui 
Jugănaru să facă plajă la Biarritz! Era o slăbiciune şi politică şi 
sentimentală. Aici, printre domnii şi doamnele care vorbeau 
franţuzeşte şi englezeşte, se simţea ca la el acasă, printre ai săi, 
în saloanele naţional-ţărăniste din capitală. Dar vacanţa se 
isprăvi şi Jugănaru se înapoie în ţară. Era tocmai bine. Regele îl 
poftea la palat. 

— Jugănarule, ţara... 

— Sire, Dacu... 

Restul convorbirii se pierdu în şoapte din care nu se putea 
înţelege nimic. Când isprăviră, Jugănaru alergă la Dacu: 

— Domnule Dacu, regele... 

Şi urmă o nouă conversaţie în şoaptă, din care iar nu se putea 
înţelege nimic. Dar de a doua zi, se porni în ţară un întreg 
tămbălău: partidul naţional-ţărănist nu mai poate trăi fără Dacu. 
Ţara nu mai poate respira fără Dacu. Tronul nu se mai poate 
mişca fără Dacu. Ba, după câteva zile, Jugănaru merse şi mai 
departe. Demisionă de la şefia partidului. 

— Locul de preşedinte e liber, declară el, şi-l aşteaptă pe 
Dacu. 

Dacu era încolţit. Partidul îl cere, ţara îl cere, tronul îl cere... A 
continua să stea cu braţele încrucişate ar fi un act de lèse- 
naţiune. Mai cu seamă că regele îl cheamă - din propria lui 
iniţiativă - să stea de vorbă cu el. 

— Domnule Dacu, mi se pare că ar fi cazul să te felicit! 
Redevii preşedintele partidului. 

— Incă nu, sire! Doresc mai întâi să am asigurări că vom 
reveni la tradiţide noastre constituţionale. 

— Dar bineînţeles, domnule Dacu! Bineînţeles! Cum îţi 


închipui?... Ai cuvântul meu de rege! 

Mândru a mai fost Dacu, a doua zi, când fu proclamat din nou 
preşedinte al partidului naţional-ţărănist, şi a treia zi, când în 
calitatea lui de şef al unei mari majorităţi parlamentare, depuse 
jurământul ca prim ministru al ţării. 

— Jur credinţă regelui... 

Şi aşa mai departe... 

La care, regele îi răspunse după formula concepută de el: 

— Aşa să-ţi ajute Dumnezeu! 

Aureanu, adversarul declarat al lui Dacu, îl felicită, cu un 
zâmbet şiret: 

— Ai învins! 

Dacu, demn şi mândru, răspunse: 

— Nu eu am învins, ci constituţia! 

— Să-ţi trăiască! îi ură Aureanu. Şi eu, cât îs de bătrân şi tot 
ţin la constituţia asta, că tare-i bună! : 

Dacu intră la prezidenție ca un triumfător. Il biruise pe rege. 
De aci înainte, Carol va trebui să urmeze pilda regilor Angliei. 
Carol II, dacă vrea să-şi păstreze coroana, va trebui să se țină de 
constituţie. Un rege nu trebuie să guverneze, ci să domnească. 
Un rege trebuie să citească mesajul de deschidere a 
parlamentului, să patroneze serbări, să inaugureze poduri, 
teatre, şosele, să ia parte la comemorarea lui Ştefan cel Mare 
sau a lui Mihai Viteazul, să călătorească prin regiunile unde au 
avut loc inundaţii, incendii, cutremure, să rostească la radio 
discursuri de anul nou şi de paşti, să vâneze fazani şi mistreți, să 
primească la palat oaspeţi de seamă - dar câte nu are de făcut 
un rege atunci când vrea să-şi vadă de obligaţiile lui 
constituţionale, nu să se amestece acolo unde nu-i nici treaba lui 
şi nici nu se pricepe. 

Dar acuma, nu mai are rost să vorbim! Acuma regele Carol IlI 
va fi Carol II cel constituţional. Dacu îl are la mână: Carol II i-a 
dat cuvântul lui de rege. 

Foarte optimist, prin urmare, Dacu luă ţara în primire şi, în 
câteva săptămâni, îl pierdu pe Stănescu, ministrul justiţiei, 
floarea baroului bucureştean, vechi fruntaş naţional-ţărănist şi în 
ultima vreme un foarte frecvent musafir al palatului. De o lună 
de zile - cam de când venise Dacu în fruntea guvernului, 
Stănescu ba se ducea la palat, ba venea de la palat - şi mereu 
supărat pe colegii lui naţional-ţărănişti: 


— Vă bateţi joc de conversiune! Sau nu vreţi s-o faceţi, sau 
ceea ce faceţi nu este o conversiune, ci o nenorocire!... 
Distrugeţi conversiunea! 

Era atât de indignat că Dacu distruge conversiunea, încât într- 
o bună zi, zbieră: 

— Plec! Imi fac singur un partid! 

Şi a plecat. Cu totul. Şi din guvern şi din partid. Dar nu singur, 
ci urmat de câteva zeci de avocaţi dintre membrii majorităţii 
naţional-ţărăniste, care aveau mare încredere în steaua lui 
Grigore Stănescu. Grigore Stănescu s-a jurat că are asigurări de 
la rege: 

— Dă-l dracului pe Dacu! Dacu este un idiot. Fă-ţi singur un 
partid şi lucrează ca un independent!... Dumneata şi cu mine 
suntem destinaţi să facem împreună lucruri mari pentru ţara 
aceasta. Cunoşti programul meu de guvernământ: înzestrarea 
armatei. Armata e baza! Aşadar, te rog să fii gata! 

Stănescu avea, deci, pe ce să se sprijine. Regele a zis! 

Dacu tăcea şi gândea. Nimeni nu ştia la ce se gândeşte. Unii 
spuneau că nu s-ar gândi la nimic. Că în capul lui n-ar fi loc 
pentru gânduri. Că ceea ce are el pe umeri, nu-i cap, ci un 
dovleac gol şi uscat, în care ar sufla vântul. Au venit la el amici 
desperaţi: 

— Domnule Dacu, e o nenorocire!... Mai întâi l-am pierdut pe 
Sorcoveanu, după aia pe Bratu şi acuma îl pierdem şi pe 
Stănescu! în loc de un singur partid naţional-ţărănist, sunt acum 
patru. Nu-i un lux prea mare? 

— Nu! răspunse Dacu, tăios. Am scăpat de un domn incomod 
şi incorect. Dumneavoastră ziceţi că asta ar fi o nenorocire. Eu o 
consider ca un succes! Suntem mai tari ca oricând! Acordul cu 
Liga Naţiunilor l-am semnat... Regele nu va cuteza să se atingă 
de noi. 

incurajat de succes, Dacu hotărî să-şi pună la încercare 
puterile lui constituţionale şi veni la rege: 

— Sire, cred că este timpul să înlocuim pe generalul Scurtu de 
la C.F.R. şi pe generalul Popescu de la P.T.T., cu oameni mai 
potriviţi. 

Propunerea îl surprinse pe Carol prin îndrăzneala ei. Scurtu şi 
Popescu sunt oamenii lui, puşi de el, numai pentru că sunt 
oamenii lui. Atunci, cum îşi permite Dacu să se atingă de ei? 
Pentru că nu sunt membri ai partidului naţional-ţărănist? Sau 


pentru a-i demonstra, poate, că guvernează guvernul şi nu 
regele ţării? 

— De ce, domnule Dacu? întrebă regele, cu un mic accent de 
supărare. 

— Pentru că sunt pensionari... şi după constituţie nu mai pot 
ocupa funcţiile acestea! 

Regele îşi strânse fălcile ca să nu scape un cuvânt pripit. 
Scurtu şi Popescu erau, într-adevăr, prietenii lui, dar locurile pe 
care le ocupau aveau o prea mică importanţă politică spre a 
merita să fie obiectul unei certe cu Dacu. 

— Bine, domnule Dacu! zise regele, cu indiferenţă exagerată. 
Dacă aşa zice constituţia... 

In toată noaptea aceea, nu se mai stinseră luminile la clubul 
naţional-ţărănist. Dacu recoltă atâtea aclamații, încât îi convenea 
să fie iar modest: 

— Fraţilor, greşiţi!... Nu eu am biruit, ci constituţia! 

— Trăiască constituţia! 

Dacu îşi trăi câteva zile triumful din plin. Dar se găsea cineva 
care era mai puţin fericit decât el: regele. Pe rege îl mustra 
conştiinţa: «De ce nu m-am folosit de incident, se căina el, ca să- 
| dau cu capul de toţi pereţii pe acest constituţionalist 
încăpățânat şi nerod, care nu-i bun decât să se umfle în gulerul 
lui caraghios, făcut parcă anume pentru oamenii blestemaţi de 
Dumnezeu să nu cunoască femeie?>»... Işi muşca degetele, Carol 
- şi-şi făgăduia să se răzbune. 

N-a trecut mult şi ministrul de finanţe, Bagradian, veni în 
audienţă de lucru la rege. 

— Sire, zise el, radios, am găsit! 

— Ce? 

— Soluţia crizei financiare! 

— O! făcu regele. 

Era foarte mirat. Ca un ministru de finanţe să găsească soluţia 
crizei financiare, era ceva atât de neobişnuit, încât regele se 
întrebă dacă Bagradian era, într-adevăr, ministru de finanţe. 

— Da, sire! continuă Bagradian. Am şi fixat prima măsură 
pentru echilibrarea bugetului. 

— Sunt nerăbdător să te aud! 

— Trebuie să reducem solda ofiţerilor cu 7%. Poftim decretul! 

Regele luă hârtia din mâna lui Bagradian, scrise pe ea cu litere 
mari: «Se respinge» - şi i-o dădu înapoi. 


— Ţine! 

Bagradian era stupefiat: 

— Sire, dar... 

— Niciun dar, domnule Bagradian! Nu dau voie să vă atingeţi 
de ofiţerii mei. Datoria dumneavoastră este să aveţi grijă de 
plata regulată a soldei lor, nu să le-o scădeţi mereu!... Am 
isprăvit! 

Roşu până în vârful urechilor, Bagradian se înclină: 

— Sire! 

Dar regele încă nu-i dădu voie să plece: 

— Mai am ceva de adăugat, domnule Bagradian. Până acum 
n-am văzut nicio soluţie a greutăților prin care trecem. Aţi 
criticat guvernul lui Arghir. Foarte bine! A creat un haos în 
finanţele ţării. De acord! Dar dumneavoastră ce-aţi făcut? In loc 
să ne scoateţi din haosul ăsta, l-aţi complicat şi mai mult. Nu 
este bine, domnule Bagradian! S-o ştii! Sunt nemulţumit! 
Profund nemulţumit! 

Dacu, pus la curent cu felul cum a decurs audiența, nici nu 
apucă să se întrebe ce are Carol de gând, pentru că primi 
numaidecât alte două lovituri dintr-o dată. Era de anul nou. 
Generalul Florescu, tatăl lui Puiu, lansă un ordin de zi către 
jandarmerie, în care spunea: 

— Dacă nu aveţi ce mânca, asta e din vina guvernului! 

Pe de altă parte, Spiru Maramă, prefectul poliţiei, tot de anul 
nou, a adunat într-o sală a prefecturii trei sute de poliţişti şi i-a 
pus să înjure pe Jugănaru că vrea să-i supună unui examen de 
definitivare. Spumegând, Jugănaru îl chemă la telefon pe Spiru 
Maramă: 

— Vei fi destituit! 

— Să vedem! îi răspunse prefectul în batjocură. 

Şi dădu îndată un comunicat în toate ziarele: 

— Sunt şi rămân prefect. Numit prin decret regal, nu pot fi 
destituit decât tot prin decret regal. 

Dacu, vânăt şi cu ochii rătăciţi, îi spuse lui Jugănaru: 

— Du-te la rege şi cere imediat înlăturarea lui Spiru Maramă. 
Dacă refuză, demisionează! 

Jugănaru îi spuse regelui: 

— Sire, Spiru Maramă şi generalul Florescu îşi permit acte de 
independenţă care sapă ordinea statului. Trebuie înlocuiţi! 

— Nu! făcu regele. Amândoi vor rămâne la locurile unde i-am 


pus! 

— În acest caz, sire, va trebui să vă ofer demisia! 

Regele nici nu clipi: 

— Şi eu va trebui s-o primesc! 

Nu trecu decât atât cât îi trebui lui Jugănaru să ajungă la Dacu 
şi lui Dacu să ajungă la palat, pentru ca regele să audă din gura 
primului său ministru: 

— Sire, prin demisia colegului meu Jugănaru, mă consider 
demisionat şi eu şi întreg guvernul! 

— Nu poate decât să-mi pară rău! zise regele. 

Şi-l chemă pe Crai-Voievod: 

— Dacu a demisionat. Vreau să faci dumneata guvernul! Ai 
ceva împotrivă? 

— Nimic! 

— Are ceva parlamentul împotrivă? 

— Nimic! 

— Are vreunul din membrii guvernului ceva împotrivă? 

— Nimic, sire! Nici măcar Jugănaru! Dar el este în cauză... Aşa 
că trebuie să-l urmeze pe Dacu! Nici măcar Dacu n-are ceva 
împotrivă! l-am cerut mână liberă să guvernez fără ca biroul 
partidului să mă ţină sub tutelă şi a fost de acord. 

— Perfect, zise regele. Dacă-i aşa, va trebui să-i dăm lui Dacu 
o satisfacţie în chestia lui Spiru Maramă... 

— Ar fi foarte bine, sire! Eu zic să-i dăm prefectului un 
avertisment în scris, cu pierderea salariului pe zece zile. 

— Splendid! râse Carol. Zece zile, prefectul nu va avea ce 
mânca. 


x 


În nouă luni, pentru a treia oară prim ministru, Crai-Voievod se 
găsea de o lună în fruntea guvernului său, şi cu toate acestea, 
Carol încă nu dădea semne de nervozitate. Nu s-ar fi putut spune 
că regele ar fi ţinut cât de cât la primul său sfetnic. In genere, 
Carol nu ţinea la niciunul din oamenii politici care aveau acces la 
palat. O singură excepţie făcea cu Arghir. Arghir nu era numai 
fostul lui profesor, ci şi un original. Un alintat, dar un mare 
alintat. Atât de mare încât era exclus să facă teatru. Era un 
alintat sincer. Un zăpăcit. Dar un mare zăpăcit. Un zăpăcit sincer, 
care-l înveselea pe rege prin contradicţiile lui geniale şi un om 
politic, cu o minte pe cât de impresionantă prin imensa ei 


capacitate pentru orice problemă de cultură, pe atât de străină 
de orice realitate politică. La Arghir totul se reducea în politică la 
simpatie ori antipatie. Altfel stăteau însă lucrurile cu ceilalţi 
politicieni. Mai vechi sau mai noi, pe toţi, Carol îi dispreţuia. 
Numai că, în disprețul său, păstra faţă de fiecare o mică rezervă 
- care aducea oarecum a stimă. Regele stima la Dacu 
încăpăţânarea lui, la doctorul Bratu temperamentul său fugos, la 
Aureanu cinismul lui de semiboier, la Muică ştiinţa lui de carte, la 
Neaţă cunoştinţele lui militare, la Jugănaru abilităţile lui 
demagogice - nu era unul să nu fi avutun titlu oarecare la stima 
regală. Singurul pe care regele îl dispreţuia integral, era Crai- 
Voievod. Acest bărbat politic nu era nici încăpățânat, nici om de 
temperament, nici semiboier, nici om cu carte şi nici măcar un 
demagog isteţ - ci un individ care confunda cinismul cu 
grobienia şi reducea totul la grobienie, până şi în anecdotele lui 
pornografice. Pentru atâta lucru, însă, Carol nu credea că i s-ar 
cuveni lui Crai-Voievod stimă. 

— Chiar dacă i-aş acorda niţică stimă, zicea el Lupeascăi, tot 
n-ar şti ce ar putea face cu ea! 

Cu sau fără stimă, Carol ştia că acest ins care nu strălucea 
prin nimic, îl va servi la fel de conştiincios ca oricare altul - poate 
şi mai conştiincios încă în munca lui de destrămare a partidelor - 
dar, înainte de toate, în prigonirea muncitorimii, tărâm pe care 
fruntaşul ardelean a dovedit mult entuziasm încă de pe vremea 
grevei de la Lupeni. Putea să-i dea drumul să guverneze, cum se 
dă drumul unui câine din lanţ, pentru că nu era nicio primejdie: 
va veni în goană înapoi, de îndată ce va fi fluierat. Aşa că, abia a 
preluat Crai-Voievod pentru a treia oară sarcina de a prezida 
ordinea în ţară - că dezordinele au şi izbucnit. Bătăile, jafurile, 
incendiile, nu iertau un singur centru mai important. Operau 
bandele lui Aureliu Cziucziewicz sub privegherea părintească a 
poliţiei şi a armatei. Din toate colţurile ţării veneau strigăte de 
desperare. Dar guvernul îşi avea pregătite cuvintele de 
consolare: 

— Bolşevicii! După cercetările făcute am izbutit să identificăm 
pe autorii tulburărilor din ţară. Este vorba de agenţii unor 
organizaţii subversive. Siguranţa cunoaşte mai de mult nişte 
unelte comuniste care au misiunea de a tulbura ţara. 

Toate cercetările se terminau aşa: tulburările sunt, de fapt, 
provocări comuniste. Fiecare agresiune a bandelor lui Aurică îşi 


avea povestea ei comunistă. Şi fiecare agresiune a bandelor lui 
Aurică se termina cu arestări de muncitori. In toiul nopţii, 
jandarmi şi poliţie înconjurau casele oamenilor, trăgeau focuri de 
armă în aer, ca să-i sperie, apoi năvăleau înăuntru, arestau pe 
cei puşi pe listă, îi încărcau în dube şi-i transportau la prefectură 
sau de-a dreptul la puşcărie. Teroarea era necesară, pentru că 
guvernul aplica acuma a treia curbă de sacrificiu şi muncitorii 
începuseră să-şi înteţească protestele. Cei care se frământau 
mai mult erau ceferiştii, care azi dimineaţă declaraseră grevă. 
Crai-Voievod se grăbi să-l pună pe rege în curent. 

— Toţi ceferiştii au declarat grevă? întrebă regele. 

— Toţi, sire!... Patru mii de muncitori stau acuma fără să facă 
nimic! S-au supărat!... S-au supărat pe direcţie că a concediat 
ieri pe unul din delegaţi şi s-au supărat pe mine că am arestat 
azi-noapte câţiva muncitori mai colţoşi. Dimineaţa, când au aflat, 
au părăsit lucrul grămadă şi ne-au trimis o întreagă listă de 
condiţii: să dăm drumul celor arestaţi, să recunoaştem comitetul 
de fabrică, să le dăm voie să-şi redeschidă sindicatul ceferist 
dizolvat şi să ridicăm starea de asediu!... 

— Şi dumneata ce ai făcut? 

— Ce să fac, sire? Am trimis autocamioane pline de soldaţi, 
vardişti şi jandarmi, echipați ca de război, să înconjure atelierele, 
am arestat toate femeile care au încercat să aducă de mâncare 
greviştilor şi am trimis vorbă ălor baricadaţi că dacă nu se 
predau, îi împuşc până la unul... 

— Şi ei ce au răspuns? 

— Sire, se aude până aici ce au răspuns!... Ascultaţi! 

Regele crezu că primul său sfetnic face una din glumele lui 
proaste, dar când îl văzu că-şi pleacă urechea înspre fereastră, 
deveni şi el atent, dar nu prinse niciun sunet mai deosebit. 

— Ce răspuns, domnule prim ministru, că nu se aude nimic! 

— Daţi-mi voie, sire! zise Crai-Voievod. 

Şi din câţiva paşi, fu la fereastra pe care o deschise larg, apoi 
se dădu repede în lături, ca şi cum ar fi vrut să facă loc cât mai 
mult sunetului metalic strident care inundă într-o clipă 
încăperea. 

— Sirenele! murmură regele, cu o vagă sclipire de teamă în 
ochi. 

Carol nu era un fricos patologic ca marele său tată Ferdinand. 
Dar a ştiut ce-i frica de mult. De când era încă mic, i s-a arătat că 


în cărţile de şcoală se scrie că poporul îl iubeşte foarte mult, dar 
că nimeni nu e sigur dacă aceste cărţi de şcoală garantează într- 
adevăr pentru dragostea poporului. De aceea, de mic i s-a dat, 
ca măsură de pază împotriva dragostei poporului, un şir de 
aghiotanţi, şi în spatele aghiotanţilor câteva şiruri de agenţi de 
poliţie, şi în spatele agenţilor de poliţie, toată poliţia, toată 
jandarmeria, toată armata, care trebuiau să aibă o singură grijă 
mare şi sfântă: să păzească familia regală de dragostea 
poporului. Obişnuit, deci, să fie păzit, Carol simţea de mult că 
trebuie păzit, pentru că există ceva sau cineva de care trebuie 
păzit - şi a avut destule ocazii să-şi dea seama cam ce sau cine-i 
putea da senzaţia fricii, în 1907 i-a fost frică şi lui, fiindcă i s-a 
explicat că este necesar să-i fie frică. Şi în februarie 1917 i-a fost 
frică. Şi în noiembrie 1917 i-a fost frică. Şi în tot cursul războiului 
i-a fost frică. Şi în exil i-a fost frică. Dar toate aceste epoci de 
frică, au fost trecătoare. Frica, adevărata frică, pentru că a 
degenerat într-o îngrijorare permanentă, s-a strecurat în sufletul 
lui pe o cale ciudată, pentru că era cu desăvârşire străină de 
munca lui de restauraţie: anul trecut, la Paris, la vernisajul unei 
expoziţii, preşedintele Franţei, Paul Doumer, a fost ucis de un 
nebun. Carol s-a cutremurat!... La toate s-a gândit, numai asta 
nu i-a intrat în socoteală: că ar putea să fie ucis! El, care vrea 
atât de mult să trăiască... să fie ucis! Dacă o asemenea 
nedreptate s-ar putea făptui, n-ar mai exista Dumnezeu! Un om 
tânăr, pe cale să-şi agonisească o avere care să-i dea voie să 
ducă o viaţă cuminte, fără să facă nimănui cel mai mic rău, să fie 
ucis!... Nu se poate! Nu se cade!... Nu trebuie permis! Şi încă de 
anul trecut, de 10 mai, după cinci zile de la asasinarea lui 
Doumer, Carol nu mai străbătu drumul călare de la Mitropolie la 
palat, ci în viteza maximă a unei maşini, între două ziduri triple 
de jandarmi şi soldaţi... De atunci, numai aşa înfrunta Carol 
dragostea poporului său: în fuga maşinii, între jandarmi şi 
soldaţi... Nu-i era, deci, străină frica şi zi de zi, frica aceasta i se 
strecura tot mai adânc în sufletul său de vodă al ţăranilor, de 
vodă al culturii, de vodă al constituţiei... Şi acuma, sirena, cu 
glasul ei ascuţit, parcă venea să-i strige în urechi: «Sire, să nu 
uiţi de frică!... Să nu uiţi de frică!» 

Palid şi încruntat, Carol mai ascultă câteva clipe sirena, apoi 
scos din fire, se răsti la Crai-Voievod: 

— Dar de ce sună atâta? Nu poate fi oprită? 


— Sire, până ce nu intrăm în fabrică, nu putem face nimic! 

— Şi de ce nu intri, domnule prim ministru? Ce mai aştepţi?... 
Şi unde-i Maramă? Ce face Maramă?... 

— Am fost cu el azi dimineaţă pe acolo... Acuma o fi la 
prefectură! 

Regele şi ridicase receptorul: 

— Alo, Spirule!... Tu eşti!... Trebuie să fug după tine?... Te rog 
să-mi fii în zece minute aici. 


* 


Mult şi cu folos tot mai mare lucra pe atunci, pentru dinastie şi 
tron, generalul Spiru Maramă, prefectul poliţiei, care, modest, nu 
cerea altceva sorții decât să rămână ceea ce este: prefect. Mai 
mare decât prefect al capitalei n-ar fi vrut să fie Spiru Maramă. 
Nu-i trebuia. Simţea el că dacă există vreun loc unde şi-ar putea 
servi ţara mai bine, era numai aici, pe Calea Victoriei, la 
prefectura poliţiei. Pe zi ce trecea, creştea în cugetul lui 
certitudinea că cheia de boltă a restauraţiei era biroul lui de 
prefect. Oricât de modest ar fi fost - şi era! - trebuia să admită şi 
el ceea ce-i spuneau toţi cei care preţuiau munca lui de zi şi de 
noapte, că el scrie, pe scaunul lui de prefect, însăşi istoria 
domniei lui Carol Il cel curajos. În toate, îl găseai pe Spiru 
Maramă. Nu e vorba de căştile coloniale olandeze cu care au 
apărut pe străzi, în vara trecută, vardiştii, în ţara întreagă. Era şi 
firesc ca numai un om cu dragoste de poliţia lui Carol II să aibă 
grijă s-o şi ferească de insolaţie, mai cu seamă că fabrica 
olandeză îi oferise stocul pe un preţ foarte redus şi că Maramă, 
chiar dacă încasa de la păzitorii ordinei un preţ de cinci ori mai 
mare, în schimb nu le cerea toţi banii dintr-o dată, ci li-i scădea 
treptat din salariu. Nu e vorba nici de noua uniformă a tuturor 
oamenilor poliţiei, de la inspector până la cel mai umil uşier. Nici 
de taxele încasate de la tripouri, cazinouri, restaurante şi 
crâşme, care măcar cu atât trebuiau să contribuie la întărirea 
prestigiului coroanei. Şi nici măcar de cele câteva rânduri de 
uniforme ale ofiţerilor, pe care maiestatea sa regele Carol II ţinea 
să-i vadă cât mai colorat îmbrăcaţi de fabricile lui de postav. Nu 
aici stăteau drepturile lui Spiru Maramă la recunoştinţa regală - 
fiindcă era un lucru elementar că oriunde intrau în joc interesele 
poliţiei şi ale armatei, el, ca ofiţer şi prefect, nu putea să 
lipsească. Altele erau meritele lui Spiru Maramă. Omul acesta, 


care avea atâta răspundere şi atâtea treburi pe cap, găsea timp 
să se ocupe de operele de binefacere ale regelui. Şi să se ocupe 
temeinic. O bună parte din ofiţerii lui de poliţie colindau 
magazinele, băncile, fabricile şi strângeau bani pentru operele 
de binefacere ale regelui. Oamenii erau preveniţi, fiindcă mereu 
apăreau în ziare ştiri despre filotimia lui vodă. Intr-o zi, citeau că 
regele a ajutat un elev repetent să ia premiul întâi şi să-şi 
cumpere o pereche de pantofi. Altă dată aflau că regele a dăruit 
din propria lui casetă două mii de lei unei văduve, ca să-şi facă o 
dantură. După câteva zile aflau că regele a trimis unei familii 
sărace câţiva iepuri pe care i-a împuşcat chiar el, cu propria lui 
mână, la vânătoarea de la Scrovişte. Şi negustorii se simțeau 
mititei, mititei şi umiliţi că-n timp ce regele dă - ei, care fac 
afaceri, nu dau nimic. Şi dădeau, dădeau milioane, pentru ca 
regele, care trăieşte numai din lista civilă, să aibă de unde ajuta 
încă un elev repetent să ia premiul întâi şi încă o văduvă să-şi 
pună o dantură şi încă o familie săracă să poată mânca iepuri 
împuşcaţi de propria lui mână. Şi toate astea, se datorau 
exclusiv muncii neobosite a lui Spiru Maramă care, însă, nu se 
mulțumea cu atât. 

— Coroana, zicea el, trebuie întărită! 

Din această convingere a izvorât proiectul de construcţie a 
unei noi prefecturi şi a unei noi cazărmi pentru jandarmi. Nici nu 
i-a venit bine ideea - şi peste un ceas, listele de subscripţie s-au 
şi tipărit, iar peste o lună, Spiru Maramă aducea regelui fonduri 
pentru construirea a opt prefecturi. 

— Şi mai departe? întrebă regele. 

— Am ceva nou! Autocare pentru poliţie şi autocisterne... 

— Pentru ce autocisterne? 

— Să avem cu ce stropi pe comunişti, când or face gălăgie, 
sire! Am o ofertă belgiană. 

— Câte vrei să iei? 

— Zece, deocamdată, sire! 

— Nu! făcu regele. la optsprezece. 

Maramă n-a putut afla niciodată de ce regele s-a oprit la 
optsprezece - dar s-a conformat. A cumpărat optsprezece. Bani 
s-au strâns repede pentru treizeci şi şase. 

Toate astea, Maramă le făcea prin ofiţerii şi agenţii lui de 
încredere. Dar ceea ce-i plăcea să facă el singur, era ceea ce 
făcea el în dimineaţa aceasta: comerţul de trotuare. Pentru nimic 


în lume n-ar fi cedat altuia sarcina aceasta, care era încă o 
cărămidă la edificiul măreției regale. Comerţul de trotuare cerea 
luptă grea, demnă de un general din armata lui Carol, dar şi 
plină de mari satisfacţii morale. Damele erau nostime, parfumate 
şi gingaşe - unele aveau şi patru clase liceale - dar se băteau ca 
nişte leoaice pentru o poziţie geografică mai avantajoasă, şi 
pentru un preţ de arendă ceva mai redus, cu zgârcenia unor 
bancheri naţional-liberali. Era însăşi vorba lui Spiru Maramă: 

— Aoleo, fetelor, zicea el, când vă văd cum vă bateţi pentru o 
para, parcă-l văd pe răposatu Vintilă Viziru! 

Astăzi, însă, lucrurile decurgeau într-o atmosferă oarecum 
lipsită de voioşie. Spiru Maramă era mai puţin bine dispus ca de 
obicei. De douăzeci şi patru de ore avea treabă pe Griviţa cu 
bolşevicii şi venise la prefectură numai pentru un ceas-două, 
doar aşa, ca să nu piardă obiceiul. De altfel, şi clientele nu erau 
azi nici prea numeroase, nici prea interesante, în afară de una 
singură: Lilişoara Precupeţu, cunoscută sub numele de miss 
Kilometru, pentru răbdarea în a bate trotuarul ceasuri întregi pe 
ploi şi pe viscole, fără să cedeze nici intemperiilor, nici 
concurentelor. In opera de restauraţie, miss Kilometru era o 
apariţie nouă, consacrată de însuşi palatul. Faptul că acum doi 
ani trecuse pe la 
scările din dos ale tronului nu o dată ci de trei ori, îi asigurau un 
prestigiu care-i intimida rivalele şi-l silea pe Spiru Maramă să se 
poarte cu ea cuviincios. Miss Kilometru, a cărei zonă de influenţă 
se întindea pe Batiştei de-a lungul celor cincizeci de paşi dintre 
Bulevardul Brătianu şi Nicu Filipescu, se considera prinţesă 
moştenitoare a porțiunii de trotuar dintre Capşa şi strada Regală, 
care se eliberase de câteva zile, întrucât titulara, Mieluşica 
Piţigoi, zisă Franţuzoaica, îşi mutase câmpul de acţiune la baza 
navală engleză de pe insula Malta. De aci şi tonul aproape 
poruncitor cu care miss Kilometru îşi revendica drepturile: 

— Locul ăsta e al meu, domnule prefect! zise ea, sfidându-şi 
concurentele cu priviri fulgerătoare. 

— ŢI-I dau, Puică, ţi-l dau! îi răspunse, dulce, Spiru Maramă. 
Cum dai cincizeci de mii de lei pe lună cum e al tău! 

Gigi Săniuţă, o giurgiuveancă nostimă, stabilită pe cont 
propriu de câteva luni pe Calea Griviței şi care aspira spre 
regiuni mai aristocratice, sări: 

— Eu dau trei mii! 


Spiru Maramă nu se simţi ofensat de ofertă. Aşa mergea 
treaba: el să ceară mult şi ele să dea cât pot. Dar se supără miss 
Kilometru: 

— Ce te bagi, fă!... E de nasu tău? 

Şi către prefect: 

— Eu dau cinci mii! 

Ambiţioasă, Gigi se avântă: 

— Şase mii, domnule prefect! 

Numai că glasul cu care Gigi lansă cifra, n-o putea înşela pe 
miss Kilometru. Se vedea cât de colo că nenorocita n-are 
încredere în propriile ei forţe şi că numai din încăpățânare s-a 
apucat să ofere prefectului o cifră care depăşea limita. 
Nemiloasă, miss Kilometru îi dădu lovitura mortală: 

— Zece mii, domnule prefect! 

Giurgiuveanca se clătină. Kilometru i-a tăiat-o. Zece mii nu 
poate da!... Aşa că, resemnată, îi spuse prefectului: 

— Domnule prefect, poate aveţi ceva pe Belvedere! 

— Să văd, fetiţo, să văd! zise prefectul, cu bunătate. 

Şi se apucă să cerceteze harta strategică a trotuarelor 
capitalei, dar nu putu duce treaba la capăt pentru că sună 
telefonul. Era regele, care-l chema să vină îndată la el. 

— Vin, sire! răspunse Maramă. 

Şi sări în picioare: 

— Hait, fetiţelor, cărel... că am treabă. Vorbim mâine. 

Gigi Săniuţă se evaporă într-o clipă, dar miss Kilometru se 
agăţă, pur şi simplu, de braţul lui Spiru Maramă. 

— Domnule general, făcu ea, tremurând de emoție. Vă rog... 
mai dau două mii peste preţ... numai să faceţi aşa să-şi aducă 
aminte de mine! 


x 


În camera lui de lucru, unde a stat nemişcat toată noaptea la 
telefon, regele asculta cele ce-i relata Crai-Voievod, care venea 
de pe câmpul de operaţii. 

— Şi deodată, povestea primul ministru, s-a ridicat un soldat şi 
a început să zbiere: «Camarazi, nu trageţi în muncitori!» 

— Cum? strigă regele. Un soldat? 

— Un soldat, sire! 

— Un soldat în uniformă? N 

— Un soldat ca toţi soldaţii! In uniformă. L-am văzut şi eu!... 


Eram lângă Cernescu! 

— Şi a fost lăsat să vorbească? 

— Ba nu, sire! Un ofiţer l-a culcat la pământ cu un glonte de 
revolver! _ 

— Bravo! îl decorez!... Auzi mizerabilul! In uniformă şi să facă 
propagandă de-a lor! Cum îi zice ofițerului? A! Cristescu 
Alexandru!... Îl decorez! Să-mi faci îndată un raport!... 

— Să aşteptăm, sire, să evacuăm mai întâi atelierele... fiindcă 
vor mai trebui decoraţi şi alţi ofiţeri. 

Şi-şi aprinse luleaua, cu zâmbetul lui de om satisfăcut de tot 
ce spune şi face. Regele se ridică şi se uită pe fereastră. 

— Văd că se luminează de ziuă! făcu el. De ce nu începe? 

Crai-Voievod se uită la ceasornic. 

— E şase şi douăzeci şi cinci! zise el. Trebuie să înceapă... 

Se ridică şi el şi se uită iar la ceasornic: 

— Trebuie să înceapă precis, sire!... Nu poate fi vorba de nicio 
confuzie. Lucrul a fost stabilit: la şase şi jumătate începe 
evacuarea. Le dăm cinci minute s-o şteargă. Cinci minute le 
ajunge! Cine scapă, scapă! Cine nu, să-i fie de bine! O să 
folosească altora ca învăţătură de minte! 

Tăcură amândoi. In liniştea zorilor, sirena se auzea limpede 
chiar cu fereastra închisă. 

— Uf! exclamă cu năduf Carol. De n-aş mai auzi-o! 

Şi înfundându-şi mâinile în buzunar, începu să măsoare cu 
paşi mari odaia, în lung şi în lat. Primul ministru, în picioare, cu 
ceasornicul în mână, urmărea minutarul, palpitând de emoție. De 
la Lupeni a mai trecut el prin diferite examene, dar niciunul n-a 
fost atât de dificil ca acesta. Aici îşi punea în joc nu puterea, ci 
însăşi onoarea. Dacă nu-şi dă acuma toată măsura capacităţilor 
lui de paznic al ordinii şi siguranţei statului, cariera lui e sfârşită. 
Şi e şase şi treizeci Şase şi treizeci şi... Ţac-ţac... ţac-ţac-ţac!... 
Răpăitul înăbuşit, ca al unei motociclete, se auzi din depărtări. 
Ochii lui Crai-Voievod sclipiră. 

— Sire! strigă primul ministru. Se aude!... Mitralierele... Au 
început!... Exact la şase şi jumătate!... Ascultaţi! 

Regele, țintuit locului, ascultă, dar n-auzi decât sirena care 
continua să şuiere parcă pe un ton şi mai dârz. 

— Rezistă, bandiții! şuieră Carol printre dinţi. Nu le ajunge! 
Sau poate n-aveţi trupe destule, domnule Crai-Voievod? 

— Ba avem, sire! îl asigură Crai-Voievod pe rege. Avem, că nu 


mai e loc de ele. Dar maiestatea voastră nu trebuie să uite că e 
vorba de mii de oameni... Ascultaţi!... Acuma se aude mai bine! 

Carol, încordat, îşi aplecă urechea şi prinse, în sfârşit, 
ţăcănitul înăbuşit, dar destul de clar, al mitralierelor, sub glasul 
sirenei care continua să domine. 

— Da! zise el. Se aude... Dar de ce durează atâta?... Au trecut 
douăzeci de minute!... 

Brusc, sirena icni scurt şi amuţi, ca sugrumată. Carol se opri şi 
rămase nemişcat câteva secunde, să asculte, dar nu se mai 
auzeau decât mitralierele. 

— In sfârşit! făcu regele, cu faţa înseninată. l-au astupat gura! 
„„„ Bei ceva? 

Puțin după aceea, sosi şi Spiru Maramă, obosit mort, dar vesel 
de izbândă. 

— Sire, am onoarea să raportez. Atelierele sunt evacuate. Am 
arestat două mii de muncitori. 

— Morți? 

— Nu i-am numărat încă! 

— Dar din ai noştri!... 

— Unul! Gardianul public Chiriţă lon! 

— Cine l-a împuşcat? 

Spiru Maramă îşi plimbă iute privirea de la rege spre Crai- 
Voievod şi de la Crai-Voievod spre rege, apoi răspunse: 

— Unul de-ai noştri... pentru că a încercat să strecoare 
muncitorilor o boccea cu mâncare. 

— Ştie cineva? întrebă regele. 

— Nimeni! 

— Perfect! în acest caz, să i se facă funeralii naţionale! hotări 
Carol. 


x 


Şedinţa Camerei, convocată de urgenţă în aceeaşi dimineaţă 
fu, ca de obicei, furtunoasă. Primul ministru căută să se explice, 
dar opoziţia - rea - nu vroia să-i arate nici cea mai mică 
înţelegere. 

— Dar, pentru Dumnezeu, domnilor! zicea Crai-Voievod. E 
doar un fapt dovedit: noi n-avem partid comunist.. Nu avem 
propriu zis un partid comunist care să reprezinte o cât de infimă 
parte a opiniei noastre publice, pentru simplul motiv că nu a 
putut să-şi facă aderenţi. Nici în parlamentul de astăzi, nici în cel 


precedent, comuniştii n-au putut trimite măcar un singur 
reprezentant, cu toate că alegerile au fost complet libere! 

Opoziția acoperi ultimele cuvinte ale lui Crai-Voievod cu un 
hohot de râs, după care Stănescu, preşedintele noului partid 
ţărănesc-radical, strigă: 

— Totuşi, domnule prim ministru, sub guvernul Arghir au fost 
aleşi cinci deputaţi comunişti! 

— Aleşi e un fel de a vorbi! răspunse Crai-Voievod. Fiindcă de 
intrat, n-au intrat în parlament. Au fost invalidaţi. Dar dumneata 
te faci că uiţi acest lucru... Şi apoi, chiar dacă cei cinci comunişti 
au obţinut voturi, asta se datoreşte incapacității guvernului 
precedent care n-a ştiut să facă educaţia alegătorilor. Dar fapt 
este că nu există comunism organizat, în sensul adevărat al 
cuvântului. Tulburările de la Griviţa au fost provocate de 
maşinaţiunile unor emisari străini şi trebuiau să izbucnească în 
martie. De două luni avem cunoştinţă de acţiunea începută. Ea 
face parte dintr-un plan de tulburare a ţării, făurit de străinătate. 
Noi am fost informaţi că emisarii comunişti au intrat în ţară prin 
Polonia şi Ungaria... 

De la locul lui, Dinu Viziru izbucni, violent: 

— Puțin ne pasă de informaţiile voastre! Aţi fost informaţi şi n- 
aţi făcut nimic ca să preveniţi incidentele. 

— Dar ce trebuia să facem, domnule Viziru? întrebă 
Bagradian. 

— Să eliminaţi din ateliere pe paraziți şi pe instigatori. lar dacă 
n-aţi făcut-o din timp, pentru că sunteţi nepricepuţi, aţi fi fost 
datori să procedaţi de la începutul grevei cu toată energia, nu să 
ţineţi o zi şi o noapte armata flămândă, extenuată de oboseală şi 
expusă la loviturile de ciomege şi împuşcăturile greviştilor! 

— Nu se putea! răspunse Crai-Voievod. Eu de o viaţă întreagă 
îmi urmez metoda mea, de la care nu mă abat. Mai întâi încerc 
să aranjez lucrurile prin toate mijloacele de persuasiune! 

Când auzi cuvântul «persuasiune», doctorul Bratu, 
preşedintele partidului țărănesc, sări ca fript: 

— la mai slăbeşte-mă, domnule, cu «persuasiunea» dumitale. 
Şi la Lupeni tot cu persuasiunea ai umblat. Şi ce a ieşit, ştii şi 
dumneata!... Dacă umbli să faci farmece cu «persuasiunea» aia, 
te rog să-mi spui: cum se face că, în timp ce muncitorii erau 
baricadaţi în ateliere şi toată armata şi poliţia era mobilizată 
acolo, o bandă de trei sute de derbedei... 


— Pardon! îl rectifică primul ministru, calm. Nu sunt 
derbedei... Sunt copii de-ai noştri... 

— Eu zic «derbedei»! se încăpăţână Bratu. Trei sute de 
derbedei au putut, timp de zece ore, să se dedea pe calea 
Griviței la jafuri şi devastări... şi nu s-a găsit un singur vardist să 
le spună ceva! 

Crai-Voievod zâmbi cu multă toleranţă pentru doctorul Bratu: 

— Imi pare rău că vorbeşti aşa, domnule doctor! Uiţi, domnule 
doctor, că aceşti trei sute câţi zici că ar fi fost acolo... probabil că 
dumneata ai avut timp să-i numeri, că eu habar n-am, fiindcă am 
avut treburi mai serioase... uiţi, zic, că aceşti trei sute de 
demonstranți sunt încă tineri şi plini de temperament. Şi la urma 
urmei, să zicem că aşa a fost cum spui dumneata: că au rupt 
perciunii vreunui tinichigiu, ori că au jefuit pe vreun covrigar de 
acolo. Dar dumneata ştii tot atât de bine ca şi mine... şi asta se 
adevereşte totdeauna... că din cei mai teribili haiduci, se aleg la 
urmă cei mai buni panduri! 

Fraza plină de semnificaţii a primului ministru impresionă 
până şi opoziţia, care nu mai îndrăzni să vocifereze când 
majoritatea se ridică în picioare să aplaude. După ce sala se 
potoli, Caţă ceru cuvântul: 

— Domnilor deputaţi, ca preşedinte al partidului național- 
creştin, vreau să vă fac o declaraţie cu privire la revoluţia 
bolşevică de la Griviţa: jidanii sunt de vină! 

După Caţă, se ridică Vintilescu să-şi spună cuvântul în numele 
partidului naţional-agrar al lui Traian Săpunaru. 

— Domnilor deputaţi, începu Vintilescu, ceea ce m-a indignat 
mai mult decât orice în întâmplările de la Griviţa, este faptul că, 
în timp ce domnul colonel Săulescu, prim-comisar regal, făcea 
cuvenitele somaţiuni cu preţul vieţii lui, sub ploaia de gloanţe din 
ateliere, s-au găsit doi miniştri care luau parte la un banchet. Eu 
aş vrea să ştiu dacă domnul colonel Săulescu, după ce, silit de 
împrejurări, a ordonat atacul împotriva atelierelor, s-a dus să 
petreacă la un banchet, sau dimpotrivă, a considerat fapta sa ca 
o datorie dureroasă - şi s-a dus acasă, între ai săi, să-şi înăbuşe 
suferinţa în tăcere, fără să bea şi fără să mănânce. Eu cred că 
domnul colonel Săulescu n-a benchetuit după represiune, ca cei 
doi domni miniştri!... Căci, domnilor, trebuie să ştiţi că şi eu, ca 
prefect al judeţului Covurlui, în timpul răscoalelor din 1907, am 
avut de potolit mişcări violente. Dar timp de trei săptămâni, cât 


a durat până am restabilit ordinea, mi-am interzis cu desăvârşire 
să beau vin la masă, fiindcă, domnilor, în acele triste momente 
mi-ar fi fost ruşine să-mi îngădui cea mai modestă plăcere. 

Opoziția, fericită, începu să strige: 

— Ruşine!... Cine sunt cei doi miniştri? Ruşine! 

De pe banca ministerială nu mişcă nimeni. Singur Crai- 
Voievod îşi ştergea ochelarii şi râdea. Sleiţi de puteri, membrii 
opoziţiei renunţară să mai ceară capetele celor doi miniştri şi se 
aşezară, plictisiţi, la locurile lor. Singur, rămase în picioare 
doctorul Bratu care, emoţionat, se adresă deputaţilor: 

— Domnilor, să nu mai stăruim! A fost o nenorocire!... Mai 
bine n-ar fi fost!... Ne doare pe toţi!... Cred, deci, că nu-i nimerit 
ca în momentele acestea grave, când inimile noastre plâng pe 
cei morţi, vinovaţi sau nevinovaţi, asta nu putem stabili acum, 
dar când, precum v-am spus, inimile noastre plâng pe cei mori, 
noi să răscolim patimile şi să ne dedăm la demonstraţii care nu 
sunt de demnitatea noastră!... Alta ne-ar fi datoria noastră: să ne 
gândim la orfanii rămaşi de pe urma celor morţi atât din 
rândurile autorităţilor, cât şi din rândurile muncitorilor... Propun 
ca fiecare dintre noi să cedeze diurna pe o zi pentru ajutorarea 
lor! 

Inainte ca adunarea să fi apucat să răsplătească apelul 
doctorului Bratu cu binemeritatele aplauze, interveni Crai- 
Voievod. 

— Domnilor, zise el cu un glas căruia îi dădu intonaţia cea mai 
persuasivă cu putinţă, vă rog insistent să acceptaţi inimoasa 
propunere a doctorului Bratu!... Ţara întreagă se uită la noi cu 
încredere şi aşteaptă din partea noastră acest gest! Să-l facem! 
Azi nu mai suntem guvern şi opoziţie! Azi suntem toţi români!... 
Se aprobă? 

— S-a aprobat! 


* 


La morgă, curtea şi capela gemea de lume. Se oficia slujba 
religioasă în amintirea celui care a fost gardianul Chiriţă lon, 
căzut vitejeşte pe câmpul de luptă de la atelierele Griviţa. Toate 
autorităţile de ordine erau reprezentate aici de către cei mai 
buni fii ai lor: secretarii generali ai internelor, siguranţei, poliţiei, 
procurori, judecători, ofiţeri din poliţie şi jandarmerie, comisari şi 
subcomisari, toţi adunaţi cu respect în jurul cadavrului şi al 


generalului Spiru Maramă, prefectul poliţiei. 

Când slujba religioasă fu încheiată, Spiru Maramă vorbi: 

— Camarazi şi fraţi, maiestatea sa regele Carol II, în înalta sa 
bunătate şi înţelepciune, a acordat gardianului Chiriţă lon, 
pentru actele lui de bravură făptuite în timpul grevei spre a 
restabili ordinea, decorația «Bărbăţie şi Credinţă» clasa |! 

Apoi, cu mişcările delicate cu care te atingi numai de o fiinţă 
scumpă, prefectul poliţiei înfipse decorația pe pieptul gardianului 
Chiriţă lon. 

In acest moment, sosi grăbit Robert Cernescu, subsecretarul 
de la interne, însoţit de secretarul său general, Belciug. După ce 
schimbă câteva cuvinte în şoaptă cu prefectul poliţiei, Robert 
Cernescu îi spuse discret lui Belciug: 

— Citeşte! 

Belciug despături o hârtie şi citi, repede şi furios: 

— In aceste clipe de adâncă reculegere pioasă, strânşi în jurul 
rămăşiţelor pământeşti ale lui Chiriţă Ilon, exemplificarea datoriei 
până la sacrificiul vieţii ne apare tot mai sublimă... Luaţi pildă de 
la strălucita faptă de credinţă a fostului nostru camarad Chiriţă 
lon. Jertfa lui să ne fie îndemn şi mândrie. Ilndemn pilduitor, 
pentru a păşi ca şi el, când nevoia o va cere, pe drumul datoriei 
neînfricate. Mânarie, fiindcă prin moartea lui a înălţat instituţia 
noastră şi pe noi, pe fiecare în parte. Dumnezeu să primească şi 
să odihnească în pace, făcându-i loc în ceata drepţilor, pe 
gardianul Chiriţă lon. 

Apoi, Robert Cernescu, subsecretarul de la interne, Spiru 
Maramă, prefectul poliţiei, Belciug, secretarul general de la 
interne şi primul procuror colonelul Săulescu, purtară pe umăr 
sicriul sergentului Chiriţă lon, până în stradă, unde aştepta dricul 
aşezat pe un afet de tun. Peste câteva clipe, cortegiul funebru se 
puse în mişcare, în sunetele fanfarei. In cap, soborul de preoţi, 
iar după el: dricul, carul cu coroane, familia lui Chiriţă lon, capii 
autorităţilor, câteva companii de gardieni, un batalion de 
jandarmi, gradele superioare de poliţie şi jandarmerie, 
funcţionarii civili - şi la urmă, un lung şir de automobile goale. 
Toţi păşeau, trişti, aproape gravi, cu capul plecat - şi toţi îşi 
vorbeau în şoaptă, deşi fanfara le-ar fi îngăduit să-şi 
împărtăşească durerea cu glas tare. Dar cei mai trişti erau şefii 
organelor de ordine, asupra cărora se opreau privirile tuturor 
trecătorilor. Primul procuror Săulescu îşi ducea mereu batista la 


ochi şi la nas. Spiru Maramă aproape că nici n-avea putere să 
vorbească - şi nu răspundea decât monosilabic secretarului său 
general care-l întreba dacă la noapte se va lucra pe Cobălcescu, 
sau în Crucea de Piatră. Singur Belciug, ceva mai rezistent, putu 
şopti şefului său, Robert Cernescu: A 

— Al dracului, bolşevicul ăsta de Chiriţă lon! In loc să-l fi ucis 
în bătăi şi să-l fi dat la câini... îl mai şi înmormântăm cu muzică 
militară! Asta zic şi eu baftă!... 


XI 


Societatea fusese atât de agreabilă şi aperitivul atât de 
însufleţit, încât Karel Fialkowsky nici nu simţise nevoia să se uite 
la ceas. De aceea, când auzi că cineva din spatele lui spune: «E 
cinci!» - se sperie. 

— Am plecat! strigă el şi plecă. 

Vru să se urce în maşină, ca să se ducă acasă, dar se 
răzgândi. Ce să caute acasă, la ora aceasta? Să mănânce? Nu-i 
mai era foame. Şi apoi, cum te poate răbda inima să te închizi în 
casă, când o briză călduţă îţi mângâie obrajii şi Calea Victoriei e 
plină de lume şi florăresele te îmbie cu bucheţelele lor de 
toporaşi: 

— Violete, coniţă!... Cinci lei!... Trei lei, conaşule!... Daţi un 
leu!... Violete!... 

Karel Fialkowsky nu era poet de profesie şi nici sentimental 
din fire, dar suflet avea şi nu putea rămâne surd la dulcea 
chemare a primăverii. 

— Uf! îşi zise el într-un elan liric. Bine că scăpăm de blană! 

Mai făcu câţiva paşi şi se simţi atât de bine, încât fu năpădit 
de gânduri care de care mai generoase: ici va scădea preţul 
mitralierelor... colo va aranja lucrurile cu un «Palaelibus baroc»... 
Clotildei îi va cumpăra un Buick... cu XWNIXNWG va căuta să 
cadă de acord... până-şi aduse aminte şi de soţie. Uitase!... E 


primăvară şi ea îl aşteaptă acasă cu masa! Nu face! Trebuie să-i 
telefoneze că-i liberă! 

Căută un telefon public şi-şi chemă soţia: 

— Alo, eu sunt! Nu vin la masă! Rămân în oraş! Am treabă... 
Cum, cum? 

Vorbea, dar şi soţia-i vorbea în acelaşi timp. Şi cum îi vorbea! 
Speriată, cu glas precipitat şi ascuţit: 

— Unde ai fost? Te caut peste tot... Este o descindere la birou! 
Vino îndată!... O descindere n-auzi? 

— Ce descindere? Cine?... 

— Fiscul! 

— Dar ce caută fiscul la mine? 

— Nu ştiu! Vino acasă!... Repede... că scotocesc peste tot... 
Sunt şi soldaţi... şi comisari de poliţie şi nişte inspectori de 
siguranţă... şi nişte comisari regali... şi procurori... 

Fialkowsky agăţă receptorul la loc şi primul lui gând fu să 
alerge acasă. Dar se opri. Cu panica, nu face nimic. Aici trebuie 
calm. Fiscul! Ce caută fiscul la el? Şi ce caută comisarii? Şi de ce 
scotocesc peste tot? Din ordinul cui? Cum îndrăznesc? 
Chestiunea trebuie lămurită înainte de a se duce acasă. Pe cine 
să întrebe? 

Evident, pe ministrul de finanţe. Dacă e fiscul la mijloc, ordinul 
nu poate veni decât de la el. 

Nu mai stătu mult pe gânduri şi-l chemă pe ministrul de 
finanţe, Bagradian: 

— Alo, Bagradian? Vreau să te văd imediat! 

— Poftim! 

Fialkowsky nu intră, ci se năpusti în casa lui Bagradian: 

— Ce-i asta, frate? Dai ordin să se facă la mine o descindere 
fiscală, fără să fiu prevenit? 

Bagradian se uită la Fialkowsky, stupefiat. Este adevărat că 
uzinele Skoda, pe care Fialkowsky le reprezintă în ţară, primesc 
aici comenzi de zeci de milioane şi refuză să plătească 
impozitele şi să prezinte organelor fiscale registrele. Numai un 
lucru făcea Fialkowsky: plătea impozitul pe salariul funcţionarilor. 
Dar nici pe acela în întregime. Însuşi Fialkowsky îşi declarase un 
salariu de douăzeci de mii de lei lunar, deşi numai pe chirie 
plătea trei sute cincizeci de mii de lei pe an. După un calcul 
sumar, Skoda ar fi în restanţă cu douăzeci şi cinci de milioane de 
lei. Dar asta era tot ce ştia Bagradian. 


— Care descindere, dragă? făcu el, la fel de nedumerit ca şi 
Fialkowsky. Habar n-am! 

— Se poate? făcu Fialkowsky, deşi vedea că Bagradian, într- 
adevăr, habar n-avea. 

— lţi dau cuvântul meu de onoare! 

— Atunci cine? 

— Ştiu eu? Să-l întreb pe Băleanu. 

Bagradian îl căută pe Băleanu, ministrul de justiţie, mai întâi 
acasă şi nu-l găsi. Apoi la club, dar tot nu-l găsi. Apoi la Dacu, 
acasă - şi nici aici nu-l găsi. Fialkowsky care stătea ca pe jăratec, 
îi sugeră lui Bagradian: 

— Ce-ar fi să-l cauţi şi la ministerul de justiţie? 

Lui Bagradian îi surâse ideea. Aşa e! Ce-ar fi să-l caute pe 
ministrul de justiţie chiar la ministerul de justiţie? Chemă 
ministerul - şi radios, făcu un semn energic din cap către 
Fialkowsky. 

— Este! 

Şi-i vorbi lui Băleanu: 

— Ghiţă dragă! E la mine Fialkowsky. Zice că s-ar face la el o 
descindere fiscală, în prezenţa autoritătilor militare. Ai dat tu 
vreun ordin? 

— Eu? 

— Nu tu? 

— Habar n-am! Acum aflu şi eu de la tine! 

— Vorbeşti serios? 

— Pe onoarea mea... ce dracu! 

— Atunci, cine? 

— Nu ştiu! Dă-mi-l pe Fialkowsky la telefon. 

Fialkowsky apucă receptorul: 

— Da! Eu sunt! Ce-i porcăria asta, nene Ghiţă? 

— Ştiu eu? Vino îndată la mine! 

— Vin. 

Băleanu era tulburat când îl primi pe Fialkowsky. 

— Nu înţeleg ce poate să fie! Eşti sigur că-i vorba de o chestie 
fiscală? 

— Absolut sigur! Am vorbit cu soţia: de la fisc! 

— Curios! Să vedem! Poate ştie Marinescu ceva! 

Deşi era şase după amiază, Marinescu, ministrul de interne, 
dormea. Fusese pe la moşie să vadă cum mai merge cu 
semănăturile, şi era frânt de oboseală. Aşa că, numai după ce 


Băleanu stărui, cei din casă îndrăzniră să-l trezească. 

— Te cheamă Ghiţă la telefon! E ceva grav! 

Marinescu îl ascultă pe Băleanu şi se frecă la ochi, convins că 
mai doarme şi că visează: 

— Ce descindere?... Eu?... Habar n-am! 

— Dar zice că e în prezenţa poliţiei! 

— Degeaba-mi repeţi! Nu ştiu nimic. Abia am venit de la 
drum! Poate ştie ceva Spiridonovici! 

— Ce să caute Spiridonovici în afacerea asta? 

— Păi nu este el ministrul armatei? 

— Ei şi? 

— Asta-i bună! Nu ziceai singur mai adineauri că au venit la 
Fialkowsky şi nişte soldaţi? 

— Da! Ai dreptate! 

Cu chiu, cu vai, Băleanu îl găsi pe ministrul armatei la un 
concurs de rochii şi pălării, organizat la cinema Roxy. 

— Dragă domnule general, îl luă Băleanu nervos, dumneata ai 
dat soldaţi pentru o descindere la Fialkowsky? 

— Eu?... La Fialkowsky?... Tocmai eu?... M-a ferit Cel-de-sus! 

— Vrasăzică nu ştii nimic! 

— Habar n-am! Poate ştie Hâncu! 

Băleanu ştia unde-l poate găsi la ora aceasta pe comandantul 
corpului II de armată, generalul Hâncu. 

Formă un număr şi-i răspunse un glas de femeie. Era un glas 
îngeresc - cu toate că ceva mai plin ca în urmă cu zece ani - 
care aparţinea celei mai suave şi mai înţelegătoare întruchipări a 
sexului slab în lumea armată: Valentina. 

— Sărut mânuşiţele! îi strigă Băleanu în receptor. Poţi să mi-l 
dai pe Mitică? 

Mergea la sigur. Nu întreba dacă Hâncu e acolo. Trebuia să 
fie! Valentina, drăguță, îi răspunse: 

— Cum să nu, îndată! 

Trecură câteva secunde, până se auzi un glas puţin cam 
răguşit şi îmbufnat: 

— Ce e, neică? Nici aici nu sunt lăsat în pace? 

— Să mă ierţi, dragă, dar e o chestie gravă! Ştii ceva de o 
descindere la Fialkowsky? 

Aici Hâncu se supără de-a binelea: 

— Asta-i adevărată bătaie de joc! strigă el. Oameni în toată 
firea... să vă ţineţi de farse! 


— Nu-i nicio farsă, Mitică! Ne-a zăpăcit şi pe noi... E o 
descindere în lege!... Cu comisari, cu armată! 

—  Descindere? La Fialkowsky? Să mă trăsnească Maica 
Domnului dacă înţeleg ceva! 

— Vrasăzică, nu tu? 

— Cum să fiu, eu, nene! strigă generalul, care nu mai era nici 
supărat, nici răguşit, ci de-a dreptul îngrijorat. Intreabă-l pe şefu! 
Poate ştie el ceva! 

«Şefu»,  Crai-Voievod, preşedintele consiliului de miniştri, 
dezlega la club nişte cuvinte încrucişate, când îl găsi telefonul lui 
Băleanu: 

— Dragă Alexandre, ce-i cu descinderea aia de la Fialkowsky? 

— Care descindere? întrebă Crai-Voievod. 

Ministrul de justiţie nu se putea înşela: nici Crai-Voievod nu 
era informat. Şi-i dădu lămuriri: 

— Păi uite, frate Alexandre! Acu la cinci au picat la Fialkowsky 
nişte agenţi de la fisc... cu comisari... cu soldaţi... cu procurori... 

— Da' cum aşa? 

— Uite aşa! 

— Pe nepusă masă? 

— Pe nepusă masă! Omul nu ştie nimic. Nici n-a fost pe acasă. 

— Ei, comedia dracului! făcu Crai-Voievod încurcat. Şi niciunul 
de-ai noştri n-a fost prevenit? 

— Niciunul! Nici Bagradian, nici Marinescu, nici Spiridonovici, 
nici Hâncu, nici eu... 

— Şi nici eu! făcu primul ministru haz de necaz. Păi atunci 
care dracu o fi ştiind?... la să vedem!... Cine zici că e pe acolo? 

— Nişte inspectori financiari! 

— inspectori financiari!... Şi nu i-a trimis Bagradian!... După 
aia? 

— Nişte comisari regali! 

— Şi zici că nu i-a trimis Spiridonovici!... După aia? 

— Nişte comisari de siguranţă! 

— Şi nu i-a trimis Marinescu!... După aia? 

— Nişte procurori! 

— Şi nu i-ai trimis tu!... După aia? 

— Nişte comisari de la prefectură!... 

— Şi nu i-a trimis Spiru Maramă! 

— N-am zis asta, frate Alexandre!... Cu el n-am vorbit încă!... 

— Bine ai făcut! îi strigă Crai-Voievod. Şi nici să nu-i vorbeşti! 


Până una alta dă ordin procurorilor tăi să suspende operaţiile... 
După aia, om vedea. 

La sediul reprezentanţei uzinelor de armament Skoda, 
organele fiscale şi judiciare îşi făceau datoria. Birourile, 
dulapurile, casele de fier, toate fură deschise şi migălos 
cercetate. Agenţii fiscali erau desperaţi. Ceea ce căutau nu 
găseau. Nici urmă de registre de contabilitate - ci numai acte al 
căror cuprins era redijat într-o limbă atât de păsărească, încât îi 
înspăimânta. 

— Domnule colonel, zise unul din inspectorii financiari, aici nu- 
ide noi! 

Primul comisar regal Săulescu se uita, compătimitor la bietul 
om care încă nu pricepea că descinderea fiscală nu e decât un 
pretext de a se putea deschide legal casa de fier şi sertarele lui 
Fialkowsky, pentru un scop cu mult mai important, şi-i răspunse: 

— Ştiu! în schimb, e de noi! 

Şi, cu ajutorul celuilalt comisar regal, continuă triajul, care 
părea că dă rezultate mulţumitoare. Cu fiecare zâmbet al 
primului comisar regal, se adăuga încă o hârtie de preţ, la 
recolta de documente găsite în dosarele lui Fialkowsky... lată 
acum un raport al ministrului de război, către primul ministru, în 
chestia înarmării... Un raport unic, fără copie... şi se află în mâna 
lui Fialkowsky... lată nişte copii după contractele ministerului de 
război cu celelalte case străine de armament... lată şi tabelele cu 
situaţia gurilor de foc... Şi foile calificative ale unor generali, care 
trebuiau să se găsească numai în arhiva ministerului... Şi copii 
de pe toată corespondenţa secretă a ministerului armatei cu 
organele interne ale ministerului 

— Fleacuri! şopti primul comisar, ajutorului său. Astea le 
putem lăsa... Cred că ce am avut de luat, am luat!... Nu mai văd 
nimic interesant!... Pune îndată să se împacheteze toate astea... 
şi să fie cărate de aici... 

Apoi, se adresă inspectorului financiar: 

— Ai dreptate! Nu-i de noi! Trebuie să vină alţii, mai pricepuţi! 

Telefonul zbârnâi. Primul comisar regal ridică receptorul: 

— Allo!... Da!... Aci casa Skoda! Cine-i acolo? 

— Aici ministrul de justiţie, Gheorghe Băleanu... Cu cine 
vorbesc? 


— Cu primul comisar regal colonelul Săulescu, domnule 
ministru! 

— Ce cauţi dumneata acolo? 

— Domnule ministru... Să vedeţi 

— Eu te întreb: ce cauţi dumneata acolo? Din ordinul cui? 
Dumneata ştii sau nu ştii în ce relaţii suntem cu Cehoslovacia? 
Atunci ce cauţi acolo? Te rog suspendă cercetările... Imediat! 

— Am înţeles, domnule ministru! 

După ce vorbi cu colonelul Săulescu, Băleanu îi spuse lui 
Fialkowsky: 

— Poţi să te duci, dragă, acasă! N-o să te mai supere nimeni. 
Cu toate că nu înţeleg cine ar avea interes să te supere. Nu 
înţeleg să mă tai! 

Acasă, însă, Fialkowsky găsi răspândiţi în curte, pe scări, în 
toate încăperile, ofiţeri de poliţie, soldaţi, jandarmi care păzeau 
intrările - în timp ce un inspector financiar, sub ochii celor doi 
comisari regali şi ai unor procurori, aplica sigilii pe uşa camerei 
lui de lucru. 

— Asta ce mai e? strigă Fialkowksy. 

— O măsură de precauţie, domnule Fialkowsky! răspunse, 
cuviincios, primul comisar regal. Până se încheie cercetările... 

— Credeam că s-a isprăvit! 

— Au făcut la fel şi la sediul din Batiştei! îi şopti lui Fialkowsky, 
secretarul său, Ramek. 

Enervat la culme, Fialkowsky se răsti la primul comisar regal: 

— Să ştii că o să dai socoteală, domnule colonel! Este un 
abuz! N-o să tac!... Poţi să fii sigur! 

— Nu eu fac legile, domnule Fialkowsky! îi replică mereu 
cuviincios primul comisar regal. 

— Dar unde scrie că aveţi dreptul să-mi ocupați casa? 

— Intrebaţi, vă rog, pe cei autorizaţi să vă răspundă! zise 
colonelul Săulescu. 

Fialkowsky îşi dădu seama că omul are dreptate, şi-l lăsă în 
pace. Primul comisar regal îşi luă servieta, cobori scările, ieşi în 
stradă, şi se urcă în maşină: 

— La prefectură! 

Între timp, Băleanu alergă la Crai-Voievod: 

— Ce-o fi asta? 

Crai-Voievod clătină din cap, destul de plictisit: 

— Ce să fie? Regele! 

— Bine! Regele! Dar ce vrea regele? 

— Vrea o grămadă de lucruri! în primul rând Skoda a 
acaparat, prin noi, toate comenzile şi celelalte fabrici sunt 
supărate. Concurența e mare. Schnitt şi Beliotis îi oferă regelui 
avantaje mai mari decât Skoda. Personal, Beliotis e supărat că n- 
a obţinut participarea la contractul cu Skoda. Şi apoi, mai e la 
mijloc şi Krupp!... Krupp i-a trimis vorbă regelui că mai curând 
sau mai târziu, Cehoslovacia tot în mâna lui Hitler va încăpea, 
aşa că Skoda tot germană va fi... Şi în sfârşit, Buzatu vrea să ne 
aibă la mână pe noi... Pe Dacu, pe mine, pe tine, pe toţi... Mai cu 
seamă pe Dacu. E foc pe fratele Dacu! De când a trebuit să 
părăsească guvernul, Dacu a început iar să se agaţe de Roşcata 
- Şi iar s-o tăvălească prin toate noroaiele. Şi asta, Carol nu 
înghite!... Ai înţeles? Aici e secretul descinderii de care nimeni nu 
ştie nimic. Vin comisari regali şi soldaţi fără ştirea ministrului de 
război. Vin controlori fiscali fără ştirea ministrului de finanţe. Vin 
procurori, fără ştirea ministrului de justiţie. Vine poliţia, fără 
ştirea ministrului de interne... Totul se face peste capul nostru, 
din ordinul lui, prin câţiva care lucrează în numele lui, în frunte 
cu Spiru Maramă... Şi toţi ăştia, vin la Fialkowsky să adune 
dovezi că ai noştri s-au înfruptat din banii lui Skoda... 

— Dar cum se poate una ca asta? strigă Băleanu, 
congestionat. Inainte de a ne compromite pe noi, iese 
compromisă fabrica Skoda! 

— Ce are a face? 

— Ba are a face! Doar Skoda l-a ajutat pe rege să vină în ţară. 
Numai eu ştiu cât a lucrat Fialkowsky să-l aducă aici. 

— Tocmai asta nu-i place! răspunse Crai-Voievod, care zâmbi 
amărât. Şi de asta a şi aranjat descinderea. Vrea actele care 
dovedesc că a fost adus de Skoda în ţară şi care se află închise 
în casa de fier a lui Fialkowsky. Vrea acte împotriva celor care au 
acte împotriva lui... 

— Adică, împotriva noastră! 

— Da, da! 

— Şi a pus mâna pe ele? 


— Asta n-am mai putut să aflu. Ştiu numai că un minut înainte 
de-ai veni tu, mi s-a telefonat că primul comisar regal a predat 
lui Spiru Maramă nişte dosare! 

Ministrul de justiţie îngălbeni: 

— Crezi că... 

— Nu cred nimic! Am o singură speranţă: arhiva e prea mare! 
Nu cred să fi avut timp să facă mare lucru. Aşa că ar fi bine să 
telefonezi lui Fialkowsky să curețe tot ce poate! 

Băleanu puse îndată mâna pe telefon: 

— Allo, Fialkowsky! Ce se mai aude pe la dumneata? 

— Au pus jandarmi peste tot! răspunse Fialkowsky, supărat. 

— Din ordinul domnului prim ministru, să plece toţi jandarmii! 

— Mi-au pus sigilii! 

— Rupe sigiliile şi adună tot. Nu-i exclus să se facă o nouă 
descindere! 

— O să-şi piardă vremea degeaba, nene Ghiţă, răspunse 
Fialkowsky, mai bine dispus. 

— Foarte bine! zise Băleanu şi vru să agaţe receptorul. 

Dar Crai-Voievod, care stătea lângă el, îi reţinu mâna şi-i şopti: 

— Spune-i lui Fialkowsky să plece noaptea asta de acasă! E 
mai prudent! Cine ştie ce se mai poate întâmpla! Să-şi pună 
actele la adăpost şi să se ducă oriunde o vrea, numai să nu fie 
acasă. 

Băleanu transmise lui Fialkowsky cuvânt cu cuvânt sfaturile lui 
Crai-Voievod, apoi închise aparatul şi rămase descumpănit, cu 
mâinile moi, lăsate în jos, ca un om care nu ştie încotro s-o 
apuce. 

— Şi acuma, ce-i de făcut? 

Situaţia era grea. Fiecare dintre conducătorii partidului se 
înrudea prin Fialkowsky, cu Skoda. Crai-Voievod avea un fiu la 
Skoda. Băleanu avea un nepot - pe Vlădescu - la Skoda. Dacu, 
avea şi el un nepot - Romulus Stoilă - mare misit la Skoda. Şi cei 
care nu se înrudeau prin fii şi nepoți, se înrudeau cu Skoda, 
direct. Multe şi delicate erau firele prin care partidul național- 
țărănist era legat de aproape cinci ani de întreprinderile Skoda. 
Şi nu mai încăpea îndoială că regele, odată pornit, nu se va opri 
la mijlocul drumului decât doar dacă va fi împiedicat de cineva 
de care se teme. Cine? 

— Franţa! zise, inspirat, Crai-Voievod. 

Faţa lui Băleanu se lumină de lumina pe care o reflecta faţa lui 


Crai-Voievod. Franţa! Desigur! Cine ar putea avea mai mare 
interes să salveze partidul naţional-ţărănist decât marea noastră 
aliată Franţa! 

Carol stătea ca pe jăratec. Din cinci în cinci minute, îl chema 
pe Spiru la telefon: 

— Ei, ce se aude?... Cum?... larăşi?... Haide, isprăveşte odată! 
.. Bun!... Te aştept! 

Când Spiru Maramă apăru, în sfârşit, Carol se repezi la el cu 
mâna întinsă: 

— Cifrul! 

— Este, sire! 

Maramă puse pe un scaun servieta doldora de hârtii, îşi 
descheie tacticos buzunarul de dinăuntru al vestonului, scoase 
un plic şi i-l întinse regelui: 

— Poftim, sire! 

Cu mişcări nervoase, Carol despături cele câteva foiţe pe care 
le găsi în plic, le parcurse în grabă şi oftă uşurat. Trecuse prin 
momente penibile în toată după amiaza aceea: va găsi sau nu va 
găsi colonelul Săulescu cifrul care-i dădea lui atâtea insomnii? 
Dacă cheia aceasta a corespondenţei cu fabrica Skoda rămâne 
mai departe în mâna lui Fialkowsky, toate documentele 
confiscate de comisarii regali nu fac nici două parale!... Acuma, e 
liniştit! Cifrul se află, cum spunea marele său unchi despre 
dosarele represiunii din 1907, acolo unde trebuie să se afle... 
Carol puse hârtiile la loc în plic şi le închise deocamdată în 
sertar, apoi îi spuse, vesel, lui Spiru Maramă: 

— Ei, acu să vedem şi vânatul cel mare. 

Prefectul poliţiei îşi goli servieta pe masă, şi sub ochii regelui 
începură să se perinde cifre, date, facturi, telegrame, oferte, 
liste, comenzi, scrisori oficiale şi nenumărate bileţele particulare 
cu caracter confidenţial - toate într-un limbaj încâlcit, cu nume 
ciudate, cu înşiruiri lungi de iniţiale, cu împreunări de cuvinte 
scoase parcă din literatura decadentă la modă - toate, însă, 
învârtindu-se numai în jurul a două probleme: înarmarea ţării şi 
numele celor care au încasat bacşişurile de pe urma acestei 
înarmări. Aplecat peste birou, Carol răvăşea, alegea, împărțea în 
două grupe hârtiile, cu atâta agilitate, încât Spiru Maramă avu un 
moment impresia că-l vede pe rege la pocher. Aceeaşi pasiune şi 


aceeaşi iuţeală în degetele lui de trişor de clasă înaltă! De aceea 
îl iubea Spiru atâta pe Carol: pentru că era un om care oriunde s- 
ar găsi, singur, în deşertul Saharei, sau pe o insulă pustie, sau 
agăţat de o scândură în mijlocul oceanului, nu s-ar pierde. 
invinge tot, numai cu cele zece binecuvântate şi înțelepte degete 
ale lui. g 

— Dragă Spirule, îl auzi Spiru pe Carol, s-a lucrat bine!... iți 
mulţumesc!... Şi te rog să mulţumeşti comisarilor! 

Trase înspre el unul din teancurile de hârtii şi continuă: 

— Astea rămân la mine! Şi cu astealalte... cu astealalte faci 
scandal. Dă-le pe mâna băieţilor, să scrie tot ce le trece prin 
minte, fără nicio restricţie. In special să spună că s-au găsit la 
Fialkowsky documente secrete militare şi că individidul a făcut 
spionaj. Numai să fie cu băgare de seamă să nu apară direct 
numele lui Dacu şi Crai-Voievod! Deocamdată, ajunge ca Dacu şi 
Crai-Voievod să simtă numai că am tot ce-mi trebuie ca să le 
astup gura! 

Noaptea târziu, când se pregătea să se culce, doctorul Bratu 
fu chemat la telefon de Puiu: 

— Domnule doctor, urgent! Maiestatea sa regele vrea să vă 
vadă! 

Doctorul Bratu, care în cursul serii prinsese câte ceva în 
legătură cu descinderea făcută la Fialkowsky, nu se arătă de loc 
surprins că regele îi vorbeşte de Skoda. 

— Domnule doctor, îi zise regele, se întâmplă lucruri grave. 
Suntem sclavii străinătăţii. Skoda ne jefuieşte. Din pricina Skodei 
nu putem să punem în picioare o industrie a înarmării care să fie 
a noastră, a românilor. Putem tolera ca starea aceasta de lucruri 
să continue? Te întreb pe dumneata, doctore Bratu, bun român, 
cu dragoste de neam şi de ţară: putem? 

— Sire, făcu Bratu, o asemenea întrebare nici nu se poate 
pune! E o ticăloşie! 

— Am ştiut că o să-mi răspunzi aşa, domnule doctor! făcu 
regele, aprins. S-a făcut o descindere la Skoda! Nu ştiu ce s-a 
găsit. Cercetările vor continua. Trebuie să dăm la iveală toate 
afacerile din jurul Skodei, fără să ţinem seama de nimeni. Numai 
de un lucru trebuie să avem grijă: de interesele ţării! Voi cere să 
ţi se pună la dispoziţie toate actele ce se vor găsi, pentru ca 


opinia publică să afle din gura singurului om cinstit din ţara 
românească adevărul. 

— Sire, aştept actele cu nerăbdare. Pot să asigur de pe acuma 
pe maiestatea voastră că nu voi cruța pe nimeni! 

— Pe nimeni! zise regele. Absolut pe... 

Se opri şi-şi micşoră ochii, ca şi cum un gând nou i-ar fi 
întrerupt şirul frazei, apoi continuă, pe un ton mai mult 
meditativ: 

— ...deşi mă gândesc că tactic n-ar fi bine să ataci direct pe 
Dacu şi pe Crai-Voievod, ca să nu creadă lumea că o faci din 
răzbunare personală. 

Doctorul Bratu nu se împotrivi punctului de vedere al lui Carol: 

— Este adevărat, sire! Voi ocoli cât voi putea mai mult numele 
lor! 

— Va fi foarte bine!... De altfel, ştii ce aş face eu în locul 
dumitale? N-aş afirma nimic, ci aş pune numai întrebări. 
Dumneata vrei să ştii atât: în buzunarul cui au intrat şperţurile 
de miliarde încasate de la Skoda, cu contractul 6102! 

Doctorul Bratu îl privi cu admiraţie pe Carol şi-şi zise: Mare 
tâlhar regele ăsta al nostru! Dacă s-a născut vreun pungaş în 
ţara românească, ăsta-i el! După ce că e hoţ, mai e şi sadic pe 
deasupra!... Cică să-i întreb pe naţional-ţărănişti în buzunarele 
cui au intrat şperţurile cu contractul 6102!... Lui îi convine!... Cu 
contractul 6102 el n-are nici în clin, nici în mânecă! Dar după 
contractul 6102 s-au mai încheiat şi alte contracte cu Skoda şi la 
fel de cinstite!... De alea să nu pomenesc, pentru ca ăia să 
moară de necaz că nu pot răspunde, acuma, după ce ela pus 
mâna şi pe dovezile lui şi pe dovezile lor! 

— Sire, răspunse el la sugestia lui Carol, aşa mă şi gândesc să 
fac: să-i ţin numai în întrebări. Să vedem şi noi ce pot răspunde! 

— Splendid! zise Carol, încântat. Să vedem!... Şi-ţi mulţumesc, 
domnule doctor! Dumneata eşti, într-adevăr, o opoziţie 
conştientă! Şi opinia publică poate afla adevărul numai de la o 
opoziţie conştientă! 

La plecare, doctorul Bratu se lovi de Stănescu şi Traian 
Săpunaru, care urcau scările la rege. 

Astfel, ţara fu dăruită cu o afacere Skoda. Presa, cluburile, 
cafenelele, erau inundate de apele tulburi ale afacerii Skoda. Dar 


fierberea cea mai mare era la parlament, unde se cimentau 
alianțele, se ciocneau opiniile şi se debitau anecdotele. O temă 
de mare succes era cifrul. Jurnaliştii, îngrămădiţi în jurul şefilor 
opoziţiei, notau fiecare cuvânt şi puneau întrebări peste 
întrebări: 

— Ce înseamnă, domnule doctor Bratu, IFSYCA- CIQUE? 

— Dracu să-i pieptene! răspunse Bratu, în timp ce toţi 
dimprejur făceau haz. 

— Dar AKYFYCSYXHE? 

— Cam acelaşi lucru! 

— Nu zău, domnule doctor, nu ştii? 

— Dar de unde să ştiu, dragă? protestă doctorul Bratu. Ce? 
Am luat şperţ de la Fialkowsky? Intrebaţi-i pe dumnealor! 

Şi arătă spre un grup de naţional-ţărănişti care-şi sorbeau 
cafeaua în jurul lui Crai-Voievod. 

— Vasăzică nu stiti nici ce este OSUYEKFICY- KXHE? 

— Inchipuieşte-ţi, dragă, că nici măcar asta nu ştiu! 

— Dar Romiman? 

— Asta da! Asta înseamnă comision!... E clar! Se înţelege din 
texte!... 

— Şi «Reprezentantul lemnului»? 

— Ministrul armatei! 

— Şi «Reprezentantul de cauciucuri»? 

— Ministrul de finanţe! 

— Şi «Konsulent»? 

— Legația Cehoslovacă! 

— Dar «Palaelibus»? 

Doctorul Bratu se încruntă: 

— Palaelibus? Aşteaptă şi o să afli!... 

Şi discuţia îşi reluă cursul serios în jurul acestei afaceri 
ascunse îndărătul contractului 6102. Toţi vorbeau despre 
contractul 6102. Când a fost încheiat contractul 6102? La 
începutul anului 1930! De către cine? Nu se spunea! Dar toată 
lumea ştie de către cine: de către guvernul naţional-ţărănist 
prezidat de Dacu, înainte de revenirea lui Carol în ţară. Dar ce 
era contractul 6102 încheiat înainte de revenirea lui Carol în 
ţară? Cea mai vastă panama din câte panamale cunoaşte istoria 
acestei ţări. Toţi: Serafim Mărunţelu, Naie Naie, Stănică Popescu, 
naţional-liberalii lui  Muică,  naţional-agrarienii lui Traian 
Săpunaru, liberalii lui George, ţărăniştii doctorului Bratu, 


ţărăniştii radicali ai lui Stănescu, conservatorii ţepişti ai lui 
Grigore Arţag, naţional-creştinii lui Caţă, legionarii lui Aurică 
Cziucziewicz, pe scurt întreaga opoziţie conştientă vorbea, 
dezgustată, cu mâna la nas, despre afacerea Skoda şi despre 
contractul 6102. Pe baza acestui contract 6102, statul român a 
plătit fabricilor cehoslovace Skoda tunurile de câmp, tunurile 
antiaeriene şi obuzierele, cu preţuri între 48,26% şi 81,64% mai 
mari decât Jugoslavia. 

Generalul Neaţă, care, dacă şi-a pierdut partidul, şi-a păstrat 
intactă deviza: «Muncă, ordine şi cinste», dezvăluia, la bufet, cu 
competinţa lui de militar încercat, ascunzişurile afacerii Skoda: 

— De pildă, zicea el, pentru bateria de câmp şi garnitura de 
comandă pentru tragerea contra avioanelor, statul jugoslav a 
plătit 2.070.000 coroane cehe, în timp ce statul român, pentru 
aceeaşi baterie şi fără garnitura de comandă a plătit 3.760.000 
coroane cehe, adică mai scump cu 81,64%. Un proiectil complet 
pentru tunurile acestea, jugoslavii l-au plătit cu 833 coroane, pe 
când românii cu 1.235 coroane, deci mai scump cu 48,26%. Un 
tun de 76,5 în pentru tragere contra avioanelor, jugoslavii l-au 
plătit cu 3.499.380 coroane, şi noi, cu 5.540.000 coroane şi aşa 
mai departe... 

Aici interveni Grigore Arţag: 

— Dar ştiţi dumneavoastră la ce sumă se ridică diferenţa 
dintre preţurile cu care am plătit noi armamentul şi cele plătite 
de jugoslavi? La peste un miliard două sute de milioane. In 
buzunarul cui a intrat diferenţa aceasta? Asta am vrea să aflăm: 
în buzunarul cui s-au scurs banii aceştia. Dar că noi am plătit 
toate furniturile cehoslovace cu asemenea preţuri, asta încă nu-i 
nimic. Adevărata potlogărie ştiţi care e? Că în oferta făcută de 
Skoda cu opt luni în urmă, preţurile n-au fost atât de mari. Ele au 
crescut numai când contractul a fost încheiat. 

— Ei nu! E posibil? 

— Vezi, doar, că e posibil. Cineva de aici a cerut Skodei să nu 
ţină seama de propria ei ofertă şi să treacă în contract preţuri 
mai mari. Şi aşa ne-am trezit cu o diferenţă între ofertă şi 
contract de aproape două sute şasezeci de milioane. In 
buzunarul cui a intrat diferenţa aceasta de două sute şasezeci de 
milioane? Sau mai bine zis: în buzunarul cui au intrat ambele 
diferente care la un loc fac cifra rotundă de un miliard cinci sute 
treizeci de milioane!... In buzunarul cui? 


* 


În încordarea întregii adunări, doctorul Bratu vorbi despre 
contractul 6102: 

— Dar, domnilor, trec peste partea care ar privi mai curând 
codul penal, a acestei afaceri murdare şi vă întreb: oare nu era 
de datoria guvernului din 1929 -1930, să se gândească la 
promovarea industriei naţionale de armament? Oare nu era de 
datoria regimului care a cârmuit ţara înainte de reîntoarcerea 
maiestăţii sale regele Carol Il în ţară, să se ferească să se dea 
legat de mâini şi de picioare străinătăţii, pentru lucruri care 
puteau fi fabricate în tară? Oare nu ştia guvernul acela din 1929- 
1930 că o ţară, atâta vreme cât nu este prevăzută cu o industrie 
proprie de armament care s-o poată alimenta în timp de război, 
e de fapt dezarmată, chiar dacă depozitele ei ar geme de arme? 
.. Şi apoi, domnilor, mai este un aspect grav al afacerii: la 
încheierea contractului 6102, direcţia tehnică şi direcţia 
armamentului n-au fost consultate! De ce? De ce să ajungem, 
domnilor, la situaţia ca ofiţerii să se întrebe pe ce bază s-au 
stabilit materialele, cantitatea lor, caracteristicile, compunerea 
bateriilor, preţurile, termenul de livrare şi aşa mai departe? Cine 
a făcut comenzile? Oameni de meserie? Nu, domnilor, căci iată 
ce se întâmplă: s-au cumpărat prin contractul 6102 tunuri, dar 
nu s-au cumpărat muniții! Ce te faci cu tunurile, fără muniții, 
deşi răul s-ar fi putut repara, dacă guvernul din 1929—1930 şi-ar 
fi adus aminte că în ţară avem un arsenal, o pirotehnie, o 
pulberărie, o fabrică de pulbere particulară... Şi nu numai 
pulbere putem fabrica în ţară, ci la uzine ca Reşiţa, Copşa, Cugir, 
Beliotis, putem fabrica toată trăsurăria necesară armatei. Or, 
domnilor, guvernul din 1929—1930, a comandat la Skoda, prin 
contractul 6102, un număr de 444 chesoane, 688 care de 
transport, 180 care port-ţeavă şi 181.138 proiectile, fără să se fi 
gândit să comande nici măcar o piesă în uzinele noastre 
naţionale. Nu zic, domnilor, că tot ce cuprinde contractul 6102 
putea fi executat în ţară, dar o treime... măcar o treime am fi 
fost în stare să fabricăm. Şi - ceea ce trebuie să subliniez - am fi 
fost în stare să fabricăm pe un preţ mult mai redus, fără 
diferenţele acelea suspecte în concluzie, domnilor, interesele 
apărării naţionale au fost neglijate în chip criminal de către acei 
care au guvernat ţara în 1929—1930 şi care au încheiat 


contractul 6102... Şi asta am vrea să descifrăm din tainele 
acestui contract: în folosul cui - comanda? În buzunarele cui - 
comisioanele? Cine sunt şperţarii, domnilor? Cine a dat mită, 
ştim! Dar cine a primit-o?... Cine?... Pentru înseşi interesele ţării, 
trebuie să aflăm cine! Căci ţara, domnilor, a suferit destul. A 
suferit arderea depozitelor, fără să afle vreodată cine le-a dat 
foc, a suferit fraudele fără să afle vreodată cine a băgat banii în 
buzunar, a înghiţit crimele electorale fără să ştie vreodată cine a 
ucis, dar să nu-şi facă nimeni iluzia că ţara va înghiţi şi afacerea 
Skoda fără să acţioneze. Nu pentru aceasta am pierdut opt sute 
de mii de oameni. Nu pentru aceasta am aşteptat două milenii 
împlinirea visului nostru de întregire. Nu pentru ca să fim de 
râsul şi de batjocura tuturor bandiţilor dinăuntru şi din afară! 
Cine e vinovat cât de cât că a trădat interesele ţării, să fie pus la 
stâlp şi eu, care n-am ucis pe nimeni până acum, voi fi primul să 
trag în el. 

Cu tot numărul lor mic, deputaţii din opoziţie izbutiră să 
acopere cu strigătele lor de dezgust şi mânie, protestele 
majoritarilor. După aceea, se urcă la tribună Traian Săpunaru. 

— Domnilor deputaţi, începu el, sunt profund îndurerat de 
urâtul spectacol pe care ni-l oferă încă o dată politicianismul 
demagog şi incorect, care calcă în mod neruşinat interesele 
ţării... Contractul 6102, domnilor, va face epocă. Despre 
contractul 6102, domnilor, se va vorbi şi peste o mie de ani, ca 
de o reprezentare a felului cum anumiţi oameni politici au înţeles 
să conducă ţara până în preajma restauraţiei. Domnilor deputaţi, 
cu ce şi-a justificat guvernul din 1929—1930, contractul 6102? 
Prin nevoia de a grăbi înarmarea. Despre ce fel de grabă putea fi 
vorba, domnilor, dacă după clauzele contractului 6102 încheiat 
în 1930, abia în 1932 trebuiau să ne fie livrate 50.000 de 
proiectile, în 1933, 75.000 de proiectile, în 1934, 40.000 de 
proiectile, şi în 1935, 16.000 de proiectile. Asta se cheamă 
grabă? Nu!... Grabă a fost numai în încheierea comenzii. Acolo se 
ascunde secretul grabei: în încheierea comenzii! Şi veţi vedea 
îndată, domnilor, că nu acuz gratuit. Vă aduceţi aminte cum, în 
urmă cu patru ani, în zilele de glorioasă domnie ale regenței, sub 
guvernarea naţional-ţărănistă, un val de rumoare publică s-a 
abătut deodată asupra noastră: ne atacă ruşii. Ruşii fac 
concentrări de trupe la graniţă. Azi-mâine, ruşii se aruncă asupra 
noastră. S-a otrăvit, domnilor, o ţară întreagă cu propaganda 


aceasta. Pentru ca deodată, ca prin minune, totul să se 
liniştească. Nu ne mai atacă ruşii. Nu mai concentrează ruşii 
trupe la graniţă... Cum s-a întâmplat minunea, domnilor? Foarte 
simplu. Guvernul de atunci semnase contractul 

6102. Aşadar, domnilor, totul a fost înşelătorie. Guvernul 
naţional-ţărănist a avut nevoie de atmosfera de panică, numai ca 
să-şi poată justifica afacerea de arme cu uzinele Skoda. 

Dar ultimele cuvinte ale lui Traian Săpunaru nici nu mai putură 
fi auzite, pentru că majoritatea, spumegând de mânie, tăbări 
asupra lui: 

— Ce ai făcut cu alea treisprezece milioane, escrocule? 

— Hârtia? Ce-i cu hârtia? 

— Monitorul oficial! Potlogăria de la Monitorul oficial)... 

— Vin noul... 

— Societatea «Mica»... 

— Banca Kerbală!... 

— Cum stai cu Willy Pământeanu? 

Traian Săpunaru, cu braţele încrucişate, şi cu o privire 
sfidătoare, înfrunta, nemişcat, insultele deputaţilor majoritari, 
fără să scoată un cuvânt. După două minute, majoritarii, epuizați 
ca de obiceiu, renunţară la indignare şi-şi reluară locurile, curioşi 
să audă ce le va spune noul orator care se urca la tribună, 
înarmat cu un teanc de hârtii. Era Stănescu, fost ministru în 
trecutele guvernări naţional-ţărăniste şi astăzi şeful partidului 
ţărănist-radical, care trecu îndată la atac: 

— Domnilor deputaţi, s-a vorbit în ziare de un cuvânt ciudat: 
«palaelibus». Cuvântul acesta s-a găsit în registrele de plăţi ale 
casei Skoda în dreptul unor sume foarte importante. Cei 
interesaţi să ascundă adevărul au dat tot felul de interpretări 
acestui cuvânt. Fialkowsky ba zice că ar fi preţul unui teren 
viran, ba că ar fi un provizion cuvenit directorilor societăţii, ba că 
ar însemna «număr de comision», ba că s-ar înţelege prin el 
cheltuieli pentru experţi, sau gratificaţii pentru funcţionari!... 
Dumnezeu să-l înţeleagă, pentru că noi nu mai înţelegem nimic! 
... Acuma vine însăşi direcţia centrală a Skodei de la Praga să ne 
spuie că «pal» este o prescurtare a cuvântului latin «palmare», 
care înseamnă cheltuieli de avocat şi că «palaelibus» se 
compune din anumite litere subliniate ale cuvintelor «palmare, 
des avocatos, expertes, licences, bonus»... Şi după asta vine să 
ne mai spună că «palaelibus» înseamnă «licenţă de fabricaţie». 


Ei, acuma vă rog, domnilor, să-mi spuneţi: ce înseamnă 
«palaelibus»?... Nu răspunde nimeni! Dar bineînţeles! Cum să 
pricepem cuvinte care pot fi dezlegate numai cu un cifru? Dar 
unde e cifrul? In mâna cui se află cifrul?... Să-mi spună domnul 
ministru de interne, domnul Marinescu: în mâna cui se află cifrul! 

— În mâna mea! răspunse Marinescu. 

— Şi eşti sigur de el că-i bun? 

— Nu! 

Candoarea cu care ministrul de interne răspunse la întrebarea 
lui Stănescu, sili adunarea să uite de toată gravitatea problemei 
şi să se lase pradă râsului. 

— Aţi văzut? reluă Stănescu. Dumnealui are un cifru, ştie că 
nu-i bun de nimic şi se mai laudă cu el. 

— N-are a face! răspunse Marinescu. Dacă nu-i bun ăsta, 
găsim noi altul! Cel adevărat. De altfel, am cerut şi centralei 
Skoda să ne trimită un cifru. 

— Şi ţi l-a trimis? 

— Incă nu! Pune condiţii! Zice că e dispusă să ajute la 
descifrarea corespondenţei, dar cere ca operaţia aceasta să se 
facă în prezenţa unor reprezentanţi diplomatici cehoslovaci şi să 
se lămurească numai chestiunea dacă Fialkowsky a făcut ori nu 
spionaj militar! Pentru rest, Skoda invocă inviolabilitatea 
secretului comercial! 

Stănescu ridică glasul: 

— Domnilor, nu vedeţi că-şi bat joc de noi?... Ne mai pun şi 
condiţii! Şi nimeni nu îndrăzneşte să se atingă de Fialkowsky al 
lor! Să-mi spună, de pildă, domnul ministru de interne, ce-i cu 
sigiliile care au fost rupte la casa Skoda şi cine le-a rupt? 

Ministrul de interne se ridică plictisit: N 

— Nu ştiu ce vrea domnul Stănescu de la mine! In toate 
găseşte cusur! Că s-ar fi rupt sigiliile! Dar lucrul e foarte simplu 
şi i se poate întâmpla oricui. S-au pus sigilii la biroul de acasă al 
domnului Fialkowsky. Fetiţa lui, în vârstă de zece ani, a crezut că 
tatăl ei se află în birou şi a deschis uşa. Se înţelege că sigiliul a 
cedat şi a căzut. 

— Dar de ce a cedat uşa, domnule ministru? 

— Pentru că nu era încuiată. 

Stănescu se adresă adunării, care se pornise iar pe râs: 

— Aţi auzit, domnilor? S-au pus sigilii pe o uşă descuiată! Dacă 
s-a mai pomenit aşa ceva de când lumea!... Bun! Fie şi aşa cum 


spui dumneata! Dar cine a rupt sigiliile de la biroul din Batiştei? 

— Chestia e şi mai simplă, domnule Stănescu! răspunse 
ministrul de interne. Când a aflat că s-au pus sigilii în Batiştei, 
Fialkowsky s-a dus acolo şi a protestat. Precum ştiţi, lui 
Fialkowsky îi lipseşte mâna dreaptă. Şi cum Fialkowsky era 
foarte enervat, s-a agitat atâta până i s-a agăţat nasturele de la 
mâneca goală de sfoara sigiliului... şi sigiliul a căzut! 

Singurii care nu râdeau erau ministrul de interne şi Stănescu, 
care ţipa ca să se poată face auzit: 

— Ce vă spuneam, domnilor? Işi bat joc de noi! 

Aşteptă până să se potolească adunarea, şi reluă atacul: 

— Dar să lăsăm asta şi să revenim la cifru. Cred că v-aţi dat 
seama că putem aştepta mult şi bine cifrul acesta şi că dacă 
vrem un cifru, trebuie să ni-l facem singuri. Or, aici, domnilor, în 
cazul lui «palaelibus», nici nu avem nevoie de cifru, pentru că 
problemele se descifrează de la sine. In documentele confiscate 
la Skoda se găseşte o scrisoare cu data de 8 octombrie 1929... 
Notaţi vă rog data: 8 octombrie 1929... în care Fialkowsky scrie 
la Praga următoarele: «Având în vedere depeşa dumneavoastră, 
costul de transport şi paleliform, am mărit preţurile cu miladre 
polikoda. La această comandă va fi baroc palaelibus». Ce este 
«palaelibus», tot nu putem şti, dar începem să bănuim. După 
câteva luni, Fialkowsky trimite centralei o nouă scrisoare în care 
spune: «În scrisoarea dvs. din 16 ale lunei precedente ne 
comunicaţi că toate facturile au fost alcătuite cu palaelibus 
baroc. Deoarece la această ofertă vom scăpa cu un palaelibus 
baby, am diminuat preţurile dvs. Cu c.c.o. ocker polikoda». 
Acum, domnilor, cred că putem înţelege şi fără cifru, limbajul lor 
savant. «Palaelibus baroc» înseamnă «şperţ mare» şi «palaelibus 
baby» înseamnă «şperţ mic»... De asta, găsim în registrele 
Skoda cuvântul «palaelibus» şi cifre «baroc» ca 11.000.000 de 
lei, şi cifre «baby» ca 100.000 de lei... Misterul e dezlegat, 
domnilor! Toate celelalte câte se spun despre afacerea Skoda nu 
sunt decât simple detalii... Pilonul moral al contractului 6102 
este «palaelibus»... «Baroc» sau «baby», trăiască «palaelibus»! 
... Dacă nu curge, pică, domnilor! Din asta s-au inspirat domnii 
naţional-ţărănişti când au semnat în anul 1930 contractul 6102... 

Atunci se auzi glasul furios al lui Bagradian: 

— Dar tu unde ai fost? 


x 


Urgenţa pe care o punea ministrul Franţei în cererea sa de a fi 
primit, îl tulbură pe rege. Bucuria că acuma îi poate înfunda 
oricând pe naţional-ţărănişti împreună cu Dacu al lor, îl făcuse să 
uite cu totul de Franţa! Evident!... Franţa! Aici are şi Franţa de 
spus un cuvânt! Cum a putut fi atât de uşuratec încât să-i scape 
din vedere că interesele Skodei cehoslovace sunt apărate de 
uzinele franceze Schneider-Creuzot şi că interesele uzinelor 
franceze  Schneider-Creuzot sunt şi interesele  Skodei 
cehoslovace, şi că ambele firme nu fac decât una! In 1930, când 
s-a semnat contractul 6102, au fost, desigur, neînţelegeri între 
francezi şi cehoslovaci, dar de atunci sunt trei ani. Şi în aceşti 
trei ani, Skoda a convins pe Schneider-Creuzot să-şi urce 
preţurile la nivelul preţurilor ei - şi că în loc să se concureze, mai 
bine ar lucra mână-n mână... Cum, dar, să nu intervină ministrul 
Franţei într-o afacere care atinge uzinele de armament 
cehoslovace? Ingrijorat, deci, Carol căuta argumente cu care să 
justifice în mod plauzibil descinderea de la birourile Skoda - dar 
se zbuciuma în zadar, îşi dădea el însuşi seama că motive nu 
existau - şi că în orice caz, nu din partea lui ar putea să existe 
motivele acestea. Ministrul Franţei nu este un prost - şi probabil 
că vine cu părerea gata formată: descinderea s-a putut face 
numai pentru că aşa a vrut regele. Singura cauză a acestei 
operaţii este voinţa regală. Carol era plictisit. Voința regală nu 
putea fi invocată de el, care dă zilnic interviuri că nu vrea 
dictatură. Îl consultă şi pe Aureanu. Dar nici pe Aureanu nu-l 
ajuta fantezia. 

— Nu găsesc, sire, zise el amărât. E o chestie încurcată. 

— Şi atunci? 

— Nimic, sire! Propunerea mea ar fi să lăsaţi totul pe seama 
inspiraţiei. De altfel, nici nu ştim exact ce vrea guvernul francez! 
Aşa că mai întâi să vorbească!... După aceea, veţi vedea ce aveţi 
de făcut! 

Regele îl primi, aşadar, pe trimisul Franţei, pe cât de cordial, 
pe atât de nepregătit. 

— Sire, zise ministrul Franţei, guvernul meu îmi cere să-i fac 
un raport exact asupra celor ce s-au petrecut la birourile Skoda. 

Regele căută să bagatelizeze problema: 

— După câte se pare e vorba de o chestie fiscală! răspunse el. 
Exact nu ştiu, pentru că nici n-am avut timp să mă informez. 


Din privirea ministrului, regele pricepu că a pornit pe un drum 
greşit, şi reveni îndată: 

— Desigur că sunt chestiuni fiscale şi chestiuni fiscale! Cum 
Skoda este o întreprindere mare, s-ar putea ca afacerea să fie 
mai gravă! 

Ministrul Franţei zâmbi: 

— Fără îndoială, sire! După informaţiile mele, însă, Skoda este 
acuzată nu de simplă evaziune fiscală ci de corupţie, de jaf şi de 
spionaj militar!... Şi acuzaţiile sunt publice. 

Regele-şi pierdu capul: 

— Dar e spionaj dovedit, domnule ministru! 

—  Dovedit cu ce, sire? Cu actele găsite în sertarele lui 
Fialkowsky? Ce cuprind actele acelea? Sunt date militare, sire! 
Dar ce s-ar putea găsi în birourile unei întreprinderi de 
armament decât date militare! Dacă Skoda ar fi vândut 
pânzeturi, s-ar fi găsit în sertarele ei date cu privire la industria 
textilelor!... Asta nu se cheamă spionaj! Cu acelaşi temei ar 
putea fi acuzat de spionaj un medic la care s-ar găsi tratate 
medicale! 

— Nu-i chiar aşa! îl întrerupse Carol. Aici e spionaj în toată 
regula. A avut oameni peste tot, a cules informaţii, a ţinut în 
curent centrala cu orice mişcare se făcea în viaţa noastră 
politică... Spionaj curat, domnule ministru! 

Ministrul Franţei se aplecă spre Carol şi-i spuse pe un ton de 
înţelegere: 

— Sire, dar unde s-a mai pomenit afacere de arme fără 
spionaj! Fără un anumit spionaj! Comerţul de arme implică 
spionajul! Nici nu face să stăruim! Guvernul meu nici nu insistă 
asupra acestui lucru, pentru că nu-şi închipuie că maiestatea 
voastră l-ar putea lua în serios!... Ceea ce ne... ca să zic aşa... 
incomodează şi ne îndeamnă să intervenim într-o chestiune care 
nu ne priveşte pe noi, ci statul cehoslovac, este altceva! 
Cunoaşteţi legăturile de prietenie care leagă Franţa de 
Cehoslovacia! 

— Mai e vorbă! apăsă cu căldură Carol. Dar şi noi, românii, 
suntem legaţi de Cehoslovacia... 

— „„„Şi de Franţa! adăugă, subtil, ministrul Franţei. 

Carol tăcu. Era încurcat. Ministrul Franţei îi spunea fără 
înconjur că orice încercare de a atinge interesele fabricii Skoda 
ar putea duce la o tulburare a relaţiilor dintre Franţa şi România, 


sau mai bine zis, dintre Franţa şi regele României. Ceea ce lega 
între ele Franţa, Cehoslovacia şi România era, înainte de orice, 
comerţul de arme. 

— Mai e nevoie să amintim de legăturile noastre cu Franţa? 
făcu regele, într-un efort de entuziasm. 

— Atunci? întrebă ministrul Franţei. 

Era o întrebare care-l punea pe Carol în faţa unei noi 
probleme. Ministrul Franţei îi cerea cu acest singur cuvânt să 
suspende toată campania împotriva Skodei şi a contractului 
6102. S-o suspende - cum? Dacă n-a putut găsi o justificare 
pentru descindere, cu atât mai greu va găsi o justificare pentru 
muşamalizarea întregii afaceri! Dar ce-i pasă guvernului francez? 
Guvernul francez cere ca, într-un fel sau altul, scandalul să fie 
curmat! Scăpare nu poate fi! 

— Puteţi comunica guvernului dumneavoastră, răspunse 
Carol, că poate fi liniştit. Mă voi ocupa eu personal de afacere, şi 
până în douăzeci şi patru de ore, lucrurile se vor aranja. 


x 


De trei ani, din ziua restauraţiei, senatul n-a mai trăit un 
asemenea moment. Niciun senator nu lipsea de la şedinţă. 
Regele-şi exprimase dorinţa ca toată lumea să fie de faţă - şi 
dorinţa lui a fost împlinită. Ba, a fost împlinită cu multă plăcere, 
pentru că astăzi avea să se dezbată şi aici afacerea Skoda. 

Mareşalul Neaţă, cel dintâi care luă cuvântul, începu prin a 
face o scurtă relatare a faptelor, pentru a ajunge la câteva triste 
concluzii: 

— Ne-am creat o situaţie penibilă faţă de o ţară amică. Uzinele 
Skoda sunt o mare întreprindere, a cărei existenţă interesează în 
cel mai înalt grad statul cehoslovac. Şi noi ne-am găsit să 
acuzăm de mită uzinele Skoda. Este o mare inabilitate politică. 
Se ştie doar că dacă mituitul este vinovat, trebuie să iasă vinovat 
şi mituitorul. Şi doar mai zilele trecute statul nostru a semnat un 
pact de alianţă ofensivă şi defensivă cu Cehoslovacia. După câte 
pot să înţeleg, singurul care trebuie tras la răspundere în 
afacerea aceasta este spionul Fialkowsky care a indus în eroare 
şi pe ai noştri şi a indus în eroare şi fabrica Skoda. 

Urmă la cuvânt Crai-Voievod. 

— Este o mare greşeală, este o aberaţiune să se acuze de 
mituire, de spionaj, de incorectitudine, casa mondială Skoda, 


care ne-a livrat de atâtea ori şi ne va livra, sper, şi în viitor, 
armament şi ne va ajuta să ne organizăm definitiv industria 
noastră de apărare naţională. Din parte-mi, resping această 
acuzaţie adusă uzinelor Skoda. Altceva este dacă vorbim de 
Fialkowsky, reprezentantul Skodei aici. Operaţiile lui sunt, într- 
adevăr, suspecte. Nu este exclus - eu sunt aproape convins - ca 
el să fi înşelat bunacredinţă a centralei şi să fi băgat banii în 
buzunar, dar, ca să se justifice, să fi trecut în registre numele 
unor oameni pe care nici nu-i cunoaşte. Totuşi, indiferent de 
escrocheriile lui, un fapt este cert de pe acum. E vinovat de 
spionaj militar - şi va trebui să răspundă pentru aceasta. Ca 
primă măsură, am şi dat ordin să fie arestat! 

Veni la tribună apoi şi mareşalul Prezan: 

— Sunt fericit, domnilor, zise el, că aţi adus în senat această 
nefericită afacere Skoda, atât de mult dezbătută în Cameră, ca 
să spun şi eu două cuvinte. Să nu opriţi comenzile fabricii Skoda. 
Desigur că ar fi de dorit ca să avem o industrie naţională de 
armament. Dar lucrurile acestea nu le poţi realiza apăsând pe 
buton. Trebuie răbdare. Până atunci, cumpăraţi de la Skoda tot 
armamentul care vă trebuie, ca să ne putem apăra scumpa 
noastră patrie. Şi dacă acest Fialkowsky este spion, împuşcaţi-l! 

Mareşalul Prezan vorbise ca un adevărat militar şi mişcase 
inimile maturului corp, care-l răsplăti cu aplauze. Ministrul 
apărării, generalul Spiridonovici, se ridică şi, înainte ca bătrânul 
mareşal să fi părăsit tribuna, vorbi: 

— Sunt, fără doar şi poate, în asentimentul unanim al 
adunării, dacă adresez  mulţumirile mele de profundă 
recunoştinţă domnului mareşal Prezan, pentru cuvintele şi 
concluziile cu adevărată putere de lege cu care a binevoit să ne 
onoreze. Acestui titan al neamului românesc, reazim al ţării de 
zile grele, toată suflarea românească şi noi militarii în special, îi 
jurăm pe cuvânt de onoare că sfaturile dumisale vor fi urmate cu 
sfinţenie. Perfecţiunea caracterului său va fi exemplul nostru de 
totdeauna pentru binele oştirii şi destinele acestui neam, la a 
cărui consolidare a contribuit într-un mod atât de glorios. Dacă... 

Nu termină, pentru că în acel moment se auzi un horcăit, după 
care imediat începură să răsune ţipete în toată incinta: 

— Un doctor!... Să vină un doctor!... Repede, că moare! 

Prezidentul adunării sună din clopoțel! 

— Linişte!... Vă rog linişte! Ce s-a întâmplat? 


A 


— | s-a făcut rău mareşalului Neaţă! îi răspunse generalul 
Spiridonovici, ministrul armatei. 

In timp ce mareşalul Neaţă era scos din sală, Crai-Voievod îi 
şopti ministrului de interne, Marinescu: 

— Cum se ridică şedinţa, te duci până la Văcăreşti, să vezi 
dacă nu-i lipseşte ceva lui Fialkowsky!... Şi roagă-l să nu se 
supere!... Avem cu toţii grijă de el. Ordin de la rege! 


XII 


Valuri-valuri, cetăţenii - sute şi mii - soseau la Arenele 
Romane, unii veseli, alţii încruntaţi, dar toţi năduşiţi de soarele 
aprig de iulie şi cu numele lui Stănică Popescu pe buze. Eroul 
zilei era Stănică Popescu, directorul ziarului Globul. Mulțumită 
lui, ţara putea lua azi parte la prima demonstraţie a ligii 
antirevizioniste. 

De pe acum, a zice liga antirevizionistă însemna a zice Stănică 
Popescu, pentru că Stănică Popescu era iniţiatorul şi realizatorul 
acestei mari organizaţiuni patriotice, al cărei program avea un 
singur articol: să pună pe unguri cu botul pe labe. 

De unde i-a venit ideea aceasta a ligii, Stănică Popescu o 
mărturisea bucuros: de la nevoi. Nu de la nevoile lui. Nevoi - 
slavă Domnului! — avea! Şi multe! Şi mari! Dar în momentele 
grele prin care trece ţara acum, lui Stănică Popescu nu-i mai 
ardea de nevoile lui personale, ci de nevoile neamului. Alea îl 
dureau: nevoile neamului. Şi niciodată nevoile neamului n-au 
fost mai grele ca în vremea din urmă: de câteva luni, de când 
Hitler a venit la putere, ungurii au devenit şi mai obraznici cu 
pretenţiile lor asupra Ardealului. Şi niciodată nevoile neamului n- 
au picat mai bine ca în vremea din urmă: iar au început studenţii 


să se ţină de capul lui Stănică Popescu. Cică să le dea banii. 

— Care bani, bre? 

— Banii pe care îi tot strângi de şapte ani pentru cămin. 

— Care cămin, bre? 

— Căminul nostru, domnule Popescu! Ai strâns până acum 
douăsprezece milioane, domnule Popescu!... Banii noştri, 
domnule Popescu! Douăsprezece milioane... 

— Care douăsprezece milioane, bre? 

— Alea douăsprezece milioane pe care le-ai depus la Banca 
Românească pe numele dumitale... şi pe care încasezi procente! 

— Care procente, bre? 

— Procentele pe banii noştri cu care vrei să-ţi construieşti un 
palat! 

— Care palat, bre? 

— Palatul G/obului, domnule Popescu! 

— Şi ce aveţi voi cu palatul G/obu/ui, bre? 

— Cu palatul G/obului n-avem nimic... avem cu alea 
douăsprezece milioane... Alea să ni le dai, că altminteri iese 
scandal! 

— Şi tocmai acu v-aţi găsit, bre? Când ţara e în primejdie şi 
bolşevicii vor să ne atace?... Păi ştiţi voi ce faceţi, bre?... Faceţi 
jocu Moscovei! Aia atâta aşteaptă: să vadă cum ne luăm de păr 
între noi, să ne dea cu toroipanu-n cap!... De ce nu înţelegeţi, 
bre?... Banii vi-i dau! Numai să treacă primejdia şi vi-i dau 
numaidecât! 

— Păi, de şapte ani, tot cu vorbele astea umbli să ne ameţeşti: 
cu bolşevicii! 

— Care bolşevici, bre? 

— Cu bolşevicii ăia cu care nu vrei să ne dai banii înapoi! 

— Care bani, bre? 

Şi iar o luau de la capăt şi iar se ciorovăiau ceasuri întregi, 
până ce toată povestea se termina cu ameninţări din partea 
studenţilor şi cu făgăduieli din partea lui Stănică Popescu. 

Asta a ţinut până nu de mult, când ungurii, tari pe declaraţia 
lui Hitler că fără o revizuire a tratatelor de la Versailles şi de la 
Trianon nu poate fi pace, au început s-o ia razna. De atunci, 
Stănică Popescu îndrumă nevoile neamului de la răsărit spre 
apus. Astfel că, atunci când conversaţia cu studenţii ajungea la 
bolşevici, Stănică deschidea nişte ochi mari, şi nedumeriţi şi 
indignaţi: 


— Care bolşevici, bre? Cine v-a vorbit de bolşevici, bre? 
Ungurii cer revizuirea tratatelor şi ne ameninţă cu războiul şi voi 
veniţi cu bolşevicii? Adică să dăm ungurilor Ardealul... asta aţi 
vrea! Bravo! Studenţimea noastră românească, tineretul nostru 
românesc, floarea ţării noastre româneşti vrea să dăm ungurilor 
Ardealul nostru românesc! Frumos, n-am ce spune! Români! Buni 
români! Păi dacă voi, românii, aveţi curajul să vorbiţi cum vorbiţi 
şi vă mai şi bateţi cu pumnii în piept că aţi fi buni români, ce-aş 
mai putea pretinde de la jidani? 

Dar repetând vorbele astea bine simţite de câteva ori, se 
petrecu o minune: la un moment dat, nu mai rosti propoziţia 
ultimă interogativ, ci imperativ: «Ce-aş mai putea pretinde de la 
jidani!» 

Aşa se născu liga antirevizionistă: din nevoile neamului. 
Ungurii cer românilor să le dea Ardealul, studenţii cer lui Stănică 
Popescu să le dea banii - şi Stănică Popescu se vede pus la 
mijloc, de soartă, să rezolve una din probleme, prin cealaltă. 

Lupta porni imediat. Cel dintâi pe care Stănică Popescu îi 
chemă la telefon, fu, bineînţeles, doctorul Willy. 

— Doctore, care va să zică de ăştia-mi eşti, hai? Bine!... Bun! 
„„. Bravo!... Şi aşa crezi că o să fie şi pe lumea ailaltă, hai? Bine! 
..„. Bun!l... Bravol!... 

Doctorul Willy nu prea ştia ce să creadă: glumeşte Stănică, ori 
e supărat!... Şi dacă e supărat, pe ce chestie? Nu pricepea! 

— Dar cu ce ţi-am greşit, coane Stănică? 

— Păi după ce că nu mai dai cu anii pe aici, mai întrebi? Biiine! 

Prin urmare, asta era: un reproş de amor. De! Cam are 
dreptate Stănică! Dacă are, are! De aproape două luni nu s-au 
văzut! 

— lartă-mă, coane Stănică! făcu Willy sentimental. Peste o zi- 
două... 

— Alo! lar începi! Peste o zi-două! Parcă politica stă să te 
aştepte pe dumneata! 

Doctorul Willy simţi că se învârte casa cu el. Politica?... Politica 
să-l aştepte pe el, când el o viaţă întreagă numai asta face: 
aşteaptă politica! 

— Politica zici, coane Stănică?... în cinci minute sunt la 
dumneata! 


De o vreme încoace, doctorul Willy Pământeanu era un 
decepţionat. El îi vroia pe toţi, dar pe el nu-l mai vroia nimeni. În 
vara trecută, doctorul Willy oferise lui Crai-Voievod şansa de a 
avea colaborarea ligii evreilor israeliți în alegerea unui parlament 
care să apere interesele generale ale ţării, dar Crai-Voievod nu l- 
a înţeles şi a dat cu piciorul în noroc. Doctorul Willy s-a adresat 
atunci vechiului său amic Muică - şi a încercat să trezească în el 
interesul pentru o acţiune comună electorală, în amintirea 
conferinţelor ţinute de şeful partidului naţional-liberal la cercul 
cultural al ligii evreilor israeliți, o dată despre regele Solomon, 
altă dată despre psalmii lui David, a treia oară despre zidurile 
lerihonului şi a patra oară, direct, fără aceste simboluri, despre 
înfrăţirea  evreo-română, dar Muică s-a arătat la fel de 
intransigent ca şi Crai-Voievod. Cu inima strânsă, doctorul Willy a 
început să bată pe la uşi ceva mai modeste, dar peste tot întâlni 
numai surzi şi muţi. Imbătrânit, stors de vlagă, lipsit de orice 
speranţe, doctorul Willy crezu că nu-i mai rămâne nimic altceva 
de făcut decât să-şi ia adio de la viaţa politică şi să-şi vadă 
numai de liga evreilor israeliți, când în ultima secundă, Cel-de- 
sus îi trimise un aliat viteaz şi loial: liga prunarilor. 

Liga prunarilor era o asociaţie patriotică al cărei program 
prevedea la articolul 1 răspândirea ţuicii şi a sentimentului 
monarhic în straturile cât mai largi ale poporului. În vederea 
acestui scop, liga prunarilor a încercat, la începutul campaniei 
electorale, să încheie un cartel electoral cu Caţă Coroiatu, dar 
Caţă Coroiatu ceru conducătorilor ligii garanţii în scris că ţuica se 
va vinde în sticle închise cu dopuri - şi că dopurile vor fi 
confecţionate în fabrici de dopuri curat româneşti. Oameni 
oneşti, cei care erau la cârma destinelor ligii prunarilor îi 
declarară lui Caţă, în termeni cuvincioşi dar răspicaţi, că, din 
motive particulare, nu-i pot da nicio garanţie în acest sens. 
Astfel, liga prunarilor trebui, cu regret, să se despartă de liga 
naţional-creştină a lui Caţă, dar cu atât mai mult se bucură când 
află că liga evreilor israeliți a lui Willy e disponibilă. Pactul fu 
încheiat repede şi Willy explică amicilor săi cu un entuziasm 
convingător: 

— Ştiţi ce m-a făcut să închei cartelul cu liga prunarilor? Criza 
economică de la sate. Demagogia antisemită a luat proporţii 
grave la sate, pentru că acolo bântuie criza economică. Populaţia 
evreiască, însă, nu este rurală, ci orăşenească. De aceea, pentru 


ca antisemitismul să nu găsească un teren prielnic la oraşe, 
trebuie să luăm toate măsurile spre a feri oraşele de o criză 
economică. Singuri, nu putem face nimic. Eram, deci, datori să 
ne găsim aliaţi printre acei care n-au nici ei interes să lase 
oraşele pradă crizei economice. Cine sunt ei? Marii producători! 
Marii producători sunt, ca şi evreii, împotriva crizei economice. Şi 
primii mari producători care au înţeles că între ei şi evrei există 
interese comune, sunt cei din liga prunarilor. Fără tocmeli şi 
discuţii, liga prunarilor a încheiat cartelul cu liga evreilor israeliți. 
Ceea ce ne-a îndemnat la acest act politic, care va avea urmări 
incalculabile pentru interesele generale ale ţării şi interesele 
speciale ale evreilor, a fost faptul că liga prunarilor, care nu face 
nicio deosebire de rasă ori naţionalitate, s-a angajat ca, în cazul 
când va veni la putere, să asigure viaţa şi avutul evreilor. Acesta 
a fost scopul cartelului nostru cu liga prunarilor. Dar lupta 
noastră nu se opreşte aici, ci continuă. Pot să vă anunţ de pe 
acum că sunt pe cale să lărgesc acest cartel prin încheierea unor 
acorduri electorale şi cu alte categorii de producători: cu 
asociaţia farmaciştilor, cu asociaţia restauratorilor şi hotelierilor 
din Ardeal, precum şi cu sfatul gospodarilor din Brăila. Ca şi liga 
prunarilor, se obligă şi asociaţia farmaciştilor şi asociaţia 
restauratorilor şi hotelierilor din Ardeal şi sfatul gospodarilor din 
Brăila, ca, în momentul când vor veni la putere, să respecte viaţa 
şi avutul evreilor. Sunt sigur că asemenea carteluri corespund 
intereselor permanente ale ţării. De aceea, nu mă îndoiesc că 
tara le va primi aşa cum se cuvine. 

Ţara a primit, într-adevăr, aceste carteluri aşa cum se cuvine, 
dar, din nefericire, rezultatul a fost dezastruos: doctorul Willy n-a 
putut pătrunde în parlament. De atunci, doctorul Willy, supărat, 
luă hotărârea să nu mai facă o bucată de vreme politică, ci să-şi 
dedice inteligența, energia şi vremea, exclusiv refacerii 
economice a oraşelor, în sânul diferitelor consilii de 
administraţie, unde viaţa şi avutul evreilor erau absolut 
garantate. Surprins într-o asemenea stare de spirit, nu se putea 
ca doctorul Willy să nu fi fost plăcut impresionat de telefonul lui 
Stănică Popescu. 

— Doctore, e rău! îi spuse Stănică Popescu de la primele 
cuvinte. Rău de tot! 

— De ce rău, coane Stănică? 

— E rău pentru că nu e bine, doctore! 


— Dar de ce nu e bine, coane Stănică? 

— Ungurii, doctore, ungurii! 

— Ce-i cu ungurii, coane Stănică? făcu doctorul Willy care 
simţi că afacerea asta miroase a mii şi mii. 

— Vor Ardealul, doctore! 

— Ce vorbeşti, coane Stănică? Şi ce-i de făcut? 

— Bani! Asta-i de făcut, doctore! Bani! Fără bani, ne-am ras de 
Ardeal! Aşa că, fă bine de bagă mâna în buzunar şi dă! 

— Cui, coane Stănică? Ungurilor? 

— Nu! Mie! 

— Cât? 

— Eu, doctore, nu ştiu ce-i aia «cât»! Aşa că te rog nu întreba 
cât! Deocamdată, dumneata... dă! Şi când o fi să te opreşti, n- 
avea grijă: îţi spun eu! 

— Totuşi... 

Stănică era om cu scaun la cap şi n-avea obiceiul să bage 
briceagul în burta omului, ca să-l înveţe cu cât trebuie să 
iubească ţara. Se înţeleseră. Că s-a înţeles Stănică Popescu apoi 
şi cu alţi israeliți, armeni, greci, bulgari, nici nu încape vorbă! 
Pentru că unde s-a mai pomenit să se găsească vreo liftă de asta 
spurcată să fie atât de lipsită de simţ patriotic încât să lase 
Ardealul pe mâna unor «boangheni»! Dar asta nu era treaba 
doctorului Willy. Pe el, alta-l bucura: că a reintrat iar în viaţa 
politică a ţării, ca membru fondator al ligii antirevizioniste a lui 
Stănică Popescu. Nemărginită a fost, deci, satisfacția doctorului 
Willy când, peste o lună, primi din partea lui Stănică Popescu 
invitaţia de a veni la prima demonstraţie a ligii antirevizioniste la 
Arenele Romane, spre a lua cuvântul în numele evreilor israeliți. 

Mândru şi fericit, doctorul Willy porni în haine negre şi joben, 
la Arenele Romane, unde sosi cu bine şi unde-şi găsi un loc 
rezervat în banca întâia. Se uită primprejur, salută ici pe unul, 
colo pe altul, dincolo pe al treilea, până dădu cu ochii de Stănică 
Popescu, care stătea mai la o parte, în grup cu alţi doi buni 
prieteni: Petrescu-Goleşti şi Serafim Mărunţelu. Cum îl zări pe 
doctorul Willy, Stănică Popescu îl salută de departe cu o bezea 
caldă şi-i strigă: 

— Să trăieşti, doctore!... Bine ai venit! 

Apoi, spuse celorlalţi: 

— Uite-mi-l pe jidanul ăsta scârbos cum mi se bagă! Ca 
păduchele... în frunte! Alt loc nu şi-a găsit... Numai în banca 


întâia! Parcă ar fi la el, în Palestina... nu în ţara românească! Şi 
dacă i-o spui, se mai şi supără, harhărul dracului! 

Şi îngreţoşat de obrăznicia doctorului Willy, îşi împreună 
mâinile şi i se adresă de-a dreptul Celui-de-sus: 

— Uf, Dumnezeule-doamne, când scăpăm odată de ei! 


x 


Prin marea mulţime care se înghesuia să-şi găsească un loc pe 
băncile Arenelor, circulau numeroşi tineri - unii în cămăşi verzi, 
alţii în cămăşi albastre - dar toţi pe braţ cu câte o zvastică. 
Acuma  zvastica devenise o emblemă familiară afişată 
pretutindeni - şi semnificaţia ei era cunoscută de toţi, după ce 
Aureliu Cziucziewicz dăduse explicaţiile necesare în Cameră: 

— Zvastica a spus el în stilul lui sănătos şi direct, care semăna 
mult cu stilul tatălui său, Zdrelea - este un semn precum că 
aparţii rasei arice! 

Ca să-l necăjească, doctorul Bratu-i strigă: 

— Va să zică, dacă un ovrei îşi pune o zvastică, devine arian! 

— Ba nu! Zvastică are voie să-şi pună numai un arian! 

— Şi de unde ştii că eşti arian! 

— După zvastică! răspunse Aureliu, care se mira că doctorul 
Bratu nu pricepe atâta lucru. 

— Ei, na! îi replică doctorul Bratu. M-ai lămurit! Se vede că 
aşa-i vorbeşti şi ţăranului, când îl îndemni să-şi pună zvastica la 
butonieră! 

— Pardon! interveni râzând, Aureanu. Ţăranii n-au butonieră. 

— Adevărat! făcu doctorul Bratu. Am greşit. Vroiam să zic: la 
suman, nu la butonieră. Prin urmare, când îl îndemni să-şi pună 
zvastică la suman, îi spui că asta-i dovada că aparţine rasei 
arice. Şi el, ce înţelege, te rog, prin rasa arică? 

— Te înşeli, domnule doctor! îi răspunse, cuviincios, Aureliu. 
Ţăranului nu-i spun că zvastica este un semn arian, ci că este un 
talisman care-l apără de molime, de grindină, de secetă... şi de... 
şi de... 

— „şi de lanciştii lui Caţă! îi strigă Arghir, care simţea o 
imperioasă nevoie să-l înţepe pe Aurică. 

Adunarea făcu haz mare, pentru că niciodată nu s-au bătut 
mai rău legionarii cu lăncierii, ca în lunile din urmă, de când şi 
unii şi ceilalţi au început să poarte zvastică la braţ, ca nişte 
adevăraţi arieni. Incidentele mici de la începutul dizidenţei lor 


din 1925, au ajuns acum încăierări mari. Lăncierii dădeau în 
legionari ca-n jidani - şi legionarii dădeau în lăncieri ca-n jidani, 
cu ce apucau: cu sifoane, cu sticle, cu scaune, cu ciomege. Și 
dacă nu aveau sculele astea ariene la îndemână, dădeau cu 
briceagul. Şi când le lipsea şi briceagul, trăgeau cu pistolul. Dar 
întotdeauna, numai în uniformă. Fără uniformă, n-aveau băieţii 
nicio tragere de inimă. In primăvară, Crai-Voievod decretase că 
portul uniformei constituie un delict care trebuie pedepsit cu 
închisoarea - şi decretul fu aplicat, la primul prilej, cu severitate. 
Intr-o zi, se urcă la tribună un tânăr lancist, sfrijit, cu o şuviţă de 
păr alb drept în mijlocul frezei - şi în uniformă: o cămaşă 
albastră, cu curea în diagonală şi cizme. La un semn al lui Crai- 
Voievod, majoritatea începu să urle: 

— La bal mascat! La bâlci! Afară paiaţa! Afară! 

Tânărul era de-ai lui Caţă. Şi l-au şi arestat. 

Dar a doua zi, au venit la Cameră cinci de-ai lui Aurică. Toţi în 
uniformă, dar cu cămaşă verde - şi nu s-a mişcat nimeni. S-a 
ridicat Predescu, liberalul, şi a strigat: 

— Dar pe ăştia de ce nu-i arestaţi, domnule prim ministru? 

Crai-Voievod a râs şi a tăcut. Câteva săptămâni, lucrurile au 
continuat tot aşa: cei care ieşeau în stradă cu cămaşă albastră 
erau arestaţi, şi cei cu cămaşă verde erau lăsaţi liberi. Intr-o zi, 
însă, regele l-a chemat pe Crai-Voievod: 

— Ce-i nedreptatea asta, domnule prim ministru? 

Crai-Voievod strâmbă din nas, dar dacă vrea regele aşa, ce-i 
putea face! 

De atunci, portul uniformelor albastre fu considerat la fel de 
legal ca şi portul uniformelor verzi, sau ca şi bătăliile dintre 
lăncieri şi legionari. Nimic nu-i putea împăca: nici dragostea de 
neam, care era aceeaşi, nici uniforma, care era aceeaşi, nici 
zvastica! Un singur lucru era comun între ei: disciplina faţă de 
partidul naţional-socialist german din Ardeal. Partidul național- 
socialist german din Ardeal avea pe atunci un program foarte 
modest: germanii să fie sub administraţia directă a lui Hitler şi 
statul român să nu se amestece, sub nicio formă, în treburile lor. 
Nici măcar autonomie, ci independenţă absolută vroiau. In afară 
de aceasta, nu mai cereau decât un singur lucru: ca la momentul 
oportun, România să se autoanexeze Germaniei, spre a evita să 
fie anexată cu forţa. De aceea, la toate marile adunări național- 
socialiste, la toate congresele, la toate consfătuirile importante, 


erau invitaţi şi cei cu cămăşi verzi şi cei cu cămăşi albastre, aşa 
cum la toate adunările verzilor şi albaştrilor erau invitaţi 
reprezentanţii partidului naţional-socialist din Ardeal. În politica 
externă, prin urmare, albaştrii şi verzii erau de acord: tratatele 
de la Versailles şi Trianon sunt jidăneşti! Spre a fi creştineşti, 
trebuie revizuite. 

Aşa că primarul general al Capitalei, Gănescu, se miră mult 
când văzu cămăşile astea verzi şi albastre, la Arenele Romane: 

— Ce caută ăştia aici la o întrunire antirevizionistă? îl întrebă 
el pe Vintilescu, naţional-agrarianul, care stătea lângă el. 

— Ştiu eu? răspunse Vintilescu. Intreabă-l pe Crai-Voievod. El 
e mai bine informat! 


x 


Aplauze - destul de răzlețe - salutară intrarea lui Crai-Voievod 
în Arenele Romane. Atanasovici, membru marcant al partidului 
naţional-liberal, trecu pe lângă el, îi strânse mâna şi-i şopti în 
fugă: 

— N-aş putea spune că ar fi mulţi... de-ai dumitale! 

Observaţia lui Atanasovici săgetă inima lui Crai-Voievod, care- 
şi luă locul, dibuindu-şi scaunul cu mâinile, fără să-l vadă. 
Gânduri peste gânduri i se învălmăşiră în minte şi-l aruncară, 
pentru câteva clipe, departe de tot ce se petrecea împrejur. 
Numai în aceste trei săptămâni din urmă - câte lucruri nu s-au 
schimbat? Fratele lulian, care nu se poate resemna că regele şi-a 
bătut joc de el, a început pe neaşteptate să se agite în comitetul 
executiv: 

— Crai-Voievod şi-a luat-o în cap! A crezut că dacă-i dăm 
mână liberă, poate să calce în picioare ideologia şi programul 
partidului. Cer să fie pus din nou sub ordinele noastre. Dacă nu, 
demisionez de la şefie! 

Tot comitetul a râs. Ştia că dacă i se ia lui Crai-Voievod 
libertatea de a se supune întru totul voinţei lui Carol, partidul 
trebuie să plece de la putere. 

— Mai bine să plece Dacu de la şefie! declară lorgu Potecă, 
ministru de stat, în aprobarea tuturor. 

— Să plece! făcu generalul Pisoschi. Asta şi vrem. Dar cum? 
Fără să stăruim cel puţin, de formă, ca să rămână? 

Jugănaru se înspăimântă: 

— Dacă faci una ca asta, să ştii că rămâne! 


— Atunci cum? 

— S-o luăm ca fapt împlinit! decise Crai-Voievod. Dacu a 
demisionat... şi noi trebuie să-i exprimăm regretele noastre! 

Şi se porniră cu toţi să se vaicăre că Dacu îi părăseşte! 

— Despărțirea domnului Dacu de noi, declară Marinescu, 
ministru de interne, este de o covârşitoare importanţă istorică. 
Răspunderea noastră este enormă. Dar cercetând faptele, ne 
dăm seama că ne găsim în faţa inevitabilului. Hotărârea 
domnului Dacu de a se retrage este definitivă. 

Problema Dacu era lichidată. Dar prin aceasta, se ridica o 
nouă problemă: şefia! Aici, dificultăţile mari veneau de la llie 
Jugănaru: şefia trebuie să i se dea lui. 

— Sunt pentru înlăturarea lui Dacu, zicea el, cu o condiţie: ca 
în locul lui să vin eu. Succesiunea şefiei mi se cuvine mie. Tăria 
partidului o dăm noi, ţărăniştii, nu ardelenii. 

A trebuit să-i explice Titulescu între patru ochi că face o 
prostie: S 

— Lasă-l, Jugănarule dragă, pe Crai-Voievod la şefie. Asta-i şi 
mai neserios decât Dacu! În câteva luni se face de râs față de 
toți. Şi o să ai atunci drumul neted ca în palmă. 

Jugănaru l-a ascultat - şi ca să-i înşele pe fraţii lui ardeleni din 
partid - a fost chiar el acela care l-a propus pe Crai-Voievod şef. 

— Văd, a zis el, că nu este în puterea noastră să-l împiedicăm 
pe Dacu să se retragă de la conducere. Propun în locul lui pe 
Crai-Voievod. Crai-Voievod este un urmaş demn de marele său 
predecesor Dacu... Crai-Voievod este un simbol... Crai-Voievod 
este un... 

Crai-Voievod, după ce ascultă, cu ochii scăldaţi în lacrimi, tot 
binele ce-l putea spune llie jJugănaru despre el, răspunse: 

— Retrăiesc azi acele grele momente pe care le-am încercat, 
acum trei ani, când domnul Dacu şi-a dat pentru întâia oară 
demisia de la şefie. Am fost deprins să fiu alături de el din 
frageda copilărie. Am luptat, împreună cu el, pentru idealul 
naţional. Am participat, împreună cu el, la luptele sociale al 
ţărănimii, pentru că idealul naţional corespunde cu cel țărănesc. 
În aceste lupte rostul meu a fost să nu fiu altceva decât un 
aghiotant al lui Dacu, un propăvăduitor al învățăturilor lui Dacu. 
Şi tocmai acum, când vroiam să mă retrag din viitoarea politică, 
mi se impune rolul primei conduceri. Omul, însă, nu-şi poate 
calcula viitorul şi oricât de grea ar fi clipa prin care trece, el 


trebuie să facă faţă datoriei sale. A-I înlocui complet pe Dacu ar 
fi un act de temeritate şi o mare lipsă de modestie. Eu mă înham 
la această muncă, numai dacă dumneavoastră îmi veţi da şi mie 
acelaşi concurs pe care i l-aţi dat lui Dacu. 

Păru că stă pe gânduri înainte de a termina şi spuse: 

— Numai în felul acesta se va putea dovedi că nimeni nu este 
indispensabil. 

S-au bucurat toţi: şi regele, şi cei mai mulţi dintre național- 
ţărănişti, şi opoziţia. Dacu a fost decapitat!... Dacu a fost aruncat 
la canal!... Dacu a fost dat la coş!... Prezenţa lui Dacu în politica 
ţării a fost un act imoral! Aerul se curăţă! Am scăpat de acest 
caraghios care ne-a sufocat cu intransigenţa lui. 

Mai fericit decât toţi se simţea Crai-Voievod. Acum, era şi şef 
de guvern şi şef de partid! La mai mult nu putea aspira. Să fie, 
doar, rege!... Se uită în oglindă şi râse! Nu! Nu vrea răul lui Carol 
II! Las’ să fie sănătos Carol şi să domnească până la adânci 
bătrâneţe. Că e bine aşa! Carol II să fie rege... şi el... 

Dar numai şapte-opt zile ţinu bucuria lui Crai-Voievod, pentru 
că îndată începură necazurile. In Germania, Hitler dădea foc 
cărţilor, şi aici, oricare dintre politicienii mari sau mai mici simţea 
că ar putea face la fel! De ce, dar, să nu-i cheme regele pe ei la 
putere - şi să-l dea dracului pe Crai-Voievod? Invidiile începură 
să sape regimul naţional-ţărănist, mai întâi pe dinăuntru. Partidul 
era acum împărţit în grupuri net distincte şi duşmănoase: un 
grup al lui Crai-Voievod, un grup al lui Jugănaru, un grup al lui 
Bagradian, un grup al lui Comşa de la laşi, un grup al foştilor 
conservatori democrați tachişti, un grup al foştilor conservatori 
ghiolmanişti, un grup al fripturiştilor neţişti, un grup al 
fripturiştilor naţional-liberali. Fiecare din grupuri îşi desemnase 
un şef, şi fiecare şef comunica, direct, amicilor săi: 

— Ceasul nostru se apropie! Formăm un partid şi venim la 
putere îndată! 


— Sigur? 
Şeful nu mai răspundea prin vorbe inutile, ci cu o ochiadă care 
spunea mai mult decât zece ediţii speciale - şi oamenii 


continuau să urmeze ordinul de a sădi neîncrederea în 
conducerea centrală a partidului. 

Acelaşi dinamism săpa guvernul şi partidul lui Crai-Voievod şi 
pe dinafară. Intrucât Hitler făcea scrum din cultura germană, 
fiecare şef de partid din opoziţie îşi dădea întâlnire cu puterea 


pentru la toamnă. 

George Viziru îşi organizase tineretul partidului său național- 
liberal, în legiuni de «căciulari», îmbrăcaţi în cămăşi albe şi 
defilând pe străzi, cât era ziua de mare, în sunet de caval şi 
fanfare. 

— Curaj, băieţi! îşi mâna George Viziru căciularii. La toamnă 
venim la putere! 

Costică Aureanu, şeful uniunii sale agrare, promitea şi el 
marilor săi moşieri, puterea pentru la toamnă: 

— S-a terminat cu politica de club, cu politica uşilor închise! 
Astăzi, politica se face în aer liber, cu ferestrele deschise, ca să 
bată vânt curat din afară. Omenirea a devenit, după război, mai 
puţin speculativă. Ea are azi cultul gestului şi al acţiunii. Pentru 
această acţiune, vom fi chemaţi la toamnă să facem guvernul. 

Bătrânul mareşal Neaţă rămânea mereu fidel democraţiei, dar 
ştirea că la Berlin Hitler a dat foc cărţilor, îi galvaniză 
dinamismul. De câteva săptămâni, Neaţă îşi regăsise energia de 
la Mărăşti. Când avusese la senat o sincopă, toţi credeau că o să 
moară. «Cel puţin, moare ca un erou! spuneau toţi. Nimic mai 
frumos decât să mori de bătrâneţe şi de necaz!» Dar cum se 
trezi din leşin, Neaţă strigă: 

— Nu mor! Voi asista la victoria ideilor mele!... Voiţi să mă 
îngropaţi! Dar nu mă duc până nu vă voi vedea pe toţi la 
pământ! 

Luă câteva aspirine şi începu să combată pentru «o selecţiune 
de sus în jos». 

— Ne trebuie o selecţiune de sus în jos, pentru că numai prin 
ea vom crea acea solidă democraţie de care duce lipsă poporul. 
Luptaţi pentru selecţiunea de sus în jos pe care vom fi chemaţi la 
toamnă s-o realizăm! 

Dar cel mai convins dintre toţi că dacă naziştii au făcut 
autodafeuri din bibliotecile de la Berlin, i se cuvine lui puterea la 
toamnă, era Traian Săpunaru, care, în exaltarea sa, atingea cele 
mai înalte culmi de inspiraţie dinamică: 

— Fulgerele, zise el, sunt în mâinile mele şi nu depinde decât 
de mine dacă să le dezlănţui sau nu. Plec pentru câteva 
săptămâni în străinătate, spre a avea, de departe, perspectiva 
celor ce se petrec în ţară. Nu consider lipsa mea de aici ca o 
vacanţă, nici pentru mine, nici pentru voi. Sunteţi datori ca în tot 
timpul acesta să propagaţi lozinca noastră: ideea naţională. 


Când mă voi întoarce, va fi pentru biruinţă. Mă întorc la toamnă, 
pentru că la toamnă, când s-o coace porumbul, venim la putere. 
Îngălbenirea frunzei de porumb este o scadenţă pe care nu eu o 
fixez, ci destinele neamului. Sunt obişnuit să fiu prezent când mă 
cheamă deznădejdea neamului. 

Şi plecă în străinătate, să stea de vorbă cu Hitler şi cu 
Mussolini. 

Toate astea, Crai-Voievod le auzea, le vedea şi le înghiţea, 
pentru că împotriva lor nu putea face nimic. Ce să fi făcut? Să se 
supere? Pe cine?... Pe cine să se supere Crai-Voievod? Pe... 

Nici numele nu îndrăznea să-l rostească. Tăcea, răbda şi 
aştepta zile mai bune, când îi căzu încă o piatră în cap. Intr-o zi - 
nu sunt nici două săptămâni de atunci - fiu-său Mircea i-a adus o 
ştire îngrozitoare. 

— Tată, ai auzit? Dacu îşi face un nou partid. 

— Ce partid l-a găsit? întrebă cu dispreţ, Crai- Voievod, care 
nu se aştepta decât la prostii din partea fratelui său de lupte, 
lulian Dacu. 

— Un partid naţional-socialist! 

Tot obrazul lui Crai-Voievod se crispă într-un rictus de om mort 
în tortură. Un partid, dacă vroia Dacu să-şi întemeieze, fie! Asta, 
da! Liber era Dacu să pună la cale tot ce l-ar putea face de râs! 
Dar un partid naţional-socialist, nu! Nici mort nu-i va da voie! 
Dacu, un partid naţional-socialist, ca să compromită şi această 
idee? Mai întâi, ar sări regele în aer!... Dictatură? Cine? Dacu de 
la Bădăcin?... Mircea-i nebun! N-a auzit bine! 

— Mircea, îi zise el fiului său, cine te-a informat, a vrut să-şi 
râdă de tine. Nu se poate! Dacu face caz de democratism. Dacu 
nu se culcă fără constituţie. Dacu e împotriva revizuirii tratatelor. 

— Ce are a face, tată! Dacu face caz de democratism, dar 
vrea să adopte toate metodele naţional-socialiste. Mi s-a spus şi 
care-i programul partidului. 

— Care? 

— Ţărănismul integral! 

— Prostii! ţipă Crai-Voievod căruia începu să-i zumzuie un roi 
de albine în urechi. 

— Tată, nu-i nicio prostie! O ştiu de la Valentina. l-a spus-o 
Romulus Stoilă! 

Romulus Stoilă! Când auzea Crai-Voievod numele lui Romulus 
Stoilă, se trezea în el toată amărăciunea legată de Skoda! 


Romulus Stoilă. Milioane! Milioane a înghiţit netrebnicul ăsta de 
Romulus. Sute de milioane! De toate a făcut Dacu rost nepotului 
Romulus! Fonduri secrete! Afacerea spirtului negru! Chestia cu 
pensionarii unguri! Paşapoarte! Dar pe urmă, tot Skoda s-a 
arătat mai vrednică să scoată dintr-un avocăţel jerpelit un mare 
bogătaş, în stare să depună dintr-o dată o sută de milioane la 
bancă. Şi când i se cere socoteală de unde la el suta asta de 
milioane, zice că s-a împrumutat la banca Swoboda din Viena. O 
băncuţă nenorocită ca banca Swoboda din Viena, care n-a avut 
de când e, la tot activul ei, nici pe un sfert, să-i împrumute lui 
Romulus o sută de milioane - pentru ce? Ca să poată exploata 
minele de la Arieş ale unchiului Dacu, care produc exact patru 
sute douăzeci de tone de pirită pe an, în valoare de patru sute 
douăzeci şi unu de mii de lei. Mia şi tona!... Şi pe un asemenea 
mărunţiş o să se găsească pe lumea asta un bancher atât de 
nebun - chiar dacă ar avea - să dea o sută de milioane cu 
împrumut! Deştept nepot! Ca şi unchiu-său, Dacul!... Are 
pretenţia ca lumea să-l creadă că nu-i la mijloc decât un 
nevinovat împrumut, când până şi unui copil îi sare în ochi că 
afacerea asta e căptuşită ba cu «palaelibus baby», ba cu 
«palaelibus baroc», dar cu baroc sau cu baby, sunt tot banii 
uzinelor Skoda!... Şi după un asemenea scandal, mai are fratele 
lulian neobrăzarea să-şi facă un partid naţional-socialist. 

— Să vedem! ţipă ameninţător Crai-Voievod, care şi vedea 
partidul  naţional-socialist al lui Dacu în plină campanie 
electorală. Cine-şi închipuie că un partid naţional-socialist poate 
fi înjghebat şi condus cu una cu două, îşi face iluzii. Un partid 
naţional-socialist are nevoie de un şef curajos şi dinamic! Dacu, 
un şef curajos şi dinamic, când Dacu nu ştie decât să pertracteze 
când e intransigent şi să fie intransigent când pertractează! 

Câteva zile s-a zbuciumat Crai-Voievod să afle ce e cu partidul 
naţional socialist al lui Dacu, dar toate investigaţiile lui eşuară. 
Ceva e... dar nu e... Dacu ar fi făcut o aluzie... unii au şi văzut 
conceptul manifestului cu care Dacu s-ar pregăti să se adreseze 
poporului... dar concret nu se ştie nimic. Crai-Voievod vorbi 
regelui. Regele mai întâi s-a mirat - apoi a făcut o glumă 
pipărată pe seama lui Dacu. Crai-Voievod se linişti - şi invitaţia la 
Arenele Romane îl găsi lucrând pe brânci, aşa, liniştit, la ordinea 
publică şi liniştit, poate, ar fi participat la demonstraţia 
antirevizionistă a lui Stănică Popescu, dacă acest intrigant de 


Atanasovici nu l-ar fi indispus cu înţepătura lui perfidă. 

— Nu ştiu dacă sunt mulţi, îi răspunse el, cu un zâmbet acru, 
dar ştiu că sunt siguri! 

Atanasovici avu răspunsul gata pe buze, dar fu împiedicat să-l 
plaseze, deoarece Gănescu, primarul general al capitalei, se 
apropiase între timp şi-i spuse răutăcios, lui Crai-Voievod: 

— Imi pare bine, domnule prim ministru, că au venit şi 
cămăşile verzi şi cele albastre la întrunirea asta antirevizionistă. 

Crai-Voievod se uită primprejur şi abia acum văzu şi el pe 
lancişti şi pe legionari. Erau mulţi şi agitaţi. Ce caută ăştia aici? 
Cine i-a trimis? Din partea cui vin? Şi cum se face că el nici n-a 
fost informat? Cine a îndrăznit să treacă peste el? Cine ar fi putut 
îndrăzni să treacă peste el? Sau poate că... 

Primul ministru îşi căută pipa, nervos, o umplu şi o aprinse, 
sub privirea ascuţită a lui Gănescu şi Atanasovici, apoi răspunse, 
pe un ton pe care încercă să-l facă indiferent, dar care suna a 
năduf cu greu stăpânit: 

— In definitiv, Gănescule dragă, sunt şi ei români ca şi noi. 
Atunci, ce te miri? 


x 


Directorul G/obului, Stănică Popescu, în calitatea lui de 
întemeietor al ligii revizioniştilor, începu seria cuvântărilor prin 
câteva cuvinte: 

— Fraţi români! Am constituit asociaţia noastră ca un răspuns 
la obrăzniciile domnilor de la Budapesta care cer revizuirea 
tratatelor. Fraţilor, veţi asculta acum părerea tuturor 
conducătorilor noştri politici!... Dau cuvântul domnului prim 
ministru Crai-Voievod. 

La tribună, Crai-Voievod puse la o parte toate preocupările 
care-i măcinau mintea şi sufletul şi se dedică în întregime 
problemei revizioniste: 

— Domnilor, aşezămintele de stat, întemeiate pe principiul 
proprietăţii individuale, nu pot forma obiect de experienţe pentru 
doctrinari visători, ori conspiratori comunişti. Idei de import, idei 
venite din străfundurile Asiei, nu vor zdruncina gândirea, 
simţirea şi voinţa poporului nostru! Doctrina lui este: interesul 
naţiunii şi afară cu lozincile roşii! 

— Uraaa!... 

Şi începură să se perinde oratorii care aveau de spus câte un 


cuvânt despre agitația ungurilor în chestia revizuirii tratatelor. 

— Harta, aşa cum a fost fixată prin tratate, după război, nu 
poate fi schimbată fără război! declară Neaţă. 

— Uraaa!... 

— Nimeni nu va accepta pe cale paşnică revizuirea! declară 
Jean Tehaş. 

— Uraaa!... 

— Revizionismul este strigătul de disperare al celor învinşi! 
declară Atanasovici. Să înţeleagă ungurii că dacă va fi nevoie, îi 
vom învinge încă o dată şi de trei ori şi de o mie de ori! 

— Uraaaa! 

— Uraaaa! 

— Am fixat noile graniţe ale ţării cu sângele nostru! declară 
doctorul Bratu. Le vom uda încă o dată cu sângele nostru, dar nu 
vom ceda niciun centimetru din pământul nostru românesc. 

Se ridică un tânăr orator, necunoscut, care vorbi mai pe larg: 

— Oricine scoate capul în Europa, poate simţi valul de 
libertate care circulă în civilizaţia continentului şi la baza morală 
a comunităţii popoarelor şi poate afla că egalitatea statelor este 
astăzi o realitate şi că solidaritatea lor toată este singura formă 
de convieţuire între ele. Cât priveşte revizuirea, această linişte 
prin nelinişte, şi ordine prin dezordine, noi o respingem 
categoric. Trăim într-o epocă a adevărului şi a libertăţii, nu în 
evul mediu al inchiziţiei! 

Oratorul era tânăr. Aproape nimeni nu-l cunoştea. Nu-l 
cunoştea nici Petrescu-Goleşti, care-l întrebă pe Mărunţelu: 

— Cine-i ăsta? 

— Un avocat de mare viitor!... Conferenţiar la Facultatea de 
drept!... îi zice Ică Antonescu!... 

— Uraaa! 

Mărunţelu nu-şi mai continuă recomandaţiile, pentru că la 
tribună apăru doctorul Willy Pământeanu. Doctorul Willy se 
simțea la largul lui. Aici venea să vorbească despre unguri, ca un 
specialist: mai vorbise împotriva lor şi în urmă cu şase ani, după 
tulburările studenţeşti de la Oradea Mare. Fusese un succes atât 
de răsunător, încât, până şi Willy, care era obişnuit cu succesele, 
n-ar fi fost în stare să-l uite. 

— Domnilor! începu el. Trebuie să vă declar în numele 
populaţiei evreeşti pe care o reprezint, că sunt, în general, 
împotriva revizuirii tratatelor... şi iată de ce... 


— Huooo! La oase! Afară jidanii!... La Palestina! Huooo!... 
Daţi-i la cap!... 

Ud leoarcă de pătlăgelele roşii şi de ouăle stricate cu care 
legionarii şi lăncierii căzuseră de acord - primul acord dintre ei - 
să-i răsplătească entuziasmul antirevizionist, doctorul Willy zări 
pe Stănică Popescu şi pe toţi fruntaşii politici care, adunaţi într- 
un colţ, se uitau la el şi râdeau. Supărat, se apropie de ei: 

— Domnilor, nu înţeleg! Aţi organizat aici un miting împotriva 
revizuirii tratatelor? 

— Păi da! zise Stănică Popescu. 

— M-aţi chemat şi pe mine să protestez? 

— Dal! 

— Am protestat? 

— Dal! 

— Atunci de ce-mi aruncaţi cu ouă clocite în cap? 

Stănică Popescu îi explică: 

— Vezi, doctore dragă, aici e nenorocirea!... Dumneata nu eşti 
român şi nu poţi să înţelegi... E conştiinţa neamului! 

— Cum, domnule Popescu? Conştiinţa neamului mi-a aruncat 
cu ouă clocite în cap? 

— Da! 

— Să mă ierţi, domnule Popescu, că tot nu înţeleg! Conştiinţa 
neamului nu-i împotriva revizuirii tratatelor? 

— Ba cum să nu! îi răspunse Vintilescu, fruntaş al partidului 
naţional-agrar al lui Traian Săpunaru. Numai că uiţi un lucru: 
graniţele noastre fac parte din prerogativele neamului! 
Protestele împotriva revizuirii acestor graniţe fac parte din 
prerogativele neamului... Aşa că, dumneata, mă-înţelegi, care nu 
eşti român, nu trebuie să te atingi de prerogativele neamului! 

— Dar atunci de ce m-aţi chemat? 

Stănică Popescu râse: 

— Credeam că n-o să vii! Te ştiam mai discret! 

— Ţi-ai găsit! îi şopti Vintilescu lui Mărunţelu. Jidan şi discret! 


XIII 


Când Naie Naie intră, Arghir, care nu-l mai văzuse de câteva 
luni, observă că amicul regelui se îngrăşase. 

— Cum merge? îl întrebă el. 

— Mulţumesc! Binişor! 

Arghir auzise ceva despre nişte legături care nu erau de loc 
tainice între profesorul de logică de la facultatea de filosofie şi |. 
G. Farbenindustrie din Germania. Îi povestise Mărunţelu că de 
când a venit Hitler la putere, profesorul Naie Naie devenise un fel 
de reprezentant în România al acestei întreprinderi germane de 
chimicale şi coloranţi. 

— AŞ zice nu un reprezentant, domnule profesor, subliniase 
maliţios Serafim Mărunţelu, ci mai degrabă un asociat. Pentru că, 
iată ce se întâmplă, domnule profesor: din ordinul guvernului 
nazist, toţi banii care se încasează la noi pe mărfurile vândute de 
I.G. Farbenindustrie, nu se mai trimit în Germania, ci rămân aci, 
în tară, la dispoziţia lui Naie, ca să aibă cu ce subvenţiona garda 
de fier şi cu ce-şi scoate gazeta. 

Arghir, convins că Serafim Mărunţelu vorbeşte aşa despre 
profesorul Naie Naie numai din invidie, pentru că lui nu-i ajunge 
cât ia de la Benito Mussolini, îl întrerupse pe un ton destul de 
supărat: 


— Nu cred! 

— Domnule profesor, îmi pare rău! făcu Serafim Mărunţelu, 
întărâtat de scepticismul lui Arghir. Eu vorbesc numai pe bază de 
fapte. la milioane... Şi nu numai de ia |. G. Farbenindustrie, ci şi 
de la Bragadiru şi de la Oppel şi de la Reşiţa şi de la Beliotis şi de 
la Schnitt şi de la vii şi de la morţi şi se scaldă în bani. Până 
acuma, Naie îşi susţinea gazeta numai cu ceea ce-i dădea Crai- 
Voievod de la O. P., din ordinul regelui. Dar de când a ajuns 
Hitler tare, a ajuns şi Naie tare... şi... 

Se încovoie spre Arghir, ca să-i spună discret: 

— ...Şİ încearcă să devină independent!... Cât poate, îşi arată 
independenţa faţă de rege!... A şi început s-o bârfească pe 
dumneaei, pe Duduia... O să vedeţi! 

De conversaţia aceasta cu Mărunţelu, îşi aminti Arghir când 
văzu cât de bine arată Naie care venea la el fără să-i fi arătat 
dinainte în ce scop. «Vreau să te văd, că nu te-am văzut de 
mult!» i-a spus. Şi Arghir l-a poftit. 

Vorbiră de cursuri, de cărţi, de acest sfârşit rece de toamnă, 
de lemne, până se opriră, inevitabil, la rege: 

— Aţi văzut, domnule profesor! zise Naie Naie. Regele a fost 
proclamat, la laşi, doctor honoris causa al tuturor facultăţilor. 

Era atâta intenţie în felul cum Naie Naie apăsă pe cuvântul 
tuturor, încât pentru Arghir nu mai încăpea nicio îndoială: 
Mărunţelu are dreptate. Naie Naie a început să-şi bată joc de 
rege. 

— Este adevărat! îi răspunse Arghir lui Naie, cu gravitate. Era 
şi timpul. Meritul regelui în dezvoltarea culturii noastre nu poate 
fi contestat. 

Naie trecu peste observaţia lui Arghir şi-l întrebă: 

— Dar pe rege l-aţi mai văzut? 

intrebarea zgândări amărăciunea care-l chinuia în ultimele zile 
pe Arghir. 

— Nu! răspunse el, sumbru. E mereu la vânătoare. Mereu cu 
Pokliewsky-Koziell! E greu de găsit. 

— Asta e şi părerea mea! zise Naie. De aceea totul merge 
prost. 

— Cum, prost? Crai-Voievod ştiu că se laudă că a mântuit 
ţara! 

— A mântuit ţara! Aşa cum ştiu s-o mântuiască național- 
ţărăniştii! Agricultorii sunt siliţi să-şi vândă cerealele în pagubă. 


Industriaşii trebuie să-şi închidă întreprinderile. Comercianţii se 
spetesc plătind impozite, fără să facă vânzare. Liber- 
profesioniştii şomează... şi ei au mântuit ţara! O bandă de hoţi, 
care ar trebui măturaţi cât mai curând! 

— Cum? 

— Printr-o revoluţie! 

— Cu cine? 

— Cu o mie de oameni! 

Arghir îşi făcu repede socoteala câţi oameni are partidul lui. 
El, unul... Rahat, doi... Petrescu-Goleşti, trei... l-ar mai trebui 
nouă sute nouăzeci şi şapte. li va avea! Să-i dea numai regele 
puterea şi să-l autorize să facă revoluţie, şi va avea nu nouă sute 
nouăzeci şi şapte, ci nouă sute nouăzeci şi şapte de mii. 

— Da! zise el. O mie ar ajunge! Depinde numai de tactică! 

— Tactica? Cea mai directă!... Regele trebuie intimidat! 

Asta nu-i mai plăcea lui Arghir. Revoluţie? Cu cea mai mare 
plăcere! Oricâtă!... Revoluţie trebuie! E de dorit! Dar nimeni să 
nu se atingă de rege! Fără rege, revoluţia n-ar duce la nimic 
bun! De aceea, Arghir căută să-i facă lui Naie Naie dificultăti: 

— Revoluţia, întrebă el, nu ne-ar compromite, oare, creditul în 
străinătate? 

Naie Naie era uimit de naivitatea ilustrului profesor. 

— Dar Hitler a pierdut creditul în străinătate? 

Avea şi Naie dreptate. Germania nu numai că nu şi-a pierdut 
creditul în străinătate, ba, de când a venit Hitler la putere, a 
început să vadă cum străinătatea îi acordă credit tot mai mare. 
Naie, care văzu că argumentul lui prinde, continuă: 

— Aţi văzut? Prin revoluţie nu pierdem nimic. Trebuie să ştim 
numai în mâinile cui încape. Aureliu Cziucziewicz mi-a mărturisit- 
o: «Domnule profesor, eu pot să provoc revoluţie, dar nu ştiu ce 
să fac după aceea cu ea!»... Să-l lăsăm, prin urmare, pe el să 
facă revoluţie şi noi s-o îndrumăm unde trebuie. 

Credea că l-a convins pe Arghir. Dar Arghir, care, în orice caz, 
nu era pentru revoluţie ca nu cumva să-l indispună pe rege, când 
îl mai auzi pe Naie că pomeneşte şi de băieţoiul acela obraznic, 
de Aureliu Cziucziewicz, se supără de-a binelea: 

— Uite ce, dragă Naie, eu sunt prea bătrân pentru asemenea 
țeluri. Fă dumneata revoluţie şi eu o să mă uit la ea cum arată!... 
Şi a propos! Este adevărat că avem un nou «comandant» al 
României? 


— Pe cine? întrebă Naie care nu ştia la cine se referă Arghir. 
Pe Aureliu? 

— Nu! Pe Fabrizius! 

— A! Da! 

— Şi cine l-a numit pe Fabrizius, comandant al României? 

— Unul Schneider! 

— Cine-i Schneider? 

— Şeful propagandei naziste din sud-estul Europei. 

— Aşa! Şi cine l-a autorizat pe Schneider să pună comandant 
al României pe Fabrizius? 

— Rosenberg! 


* 


Schimbul de opinii cu Naie Naie îi strică lui Arghir toată 
dimineaţa, dar, drept răsplată, Dumnezeu i-l trimise după amiază 
pe Dacu, care, de câtăva vreme îi căuta înţelegerea şi prietenia. 
Dacu era iar într-o criză de intransigenţă. In primăvară, când a 
fost «decapitat», s-a jurat că se retrage definitiv din viaţa politică 
şi că tot restul vieţii nu va face decât să-şi vadă de viişoara lui de 
la Bădăcin, câtă i-a rămas de la tata. In consecinţă, după două 
săptămâni a şi pus pe unul din nepoţii săi - s-a nimerit ca acela 
să fie tocmai fratele nepotului Romulus - să lanseze un manifest 
prin care să cheme pe toţi naţional-ţărăniştii la luptă, pentru 
ideea monarhiei constituţionale şi reîntronarea în viaţa politică a 
practicii constituţionale. Dar abia a ieşit primul manifest al 
fratelui lulian Dacu de sub teasc, că fratele Alexandru l-a şi 
confiscat. Mâhnit, Dacu s-a jurat că se retrage definitiv din viaţa 
politică - şi într-adevăr, imediat a şi pregătit un nou program 
politic care se sprijinea pe un singur mare principiu: acela al 
monarhiei constituţionale şi al reîntronării în viaţa politică a 
practicii constituţionale. Acest program avea să rămână 
consemnat în istorie ca programul de la Bădăcin. 

Jugănaru, însă, avea şi el anumite concepţii asupra felului cum 
se poate asigura fericirea poporului - şi ţinea să le afirme. Se 
folosi, deci, de congresul naţional-ţărănist de la Câmpulung, ca 
să anunţe că are un nou program politic şi că acest nou program 
vrea să promoveze ideea monarhiei constituţionale şi cea a 
reîntronării în viaţa politică a practicii constituţionale. Acest 
program avea să rămână consemnat în istorie ca programul de 
la Câmpulung. 


Cum aceste două programe erau atât de radical diferite, se 
înţelege că Dacu era supărat pe Jugănaru şi Jugănaru pe Dacu. 
Aceasta, însă, n-ar fi fost nimic, dacă nu s-ar fi băgat la mijloc şi 
fratele Crai-Voievod, care nu stătea nici el cu mâinile în sân. 
Avea şi el un program politic. Unul nou, sprijinit pe o nouă idee: 
regele şi constituţia. Trebuie întărită puterea regală! cerea el. 
Voința regelui, este voinţa noastră. Voința regelui este 
constituţia noastră. Voința regelui este însăşi constituţia. Regele 
şi constituţia. Prin rege, vom reîntrona în viaţa politică practica 
constituţională. Acest program al lui Crai-Voievod avea să 
rămână consemnat în istorie ca programul de la cafeneaua 
Osias. 

Era, deci, cazul ca Dacu şi Jugănaru să uite, pentru moment, 
de supărarea dintre ei şi, cu forţe unite, să fie amândoi supăraţi 
pe Crai-Voievod. Profesorul Arghir ştia că acesta este stadiul în 
care se găsesc raporturile dintre cei trei corifei naţional-ţărănişti, 
când i se anunţă Dacu. 

Incepură prin a vorbi despre felul cum şi-au petrecut lunile de 
vacanţă. Dacu-i povesti lui Arghir cum toată vara şi toată toamna 
a fost intransigent, cum şi-a recitit corespondenţa cu mama şi 
cum şi-a îngrijit via. 

Arghir, însă, n-avea mare lucru de povestit. Toată vara şi-o 
petrecuse în pustnicia de la Vălenii de Munte, printre cele 
cincizeci de fete care urmau şcoala lui de misionare, fără să se 
gândească la nimic alta decât la istoria românilor. Sătul până în 
gât de politicianism şi de politicieni şi scârbit de lupta aceea 
neruşinată pentru putere între cele douăzeci şi patru de partide 
şi partiduleţe câte ajunseră să fie acum, Arghir ar fi preferat să 
rămână şi mai departe la Vălenii de Munte, dacă diferitele lui 
obligaţii nu l-ar fi silit să vină înapoi în capitală. Dar vara, cel 
puţin, s-a ţinut tare. Nu s-a mişcat din exil decât o singură dată - 
şi această singură dată, tot nu pentru o problemă politică, ci 
pentru una, s-ar putea zice, de dreptate socială. 

— Despre ce a fost vorba? întrebă Dacu, politicos. 

— Despre procesul Fialkowsky! zise Arghir, cu elan, uitând pe 
cine are în faţa lui. 

Privirea lui Dacu părea, însă, atât de îngheţată, încât Arghir se 
trezi şi încercă s-o dreagă: 

— Nu mă interesează fondul procesului, ci principiul. Mi-a 
plăcut felul cum a fost dus procesul. Mi-a plăcut în special primul 


comisar regal. Dumitale nu ţi-a plăcut? 

— Ce să-mi fi plăcut? întrebă, Dacu, morocănos. 

— Felul cum s-a purtat cu Fialkowsky! 

Dacu înţelegea acum ce avea să-i placă la primul comisar 
regal care, în tot timpul procesului repeta într-una: «Domnul 
Fialkowsky e acuzat de spionaj. Dar dintr-un spirit de gentileţă 
sufletească, până în momentul în care se pronunţă verdictul, 
acest acuzat este pentru mine domnul Fialkowsky!» l-a plăcut lui 
Dacu! De ce să nu-i placă. Ba, i-a mai plăcut lui Dacu şi altceva: 
că Fialkowsky a venit la proces, liber, cu maşina lui, îmbrăcat, 
ras, pieptănat, şi ronţăind toată vremea bomboane. 

De ce să nu-i placă? Era o adevărată plăcere să vezi cum 
Fialkowsky, acuzat de spionaj, vine la judecarea mandatului său 
de arestare, şi cum primul comisar regal îi iese înainte, cu mâna 
întinsă şi-l întreabă: «Ce mai faci, domnule Fialkowsky?» Dar mai 
mult decât atât i-a plăcut lui Dacu grija pe care a avut-o Crai- 
Voievod ca în ziua procesului să ridice starea de asediu, pentru 
ca delictul de spionaj al lui Fialkowsky să se judece în condițiuni 
cât mai blânde! Toate i-au plăcut lui Dacu. Numai un lucru nu i-a 
plăcut: că în timpul procesului, primul comisar regal a stăruit ca 
Fialkowski să declare că şi Dacu este implicat în afacere. Să 
spună numai atât - şi nu va mai avea nicio supărare. Or, asta nu 
prea i-a plăcut lui Dacu! Şi ar fi vrut să i-o spună lui Arghir, dar 
se temea. Venise la el ca la un prieten - aşa că-i era teamă să-l 
contrazică. 

— Mi-a plăcut şi mie, domnule Arghir! zise el. 

— Nu-i aşa? zise, încet, Arghir. Acest comisar regal este un om 
de o înaltă valoare morală. Demn de o ţară civilizată. Aşa trebuie 
să se vorbească la tribunale, cu acuzaţii. Să ştie cei din 
străinătate că aici nu suntem în Orientul sălbatic şi că avem şi 
noi acel dram de bună-creştere, care ne dă dreptul să fim trecuţi 
printre popoarele cu o cultură înaintată. lată-l pe acest 
Fialkowsky dat în judecată pentru spionaj. Este spion, nu este 
spion? Aceasta nu se poate şti înainte ca tribunalul să se 
pronunţe. Până atunci, Fialkowsky este un om liber şi ca om liber 
a venit la proces, curat, îngrijit, aşa cum trebuie să se prezinte 
un om într-o societate civilizată... Nu ca bolşevicii aceia, care 
sunt în stare să-şi taie singuri beregata, numai să ne compromită 
în ochii străinătăţii! Fiindcă, iată ce mi se întâmplă domnule 
Dacu! Coincidenţa a făcut să asist şi la procesul muncitorilor de 


la Griviţa şi să-i văd pe acuzaţi!... Să vezi hal de oameni! Nişte 
troglodiţi! Netunşi, neraşi, murdari, zdrenţăroşi... şi obraznici! Şi 
ăştia vor să ne conducă pe noi! Să ne conducă ei pe noi, după 
legea lor! Nevastă-ta să fie şi nevasta lor... pe copiii tăi să-i 
poată mânca fripţi la grătar... un adevărat rai! Tot ce-i al meu e 
al meu, şi ce-i al tău, tot al meu... Nişte asiatici! Şi se mai plâng 
că-i închidem! Apoi dacă am da drumul la asemenea sălbătăciuni 
să-şi facă de cap, unde am ajunge! Ce spui, domnule Dacu! 

— Imi vine să cred uneori, răspunse Dacu a cărui privire de 
gheaţă se încinsese deodată, că nu bolşevicii sunt cei mai răi! 

Punea Dacu atâtă amărăciune în cuvintele lui, încât Arghir 
înţelese că Dacu e pe punctul de a veni la obiectul vizitei lui. 
Nerăbdător să-l audă, Arghir îl încurajă să vorbească: 

— Te cred! îi zise el lui Dacu. Cel puţin de bolşevici nu ţi-e 
necaz. Ştii că sunt bolşevici şi la ceva bun nu te poţi aştepta de 
la ei. Dar când răul îţi vine de la oameni în care o viaţă întreagă 
ai crezut!... Şi să zici, cel puţin, că ei ştiu să conducă ţara mai 
bine! Dar aşa! 

— Să conducă ţara mai bine! zise Dacu, melancolic. Când 
citesc ziarele şi văd câte greşeli se fac, îmi vine să plâng de 
necaz că nu fac politică! 

— Dar de ce să nu faci? îl îndemnă Arghir, inimos. 

— Am renunţat la politică, domnule profesor. 

— Şi eu am renunţat la politică, domnule Dacu! Dar eu am 
renunţat la politică pentru că sunt împotriva politicii, pe când 
dumneata nu eşti împotriva politicii. Atunci de ce să renunti la 
politică? 

— Renunţ, pentru că destinul vrea ca viaţa mea să fie un lanţ 
de renunţări. Tatăl meu a vrut să mă căsătoresc, dar eu n-am 
făcut-o. Nu puteam introduce o femeie în viaţa mea frământată, 
de om politic. Şi am renunţat la femei. Mi-a plăcut să fumez şi 
am renunţat la fumat. Mi-a plăcut jocul de cărţi. Cunosc toate 
jocurile de la o-sută-unu până la bridge... Totuşi, am renunţat. 
Mi-au plăcut cursele de cai. Mă duceam foarte des la hipodrom, 
când mă găseam la Viena şi Budapesta! Am renunţat la alergări. 
Şi-acum renunţ la politică! 

Arghir asculta cu respect pe exilatul de la Bădăcin şi-şi 
spunea: Ce om! Ce om! Trebuie să scriu neapărat o piesă în care 
el să fie personajul central!... Un erou de tragedie antică!... Un 
idiot! Bătrân şi idiot! Renunţă la tot! Numai la renunţări nu 


renunţă! Şi la intransigenţă! Şi la pertractări! Şi la nepoți! Încolo 
renunţă la câte nici nu-ţi trec prin minte, cu toate că nu ştiu la ce 
i-ar rămâne să mai renunţe!... Doar la politică! 

— Dar, domnule Dacu! zise Arghir după ce izbuti să-şi 
tempereze emoția. E adevărat că faci un partid național- 
socialist? 

Figura, deja tristă a lui Dacu, se întristă şi mai mult. 

— Sunt clevetiri a căror sursă nu trebuie s-o caut prea 
departe. Eu n-am nimic cu naţional-socialismul. Hitler este, 
negreşit, un om mare şi a redat Germaniei demnitatea de popor 
mare. Dar soluţiile lui Hitler nu sunt noutăţi pentru noi. Nu uita, 
domnule profesor, că acum câţiva ani am organizat şi noi cete 
de voinici. Cetele acestea de voinici erau cămăşile noastre 
negre, sturmbatalioanele noastre... Regret, domnule profesor, că 
poţi da crezare unor zvonuri absurde. Hitler vrea o Germanie 
mare, pe când eu urmăresc să desăvârşesc revoluţia noastră. În 
plus, eu am renunţat la viaţa politică şi sunt şi rămân un soldat 
credincios al partidului naţional-ţărănist! Cel puţin eu... Eu sunt 
un soldat credincios al partidului naţional-ţărănist. Dar în partidul 
naţional-ţărănist se găsesc, din nefericire, alţii care, precum îţi 
spuneam, sunt mai răi decât bolşevicii! 

Arghir îşi trase scaunul mai aproape de Dacu. Acuma era sigur 
că Dacu va vorbi. 

— După câte îmi face impresia, domnule Dacu, ai multe 
supărări de la amicii dumitale politici! 

— Supărări! izbucni Dacu. Nu sunt supărări, domnule Arghir. 
Sunt încercări de asasinat... 

— Asasinat? Cine? 

— Amicul meu Crai-Voievod! Fratele meu Alexandru. Că nu ne 
înţelegem, nu ne înţelegem! El face politică, eu am renunţat la 
politică. Bine!... El face politică de persuasiune, eu fac politică de 
abstinenţă. Chestie de tactică! El, ca să facă politică, şi-a păstrat 
gazeta partidului, România Nouă, de la Cluj. Eu, pentru ca ţara 
să ştie că nu fac politică, am vrut să scot şi eu o gazetă, 
întitulată tot România Nouă! Ca să se vadă că, deşi despărțiți, 
sunt şi eu tot pentru o Românie nouă, ca şi el. Şi ce crezi că-mi 
face fratele Alexandru, cu care am luptat din copilărie pentru 
dezrobirea Ardealului? Azi dimineaţă îmi confiscă primul număr! 
După manifest, gazeta!... Şi să nu spun că se găsesc chiar în 
rândurile noastre nişte netrebnici mai răi decât bolşevicii! 


* 


Cine-l vedea pentru întâia oară pe acest tânăr zvelt, cu ochii 
albaştri şi păr blond, fie în hainele lui civile, fie în uniforma lui de 
general de aviaţie, fie în cea de cercetaş, nu vroia să creadă că 
el este însuşi vestitul rege Carol II, despre care, până şi ziarele 
din Peru sau Chili scriau că munceşte optsprezece ore pe zi la 
restauraţie. Totuşi, era el, regele Carol II - el, acela care, de trei 
ani şi jumătate de când ocupa tronul, nu şi-a modificat felul 
aspru de trai, adoptat încă din prima lui zi de domnie, decât doar 
spre a-l înăspri şi mai mult. Dacă te-ai fi întrebat: Ce face regele 
Carol ll? Domneşte? Erai silit, în faţa înfăptuirilor lui care 
creşteau vertiginos, să-ţi răspunzi: Nu! Munceşte! Mult? Mult! 
Optsprezece ore pe zi. 

Un rol din ce în ce mai mare îl avea în munca regelui Carol IlI 
presa. Şi presa avea, în primul rând sarcina să amintească 
poporului, zilnic, că regele-şi iubeşte fiul cum numai un rege îşi 
poate iubi fiul, dar că regele îşi iubeşte şi mai mult ţara. De 
aceea el îşi dedică o bună parte din vreme să scoată din fiul său 
un rege constituţional şi democratic, demn de gloria democrată 
şi constituţională a strămoşilor săi. In acest scop, regele a creat 
într-o cameră a palatului o clasă de liceu, în care voievodul Mihai 
îşi face educaţia într-o atmosferă democratică necunoscută 
curților regale străine. In alegerea celor doisprezece elevi care 
învaţă cot la cot cu voievodul Mihai, nicio clasă socială n-a fost 
uitată: sunt copii de magistrați ca şi copii de bancheri; copii de 
profesori universitari, ca şi copii de ofiţeri. Până şi fiul unui 
poştaş din Crevedia e printre ei. De asemenea, tot din ordinul 
binevoitor al regelui Carol Il, presa îşi informa cititorii cât de 
inimos este voievodul Mihai. Dacă vreun coleg de-al lui nu ştie să 
răspundă la lecţie, cine-i suflă? Voievodul Mihai! De pildă, într-o 
zi, băiatul poştaşului din Crevedia a trebuit să vorbească despre 
Apolodor din Damasc. E de prisos să se spună că băiatul babar n- 
avea despre acest Apolodor din Damasc. Ce poate şti băiatul 
unui poştaş din Crevedia, despre Apolodor din Damasc! Unde 
vine Damascul şi unde Crevedia! Noroc că a sărit să-i sufle 
voievodul Mihai, că altminteri, nenorocitul s-ar fi ales cu nota doi. 
Asta se cheamă inimă generoasă de prinţ... Se întâmplă 
câteodată ca vreunul din elevi să facă o şotie, care ar putea să-i 
aducă o notă proastă la purtare. Cine-şi ia răspunderea? 


Voievodul Mihai! «Eu sunt vinovat!» zice el. Un suflet! Un suflet 
mare! Adevărat suflet de voievod!... Şi-apoi, noblețea acestui 
copil de obârşie regală!... Anul trecut, voievodul Mihai a câştigat 
cupa pentru concursul de săniuţe. Ast-iarnă, trofeul acesta a fost 
din nou pus în joc. Şi ce face acest fiu de rege? Fără să i-o fi 
cerut cineva, a adus el însuşi cupa înapoi. Alt prinţ, în locul lui s- 
ar fi gândit să şi-o oprească. El, însă, nu! A pus-o, precum 
recunoaşte presa, «cavalereşte» la dispoziţia celor din comitet. 

Muncea apoi regele, tot prin presă, cu descrierea aproape 
zilnică a muncii lui care începe la orele şapte dimineaţa şi se 
termină la ora unu noaptea. Aşa zicea presa: că regele-şi termină 
munca la ora unu noaptea, deşi o ţară întreagă ştia că regele-şi 
începe adevărata lui muncă spornică abia după ora 1 noaptea, 
când nu-l mai poate tulbura nimeni. Dar presa prefera să nu 
spună nimic, de teamă ca lumea să nu creadă că o minte. După 
ora unu noaptea? Atunci când se mai odihneşte scumpul nostru 
rege? 

Din prudenţă, aşadar, presa se limita să arate - şi nici asta în 
întregime - ce face regele numai în cursul zilei. Citeşte singur, în 
întregime, fără să se folosească de tăieturi, toate ziarele din ţară 
şi străinătate. Primeşte nenumărată lume în audienţă: miniştri, 
diplomaţi, gazetari străini. Face vizite inopinate pe la percepții 
sau pe la judecătorii, sau pe la spitale, sau pe la şcoli. Dar cea 
mai mare parte din zi munceşte la acte filantropice. Actele 
filantropice ale regelui storceau lacrimi de duioşie şi recunoştinţă 
întregului popor românesc. Cine va putea uita, oare, gestul pe 
care l-a făcut regele acum câteva zile, când a aflat că cinci copii 
ai unei femei din Popa Nan sunt bolnavi de tuse convulsivă? 
Numaidecăât, regele a trimis nefericitei mame suma de două mii 
de lei. In acelaşi timp, regele a dat ordin ministrului sănătăţii să 
se ocupe el personal de acest caz. Şi ministrul sănătăţii - deşi el 
însuşi bolnav - a dat ordin telefonic unui medic să se prezinte 
îndată la faţa locului spre a lua toate măsurile ca toţi cei cinci 
copii să fie vindecaţi îndată de tuse. Medicul s-a executat, a 
făcut un raport şi ministrul sănătăţii - deşi mereu bolnav în pat - 
a dat ordin să se trimită celor cinci copilaşi: cincisprezece 
cămăşuţe, cinciprezece pantalonaşi, cincisprezece perechi de 
ciorăpei, doisprezece metri de ştofă şi cinci pachete de ciocolată. 

Dar, acesta a fost numai începutul, pentru că - ceea ce presa 
nu mai spunea - chiar în aceeaşi noapte, regele, în febra lui 


filantropică, a făcut muncă suplimentară după ora unu, când l-a 
chemat în aleea Vulpache pe inginerul Nicu Beliotis, proprietarul 
marilor uzine Beliotis şi i-a spus: 

— Nicule, nu te necăji! Venim noi de hac Skodei. Până atunci, 
accept oferta ta! Mâine dimineaţă la zece, semnez contractul. 
Am şi dat dispoziţii. De azi înainte vei fabrica numai tu vagoane, 
motoare şi automotoare! 

— Să nu se găsească cineva să spună că-i monopol! făcu 
Beliotis, care se temea de gura atâtor concurenţi. 

— Asta nu te priveşte. Presa va da explicaţii că nu-i vorba de 
un monopol, ci de-o exclusivitate! 

— Caiet de sarcini ceva, sire? 

Regele se uită la Beliotis, nedumerit: 

— Ce caiet de sarcini, Nicule? Intre noi, se poate?... Primeşti 
comanda fără niciun caiet de sarcini. Ţara-ţi va mai ieşi datoare! 
Te asigur!... Am o presă care înţelege totul. E patriotică! 

Nicu Beliotis chicoti, mulţumit şi completă în grabă un cec, pe 
care i-l întinse regelui: 

— Sire, am citit azi în gazetă despre cazul din Popa Nan şi mi- 
au venit lacrimi în ochi. Pilda maiestăţii voastre ar trebui să fie 
urmată de toţi cetăţenii care au un pic de înţelegere pentru 
nevoile altora. Daţi-mi voie, sire, să contribui şi eu, cu această 
modestă ofrandă, la salvarea acelor copii bolnavi de tuse 
măgărească. 

Regele se uită la cec. Era numai pentru o sută de milioane de 
lei. Se încruntă. Beliotis e neserios. O sută de milioane e o bătaie 
de joc. 

— Nicule dragă! zise el, ţinând cecul întins, cu aerul că ar vrea 
să i-l dea înapoi. Am impresia că nu eşti destul de bine informat. 
Nu-i vorba de un copil sau doi, ci de cinci. 

Beliotis i-o luă înainte: 

— Să mă iertaţi, sire!... Ştiu că atâta n-ajunge!... De aia am şi 
trimis azi femeii din Popa Nan în plus trei kilograme de zahăr, un 
kilogram de struguri şi o sticlă de untdelemn!... lar mâine, după 
semnarea contractului, o să-mi permit să aduc încă un cec 
pentru opera filantropică a maiestăţii voastre. 

Şi ca să nu-l lase pe Carol să cadă în ispita de a reveni asupra 
subiectului, trecu îndată la păţania ziarului România Nouă, care 
făcea ocolul tuturor cluburilor: 

— Să te strici de râs! Dacu confiscat de Crai-Voievod! Asta-i 


culmea! 
— Să te strici de râs, da! zise regele, care, totuşi nu râdea. 
Dar culmea... nu! Incă nu-i culmea. 


* 


O zi mai târziu, când se aştepta mai puțin, Crai-Voievod fu 
chemat de rege: 

— Domnule prim ministru, dă-mi voie să-ți acord colanul 
ordinului Ferdinand |. 

Şi-i atârnă colanul de gât. 

Crai-Voievod se clătină, parcă i-ar fi dat cineva cu parul în cap: 

— Dar de ce, sire? 

Regele-i zâmbi cu indulgență: 

— Pentru că lucrurile nu mai merg aşa. Problemele economice 
sunt departe de a fi rezolvate. Ordinea e mereu tulburată. Şi, pe 
deasupra, văd că chiar între dumneavoastră sunt grave 
neînţelegeri care mă fac să-mi pierd încrederea în coeziunea 
partidului. Trebuie să constat încă o dată, că tot eu am dreptate; 
ţara nu poate fi salvată decât printr-un guvern de concentrare! 

— Sire, răspunse Crai-Voievod care nu se putea reculege, 
demisia mea... 

— lţi mulţumesc! îl întrerupse regele, hotărât să nu asculte ce 
ar vrea să-i mai spună Crai-Voievod. O primesc şi o consider 
drept ceea ce este: un act de sincer patriotism. 

Consultările începură şi fură lichidate în chip sumar. Regele n- 
avea timp de discuţii, dar nici şefii partidelor nu credeau că mai 
e nevoie să se discute. Neaţă propuse un guvern Neaţă şi regele- 
i mulţumi călduros, Arţag propuse un guvern Arţag şi regele îi 
mulţumi călduros, Jean Tehaş propuse un guvern Jean Tehaş şi 
regele-i mulţumi călduros, şi aşa mai departe, până veni rândul 
lui George Viziru. 

— Dragă George, îi zise regele, dacă Muică va veni la 
dumneata în numele meu să-ţi ceară colaborarea pentru un 
guvern liberal, să-l refuzi! Categoric! Să-l refuzi! Nu-mi cere 
acum lămuriri!... Vorbim după aceea! 

După George Viziru, regele îl primi pe Traian Săpunaru. Traian 
Săpunaru parcă  întinerise. intors din călătoria făcută în 
străinătate era plin de optimism. Fusese mai întâi la Mussolini. 

— Vorbesc, i-a zis el, în calitate de cvasi-ministru de interne al 
cvasi-guvernului naţional-liberal care va fi făcut la toamnă. 


Ducele îl luă repede: 

— Vrei poate un alt minister? 

— Nu, Duce! Mulţumesc! Sunt mulţumit. Am o singură dorinţă. 

— S-a făcut! Formuleaz-o! 

— Convenţia comercială italo-română expiră zilele acestea. N- 
o mai reînnoiţi cu guvernul Crai-Voievod. Aşteptaţi până venim 
noi! 

— În regulă! răspunse Mussolini, cu obişnuita-i energie. Totuşi, 
nu văd de ce să aştepţi dumneata!... Poate ai nevoie de un mic 
avans, ceva... 

Cum s-a terminat întrevederea dintre ducele Italiei şi viitorul 
duce al României nu s-a putut şti - dar reporterii ziarelor, care 
aşteptau afară, ziceau că Traian Săpunaru, când a ieşit de acolo, 
parcă nici nu mai călca pe pământ, ci zbura. 

De la Roma, Traian Săpunaru a plecat la Berlin, unde Fuhrerul 
l-a străfulgerat cu privirea: 

— Dumneavoastră aţi semnat pactul cu Rusia? 

De groază, Traian Săpunaru făcu un pas înapoi: 

— Nu, mein Führer... nu eul!... 

— Eu te întreb: dumneavoastră... adică guvernul 
dumneavoastră de la Bucureşti a semnat pactul cu Rusia? 

— Da, mein Führer! Din nenorocire! 

Hitler căscă gura mare de tot, gata parcă să-l înghită pe 
Traian Săpunaru, şi urlă cât putu: 

— Nu-i nicio nenorocire! 

Apoi, fără să-i spună bună-ziua, îi întoarse spatele şi ieşi. Lui 
Traian Săpunaru îi venea să chiuie de feririre. Prin urmare, nici 
Fuhrerul nu era supărat pe el. Uşor ca un fulg, urcă scările 
ministerului propagandei unde-l aştepta casierul lui Goebbels, 
apoi o luă repede spre Bucureşti, ca să apuce rândul la regele 
Carol. 

— Dragă Traian, îi spuse regele, dacă Muică vine la tine în 
numele meu să-ţi ceară colaborarea pentru un guvern liberal, să- 
| refuzi! Categoric!... Să-l refuzi!... Nu-mi cere acum lămuriri! 
Vorbim după aceea! 

Ultimul pe care-l primi regele, era Muică, şeful partidului 
naţional-liberal: 

— Domnule Muică, în sfârşit, ţi-a venit ceasul! Faci guvernul! 
Aş avea, însă, o mare dorinţă: să încerci să iei în echipa dumitale 
guvernamentală şi pe George Viziru şi pe Traian Săpunaru! Du-te 


la ei în numele meu şi vezi de-i convinge! 

— Şi dacă nu izbutesc, sire? întrebă Muică. 

— Vom fi cel puţin amândoi cu conştiinţa împăcată că am 
încercat. 

Muică se prezentă la George Viziru acasă: 

— Domnule George, vin din partea regelui! Ce crezi? Am 
putea colabora într-un guvern naţional-liberal? 

— Nu! 

Muică îşi scoase ceasornicul şi rămase cu el în mână zece 
minute pline, fără să scoată un cuvânt, după care îi spuse lui 
George: 

— Domnule George, te rog consemnează că am stat la 
dumneata timp de zece minute şi te-ai menţinut în refuz. 

De la George Viziru, plecă la Traian Săpunaru, care-l aştepta 
nerăbdător. 

— Domnule Săpunaru, îi vorbi solemn Muică, vin la dumneata 
spre a împlini o dorinţă a regelui, care ţine să intri într-un guvern 
naţional-liberal. Dumneata ţii? 

Cu gândul la ordinul regelui, Traian Săpunaru înghiţi în sec: 

— Nu! 

— Nici eu! făcu Muică. 

Slab de înger, Traian Săpunaru uită că răspunsul lui Muică 
trebuie să-l lase indiferent, şi, uluit de sinceritatea adversarului 
său, îl întrebă cu o curiozitate prin care străbătea dezolarea: 

— De ce? 

— Pentru că nu ne inspiri nici cea mai mică încredere. Vârsta 
nu te-a învăţat nimic. Şi experienţa cu atât mai puţin. Ne-ai 
servit, în trecut, de multe ori, dar tot de atâtea ori ai avut grijă să 
ne trădezi. Nu mai vreau să-ţi oferim prilejul să ne trădezi încă o 
dată! De asta! Şi fiindcă s-au împlinit cele zece minute 
protocolare, am plecat! 

Plecă şi-l lăsă pe Traian Săpunaru, umilit, furios, dornic de 
răzbunare şi cu mâna în păr, în faţa oglinzii, care-i trimitea înapoi 
nişte ochi bulbucaţi cum nu i-a avut bulbucaţi niciodată în tot 
cursul vieţii sale politice. Reporterii, care pândeau la uşă, se 
năpustiră în odaie: 

— Ei? 

— Nimic, domnii mei! răspunse Traian Săpunaru. Nu primesc 
oferta de colaborare a domnului Muică, deoarece nu înţeleg să 
renunţ la principiile mele de intransigenţă naţională şi nici la 


demnitatea partidului meu! 

Apoi, alergă să raporteze regelui. 

— Te felicit pentru declaraţiile dumitale patriotice! îi zise 
regele. Dar l-am pus pe Muică să-şi facă singur guvernul. Să 
vedem pe unde o să scoată cămaşa! 

— Tare aş vrea să văd şi eu, sire! 

— O să vezi!... Dar spune-mi, te rog: ai auzit şi dumneata că 
Muică şi-ar fi exprimat intenţia de a aduce, în cazul când face 
guvernul, o sută cincizeci de mii de jidani goniţi din Germania? 

Până acum, Traian Săpunaru încă n-auzise de la nimeni că 
Muică ar umbla cu asemenea gânduri. Ştia apoi că nici regele n- 
auzise nimic. Dar mai ştia ceva: că datoria lui faţă de rege îl 
obligă să fi auzit. 

— Am auzit! răspunse, dârz, Traian Săpunaru. Şi n-am să i-o 
iert. 

Regele îl apucă prieteneşte de braţ: 

— Eşti necruţător! Dar, în definitiv, nu-i treaba mea!... Poţi să-i 
ierţi, poţi să nu-i ierţi, mie mi-e absolut indiferent! 

Dar pe Traian Săpunaru, cuvintele, oricât de amicale ale 
regelui, nu-l puteau linişti. 

— Sire, în orice caz, e bine să ştiţi că Hitler nu vedea cu ochi 
buni numirea lui Muică! 

— Nici eu! 


x 


Cum descinse din maşină, la Gara de Nord, Muică se văzu 
asaltat de reporteri: N 

— Domnule prim ministru, o declarație, vă rog! In ce scop, la 
Sinaia? 

— N-am nicio declarație de făcut, domnilor! răspunse Muică. 
Mă duc pentru două zile la Sinaia, de anul nou, să mă odihnesc! 

— Tocmai! Spuneţi-ne ceva de anul nou! 

— Vă urez la mulţi ani! glumi Muică, şi grăbit se urcă în 
vagonul ministerial. 

Peste două minute sosi şi Dinu Viziru, ministrul de finanţe, 
care se folosea de vacanţă, să-l însoţească la Sinaia pe Muică. 
După ce-şi scoase paltonul, Dinu îl întrebă pe Muică: 

— Mi-e foame! N-ai vrea să luăm ceva? 

— Eu? Nu! Nu mi-e foame de loc! 

— Ba mie-mi este! zise Dinu şi-l lăsă singur. 


Deşi era ora prânzului şi toată dimineaţa nu mâncase nimic, 
Muică nici nu se gândea să mănânce. Ori de câte ori trebuia să-l 
vadă pe rege îi pierea nu numai pofta de mâncare, ci şi pofta de 
muncă - şi se simţea cuprins de un fel de plictiseală nemărginită, 
care-i paraliza până şi gândurile. Ce-l supăra la Carol? 
Bruscheţea lui? Violenţa lui? Vulgaritatea lui? Nu!... Politeţa lui 
excesivă. Lucru curios! Faţă de el, în mod excepţional, regele 
avea o atitudine extrem de amabilă. Toată bruma aceea de 
bună-creştere pe care a putut-o învăţa de la alţii, regele şi-o 
risipea cu Muică: 

— Domnule Muică, sunt încântat! Reputația dumitale de om 
de cultură nu este gratuită!... Păcat că nu te-am cunoscut mai 
demult. O prietenie mai strânsă între noi ar fi fost de mare folos 
pentru ţară! 

Dar cum pleca Muică de la palat, regele îşi făcea de cap. 
Impunea noi cadre diplomatice, dispunea de mutări în armată, 
indica pe ataşaţii de presă, trata şi cerea apoi consfinţirea a tot 
felul de contracte, fără niciun temei şi niciun control. 

— E cam complicat regele nostru, îşi zise Muică, privind pe 
fereastră. 

Trenul trecuse de staţia Comarnic şi urca greoi drumul spre 
Sinaia, prin două cordoane de văi şi munţi acoperiţi de praful 
unei zăpezi dese, care cădea neîncetat dintr-un cer fără culoare. 
Altă dată, peisajul acesta l-ar fi odihnit pe Muică. Acuma, însă, îi 
dădea numai gânduri sumbre. Se afla la guvern numai de şase 
săptămâni - şi se simţea obosit ca după o guvernare de şase ani. 
Ar fi putut avea o explicaţie practică: alegerile. Alegerile au fost 
alegeri. Muică trebuia s-o mărturisească şi o mărturisea, cu 
ruşine. Muică era un intelectual. Un estet. li plăcea o operă de 
artă. O carte. De cărţi nu se despărţea niciodată. Il ajutau să 
înţeleagă pe oameni. Pe unii îi şi înţelegea şi îi iubea. Pe alţii, 
dacă nu-i duşmănea, îi ocolea. Dar, personal n-a făcut rău 
nimănui. Cu mâna lui n-ar fi ucis nicio muscă. Politica, însă, îşi 
avea exigenţele ei legate de interesele ţării. Aşa că alegerile au 
fost ceea ce era inevitabil să fie. Şi opoziţia se arăta mai dârză 
ca de obicei. Deşi împărţită în douăzeci şi patru de partide şi 
toate pe poziţii de neîmpăcat, întreaga opoziţie s-a pus de acord 
să adopte şi să răspândească prin toate mijloacele lor 
propagandistice acuzaţia, lansată de Traian Săpunaru, că 
naţional-liberalii ar fi primit puterea de la bancherii străini - şi că 


Muică, şeful guvernului, nu c-ar avea de gând să aducă, dar că a 
şi adus în cele câteva săptămâni de când a venit la putere o sută 
cincizeci de mii de evrei din Germania. Cei mai îndârijiţi dintre 
toţi, însă, erau legionarii. 

Legionarii! Câte nu i-au făcut legionarii în prima parte a 
campaniei electorale! Au luat cu asalt tribunalele ca să-şi pună 
listele de candidaţi, s-au baricadat pe la sedii şi prin localuri, au 
organizat demonstraţii spectaculoase, au lansat manifeste 
incendiare, au atacat, prin foiţe clandestine, pe însuşi regele şi 
pe Duduia. 

— Sire, nu mai e campanie electorală, zise Muică, regelui, ci o 
adevărată răscoală. Sunt înarmaţi cu puşti, cu pumnale, cu 
revolvere. Trag în armată şi în poliţie! 

— Dizolvă-i! Dizolvă-i! Şi dacă se opun, arestează-i! Arestează 
cât mai mulţi dintre ei. 

Şi se întâmplă ceva curios: Muică i-a dizolvat, ei s-au opus, dar 
când a fost să-i aresteze, s-au lăsat arestaţi. Parcă se rugau să 
fie arestaţi cât mai mulţi. Impotriva dizolvării armatei lui Aurică 
n-a protestat nimeni în afară de Dacu. Dacu era furios. Ceilalţi, 
însă, erau încântați. Un concurent mai puţin în alegeri - şi încă 
un concurent atât de îngrijorător - nu poate decât să te bucure! 
Mult s-a bucurat, fireşte, Traian Săpunaru. 

— Toată voturile îmi vor reveni mie! se lăuda el, fără nicio 
discreţie. Aşa e şi drept, pentru că nimic nu mă desparte pe 
mine de legionari. Programul meu e şi al lor. Şi eu şi ei vrem 
revoluţie naţională. 

Şi mai mult încă decât Traian Săpunaru s-a bucurat Caţă: 

— In sfârşit, am scăpat de jidoviţii ăştia de legionari. Altă dată 
să ştie să nu se mai vândă jidanilor şi să înşele pe bietul român 
cu revoluţia lor naţională! Adevărata revoluţie naţională este a 
mea... şi de azi înainte toţi bunii români vor vota pentru mine! 

Dar mare a fost dezamăgirea lui Traian şi a lui Caţă, când 
Aureliu Cziucziewicz a dat un ordin de zi, prin care cerea 
legionarilor din Ardeal să voteze cu lulian Dacu, celor din vechiul 
regat să voteze cu George Viziru şi în judeţele în care candidează 
personal mareşalul Neaţă, să-l voteze pe mareşalul Neaţă. De 
Traian Săpunaru nici nu pomenea. In schimb, stăruia asupra lui 
Caţă Coroiatu: 

— In niciun caz nu veţi vota cu lanciştii lui Caţă. Pentru că şi 
de data aceasta, Caţă, ca şi în trecut, nu este decât o altă faţă a 


guvernului. A-I vota pe Caţă înseamnă a da voturile guvernului 
care ne-a făcut înalta onoare, în faţa istoriei, de a ne dizolva. 

Bineînţeles, certurile ori speranţele partidelor de opoziţie n-au 
dus la nimic: învingător în alegeri tot guvernul a ieşit. Azi 
dimineaţă, regele l-a chemat la telefon pe Muică să-l felicite: 

— Sunt foarte-foarte mulţumit, domnule Muică! Prin alegerile 
acestea, naţional-liberalii şi-au restabilit reputaţia de partid 
serios! Aş vrea să cunosc şi amănuntele! N-ai vrea să vii la 
Sinaia azi după amiază? Te rog! 

— Sire! i-a răspuns Muică. Să vă tulbur acum, în ajun de Anul 
nou? 

Adevărul era că Muică n-ar fi vrut să-şi tulbure propriul său 
ajun de an nou, cu o vizită care nu-i făcea nicio plăcere. Dar 
regele insistă: 

— N-o să mă tulburi de loc! Dimpotrivă!... Prin urmare, ne-am 
înţeles. Te aştept pe după masă la patru! 

Nu mai era o invitaţie, ci un ordin şi Muică trebui să se 
supună. 

Muică vru să se uite la ceas, dar tocmai atunci intră Dinu. 

— Am ajuns! 

Muică se uită pe fereastră şi-l zări pe Puiu care-i făcea semne 
vesele de pe peron. 

— Uite-l şi pe ăsta! zise Dinu. Se pare că te aşteaptă! 

Muică se ridică, îşi puse paltonul, îşi apucă servieta, dar 
deodată se opri. Işi amintise de un fapt căruia nu-i dăduse la 
vreme nicio importanţă. 

— Stau şi mă întreb, zise el lui Dinu Viziru, ce i-o fi venit 
regelui să-mi ceară acum o săptămână, în toiul alegerilor, să scot 
poliţia oraşului Sinaia de sub ordinele ministerului de interne şi s- 
o trec sub ordinele poliţiei palatului, care e supravegheată de 
Puiu şi de tat-său! 

— Dracu să-l ia! mormăi Dinu. Cine mai poate şti la ce se 
gândeşte scumpul nostru rege, dacă tot ce visează noaptea, face 
ziua! 


* 


Prânzul regal era foarte vesel. În vederea sărbătorii de mâine, 
regele îşi poftise la Sinaia pe intimii săi, care începură de astăzi 
să bea şi să mănânce. Aureanu făcea portretul lui Jugănaru şi toţi 
ceilalţi râdeau. 


— Nu ştiu dacă toţi naţional-ţărăniştii sunt zgârciţi, dar el ştiu 
că este! In primăvară, când s-a întors de la Liga Naţiunilor şi i s-a 
spus că mai bine ar da înapoi cele câteva sute de mii de lei 
încasate din greşeală ca diurnă de deputat pentru zilele în care a 
lipsit, ştiţi ce a răspuns? «Dar de ce să-i dau înapoi? Nu dau 
nimic! Şi Dinu Viziru lipseşte de la Cameră. Cu toate astea, 
încasează diurna. Şi Dinu Viziru e multimilionar, nu ca mine!»>... 
Asta încă nu-i nimic. Are cel puţin scuza că e vorba de mai multe 
sute de mii de lei. Dar el e în stare să refuze invitaţia la masă a 
cuiva, ca să nu se simtă dator să-l invite şi el!... N-ar lua un taxi 
să-l tai. Costă bani. Mai bine se roagă de prieteni şi aşteaptă 
ceasuri întregi să-i trimită ei o maşină. 

Se trecu apoi la călătoriile reginei Maria. A fost la Paris. Apoi a 
plecat de la Paris la Modling. De la Modling la Belgrad. De la 
Belgrad la München. De la Munchen în Maroc - unde a rămas 
pentru câteva zile la Tanger, pentru că şi-ar fi scrântit un picior. 

Soţia lui Schnitt, o blondină ariană de rasă pură, de dragul 
căreia marele industriaş părăsise confesia mozaică spre a trece 
la catolicism, îl întrebă îngrijorată pe rege, care stătea la dreapta 
ei: 

— Adevărat? 

— A, nu-i nimic! o linişti Carol, care era foarte atent cu ea. 
Caldarâmul e de vină!... Marocanii n-au străzi asfaltate ca noi!... 
Dar mama şi-a schimbat îndată pantofii şi i-a trecut! 

— Cum? întrebă ea, cu admiraţie. Poartă cu ea pantofi de 
rezervă? 

— Evident, evident! îi vorbi iar, plin de tandreţă, regele. Adică 
nu ea, ci un valet, care o însoţeşte peste tot. 

Mult ar fi vrut Carol să-şi bată joc de mama lui ceva mai puţin 
delicat, pentru că nu se astâmpără şi oriunde vine, se crede 
obligată să vorbească despre neînțelegerile dintre ea şi fiul ei 
Carol. Dar putea el să spună ceva despre mahalagioaica asta 
bătrână, care se zbate să atragă atenţia lumii asupra ei, pe orice 
cale o fi? Frumoasa Schnitt ar mai putea crede despre el că n-are 
inimă. O asemenea femeie să creadă că n-are inimă? 

— Trebuie să ştii, doamnă, că mama mea este o femeie 
extrem de prevăzătoare. În lunga ei carieră de regină a învăţat, 
cu sensibilitatea ei feminină, lucruri pe care cred că un rege- 
bărbat nici nu le-ar visa. Chestiunea cu pantofii este pentru ea 
caracteristică. Mama mea, doamnă, este o femeie înarmată. 


Nimic n-o poate găsi nepregătită. 

Aureanu îi sări lui Carol în ajutor: 

— Şi patriotismul ei!... Nu pierde un singur prilej să facă 
declaraţii politice, care ar putea sluji cauzei româneşti. 

— Exact! îl supralicită Cernescu. Aţi citit ce a spus la Cairo? 

Carol nu ştia că mama a fost şi în Egipt. 

— La Cairo? se interesă el, ca un fiu bun care vrea să ştie tot 
ce face mama. 

— Da! Maiestatea sa regina Maria a declarat că poporul român 
dovedeşte o excepţională forţă de caracter prin felul cum rezistă 
bolşevismului! 

Şi cum nu puteai pomeni de bolşevism fără să treci îndată, 
prin cea mai fulgerătoare asociaţie de idei cu putinţă, la Hitler, 
toată conversaţia se concentră în jurul marelui Führer. Cel mai 
informat părea să fie Teianu. Mihail Teianu, de doi ani 
guvernator al Băncii Naţionale, era singurul şef politic care nu-şi 
pusese candidatura în alegeri. Calm, metodic, cu paşi siguri, 
Mihail Teianu îşi organiza propriul partid: Liga național- 
corporatistă, şi-şi lua angajamentul faţă de cei douăzeci şi şapte 
de membri gata înscrişi, ca-n cel mult două luni, să vină la 
putere. Musafir al regelui în toate ocaziile, era în confidenţele lui 
şi se instruia pentru el în toate problemele şi faptele politice care 
priveau regimurile fasciste. Prin urmare, Teianu avea ce povesti 
suveranului său şi celor din jurul lui. 

— Cred, zise, el că aţi auzit de spada pe care Hitler a trimis-o 
lui Gomez, dictatorul Venezuelei! 

— Nu! făcu regele. A propos de ce? 

— Gomez îşi sărbătoreşte cei douăzeci şi cinci de ani de când 
e conducătorul Venezuelei. 

— O! exclamă Aureanu. Ar trebui să-i trimitem şi noi ceva! 

— De ce? întrebă tânăra şi frumoasa doamnă Beliotis, cu ochii 
spre Carol care stătea la stânga ei. 

— Pentru că suntem rude! îi zâmbi Aureanu. Societatea Astra 
Română a trimis ţărani români să muncească în Venezuela. 

Nu era tot ce putea spune mai spiritual Aureanu, dar regele 
râse şi după o pauză respectuoasă, începură să râdă şi ceilalţi. 

— O spadă? reflectă doamna Schnitt. Imi place! E ceva 
romantic. 

— O spadă e puţin spus! zise Teianu. O spadă bătută în pietre 
preţioase. Şi cu felicitări. «Cele mai bune şi mai sincere felicitări 


pentru izbânda dumneavoastră. Mulţumim pentru excelentele 
exemple pe care ni le oferă lunga dumneavoastră domnie». 

— Care exemple? întrebă Atanasovici. Eu nu ştiu nimic despre 
el. 

— Ba, eu ştiu! zise Beliotis. Mai întâi şi întâi a dat ţării, în 
cursul fericitei lui domnii, trei sute de copii! 

— Cââât? se miră mai mult decât s-ar fi cuvenit în societatea 
unui rege, doamna Beliotis. 

— Cu o singură femeie? întrebă doamna Schnitt. 

— Ei! zise Aureanu. Prea ai şi dumneata multe pretenţii! Cu o 
singură femeie!... E mai greu! Dar tocmai ăsta este şi norocul lui 
Gomez că nu-i femeie, ci bărbat, aşa că lui îi vine ceva mai uşor! 

— Totuşi, făcu, gânditoare, doamna Beliotis, trei sute... e 
cam... 

Spusese aceste cuvinte simple cu atâta drăgălăşenie, încât 
regele nu mai putu să reziste şi-i şopti: 

— Eşti adorabilă! Te aştept asta seară la unu! Mateescu va 
veni să te ia! 

Aureanu, serviabil, căută să o scoată din nedumerire pe 
frumoasa Beliotis. 

— Te asigur că nu-i prea mult, coniţă, făcu el. Nu toţi îl costă! 
Numai doisprezece sunt legitimi! 

Ceilalţi râseră, ca un omagiu adus regelui. El avea legitim 
numai unul. 

— Eu cred, zise Teianu, că Gomez poate n-ar avea atâţia copii, 
dacă Venezuela n-ar avea atâta petrol! 

Aici, soţia lui Scbnitt se zăpăci cu totul. 

— Cum adică? întrebă ea. In Venezuela e nevoie de petrol, 
pentru... 

Râdeau toţi, şi încercau toţi să plaseze câte o glumă, dar de 
atâta larmă, nu se putea pricepe nimic. Regele, însă, mai 
norocos, reuşi să-i strecoare la ureche frumoasei doamne 
Schnitt: 

— Eşti adorabilă! Te aştept mâine seară la unu... Mateescu va 
veni să te ia. 

Teianu îşi dădu silinţa s-o scoată pe doamna Schnitt din 
nedumerire: j 

— Nu, doamnă! In Venezuela e ca şi la noi. Dar vreau să spun 
că mulţumită petrolului, Gomez şi-a putut permite să facă atâţia 
copii. 


Şi-o _iniţie în tainele bogatei paternităţi a lui Juan Vicente 
Gomez. La început, el n-a fost decât un mic proprietar rural. Intr- 
o zi, a dat peste nişte terenuri petrolifere pe care americanii i le- 
au cumpărat pe un preţ mare - şi de atunci s-a ţinut numai de 
exploatări de terenuri petrolifere. Puțin câte puţin, pe măsura 
averii, îşi croi o situaţie care-i îngădui să pună mâna pe putere şi 
s-o ţină bine, cu ajutorul americanilor cărora le-a dat în 
concesiune întreg petrolul. E dictator absolutist. Parlament are! 
Dar un parlament ales de el şi controlat de el, aşa cum 
controlează şi tot exportul de vite din care-şi ia partea, şi tot 
exportul de carne congelată din care-şi ia partea, şi toată 
industria şi comerţul de textile din care-şi ia partea, şi toate 
fabricile de conserve - tot! Nimic nu se face fără el. Inalţii 
funcţionari şi miniştrii, deşi sunt aleşi printre oamenii lui de 
încredere, înainte de a veni la el în audienţă, îşi fac testamentul. 
Serviciul lui de propagandă a căutat să-i dea un titlu cu care să 
treacă pe veci în istoria Venezuelei - şi au găsit: azi Gomez este 
numit «zeul şoselelor». 

— Titlu de zeu tehnic! observă Schnitt. 

— Foarte modern! zise şi doamna. 

— Dar şi pe merit! reluă Teianu. Şi-a luat şi aici partea, nu-i 
vorbă, dar azi ţara e brăzdată de şosele, în lung şi-n lat. Gomez e 
foarte mândru de ele. Când vin la el străinii să-l felicite pentru 
opera lui, el le spune: «Şoselele mele sunt mai mult decât bune 
şi frumoase. Ele mă ajută să reprim mai uşor revoltele sau 
răscoalele din ţară. Mulțumită iuţelii şi uşurinţii cu care te poţi 
deplasa pe şoselele astea, îmi trebuie o armată mult mai mică şi 
mult mai puţine automobile blindate pentru a menţine ordinea şi 
pentru a strivi încercările subversive». 

— Dar ştii că e inteligent acest Gomez! strigă Carol 
entuziasmat. Foarte inteligent! 

Aureanu, însă, deşi uimit şi el de ingeniozitatea lui Gomez, se 
arăta ceva mai sceptic: 

— Şi cu şoselele astea rezolvă toată problema? 

— Ba nu! zise Teianu. Mai are o instituţie destul de eficace şi 
ea. li zice Puerto Cabella! 

— Asta ce-i? întrebă Cernescu. 

— Un fel de Jilava a noastră! 

In timp ce Teianu vorbea, Puiu apăru în prag şi rămase cu 
ochii ţintă la rege. Cum îl văzu, Carol sări în picioare. 


— Mă iertaţi! 
Şi trecu în camera de lucru, unde-l aştepta Muică. 


x 


Din uşă, încă înainte de a-i fi putut strânge mâna, regele îl 
copleşi pe primul ministru cu complimente zgomotoase. 

— Domnule Muică, e mai mult decât m-aşi fi aşteptat!... E 
ceva extraordinar! Mă felicit pe mine însumi că am avut ideea 
să-ţi dau dumitale misiunea de a asigura ţării un parlament tare. 
Bravo!... iți sunt îndatorat! Cere-mi orice!... N-aş fi crezut!... 
Regret că un incident nefericit ne-a ţinut atâta vreme despărțiți 
unul de altul. Dacă din prima zi a restauraţiei ne-am fi înţeles, 
ţara era azi departe. Dar să nu mai vorbim. Ce a fost, a fost. 
Acuma e bine. Ai un parlament sigur, cu care vei putea remedia 
tot răul pe care guvernele naţional-ţărăniste l-au făcut ţării. Din 
parte-mi, ai toată încrederea. Porneşte-o la lucru! 

Muică aşteptă ca regele să termine, îi mulţumi şi vru să treacă 
la raport, dar regele îl opri: 

— Lasă, domnule Muică! Nu-i nevoie! La urma-urmei, 
esenţialul îl cunosc. M-ar interesa mai mult să ştiu dacă ai 
început să iei măsuri în chestiunea şomajului. E o problemă grea 
care nu suferă amânare... De pildă, şomajul printre intelectuali a 
devenit intolerabil! Ce ai de gând să faci acum... 

Şi scoase din buzunar o hârtie pe care Muică vedea bine că 
era pregătită şi citi: 

— „cu 11.931 şomeri în corpul didactic primar... cu 8.000 
şomeri în corpul didactic secundar cu 546 şomeri printre artiştii 
dramatici... cu 1.500 şomeri printre avocaţi... cu 3.000 şomeri 
printre medici... cu 4.500 şomeri printre farmacişti... şi cu 34.000 
de studenţi pentru care, în condiţiunile de astăzi, nu există nicio 
şansă de lucru... Ce faci cu ei, domnule Muică? 

Pe nesimţite tonul excesiv de prietenos al regelui, luă accente 
acuzatoare îndărătul cărora lui Muică i se păru că distinge 
ameninţări. După felicitări, aşadar, regele îi şi cere socoteală 
pentru o situaţie de care nici n-a avut timp să fie responsabil. 
Luptând din răsputeri cu oboseala care-i dădea senzaţia că din 
creştet până-n călcâie este strâns într-un mulaj de plumb, Muică 
încercă să răspundă: 

— Sire, studiem chestiunea cu cea mai mare atenţie... Şi... 

— E foarte bine! îl întrerupse regele, care totuşi, păstră în glas 


o nuanţă destul de decentă. Cât se poate de bine! Dar mi se 
pare că studiile sunt mai mult pierdere de vreme. Şi național- 
ţărăniştii, cu Bagradian al lor, au tot studiat... şi uite unde am 
ajuns! Ar trebui procedat într-un chip mai expeditiv!... Bunăoară, 
nu înţeleg de ce guvernul dumitale nu priveşte şomajul prin 
prizma muncii naţionale. Văd că în această chestiune toate 
partidele au avut de spus un cuvânt. Până şi naţional-ţărăniştii 
şi-au introdus în program «primatul muncii naţionale». Poate 
rămâne partidul naţional-liberal în urmă? Tocmai partidul 
naţional-liberal? 

— Sire, răspunse Muică, în privinţa muncii naţionale, noi, 
liberalii, avem o tradiţie de care nu-mi este ruşine. Noi am 
promovat munca naţională încă în urmă cu şase decenii, odată 
cu întemeierea partidului... şi am luptat pentru ea. Este adevărat 
că după tratatul de la Versailles principiul muncii naţionale n-a 
mai figurat în program. Dar programul nu înseamnă nimic, sire! 
Problemele cele mai importante se fac fără program. lar dacă 
naţional-ţărăniştii au adoptat oficial «primatul muncii naţionale», 
pot să vă comunic, sire, că şi noi ne pregătim să adoptăm oficial, 
«protecţia muncii naţionale»... 

Regele aruncă, neglijent, pe masă hârtiuţa pe care o ţinea 
încă în mână şi răspunse, fără să se uite la Muică: 

— De acord! Numai că ar fi bine să vă grăbiţi! 

Erau cuvinte în doi peri, pe care Muică nici nu se osteni să le 
înţeleagă. Un singur gând îl stăpânea: să scurteze audiența. 

— Sire, îmi daţi voie să mă retrag! Vreau să fiu încă în astă 
seară înapoi la Bucureşti. 

Regele nici nu încercă să-l reţină: 

— Bine, domnule Mulică! Şi-ţi urez petrecere frumoasă şi la 
mulţi ani! 


* 


Era abia ora şase. Până la plecarea trenului mai erau trei 
ceasuri, pe care Muică le petrecu la vila doctorului Barbut, fiul 
răposatului Miluţă Barbut, unde-l aştepta Dinu Viziru. Palid şi mai 
obosit ca de obicei, Muică spuse celor doi amici ai săi, de la 
primele cuvinte: 

— Cred că regele s-a săturat şi de noi! 

— Crezi? făcu Dinu alarmat. 

— Sunt convins! 


— Dar ce vrea? 

— Zice că nu suntem destul de grăbiţi să răspundem la apelul 
naţiei. 

— Vorbeşte mai clar, dragă! făcu, enervat, doctorul Barbut. 
Noi stăm ca pe ghimpi şi tu îţi râzi de noi! 

— Da! zise Muică. E nemulţumit că noi, liberalii, am rămas în 
urma celorlalte partide cu problema muncii naţionale. 

— Dar cine se împotriveşte? strigă Dinu. Doar am hotărât să 
introducem protecţia muncii naţionale în program! 

— Ei şi? zise Muică. O trecem! Ba, ceva mai mult: o şi punem 
în aplicare, deşi nu prea văd ce am mai putea pune în aplicare. 
Şi mai departe? Ce poţi să faci mai departe cu un derbedeu ca 
ăsta?... Tot n-ai învăţat minte? Pe tâlharul ăsta îl priveşte prea 
puţin dacă munca e naţională, sau nu. Altceva îl supără: că noi 
mai existăm ca partid şi că am obţinut trei sute de mandate în 
alegeri! Pe naţional-ţărănişti i-a desfiinţat, sau crede că i-a 
desfiinţat. Pe noi, nu! Şi asta urmăreşte: să ne spargă şi pe noi în 
bucăţi. 

— O fi vrând să ne desființeze! zise Dinu Viziru. Dar nici noi n- 
o să stăm cu mâinile în sân! 

— Şi ce-o să-i faci? îl întrebă Muică. 

— Să-i rezistăm! 

— Cum să-i rezişti? Cum poţi să-i rezişti, când o bună parte din 
ofiţerime aşteaptă numai de la el decoraţii, lefuri, înaintări! Să 
faci revoluţie? lar revoluţie? Cu cine? Cu marii fabricanți, cu marii 
bancheri, cu marii proprietari? Dar şi dintre ăştia cei mai mulţi 
fac acuma afaceri direct cu regele. Pe cine să te sprijini? Pe mica 
burghezie? Dar mica burghezie e supărată pe partidele istorice 
care au dat-o pe mâna marilor bănci şi industrii! Pe țărănime? 
Care țărănime? Ţărănimea aceea nemulțumită de expropriere şi 
care ne-a părăsit îndată după război? Cu cine să rezişti, domnule 
Dinu? Cu burghezia de mijloc? Dar burghezia de azi, mai e 
burghezia de ieri care vota în bloc pentru noi? Azi burghezia 
aceasta e fărâmiţată în zeci de partide - şi fiecare partid stă tot 
cu ochii la rege, pentru că puterea tot de la rege ştie că-i vine! 

— Nu toţi se uită la rege! zise doctorul Barbut. 

— De pildă?... 

— Dacu! 

Sugestia doctorul Barbut i se păru interesantă lui Dinu: 

— Ce-ar fi să stăm de vorbă cu Dacu? 


Muică se uită la Dinu, cu un foarte pronunţat zâmbet de milă. 
Dacă filosoful de la Bădăcin mai poate fi o speranţă, după câte s- 
au petrecut în partidul naţional-ţărănist numai în aceste şase 
săptămâni de la căderea lui Crai-Voievod! Alungat de rege de la 
putere, Crai-Voievod a fost alungat de partid de la şefie. Dar nu 
Dacu i-a luat locul. Pe Dacu nu-l mai voia nimeni. Ci Jugănaru. 
Profeţia lui Titulescu se adeverise: după Crai-Voievod, şefia 
cădea pară mălăiaţă în gura lui Jugănaru. Resemnat şi 
intransigent, Dacu hotărâse să nu mai facă politică şi se 
retrăsese la Bădăcin unde se pregăti de alegeri. A se pregăti de 
alegeri, însemna a se răfui cu Crai-Voievod. Peste câteva zile, 
Jugănaru primea de la Dacu lista candidaţilor ardeleni, de pe 
care erau şterşi sau zvârliţi mai la coadă, toţi favoriţii lui Crai- 
Voievod. Scandalul care urmă grăbi inevitabilul: Crai-Voievod 
începu să-şi facă bagajele spre a părăsi partidul național- 
țărănist, împreună cu un număr de ardeleni mai de seamă. 
Niciodată filosoful de la Bădăcin n-a fost mai sărac ca acum. ŞI 
un partid ca partidul naţional-liberal să stea de vorbă cu un 
asemenea falit? 

— Lasă-l pe Dacu în pace! răspunse Muică lui Dinu, cu un gest 
de dezgust. Nu este el în stare să-şi descurce treburile lui, vrei să 
le descurce pe ale noastre? 


x 


În paltonul lui de stofa, cu gulerul ridicat din cauza frigului 
umed care-l pătrundea până la oase, Muică, însoţit de doctorul 
Barbut şi de Dinu, se îndrepta spre vagonul ministerial, când, 
deodată, un tânăr se repezi la el pe la spate, îl apucă de umăr şi- 
i trase câteva gloanţe de revolver în cap. Fără să scoată un 
geamăt, Muică se prăbuşi la pământ, moale ca un sac gol. Intre 
timp, asasinul o luă la goană şi ca să-şi acopere retragerea, 
aruncă o petardă. Explozia zgudui tot peronul. Lumea, cuprinsă 
de panică, se năpusti spre ieşire, dar în aceeaşi clipă se auziră 
câteva glasuri: 

— A fost prins! 

Muică zăcea, nemişcat, ghemuit în palton. Cineva îi ridică 
pălăria care zburase la câţiva paşi mai încolo, şi încercă să i-o 
pună pe cap. Doctorul Barbut strigă: 

— Repede o targă! 

Nu se găsi targă. Un hamal sosi în goană cu un cărucior de 


bagaje, în care Muică fu încărcat şi transportat în biroul şefului 
de gară. Doctorul Barbut se aplecă peste Muică să-l examineze, 
dar îndată se ridică, îngrozit. 

— E mort! strigă el. 

Lângă el, Dinu Viziru, galben la faţă, privea cu ochii holbaţi 
cadavrul lui Muică, fără să-şi poată descleşta gura. 

— Ce facem acum, Dinule? îi strigă doctorul Barbut, 
apucându-l de braţ. 

Şeful gării, căruia i se punea aceeaşi problemă, interveni: 

— Domnule doctor, trebuie să întrebăm mai întâi la palat! 

Ridică receptorul şi chemă poliţia palatului: 

— Aloo, aici gara!... Acum cinci minute... A, ştiţi!... Bun!... Ce 
facem cu cadavrul?... Vă rog!... Aştept! 

Puse mâna pe pâlnie şi se întoarse către doctorul Barbut: 

— Mi-a spus să aştept până-l întreabă pe domnul Puiu 
Florescu! 

Nu aşteptă mult: peste un minut, şeful gării vorbi 

— Da!... Bine!... Am înțeles!... Să trăiţi! 

Puse repede receptorul în furcă şi începu să strige către 
mulţimea care se îngrămădea în birou: 

— Domnilor, vă rog să evacuaţi!... Imediat! Vă rog!... Unde 
sunt jandarmii?... Petrescu! Cheamă jandarmii!... Toată lumea să 
iasă afară!... Aşa! 

Apoi, se apropie de Barbut: 

— Ordin de la palat ca domnul prim ministru să fie expediat 
îndată la Bucureşti, sau în vagonul ministerial, sau în cel de 
bagaje. 


iar. 


x* 


Pe Gogu Elefterie, preşedintele partidului «Nihil sine rex», 
moartea lui Muică îl îmbolnăvi de supărare. Nu pentru că fostul 
prim ministru i-ar fi fost prieten şi nici pentru că ar fi avut pentru 
el cine ştie ce stimă deosebită. Prieten nu i-a fost răposatul. Cât 
despre stimă, ce stimă, Dumnezeu să mă ierte, poţi să ai pentru 
un om care, a doua zi după ce-ţi spune că decât să-i dea regelui 
mâna mai bine şi-o taie - îşi pune cenuşă pe cap şi cerşeşte 
regelui o audienţă. Altul, în locul lui, s-ar fi spânzurat. Dar el, nu! 
„„ S-a bătut cu pumnul în piept, s-a umilit, a îngenunchiat, a 
plâns - şi până nu s-a văzut prim ministru nu s-a lăsat! Cum, dar, 
să-ţi pară rău după un asemenea om, lipsit de onoare şi 


demnitate? Că a fost împuşcat? Să-i fie de bine! Mai mult nici nu 
merita. Aşadar, supărarea lui Gogu Elefterie nu de la cel asasinat 
venea. Atunci, de unde? Dintr-o direcţie exact opusă: de la 
asasin. Asasinul era legionar. A mărturisit-o din primul moment. 
Fusese în ultimele alegeri candidat la deputăţie pe listele 
legionare şi pornise cu entuziasm în campanie electorală. A bătut 
nişte jandarmi, a tăiat fire telefonice, a ocupat cu agenţii lui 
primăria comunei Vad, l-a înjunghiat pe primar - dar tocmai când 
credea că poporul era lămurit că numai de la Aurică îi poate veni 
mântuirea, s-a apucat Muică să dizolve garda de fier. Supărat, 
candidatul a scos revolverul şi a tras. Regele, îndată, a numit un 
nou guvern. Tot unul liberal. Acelaşi. Numai primul ministru era 
altul: doctorul Gherlescu. Şi doctorul Gherlescu a luat două 
măsuri: să proclame starea de asediu şi să pregătească 
ceremonia înmormântării lui Muică. 

De aici, începea îngrozitoarea dilemă în care se afla Gogu 
Elefterie, tatăl Adrianei şi preşedintele partidului «Nihil sine rex»: 
să participe, ori să nu participe la înmormântare? Dacă va 
participa, ce va spune regele? Şi dacă nu va participa, ce va 
spune regele? E drept că regele a dat o declaraţie că prin 
moartea lui Muică a pierdut un prieten, de care şi-a dat seama 
că ar fi putut face mult pentru ţară. Dar cine e în stare să 
pătrundă gândurile regelui? Mai ales că gurile rele spun... Hait!... 
lar am luat-o razna! Noroc că am spus-o în gând şi nu m-a auzit 
nimeni... Şi apoi aici nu e vorba numai de rege. Mai e la mijloc şi 
garda de fier. Garda de fier îndrăzneşte. Şi Dumnezeu ştie cine 
stă în spatele ei de-o face atât de îndrăzneață şi cine ştie până 
unde mai poate să-şi împingă îndrăzneala! Ei, cum să mergi la 
înmormântarea lui Muică sub ochii gărzii de fier?... Ce-o să spună 
garda? Că Gogu Elefterie e şi el francmason, că e şi el național- 
liberal, că e şi el vândut jidanilor... Dar câte nu pot să spună 
legionarii ăştia care au început să judece cu revolverul pe om, 
după simpatia sau antipatia cu care el îi priveşte! Asta ar mai 
lipsi! Să-l împuşte şi pe el ca pe Muică... Ar fi înspăimântător! Să- 
| împuşte pe el!... De ce? Cu cea greşit el faţă de garda de fier? 
Cu ce? A contestat el vreodată drepturile naţiei domninante? A 
protestat el vreodată împotriva vreunei acţiuni care ar putea 
afirma legea sângelui? S-a spurcat vreodată cu «ăia»... cu 
minoritarii? S-a declarat el împotriva expulzării ori suprimării 
tuturor acestor paşaportari? Nu! Slavă Domnului!... Poate sta în 


faţa legionarilor, drept şi senin, ca un om fără teamă şi fără 
prihană. Are conştiinţa curată!... Aşa că ar putea să se ducă şi 
acuma la ei, să le spună: Fraţilor, eu, Gogu Elefterie Bun!... 

Dar la înmormântarea lui Muică te duci? o să mă întrebe 
legionarii. Aici e aici!... De dus nu s-ar duce, să nu se supere 
garda de fier!... Dar ce se face cu regele? Ce-o să spună regele 
când o să afle că tocmai Gogu Elefterie, şeful partidului «Nihil 
sine rex» nu s-a prezentat la înmormântare? De ce?... Nu cumva 
Gogu Elefterie e de acord cu asasinarea lui Muică?... în numele 
cui este de acord? Cine i-a dat dreptul să fie de acord? Eu, regele 
lui?... A stat de vorbă cu mine? M-a întrebat? Până una alta, eu, 
regele lui Gogu Elefterie, am poruncit să i se facă lui Muică 
funeralii naţionale! Şi nu oricui i se fac funeralii naţionale. Ca să 
ajungi să ţi se facă funeralii naţionale, trebuie să fii cineva în 
ochii lui vodă!... Aşadar, ce te faci dacă, într-adevăr, regele îl 
regretă pe Muică? 

Ceasuri întregi, ceasuri întregi s-a zbătut Gogu Elefterie între 
frica de a nu-l supăra pe rege şi frica de a nu-i supăra pe 
legionari, pentru ca în cele din urmă, experienţa lui de 
jurisconsult rutinat să se milostivească de el şi să-i dea o formulă 
mântuitoare: 

— Nu fii prost, Gogule! Ce tot stai să te întrebi dacă să te duci 
sau nu la înmormântarea lui Muică? N-o să te duci! Scurt! N-o să 
te duci!... Nu te băga într-o afacere care nu poate privi decât pe 
rege şi pe legionari! Stai acasă şi fă-te bolnav pe două-trei zile... 
şi-ţi garantez că n-o să ţi se întâmple nimic. 


x 


În sala aproape goală a Ateneului, câţiva membri ai guvernului 
făceau de gardă în jurul trupului neînsufleţit al fostului lor 
preşedinte, care zăcea întins pe catafalc între coroane şi flori. 
Ceilalţi foşti colegi de cabinet ai lui Muică stăteau deoparte, cu 
capetele descoperite şi cu jobenele îndoliate, într-o atitudine de 
plictiseală tristă, tristă, nespus de tristă. 

— Bieţii de ei! reflectă doctorul Bratu, care făcea grup într-un 
colţ al sălii, cu Arghir şi cu Grigore Arţag. Ţi-e mai mare mila de 
oamenii ăştia! Nici nu ştiu cum suportă o asemenea corvoadă. 

Arţag îşi roti ochii împrejur şi zise: 

— Nu s-ar putea spune că oamenilor noştri politici le vine greu 
să se despartă de Muică. In afară de noi, nu văd pe nimeni! 


Apoi, către Curelea de la Democratul român, care, între timp, 
se apropiase de ei: 

— Dumneata trebuie să ştii: regele vine? 

— Nu! răspunse Curelea. E răcit. Mereu cu amigdalita aceea a 
lui care nu-l lasă în pace. Şi în orice caz, doctorul l-a sfătuit să nu 
asiste la înmormântare, pentru că trebuie să se ferească de 
emoţii. Prea l-a zdruncinat moartea lui Muică! 

— Dar prinţul Nicolae? întrebă Arghir. De ce nu vine prinţul 
Nicolae să-i ţină locul? 

— Prinţul Nicolae e şi el răcit! 

— Dar de ce e răcit? 

— Pentru că e certat cu regele! 

— A! De aia! făcu doctorul Bratu. Inţeleg! 

Arţag se mai uită o dată prin sală şi făcu: 

— Nu-l văd nici pe Traian Săpunaru! 

— E la Ciucea. 

— Răcit? 

— Foarte răcit! 

— Dar Neaţă? 

— Şi mai răcit! 

— Şi Stănescu o fi tot răcit? 

— Ce mai întrebi? făcu Arţag. E de la sine înţeles! 

— Dar Dacu? întrebă Arghir. 

— Răcit şi Dacu! zise, râzând discret, Curelea. Răcit şi 
Jugănaru! Răcit şi Crai-Voievod! Şi Bagradian!... Toţi sunt răciţi! 


— A! Uite unul care nu vrea să răcească! făcu Arghir 
răutăcios, arătându-l pe Aureanu care, în ţinută de doliu, se 
apropie de ei şi le întinse mâna, cu aerul solemn de 
circumstanţă. 

— Îmi pare bine că v-am găsit! le spuse el, grav. Sunteţi toţi în 
păr! Numai Gogu Elefterie vă mai lipseşte, ca bietul Muică să se 
poată lăuda că l-au însoţit la groapa de veci toate partidele 
istorice. 

— Gogu Elefterie e răcit, domnule Aureanu! zise Curelea. 

— Păcat! reflectă Aureanu. 

— Nu-i nimic! făcu Bratu. Îl înlocuieşti dumneata... 

— „„„Şi cu succes! adăugă Arghir. 

— Numai dacă fuzionăm! râse Aureanu care nu se supăra 
pentru atâta lucru. 


— Atunci, făcu Bratu, propun să fuzionaţi, măcar pentru 
înmormântare! 

Râseră toţi pe cât este permis să râzi într-o astfel de tristă 
împrejurare şi propunerea fu acceptată: dacă nu chiar braţ la 
braţ, dar aproape braţ la braţ, Arghir şi Aureanu, flancaţi de 
doctorul Bratu şi Grigore Arţag, păşiră, solidar, în spatele 
dricului, hotărâți să nu se despartă până ce nu vor fi siguri că tot 
ce s-a putut face pe lume pentru cel care a fost Muică, s-a făcut. 

La înapoiere, Arghir îl pofti pe Aureanu în maşina lui. Aureanu 
se bătu cu mâna peste frunte, furios foc pe sine însuşi: 

— Păcătosul de mine!... Să uit! Trebuie să te felicit! Aud că 
regele ţi-a dăruit o maşină! 

— Este adevărat! Asta-i maşina! Dar i-am spus că o primesc 
nu pentru mine, ci pentru aşezămintele mele! 

— M-aş fi mirat să fi fost altfel! zise Aureanu, punând piciorul 
pe scară. Cu modestia dumitale... 

Arghir avu presentimentul că fuziunea începe să se destrame, 
dar, pentru ca el nu-şi poată reproşa că are vreo vină în grăbirea 
deznodământului, schimbă vorba. 

— Mi s-a spus că George Viziru a avut obrăznicia să trimită 
condoleanţe văduvei lui Muică! zise el. Speră, probabil, să-şi facă 
drum spre şefia partidului. 

— Mai greu! răspunse Aureanu. La prezidenţia partidului vine 
Dinu. Precis! 

Pe lângă ei trecu şi le-o luă înainte, o maşină în care-l 
recunoscură pe Stănică Popescu. 

— Uite-l pe Stan! făcu Aureanu. Cunoşti combinaţia! Tratează 
cu Coty vânzarea Gl/obului! li cere cinci sute de milioane de 
franci. 

Lui Arghir nu-i venea să creadă: 

— Ce interes are Coty să cumpere Globul? Nu pricep! 

— Păi de ce să nu pricepi? Coty este agentul lordului 
Rothermere... 

— Da! Ei şi? 

— Şi lordul Rothermere face propagandă pentru revizuirea 
tratatelor în favoarea maghiarilor! 

— Cu atât mai mult! Ce caută Stănică în afacerea asta, când 
el este antirevizionist? 

— Ah, frate Culaie, frate Culaie! îi răspunse Aureanu cu un 
rânjet. Păi tocmai aici e tot chichirezul: când i-a propus lui Coty 


să-i vândă G/obul, Stănică i-a spus: «Nu uita, domnule Coty, că 
eu nu-ţi cer cinci sute de milioane numai pentru gazetă. In preţul 
ăsta, intră şi liga mea antirevzionistă!»... E clar? Dacă franţuzul 
Coty, adică englezul Rothermere, dă banii, orice opoziţie a lui 
Stănică Popescu la revizuirea tratatelor dispare. Liber e 
Rothermere să desființeze îndată liga antirevizionistă liber e să 
facă din Globul antirevizionist, o foaie revizionistă! 

— Ticălosul! mormăi Arghir, revoltat. Şi doar e bun patriot! 

— Ce are a face scripca cu iepurele! răspunse Aureanu care se 
uită cu încordare pe fereastra maşinii, încât atrase atenţia ui 
Arghir. 

— Ce-ai văzut acolo, dragă? îl întrebă Arghir pe Aureanu. 

— Curios! zise Aureau. O ambulanţă a Crucii Roşii în curtea 
Palatului. 

Arghir îngălbeni: 

— Vreun accident, Doamne fereşte! strigă el, speriat. l-o fi rău 
regelui!... Gheorghe, opreşte! 

Cei doi bărbaţi politici coborâră, precipitat, din maşină, dar 
nici n-apucară să intre în palat, că le ieşi înainte însuşi generalul 
Mateescu. 

— Ce s-a întâmplat domnule general? îl întrebă Arghir, pe faţa 
căruia se citea groaza. 

— Ce să se întâmple, domnule profesor? 

— Dar ambulanţa, domnule general? Ce e cu ambulanţa? 

Generalul se înveseli. 

— Aaaa! Ambulanţa? Nu-i nimic!... Ştiţi că a sosit în capitală 
artista vieneză de cinema Nany Nany! 

Arghir nu ştia. Aureanu ştia. 

— Desigur că ştiu! zise el. Şi ce-i cu ea? 

— Cred că n-o să fie nimic grav! zâmbi generalul Mateescu. A 
fost primită în audienţă de rege... şi acum trebuie să fie scoasă 
cu ambulanta! 

— Asta e? izbucni Aureanu într-un hohot de râs. Care va să 
zică, maiestate sa regele e bine! Auzi, domnule! Şi noi, care, ne- 
am speriat de pomană!... Ei, bravo!... Să fii sănătos şi să ne ierţi 
de deranj! 

Şi apucându-l de braţ pe Arghir îl trase după el, spre maşină. 

— Prin urmare, îi zise el, e adevărat ce spunea Curelea, că 
regele nu poate veni la înmormântare, pentru că-l supără 
amigdalele alea! 


Orice ar fi fost dispus Arghir să-i ierte lui Aureanu, dar un 
singur lucru nu-i permitea: să-l ia pe rege peste picior. Inţepat, îl 
strivi pe Aureanu cu o căutătură de dispreţ şi de scârbă, şi îi 
şuieră printre dinţi: 

— Domnuleeeee!... 

Şi se urcă singur în maşină. 

Astfel, se isprăvi şi această fuziune care trăi mult mai puţin 
decât spaţiul unei roze. 


x 


Regele, care-l rugase pe noul său prim ministru, doctorul 
Gherlescu, ca îndată după înmormântare să vină la el, se părea 
că acum era perfect sănătos, pentru că se plimba prin cameră 
destul de bine dispus, cu o hârtie pe care nu se îndura s-o lase 
din mână. Era telegrama trimisă de Hitler, care exprima regelui 
şi guvernului român sincerele lui regrete pentru moartea lui 
Muică. Carol o citea, o recitea şi zâmbea. Hitler crede că a lucrat 
pentru interesele lui. Dar Hitler se înşală. Deocamdată Hitler a 
lucrat pentru interesele mele, ale regelui Carol II. Hitler crede că 
m-a luat prin surpriză. S-o creadă! N-a fost pentru mine nicio 
surpriză. S-au găsit chiar printre oamenii de încredere ai lui Hitler 
destui să mă informeze asupra celor ce pregătesc împotriva lui 
Muică. Numai că eu am închis ochii, fiindcă Hitler a înarmat 
mâna asasinilor, ca să tragă exact în acela pe care eu, regele 
Carol Il, ţineam să-l suprim, pentru că era singurul om de valoare 
care se mai găsea în partidul naţional-liberal. Hitler credea că, 
prin asasinarea lui Muică, va da mai multă autoritate legionarilor. 
Dar încă o dată, Hitler se înşală. Prin asasinarea lui Muică, am 
cele mai legale pretexte să iau împotriva legionarilor măsuri care 
să-i sperie şi să-i silească să mă urmeze numai pe mine. Hitler 
crede că prin asasinarea lui Muică mă va intimida în asemenea 
măsură încât mă va sili să mă scutur de sprijinul Franţei şi al 
Angliei. Pentru a treia oară Hitler se înşală. Dimpotrivă! Prin 
măsurile pe care le voi lua împotriva legionarilor, voi demonstra 
Franţei şi Angliei că sunt azi, mai mult ca oricând, alături de ele! 
De altfel, Franţa şi Anglia şi America ştiu şi aşa că în orice caz 
sunt alături de ele!... Unde-mi depun toţi banii pe care îi scot din 
ţară?... Nu în Franţa, în Anglia şi în America? 

Aşa-l găsi primul ministru Gherlescu, pe rege: satisfăcut şi 
optimist. Regele se interesă până în cele mai mici detalii de felul 


cum a decurs înmormântarea lui Muică, de arestările care s-au 
făcut printre membrii gărzii de fier şi de starea de spirit care 
domneşte în partid, după atentat. Apoi, îi spuse lui Gherlescu: 

— Domnule doctor, dă-mi voie să-ţi acord colanul ordinului 
Ferdinand | pentru osteneala dumitale! 

Pe doctorul Gberlescu începură să-l ardă urechile. Numai de 
două zile prim ministru - şi gata, decorat cu colanul ordinului 
Ferdinand |! 

— Vă sunt profund recunoscător, sire! zise el, înecându-şi 
lacrimile de necaz. Am făcut tot ce mi-a fost cu putinţă 

— Şi ai făcut mult! îi răspunse regele, cald. Acuma, însă, va 
trebui să trecem la un guvern de concentrare. Anarhia creşte. 
Garda de fier n-are de gând să se astâmpere. Numai un guvern 
energic, de concentrare, ar putea face faţă împrejurărilor. Pe 
cine recomanzi dumneata, domnule doctor? 

— Cred că numai un guvern naţional-liberal ar putea satisface 
pe maiestatea voastră! 

Puțin mai târziu, când Gherlescu veni să-l informeze pe Dinu 
că a fost concediat, acestuia i se păru că visează urât: 

— Ce faaace? După două zile? Atunci ce rost a mai avut tot 
guvernul? 

— Un rost a avut! Să-l înmormânteze pe Muică. 

— Halal rost! Prin urmare, guvernul Gherlescu a fost un 
guvern de înmormântare! Am ajuns bine! Ca mâine o să-l mai 
vedem că-şi numeşte guverne de un ceas, care să-i aranjeze 
vreun rendez-vous cu damele lui! 

— O să-l vedem, Dinule, o să-l vedem! 


* 


După ce îmbucă ceva în grabă, profesorul Arghir se retrase în 
birou unde putea medita mai bine dacă să spună sau nu regelui 
cu câtă neruşinare vorbeşte despre el Aureanu. Era încă 
nehotărât şi era încă departe de a se hotărî, când Nelu 
Pedicuristu, fost redactor la Drumul nostru al lui Serafim 
Mărunţelu şi de câteva luni prim-redactor al gazetei Vorba 
rumânului, veni la el, cu ochii rătăciţi şi cu părul vâlvoi: 

— Domnule profesor, sunteţi singura noastră speranţă. 
Directorul nostru Naie a fost şi el arestat!... Vă rog interveniţi 
pentru el, că se duce gazeta de râpă! 

Ştirea i se păru lui Arghir atât de neverosimilă, încât crezu că 


Nelu îşi bate joc de el: 

— Naie? Naie arestat? Ce vorbeşti, dragă? De unde vii? De la 
bodegă? 

— Ba viu de la gazetă, domnule profesor! Suntem morţi, 
domnule profesor!... Fără directorul nostru, gazeta nu face două 
parale! 

— Şi de ce l-au arestat, dragă? 

— Pentru un articol publicat acum două săptămâni, şi-n care 
vorbea despre asasinarea lui Barbu Catargiu!... Cică ar fi fost o 
incitare indirectă la asasinarea lui Muică!... Şi l-au închis!... 
Pentru un articol! 

— Dar cine l-a închis? întrebă Arghir, uluit. 

Vedea că Nelu e treaz şi tot nu-l credea. Cine a îndrăznit să-l 
închidă pe Naie, pe Naie, prietenul regelui?... Pesemne că regele 
habar n-are de toată afacerea asta. 

— Nu ştiu! răspunse Nelu, prudent. 

— Bine! Voi interveni! Mâine dimineaţă mă duc la rege! 

— Mulţumesc, domnule profesor!... Şi să vă mai spun ceva, 
domnule profesor! Poate n-aţi avut când să fiţi informat. Ştiţi pe 
cine l-a însărcinat regele să facă guvernul? Pe Trişcă! 

Arghir nici nu ştiu, dar nici nu se mai întrebă dacă ştie ce face. 
Furia îi puse tocul în mână şi-i dictă o telegramă către rege, în 
care-i spunea numai câteva cuvinte: «Când Trişcă e prim 
ministru, Naie Naie merită măcar libertatea». Apoi înmână lui 
Nelu hârtia: 

— Te rog, aibi dumneata grijă ca telegrama asta să plece 
îndată! 

— O expediez chiar eu, domnule profesor! Vă mulţumesc! — 
Noapte bună! 

Arghir se uită la ceasornic şi când văzu că e ora zece, începu 
să spere că cel puţin pe ziua de azi, lista necazurilor s-a încheiat. 
Dar trebui să aştepte foarte puţin ca să-şi dea seama că necazul 
cel mare, adevăratul necaz abia e pe drum, odată cu fiu-său 
Mircea. 

— Ai auzit, tată? strigă Mircea, cum intră pe uşă. Trişcă... prim 
ministru! 

— Am auzit! Halal ţară!... Trişcă prim ministru, şi pe Naie îl 
ţine închis... Dar i-am telegrafiat regelui... să ştie! 

Şi-i relată lui Mircea cuprinsul telegramei. Mircea ascultă şi se 
arătă foarte amărât: 


— Să mă ierţi, tată, dar cred că ai greşit. Dacă ai şti ce frumos 
vorbeşte Trişcă de tine! L-am văzut după înmormântare. Zicea 
că vrea să te vadă. E plin de recunoştinţă pentru dragostea cu 
care i-ai încurajat încercările lui literare din Sămănătorul, acum 
douăzeci de ani. 

Arghir îşi trecu, nervos, mâna peste frunte şi peste ochi şi 
murmură, jalnic: 

— Imi pare rău!... Dacă ştiam... 


XIV 


Blondă, durdulie, micuță, Valerica avea şaptesprezece ani şi 
doi ochi albaştri de o nevinovăție demnă de pasiunea unui rege, 
dar n-avea noroc. Nu trecuseră nici zece minute de când intrase 
la rege şi toată casa civilă şi militară a curţii se cutremură de 
vaiete, de ţipete şi înjurături. Indată după aceea, o uşă se 
deschise cu zgomot şi Valerica, proiectată ca un obuz din 
dormitorul regal, zăcea pe culoar, mai mult moartă decât vie, 
palidă, despletită, zgâriată şi scuturată de hohote de plâns. 
Funcţionarii, ofiţerii, valeţii, se uitară unii la alţii, dar ca de 
obicei, rămaseră tăcuţi. Singurul care vorbi fu Puiu: 

— Se pare că regele nu-i mulţumit de guvern! 

Puiu avea semnele lui, care nu-l înşelau niciodată. Regele, fire 
sensibilă, aşa reacţiona la cele mai mici neajunsuri politice. Mai 
cu seamă acuma, când dificultatea prin care trecea nu era mică, 
ci mare. Noul guvern era constituit. Toate locurile erau ocupate. 
Numai un scaun rămânea gol: cel al ministerului de externe. 
Dorinţa regelui era ca la externe să rămână Titulescu. Titulescu, 
însă, nu prea răspundea la sentimentele regelui. Încă de la 
Geneva a trimis vorbă că nu vrea să fie ministru de externe al 
acestui guvern, decât dacă i se dau garanţii. Chemat stăruitor să 
se întoarcă în ţară, Titulescu a sosit aseară la Bucureşti, dar 


înainte chiar de a se fi prezentat regelui, a şi dat presei declaraţii 
că nu preia portofoliul externelor decât numai cu garanţii 
serioase. Era peste puterea de răbdare a lui Carol. El îl vrea pe 
Titulescu la externe - şi Titulescu îi ţine piept!... Spinul ăsta... 
Dumnezeu să mă ierte... are curajul să-i stea împotrivă! Plin de 
mânie, regele îl chemă pe Mateescu: 

— Mateescule, adu-mi-o îndată pe Valerica. 

Valerica a venit aseară, dar problema lui Titulescu tot 
nerezolvată trebui să rămână până azi dimineaţă la 9, când 
«spinul» veni la palat însoţit de Trişcă, noul preşedinte al 
consiliului de miniştri. 

— Domnule Titulescu, îi zise regele, fără dumneata, guvernul 
nu este guvern! 

— Sire, daţi-mi garanţii că-mi voi putea duce mai departe 
politica mea democratică de la Geneva şi guvernul va fi guvern. 

— Ce garanţii, domnule Titulescu? Noi doar avem interesul să 
mergem cu aliaţii! 

— Interesul îl avem, sire, dar râde lumea de mine. Aici se 
încurajează garda de fier, care este de fapt organizaţie 
nemţească, şi eu să vin în apus să asigur lumea că rămânem 
credincioşi Franţei şi Angliei! 

— Dar, domnule Titulescu, te rog să mă ierţi! interveni Trişcă. 
Unde vezi dumneata că noi încurajăm garda de fier? Facem 
arestări peste arestări şi data procesului a şi fost fixată. 

— Ştiu, domnule Trişcă, dar odată cu arestările gardiştilor, v- 
aţi găsit să urmăriţi mai cu înverşunare ca oricând pe comunişti! 

La un gardist, arestaţi zeci de comunişti, sau bănuiţi de 
comunism. Asta n-o spun eu, ci mi-o spune guvernul sovietic, cu 
care trebuie să încheiem un pact de amiciţie. 

Evaziv, regele răspunse pentru Trişcă: 

— Vom încheia, vom încheia! 

— Va trebui să încheiem, sire! Ne-o cere Franţa. 

— Ştiu! făcu regele, ceva mai animat. Şi cererea Franţei va fi 
împlinită. De aceea te rog să fii ministrul nostru de externe. Eşti 
singurul în stare să ducă la bun sfârşit o sarcină atât de puţin 
plăcută ca asta. 

— Sire, în politică nu facem numai lucruri plăcute, ci mai mult 
lucruri impuse de necesităţi. Nici Franţa, care e mult mai departe 
decât noi de graniţa Rusiei, nu se hotărăşte cu plăcere să încheie 
pactul cu Moscova. Şi totuşi o face, de frica Germaniei. 


Regele oftă: 

— Numai că dacă ştii unde începi, nu poţi şti unde sfârşeşti. 

— Da, sire!... Dar nimeni nu poate fi atât de perspicace, încât 
să se pună cu totul la adăpost de surprize. Totuşi, un lucru e 
sigur: Germania revizionistă ţine să facă război. Avem vreun 
interes oarecare să facem război cot la cot cu o Germanie 
revizionistă? 

— Nu! recunoscu regele. Fireşte că nu! 

— Tocmai de aceea, cer garanţii! 

Regele zâmbi: 

— Dar ce garanţii mai bune pot da Franţei şi Angliei că 
guvernul meu nu se va abate de la politica lui democratică, 
decât numirea dumitale la externe? 

— Sire, asta poate fi o garanţie faţă de Franţa şi Anglia. Dar 
pentru ca eu să pot fi garant, trebuie să mi se dea mai întâi mie 
garanţii. 

Primul ministru, care-l cunoştea bine pe Titulescu, îi vorbi cu 
cel mai cald patetism: 

— Domnule Titulescu, ţara nu se poate lipsi de talentul 
dumitale fără pereche, nici de adânca dumitale cunoaştere a 
problemelor europene. Ţara noastră n-are doi oameni ca 
dumneata, care să dispună de atâta competenţă juridică şi care 
să găsească cu atâta uşurinţă soluţia cea mai rapidă şi cea mai 
potrivită în problemele cele mai grele. Fără exagerare, domnule 
Titulescu, dumneata joci un rol unic în diplomaţia universală şi ai 
un cuvânt hotărâtor la Geneva, ca şi în Mica înţelegere. Fără 
dumneata, Mica înţelegere n-ar fi luat fiinţă şi n-ar exista, ceea 
ce ar fi pentru noi un adevărat dezastru. Dacă dumneata refuzi 
să iei în mână externele, cauza noastră este compromisă la Liga 
Naţiunilor, unde acest principiu democratic al egalităţii între 
statele mari şi mici este apărat cu atâta talent de dumneata... 

Ceva mai puţin categoric, Titulescu răspunse: 

— Vreau garanţii! 

Regele simţi că acuma e momentul să-i dea lovitura de graţie 
şi-i apucă mâna: 

— Ce garanţii mai mari pot să-ţi dau decât dragostea şi 
admiraţia mea nemărginită? 

Rezistenţa lui Titulescu se prăbuşi. 

— Rămân, sire!... Rămân, sire, cu conştiinţa că servesc ţara şi 
tronul. 


Regele şi Trişcă răsuflară uşuraţi: în sfârşit, spinul a capitulat. 
Şi trecură îndată la cea mai acută problemă a zilei: cea a 
datoriilor publice. Trebuie reduse datoriile publice, pentru că ţara 
n-are bani. Şomajul e mare. Producţia, scăzută. Exportul, 
aproape inexistent. Din cauza lipsei de bani, statul este silit să 
reducă salariile, ţăranii nu-şi pot plăti datoriile, contribuabilii nu- 
şi pot plăti birurile. Dacă străinătatea stăruie în a cere să i se 
restituie sumele împrumutate, statul va trebui să reducă şi mai 
mult salariile, să concedieze şi mai mulţi muncitori, să strângă şi 
mai mult şurubul fiscal. Lucrurile acestea vor duce la revolta 
întregii ţări. Or, de la revoltă la bolşevizare... 

— Absolut! admise Titulescu. Dacă străinătatea nu înţelege să 
ne reducă cifra datoriilor publice şi ne lasă în mizerie, avem 
bolşevism. 

— Şi e bine? îl întrebă regele. 

— Nu! Categoric nu! 

— Prin urmare, vei susţine memoriul? îl întrebă Trişcă. 

— Cu toată energia! îi răspunse Titulescu. Franţa şi Anglia 
trebuie să ne ajute şi ne vor ajuta cu plăcere. 

Din primele zile de guvernare, Trişcă începu să bată pe la 
uşile şefilor politici de opoziţie mai importanţi, însoţit de zece 
agenţi de poliţie: opt lăsa afară şi cu doi pătrundea în casă. 

— Descindere? întreba, speriat, omul politic respectiv. 

— Nu! răspundea Trişcă. Destindere! Destinderea este un 
imperativ naţional. lar scopul destinderii este un guvern de 
concentrare! 

— Cu zece agenţi de poliţie? 

— E necesar! zicea Trişcă. De când cu asasinarea lui Muică, 
noi, factorii de răspundere ai ţării, trebuie să fim foarte prudenti. 

Şi îngrijorat: 

— Gândeşte-te şi dumneata! Dacă ne asasinează şi pe noi... 
pe dumneata, ori pe mine... cine o să ne înlocuiască? 

Numai atunci omul politic îşi amintea cât de mult îi plăcea lui 
Trişcă să vadă prin toate ungherele comploturi şi complotişti şi 
se liniştea: primul ministru naţional-liberal venea într-adevăr la el 
cu zece agenţi de poliţie nu pentru descindere, ci pentru 
destindere. 

— Bine, domnule Trişcă! Dacă vrei destindere, fie destindere! 


Dar înainte de toate, alegeri. 

— Ce alegeri? se mira Trişcă. N-avem parlament? 

— Şi vrei ca noi să ne destindem cu parlamentul dumitale 
naţional-liberal? Uiţi, pesemne, în ce condițiuni v-aţi aranjat 
majorităţile! Nu!... Dă-ne alegeri şi facem destindere! 

— Nu se poate! 

— Nu se poate fii sănătos! 

Mai toţi îi dădeau lui Trişcă acelaşi răspuns: destindere, dar cu 
alegeri. 

La început, Arghir a răspuns ca şi ceilalţi: alegeri. La care, 
Trişcă îl luă cu altele. Avea proiecte mari. 

— Voi lua măsuri care vor face să vibreze ţara întreagă. Voi 
începe cu presa. 

— Ce să faci cu presa? 

— O voi reglementa! 

— Bun! Bun de tot! Te rog să controlezi cum convine unor 
ziare să apară cu un leu. De unde banii? j 

— O voi face!... După aceea, voi militariza universitatea. In 
fiecare duminică voi pune pe studenţi să facă exerciţii de tir! 

— Ca să te nimerească mai bine! făcu Arghir, care de data 
aceasta nu mai putea fi de acord cu Trişcă. 

— Nu! Ci ca să aibă o preocupare şi o pregătire! 

— Care şi pentru ce? 

— Pentru a apăra graniţele. 

— Impotriva cui? 

— Impotriva duşmanilor! 

— Domnule Trişcă, nu uita că deocamdată principalii noştri 
duşmani sunt legionarii, care trag cu revolverul. 

— Vom lua măsuri! Am arestat pe toţi conducătorii... Pe 
Aureliu Cziucziewicz, pe Zizi Grăniceru, pe lonescu-Ciurcheni, pe 
Precup, pe Lulu Malacu, pe Mătase, pe Cantemireanu, pe 
Prapală, pe Naie Naie... A 

— Ba, să ştii că pe Naie îl apăr! Il apăr! Garda de fier e una... 
şi Naie e alta. Naie este o glorie a ştiinţei noastre... Pe Naie îl 
apăr... E ruşinos ca un savant ca Naie să scrie o carte de filosofie 
sub paza jandarmilor! 

— Bine, domnule profesor î zise Trişcă. După câte înţeleg, 
dumneavoastră sunteţi pentru destindere, numai dacă-i dăm 
drumul lui Naie! Voi supune imediat cazul regelui! Dacă regele 
aprobă... 


Pe Arghir începu să-l furnice pielea de spaimă. Cum de n-a 
înţeles că Naie, prietenul regelui, n-a putut fi arestat decât cu 
voinţa regelui - şi că a pretinde lui Trişcă eliberarea lui Naie este 
a se pune împotriva însăşi voinţei regale! Descumpănit, Arghir 
bâlbâi: 

— Dar nu m-ai înţeles, domnule Trişcă! Eu nu condiţionez 
destinderea de eliberarea lui Naie! Subscriu la destindere de pe 
acuma, cu ambele mâini. Cât despre Naie, regele nostru este un 
rege înţelept şi se va putea conduce singur după legile dreptăţii 
şi fără îndemnurile şi îndrumările mele! 


x 


Cel mai dârz dintre toţi, se ţinu Jugănaru: 

— Dacă e vorba să ne destindem, domnule Trişcă, nu înţeleg 
de ce noi, naţional-ţărăniştii, ne-am destinde cu voi liberalii şi nu 
ne-am destinde mai bine cu naţional-ţărăniştii! 

Nu era o inspiraţie de moment, ci o idee pe care o rumega de 
câtăva vreme şi care acuma se cristalizase. In faţa reacţiunii 
care creştea, Jugănaru era mai mult ca oricând hotărât să ridice 
drapelul democraţiei - şi să regrupeze în jurul acestui drapel pe 
toţi fiii rătăcitori naţional-ţărănişti. Totuşi, Jugănaru poate nu s-ar 
fi hotărât să treacă imediat la acţiune, dacă Trişcă n-ar fi venit la 
el să-i propună o destindere între partide, ca un mijloc de 
apărare împotriva gloanţelor gărzii de fier. De destindere cu 
liberalii, Jugănaru se temea mai mult decât de gloanţe. De 
gloanţe, dacă ai noroc, scapi. Dar de liberali, dacă încapi pe 
mâna lor, poţi să-ţi iei, pe veci, rămas bun de la putere. Speriat, 
deci, Jugănaru începu lupta pentru destinderea între național- 
ţărănişti şi naţional-ţărănişti. 

— Am fost, sunt şi voi fi, declara el pe la întruniri, pentru 
democraţie. Dar prin democraţie înţeleg nu democraţia învechită 
şi ruginită, ci o democraţie nouă, proaspătă, activă, dinamică. Pe 
scurt, domnilor, o democraţie corijată. 

Democrat o viaţă întreagă, nu putea suferi să vadă 
democraţia - obiectul dragostei lui - ruginită şi învechită, ci 
niţeluş corijată, după cum cereau noile vremuri. 

Pentru această democraţie corijată, Jugănaru găsi îndată un 
suflet înţelegător în doctorul Bratu, şeful partidului țărănesc, 
care găsi şi el că numai unită, democraţia ar putea da la cap 
guvernului naţional-liberal. 


— Ai dreptate, frate Jugănarule! Tu ai 29 de scaune în Cameră 
şi eu 11. Pe când, dacă ne-am da mâna, am avea la un loc 40. 40 
nu-i nici 29, nici 11. E 40! 

Reîntoarcerea lui Bratu în partidul naţional-ţărănist fu 
sărbătorită la clubul national-tărănist ca un triumf al democraţiei. 

— Noi suntem un partid de progres, un partid de crez. Zace 
aici ceva, în capetele noastre. Ceea ce dă farmecul vieţii noastre, 
e că ne-am considerat şi ne considerăm o familie. Legăturile 
noastre de inimă nu s-au rupt niciodată. Sunt mişcat când îl văd 
pe fratele 
meu din totdeauna, pe doctorul Bratu, din nou în casa noastră 
părintească naţional-ţărănistă. 

La aceasta, doctorul Bratu răspunse cu ochii în lacrimi: 

— Dacă Jugănaru, vechiul meu frate de cruce, a spus că e 
mişcat, el, pe care-l consider un spirit mai ponderat şi mai 
pozitiv, veţi înţelege de ce eu, care sunt sentimental, mă simt 
copleşit de o profundă emoție... Intre noi, de fapt, n-a existat 
niciodată vreo duşmănie personală. V-am combătut pe chestiuni 
de interes general... 

Jugănaru îl trase de mânecă şi-i şopti: 

— Las-o încurcată!... Fii numai sentimental! 

— „însă dragostea profundă dintre noi, a rămas tot timpul 
profundă. Am rătăcit pe toate mările şi am uitat acasă pe 
Penelopa. Dar Penelopa ţesea necontenit pânza solidă şi trainică 
a democraţiei. Vă găsesc trupeşte mai bătrâni cu şapte ani, de 
când lipsesc dintre voi. Dar vă găsesc sufleteşte înarmaţi cu 
acelaşi elan, cu acelaşi curaj şi cu mult mai mare experienţă. Pe 
fratele Jugănaru îl iubesc cum l-am iubit din primul moment. Faţă 
de domnul Dacu am o dragoste ce nu s-a clintit. Aceeaşi 
dragoste o am şi pentru celălalt mare bărbat de stat Crai- 
Voievod, care, din păcate, nu e aici, dar pe care îl asigur că 
sufletul meu e alături de al lui. Acum toţi avem spade puternice 
pentru apărarea democraţiei: spada unei democraţii corijate, cu 
care vom lupta până la moarte! 


x 


Uşa nu se mai închidea niciodată în celula lui Aureliu 
Cziucziewicz. Zeci de avocaţi veneau, plecau, iar veneau, iar 
plecau şi nu-l lăsau pe «căpitan» să se odihnească o clipă. Cât 
zbiera el: 


— Lăsaţi-mă în pace! Sunt şi eu avocat şi ştiu ce am de spus! 

Degeaba! 

— Eşti tu avocat! îi răspundeau ei. Dar eşti un nerod. Nu ştii ce 
să răspunzi! Procesul e mare. Chestii complicate!... Franţa!... 
Anglia!... Ai fost denunţat! 

— Cine mi-a făcut-o? 

— Se pare că Mătase! Aşa spune Ciurcheni! Nu-i nimeni sigur! 
„„. Dar altul nu putea fi... S-au spus multe care nu se cuvenea să 
se afle! 

— Dar cam ce s-a spus? 

— De pildă, că în decembrie 1933, a venit pielarul Costică 
Sofian la Zizi Grăniceru şi i-a dat douăzeci de mii de lei să pună 
pe un legionar să-l ucidă pe Schnitt cu care este în ceartă. Asta-i 
una!... A doua, că la început vroiai ca pe Muică să-l ucidă 
Mătase, nu ăştia. Dar Mătase a refuzat şi atunci l-ai ameninţat 
că-l dai afară din gardă şi că nu-ţi iei nicio răspundere dacă i se 
întâmplă ceva... A treia, că după ce Muică a fost ucis, tu l-ai 
chemat pe Mătase şi i-ai spus că dacă vrea să se reabiliteze şi 
să-şi reia locul în gardă, atunci să facă bine şi să arunce în aer 
dricul lui Muică, la ieşirea din Ateneu... 

Cu ochii mari, fioroşi, Aureliu răcni: 

— A îndrăznit Mătase să... 

— A îndrăznit! Dar mai e o chestie delicată la mijloc: el şi alţii 
ca el au început să întrebe în gura mare, unde ai dormit în 
noaptea de 30 decembrie, când Muică a fost asasinat!... Că 
dinadins ai lansat zvonul, ba că te-ai fi ascuns la legația 
germană, ba că ai trecut graniţa în Germania. In realitate ai 
rămas aici!... Şi asta întreabă ei: unde te-ai ascuns în noaptea de 
30 decembrie? La cine ai dormit în noaptea de 30 decembrie? 

— Da' ei ce zic? întrebă, şiret, Aureliu. 

— Ei zic că ai fi dormit la o doamnă B. din strada Nicu Vodă nr. 
13. 

— Şi eu ce să zic? 

— Să nu zici nimic! Să zici că n-ai niciun amestec în afacerea 
asta şi că regreţi moartea lui Muică, pentru că a fost bun român. 


x 


După ce fură interogaţi cei trei acuzaţi ca asasini materiali ai 
lui Muică, tribunalul trecu la asasinii morali. 
Audierea lui Aureliu - judecat ca prim autor moral al 


asasinatului - fu pentru public o mare decepţie. Fiecare era sigur 
că Aureliu nu va vorbi, ci va împroşca tribunalul cu focuri de 
mitralieră. Când colo, Aureliu nu părea de loc fioros. Tânăr, 
chipeş, cuminte şi cu desăvârşire nevinovat. 

— Resping ideea de complot, zise el, pentru că noi nu lucrăm 
pe plan prezent! Nu dorim să guvernăm acum, pentru că nu 
suntem pregătiţi. Ne dăm seama că suntem tineri. Noi facem 
operă de educaţie pentru viitor. România nouă vrem s-o cucerim, 
nu s-o luăm cu sila. Dacă această Românie nouă, pe care o voim, 
ni s-ar da gratuit, dacă ni s-ar face cadou, am refuza-o. Noi vrem 
o Românie în care să putem rezolvi, cu ajutorul naţiei, toate 
problemele mari: problema moţilor, problema maramureşenilor, 
problema aromânilor, problema invalizilor, problema văduvelor, 
problema orfanilor, problema românilor de peste hotare, 
problema  jefuitorilor banului public, problema sinecuriştilor, 
problema  politicianismului, problema jidănească, problema 
României econome... Sufletul creştin trebuie schimbat. Ne 
trebuie o Românie economă. Ce poate zice de noi străinătatea, 
căreia îi cerem credit, când împărţim în fiecare ajun de sărbători 
jucării de zeci de milioane! 

— Dar cu uniformele ce este? 

— Nimic! Ne-a plăcut să fim în uniformă. Mai sunt şi alte 
organizaţii uniformiste în ţară. 

— Şi fondurile? 

— N-avem fonduri! Se spune că Hitler ne dă fonduri. Nu-i 
adevărat! Se spune că am fi fabricat bani falşi la Răşinari. Nu-i 
adevărat. Se spune că avem o echipă a morţii. Nu-i adevărat. 

— Totuşi, există o echipă a morţii... 

— Este o glumă! Denumirea asta şi-au luat-o douăzeci de 
camarazi de-ai noştri, din fantezia lor. Au mai fost şi alte echipe. 
Una se numea «Ce-ţi pasă», alta «Aşteaptă»! 

— Dar cu limbajul pe care-l folosiţi în scrisorile voastre? 

— Tot o joacă! Este o amintire de pe vremea când urmam 
şcoala militară de la Mănăstirea Dealului! 

— Dar de ce-i ziceţi gărzii de fier «legiunea arhanghelilor 
Mihail şi Gavril»? 

— Şi asta e o amintire de la Mănăstirea Dealului, unde se 
păstrează craniul lui Mihai Viteazul! 

— Şi de ce te-ai ascuns în noaptea de 30 decembrie, că n-ai 
putut fi găsit de poliţie? 


— Nu m-am ascuns! Eram în ajun de sărbătoare şi pentru că 
nu vroiam să fiu singur, m-am dus la un prieten să stau de vorbă 
cu el. Şi fiindcă s-a făcut târziu, am rămas acolo să dorm! 

— Ce părere ai despre asasinarea lui Muică? 

— Sunt creştin şi regret sincer că a fost împuşcat. Era bun 
român! 

Al doilea autor moral, în ordinea importanţei, era generalul 
Zizi Grăniceru, care vorbi, clipind mereu, şugubăţ, din ochi, către 
membrii tribunalului: 

— Eu, onorat tribunal, sunt un om serios. Nu mint. Să-i sară 
ochii cui minte. Eu sunt un om sănătos. De când am fost bolnav 
în copilărie de febră tifoidă, n-am mai fost bolnav toată viaţa nici 
de guturai. Dar îmi place să glumesc, pentru că sunt un om 
vesel. O dată, cu ani în urmă, am intrat la Capşa, călare pe 
umerii unui prieten. A râs lumea, am râs şi eu. Am făcut rău cu 
asta? Altă dată, stăteam în fotoliu la teatru şi am văzut un amic 
în lojă la etajul întâi. M-am căţărat pe stâlp şi am ajuns până la 
el. Am făcut rău cu asta? Pe front, cred că ştiţi că nu mi-a fost 
frică de nemți. Când s-au apucat să-mi atace cu tunurile poziţia, 
m-am întors cu spatele la ei, mi-am dat jos pantalonii şi m-am 
pus pe vine: na, bombardaţi! Sunt un om vesel. De aia am şi 
denumit asociaţia noastră: «La politicianul vesel». Cu glume 
câştigi pe român, nu cu băţul. Rău n-am făcut în viaţa mea, 
nimănui... 

— Dar se spune că în casa dumneavoastră s-a pus la cale 
complotul împotriva lui Muică! 

— Cine zice, minte! In casa mea nu permit să se pună la cale 
comploturi împotriva oricui o fi, cu atât mai puţin putea fi vorba 
despre un complot împotriva lui Muică, pe care l-am stimat, 
pentru că era bun român! 

Veni apoi la bară, al treilea autor moral, romancierul lonescu- 
Ciurcheni. 

— Ati avut relaţii politice cu Aureliu Cziucziewicz? 

— Eu nu fac politică! răspunse lonescu-Ciurcheni. 

— Totuşi aţi candidat pe listele gărzii! 

— Da! Au făcut-o şi alţii! Dar eu n-am candidat ca membru al 
gărzii, ci ca invitat al lui Aureliu Cziucziewicz, pe care-l cunosc. 
Pe ceilalţi acuzaţi, nu i-am văzut niciodată. Sunt prieten numai 
cu intelectualii. Pe banca acuzării sunt numai trei intelectuali: Eu, 
Precup şi Zamfir Vasilescu. 


— Păi sigur! sări Zizi Grăniceru, roşu de indignare. Noi 
ăştialalţi suntem nişte tâmpiţi! 

— Dar ce părere aveţi despre asasinarea lui Muică? 

— O regret, pentru că Muică era bun român! 

Tribunal ascultă apoi pe martori. Din partea acuzării fusesersă 
chemaţi 45. Din aceşti 45, 12 s-au recuzat ei înşişi. Au rămas 37. 
Din aceşti 37, 11 au fost recuzaţi de apărare. Au rămas 26... Din 
aceşti 26, 7 s-au îmbolnăvit. Au rămas 19. Din aceşti 19, 18 au 
răspuns că nu ştiu nimic. A rămas 1. Acest 1 a răspuns că a fost 
chemat la poliţie şi învăţat să răspundă că a auzit cum că 
legionarii s-ar fi gândit că dacă ar putea să organizeze de Paşti 
un pelerinaj la mormântul lui Mihai Viteazul, ar putea, acolo, să... 
Lămurit, tribunalul nici nu-l mai ascultă până la urmă şi lăsă 
întreaga sarcină a acuzării numai pe scama procurorului. Cu 
martorii apărării lucrurile au mers mai greu. Erau 809 şi n-a fost 
recuzat niciunul. Foşti miniştri, ofiţeri superiori, înalţi funcţionari, 
profesori universitari, scriitori şi nenumărați studenţi. Au fost 
audiaţi mai întâi studenţii: 

— Cum te cheamă? 

— Niculae Niculescu! 

— Professia? 

— Student. 

— Din ce trăieşti? 

— Agent de poliţie. 

— Ce ştii? 

— Nu ştiu nimic! 

Altul: 

— Cum te cheamă? 

— lon lonescu. 

— Profesia? 

— Student. 

— Din ce trăieşti? 

— Agent de poliţie. 

— Ce ştii? 

— Nu ştiu nimic! 

Al treilea: 

— Cum te cheamă? 

— Mihai Mihăilescu. 

— Profesia? 

— Student! 


— Din ce trăieşti? 

— Agent de poliţie. 

— Ce ştii? 

— Nu ştiu nimic! 

Zeci şi zeci de martori, dădeau aceleaşi răspunsuri: studenţi... 
agenţi de poliţie... 

— Dar de ce i-a adus apărarea, dacă nu ştiu nimic? 

— Ca să spună că nu ştiu nimic. 

La urmă, fură ascultați martorii importanţi ai apărării: şefii 
politici ai partidelor de opoziţie. 

Intrebat cum consideră dizolvarea gărzii de fier din punct de 
vedere legal şi politic, mareşalul Neaţă, şeful partidului 
poporului, răspunse: 

— N-am pe ce să mă bazez pentru a-mi exprima o părere 
definitivă asupra dizolvării. Pot să vă spun că am avut nu de mult 
o lungă convorbire cu Aureliu Cziucziewicz. Mi-a propus o 
colaborare. L-am întrebat ce urmăreşte el cu garda lui. Mi-a 
răspuns că garda lui vrea însănătoşirea României. l-am arătat că- 
mi pare bine, pentru că asta vreau şi eu. Dar nu ne-am înţeles pe 
chestia scaunelor. 

— Dar pe generalul Grăniceru îl credeţi capabil de complot? 

— Nu! Se poate ca uneori, fiind înfuriat, să procedeze cu 
violenţă, dar de un complot nu-l cred capabil! 

Aureanu, şeful partidului uniunii agrare, fu întrebat ce crede 
despre garda de fier. 

— Ştiu că garda nu mă simpatizează! răspunse el. 

— Dacă aţi fi fost dumneavoastră ministru de interne, în locul 
lui Muică, ce-aţi fi făcut gărzii de fier? 

— Dacă aş fi fost ministru de interne, aş fi încercat mai întâi 
să fac cu ei un cartel. Dacă nu aş fi reuşit, i-aş fi lăsat liberi să-şi 
ducă în voie campania electorală, dar vă asigur că n-ar fi pătruns 
în parlament decât 7—8 inşi dintre ei. 

Chemat ca martor de tribunal, lulian Dacu veni la proces cu 
sabia democraţiei corijate, scoasă din teaca naţional-ţărănistă 
împotriva reacţiunii naţional-liberale. 

— Profesia, domnule Dacu? 

— Proprietar! 

— Socotiţi că dizolvarea gărzii de fier e ilegală şi inoportună? îl 
întrebă apărarea. 

— O socotesc ilegală şi inoportună. Este ilegală, pentru că nu 


se sprijină pe niciun text din constituţie - şi inoportună pentru că 
politiceşte nu ajută la nimic. 

Apăru în sfârşit şi Crai-Voievod, cu drapelul democraţiei 
corijate larg desfăcut. 

— Profesiunea? 

— Proprietar! 

— Ce credeţi despre garda de fier? 

— İn 1928, când am venit pentru întâia oară ministru de 
interne, mişcările studenţeşti erau în toi. Era de datoria mea să 
menţin ordinea. Mi-am adus aminte că am fost şi eu cândva 
student şi am luat contact cu capii studenţimii, prin şeful meu de 
cabinet Michiduţă, care avea şi părţi bune şi părţi rele, şi le-am 
spus: Băieți, eu nu vreau să scot armata împotriva voastră. 
Armata e făcută să apere ţara de duşmani, nu să împuşte pe cei 
mai buni fii ai noştri. Vă dau, aşadar, toată libertatea. Faceţi ce 
vreţi, numai să fie linişte. Am stat de vorbă apoi de mai multe ori 
cu domnul Aureliu Cziucziewicz. L-am rugat să-mi lămurească şi 
mie misterul care există în mişcarea sa şi i-am arătat că o 
doctrină antisemită nu se poate construi. Eu nu sunt antisemit. 
Evreii nu vor să mă creadă. Totuşi, le-am dovedit-o. In 1930 i-am 
sfătuit pe evreii noştri să stăruie pe lângă evreii americani să ne 
dea câteva milioane de dolari şi le garantez liniştea. Le-am făcut 
propunerea aceasta numai din simpatie pentru ei. Dar ei nu m- 
au înţeles şi n-au făcut nimic. Mi-a părut rău, dar am rămas 
filosemit. De aceea am stat de atâtea ori de vorbă cu domnul 
Aureliu Cziucziewicz, ca să-l pot controla şi să nu-l las să facă 
pozne. Şi domnul Aureliu Cziucziewicz mi-a promis că nu se va 
atinge de evrei. Am fost, deci, foarte amărât, în vara lui 1930, că 
s-a dat foc Borşei. Am crezut că domnul Aureliu nu se ţine de 
cuvânt şi că ar fi prefăcut Borşa în cenuşă pentru că ar fi târg 
evreiesc. Dar când am auzit chiar din gura domnului Aureliu: 
«Domnule ministru, vă dau cuvântul meu de onoare că n-am dat 
foc Borşei pentru că ar fi târg evreiesc, ci pentru că e târg 
comunist!» mi-am dat seama că domnul Aureliu este un bun 
român şi un om de cuvânt şi m-am bucurat mult. Ca şi mine, 
domnul Aureliu n-are nimic cu evreii, ci numai cu comuniştii! De 
asta-l iubesc. Se afirmă că i-aş fi dat bani. Fireşte că i-am dat. De 
ce să nu-i dau? Nu este şi el român ca şi noi? Dar de ce i-am dat? 
Pentru căminul studenţesc de la laşi. Şi i-am mai dat! De ce să 
nu-i dau, când el vrea binele ţării şi-şi pune viaţa în joc să scape 


ţara de comunişti? Se zice, apoi, că eu aş fi redactat manifestul 
gărzii de fier. Nu-i adevărat! Domnul Aureliu mi-a adus 
manifestul doar să-l văd şi la nevoie să-l corijez! L-am citit şi am 
adăugat numai vreo trei-patru cuvinte! Asta nu se cheamă că aş 
fi autorul manifestului ci, în cazul cel mai bun, un colaborator! 
Eu, domnilor, trebuie să ştiţi, iubesc tineretul şi-l ajut cum pot, 
aşa că sunt mândru să afirm că mă consider părintele spiritual al 
gărzii de fier, ba, ceva mai mult, naş al gărzii de fier. Cât despre 
moartea lui Muică, o regret profund şi-mi pare bine că toţi 
conducătorii mişcării gardiste o regretă la fel de profund! 

__ Termină, se înclină în faţa curţii şi se îndreptă spre ieşire. 
intreaga sală şi toţi membrii curţii se ridicară şi rămaseră în 
picioare, în semn de respect, până ce fostul prim ministru 
naţional-ţărănist trecu pragul şi dispăru. 


x 


Prin fereastra deschisă, voievodul Mihai auzea ciripitul 
vrăbiilor care se scăldau cu voluptate în razele soarelui de 
aprilie, dar nici nu se gândea să coboare în parc unde-l aşteptau, 
cu mingea, colegii de clasă. Avea ceva mai bun de făcut: să 
citească ziarele. Printre altele, voievodul Mihai moştenise 
pasiunea lui Carol Il, voievodul culturii, pentru romane polițiste. 
Cu atât mai mult se bucura prinţul dacă romanele acestea 
polițiste se sprijineau pe realităţi. Or, aproape zilnic, pe pagini 
întregi, cu fotografii de cadavre şi de asasini, presa publica 
reportaje asupra crimelor şi jafurilor de pe întreg cuprinsul ţării. 
Dar reportajele de azi erau pentru voievodul Mihai mai 
senzaţionale ca oricând, pentru că cei doi eroi ai crimei erau şi 
de o vârstă apropiată de a lui şi elevi ai liceului Lazăr, căruia-i 
aparţinea clasa lui princiară. Voievodul citea, dar era atât de 
surescitat, încât nu-şi găsea locul nici pe scaun, nici pe divan, 
nici pe pervazul ferestrei. Trăia, palpitând din toată făptura lui de 
adolescent curios şi dornic să facă tot ce-i dictează impulsiunile 
lui năvalnice şi necontrolate, fiecare amănunt al asasinatului. 
Ucigaşii erau doi băieţi de familie. Tatăl unuia era consilier de 
curte, iar al celuilalt era avocat. Aveau ce mânca - aşa că nu 
pentru mâncare au ucis, ci pentru aventură. Şi au plecat în 
căutare de senzaţii, înarmaţi cu de toate: cu câte un revolver, cu 
o daltă, cu o lampă electrică de buzunar, cu măşti. Au pândit 
victima, din stradă. Au aşteptat până au văzut că se stinge 


lumina din dormitor şi au mai lăsat să treacă o jumătate de oră, 
pentru ca omul să poată adormi. Au sărit apoi gardul, au 
demontat o fereastră, au pătruns în birou, în sufragerie, în hol - 
dar n-au găsit nimic: doar două-trei creioane şi un stilou. 

— Ah! făcu Mihai, izbind cu pumnul în gazetă. Ghinioniştii! 

Rămânea dormitorul. Unul s-a strecurat înăuntru, iar celălalt a 
rămas să stea de pază la uşă. Victima, un om zdravăn, s-a trezit 
tocmai atunci - şi s-a năpustit asupra lor. Dar băieţii au tras în el 
şi au fugit. Din zăpăceală, unul şi-a pierdut în hol pălăria şi 
ochelarii. Pălăria a fost găsită de poliţie şi expusă pe Calea 
Victoriei, în vitrina unei librării, pentru ca doar-doar s-o găsi 
cineva să identifice pe cel care o purtase. 

Ucigaşii s-au despărţit, s-au dus fiecare acasă la el, să se 
culce, au dormit liniştiţi şi a doua zi au venit la şcoală, unde au 
asistat la cursuri, atenţi şi cuminţi. Erau formidabili! For-mi-da- 
bili!... Dar nu numai ei, ci şi toţi colegii de clasă... Amănuntul îi 
dădea prinţului fiori de entuziasm: din prima zi, ceilalţi elevi 
spuneau unuia din asasini: «pălărie»... Era cel care-şi pierduse 
pălăria... Toţi, prin urmare, ştiau că el este asasinul, dar niciunul 
din ei n-a vrut să-l denunțe. Se mulţumeau să glumească. 
Glumeau prieteneşte pentru că-l admirau toţi. 

— Aştia sunt oameni! îşi zise Mihai. Adevăraţi oameni! 

Aşeză cu grijă teancul de gazete, se uită pe fereastră şi se 
hotărî să coboare în parc. Pe sală, se întâlni cu generalul Spiru 
Maramă, prefectul capitalei, care părea foarte grăbit. Când îl 
văzu pe Mihai, se opri: 

— Alteță, dacă nu ştiţi, am onoarea să vă raportez eu. 
Procesul s-a terminat. Au fost condamnaţi numai cei trei asasini 
ai lui Muică. Cziucziewicz şi toţi ceilalţi au fost achitaţi. 

De bucurie, Mihai nu se mai putu stăpâni: 

— Ura! Trăiască tata! 

Spiru Maramă luă poziţia de drepţi şi răcni, ca la paradă: 

— Trăiască regele! Ura! 

Apoi, către prinţ: 

— Mă iertaţi, alteţă, dar trebuie să plec la Sinaia, îndată. 
Poruncă de la maiestatea sa regele... De azi înainte, poliţia 
oraşului Sinaia trece iar sub ordinele mele. 


XV 


— Bagradian la Berlin! Ce caută Bagradian la Berlin? 
Bagradian e secretarul general al partidului naţional-ţărănist! Ce 
caută un reprezentant al democraţiei național-țărăniste la 
hitleriştii de la Berlin? 

Era de necrezut! Urla Capşa, urlau partidele politice, urla 
presa democratică! Bagradian la Berlin!... Bagradian ţine la 
Berlin o conferință despre România, sub auspiciile universității 
din Berlin, care a dat foc anul trecut tuturor cărților cu conținut 
democratic! 

Bagradian vorbeşte despre criza în produsele agricole şi 
despre necesitatea de a se încheia acorduri economice între 
statele agrare şi cele industriale, fără să-l supere că sunt de faţă 
membri ai guvernului nazist, profesori nazişti, economişti nazişti, 
oameni politici nazişti, studenţi nazişti - numai public nazist. 
Bagradian a acceptat ca la dineul organizat în cinstea lui de 
către legația română din Berlin, să vină însuşi Göring, primul 
ministru al Prusiei şi Krossyk-Buelow, ministrul de finanţe al 
Germaniei, şi Schacht, preşedintele Băncii Reichului... Bagradian 
a acceptat ca von Neurath, ministrul de externe al Germaniei, 
să-i ofere un dineu... Bagradian a acceptat ca Schacht să-i ofere 
şi el un dineu... Bagradian a acceptat toate onorurile acestea... 


Ce a căutat Bagradian la Berlin? Ce a urmărit Bagradian cu vizita 
lui la Berlin? 

In timp ce-şi desfăcea bagajele, Bagradian asculta pe 
Jugănaru care-i povestea cât de surprinsă a fost lumea pe aici de 
călătoria lui la Berlin - şi era îngrijorat. Ştia că toţi duşmanii lui, 
indiferent din ce tabere ar fi - de dreapta ori de stânga - vor sări 
pe el să-l sfâşie în bucăţi, pentru că l-au prins cu mâţa în sac. S-a 
demascat! Jură pe democraţie, atacă partidele de dreapta, dar 
când îi ajunge cuțitul la os, face şi el ce fac toţi ceilalţi: aleargă la 
Berlin să-i pupe picioarele lui Hitler. 

Lui Bagradian îi venea să plângă de necaz. Cine pune la 
îndoială sentimentele lui este un adevărat criminal. Un câine! Un 
monstru! Ca şi cum el s-ar fi dus la Berlin cu dragă inimă şi din 
proprie iniţiativă! Ce oameni, ce oameni! Să condamne, aşa, fără 
să se întrebe de ce şi în ce măsură e vinovat! A plecat la Berlin. 
E un fapt! Dar numai el ştie cât de greu s-a hotărât să 
întreprindă această călătorie. Dacă ar fi fost după el, nici în 
ruptul capului n-ar fi făcut-o. Dar i-a impus-o partidul. 
Imperativele politice deveniseră în ultima vreme atât de 
presante, încât a trebuit să se încline în faţa voinţei partidului. 
Altă soluţie nu exista. La început, şi Dacu, şi Jugănaru, şi Bratu, şi 
el, au sperat că după o lună-două, regele va acorda lui Trişcă 
colanul ordinului Ferdinand | - şi-l va da pe uşă afară. Dar 
speranţele lor au fost crunt înşelate. Trişcă se ţinea bine în şa. 
Dacu, Bagradian, Jugănaru şi Bratu s-au speriat şi au început să 
strige că asta-i dictatură şi că nici poporul român, nici ei nu vor 
dictatură. 

— Poporul român nu vrea, nu cere, n-are nevoie de dictatură! 
zicea Bratu, bătând cu pumnul în tribună. La noi nu se poate 
spune că democraţia a dat faliment, pentru că noi nici n-am avut 
până acum democraţie adevărată. Abia acum se ivesc zorile ei. 
Şi ca s-o împiedice să răsară, se încearcă de către unii 
instaurarea unui regim de dictatură. Să încerce, dar se vor izbi 
de piepturile noastre, ca de nişte stânci de granit. 

Ca să moaie inima lui Carol, zicea şi Jugănaru: 

— La noi dictatura nu poate prinde, când avem un rege tânăr 
şi muncitor. Dictatura lui Aureanu, sau a lui Traian Săpunaru, 
este bună numai pentru bucătăresele de la palat. 

Dar şi asta a fost degeaba. Trişcă mergea înainte - şi regele 
nici nu se mişca. S-au sfătuit Dacu, Jugănaru, Bratu şi Bagradian 


ce să facă şi au căzut de acord că trebuie să încerce din nou o 
apropiere de liberali. Era tocmai bine, pentru că şi la liberali 
creşteau nemulţumirile. Dinu Viziru, noul şef naţional-liberal, era 
supărat pe Trişcă, şeful guvernului, pentru că ar trăda linia 
Vizirilor şi s-ar ţine tot mai mult de poruncile regelui. S-au întâlnit 
Jugănaru cu Dinu, au stabilit, în mod ferm, pe cuvânt de onoare, 
că de aci înainte vor reveni la tradiţia istorică de sub vodă Carol 
l: eu patru ani... tu patru ani... eu patru ani... tu patru ani şi aşa 
mai departe... Apoi, ca încheiere, naţional-ţărăniştii au declarat 
public că vor sprijini pe naţional-liberali să guverneze în linişte. 

— Este, din partea noastră, un gest de o mare frumuseţe 
morală! spuneau chiar naţional-ţărăniştii. 

Socoteala a fost bună. Dar treaba a ieşit prost. Credea şi 
Bagradian, ca şi ceilalţi amici din conducere, că Trişcă nu mai 
are mult de trăit - aşa că de ce nu şi-ar asigura de pe acuma, 
prin acest gest de o mare frumuseţe morală, recunoştinţa 
liberalilor care azi-mâine vor fi iar în opoziţie? Până la un anumit 
punct, optimismul naţional-ţărăniştilor a fost întemeiat; într-o zi, 
mult aşteptata criză de guvern s-a produs. Mare a fost bucuria 
lui Dacu, a lui Jugănaru, a lui Bratu, a lui Bagradian. Trişcă zvânlit 
pe culoar, ca Miţa, Margareta ori Margot - şi naţional-ţărăniştii, 
poftiţi la palat! Cinci ore, însă, le-a fost de ajuns să se trezească: 
nu la o schimbare de guvern s-a gândit regele, ci la o simplă 
remaniere. Cât despre Trişcă, în loc să iasă mai mic din afacerea 
aceasta, a ieşit încă şi mai mare. Pe lângă funcţia de prim 
ministru, Trişcă primea şi portofoliul războiului. 

Trişcă la război? Era grav. Mirosea a stabilitate! Ministerul 
războiului însemna înzestrarea armatei, însemna sufletul regelui, 
cugetul regelui, viaţa regelui... Inzestrarea armatei! Chestie 
gingaşă înzestrarea armatei, când şi un copil ştie că armata e 
baza!... Şi Trişcă era categoric: 

— Totul pentru armată, nimic ce n-ar fi pentru armată! 

Situaţia devenea desperată. Numai un act curajos mai putea 
salva partidul  naţional-ţărănist din ghearele mizeriei 
opoziţioniste, a declarat Jugănaru într-o discuţie intimă cu Dacu 
şi Bagradian. Aici trebuie lovit departe. Nu în rege. Ar fi prea 
puţin. Ci direct în francezi şi englezi. Actul va fi cu atât mai 
eficace cu cât vine de la naţional-ţărănişti, singurii stegari ai 
democraţiei române - singurii apărători credincioşi ai alianţei cu 
Franţa şi Anglia. Un factor responsabil al partidului național- 


țărănist trebuie să se ducă la Berlin, să stea de vorbă cu 
hitleriştii. Asta-i va speria pe englezi şi francezi, care vor înţelege 
că dacă-l mai lasă pe Carol să-şi facă de cap şi să ţină la putere 
pe liberali, totul e pierdut aici pentru democraţie. Cel mai indicat 
să-i reprezinte pe naţional-ţărănişti la Berlin era Bagradian, 
secretarul general al partidului. Om cu carte, expert în 
problemele economice, bun cunoscător al limbii germane, destul 
de abil în a spune multe fără să spună nimic, Bagradian îşi va 
împlini cu cinste sarcina de a sta de vorbă cu hitleriştii, spre a-i 
pune pe gânduri pe francezi şi englezi. 

Bagradian s-a supus, a plecat, şi-a împlinit misiunea... şi 
acuma trebuie să dea socoteală nu partidului, ci lumii întregi. 

— Ce ne facem, Jugănarule? îl întrebă el, necăjit, pe Jugănaru. 

Jugănaru i se uită ţintă în ochi: 

— Fă numai ce-ţi dictează conştiinţa. 

Bagradian avu, în mai puţin de un sfert de oră, ocazia să facă 
numai ceea ce-i dictează conştiinţa, când i se anunţă amicul 
Nectarie. 

— Ce faci, nene? îl interogă Nectarie mai mult cu rânjetul, 
decât cu vorbele. Ai sosit de la Berlin? 

— Am sosit! 

— Dar ce ai căutat acolo? 

Aceeaşi întrebare: ce a căutat acolo! Scos din fire, Bagradian îi 
răspunse repezit: 

— Nu ştiu ce găsiţi voi grav în vizita mea la Berlin. Am vorbit 
despre industrializare şi reagrarizare. N-am făcut nicio declaraţie 
politică. N-am căutat niciun contact politic. 

— Dar cu Göring ai stat de vorbă? Dar cu Schacht? Dar cu 
Krossyk-Buelow? 

— Asta am făcut-o pentru informaţia mea personală. 

— Şi banchetele alea? 

— Au numai semnificaţia curtoaziei internaţionale. 

— Ce vorbeşti? Vasăzică, oricine vine din România în ţara în 
care nu ai voie să mănânci decât un singur fel de mâncare, i se 
dau banchete. Aşa, de pomană! 

— De pomană! zise, convins, Bagradian. 

— Chiar dacă ar fi comunist? 

— Nu! 

— Chiar dacă ar fi catolic? 

— Nu! 


— Chiar dacă ar fi evreu? 

— Nu! 

— Chiar dacă ar fi împotriva revizuirii tratatelor? 

— Nu! 

— Chiar dacă ar fi pentru un pact cu Uniunea Sovietică? 

— Nu! 

— Chiar dacă ar fi împotriva ororilor care se comit în lagărele 
naziste? 

— Nu! 

— Care va să zică, nu! Atunci de ce te mai lauzi că te-au 
hrănit de pomană, când nici măcar un pahar de apă nu ti-au dat 
de pomană! Pe tine, naziştii te-au primit... şi te-au primit cu 
atâtea onoruri... pentru că nu eşti comunist, nu eşti catolic, nu 
eşti evreu, nu eşti împotriva revizuirii tratatelor şi nu eşti 
împotriva ororilor! Aşa musafir mai zic şi eu!... Merită banchetele 
şi discursurile alea! 

— Dar nu înţelegi că am venit în Germania numai pentru 
informaţia mea personală? 

— Inţeleg, înţeleg! Dar s-au mai dus şi alţii în Germania 
nazistă pentru informaţia lor personală şi astăzi, dacă n-au fost 
ucişi pe loc, le putrezesc oasele în lagăre sau puşcării. Pe când 
pe tine te-au primit cu banchete şi ţi-au strâns mâna toate 
căpeteniile încârligaţilor de la Berlin. De ce? Probabil pentru că 
veneai în numele democraţiei naţional-ţărăniste! 

— Poţi să-ţi baţi joc de noi, dar să ştii că noi rămânem 
democrați, aşa cum am fost de la început. lar în politica externă, 
partidul nostru rămâne, invariabil, în lagărul antirevizionist! 

Nectarie îşi strecură, din ochii lui mici, o privire care se înfipse 
ca un ac înroşit în inima lui Bagradian: 

— Foarte frumos că mi-o spui mie, amice Bagradian. Vorba e: 
lui Göring i-ai spus-o? 


x 


Ca ministru de externe Titulescu era foarte ocupat: de 
dimineaţă până noaptea târziu trebuia să demisioneze, ori să 
amenințe cu demisia. Ce făcea în politica externă, desfăcea 
guvernul prin politica lui internă. 

Zilnic ministrul Franţei venea să-i pună întrebări - şi el, de 
necaz că nu le poate da niciun răspuns plauzibil, chema pe 
Trişcă la telefon şi ţipa: 


— Am demisionat! 

Ori se ducea la rege. 

— Sire, voi fi silit să demisionez. 

Lucrurile se repetau zilnic - şi uneori de două sau chiar de trei 
ori pe zi. Ziarele îşi făcuseră o rubrică permanentă din demisia 
lui Titulescu: Titulescu va demisiona! Titulescu a demisionat! 
Titulescu revine asupra demisiei, cu condiţia ca... 

Condamnarea numai a celor trei autori materiali ai asasinării 
lui Muică şi achitarea tuturor conducătorilor gărzii de fier a fost 
pentru Titulescu un moment greu. Ministrul Franţei nu şi-a ales 
termenii spre a-i arăta îngrijorarea. 

— Excelenţă, n-avem obiceiul să ne amestecăm în treburile 
interne ale unor ţări străine - şi cu atât mai puţin în treburile 
interne ale unui aliat ca România. Dar garda de fier este o 
organizaţie revizionistă, în primul rând antifranceză, întreţinută 
de Hitler, aşa că fiecare crimă săvârşită de legionari şi 
nepedepsită de dumneavoastră este o încurajare directă dată lui 
Hitler, ceea ce este tot una cu o desconsiderare a intereselor 
Franţei. Dar mai e încă ceva: Franţa încheie tratatul de amiciţie 
cu Uniunea Sovietică. România va trebui să încheie şi ea un 
asemenea tratat cu Uniunea Sovietică. Oare guvernul 
dumneavoastră, excelenţă, crede că se poate crea prin crimele 
şi procesele acestea o atmosferă prielnică unui acord cu 
sovieticii? 

Titulescu a tăcut şi numai după ce ministrul Franţei l-a părăsit, 
şi-a dat drumul nădufului: 

— Demisionez! Am demisionat! Nu mai vreau să ştiu de nimic! 
Mă faceţi de râs! Am ajuns o păpuşă în mâinile voastre!... Plec! 
De data aceasta este irevocabil! 

N-a fost irevocabil. Timp de zece minute regele i-a ţinut 
mâinile între ale lui şi a pus în privirea ochilor lui albaştri atâta 
elocinţă, încât Titulescu s-a lăsat iar convins şi s-a înapoiat iar la 
ministerul de externe, unde peste câteva zile veni iar ministrul 
Franţei să-i pună întrebări: 

— Excelenţă, ce a căutat Bagradian la Berlin? 

Titulescu se supără. Franţa, mă rog, e Franţa. Noi şi Franţa... 
Franţa şi noi... chestia-i limpede! Totuşi, orişicât... să ceri 
socoteală guvernului pentru ceea ce face opoziţia, e cam 
exagerat... 

— Opoziția, zise el, este liberă să facă ce vrea. Noi nu putem 


opri pe Bagradian să se ducă la Berlin, dacă aşa a crezut el că-i 
mai bine pentru interesele partidului naţional-ţărănist! 

— Sunt perfect de acord cu dumneavoastră, excelenţă! îi 
răspunse ministrul Franţei. Asupra lui Bagradian nu puteţi avea 
nicio autoritate legală să-i interziceţi voiajul. Dar asupra 
ministrului român de la Berlin aveţi autoritate, sau nu? Aveţi! 
Atunci cum se face că nu i-aţi interzis lui... cel puţin lui... să-i 
organizeze lui Bagradian un banchet? Cine a dat voie acestui 
reprezentant al dumneavoastră la Berlin să organizeze, în 
genere, un banchet, în cinstea unuia din cei mai crânceni 
opoziţionişti ai regimului naţional-liberal... şi apoi, cine i-a dat 
voie să cheme la acest banchet pe toţi şefii regimului nazist de 
la Berlin? A lucrat ministrul dumneavoastră din proprie iniţiativă? 
In acest caz, de ce nu l-aţi destituit imediat? Şi dacă nu a făcut-o 
din proprie iniţiativă, din iniţiativa cui a lucrat şi din ordinul cui? 

Titulescu nici nu îndrăznea să se uite în ochii ministrului 
Franţei. Se ştia nevinovat, dar cu atât mai mare îi era umilinţa. 
Inainte de toate, îi era ruşine că ministrul român de la Berlin şi-a 
permis să organizeze banchetul fără să-i fi cerut lui, în prealabil, 
avizul, îi era ruşine în al doilea rând că, în genere, un astfel de 
banchet a putut avea loc. Şi, în sfârşit, îi era ruşine că ministrul 
Franţei deţinea anumite informaţii pe care el nu le avea. Din tot 
ce i-a spus, se vedea că ministrul Franţei nu face cu el numai 
speculaţii şi nu insinua afirmaţii pe bază de simple deducţii. Ştia 
ceva ce nu ştia el! Ce? 

Ministrul Franţei citi pe obrazul lui Titulescu ce se petrece în 
sufletul său şi, pentru că erau buni prieteni, îl ajută să iasă din 
încurcătură. 

— Am unele date care-mi dau dreptul să cred că regele nu-i 
străin de afacerea asta. Ideea de a trimite pe Bagradian la Berlin, 
i-a fost sugerată lui Jugănaru de rege. Regele i-ar fi spus că nu-i 
poate aduce pe naţional-ţărănişti la putere, dacă ei vor continua 
să aibă o atitudine inamicală faţă de Hitler. Regele vrea să fie 
bine cu toţi... deci şi cu cei de la Berlin. Cât priveşte banchetul 
de la ambasada română, el a fost montat tot din ordinul regelui. 

— Cred tot ce spuneţi, domnule ministru! răspunse Titulescu. 
Cu o singură rectificare, dar o rectificare categorică: sunt convins 
că regele i-a împins pe ţărănişti spre Berlin, nu pentru a-i chema 
la putere, ci pentru a-i compromite definitiv. După vizita la 
Berlin, nu vor mai îndrăzni să pomenească de democraţie. 


— Pentru noi, francezii, e ţot una dacă regele vrea să dea 
national-ţărăniştilor sarcina de a face un guvern, sau dacă vrea 
să-i compromită. Pe noi ne îngrijorează faptul că şi într-un caz şi 
în celălalt, se află Berlinul la mijloc - şi că, după atâtea partide 
de-ale dumneavoastră, acuma a ajuns să se orienteze şi un 
partid atât de puternic ca naţional-ţărăniştii, spre acelaşi Berlin. 

— Este adevărat! îi răspunse Titulescu. Dar şi Franţa e de 
vină. In timp ce Hitler ne asurzeşte cu propaganda lui, 
propaganda franceză nici nu există. Este necesar ca guvernul 
dumneavoastră să lucreze mai mult în direcţia aceasta. De pildă, 
ce ar fi dacă domnul Barthou ar veni la noi în vizită oficială? Ar fi 
un bun pretext să facem agitaţie în jurul prieteniei noastre cu 
Franţa. 

— Este o idee excelentă! Asta v-ar ajuta să creaţi şi o stare de 
spirit mai favorabilă pentru reluarea relaţiilor diplomatice cu 
Uniunea Sovietică. Intrebarea e: regele va fi de acord? Ce vă 
faceţi dacă regele se opune? 

— Demisionez! îi replică spontan Titulescu. 


x 


Subit, spiritul filofrancez reînvie zgomotos, cel puţin în 
capitală. Pregătirile pentru vizita lui Barthou, ministrul de 
externe al Franţei, ocupau primul plan în preocupările 
guvernului. Broşuri, conferinţe, articole de gazetă, vorbeau 
despre istorica, nezdruncinata, nedezminţita prietenie dintre 
Franţa şi România! Placarde uriaşe chemau milioanele de 
cetăţeni ai ţării să-l iubească pe Barthou, pentru că prin el vor 
iubi Franţa: «Pregătiţi-vă să-l primiţi pe Barthou aşa cum se 
cuvine să fie primit un trimis al Franţei!» 

Regele era în delir. Zeci de corespondenţi ai presei pariziene, 
trimişi în avangardă de către propaganda franceză, se 
îngrămădeau la uşa regelui, să-l vadă şi să-l audă în marile lui 
scene de pasiune pentru Franţa eternă: 

— Am pentru Franţa o afecţiune adâncă. Poate fi dovadă mai 
convingătoare decât faptul că am petrecut în ţara 
dumneavoastră aproape patru ani de exil? Sosirea domnului 
Barthou la Bucureşti este pentru mine un prilej fericit de a afirma 
încă o dată dragostea mea neţărmurită pentru Franţa şi Paris. 
Francezii trebuie să ştie că sunt pentru totdeauna legat de ţara 
lor. Politica externă a României este înainte de toate regală. 


Regele asigură continuitatea ei, deasupra schimbărilor de 
miniştri şi această continuitate se inspiră din tot ce uneşte 
Franţa şi România, adică din cel mai curat spirit democrat. 
Dictatură, eu? Regimul parlamentar a intrat în sângele românilor. 
Orice aş face, n-aş izbuti să li-l smulg. El trebuie menţinut. Eu 
sunt numai împotriva flecărelii sterpe care demoralizează 
națiunea şi împiedică actele diriguitorilor ei. Ca să pun capăt 
acestor certuri, vreau un guvern de concentrare. Toate partidele 
trebuie să formeze un singur partid! Dar nu dictatură! Cum aş 
putea fi acuzat că nutresc intenţii de dictatură, când las să 
funcţioneze în ţară douăzeci şi patru de partide de tot felul: şi de 
dreapta şi de stânga? 


x 


Titulescu deschise gazeta şi, de furie, o făcu mototol şi o trânti 
jos. 

— Cui trebuie asta tocmai acuma? strigă el, în gura mare, deşi 
era singur. 

Prima lui pornire fu să ceară regelui o audienţă şi să-l anunţe 
că se consideră demisionat. Dar gândul că, în mod automat, va 
urma o nouă scenă sentimentală din care va ieşi tot el învins, îl 
paraliză. Să-i ceară socoteală lui Trişcă? Ar fi inutil. Trişcă îi va da 
argumentele regelui. li va vorbi de justiţie. Justiţia nu poate fi 
oprită din mers. E just! Trişcă îi va spune că ţara îşi are legile ei, 
de care nu-i este ruşine, pentru că sunt înscrise negru pe alb în 
coduri sancţionate de parlamente liber alese pe baza unei 
constituţii democratice. Şi asta e just! Trişcă va susţine că 
rejudecarea procesului confirmă onestitatea justiţiei noastre 
democratice, care nu se consideră infailibilă şi care admite că ar 
fi putut să greşească. Este iar just! La fel de just este apoi ca 
Trişcă să nu-i spună că guvernul lui Carol a anulat sentinţa 
Consiliului de război şi a hotărât să judece din nou pe ceferiştii 
de la Griviţa, nu pentru că ar avea oarecari îndoieli, ci numai silit 
de protestele, grevele şi demonstrațiile muncitorimii din ţara 
întreagă. Tot ce-i va spune Trişcă în numele regelui e just. Dar 
de ce şi-au găsit ei ca tocmai acuma, când mai sunt două-trei 
zile până la sosirea în ţară a lui Barthou, să se redeschidă 
procesul? De ce tocmai acuma? Titulescu, care-şi cunoaşte 
partenerii, parcă auzea cum îi sună în ureche răspunsul lui Carol 
sau al lui Trişcă: Nu e niciun «tocmai acum». Este numai o 


întâmplare. Justiţia nu se preocupă de politica externă şi nu-şi 
ajustează termenele după vizita cutărui sau cutărui personaj. 
Justiţia este liberă şi străină de orice directive sau influenţe din 
partea oricui ar fi. Doar pentru aceea îi zice justiţie. Dar, la urma 
urmelor, care este neajunsul? Ce ar putea să vadă Barthou? Că 
sunt judecate nişte bande de bolşevici? Barthou oricum e pus în 
curent încă de la Paris. Pe Barthou procesul nu-l poate 
impresiona în rău. Cunoaşte situaţia noastră - şi cu atât mai 
mult, rolul nostru aici. Nimeni nu ştie mai bine ca el că numai 
datorită atitudinii agresive a Germaniei, reluăm relaţiile cu 
Uniunea Sovietică. Aşa că procesul nu numai că nu este 
inoportun, dar cade într-un moment cum nici nu se poate mai 
potrivit. In consecinţă, Barthou va privi cu ochi buni fastul şi 
entuziasmul cu care este primit. Dar e bine ca Barthou, în afară 
de fast şi entuziasm, să vadă şi dificultăţile crâncene cu care 
avem de luptat, pentru ca Franţa să ne înţeleagă şi să ne ajute. 

— E just, foarte just! se pomeni reflectând, tot în gura mare, 
Titulescu, care, în loc să demisioneze, ridică de jos gazeta 
strânsă ghem, o desfăcu, o netezi cu grijă, se uită lung la ea 
câteva clipe, şi-şi zise curajos: 

— la să văd şi eu ce a fost cu greva aia! 


x 


Rând pe rând, acuzaţii, aduşi în faţa tribunalului militar de la 
Craiova, arătară că «rebeliunea» - cum era calificată, în actul de 
acuzare, greva de la atelierele Griviţa - n-a izbucnit de fapt în 
februarie 1933, ci cu mult mai înainte: în 1930 - şi că n-a fost 
provocată de «bolşevici», ci de concedierile în masă, de foamea 
care a cuprins mii şi mii de familii de ceferişti, de condiţiile de 
muncă, de abuzurile şefilor, de lipsa de interes a direcţiei pentru 
sănătatea muncitorilor. Nu există sală de mese, nu există băi, nu 
există ateliere acoperite, care să apere de geruri, de arşiţă, de 
ploi pe muncitorii de la secţia de reparat vagoane. Salariul - şi 
aşa destul de redus - este mâncat aproape în întregime de 
amenzile arbitrare, de împrumuturile pentru înzestrarea armatei, 
de  şperţurile maiştrilor, care şantajează pe muncitor cu 
concedierea, cu cronometrarea, cu denunţul că-i bolşevic. De 
multe ori, aceşti maiştri nici nu se ostenesc să ceară, ci-şi scot 
singuri partea, din plicul cu salariu al muncitorului. Lucrătorul 
care primeşte 1500 lei pe lună, plăteşte 700 de lei chirie. Cum să 


se mişte cu mărunţişul care-i rămâne după ce i se fac toate 
scăderile astea? Sunt luni când primeşte în mână patruzeci, 
cincizeci de lei. Ce să faci cu banii aceştia? Cu ce să-ţi hrăneşti 
nevasta şi copiii? 

— Vechiul cântec! gândi Titulescu. Nu le ajunge! 

Procesul trecu la cele petrecute în ziua de 16 februarie. 
Comisarul regal susţinea că atacul, în care au fost răniţi şi ucişi 
atâţia muncitori, a pornit de la grevişti. 

— Avem dovada! lată o fotografie! Stâlpii care susţin gardul 
bisericii sunt găuriţi de gloanţe... Asta n-o puteau face decât 
muncitorii care s-au baricadat în atelierele de peste drum. 

— Cunoaştem fotografia şi cunoaştem originea ei! răspunse 
apărarea. Imediat ce greva a fost lichidată şi atelierele au fost 
evacuate de muncitori, au răsărit cu o motocicletă... îi 
cunoaştem şi numărul: numărul 5... un militar şi un civil care au 
făcut cu un burghiu nişte găuri în gardul bisericii. După o 
jumătate de oră a mai venit un civil care a fotografiat stâlpii 
găuriţi. 

Toate astea ziua în amiaza mare. l-au văzut la lucru şi preotul 
şi paracliserul şi dascălul bisericii... Chemaţi-i şi vor depune 
mărturie... Dar şi fără mărturia lor, fotografia e bună numai aici, 
să impresioneze pe cei care nu ştiu exact cum stau lucrurile. 
Oricine s-ar deplasa la faţa locului, ar vedea că muncitorii, chiar 
dacă ar fi tras, n-ar fi putut să trimită gloanţele din curtea 
atelierelor până-n gardul bisericii, decât doar în zig-zag şi nu în 
linie dreaptă, din cauza piedicilor care se găsesc în drum. 

Comisarul regal răcnea, întrerupea când vroia cuvântul 
apărării, se potolea deodată, devenea sentimental, făcea glume, 
se înfuria din nou, urla, înjura, ameninţa. Ca estet ce era, lui 
Titulescu, personal, comisarul regal nu-i inspira decât scârbă. 
Dar Titulescu mai era şi om de stat şi trebuia să-şi spună: N- 
ajunge să-ntinzi mâna, ca să apuci justiţia. Ea trebuie căutată 
mult - şi uneori pe căi lăturalnice. Să nu uit, prin urmare, că 
acest primitiv în uniformă militară, care calcă în picioare regulile 
de omenie şi bună-cuviinţă, şi o dată cu ele, toate codurile şi 
principiile juridice, nu este un comisar regal, ci un justiţiar. 

Şi urmări, cu nemărginita lui scârbă de estet şi cu nemărginita 
lui indulgență de om politic, scânteile de spirit cazon, ca şi 
exploziile de violenţă ale comisarului regal, care părea că 
dispune şi de acuzaţi şi de judecători, ca de o proprietate 


particulară. 

Un martor declară că nu poate trăi din salariul lui de 1.500 de 
lei pe lună. 

— De ce nu te duci în altă parte, unde ai putea să câştigi mai 
mult? îl întrebă comisarul regal. Bunăoară la Beliotis. 

— Păi mă primeşte, domnule comisar? Pe urmă mă mai 
gândesc şi la pensie. 

— Va să zică stai aici de nevoie? 

— Sigur, domnule comisar! 

— Ei bine, zice comisarul regal, află că şi eu tot de nevoie sunt 
comisar regal. Dacă aş fi rentier, n-aş mai sta aici. 

Comisarul regal nu îngăduie martorilor să-şi facă depoziţiile 
până la capăt şi nu lasă apărarea să ridice incidente şi să 
comenteze mărturiile. 

— Este ilegal! protestează apărarea. Articolul 344 din 
procedura penală ne recunoaşte acest drept. Cer să se 
consemneze în procesul verbal de şedinţă cele ce se întâmplă în 
instanţă. 

— Să nu se consemneze nimic! porunceşte comisarul regal. 

Comisarul regal dă indicaţii membrilor consiliului ce soluţii să 
dea incidentelor. Comisarul regal dictează membrilor consiliului 
să nu primească nicio cerere din partea acuzaților sau a 
apărătorilor lor. Comisarul regal nu dă voie avocaţilor apărării să 
stea de vorbă cu acuzaţii decât în prezenţa lui. Comisarul regal 
dă ordin ca soțiile acuzaților să nu fie lăsate să intre în sala de 
şedinţe. 

— Nu pot lăsa, zice el, ca în sala de şedinţă să intre orice 
zarzavagiu. Intelectualii au prioritate. 

— Intelectualii dumneavoastră sunt agenţi de siguranţă! i se 
răspunde din partea muncitorilor. In sala asta goală nu-i niciun 
public, în afară de aceşti intelectuali. 

Apare, în sfârşit, un martor important al acuzării: generalul 
Spiru Maramă, prefectul capitalei. 

— Din mulţime s-a tras asupra mea. Maşina mea a fost lovită 
de patru gloanţe. Dimineaţa la şase, când am făcut somaţiunile 
de evacuare, s-a tras din atelier. Am martor pe gazetarul Nelu 
Pedicuristul de la Vorba rumânului. S-a dat ordin grănicerilor să 
tragă. S-au tras 40.000 de gloanţe. Toate în aer! 

— Atunci cine a ucis pe muncitori? întreabă apărarea. 

— Probabil că tot de-ai dumneavoastră! răspunde Spiru 


Maramă. 

Al doilea martor important este primul comisar regal, colonelul 
Săulescu: 

— La ora 6,25 dimineaţa am somat la poarta nr. 1 pe 
muncitori să părăsească atelierele. Le-am acordat cinci minute... 

— De ce le-ai acordat numai cinci minute, domnule colonel? îl 
întreabă apărarea. 

— Pentru că soldaţii stăteau în frig şi nu vroiam să-i ţin mai 
mult... Apoi m-am dus la poarta nr. 2. Intre timp, muncitorii au 
început să tragă. Ai noştri au răspuns cu 40.000 de gloanţe. 
Toate în aer. În schimb muncitorii... în special, cei din atelierele 
conduse de inginerul Botez... au tras în plin, ca la Mărăseşti. 
Gloanţele lor mi-au ciuruit mantaua. 

— Noroc că n-ai fost în ea! 

— Ba am fost! 

— Dar cum se face că în afară de mantaua domnului prim 
comisar regal, n-a mai fost nimeni lovit de gloanţele 
muncitorilor? 

— S-a întâmplat să fiu lovit numai eu. 

— Dar parcă ziceaţi că se trăgea ca la Mărăşeşti! 

— Asta a fost impresia mea. S-ar putea, însă, ca în momentele 
acelea de emoție, să mă fi înşelat. Dar eu am făcut războiul în 
linia întâia şi numai la baionetă am fost rănit de mai multe ori, 
aşa că nu mă impresionez repede. 

Apărarea începe să râdă: 

— Ba, mi se pare că te cam laşi repede impresionat, domnule 
colonel! Inginerul Botez a dat o declaraţie că după evacuare nu 
s-a găsit nicio armă în atelierul dumisale. 

Confuz, colonelul Săulescu răspunde grăbit: 

— Atunci onoratul consiliu n-are decât să reţină depoziţia 
domnului inginer Botez. Eu nu pot preciza. Dar pentru că am 
jurat, vă rog să înlăturați cu totul această chestiune din 
depoziţie, domnule preşedinte! 

— Mai bine aşa! râde apărarea. Pentru că istoria cu maşina 
găurită a domnului general Spiru Maramă şi cu mantaua găurită 
a domnului colonel Săulescu, se aseamănă tare mult cu istoria 
gardului găurit al bisericii! 

In sfârşit, tribunalul ajunge la miezul procesului: asasinarea 
gardianului public Chiriţă lon. Pentru Chiriţă lon s-au dat, în 
primă instanţă, acuzaților pedepse grele care au mers până la 


munca silnică pe viaţă. Pentru Chiriţă lon apărarea a cerut 
revizuirea procesului. Acuzaţia se menţine pe aceeaşi poziţie: 
Chiriţă lon a fost ucis de muncitori. Şi nu din greşeală, ci «cu 
gândire şi premeditare». 

Depune mai întâi colonelul Săulescu, din partea acuzării: 

— In noaptea de 15 februarie am fost încunoştiinţat că un 
gardian public a fost ucis de către greviştii din ateliere. M-am 
dus la faţa locului. Din cercetări reieşea că un grevist s-a ridicat 
pe gard şi a tras în armată şi în gardieni. Aşa l-a ucis pe 
sergentul de stradă Chiriţă lon. Noi nu ştim exact cine a tras, dar 
sunt sigur că este un muncitor din ateliere. 

— S-a făcut vreo anchetă? întreabă preşedintele consiliului. 

— Nu eram eu şeful suprem, dar fără îndoială că s-au făcut 
toate cercetările. 

— A executat domnul martor arestări? 

— Noi suntem agenţi executori şi dacă ni se dau ordine, 
executăm. 

— S-a făcut vreo cercetare după curățirea atelierelor? 

— Nu ştiu! Parchetul militar era însă la faţa locului şi sunt 
sigur că şi-a făcut datoria. Imi aduc aminte că cineva de la 
parchet mi-a spus că e pe cale să-l descopere pe asasin. Eu i-am 
atras atenţia să fie foarte atent, ca nu cumva, din greşeală, să 
cadă asupra vreunui nevinovat o asemenea pacoste. 

— De ce nu s-a făcut autopsia cadavrului lui Chiriţă lon? 
întreabă apărarea. 

— S-a făcut autopsia! răspunde, sigur de sine, colonelul 
Săulescu. 

— Dacă s-a făcut autopsia, de ce nu s-a încheiat un act 
medico-legal, care să existe la dosar? Din autopsie trebuie să 
rezulte calibrul glontelui care l-a ucis pe Chiriţă - şi după calibru 
s-ar fi putut şti dacă nu cumva glontele a pornit chiar din 
revolverul unui alt gardian public. Unde este, deci, raportul 
medico-legal? Dintr-o adresă aflată la Morgă rezultă că Chiriţă a 
fost dus acolo. Dar raportul de autopsie lipseşte. S-a făcut, sau 
nu s-a făcut autopsia? Să ne spună domnul martor. 

— Să vă spun! răspunde colonelul Săulescu. Există un obicei 
creştinesc, ca trupul să nu mai fie spintecat după moarte. Eu am 
oroare de lucrul acesta. Dacă mie mi-ar cere cineva autorizaţia 
să se facă autopsie, eu nu i-aş da voie. 

— Aşa dar, domnule colonel, nu s-a făcut autopsie. Atunci de 


ce spuneai mai adineauri că s-a făcut autopsie?. Şi de ce nu i-ai 
făcut autopsie? Din oroare pentru asemenea lucruri. Să dai ordin 
să se tragă în muncitori care n-au decât vina de a fi cerut pâine 
şi tratament omenesc, nu te opreşte niciun sentiment de oroare 
şi uiţi că eşti bun creştin, dar ca să faci autopsia unui cadavru, 
căruia puţin îi pasă dacă-l tai sau nu, asta-ti inspiră oroare? De 
ce? Pentru că-ţi aduci aminte că ai fi bun creştin? Nu! Ci pentru 
că ţi-a fost teamă să se constate că gardianul public Chiriţă lon 
n-a fost ucis de muncitori, ci de un gardian public. 

Un martor, Negrişor, chelner la restaurantul «Griviţa» de pe 
Griviţa, pe unde s-au perindat toţi ofiţerii de poliţie în timpul cât 
a ţinut greva, este introdus după colonelul Săulescu. 

— Ce ştii despre moartea lui Chiriţă lon? îl întreabă 
preşedintele. 

— În timp ce mă găseam de serviciu în restaurant, a fost adus 
Chiriţă mort. Un sergent a raportat domnului comandant de 
gardieni Păsculescu: «Chiriţă a fost împuşcat din greşeală de 
unul de-ai noştri». 

— A mai auzit cineva? întreabă preşedintele. 

— Da! Artista Katia Popescu. 

Urmează Katia Popescu: 

— Eram în local! Acolo se găsea şi domnul comandant 
Păsculescu. A venit un sergent să-i spună că din greşeală unul 
de-ai lor l-a împuşcat pe Chiriţă. După aceea mortul a fost adus 
chiar la masa mea. 

— Şi Păsculescu ce făcea? 

— Nu mai ştiu, fiindcă m-am speriat şi am fugit la garderobă. 

— Se auzeau focuri de armă? 

— Dal! 

— Trăgeau muncitorii? 

— Nu! Ei zvârleau numai cu pietre. 

— Ai văzut dumneata lucrul acesta? 

— Da! Pentru că pietrele lor izbeau în obloanele 
restaurantului. 

Este chemat şi Enache, proprietarul restaurantului «Griviţa». 

— Când a început greva, povesteşte el, şi am văzut armata, 
am tras obloanele. Dar a venit cineva pe din dos să cumpere trei 
kilograme de brânză, pentru trupe. Afară s-a auzit învălmăşeală. 
Cel care a venit după brânză a fugit fără să-şi mai ia marfa cu el. 
In timpul ăsta au intrat doi sergenţi care au raportat domnului 


comandant Păsculescu că sergentul Chiriţă a fost împuşcat de 
unul de-ai lor. Indată după ei, Chiriţă a fost adus mort în 
restaurant! 

Apare şi Păsculescu. 

— Unde a fost lovit Chiriţă lon? 

— In cap, pe la spate! 

— Au tras în el greviştii? 

— Nu cred să fi fost omorât de grevişti, fiindcă locul unde a 
fost găsit Chiriţă era prea departe de locul unde au fost masaţi 
muncitorii! 

— Dovada e făcută! argumentează apărarea. Represiunea a 
avut loc în dimineaţa zilei de 16 februarie. Acuzarea a susţinut în 
repetate rânduri că atunci au tras muncitorii: în dimineaţa zilei 
de 16 februarie. Dar gardianul public Chiriţă lon a fost ucis - 
când? In noaptea de 15 februarie, când a fost linişte şi nu a fost 
semnalat niciun foc de armă. Acuzarea a recunoscut, în repetate 
rânduri, că în noaptea de 15 februarie a fost linişte. Acuzarea 
susţine că Chiriţă lon a fost, totuşi, ucis de un grevist căţărat pe 
gardul atelierelor. Dar trupul lui Chiriţă lon unde a fost găsit? 
Departe de ateliere. Intr-un loc unde un glonte tras de pe gard 
nici n-ar fi putut să-l ajungă. Toţi martorii jură că gardianul 
Chiriţă lon a fost ucis de un alt gardian, dar acuzarea, în ciuda 
tuturor evidenţelor, continuă să arunce vina asupra greviştilor! 
Ce vrea acuzarea? Este ceea ce a mărturisit-o însuşi domnul 
colonel Săulescu, unui deţinut mai în vârstă pe care vroia să-l 
convingă să fie martor împotriva greviştilor: acuzarea vrea cu 
orice preţ să bage în puşcărie pe muncitorii tineri, pe muncitorii 
cu carte, pe muncitorii luminaţi, care prezintă pentru stat o 
primejdie, deoarece îi învaţă pe ceilalţi muncitori că au şi ei 
drept la o bucată de pâine!... Ca să scape de aceşti muncitori 
tineri, acuzarea nu se sfieşte, după toate câte s-au făcut 
împotriva muncitorimii, să-i acuze de o crimă, care n-a putut fi 
săvârşită de ei. Dacă mai există vreo îndoială, a venit s-o 
risipească însuşi comandantul gardienilor publici, Păsculescu... 

Generalul Spiru Maramă întrerupe: 

—  Depoziţia domnului Păsculescu n-are nicio valoare, 
deoarece astăzi el nu mai împlineşte funcţia de comandant al 
gardienilor, ci e simplu uşier. 

Tot timpul zgribulit peste gazetă, parcă l-ar fi strâns frigul de 
spate, Titulescu îşi înfipse, deodată, toate cele cinci degete 


răşchirate ale dreptei, în gazetă. 

— Ce idiot! scrâşni el, cu ochii împăienjeniţi de furie. 

Ar fi strâns de gât cu dragă inimă pe Spiru Maramă şi pe toţi 
cei din acuzare. Procesul - care putea fi util - nu-şi va mai atinge 
scopul. Acuzatorii, cu cât merg mai departe, cu atât se înfundă 
mai rău şi devin acuzaţi. Laşi, imbecili, confuzi, de un cinism 
inutil, şi înecaţi până-n gât în contradicții copilăreşti care nu fac 
decât să scoată în evidenţă nevinovăția muncitorilor inculpaţi. 
Nimic din ce susţin ei nu rămâne în picioare. Cei mai naivi dintre 
naivi îşi vor putea da seama că justiţia îşi croieşte, încet-încet, 
drumul, în ciuda justiţiarilor. Titulescu era îngrijorat, speriat, dar 
mai mult decât orice, ruşinat. 

— Ne facem de râs! îşi zise el. Cel puţin de nu s-ar găsi la noi 
cineva să-i arate lui Barthou cât de stângaci şi de nepregătiţi 
sunt oamenii regelui care vin să apere în faţa justiţiei cauza 
democraţiei! 

De astă dată, regele plângea nu pentru că ar fi avut 
mâncărimi. Lacrimile care-i curgeau şiroaie din ochi erau lacrimi 
smulse din inimă, numai din inimă. Lacrimi de durere. Lacrimi de 
desperare. Lacrimi de furie. Stătea şi Roşcata lângă el şi făcea 
tot ce putea să-i uşureze amarul, dar toate străduinţele ei erau 
ineficace, pentru că şi cuvintele ei se înecau în sughiţuri de 
plâns. A 

— II ucid! răcnea regele. Îl strâng de gât! Cu mâinile mele îl 
strâng de gât şi-i scot ochii... Cu mâinile mele!... Escrocul! Să-mi 
facă mie una ca asta!... Mie, care l-am scos din gunoi... mie!... 

Şi cu pumnii ridicaţi se aruncă asupra Roşcatei: 

— Numai tu eşti de vină! Tu!... Ţi-a plăcut de el! Că-i băiat 
chipeş! Numai la porcării te gândeşti! Cum vezi pe unul mai 
pieptănat, îţi ies ochii din cap după el... Aşa şi cu mizerabilul 
ăsta. Nu mai puteai după el! Că Puiu în sus, că Puiu în jos... ţi 
era gura plină numai de Puiu! Şi acum, uite ce ne-a făcut Puiu al 
tău, şi ţie şi mie! 

Roşcata, care avea multă experienţă în scenele acestea, se 
feri cu abilitate de Carol - şi-l întrebă, printre lacrimi 

— Dar poliţia? 

— Poliţia? răcni Carol. Ce să fac cu poliţia? Pot eu da ordine 
poliţiei elveţiene? Incă nu ştii că Elveţia nu-i provincie 


românească! 

Roşcata găsi potrivit să se apropie de rege şi să-l mângâie 
blând pe obraz: 

— Nu striga! Vroiam să-ţi spun: nu poţi cere extrădarea lui 
Puiu? 

— Nu! N-avem nicio convenţie cu Elveţia! Pot cel mult stărui 
să-l expulzeze! Şi guvernul elveţian, poate numai din curtoazie 
să-mi facă pe plac! 

Lenuţa se bucură: 

— E perfect! Să cerem să fie expulzat din loc în loc până o să 
ajungă într-o ţară cu care avem o convenţie de extrădare! 

Perspectiva i-ar fi plăcut lui Carol. Numai aşa ar putea pune 
mâna pe tâlharul de Puiu, care a şters-o cu toţi banii pe care 
trebuia să-i depună în Elveţia. Dar o asemenea soluţie nu se 
potrivea cu temperamentul lui Carol: îi cerea răbdare. Multă 
răbdare! Şi Carol n-avea răbdare de loc. Gândul că a fost păgubit 
îl strivea, îl nimicea, îl făcea una cu pământul. Un rege... un 
rege... să fie tras pe sfoară de un valet, de o lichea, de un 
trepăduş, de un codoş!... Un rege! 

Nu era numai paguba, ci şi ruşinea! Un rege! 

__— Cu asta nu facem nimic! îi răspunse Carol, Roşcatei. 
inseamnă că trebuie să aştept Dumnezeu ştie cât! Şi eu nu pot 
să aştept. Auzi, madam? Nu pot să aştept! Dacă nu-i fac îndată 
ceva să mă simtă, înnebunesc! 

Avea, într-adevăr, sentimentul că-şi iese din minţi, dacă nu se 
răzbună îndată pe Puiu! Să se răzbune! Să se răzbune! Dar cum? 
Pe ce cale? Prin ce, sau prin cine! Prin cine? Prin cine!... Asta-i 
bună!... Şi-şi mai pune întrebări: prin cine! Dar are prin cine! ŞI-I 
va face pe Puiu să turbe! Se va ruga Puiu în genunchi şi cu banii 
în mână, să-l ierte! Are prin cine! 

— Caută-mi-l repede pe Vancea! spuse regele, Roşcatei, pe un 
ton ciudat de însufleţit. 

Roşcata îl căută pe ministrul de interne, Vancea, la telefon şi-l 
găsi. 

— Alo! strigă regele în receptor. Vancea? Te rog ia măsuri să 
fie imediat arestat generalul Florescu! Da, da! Aşa cum auzi! 
Tatăl lui Puiul... Pentru fraude... falsuri... delapidări... Am tot 
dosarul la mine! E grav!... Grav de tot!... Dar să mi-l închizi 
imediat! 

Când puse jos receptorul, regele parcă era alt om. Vesel, 


drăguţ, drăgăstos. Uitase de Puiu. Uitase de bani. Uitase de 
ruşinea care-i pătase o clipă coroana. Un singur lucru exista 
pentru el: Ea!... Dar când se uită la ceasornic îşi aminti că mai 
există ceva pentru el: ţara. 

— Scumpă Lenuţo, am plecat! Dacă vine Barthou la palat şi nu 
mă găseşte, mă fac de râs faţă de Franţa! 

Chipul lui Barthou sclipea. Ministrul de externe al Franţei 
părea de-a dreptul vrăjit. Peste tot a fost întâmpinat cu 
nesfârşite aclamații şi urale. Femeile şi fetele, alese de o mână 
expertă printre cele mai perfecte exemplare ale sexului slab dar 
frumos, l-au îmbrăţişat şi i-au oferit jerbe de flori. Presa a 
închinat pagini întregi tuturor festivităților care au marcat acest 
fapt fără precedent în istoria politică a ţării: pentru întâia oară un 
ministru de externe al Franţei vine în vizită oficială aici. In 
parlament, fruntaşii s-au întrecut în declaraţii de dragoste 
neţărmurită pentru sora latină mai mare, Franţa, nemuritoarea şi 
invincibila Franţă. Cel mai înflăcărat a fost şeful guvernului. 

— Alianţa dintre noi şi Franţa este, am putea zice, 
congenitală. Clasele noastre conducătoare şi-au făcut, de 
generaţii, formaţia lor spirituală în Franţa, sau prin Franţa. 
Suntem cu toții  impregnaţi de măreţia civilizaţiei 
dumneavoastră, pe care o avem în sânge. Insăşi vizita 
dumneavoastră, domnule Barthou, va conta printre ceasurile 
cele mai măreţe ale existenţei noastre naţionale. Noi, guvernul 
liberal al maiestăţii sale regelui Carol Il, continuăm linia trasă de 
şefii partiduli nostru lonel Viziru şi Muică. Politica liberală e mai 
mult ca oricând legată de Franţa. 

Era atât de mişcat Barthou de tot ce vedea şi auzea, încât nu 
ştia în ce termeni să mulţumească, spre a fi înţeles. lar, după 
aceea, când a mai fost proclamat şi cetăţean de onoare al ţării, 
nu mai putu nici măcar mulţumi. Işi pierduse graiul cu 
desăvârşire, şi nu şi-l mai putu regăsi decât acum, după câteva 
ore, când se găsi, în sfârşit, singur cu regele, într-o discuţie care 
trebuia să fie scurtă, pentru că dincolo aşteptau cu nerăbdare 
înalții demnitari invitaţi la dineu. 

— Sire, începu ministrul de externe al Franţei, sunt însărcinat 
să vă comunic din partea guvernului meu că vă mulţumeşte din 
suflet pentru primirea neaşteptat de afectuoasă ce mi-a fost 


rezervată aici - şi că vă roagă insistent să onoraţi, într-un termen 
cât mai apropiat, Franţa cu vizita voastră! 

Regele tresări. Era ceva neaşteptat. Avea un pretext serios să 
plece în Occident. Poate aşa va pune mai uşor mâna pe Puiu. 

— Sunt încântat! răspunse el, cu un aer atât de mulţumit, 
încât îl surprinse şi pe Barthou. Voi căuta să răspund invitaţiei 
cât mai degrabă. Cred că în două-trei zile să ştiu când pot pleca. 

Vorbiră apoi despre relaţiile cu Uniunea Sovietică. 

— Sunt perfecte, zise regele, cu volubilitate. Am şi scos din 
sediul legaţiei ruse pe fostul consul rus Cerbacef şi pe 
Pokliewski-Coziell, ca să fac loc reprezentantului sovietic. De 
altfel, localul de pe Calea Victoriei e provizoriu, pentru că 
sovieticii vor să-şi construiască o legaţie la Şosea. 

— E bine! făcu Barthou. Excelent! Germania trebuie să simtă 
că noi luăm lucrurile în serios şi că România este un aliat al 
nostru şi nu al ei. Dar, în legătură cu aceasta, să mă iertaţi, 
sire... Mi s-a părut curios că exact în momentul când noi luptăm 
să întărim în Europa poziţiile democraţiei, maiestatea sa regina 
Maria, mama maiestăţii voastre, a dat lui Daily Express nişte 
declaraţii politice pe care mi-aş permite să le numesc, într-o 
anumită măsură, excentrice. 

Regele îşi plecă, brusc, capul în jos, pentru ca Barthou să nu-i 
vadă obrazul. Mama!... lar mama!... Nu se isprăveşte odată cu 
mama asta!... lar s-a apucat să trâncăânească... «Imi place Adolf 
Hitler. Cel puţin a dat ţării sale o credinţă!»... li place Adolf 
Hitler! l-o fi plăcând! E doar omul zilei. Şi mămica se dă în vânt 
după oamenii zilei!... De patruzeci de ani numai de oamenii zilei, 
sau de oamenii de o zi, se ţine mama! Pentru ea nu există 
dificultăţi! Dacă nu vin ei la ea, se duce ea la ei. Le aduce elogii 
prin presă, le scrie, îi invită, se invită ea singură, se dă peste 
cap, mama... Şi la urmă, tot izbuteşte să-i treacă în catastiful ei 
plin de numele oamenilor zilei, de toate rasele, de toate 
confesiile, de toate staturile şi de toate profesiile: regi, prinți, şefi 
de state, miniştri, artişti, bancheri... şi numai pe ici colo, 
aghiotanţi, şoferi, valeţi. Acuma a venit şi rândul lui Hitler. Era 
inevitabil! Mămicăi să-i scape Adolf Hitler!... Nu se poate!... Are 
acuşi şaizeci de ani, e bolnavă, bătrână, cu obrajii niţeluş buhăiţi 
şi căzuţi, dar continuă să lupte vitejeşte pe poziţiile ei! N-are 
decât!... Dar de ce să-i încurce lui treburile? 

— Domnule Barthou, răspunse Carol ministrului de externe al 


Franţei, mama mea nu este regină a României, ci numai mama 
mea. Ceea ce spune, o priveşte numai pe ea. Declaraţiile ei nu 
pot angaja sub nicio formă politica externă a României, care a 
fost şi rămâne mereu alături de Franţa! 

— Sire, n-am atribuit nici eu mai multă gravitate interviului din 
Daily Express, aşa cum n-am socotit că ar prezenta vreo 
gravitate nici faptul că arhiducesa lleana de Habsburg, sora 
maiestăţii voastre, a luat cuvântul la o întrunire a secţiunii 
feminine din Moedling a Heimatschutzului lui Stahremberg. 

Regele îşi strânse fălcile, ca să nu-i scape o înjurătură la 
adresa lleanei. Nu-i ajunge mama! Acum, Barthou i-o mai aruncă 
în spinare şi pe fata mamei lui şi a lui Ciubuc-Bey. Cel puţin de n- 
ar avea dreptate acest Barthou să-i ceară lui socoteală! Dar are! 
Heimatschutzul prinţului austriac Stahremberg este o organizaţie 
paramilitară fascistă, care luptă pentru restaurarea casei de 
Habsburg şi a imperiului habsburgic, deci, implicit pentru 
revizuirea tratatelor. Ce caută, aşadar, în combinaţia aceasta 
austriacă revizionistă, Ileana, sora regelui Carol Il al României, 
care trebuie să fie, prin definiţie, primul antirevizionist din 
Europa Orientală?... Sora lui!... Ileana, sora lui! Apucă-te de-i 
spune lui Barthou, că Ileana nu-i sora lui decât pe jumătate! 

Cu un zâmbet silit, Carol i se adresă lui Barthou: 

— Cred că întâmplarea de la Moedling nu merită o atenţie 
deosebită şi s-ar putea întâmplă ca ştirea să fie şi puţin 
exagerată. Oricum, însă, vă asigur că nu se vor mai repeta 
asemenea lucruri. 

Prevenitor, Barthou îi răspunse: 

— O, nu vă faceţi inimă rea pentru atâta lucru! Sunt convins 
că s-a dat faptului proporţii mai mari decât ar avea în realitate. 
Ca şi cu vizita lui Bagradian la Berlin!... 

Hait! Altceva! Bagradian! Vulpoiul ăsta de Barthou nu iartă 
nimic. Totuşi, Bagradian nu face parte din familia regală. 

— Bagradian? râse regele, fiindcă vedea că nu-i rămâne decât 
să râdă. Dar Bagradian e un stâlp al opoziţiei! Nu al opoziţiei faţă 
de guvernul meu, ci al opoziţiei faţă de mine. El a plecat la 
Berlin, pentru că a simţit că vreau să reiau relaţiile cu Uniunea 
Sovietică!... Asta reprezintă Bagradian: tot ce poate fi o piedică 
în calea vechilor noastre alianţe. Dar şi aici se cam exagerează, 
pentru că răsunetul vizitei lui la Berlin e la noi mult mai mic 
decât se crede în Franţa. 


— Sire, nici nu încape discuţie că în mai toate acţiunile politice 
se exagerează. Totuşi, e bine să fim prevăzători! Nici nu ne dăm 
seama cât de mult ajută la întărirea regimurilor fasciste 
revizioniste întâmplările acestea mărunte, fie că sunt, fie că nu 
sunt exagerate. 

In această chestiune, regele avea o părere gata formată: 

— Cel mai simplu şi mai direct mijloc de prevedere împotriva 
fascismului, zise el, este să păzim ca ochii din cap libertăţile 
constituţionale şi democratice. Or, asta şi facem. In aprilie, 
parlamentul meu a votat «legea pentru apărarea ordinei». Cu 
această lege voi combate, cu toată energia, partidele care vor să 
dărâme prin violenţă forma de guvernământ democratică şi 
constituţională a ţării. 

Barthou cunoştea legea: era o copie după legea nazistă 
pentru apărarea patriei, decretată de Hitler în primele zile când a 
venit la putere. Se aplecă, deci, spre rege şi se sili să-i comunice, 
cu accente calde, pornite din inimă, stima şi dragostea Franţei: 

— Sire, în acest colţ pierdut al Europei, Franţa ştie că are un 
singur mare prieten: este Carol II al României! Convingerea 
noastră, sire, că interesele Franţei sunt bine apărate aici, se 
sprijină pe faptul că maiestatea voastră apără cu atâta curaj 
democraţia şi instituţiile ei constituţionale! 

— In această privinţă, răspunse Carol, Franţa poate fi liniştită. 
La noi nu-i ca în Bulgaria! Aţi văzut ce au făcut Gheorghieff şi 
fasciştii lui în Bulgaria, în prima lui zi de dictatură: au dizolvat 
toate partidele... Să dizolve toate partidele!... Slavă domnului! La 
noi sunt douăzeci şi patru de partide, de la extrema dreaptă 
până la extrema stângă... majoritare şi minoritare, naţionale şi 
internaţionale, radicale şi conservatoare, liberale şi şoviniste... şi 
nici nu-mi trece prin minte să le dizolv. Le las libere să facă ce 
vor. Sunt trăit în cultul libertăţii şi respect libertatea altora. Mi- 
am desăvârşit educaţia în Franţa şi ştiu ce se cheamă libertatea. 
Pentru libertate am renunţat de trei ori la titlul de moştenitor al 
tronului. Libertatea e lucrul cel mai de preţ de care omul este în 
dreptul lui să se bucure... Aşa înţeleg eu lucrurile, domnule 
Barthou! Pe când în Bulgaria, dictatura lui Gheorghieff, după ce 
desfiinţează partidele, le interzice să se reorganizeze sub firme 
camuflate, le suprimă dreptul de întrunire, le suspendă ziarele... 

— Ca în Germania şi ltalia, remarcă, discret, Barthou, 
rătăcindu-şi privirea peste umărul regelui. 


— Astea, însă, nu se pot întâmpla la noi, continuă Carol, care 
probabil că n-a auzit ce i-a spus ministrul de externe al Franţei. 
Poporul nostru este obişnuit să trăiască... şi noi trebuie să-i dăm 
toate garanţiile că va trăi şi mai departe... sub un regim de 
libertate constituţională, apărat de un parlament democratic, 
liber ales. Pe când Gheorghieff, ce vrea să facă Gheorghieff din 
Bulgaria lui nenorocită? Un stat corporativ! 

— Ca în Germania şi în Italia! repetă Barthou, pe un ton ceva 
mai conturat, cu speranţa că regele îl va auzi în sfârşit. 

Dar regele nu auzi nimic şi se lăsă târât de viltoarea în care-l 
prinseseră sentimentele lui constituţionale şi democratice. 

— La noi, domnule Barthou, spre deosebire de Bulgaria, 
asemenea idei ridicole n-au putut prinde până astăzi şi pot să vă 
asigur că nu vor prinde nici de aci înainte... dacă... dacă Franţa 
ne va ajuta! 

Ce se petrecea în mintea şi în sufletul lui Barthou, regele nu 
putea şti. Dar obrazul ministrului de externe îl putea orienta 
oarecum: părea decepţionat. In realitate, Barthou era mai mult 
decât decepţionat: era îndurerat. Venise din Franţa să comunice 
lui Carol II că Franţa vrea să-i pună noi credite la dispoziţie. 
Credea că-i va face o surpriză care-şi va avea imediat ecoul în 
propaganda pentru Franţa dezinteresată şi generoasă. Când 
colo, acest escroc încoronat, din lăcomie, i-o lua înainte şi-i cerea 
el creditele acestea care i s-ar fi dat în tot cazul. Tot farmecul 
surprizei s-a risipit. Avea ce să-l supere pe Barthou! 

— Dar cum să nu, sire! îi răspunse el regelui, cu un entuziasm 
torturat. Doar pentru asta am fost trimis de guvernul meu aici: 
să vă informez că Franţa urmăreşte cu cel mai mare interes 
munca ce o depuneti pentru înzestrarea armatei şi că tot ce va 
putea face pentru dumneavoastră, va face! Germania trebuie să 
ştie că niciun stat, mic sau mare, nu va îngădui lui Hitler să-i 
ştirbească independenţa!... Sire! Franţa vă admiră şi nu vă va 
părăsi niciodată! 

Impresionat, regele, foarte spontan, pronunţă cuvântul istoric 
pregătit de câteva zile: 

— Vă rog să comunicaţi Franţei, că dacă graniţa franceză e la 
frontiera noastră de răsărit, graniţa română e la Brest, la 
Cherbourg şi la Boulogne! 

Foarte inimos, băiatul! îşi zise Barthou care se lăsă condus de 
rege înspre sufragerie. Vrea să ne ajute într-un război cu Anglia! 

— Împachetează! 

Lenuţa bătu, fericită, din palme, ca un copil. 

— Plecăm? 

— Da, răspunse Carol. Mai adineauri a fost Barthou la mine să- 
şi ia rămas bun şi i-am fixat data plecării la 15 august. Eu mă 
duc la Paris. Poate şi la Londra! Pe tine te las în Elveţia! 

O lua în străinătate nu numai ca să se simtă aproape de ea, 
dar ca să n-o ştie pe ea, prea departe de el. Nici în ruptul capului 
n-ar fi lăsat-o singură aici. Ar fi fost prea mare riscul. Nu din 
pricina şoferului. De când regele ei a lovit-o, din greşeală, peste 
ochiul stâng şi i-a lăsat o vânătaie care a împiedicat-o să mai 
primească musafiri timp de aproape două săptămâni, Lenuţa s-a 
vindecat definitiv de şoferi. Alta era teama lui Carol: ca în lipsa 
lui, să nu se găsească vreun nebun să tragă în ea. Şi nebuni erau 
mulţi. Toate cele douăzeci şi trei de partide din opoziţie, o 
socoteau pe ea vinovată că regele nu se ţine de cuvânt şi nu le 
încredinţează puterea. Aşa că, el să plece şi ea să rămână aici, 
nu se putea. Asta o ştia şi Roşcata. 

— Minunat! zise ea. De mâine, încep să-mi fac bagajele! 

— Te rog!... Timpul e scurt!... Nu mai ai decât şase săptămâni 


până atunci! 

Când se înapoie la palat, era ziuă. Se aruncă în pat şi după ce 
se zbătu o jumătate de oră, aţipi şi începu să viseze lucruri care 
de care mai ciudate. Că a semnat o nouă lege a chiriilor - şi că 
Puiu, primul lui sfetnic, i-a spus: «E a zecea lege a chiriilor de la 
restauraţie, sire!» Şi el s-a mirat: «Cum se poate, Puiule dragă, 
să fie a zecea, când de la restauraţie am avut numai opt guverne 
mai lungi de o zi: un guvern, o lege a chiriilor... un guvern, o lege 
a chiriilor!» «Totuşi e a zecea, sire!» Şi Carol a dat din umeri, a 
pus mâna pe toc, a vrut să semneze, dar peniţa a plesnit în mii 
de bucăţi. După asta, primul său sfetnic Puiu i-a supus spre 
semnare o nouă lege a  conversiunii agricole. «E a 
douăsprezecea lege a conversiunii, de la restauraţie, sire!» Şi el 
s-a mirat iar: «Nu se poate să fie a douăsprezecea, Puiule dragă! 
... Trebuie să fie a opta, după câte guverne mai lungi de o zi am 
avut. Un guvern, o lege a conversiunii... un guvern, o lege a 
conversiunii!»... «Totuşi e a douăsprezecea, sire!» Şi el, 
nedumerit, a pus mâna pe toc şi nu i-a mai sărit peniţa în aer, ci 
tocul întreg. Bucăţi-bucăţele! S-a apucat, apoi, primul său sfetnic 
Puiu să-i pună sub ochi un nou tablou de avansări în armată. Aici 
nu mai trebuia nimeni să-l informeze al câtelea tablou este. Era 
vorba de armată. Armata e o chestie prea serioasă. Armata e 
baza. Şi baza nu-şi putea ţine socotelile după guverne. 
Guvernele pleacă, dar armata rămâne. Tablourile de avansări nu 
sunt nici legea chiriilor, nici conversiunea: un guvern, un 
tablou... un guvern, un tablou... să se facă atunci când vine un 
guvern nou şi să se desfacă îndată după ce pleacă guvernul, aşa 
cum se desfac tribunele după paradă!... Tablourile sunt treaba 
exclusivă a regelui, care ştie că guverne mai lungi de o zi a avut 
opt, dar tabloul acesta de avansări era al douăzeci şi nouălea. 
Aşa că se aplecă să semneze, dar nu-i mai explodă nici peniţa, 
nici tocul, ci toată mâna până-n cot... Se uita şi-i venea să râdă: 
nu-l durea, nu-l supăra, ci simţea numai ciosvârta de braţ care-i 
atârna de umeri, cum i se zbate... o dată, de două ori, de trei 
ori... până se trezi şi-l văzu pe generalul Mateescu, aplecat peste 
el şi scuturându-l de braţ, respectuos: 

— Sire! Sire! 

Regele sări în picioare. 

— Ce s-a întâmplat! strigă el sub impresia visului. Aţi pus 
mâna pe Puiu? 


— Nu, sire! În Germania se petrec lucruri grave. Hitler îi 
împuşcă pe naţional-socialişti! 

— Ce-ai spus? bâigui Carol, stupefiat. Nu se poate! 

— E adevărul curat, sire! Curg telegramele de la Berlin. 

— Să le văd! 

Era aşa cum spunea generalul Mateescu: pe neaşteptate, 
Hitler a căzut, ca un trăsnet din cer, în mijlocul celor mai buni 
prieteni ai săi din statul major al crucilor încârligate şi i-a ucis 
fără milă. Morţii se numără cu sutele. Comandanții nazişti, 
fugăriţi, îşi caută scăpare pe unde pot. Cei mai mulţi, se ascund. 
Unii s-au sinucis. Alţii au trecut graniţa, pe ascuns. Hitler şi-a 
dizolvat batalioanele de asalt şi zbiară că purtătorii cămăşilor 
kaki nu sunt decât nişte pederaşti, nişte alcoolici, nişte hoţi şi 
arivişti. Teroarea domneşte în toată Germania. Confuzia este 
enormă. Nimeni nu înţelege ce se întâmplă, dar toată lumea e 
sigură că regimul lui Hitler s-a prăbuşit. 

Carol citea telegramă după telegramă, dar cu interes din ce în 
ce mai scăzut. «Îmi ajunge! îşi zise el. Încă o declaraţie, încă un 
comentariu, încă un nume de şef de nazist mort, nu-mi mai 
poate spune nimic. Principalul îl ştiu. Cu Hitler s-a isprăvit. 
Lichidarea lui e chestie de ore. Ce-ar fi să fac în aceste câteva 
ore ceva pentru Franţa? Cred că ar avea mare efect. Franţa ar 
vedea că Barthou abia a plecat şi că eu am şi început să combat 
cu energie pe hitlerişti, chiar la mine în ţară!» 

Era singurul drum drept şi neted cu care putea să ajungă la 
inima comanditarilor francezi din apus: înainte de a primi măcar 
o centimă din împrumutul făgăduit de Barthou, face el, regele 
unei ţări sărace ca România, guvernului francez un avans, atât 
de mare este încrederea lui în solvabilitatea Franţei eterne. 

— Bine, Mateescule dragă! zise el generalului Mateescu. Le- 
am citit. E ceva! Dar nu e ceea ce crezi, în tot cazul, nu văd că ar 
fi vorba de tulburări. Hitler face epuraţie. Epuraţie nu-i tot una cu 
tulburări. Să nu ne lăsăm înşelaţi. Hitler mai stă în picioare... Poţi 
să pleci! Vreau să mai dorm un ceas-două! 

Şi-l chemă îndată pe Vancea, ministrul său de interne. 

— lonică dragă, ştii că i-am dat lui Barthou cuvântul meu de 
onoare că o să dizolv toate organizaţiile hitleriste! 

— Ştiu, sire! 

— Nu vreau să-l fac să aştepte un singur moment! Până într-o 
oră să-mi aduci decretul de dizolvare a partidului național- 


socialist din Ardeal. Vezi ca decretul să fie cât mai constituţional 
cu putinţă. 

— Va fi, sire! Mă sprijin pe legea pentru reprimarea 
infracţiunilor contra liniştei publice din 22 martie 1933 şi pe 
legea pentru apărarea ordinei în stat din 6 aprilie 1934. 

— Perfect! Nimic arbitrar, nimic dictatorial! Constituţie şi 
democraţie! Nu permitem la noi stat în stat! Nu permitem port 
de uniforme străine, cu intenţii de provocare. Nu permitem 
organizaţii străine care au drept scop principal spionajul! S-a 
înţeles, lonică? Bine! Până într-o oră să-mi fii aici cu decretul!... 
Şi să-i faci o cât mai largă publicitate! Convoacă-i şi pe 
corespondenţii străini. 

Cuvinte scurte, energice, cu rezonanţă metalică, rostite de un 
om obişnuit să comande. Dar când Vancea plecă, regele căzu 
moale pe pat, ca o coardă plesnită. Exaltarea a ţinut cât a crezut 
că se poate înşela. Dar Carol nu admitea să fie înşelat prea 
multă vreme, nici măcar de el însuşi. Va lua măsuri împotriva 
hitleriştilor. Va dizolva partidul naţional-socialist al germanilor 
din Ardeal. Şi cu asta, ce a făcut? Chiar dacă ar ucide pe toţi 
nemţii nazişti de aici, cui i-ar putea folosi? Franţei? La ce? De 
vreme ce regimul lui Hitler dispare, Franţa poate fi, cel puţin 
pentru câtăva vreme, perfect liniştită. Nu organizaţiile naziste 
din Ardeal sau de aiurea supără Franţa, ci existenţa guvernului 
naţional-socialist de la Berlin. O dată Hitler înlăturat, tot ce este 
naţional-socialist se va dizolva de la sine, cu sau fără decretele 
regelui Carol!... Şi în acest caz, ce şi pe cine să mai caute în 
Franţa?... Care ar mai fi raţiunea unei vizite în Franţa? Ce interes 
ar mai avea Franţa să-l întâmpine ca pe un musafir scump? Ce 
ameninţări grave ar mai putea sili Franţa - în momentul acesta 
când Hitler dispare - să-i dea regelui Carol poate mai mult chiar 
decât ar îndrăzni el să ceară?... De cine se tem conducătorii 
francezi? De primejdia roşie? Dar este primejdia roşie atât de 
aproape, încât să simtă guvernul francez nevoia de vizita 
grabnică a regelui Carol?... La ce graba asta?... Ce efect şi 
asupra cui ar avea vreun efect o asemenea vizită grabnică? Şi ce 
importanţă s-ar mai acorda, în totul, vizitei lui? Cu cât se gândea 
mai mult, cu atât se simţea mai ridicol! O vizită grabnică în 
Franţa, azi, când Hitler este îngropat! Ar fi o pierdere de timp 
inutilă, pentru că de pe acum ştie ce o să se întâmple: se va 
întoarce de acolo cu pieptul plin de decoraţii şi cu buzunarele 


goale! Cu buzunarele goale - şi numai cu decoraţii? Foarte 
drăguţ - dar decoraţii îşi poate fabrica şi aici! 

Ciufulit şi  bosumflat, Carol sări în picioare şi înşfăcă 
receptorul: 

— Lenuţo! Dacă ai început să împachetezi, despachetează! 


x 


Epuraţia din Germania avu urmări pe cât de fulgerătoare, pe 
atât de catastrofale asupra celor douăzeci şi patru de partide ale 
maiestăţii sale. Ingrozite şi dezorientate, partidele maiestăţii sale 
aruncară în foc, sau ascunseră sub pat, toate crucile încârligate 
şi alergară ruşinate, cu lacrimi de pocăință curgându-le şiroaie 
pe obraji, în braţele democraţiei. 

— lartă-mă, scumpa mea democraţie! suspina fiecare. Am 
greşit! 

Şi deodată, democraţia ieşi întărită - mai ales la grădinile cu 
grătar şi orchestră. Era în tradiţia democratică a partidelor ca în 
iulie şi august, declaraţiile politice hotărâtoare pentru destinele 
neamului, să se facă pe la restaurantele cu grădină. In grădină e 
mai bine. In orice caz, e mai răcoare. Omul se poate descheia la 
guler, apoi la cămaşă, apoi la curea, până ce, după câteva 
rânduri de mititei stropiţi cu şpriţurile sacramentale, se simte cu 
adevărat democrat şi poate vorbi în numele democraţiei într-un 
limbaj democratic pe înţelesul poporului. La restaurant cu 
orchestră vorbiră, aşadar, şi naţional-liberalii care strigară: 

— Cine spune că noi vrem dictatură trebuie să fie dement. Noi 
n-am auzit să vrea cineva o revizuire a constituţiei. Dacă se 
găseşte vreunul s-o ceară, să ştiţi că este un trădător al 
intereselor neamului. Revizuirea constituţiei nu se poate face 
oricând şi de către oricine. Ci numai de către factorii în drept. lar 
factorii în drept o vor face numai pe căile legale. 

La restaurant cu orchestră s-a încercat şi o împăcare, sub 
steagul democraţiei, între Dacu şi Crai-Voievod. Vroiau amândoi 
să se împace, dar cu condiţia să nu se împace. Adică să nu se 
împace, dar să rămână împăcaţi, pentru că numai aşa vor putea 
apăra naţia şi democraţia. 

— Dar Dacu s-a retras din viaţa politică! s-au găsit câţiva 
oameni răi să zbiere. 

— Nu-i adevărat! le-au sărit alţii în cap. Dacu nu s-a retras din 
viaţa politică. A ţinut discursuri politice la întrunirile din 


septembrie 1933, din noiembrie 1933, din decembrie 1933, a 
făcut o serie de declaraţii, a luat parte la campania electorală, a 
rostit un discurs în parlament, a participat la ratificarea fuziunii 
cu doctorul Bratu. Asta se cheamă, oare, că s-a retras din viaţa 
politică? 

Disputele continuau, dar democraţia lupta cu curaj pentru o 
adunare la restaurant, unde Dacu şi Crai-Voievod să-şi dea 
mâna. Dificultăţile erau mari: Dacu stătea mereu pe poziţia lui 
constituţională, agitând cu neînduplecata lui intransigenţă, un 
combinezon al Roşcatei - în timp ce Crai-Voievod vroia să fie el 
singur stăpân în Ardeal. Erau atât de îndârjite ambele tabere, 
încât democraţia s-ar fi ales, în zilele acelea de după epuraţie, cu 
un banchet mai puţin, dacă n-ar fi luptat pentru ea Grigore 
Arţag, şeful conservatorilor ţepişti. Banchetul a avut loc şi cei doi 
fraţi, Dacu şi Crai-Voievod, se înfruntară: de o parte, Dacu, fixat 
în gulerul lui, ca o floare într-un ghiveci, de alta, Crai-Voievod, cu 
ochii lui veseli şi şugubeţi, în care se reflectau parcă toate 
grațiile nude studiate o noapte întreagă în revistele ilustrate... 
Emoţia era mare. Se ştia că va urma o scenă de care depinde 
istoria întregului partid naţional-ţărănist reunit, în afară de 
nesuferitul «Vine, vineee!» al chelnerului, o frunză nu mişca. Se 
auzi numai un prelung ghiorţăit, care nu venea, însă, de la 
naţional-ţărănişti, ci de mai departe, din fundul grădinii, de la un 
banchet democratic al grupării «Nihil sine rex» de sub 
conducerea lui Gogu Elefterie. 

Şi în sfârşit, Dacu vorbi, tare, aproape răstit: 

— Vrei să ştii, frate Alexandre, de ce ai căzut de la putere? 

Toţi comesenii păliră. In clipa aceasta nu era unul să nu fi vrut 
să se ascundă sub masă. Fraţii încep iar să se certe - şi apoi se 
vor despărţi fără să-şi fi mâncat fleicile şi mititeii. Dar cum 
nimeni, totuşi, nu îndrăzni să se mişte, Dacu putu să continue, 
netulburat: 

— Să-ţi spun eu de ce, frate Alexandre! Pentru că eşti un om 
mândru, un om demn, un adevărat luptător pentru dreptate şi 
adevăr! 

Şi ochii i se umplură de lacrimi. 

Când Crai-Voievod văzu că fratele lulian plânge, socoti că ar fi 
foarte politic să plângă şi el. Aşa că plânse imediat şi-i răspunse 
fratelui lulian, cât se poate de mişcat: 

— Ba tu eşti un adevărat luptător! Eu nu sunt decât o biată 


umbră a ta! 

— Batu! i-o întoarse Dacu, bătând furios cu paharul în masă. 

— Vine, vineee! strigă un chelner care trecea în fugă cu o 
piramidă de mititei spre o masă a partidului uniunii agrare a lui 
Aureanu, convocat aici spre a introduce unele modificări 
democratice programului său politic. 

Naţional-ţărăniştii, speriaţi de tonul lui Dacu, erau siguri că iar 
nu se face împăcarea, dar se bucurară când îl văzură pe Crai- 
Voievod mai conciliant. 

— Fie, frate luliane, aşa cum zici tu, că tu ai fost totdeauna 
mai deştept decât mine! 

— iți mulţumesc, frate Alexandre! Şi dacă am greşit cu ceva 
faţă de tine, să facem un juriu de prieteni şi să judece ei ce am 
făcut eu ca să distrug o prietenie cum n-a cunoscut vreodată 
istoria politică a acestei ţări! 

Crai-Voievod îşi scoase ochelarii, îşi şterse ochii de lacrimi şi 
zise, trist: 

— Aceste lucruri, frate luliane, chiar dacă le spunem în glumă, 
sunt o tragedie! 

— O mare tragedie, frate Alexandre! confirmă Dacu 
melancolic. 

Şi se apropie de Crai-Voievod, tocmai când Crai-Voievod se 
apropie de el, şi se îmbrăţişară, cald şi lung, în aplauzele 
partidului  naţional-ţărănist, care făcu semne desperate 
chelnerilor că pot începe să servească. 

După primul rând de mititei, doctorul Bratu puse chestia 
gărzilor lulian Dacu, organizate de Dacu, care zicea că au fost 
necesare ca să-şi apere viaţa ameninţată mereu de fratele Crai- 
Voievod. 

— Viaţa lui lulian Dacu, zise doctorul Bratu, aparţine naţiei 
întregi. Apărarea acestei vieţi nu poate reveni numai gărzilor 
lulian Dacu. Naţia întreagă revendică onoarea de a-l apăra pe 
marele nostru bărbat politic, împotriva indiferent cui. Fac apel la 
domnul Dacu să desființeze aceste gărzi, spre a putea ajunge la 
reunificarea partidului. Noi trebuie să ne pregătim pentru opera 
cea mare a guvernării şi nu avem dreptul să ne cheltuim timpul 
şi energia în asemenea lupte mărunte. 

Dacu ridică paharul umplut cu laptele pe care-l adusese de 
acasă într-un termos, pentru că, zicea el, aşa l-a crescut mama 
de mic: cu lapte - şi răspunse doctorului Bratu: 


— Eu, de fapt, n-am niciun amestec în existenţa acestor gărzi. 
Au luat naştere fără voia mea. Mărturisesc că mişcarea aceasta 
de simpatie m-a emoţionat. Aşa că mi-e greu şi n-am niciun 
drept să dau vreun ordin de dizolvare. Şi apoi, vă daţi seama şi 
dumneavoastră că nu pot să bruschez pe nişte oameni care-mi 
dovedesc dragostea. E vorba, însă, de unitatea partidului. De 
aceea, rog pe prietenii şi pe cei străini de mine, care au 
organizat gărzile, să se supună conducerii partidului şi să le 
dizolve. 

Aplauzele, cuvântările, şpriţurile şi îmbrăţişările ţinură până 
dimineaţa, când toată lumea se despărţi plină de nădejdi într-un 
viitor democratic. 

In stradă, Crai-Voievod îi spuse lui Coman: 

— Bine, bine, o fi Dacu cel mai cinstit om din ţara 
românească. Dar nici din venitul celor zece jugăre nu poate trăi! 
Asta să i-o spună lu' mutu! 

— Atunci, cum? zâmbi Coman, răutăcios. 

— Ei, cum! Íl ţine nepotu-său, Romulus. Şi din ce bani îl ţine, 
ştii. Aşa că mai bine să nu mai vorbim! 

— Ce vorbeşti? El zice că n-are niciun amestec în afacerile 
nepotului, pentru că nepotu-său nici nu-i este nepot de sânge, ci 
numai prin alianţă! 

— Exact! Dar nici fabrica Skoda nu este nepoata de sânge a 
lui Romulus. Şi nici măcar nepoată prin alianţă cu el... Şi totuşi, 
uită-te la el cum s-a îngrăşat de pe urma ei! 


x 


Altă dată, Naie Naie P. R. făcea silogistică, pentru că numai 
prin aceste drăgălaşe şi nevinovate exerciţii de logică putea 
întreţine mereu tânăr şi ventilat, spiritul său filosofic. Dar de 
când Hitler a împuşcat pe Rohm, pe Heynes, pe Emst, şi pe atâţi 
alţi buni, vechi, intimi prieteni ai săi, pentru profesorul Naie Naie 
silogismele nu mai foloseau ca o gimnastică intelectuală, de 
multe ori amuzantă pentru fetele de la filosofie, ci deveniseră un 
fel de eşapament pentru mintea lui plină de nedumeriri şi pentru 
conştiinţa lui plină de multe şi grele nădufuri. 

— Hitler, cugeta el, face epuraţie în Germania. Bun! Dacă 
Hitler n-ar face epuraţie în Germania, ar însemna că Hitler n-are 
ce epura. Dar Hitler face epuraţie în Germania. Deci, Hitler are 
ce epura în Germania! 


incitat, spiritul lui Naie îndrăznea să împingă explorările lui 
filosofice şi mai adânc: 

— Dar una este când Hitler epurează, şi alta este dacă eu, 
Naie Naie, ştiu de ce epurează. Deci, dacă eu, Naie Naie, mă 
întreb de ce epurează Hitler, înseamnă că eu, Naie Naie, nu ştiu 
de ce Hitler epurează. Ei de ce? 

Aici, logica lui Naie Naie se poticnea. Da, de ce?... Şi nu putea 
pricepe de ce! Era mai rău ca moartea! Să te întrebi de ce şi să 
nu găseşti un răspuns! Şi nu e numai atât. Dacă Hitler s-ar fi 
limitat la stârpirea batalioanelor de asalt din Germania, 
problema ar mai fi fost suportabilă. Asasinarea naziştilor de către 
şeful naziştilor este o problemă internă a Germaniei, în care un 
cugetător discret şi civilizat ca profesorul Naie Naie înţelege să 
nu se amestece. Problema devine, însă, gravă, gravă de tot, 
când nu ştii ce se va întâmplă după aceea: Hitler se va mulţumi 
numai cu suprimarea naziştilor lui, ori va merge cu epuraţia şi 
mai departe - şi va suprima gazeta Vorba rumânului?... Aici era 
întrebarea - şi aici era întreaga sursă a setei lui Naie de 
silogisme. Dacă Hitler îi zvârle în şanţ pe naţional-socialişti, 
înseamnă că n-are nevoie de naţional-socialişti. Dar dacă n-are 
nevoie de naţional-socialişti, ce nevoie ar mai avea de gazeta 
Vorba rumânului? Şi ce se va face Vorba rumânului? Nu se bătea 
lumea pe ea, nici aşa, când Hitler era tare, tare de tot... dar mai 
cu seamă acuma!... Acuma, de când cu epuraţia, nu se mai 
vinde de loc! Şi gazeta, deocamdată, apare! Şi redactorii nu vor 
să lucreze pe veresie! Şi tipografia rămâne surdă la toate 
silogismele cu care Naie Naie încearcă să amâne plata facturii! 
La cine să se ducă? La cine să ia? A fost Naie Naie la ambasada 
germană, dar acolo, toţi s-au uitat la el ca la un nebun!... Să-i 
dea bani când nici ei nu ştiu pe ce lume se află? A fost şi pe la 
Farbenindustrie! Nimic! Aşteaptă instrucţiuni! Fără instrucţiuni 
nu pot da o para. A fost apoi pe la amicul Beliotis. A căscat nişte 
ochi, Beliotis! 

— Parale pentru gazetă? Ai căpiat? Tie, personal, dacă ai 
nevoie, înţeleg! Dar pentru gazetă? Acuma, după ce regele a 
desfiinţat pe  naziştii germani din Ardeal? Vrei să mă 
nenoroceşti? 

S-a dus, fireşte, şi pe la Schnitt. A căscat nişte ochi Schnitt! 

— Parale pentru gazetă? Ai căpiat? Tie, personal, dacă ai 
nevoie, înţeleg! Dar pentru gazetă? Acuma, după ce regele a 


desfiinţat pe  naziştii germani din Ardeal? Vrei să mă 
nenoroceşti? 

La cine să se mai ducă Naie Naie! La rege? 

Naie oftă! Regele! De mult, acum şase luni, da!... Regele l-ar fi 
strâns în braţe şi ar fi dat ordin tuturor băncilor să-i sară într- 
ajutor. Dar sunt şase luni de atunci - şi regele de ieri, nu mai e 
regele de azi. l-a dat drumul regele din puşcărie, dar nu l-a 
iertat. Nu s-a supărat Carol că a fost ucis Muică şi nu s-a supărat 
că Naie Naie a jucat un rol de prim ordin în asasinarea lui Muică, 
dar s-a supărat crâncen când a aflat că Naie Naie a fost atât de 
harnic în afacerea aceasta, mai mult ca să-l servească pe Hitler, 
decât pe regele său! Asta nu i-o putea ierta Carol - şi Naie Naie 
este destul de înţelept să-şi dea seama că regele, chiar dacă ar fi 
vreodată dispus să i-o ierte, nu-i astăzi momentul, pentru că, 
probabil, nici el nu ştie încotro s-o apuce! 

Aşadar, dacă nici regele n-ar putea fi dispus să priceapă 
drama care se petrece în sufletul lui Naie Naie, atunci cine? 

Doctorul Willy! 

Naie Naie, profesor de logică, rămânea mereu logic. 


x 


Pe doctorul Willy Pământeanu epuraţia din Germania l-a găsit 
într-o conjunctură extrem de simpatică pentru viitorul ligii 
evreilor israeliți. De luni de zile, doctorul Willy pregătea un uriaş 
plan de acţiune prin care-şi propunea să demonstreze că nu-i de 
acord cu 
părerile lui Hitler despre evrei. Va reedita, în primul rând, lista 
soldaţilor evrei morţi în războiul de întregire şi lista tuturor 
soldaţilor evrei decoraţi. Va publica o antologie a declaraţiilor 
filosemite făcute în decursul veacurilor, de către cele mai 
strălucite figuri din istoria popoarelor creştine. Va organiza - cu 
sprijinul unor personalităţi de seamă din societatea românească 
- o nouă serie de conferinţe prin care să se deschidă ochii lui 
Hitler că Heine este evreu, că Einstein este evreu şi că până şi 
Frederic Il cel Mare se zice că ar fi avut un medic de origine 
evreiască. Va cere evreicelor să nu-şi mai pună blănurile când se 
duc în oraş, ci să le poarte numai în casă, spre a nu stârni 
antisemitismul. Va cere tuturor evreilor să nu mai dea din mâini 
când vorbesc în tramvai, ci să-şi ţină mâinile în buzunar, spre a 
nu stârni antisemitismul. Va dispune ca evreii care au părut roşu 


să se arate în lume cât mai puţin, spre a nu stârni 
antisemitismul. Şi aşa mai departe. De idei, doctorul Willy nu 
ducea lipsă - şi cu atât mai puţin de energie. Aşa că, în sinea lui, 
doctorul Willy îi felicita, dar îi şi invidia pe evrei că, în ceasurile 
acestea grele, au un conducător atât de înzestrat ca el cu idei şi 
energie. 

Dar ce folos că ai idei şi energie, dacă n-ai noroc! Acesta era şi 
cazul doctorului Willy. Ca de atâtea şi atâtea ori în lungul lui 
trecut de experienţă politică, tocmai când întindea mâna să 
culeagă roadele preparativelor lui de atac, îl aştepta o cruntă 
dezamăgire: regimul nazist de la Berlin se prăbuşea. Şi o dată cu 
el, toată munca doctorului Willy. 

Zdrobit de grava lovitură ce a primit-o, doctorul Willy stătea 
gârbovit în fotoliu şi-şi muşca unghiile: dacă Hitler e mazilit, el nu 
mai avea pe cine combate. Liga evreilor israeliți putea să se 
înece. Pentru cine să lupte? Cui i-ar mai putea aduce foloase? În 
ce scop să mai dea populaţia evreiască parale? Şi cui să dea 
populaţia evreiască parale? 

işi punea doctorul Willy întrebări peste întrebări şi se tot 
chinuia să-şi dea un răspuns, când Bemsohn, secretarul şi 
confidentul său, intră grăbit şi tulburat în birou: 

— Domnule doctor... domnul profesor Naie Naie e aici! 

Dar Naie Naie şi apăruse în prag şi cu un zâmbet cald şi mâna 
întinsă se repezi la doctorul Willy, cum te repezi la un bun 
prieten pe care nu l-ai mai văzut de un car de ani. 

— Ce faci, doctore dragă? 

— Ce surpriză, domnule Naie! zise, fericit, doctorul Willy, în 
timp ce Bemsohn, băiat simţit, ieşea din birou. Nu m-aş fi 
aşteptat... 

— Doctore dragă, ai tot dreptul să râzi de mine, dar îţi jur că a 
fost o confuzie. N-am fost niciodată antisemit. Gurile rele... 
Numai gurile rele!... Dacă aş fi fost antisemit, n-aş fi venit la 
dumneata azi ca la un frate. Ştiu că aparențele îmi sunt 
împotrivă, dar în fundul sufletului meu am fost totdeauna 
democrat şi filosemit. Să îndrăznească cineva să spună că în 
fundul sufletului meu n-am iubit pe evrei! Că am scris câte ceva 
care ar putea fi interpretat nu ştiu cum... ce să-i faci, dragă 
doctore! Gură de om, gură de câine! Dar în timpul ăsta, inima 
mea plângea şi gemea: sărmanii evrei! Ce vină au ei? De ce 
trebuie să sufere ei? Inţelegi, doctore Willy? Nu erau decât nişte 


porcării de exigenţe politice. Chestiuni de moment. Le sufli aşa... 
pfuu!... şi zboară în vânt, fără să lase vreo urmă! Nici praful nu 
se alege de ele! Ideologii de un ceas-două. Eternă e numai 
democraţia. Tot democraţia rămâne mai tare. De aci înainte... 

Lui Willy îi ardeau obrajii de ruşine. Un Naie Naie, un profesor 
de logică, un director de ziar, un prieten al regelui, să se scuze şi 
să se umilească atâta faţă de el! Dar se poate? E intolerabil! 

— Domnule Naie, îl întrerupse el pe Naie Naie, nu înţeleg de 
ce atâtea explicaţii. Suntem doar prieteni! Spune-mi ce vrei! Sau 
mai bine zis: cât? 

Aşa a triumfat democraţia în ziua aceea: din banii de lemne 
adunaţi pentru populaţia nevoiaşă evreiască. Precum zicea şi 
Bemsohn, doctorului Willy: 

— Foarte bine aţi făcut, domnule doctor! La urma urmei, cred 
că şi calicii ar trebui să aibă oarecare înţelegere pentru 
democraţie! 


x 


De trei săptămâni veneau din Reichul al III-lea veşti atât de 
contradictorii, încât regele decise că asemenea momente 
încurcate trebuie lăsate să se descurce singure. In aşteptare, 
bea zi şi noapte, vorbea despre democraţie şi veghea ca 
generalul Florescu să fie anchetat de către Consiliul de război cu 
toată severitatea. 

— Să nu vă uitaţi la el că-i general! ordona Carol. Să mi-l 
trataţi ca pe un hoţ de rând cum e, şi el şi fecioru-său Puiu! Câte 
se găsesc în dosar, ajunge să fie spânzurat de o sută de ori. 
Facturi fictive, state de mână de lucru fictive, bonuri de cheltuieli 
fictive. O adevărată fabrică de acte fictive! Să-i puneţi mâna-n 
gât, să simtă că atâta vreme cât mai sunt eu, există o justiţie! 

Ancheta mergea, dar Carol nu se putea linişti. Venise pe la el 
şi Miţa şi Tanţi şi Riri şi Kiki... dar degeaba le lua la bătaie şi le 
zvârlea afară pe culoar, leşinate şi moi ca nişte pisici ţinute cu 
sila în apă, pentru că linişte tot nu găsea. Treaz sau în somn, 
numai călătorie visa şi-n vis numai pe Puiu-l vedea, atunci când 
nu vedea împrumutul. Hitler, blestematul de Hitler! Dacă s-ar fi 
ţinut Hitler tare măcar câteva luni, am fi avut azi de ce râde! Ce 
ar fi fost luat era bun luat!... Pe când aşa... 

— Sire! 

Era Mateescu, roşu şi agitat, care bătuse la uşă, dar care nici 


nu mai avusese răbdarea să aştepte ca regele să-i răspundă, ci 
intrase singur. 

— Sire, o nouă bombă!... A fost asasinat Dollfuss. Dollfuss, 
micul dictator al Austriei, asasinat! 

— De cine? strigă regele, cuprins de o uşoară ameţeală. Hai, 
vorbeşte o dată! 

— De naziştii austrieci. 

Şi Mateescu dădu regelui amănunte. Azi, la prânz, pe la ora 
unu fără un sfert, trei sute de nazişti, deghizați în uniformă 
militară şi în uniformă de agenţi de poliţie, au ocupat staţiunea 
de radiodifuziune din Viena, au năvălit în cancelaria lui Dollfuss 
şi l-au împuşcat. Credeau că atâta le va fi de-ajuns să înlăture 
orice opoziţie şi să ia puterea în mână. Dar, pentru că, spre 
surprinderea lor, guvernul şi armata s-au opus, au fugit şi s-au 
pus sub ocrotirea ministrului Germaniei. 

— Aşa! făcu regele pe gânduri. Naziştii austrieci l-au asasinat 
pe Dollfuss şi apoi s-au adăpostit la ambasadorul Germaniei 
naziste!... Prin urmare, aici e mâna lui Hitler! 

— E clar, sire! 

— Prin urmare, epuraţia din 30 iunie nu l-a slăbit pe Hitler, ci l- 
a făcut şi mai îndrăzneţ! 

— Probabil, sire! 

— Prin urmare, eu n-aveam niciun motiv să mă sperii! 

— Niciunul, sire! 

Carol alergă în aleea Vulpache. 

— Ce facem, Lenuţo?... Impachetăm sau nu? 

Femeie cu simţ practic, Lenuţa îi răspunse: 

— Mai aşteaptă câteva zile, să nu ai vreo nouă surpriză. 

Carol aşteptă câteva zile şi Mateescu îi aduse o nouă surpriză: 

— Sire, Hindenburg a murit azi dimineaţa la nouă 

— Şi la ora nouă şi jumătate, Hitler a fost proclamat 
preşedinte al Reichului. De aci înainte, Hitler va fi şi conducătorul 
Germaniei şi şeful guvernului. Armata a şi depus jurământul. 

Carol nu mai avea nimic de aşteptat. Hitler e tare. Mai tare ca 
oricând. 

Nerăbdător, Carol o chemă pe Duduia la telefon şi-i strigă, 
vesel: 

— Lenuţo, împachetează! 


După un scurt schimb de note între guvernul român şi 
guvernul francez, noua dată a călătoriei în Franţa fu fixată 
pentru sfârşitul lunii noiembrie. Răgazul de trei luni bucură mult 
pe Duduia. În trei luni putea să-şi facă în linişte puţinul bagaj pe 
care-l lua cu sine în străinătate, unde, în cazul că i-ar lipsi, 
Doamne fereşte, ceva, era aproape convinsă că va găsi de la 
cine să cumpere. i 

În aceste trei luni nu-şi pierdu nici Carol vremea în zadar. În 
primul rând, anulă dispoziția de dizolvare a organizațiilor 
naţional-socialiste germane din Ardeal. Porunci, apoi, lui Vancea 
să fie din nou blând cu legionarii. Luă măsuri ca în lipsa lui să nu 
aibă vreo surpriză, în special din partea iubitului său frate 
Nicolae, pe care căuta să-l vadă cât mai puţin şi cu care vorbea 
şi mai puţin. Incepu să cheme iar, rând pe rând, în audienţă 
strict confidențială, pe şefii celor douăzeci şi patru de partide 
care se treziseră toate, spontan, din democraţie. 

— Domnule Elefterie, contez pe dumneata! Am convingerea 
că eu şi cu dumneata împreună, suntem destinaţi să facem 
lucruri mari pentru ţara aceasta. 

— Sire, aştept ordinele dumneavoastră! 

— Ora se apropie, domnule Elefterie!... Plec în străinătate 
pentru câteva săptămâni, să procur ţării un mare împrumut şi 
cum capăt banii, te chem îndată să trecem la fapte. Programul îl 
ştii: înzestrarea armatei! Numai bani să avem! 

— Ştiu, sire! Armata e baza! 

Regele-i strângea mâna, ca unui prieten adevărat. Merita să i- 
o strângă. Era un om de nădejde. In lipsa lui, nu numai că se va 
feri de aventuri, dar va colecţiona toate înjurăturile la adresa 
tronului şi dinastiei, cu nume şi date, ca să i le raporteze la 
înapoiere. 

Dar cea mai mare parte din timp, în cele trei luni, regele şi-o 
pierdea cu corespondenţii francezi cărora le împărtăşi câte şi ce 
fel de sentimente îl copleşesc când se gândeşte că în curând va 
revedea Franţa. 

— Ce emoție va fi pentru mine când voi veni în vizită oficială 
în capitala voastră, unde fiecare răspântie va evoca pentru mine 
atâtea amintiri. 

Trecea, apoi, sprinten, la fericirea poporului: 

— Imi iubesc cu pasiune meseria de rege. Ce poate fi mai 
pasionant decât să faci fericirea poporului! 


Şi cum, în perioada aceea de surescitare, punea foarte mult 
piper în mâncare, aşa că avea necontenit mâncărimi, i se 
umpleau ochii de lacrimi, ceea ce corespondenţii notau cu mii de 
comentarii tulburătoare. 

Tot în vederea voiajului, regele vorbea mereu despre 
dragostea ce i-o purta scumpului său fiu. j 

— Vreau să fac din el un om şi un rege. Inainte de a fi rege 
trebuie să fie un om bine oțelit, drept şi bun. Educaţia unui prinţ 
nu-i lucru uşor. Pe un prinţ nu trebuie să-l creşti pentru tine, nici 
pentru el însuşi. Trebuie crescut pentru poporul său şi pentru 
rolul ce-l va avea de împlinit. Cu puţină hotărâre şi cu multă 
inimă, cred că se poate ajunge la rezultate bune. Până una alta, 
conduce foarte bine micul lui automobil şi dă semne de pe 
acuma că va fi un excelent vânător. 

Trei luni de muncă atentă şi răbdătoare pentru pregătirea 
voiajului - dar trei luni de viaţă senină şi sclipitoare ca un cer 
albastru de primăvară, întunecat numai de un mic noruleţ: 
Titulescu. Titulescu, ministrul de externe al ţării. Titulescu, şeful 
departamentului democraţiei. Titulescu şi-a înaintat iar demisia. 
De ce şi-a dat iar demisia Titulescu acesta? 

— Sire, e supărat foc! îi răspunse Trişcă. Zice că-l nenorocim! 
O politică facem aici - şi alta e pus să facă el în străinătate. Cică 
încurajăm grupările fasciste şi acolo el trebuie să jure că 
rămânem fideli aliaţilor. Susţine că dinadins se face obstrucţie 
politicii lui democratice, pentru că este cineva care vrea să-l 
alunge de la externe. 

— Cineva? se miră Carol. 

— Da, sire! Cineva! 

Regele parcă abia acum pricepea înţelesul cuvântului. 

— Aba! făcu el. Cineva!... Bine, Trişcă, în acest caz, dumneata 
vei demisiona imediat. 

Soluţia i se păru lui Trişcă oarecum originală. 

— Eu? 

— Da! Dumneata!... Dar nu-i nevoie să fii alarmat. Vei 
demisiona, ca să vadă că din pricina lui se produce o criză 
ministerială, tocmai acum, în ajunul voiajului meu, când numai 
de criză ministerială n-avem nevoie. 

— Şi ce va fi, sire? 

— Nimic! Vom stărui să rămână! 

— Nu va rămâne, sire! E prea furios! Zice că tocmai acum, 


când ţara are mai mult decât oricând nevoie de el, pentru că 
Uniunea Sovietică a devenit membră a Societăţii Naţiunilor, 
tocmai acum să-l călcăm pe el în picioare?... Nu!... Nici în ruptul 
capului nu va voi să revină! 

Pe rege îl pufni râsul: 

— Să revină? Dar cine vrea să revină? Da ducă-se dracului! M- 
a plictisit cu şantajele lui de copil alintat! El are acu şi pretenţia 
să-i mai fiu recunoscător că ne-am împăcat cu Uniunea 
Sovietică!... Recunoscător!... O să-i fiu recunoscător când i-o 
creşte barbă! Aşa că fă ce-ţi spun eu: dumneata stăruie, dar 
stăruie în aşa fel încât să-i dea de bănuit şi să-i piară pofta să 
mai revină! 

A fost o chestie de o zi. La amiază, Titulescu primi o lungă, 
lungă telegramă în care i se aducea la cunoştinţă că în urma 
protestelor sale, regele a cerut guvernului să demisioneze, că 
guvernul a demisionat, şi că nu se poate reconstitui decât numai 
cu el la externe. In continuare, telegrama-i vorbea de ţară... de 
veşnica dragoste şi recunoştinţă... de imensele servicii aduse de 
el ţării, tronului şi democraţiei... de necesitatea imperioasă a 
unei consecvenţe în politica externă... şi de neliniştea regelui 
care e gata să renunţe la călătorie, dacă nu ştie că Titulescu este 
din nou la externe. 

Pe seară, Trişcă se prezintă la rege: 

— Sire, i-am telegrafiat lui Titulescu şi am stăruit din toate 
puterile ca să rămână! 

— Şi a răspuns? 

— Da! 

— Ce? 

— Că rămâne! 

De enervare, îi apucă pe Carol o mâncărime atât de ascuţită, 
încât, oricine nu era iniţiat în secretele politice ale palatului, ar fi 
putut să jure că regele plânge de bucurie. 

Dar în afară de acest incident destul de neplăcut cu Titulescu, 
nimic nu se mai produse din ceea ce ar fi putut întuneca emoția 
unui rege pe picior de plecare în străinătate, unde îl aştepta 
împrumutul. Duduia îşi revizuia tot timpul bagajele, îşi pregătea 
listele de cumpărături, număra zilele până la plecare: şapte zile, 
şase zile, cinci zile, patru zile, trei zile, în timp ce regele rupea 
filele din calendar şi snopea Miţele în bătăi, de nerăbdător ce era 
să se vadă odată în drum spre Paris. Se pare, însă, că Cel-de-sus 


era împotrivă, pentru că, într-o bună dimineaţă, când mai erau 
două zile până la plecare, Mateescu intră la Carol transfigurat de 
spaimă: 

— Sire, o catastrofă!... Maiestatea sa regele Alexandru al 
lugoslaviei şi Barthou au fost asasinați la Marsilia! 

Automat, regele puse mâna pe telefon: 

— Lenuţo, tu eşti? 

— Da, dragul meu! 

— Despachetează! 


XVII 


Cu şapca în mână, Trofim stătea în picioare şi aştepta ca 
domnul director să ridice ochii la el. In birou era cald, pe 
fereastră se vedea cum fulgi mari cad molcom şi se aştern pe 
case şi pe şoseaua care duce până la poartă. Directorul, în 
fotoliu, stătea aplecat cu urechea înspre aparatul de radio şi 
asculta, aprobând cu capul şi cu mâna tot ce auzea: 

— «x... Eu sunt născut şi crescut ortodox, dar sunt suveranul 
unei ţări unde sălăşluiesc şi cetăţeni de alte confesiuni. Sunt 
hotărât... şi toţi pot conta pe sprijinul meu... să proteguiesc cu 
aceeaşi credinţă şi cu aceeaşi dragoste pe toţi acei care vor fi 
cinstiţi credincioşi ai bisericii lor...» 

Trofim asculta şi se gândea cât de uşor poate intra frica-n om. 
Regele s-a speriat aşa de rău de atentatul de la Marsilia, încât l- 
au năpădit gânduri creştine. Se teme să nu se găsească vreun 
creştin să tragă în el şi încearcă să se pună bine cu toţi 
credincioşii cinstiţi ai bisericii lor! Era şi ceasul bine ales! 
Fabricile se închid - şi acolo unde nu se închid, salariile se scad 
la jumătate. Şi peste tot, poliţia la mijloc. La fabrica Haug 
muncitorii n-au făcut decât să înainteze un memoriu, fără să-şi fi 
întrerupt lucrul, dar cât ai clipi, poliţia le-a şi sărit în spinare, 
parcă ar fi stat, după uşă, la pândă. La fabrica de glucoză 


Colentina la fel: poliţia. Şi la fabrica Falk. Şi la restaurantul Tic- 
Tac. Cu arestări, cu bătăi, cu torturi. Cât despre chelnerii de la 
restaurantul Corso, cu ăştia a fost o adevărată bătaie de joc. In 
halate, aşa cum i-a găsit la lucru, poliţia a plimbat pe bulevarde, 
până la prefectură, pe toţi chelnerii, picolii şi bucătarii, vinovaţi 
că au ajutat cu mâncare pe ceferiştii de la Griviţa, cât a ţinut 
greva. 

Dar regele continua să vorbească şi Trofim, fără să vrea, 
trebui să-l audă: 

— «Astăzi, când avem cu toţii datoria de a duce o luptă de 
progres şi consolidare a naţiunii noastre, nu este momentul să 
privim ce haină poartă fiecare preot, ci trebuie să cerem 
fiecăruia să aibă un singur suflet şi acest suflet trebuie să fie cel 
românesc!...» 

Asta-i aminti lui Trofim cum lăncierii lui Caţă au ameninţat că 
dacă nu vor fi lăsaţi să-şi poarte cămăşile albastre, nu vor mai 
pune pe ei nicio cămaşă şi că se vor arăta în pielea goală în faţa 
poporului. Dar nimeni nu s-a gândit şi nici nu se gândeşte să le 
ia, Doamne fereşte, cămaşa. Ba, de când cu asasinarea lui 
Dollfuss şi mai cu seamă după ce regele Alexandru şi Barthou au 
fost împuşcaţi, cămăşile, şi albastre şi verzi şi de toate culorile, 
s-au înmulţit, şi s-au înmulţit şi saluturile cu mâna întinsă, şi s-au 
înmulţit şi femeile cu cruciuliţe încârligate pe piept, şi s-au 
înmulţit şi bătăile şi devastările şi jafurile, fără ca poliţia să afle 
ceva. 

— «Creştin sunt, auzi Trofim pe rege, dar fac apel şi la cei care 
nu sunt creştini, dar care au o credinţă a lor, ca şi ei, alături de 
noi, creştinii, care avem acel exemplu al martiriului lui lisus 
Hristos, să lupte alături de noi, căci mai presus de credinţa 
fiecăruia este unitatea etnică a României întregite...» 

Regele isprăvise. Directorul întinse mâna să întoarcă butonul, 
dar şi-o retrase imediat: postul de radio emitea o ştire care-l 
silea să rămână cu urechea aplecată asupra aparatului: 

— Azi dimineaţă maiestatea sa regele a semnat un decret prin 
care sunt dizolvate: Partidul Comunist Român, Uniunea 
Tineretului Comunist, Ajutorul Muncitoresc Român, Biroul juridic 
al Partidului Comunist, Ajutorul Roşu Internaţional, Consiliul 
Sindicatelor Revoluţionare, Comisia locală a sindicatelor unitare, 
Uniunea ţăranilor revoluționari, Cercul femeilor comuniste, 
Tineretul conştient român, Asociaţia studenţilor revoluționari, 


Cercul de studii marxiste, Tribuna studentului sărac, Liga 
culturală, Blocul muncitoresc-ţărănesc, Liga muncii, Soiuz 
Vozwescenia Na Rodinu sau Uniunea repatriaţilor ruşi şi 
ucrainicni, Asociația Amicii  U.R.S.S., Comitetul național 
antifascist, Comitetul femeilor antifasciste române, Comitetul 
național al tineretului antifascist, Comitetul pentru apărarea 
ceferiştilor, Comitetul pentru apărarea şomerilor, Cercul cultural 
«Gheorghe Coşbuc», Sindicatul «Ciocanul» al lucrătorilor cizmari, 
Sindicatul «Solidaritatea» al chelnerilor, Sindicatul «Ţesătorul»> al 
lucrătorilor textilişti, Frontul Unic Muncitoresc, Organizaţia 
revoluţionară dobrogeană. Sunt interzise a se mai înfiinţa orice 
fel de organizaţiuni şi asociaţiuni pentru propaganda ideologiei 
comuniste. Se interzice să apară orice ziare, broşuri, manifeste, 
ca şi orice fel de alte publicaţiuni, prin care... 

Directorul se uită la ceasornic, şi fiindcă decretul îi spusese 
mai mult decât avea el nevoie să ştie, închise aparatul, apoi îşi 
întoarse capul spre Trofim: 

— Ai venit? 

— Am venit, domnule director! 

Puțin stingherit, directorul îşi cercetă lung unghiile înainte de 
a vorbi. 

— Uite ce e, Trofime dragă! zise el, fără să-şi ridice ochii la 
omul care stătea în picioare. Direcţia generală e nemulțumită de 
tine şi te mută disciplinar!... Aşa că trebuie să părăseşti casa 
îndată! 

Trofim se făcu alb ca varul. Prin urmare, Andrieşu nu l-a minţit 
când i-a spus aseară, că direcţia-i caută pricină, ca să-i poată lua 
casa în care locuieşte şi să i-o dea lui Niculescu! 

— Eu să părăsesc casa? bâigui el. 

— Da, tu! 

— Păi cum se poate una ca asta, domnule director? Asta-i 
toată bogăţia mea: locuinţa! 

— O fi! Dar dacă nu te astâmperi! Cine te pune să faci 
bolşevism? 

— Bolşevism? Eu? Când am făcut eu bolşevism, domnule 
director? 

— Dar întrunirea aia de săptămâna trecută, ce-a fost? 

— Să mă iertaţi, domnule director, că nu pot să ştiu ce-a fost, 
pentru că eu abia am ieşit din spital unde am zăcut o lună de 
zile! 


— Şi nu ştii nimic? 

— Nimic! Poftim foaia de la spital! 

Directorul luă hârtia, o învârti printre degete şi o întinse înapoi 
lui Trofim. 

— Foaia zice aşa cum zici tu! Dar casa trebuie s-o părăseşti! 

— Păi de ce, dacă sunt nevinovat! 

— Oi fi, n-oi fi, asta o s-o descurce ăi mari. Eu ştiu că legea-i 
lege!... N-ai copii! Şi legea spune: în locuinţele astea n-au voie să 
stea ăia fără copii! 

Trofim nu mai ţinu seama că are în faţa lui pe domnul director 
şi, scos din fire, bătu cu pumnul în masă: 

— Păi spuneţi aşa, domnule director! Nu sunt scos din casă 
pentru că aş fi mutat disciplinar, ci pentru că vreţi să băgaţi pe 
altul în locul meu. Ştiu pe cine! Pe Niculescu. Şi-mi veniţi cu 
legea! Copiii!... Dar Niculescu are copii? N-are! Nici nu-i măcar 
însurat! In schimb e inspector! Inspector şef!... Pe când eu, nu 
sunt decât un muncitor de rând! Aşa l-aţi scos din casă şi pe 
Micu Toader, care are copii... Cinci copii!... Şi tot l-aţi scos din 
casă, ca să-i faceţi loc lui Bălceanu, care e şi bătrân, şi singur, 
dar tot inspector şi el... Şi pe Neacşu Andrei!... Cum v-a răbdat 
inima să-l daţi afară din casă pe Neacşu, om bolnav, cu casă 
grea, cu mamă bătrână, cu nevastă, cu trei copii, ca să intre, 
cine? Un mucos, un neisprăvit, care n-are nici douăzeci de ani 
împliniţi, dar e verişor de-al treilea şi secretar al domnului 
director general! Adică pentru cine au fost făcute locuinţele 
astea? Pentru de-al de ăştia care au de unde plăti casă în oraş, 
sau pentru noi, muncitorii? 

Directorul îl lăsă pe Trofim să-şi descarce năduful, apoi îi 
răspunse pe un ton care parcă cerea compătimire: 

— Vezi, Trofime? Şi dacă ţi se spune că eşti bolşevic, parcă ți- 
ar trage cineva o pereche de palme. Dar nu-i nimic, rămâne între 
noi. De la mine e greu să afle cineva tot ce mi-ai spus. La urma 
urmei, s-ar putea să ai şi dreptate. Dar eu ce să fac? Să mă lupt 
cu ăi mari? Eu să mă iau de piept cu ăi mari, când nici eu nu sunt 
decât un nenorocit de slujbaş! Stau şi eu cât mă ţin ei. Ca mâine 
o să mă dea şi pe mine afară! Tu eşti mult mai fericit decât 
mine!... Tu, barem eşti lăcătuş, pe când eu, ce sunt? Director! 
Meserie-i asta? Dacă mă dau ăştia afară, pot să mă spânzur! 
Rămân fără pâine. Fii, dar, om de înţeles şi ieşi din casă de bună 
voie, că n-aş vrea să te scot cu sila de acolo. Când ajungem la 


asta, Trofime dragă, ştii şi tu ce se întâmplă! 

Trofim înţelegea că era osândit. Dacă nu pleacă de bună voie 
din casă, încape de-a dreptul pe mâna jandarmilor şi atunci, într- 
adevăr, n-o să mai aibă nevoie de casă. 

Cu glasul sugrumat, întrebă: 

— Şi când să mă mut? 

— Astăzi! 

— Cum astăzi, domnule director? Unde să mă duc? 

— ţi spun eu unde: la Oradea Mare! 

Cu toate că-l frigea mâna să-l apuce pe director de gât, Trofim 
începu să râdă: 

— La Oradea Mare? Pe cine să caut la Oradea Mare? 

— Slujbă, Trofime, slujbă! Tot la căile ferate! 

— Dar tocmai la Oradea Mare? 

Directorul fluieră a plictiseală nemărginită. 

— Mă, al dracului om mai eşti, bre! Dacă ţi se ia casa aici, te 
strâmbi! Dacă ţi se dă casă acolo, iar te strâmbi!... Are grijă 
statul de tine şi tu te mai vaieţi! Eu, să fiu în locul tău, aş tace 
chitic şi aş pleca, zău c-aş pleca! 

Glasul dulce al directorului suna în urechea lui Trofim mai 
aprig şi mai neînduplecat ca o osândă. 

— Bine, o să plec! făcu Trofim, care vedea că orice împotrivire 
nu poate cel mult decât să-i strice. Dar eu sunt gestionar de 
materiale. Am pe seamă materiale de patruzeci şi şapte de 
milioane. Numai un simplu burghiu costă opt până la zece mii de 
lei. Trebuie să predau toate astea cuiva. 

— Şi ce vrei să-ţi fac? 

— Să mă lăsaţi în casă până isprăvesc! După aia plec la 
Oradea şi aveţi casa liberă. 


— Nu se poate! 

— Numai câteva zile, domnule director! 

— Nu se poate! 

— Atunci daţi-mi două zile concediu să-mi caut casă în altă 
parte! 


— Nu se poate! Cum să-ţi dau concediu când trebuie să ai 
grijă de magaziile cu materiale? 

— O să le ţin două zile închise!, 

— Nu se poate! 

Trofim simţi că iar îl furnică palmele. 

— Da' cum aşa, domnule director? Să rămân în casă nu se 


poate, să ies din casă nu se poate, să predau materialele nu se 
poate, să nu predau materialele iar nu se poate... Atunci ce se 
poate, domnule director? 

In sfârşit, Trofim izbuti să-l supere pe director care, pentru 
întâia oară, îi vorbi tare: 

— la ascultă, Trofime! Mai adineauri, l-ai auzit sau nu l-ai auzit 
pe rege? 

— L-am auzit! 

— Dacă l-ai auzit, atunci spune drept: ce eşti tu? Creştin... sau 
ce? 

x 


Era ora unu după amiază şi funcționarii serviciului 
contingentării din ministerul industriei şi comerțului se 
pregăteau să plece acasă, când, deodată, năvăliră pe toate uşile 
comisari şi agenți de poliţie: 

— Nu mişcă nimeni! 

Funcţionarii înlemniră. Ce caută poliţia aici? 

Comisarul Mânecuţă, şeful echipei, îşi trecu mâna prin 
mustață şi răcni: 

— Toată lumea în sala mare a serviciului. 

In sala mare, funcţionarii dădură peste însuşi noul ministru al 
industriei şi comerţului, Caramlău, înconjurat de primul procuror, 
de patru procurori, de un judecător de instrucţie şi de mai mulţi 
ofiţeri de poliţie. 

— Domnilor, strigă ministrul, veţi rămâne. Vi se dă aici de 
mâncare. Nimeni nu poate părăsi ministerul. 

Funcţionarii inferiori nu pricepeau ce poate fi. Funcţionarii 
superiori pricepeau. De câteva zile erau în stare de alarmă. 
Fiecare şef de serviciu, ori subdirector, primise din timp vizita 
câte unui amic de la prefectură: 

— Coane Costică, îţi vreau binele. 

Conu Costică i-a răspuns: 

— Şi adică cum, nene Mitică? Eu, cum s-ar zice, îţi vreau răul? 

De când lumea, nu s-a născut comisar prost. Nu era prost nici 
comisarul Mitică: 

— E-n regulă, coane Costică! Sunt denunţuri grave! Cică 
dumneata ai cerut... şi ăia au mişcat din urechi! Dosare întregi 
de denunţuri! Şi se va face descindere!... Ordin: fără milă! Tata 
să fie, mama să fie, pune-i mâna-n gât! Nici-o milă! Pricepi 
dumneata? 


Omul pricepea: 

— Pricep! 

— Ba bine că nu!... Aşa că, fă bine şi conform legii... 

Aici se oprea şi aştepta, până ce directorul ori subdirectorul, 
răspundea: 

— Bine, nene Mitică!... Ne-am înţeles. Conform legii, juma 
acum, juma după aia... 

— Ba nu! zicea comisarul sever. Conform legii mie-mi dai 
acuma tot... şi juma după aia... 

Ştiau dar şefii de serviciu, directorii şi subdirectorii, ce va 
urma: percheziţie. Şi se uitau cu milă la domnul ministru care 
răcnea: 

— Toţi funcţionarii inferiori trec în sala de mese. Ceilalţi în sala 
de conferinţe. 

Apoi, Caramlău ieşi din sală şi trecu în biroul său, cu sufletul 
plin de mândrie şi satisfacţie. Era om cinstit. Ordin de la rege: 

— Caramlăule, cinste! Să tai în carne vie!... Cinste mai presus 
de orice. 

Atentatul de la Marsilia dăduse, de altfel, şi fără porunca 
regală, un impuls irezistibil spre cinste tuturor conducătorilor 
ţării. Cinstea e un lucru frumos! De ce ne-am feri de lucruri 
frumoase!... Cinste, chiar dacă ar fi să curgă sânge. Dacă nu 
introducem cinstea în conducerea treburilor publice, ţara va 
ajunge acolo unde a ajuns Austria, Jugoslavia, Franţa - dacă nu şi 
mai rău! Şi unde se poate cere cinste mai multă decât la 
ministerul industriei şi comerţului, unde nu-i om să nu ştie că se 
fac numai potlogării? 

— Va fi cinste, sire! a răspuns Caramlău. Că nu mai e chip de 
lucrat! De când am venit la minister, masa mea e plină de 
denunţuri. Se plâng toţi negustorii că nu pot cere cel mai mic 
lucru, fără să dea şperţuri în dreapta şi în stânga! Ne ruinăm! Se 
ruinează ei, ne ruinăm noi, se ruinează ţara întreagă, sire! 

— Ai văzut? Fă, deci, ceva spectaculos! Să răsune ţara de cele 
ce o să vadă! 

Şi Caramlău s-a apucat să facă ceva spectaculos. Ţara va 
răsuna, şi se va minuna de câtă cinste este în stare noul ei 
ministru al industriei şi comerţului. Şi se simţea Caramlău în al 
nouălea cer! Într-adevăr, ce poate fi mai plăcut decât să te simţi 
cu conştiinţa curată şi să nu te temi că la cea mai mică 
nemulţumire, oricare nemernic ţi-ar putea striga în obraz: 


Pungaşule!... O viaţă întreagă a sângerat Caramlău de pe urma 
acestei insulte: Pungaşule! Cu câţi nu s-a luat la palme, cu câţi 
nu s-a bătut în duel, câte gloanţe n-a tras el în vânt, pentru 
cuvântul acesta: Pungaşule! Dar acuma, ce a fost, e mort!... 
Acuma moravurile vor fi primenite!... Nimic din tot ce se chema 
şperţ, bacşiş, mită, nu va mai putea supravieţui în atmosfera de 
cinste pe care Caramlău este chemat s-o introducă în viaţa 
publică a ţării, începând cu propriul său minister, unde, în clipa 
aceasta, poliţia îşi face datoria. Vor scăpa numai cei cu 
desăvârşire nevinovaţi. Pe ceilalţi, toţi, îi va trimite chiar de aici, 
cu duba, sub stare de arest, la prefectură. 

Cu o mână care-i tremura de fericire pentru tot ce face el spre 
binele ţării, Caramlău îşi aprinse trabucul şi, la bătaia timidă în 
uşă, răspunse energic: 

— Intră! 

Şi intră la el, în vârful picioarelor, directorul general. 

— Domnule ministru... 

Ministrul, care se aştepta să vadă intrând numai pe unul din 
procurorii sau ofiţerii de poliţie, răcni, furios: 

— Cum de ai ajuns până aici? Am dat ordin să nu fie lăsat 
nimeni! 

— M-am rugat de primul procuror, domnule ministru! Suntem 
prieteni... şi i-am dat cuvântul de onoare că mă întorc 
numaidecât! 

— Şi ce vrei? îl întrebă Caramlău pe acelaşi ton ridicat. 

— Domnule ministru, vă rog să mă scuzaţi, dar eu nu pot 
suporta o percheziţie! Am fată de măritat. Am un ginere profesor 
universitar! Nu face de mine, domnule ministru!... Percheziţie! In 
viaţa mea n-am ştiut de percheziţie!... Domnule ministru, fie-vă 
milă! Sunt director general! Scutiţi-mă de o asemenea ruşine! 

Furia lui Caramlău nu mai cunoscu margini: 

— Nu se poate! Ordin de la rege! Toţi pungaşii la puşcărie! 

— Dar eu nu sunt pungaş, domnule ministru! Sunt om cinstit! 

— Dacă eşti cinstit, ce te temi de percheziţie? 

— Doar v-am spus, domnule ministru! E peste puterile mele! 
Percheziţie corporală! Mor pe loc, domnule ministru, dacă cineva 
se atinge de mine! Vă rog!... Vă rog în genunchi!... Daţi ordin să 
mi se dea drumul acasă! 

— Nu! Am zis nu, e nu! Şi te poftesc să mă laşi în pace! Am 
isprăvit! 


Dar directorul general se şi pusese în genunchi: 

— Domnule ministru, dau oricât, numai să scap de ruşine! 
Obrazul meu mi-e mai scump decât orice pe lume. Tocmai am 
câştigat la loterie o sumişoară destul de frumoasă! Cinci sute de 
mii! Eu n-am ce face cu ei! Leafa-mi ajunge! Vi-i dau toţi, pentru 
săraci. Vă rog, domnule ministru... sunt director general, nu un 
borfaş luat de pe stradă! 

Şi se uită la Caramlău cu nişte ochi atât de jalnici, încât de 
piatră să fi fost cineva şi tot se muia. Dar Caramlău nu era de 
piatră. Caramlău era de bronz: 

— Nu! Te rog!... Lasă-mă în pace!... Pleacă... Pleacă-ţi spun! 

Directorul general se ridică, îşi scutură uşurel genunchii de 
praf, şi subit vesel, îi spuse lui Caramlău, chicotind ca un 
bătrânel cumsecade: 

— Bătu-m-ar norocul să mă bată!... Pesemne că vârstă mi-a 
jucat festa!... Niciodată n-am greşit cifra... La cifre nu mă-ncurc. 
Şi tocmai acuma trebuie să mi se întâmple... Adevărul e că am 
câştigat la loterie nu cinci sute de mii, ci şapte sute cincizeci de 
mii! Dar asta-i tot!... Nicio leţcaie mai mult!... 

Oricât o fi fost de bronz Caramlău, dar n-avea inimă de câine. 
Niciodată nu l-au lăsat rece suferinţele celor mai mici. Cu atât 
mai puţin, deci, putea fi indiferent la strigătele de ajutor ale 
acestui bătrân care părea foarte-foarte cinstit. De ce, dar, să-l 
implice pe nedrept într-o operaţie pregătită numai pentru 
pungaşi? N-ar fi o crimă? Un asasinat moral - şi poate chiar fizic? 
Caramlău, criminal? Nu! Poţi să spui despre Caramlău tot ce-ţi 
place, dar numai asta n-a făcut Caramlău de când e: să ucidă 
oameni. Şi gândul că l-ar putea avea pe conştiinţă pe acest 
sărman director general, îl înspăimântă atâta, încât inima i se 
fieşcăi dintr-o dată: 

— Bine! Să-i văd! 

— Nu-i am la mine, domnule ministru! Mâine dimineaţă la 
nouă... 

— Poate să fie şi azi după amiază la cinci! răspunse cu 
bunăvoință ministrul. Tot am treabă pe aici! 

— Fix la cinci sunt aici, domnule ministru! Să trăiţi! 

Şi directorul general o luă spre uşa care dădea înspre scară. 

— Stai! îi strigă ministrul. Nu pe acolo! Treci înapoi prin sală şi 
spune procurorului general că ţi-am dat voie să pleci! 

— Nu vă supăraţi, domnule ministru, făcu directorul general, 


dar am eu avut grijă să i-o spun mai dinainte! 

După directorul general se înfăţişară, unul după altul, toţi 
directorii şi subdirectorii şi şefii de serviciu distruşi, demoralizaţi, 
îngroziţi de gândul că ar putea fi supuşi unei percheziţii 
corporale. Era prea mare umilinţa! Şi ca s-o evite, sunt în stare 
să dea tot ce au câştigat săptămâna trecută la loterie, fiecare 
după rangul pe care-l ocupă în minister, aşa cum se câştigă la 
loterie: unul mai mult, altul mai puţin... fiindcă ei, la urma urmei, 
n-au ce face cu banii. Leafa le-ajunge! Multă, puţină, sunt 
mulţumiţi. 

Intre timp, comisarii şi agenţii lucrau de zor în sala de mese, 
prin buzunarele funcţionarilor inferiori, aşa că după două ore, 
totul era terminat şi primul procuror putu să raporteze lui 
Caramlău rezultatul. 

— E grav, domnule ministru! Am găsit la unul suma de cinci 
mii de lei. 

Lui Caramlău i se umflară vinele de la tâmple: 

— Care-i ăla? strigă el, fioros. 

Era un uşier pe care doi agenţi îl aduseră în faţa ministrului. 

— Ce-i cu banii ăştia, mă? îl interogă, neînduplecat, Caramlău. 
De la cine îi ai? 

— Să trăiţi, domnule ministru! răspunse uşierul, galben de 
frică. Mi i-a dat azi pe la prânz domnul director Petrescu să-i 
predau domnişoarei Mieluşica de la teatrul Regina Maria!... Nu-s 
ai mei!... 

— Minţi! ţipă domnul ministru Caramlău. Se vede cât de colo 
că minţi! Ai luat şperţ, ticălosule!... Ne faci de râs ministerul! 
Ţara întreagă ne arată cu degetul din pricina unor şperţari 
neruşinaţi ca tine!... Hai, luaţi-l de-aici!... 


x 


Succesul obţinut la ministerul pe care îl conducea, dădu idei 
noi lui Caramlău pe tărâmul onestităţii. In aceeaşi seară, convocă 
la el câţiva inspectori de siguranţă: 

— Domnilor, la bursa neagră se petrec lucruri absolut 
nepermise. Este un jaf ca în codru. Comerţul cu devize ne va 
face ţara de pomină în lumea întreagă. Trebuie să se curme 
odată cu tâlhăriile astea. Vreau ca de mâine dimineaţă să 
organizăm nişte razii în stil mare, cum nu s-au mai făcut până 
acum. Am nevoie de dumneavoastră! De acord? 


— De acord! răspunse unul dintre inspectorii cei mai 
experimentați în problemele de devize. 

Şi cum se despărţi de ministrul industriei şi comerţului, 
inspectorul se şi înfăţişă generalului Spiru Maramă: 

— Domnule general, domnul ministru Caramlău ne cere să 
lucrăm cu el mâine la bursa neagră. 

Spiru Maramă văzu numai bursă neagră înaintea ochilor. 

— Nu, zău! La bursă!... Parcă ar fi bursa lui tat-său! N-are gust 
prost, nea Caramlău! Azi dimineaţă la minister, mâine la bursă, 
poimâine Dumnezeu ştie unde!... Uite-aşa se întâmplă dacă laşi 
păduchele să se întindă... La bursă... Aşa! Las’ că-i arăt eu lui 
bursă! 

Şi dintr-un salt, fu la palat: 

— Sire, Caramlău ăsta îşi bate joc de maiestatea voastră! Acu 
vrea să se ia de bursă! Pesemne că nu-i ajunge ce-a făcut azi 
dimineaţă pe la contingentare! 

Carol se făcu numai urechi. 

— La contingentare ştiu ce a fost! zise el. Dar altceva, nu ştiu 
nimic! 

— A făcut curăţenie, sire! A curăţat buzunarele oamenilor! N-a 
scăpat unul! A adunat bani cu găleata!... Milioane, sire, milioane! 

— Eşti beat, Spirule? Milioane? Ce-i aia milioane? 

— Sunt treaz, sire!... Am martori! Milioane! 

Faţă de Spiru nu-i era ruşine lui Carol să-şi exprime 
sentimentele lui cele mai intime. 

— Ticălosul! făcu el, scrâşnind din dinţi. Şi mie nu mi-a suflat 
un cuvânt! 

— De lacom ce e, sire! îl întărâtă Spiru Maramă. 

Regele medită câteva secunde, apoi răspunse prefectului: 

— Spirule, poţi să pleci liniştit! Mâine... nu va fi razie la bursă. 

— Asta-i tot, sire? întrebă Spiru, decepţionat. 

Regele îl bătu pe umăr: 

— Aibi răbdare! O să afli! 

Dar citi în ochii prefectului atâta dorinţă de răzbunare, încât 
nu mai putu rezista să-l satisfacă îndată: 

— Sau... mai bine stai un moment! 

Şi-l chemă pe Trişcă la telefon: 

— Alo! Eu!... Te rog să mi-l scoţi pe Caramlău din minister!... 
Îndată!... Nicio explicaţie!... N-am nevoie de pungaşi în guvern! 


x 


Deşi erau mulţi chemaţi la congres, au venit destul de puţini. 
Excesiv de vesel, din pricina excesivei lui supărări, Crai-Voievod 
începu cu o glumă semi-acră: 

— Mulți chemați, dar puţini aleşi! Căci, domnilor, 
dumneavoastră, care aţi venit, sunteţi floarea neamului nostru 
românesc! Am fost totdeauna de părere că nu ne trebuie mulți 
spre a fi tari. De pildă, partidul național-țărănist al lui Dacu şi 
Jugănaru, are mulţi care vin după el. Dar uitați-vă în ce hal sunt! 
Parcă ar fi nişte răniţi întorşi din război. Pe când noi suntem 
supraviețuitorii războiului, eroii războiului, victorioşii războiului... 

Se scălda cu voluptate în sângele foştilor lui fraţi național- 
ţărănişti, de care s-a rupt definitiv. 

— Ce mai stai? îi spunea regele. Ţii aşa de mult să ai ca patron 
pe un brânzar ca Jugănaru? Dumneata eşti boier, domnule Crai- 
Voievod! Cum poţi să suporţi situaţia de subaltern al unui 
mârlan? 

De Dacu, regele nu-i pomenea. Era delicat. Dar nici nu era 
nevoie să-i pomenească. Argumente împotriva lui Dacu avea şi 
singur, destule. Şi în definitiv, nu argumentele erau esenţialul, ci 
despărţirea. Cu sau fără motiv, nu mai putea sta sub acelaşi cort 
cu fratele Dacu. Ceru, deci, conducerii să convoace degrabă un 
congres în care să fie limpezite toate neînțelegerile. 

— Să aleagă congresul cine are dreptate! declara Crai- 
Voievod, bătăios. Dacă n-am dreptate, să mă excludă în scandal 
şi bătaie. Să mă excludă pe o chestie naţională. lar dacă am 
dreptate, atunci toţi naţional-ţărăniştii luminaţi să plece în ţară şi 
să spună că adevăratul partid suntem noi, că adevărații 
exponenţi şi conducători ai partidului suntem noi... Cât despre 
rege, să spună că noi nu ne putem lipsi de rege. Regele este 
viaţa noastră. Sufletul nostru. Noi, românii, am moştenit 
instinctul monarhic de la împăratul Traian, de la marele nostru 
împărat şi frate Traian. 

La congres, începu iar vechea, dar titanica luptă dintre cele 
două ideologii: abstinenţa şi persuasiunea. 

Dacu zicea: 

— Abstinenţă! 

Crai-Voievod: 

— Persuasiunea! 

— Banul! 


— Ba da! 

— Nu! 

— Da! 

Şi s-au despărţit. De astă dată, definitiv. Ca să nu mai poată fi 
vorba de împăcare, Crai-Voievod şi-a făcut un partid: partidul 
valahist, care avea drept program numerus valahicus. 

— Fraţilor, să ne înţelegem! explica el, celor nedumeriţi. Nu e 
vorba de numerus clausus. Ala e al lui Caţă. Eu vreau numerus 
valahicus. 

După care şi-a convocat acest congres, spre a pune, în văzul 
lumii, bazele mişcării valahiste. De mare folos i-a fost Vancea, 
ministrul de interne al guvernului liberal, care i-a spus: 

— Coane, tot ce pot, fac! 

Şi i s-au procurat lui Crai-Voievod placarde de-ale guvernului, 
pe care scria în cap numai atât: «Subscrieţi la împrumutul pentru 
înzestrarea armatei» - pentru ca el să-şi poată imprima, pe 
restul foii lăsate dinadins albe, apelul partidului său valahist. Şi i 
s-au pus la dispoziţie agenţi de-ai poliţiei, care să lipească afişele 
pe străzi. Şi i s-au dat bani din fondul O.P., odinioară administrat 
de el, ca să aibă cu ce-şi acoperi cele dintâi cheltuieli. Şi aşa s-a 
putut organiza adunarea, în faţa căreia Crai-Voievod îşi apăra 
cauza lui valahistă: 

— Să ne părăsească Franţa pe noi, pe noi să ne părăsească 
Franţa, pentru politica noastră naționalistă? Cum ne-ar putea 
părăsi Franţa pentru politica noastră naționalistă, când aceeaşi 
Franţă este alături de Italia fascistă, alături de Jugoslavia 
antidemocratică şi când ea însăşi întinde o mână frăţească 
Germaniei hitleriste? Eu mă înclin înaintea înţelepciunii franceze, 
a marii generozităţi franceze şi am convingerea că Franţa 
naționalistă, Franţa adevărată, Franţa oficială va fi totdeauna 
alături de noi! Eu afirm, o dată mai mult, că sunt profund 
monarhic şi susţin din toate puterile mele prestigiul regelui 
nostru!... Sunt acuzat că fac parte din trei consilii de 
administraţie. Imi pare rău că nu sunt în douăzeci. Dar aş vrea ca 
în aceste consilii de administraţie să fie cât mai mulţi români şi 
nu atâtea lifte străine cu paşaport. Şi acuma, fac apel la toţi 
românii care se află răspândiţi în diferite partide politice, care au 
ca ideal numerus clausus, numerus romanus, numerus 
proportionalis, numerus totus, numerus nullus... să se înscrie la 
noi, care avem cel mai cuprinzător şi mai românesc program: 


numerus valahicus! 

Caţă Coroiatu auzi şi-i mormăi lui Belciug, care se afla alături 
de el: 

— Gata! Vrea să-mi înghită partidul!... S-a vândut şi ăsta 
jidanilor!... Se cunoaşte că are în el sânge unguresc! 


x 


Inima-i se zbătea să-i iasă din piept când îl chemă pe Titulescu 
la telefon: 

— Domnule ministru... sunt eu... Puiu! Vă rog să mă iertaţi de 
îndrăzneală... Aş vrea să vă vorbesc!... Numai cinci minute! Vă 
rog! 

Era descompus de teamă. Ce se va face dacă Titulescu va 
refuza să-l primească? La cine să se ducă şi unde să se ducă? De 
anul trecut, tot rătăceşte. Plecase din Elveţia - unde nici nu se 
gândea să rămână - în Franţa. Dar după stăruinţele regelui, 
francezii l-au expulzat. A trecut în Belgia. A fost expulzat şi de 
aici. S-a dus în Italia. După două săptămâni, i-au pus şi italienii în 
vedere că e indezirabil. A cerut viză de intrare în Anglia. A fost 
refuzat net. S-a înapoiat în Elveţia, unde ştia că-l găseşte pe 
Titulescu, să-i ceară un sfat. Să facă apel la Titulescu era curată 
nebunie! Işi dădea seama perfect! Nu era Titulescu, ministrul de 
externe al regelui?... Dar desperarea îl împiedica pe Puiu să 
judece lucrurile atât de adânc încât să-şi taie el însuşi orice 
speranţă! Trebuia să încerce şi această aventură. Acuma, cu 
mâna  încleştată pe receptor, aştepta, scăldat în sudori, 
răspunsul lui Titulescu. lar când îl auzi pe ministrul de externe 
vorbind, ar fi vrut să-i strige că n-a auzit bine. Ce a spus? Că-l 
aşteaptă? Şi că-l aşteaptă cu plăcere? Şi că-l aşteaptă cu 
plăcere, chiar astă seară, să ia masa cu el? 

Dar, strangulat de emoție, putu bolborosi numai câteva 
cuvinte de mulţumire, apoi ieşi din cabină, cu senzaţia pe care o 
ai, după o lungă călătorie pe o mare agitată, că pământul se 
umflă şi se scufundă sub tine. 

— Bietul Titulescu, îşi zise el, după ce-şi mai reveni în fire. Om 
adevărat bine crescut! Nu uită că l-am servit de atâtea ori pe 
lângă rege! 


x 


De obicei foarte ocupat la Geneva, ministrul de externe al 
României era, în vara aceea, mai ocupat ca oricând acolo, pentru 
că niciodată în cei cincisprezece ani de existenţă, nu s-au pus 
Societăţii Naţiunilor probleme atât de complicate ca în lunile din 
urmă. In martie, Hitler a decretat reconstituirea armatei 
germane şi reintroducerea serviciului militar obligatoriu. Mari au 
fost şi uimirea, şi îngrijorarea, şi indignarea unora sau altora 
dintre membrii Societăţii Naţiunilor. Hitler a călcat tratatul de la 
Versailles. Hitler pune în primejdie pacea Europei. Hitler 
pregăteşte războiul. Că Hitler protestează? Bine! Dacă Hitler ţine 
să fie crezut că n-a luat măsurile acestea cu intenţie rea, are de 
urmat o singură cale onorabilă: să revină în Ligă, pe care a 
părăsit-o cu un an şi jumătate în urmă. Cum îşi reia locul între 
celelalte naţiuni iubitoare de pace, nu va mai fi nimeni supărat 
dacă-şi reface armata şi dacă reinstituie serviciul militar 
obligatoriu. Dar la condiţia aceasta, Hitler a răspuns cu alte 
condiţii. Revine în Ligă, dacă i se recunoaşte: egalitatea forţelor 
aeriene cu cea a forţelor aeriene franceze şi engleze; dreptul 
Germaniei de a-şi construi o flotă de război de 400.000 de tone; 
reanexarea Prusiei Orientale; retrocedarea regiunii sudete din 
Cehoslovacia şi Anschlusul economic cu Austria. Dezolată, Anglia 
ceru sprijinul lui Mussolini împotriva lui Hitler. Mussolini se arătă 
foarte măgulit de încrederea ce i-o arată Marea Britanie, şi-i 
răspunse că e gata să-şi dea şi sufletul pentru opera de pace a 
Angliei, dar cu condiţia ca şi Anglia să-i dea lui Abisinia. Şi mai 
dezolată, Anglia făcu apel la Hitler s-o sprijine împotriva 
pretențiilor lui Mussolini - iar pentru ca osteneala lui Hitler să nu 
fie gratuită, Anglia recunoscu, îndată, printr-un tratat, dreptul 
Germaniei de a-şi construi o flotă de război egală cu 35% din 
tonajul flotei de război engleze şi cu întreg tonajul flotei de 
război franceze. Indignaţi că Anglia îşi permite asemenea 
tranzacţii cu Hitler, fără a-i fi consultat şi pe ei, conducătorii 
Franţei, drept răzbunare, îi dădură lui Mussolini toate asigurările 
că dacă el vrea să intre cu armata în Abisinia, ei nu-i vor face nici 
cea mai mică dificultate. Anglia, dezolată... în sfârşit, problemele 
politice erau teribil de grele: pe de o parte, Anglia se silea să-l 
aibă pe Hitler împotriva lui Mussolini, pe Mussolini împotriva lui 
Hitler şi pe Mussolini şi Hitler împotriva Franţei; pe de alta, 
Franţa se silea să-l aibă şi ea pe Hitler împotriva lui Mussolini, pe 
Mussolini împotriva lui Hitler şi pe Mussolini şi Hitler împotriva 


Angliei - iar la mijloc, Anglia şi Franţa, în fruntea popoarelor din 
Liga Naţiunilor, luptau îndârjit pentru pace. Aşa că, niciodată Liga 
Naţiunilor n-a avut atâta treabă cu pacea, câtă a avut în 
primăvara şi vara anului 1935. Reprezentanţii celor cincizeci de 
naţiuni ce făceau parte din Ligă se întreceau în exerciţii de artă 
retorică, pentru că era la mintea oricui că dacă un discurs bun 
poate netezi calea păcii, un discurs şi mai bun, o poate netezi şi 
mai mult. Or, dacă cei interesaţi în industria războiului îşi puteau 
permite să caute tot felul de cusururi instituţiei de pe malul 
lacului Leman, asupra unui singur lucru erau siliţi să cadă, 
unanim, de acord: că la Geneva se ţineau discursuri deosebit de 
frumoase. lar printre discursurile cele mai frumoase, se numărau 
cele rostite de Titulescu. Rar delegat ori corespondent să nu-l 
admire pe Titulescu pentru eleganța şi iscusinţa cu care apăra 
pacea şi democraţia! Dar şi mai rar, cineva care să ştie ce se 
petrece în sufletul ministrului de externe al României! Căuta 
cuvinte sclipitoare, care să îmbrace ideile lui înălțate, despre 
pace şi democraţie, apărate atât de eroic de Franţa şi Anglia - 
dar în inima sa, Titulescu suspina fără nădejde: acolo, în ţară, 
Carol Il îşi râde în pumni de toată munca lui de aici. Nu se mai 
simţea trist Titulescu, ci ridicol. Ridicol - din pricina cui? Din 
pricina unui desfrânat şi escroc, care-i este rege şi stăpân! A, ce 
s-ar mai răzbuna el pe acest vagabond, dacă n-ar fi interesele 
ţării în joc! Cum ar da cu piciorul în funcţia lui de ministru de 
externe al unui alcoolic atins de demenţă erotică!... Dar ce ar 
spune Anglia, ce ar spune Franţa - care-şi pun toate speranţele 
în el!... Poate el părăsi pe cei mai buni prieteni ai săi, acum când 
ei au nevoie de talentul şi înţelepciunea lui mai mult ca oricând? 
Ar fi neleal! Trebuie, deci, să urce mai departe calvarul, cu 
crucea lui de ministru de externe în spinare - şi să-l scuze mereu 
pe regele Carol, pe lângă aliaţi, deşi îi stăteau pe limbă cuvintele 
cele mai insultătoare la adresa acestui bandit! 

Era, deci, posibil să nu-i facă plăcere - în această stare de 
spirit - telefonul lui Puiu? Il cunoştea şi pe Puiu! Aflase despre el 
multe. Dar şi fără asta, era destul să-l fi ştiut prieten intim al lui 
Carol, ca să-şi facă despre el o imagine exactă. Puiu nu putea fi 
decât ceea ce a fost timp de câţiva ani: un codoş al maiestăţii 
sale regelui Carol II. Toate celelalte păcate ale lui nu sunt decât 
nişte ingrediente fireşti, dar mărunte; e mincinos, e pungaş, e 
făţarnic... e şi e şi e! Dar ce reprezintă azi defectele acestea ale 


lui Puiu, pe lângă cele două mari virtuţi capitale pe care, 
incontestabil, le are: Carol îl urăşte de moarte pe Puiu, făţiş - şi 
Puiu îl urăşte de moarte pe Carol, fățiș. 

De aceea, Titulescu îi ieşi zâmbitor înainte, lui Puiu. Puiu 
plutea. Se uita cu dragoste şi încredere la acest mare om de 
stat, la acest mare orator, la acest mare jurisconsult - şi avu 
sincere mustrări de cuget când îşi aminti că până acum un an, 
de câte ori vorbea despre el, la palat, nu-i spunea decât 
«spânul», «Mişca», ori «muscalul» - ca să-l facă pe rege să râdă. 

După ce se aşezară la masă, Titulescu îi spuse lui Puiu: 

— Te ascult! 

Şi-şi văzu de lucru, în farfurie, fără să-şi ridice ochii la 
oaspetele său. 

Puiu începu cu lacrimi: 

— Domnule Titulescu, vin la dumneavoastră ca la singura mea 
speranţă! Regele mă hăituieşte peste tot fără pic de milă. 
Nicăieri nu mă pot stabili din pricina lui. 

— Dar pentru ce? întrebă Titulescu. 

— Pentru că l-am părăsit! 

— Şi pentru ce l-ai părăsit? 

— Pentru că m-am săturat! continuă el să plângă. Nu mai 
puteam suporta regimul lui de dictatură. 

Titulescu puse jos furculiţa, şi-i spuse lui Puiu, apăsat: 

— Dragă domnule Florescu, asta am mai auzit-o! Mi se pare că 
ai dat o declaraţie în sensul acesta unei gazete franceze. Dar 
asemenea poveşti sunt bune pentru gazete, nu pentru mine. Ai 
venit, zici, la mine, ca la ultima speranţă... şi tot dumneata vrei 
să-ţi înşeli ultima speranţă? E absurd! Când te duci la un doctor, 
n-ai voie să minţi, ci să-i spui adevărul! Aşa că te rog să-mi 
răspunzi cinstit la întrebare: de ce l-ai părăsit pe Carol? 

Intre timp, Puiu uitase de lacrimi. Erau ineficace. Se uită, 
jenat, împrejur şi răspunse, pe un ton sfâşietor: 

— Femeile, domnule Titulescu! 

— Care femei? 

— Toate!... De câte ori vedea că sunt hotărât să mă însorcu o 
fată care-mi plăcea, mi-o sufla! 

Titulescu nici nu se gândea să pună la îndoială afirmaţia lui 
Puiu. Era foarte posibil să fie adevărat ce spune secătura 
aceasta, care a învăţat de la rege să joace teatru. Regele-i sufla 
toate femeile. Totuşi, dacă faptul în sine era verosimil, nu aci se 


ascundea tot adevărul. 

— Femeile? făcu Titulescu. Dar banii? Parcă era vorba de 
bani? Regele se plânge că i-ai luat nişte bani! 

— Sunt ai mei! strigă Puiu, care uită regulile de bună creştere 
şi aruncă furculita cu atâta violenţă pe masă, încât Titulescu îl 
crezu. 

— De unde milioanele astea de franci elveţieni, domnule Puiu? 

— E partea mea din afaceri! In patru ani, s-au adunat! Şi tot 
îmi făgăduia că mi-i dă... Că mi-i dă azi, că mi-i dă mâine... Dar 
în loc să mi-i dea, mă trimitea pe mine să depun banii mei... 
banii mei... în străinătate, pe numele lui. Vă daţi seama, 
neruşinare, domnule Titidescu! Eu să depun banii mei, pe 
numele lui... 

— Imi dau seama! zise Titulescu şi se aplecă din nou peste 
farfurie. Dar vezi că ai păţit-o! Ce face tata? 

— E groaznic ce se întâmplă cu tata! Il ţine închis laolaltă cu 
toţi puşcăriaşii, fără niciun respect pentru gradul şi bătrâneţea 
lui! 

— Se pare că ar fi lucruri grave împotriva lui. 

— Minciuni! protestă Puiu. 

— Se zice că în dosarul lui există dovezi că a folosit încă din 
1931 zeci de jandarmi pentru ferma lui particulară «Dorobanţul». 

— Nu e adevărat! Dosarul minte! 

— Dosarul nu poate minţi, pentru că dosarul a venit de la 
rege. Asta-i una. În al doilea rând, rău faci când spui că nu-i 
adevărat, pentru că însuşi tata recunoaşte că s-au folosit 
jandarmi pe ferma lui - dar fără aprobarea lui. Cum putea fi fără 
aprobarea lui, când de fermă se ocupa numai el până în cele mai 
mici amănunte! În afară de zecile de jandarmi care au lucrat în 
toţi anii ăştia, tata a mai folosit la munca câmpului şi câteva sute 
de grăniceri. 

— Nu-i adevărat! 

— lar nu-i adevărat? Dar înţelege o dată că piesele din dosar 
sunt strânse de rege, care, timp de trei ani, a urmărit cu atenţie 
activitatea tatălui dumitale. Şi degeaba spui că nu-i adevărat, 
pentru că însuşi tata recunoaşte că a folosit soldaţi, dar nu 
gratuit, ci cu plată! 

— Aţi văzut? 

— Da! În dosar se spune că tata înţelege prin plată hrana. Or, 
tata lua hrana pentru grăniceri de la regimentul de grăniceri... Te 


rog, nu spune că nu-i adevărat, că ne pierdem vremea în zadar. 
Dosarul zice că numărul zilelor de muncă lucrate fără un ban pe 
ferma tatei, de jandarmi şi soldaţi, se ridică la mai multe zeci de 
mii... Dosarul zice că doi ofiţeri subalterni au sustras, din ordinul 
tatei şi pentru tata, suma de douăsprezece milioane lei... Dosarul 
zice că tata a făcut abuz de facturi şi chitanţe fictive, că a dosit 
stocuri mari de medicamente, pe care le-a trecut ca fiind 
întrebuințate la infirmeria corpului de jandarmi, că a folosit foi de 
drum roşii pentru a transporta la fermă soldaţi şi foi de drum 
verzi pentru transportul de materiale, că a băgat în buzunar 
suma de douăzeci şi şapte milioane de lei din solda ce se 
cuvenea trupelor, că a făcut avansări ilegale pentru bani, că a 
cumpărat cai pentru mai multe regimente de jandarmi, dar că a 
adus toţi caii ăştia la fermă, unde i-a măcelărit, ca să facă toval 
din pieile lor... Nu, nu, te rog!... E adevărat! Se găseşte în dosar! 

Dosarul zice că acum patru ani, înainte de a fi fost numit 
comandant al jandarmeriei, tata n-avea nici măcar o uniformă ca 
lumea pe el, dar că din primul moment şi-a făcut câteva rânduri 
de uniforme şi costume civile din banii jandarmeriei! Dosarul mai 
vorbeşte apoi de mobilele şi de cuştile pentru păsări pe care şi 
le-a făcut tata în atelierele inspectoratului, de albumele şi de 
cărţile legate în imprimeria inspectoratului, de blănurile de 
astrahan cu care şi-a împodobit tata dolmanul... şi de câte şi mai 
câte!... A! Şi încă ceva: chestia cu nunta surorii dumitale. A fost 
o nuntă ca în poveşti. A costat trei-patru sute de mii de lei! 

— Nu se poate, domnule Titulescu! strigă Puiu, pe care 
cunoştinţele ministrului de externe în treburile interne ale ţării îl 
zăpăciseră. Este o ruşine! N-a costat nici pe un sfert! 

— Este o ruşine! răspunse Titulescu. Dar tata susţine că de 
ruşinea asta este vinovat... ştii cine? 

— Cine? 

— Dumneata! 

— Minte! 

— Nu ştiu dacă tatăl dumitale minte, dar ştiu că recunoaşte 
ruşinea! «Recunosc că am comis o greşeală atunci când am 
făcut căsătoria fiicei mele. Nunta a costat vreo trei-patru sute de 
mii de lei. Am primit banii de la fiul meu. Nu mă interesează de 
unde a luat el banii ăştia!» Sunt declaraţii semnate de el. 

Puiu schimba feţe-feţe. Venise aici să asculte sfaturile unui 
prieten, care i-ar putea fi, eventual, şi avocat. Când colo dă 


peste un procuror, care-l sileşte să asculte un rechizitoriu... Şi ce 
rechizitoriu! Mai de neîndurat decât în faţa judecătorilor, pentru 
că e complicat cu mâncăruri alese, cu sticle de vin şi cu 
zâmbete! Incă o ticăloşie, după atâtea ticăloşii câte i-au fost dat 
lui Puiu să înghită în ultimul an. «Spânul», nu e numai un flecar şi 
un încrezut, ci şi un sadic. Lui «Mişca» îi place să-ţi învârtă cuțitul 
în rană. «Muscalul» e o canalie şi un fals duşman al regelui Carol. 
De fapt, rămâne aceeaşi slugă plecată a lui Carol. Asta e 
Titulescu: o lichea ca toate lichelele, care l-a atras în cursă aici - 
şi care cine ştie dacă nu-i pregăteşte chiar el expulzarea şi din 
Elveţia! Era şi indignat şi dezgustat Puiu! Fierbea! Trebuie să i-o 
spună de la obraz lui Titulescu - pentru că tot nu mai are nimic 
de pierdut: este nedemn, domnule Titulescu, pentru un ministru 
de externe să facă un asemenea joc! Am venit la dumneata să 
mă salvezi şi văd că am căzut din lac în puț! Imi pare rău! N-aş fi 
crezut una ca asta!... Şi aşa mai departe. 

Îşi luă inima în dinţi şi vorbi: 

— Domnule Titulescu, nu vă supăraţi, dar nu înţeleg de ce-mi 
spuneţi toate astea! 

Cu mişcări încete şi atente, Titulescu îşi împături şerveţelul, îl 
puse pe masă şi pentru întâia oară căută şi întâlni privirea lui 
Puiu: 

— Am spus-o doar aşa, ca să ştii, cât de mult face să ai la 
îndemână un dosar. 

Tot drumul până la hotel, Puiu era numai cu gândul la 
Titulescu. Ce extraordinar om de stat e domnul Titulescu! Ce 
orator fără pereche! Ce jurisconsult genial!... Cum de şi-a putut 
el permite să-şi bată joc de Titulescu şi să-i dea numai porecle 
necuviincioase: ba «spânul», ba «Mişca», ba «muscalul»!... 
«Spân», «Mişca», «muscal»... acest extraordinar om de stat, 
acest orator fără pereche, acest jurisconsult genial? 


* 


După titlu, cartea era promițătoare: Femeia cu două pistoale! 
O producţie recentă şi de mare succes a literaturii polițiste 
franceze, pe care i-a recomandat-o aseară, cu multă căldură, 
Zambila Cărăuşu, supranumită Piuliţa, recomandată şi ea cu 
multă căldură de Spiru Maramă: 

— Sire, aveţi cu cine vorbi. E o fată cu carte. Are şapte clase 
de liceu... în toate! 


Regele luă, deci, cartea în mână, o deschise, încercă să 
citească, dar rândurile se încâlceau şi-i fugeau de sub ochi. Cum 
să-şi concentreze atenţia asupra celor ce se întâmplau femeii cu 
două pistoale, când gândul lui este la ceea ce-l aşteaptă pe ziua 
de azi... Defilări... serbări... discursuri... banchete?... Se 
împlinesc cinci ani de la restauraţie... Cinci ani!... A făcut ceva în 
aceşti cinci ani! Poate chiar mai mult decât ceva, pentru că tot 
ce şi-a propus a realizat. Fără îndoială că sunt greutăţi. 
Nemulţumiţi găseşti şi în rai. Unii mârâie că de câte ori intră în 
vreun local public, se feresc pe cât pot să-şi lase paltonul la 
garderobă, de teamă că poliţia le-ar putea strecura prin buzunar 
câte un manifest subversiv. Alţii că nu mai poţi circula în voie pe 
străzi pentru că rişti să te alegi şi cu capul spart şi fără 
ceasornic. Sau că femei şi bărbaţi sunt fugăriţi prin Cişmigiu şi 
aruncaţi cu sila în lac. Sau că ofiţerii de jandarmi se deplasează 
prin comune în automobile pe care flutură fanioane cu zvastică. 
Sau că tineri în uniformă, de faţă cu membrii guvernului, ridică în 
slavă pe asasinii lui Muică, dar că nu se ia împotriva lor nicio 
măsură. Sunt greutăţi, desigur! Şi greutăţi mari, care îl apasă pe 
el cel dintâi. Nimeni nu suferă mai mult decât el, care este vodă 
al ţăranilor, când află că, după cinci ani de la restauraţie, sunt 
judeţe în care nu se mai găseşte decât un ceaun de fiert 
mămăligă la trei gospodării, fiindcă două treimi din ceaune au 
fost confiscate de fisc. 

— Nu-i nimic, sire! a încercat Aureanu să-l liniştească. Nu-i 
cine ştie ce tragedie că nu sunt ceaune, fiindcă ţăranii tot n-ar 
avea ce face cu ele. Au vrut pământ. Li s-a dat. Şi acu, crapă de 
foame. După ce că nu se pricep, mai au şi obrazul să se vaicăre 
că n-au ce mânca, nici ei nici vitele lor! 

Este adevărat ce spune Aureanu, dar un vodă al ţăranilor e 
drept să sufere pentru ţăranii lui, chiar dacă vina-i a lor. Aşa-i şi 
cu suferinţele lui Carol ca vodă al culturii... şi ca vodă al 
comerţului... şi ca vodă al industriei... Şi ca vodă al sănătăţii 
publice. Sunt suferinţe, dar cine nu ştie că din suferinţe nasc 
bucurii?... Armata de pildă!... După cinci ani de restauraţie, 
poate fi mândru de armată! Este un adevărat vodă al armatei! 
Comenzile curg şi presa se bucură. Avem cea mai puternică 
armată din sud-estul Europei! Se găsesc, fireşte, şi aici bolşevici 
care mârâie. l-a spus-o Arghir: 

— Aud plângeri, sire, că artileria defilează pe jos. Că e un tun 


în loc de patru. Că nu ajung caii. Că artileria se ţine cu ce am luat 
de la ruşi. Că se instruiesc cu un singur tun atâţia oameni pentru 
care ar fi nevoie de cel puţin douăsprezece. Şi că tocmai peste 
doi ani Skoda şi celelalte fabrici vor începe să ne livreze 
armament! 

Dar ce are a face? Armata e baza! Se va vedea azi, când va fi 
defilarea, cine apără ţara! 

Şi, în fantezia lui, trupele executară defilarea, la a cărei 
pregătire a muncit luni de zile, în chip atât de măreț şi impecabil, 
încât, peste un sfert de oră, vorbi corespondentului agenţiei 
americane «Associated Press» despre armata lui, cu o exaltare 
care-i dădu lui însuşi fiori de plăcere: 

— Când văd ce am realizat în ţara aceasta, fără dictatură, mă 
felicit. Dacă aş dori să urmez exemplul altor monarhi sau capi 
politici, aş putea fi uşor dictatorul României. Dar românii nu vor 
nici autocraţie, nici tiranie. Şi au dreptate, pentru că ajunge şi 
constituţia, ca să faci fapte mari. Eu, sprijinit numai pe 
constituţie şi pe parlamentul meu democratic, am muncit zi şi 
noapte, fără să-mi permit cea mai mică vacanţă, spre a 
reînsănătoşi ţara. Am înzestrat România cu o armată puternică şi 
cu o forţă aeriană la fel. Ele nu vor fi niciodată folosite pentru a 
ataca. Dar dacă vreo altă nație ne va provoca, mai bine să se 
păzească, pentru că suntem destul de tari ca s-o putem pune la 
respect. In aceşti cinci ani am ajuns o putere. Fără dictatură, ci 
numai prin parlament şi democraţie. Am găsit ţara împărţită în 
diferite partide politice care se războiau. Azi există şi mai multe 
partide, dar un singur arbitru - şi acela sunt eu! Şi numai în 
mâna acestui singur arbitru se găseşte toată puterea. Fără 
dictatură şi fără tiranie, ci numai prin constituţie, parlament şi 
democraţie! De aceea sunt atât de iubit de popor şi de aceea 
sărbătoarea de azi găseşte un atât de formidabil răsunet în 
sufletul mulţimii... 

In timpul cât dicta ultima frază, apăru generalul Mateescu, 
care se apropie de rege în vârful picioarelor şi-i şopti: 

— Domnii Beliotis şi Schnitt vă roagă să-i primiţi imediat! E 
ceva foarte urgent! 

— In două minute! îi răspunse regele, la ureche. Să termin cu 
asta. 

In două minute, corespondentul pleca şi Nicu Beliotis P.R. Și 
Schnitt P.R. intrară. 


— Sire, începu Beliotis, felicitările mele pentru marea 
sărbătoare naţională de astăzi. 

Şi-i întinse un cec. Regelui îi plăcu cifra. 

— Mulţumesc, Beliotis dragă, dar nu trebuia să te deranjezi! 

— N-are importanţă, sire. La o astfel de sărbătoare, săracii nu 
trebuie uitaţi! 

— Asta m-a adus şi pe mine aci, sire! făcu Schnitt. Vă felicit 
din toată inima... şi sper că şi săracii vor fi mulţumiţi. 

Şi-i întinse şi el un cec, regelui, care păru încântat. 

— O! exclamă el. Şi dumneata!... iți mulţumesc!... Dar zău 
Că... 
Râseră tustrei, după care, Beliotis spuse regelui: 

— Sire, ne iertaţi! Am cerut să ne primiţi urgent, pentru o 
chestie destul de neplăcută. Şi eu şi Schnitt am primit câte o 
scrisoare din partea lui Puiu. 

— Cine? răcni Carol cu faţa pământie de furie. Banditul a 
îndrăznit să vă scrie? 

— Îndrăznit, e puţin spus! făcu Schnitt. E de o obrăznicie fără 
pereche. Ne cere... nici nu ne roagă măcar... ci ne cere să vă... 
în sfârşit... să vă informăm că vrea ca tatăl lui să fie imediat pus 
în libertate şi ca el să fie lăsat în pace! 

— Vrea! rânji Carol, ai cărui ochi sclipeau de o ură sălbatică. O 
fi vrând! Il cred! Dar mai întâi trebuie să vreau şi eu! 

— Sire! zise Beliotis. Aşa cum pune Puiu chestiunea, şi eu şi 
Schnitt suntem de părere că... 

— Nu zău! strigă Carol cu o violenţă pe care n-o folosea 
niciodată faţă de nişte oameni ca Beliotis şi Schnitt. Şi cum pune 
el chestiunea? 

Beliotis se consultă din ochi cu Schnitt şi răspunse: 

— Un dosar, sire! 

Carol sări ca muşcat de şarpe: 

— Un dosar? Ce? Unde? In scrisoare? Să văd!... Vreau să văd 
şi eu ce vă scrie! Vă rog daţi-mi scrisorile! 

Şi-şi repezi mâna spre Beliotis şi Schnitt. 

Tot ce scria Puiu era de o claritate exasperantă. E sătul, zicea 
el. Regele abuzează şi de răbdarea lui şi de răbdarea tatălui său. 
Dar toate trebuie să aibă un sfârşit. De aceea regele să ştie: 
dacă nu renunţă îndată la măsurile luate împotriva sa şi a tatălui 
său, toată presa din lume va afla imediat ce se petrece la curtea 
regală din România şi cine e regele Carol II. lar dacă regele îşi 


închipuie că ar putea pune la cale, după cum îi este obiceiul, 
asasinarea lui, se înşală. Dosarul se află într-un loc unde mâna 
lui Carol nu poate să ajungă. 

Fără să lase hârtiile din mână, Carol căzu pe scaun, gâfâind, 
ca un om sleit de o cursă lungă. Din regele care, cu două minute 
înainte era gata să ucidă, n-a mai rămas decât un biet om, tras 
la faţă, cu privirile şterse şi plictisit... plictisit nespus de plictisit! 

— Aşa mi se cuvine, dacă-mi pierd vremea cu nişte golani! 
mormăi el pe un ton lipsit de orice expresie. Tat-său un golan... 
el un golan!... La ce alta poţi să te aştepţi de la nişte canalii ca 
ei! 

Şi, în aceeaşi clipă, sări de pe scaun, din nou energic şi 
hotărât - şi-l chemă pe generalul Mateescu: 

—  Mateescule, generalul Florescu să fie pus în libertate 
imediat. Peste o oră vreau să aud glasul lui Florescu la telefon. 
Te fac direct responsabil!... Şi parchetul să cerceteze din vina cui 
a putut fi arestat şi condamnat la închisoare un om cinstit ca 
generalul Florescu... Să fim înţeleşi, Mateescule: parchetul să 
afle cine l-a denunţat pe generalul Florescu... şi cum îl 
descoperă, să-i facă actele de dare în judecată, conform legii! 

Apoi, regele luă foarte amical de braţ pe Schnitt şi Beliotis şi le 
vorbi calm şi zâmbitor: 

— Mă iertaţi!... Ne-am luat cu vorba şi nu mai ţin minte: v-am 
mulţumit pentru săracii mei, sau nu? 


XVIII 


Mai avea încă un picior dincolo de prag, dar entuziasmul, care 
nu ţine seamă nici de protocol, nici de distanţă, smulse 
profesorului Arghir cuvintele din gură: 

— Sire, ai întinerit cu douăzeci de ani! 

— Totdeauna drăguţ, domnule profesor! 

— Jur pe viitorul meu! Sire, ai un secret! 

— Niciun secret! De câte ori mă întorc de la vânătoare arăt 
bine! 

— Ai fost la vânătoare, sire? 

Regele-i povesti că a fost două zile pe domeniile de la Banloc, 
proprietatea sori-si ex-regina Elisabeta a Greciei - şi a vânat în 
pădurile Reschia, Bistra şi Casa Verde. 

— Am avut rezultate excelente! Au fost doborâţi 1811 fazani, 
934 iepuri, 665 cocoşi sălbatici şi vreo 65 de vulpi. 

— Şi maiestatea ta? 

— Eu, din 1811 fazani, am împuşcat 1623, Mihăiţă 180 şi 
ceilalţi numai 8... Şi trebuie să ştii, domnule profesor, că au fost 
cu mine prinţul şi prinţesa de Hohenzoilern, mareşalul Chiraevici, 
prinţul Cuţu, Poklievski-Coziell, Vancea... în sfârşit, cei mai buni 
ochitori din Europa. 

— Nici nu mă mir, sire! Regele este cel mai bun dintre cei mai 
buni în toate. 

Modest, regele-i răspunse: 


— Nu-ntotdeauna! De pildă, la iepuri a mers ceva mai greu. 
Din 934 de iepuri am împuşcat numai 700, Mihăiţă 210 şi ceilalţi 
24... Acelaşi ghinion m-a urmărit şi cu cocoşii... Numai la vulpi 
m-am refăcut niţel. Din 65, am împuşcat 64, Mihăiţă una şi 
ceilalţi niciuna... 

— Sire, trebuie să admiţi că tot eu am dreptate! Carol Il nu 
este numai regele ţăranilor şi regele culturii, ci şi regele naturii... 
Carol II regele vânătorilor!... Faptul trebuie consemnat pentru 
generaţiile viitoare. Voi scrie o carte... 

— Domnule profesor, dacă istoria o cere, eşti liber! 

— A propos, sire!... Am o plângere!... De câteva zile am 
predat vol. III, IV, V, VI, VII, VIII, IX şi X din lucrarea mea: Ce; care 
vin şi se duc şi primele cincisprezece volume din lucrarea mea: 
Cei care n-au fost chemați şi nu vor să plece şi editura îmi face 
mizerii. 

— Cum aşa? 

— Da! Zice că nu poate să mi le tipărească pe toate dintr-o 
dată. Dar eu cum le-am scris pe toate dintr-o dată? Nu înţeleg, 
sire! 

— Dar unde trebuiau să apară lucrările dumitale, domnule 
profesor? 

— La Fundaţiile Regale. 

— Şi de ce nu mi-o spui?... Până într-o săptămână vor fi toate 
gata. 

— Eram sigur că o să găsesc la maiestatea ta înţelegere. Dar 
mi-e necaz pe director! Dacă ar fi un oarecare, înţeleg! Dar e un 
militar! Un general! Să-mi facă mie un general treaba asta, 
tocmai mie, care am servit în ceasurile cele mai grele oştirea! 

— De ce să-ţi mai fie necaz, domnule profesor, de vreme ce 
lucrurile vor fi aranjate aşa cum doreşti dumneata!... Mai bine 
am vorbi despre altceva! N-ai vrea să scrii o lucrare despre 
relaţiile dintre ţările moldo-valahe şi America latină în secolul al 
XIII-lea? 

Arghir primi propunerea cu bucurie. 

— Dacă maiestatea ta îmi ordonă, o fac cu plăcere. Aş avea, 
însă, o rugăminte: lucrarea să fie tradusă în italiană şi spaniolă. 

— Va fi, domnule profesor! Chiar azi voi da ordin să fie 
tradusă. 

Arghir vroi să atragă regelui atenţia asupra unor anumite 
inconveniente care s-ar putea ivi din faptul că lucrarea ar fi 


tradusă înainte de a fi scrisă, dar renunţă, de teamă că regele, 
capricios cum este, să nu renunţe la carte cu totul. 

— Sire, zise el, cine a vorbit pentru întâia oară de mărinimia 
regală, a fost un om cu un genial simţ de observaţie. Mărinimia 
regală nu poate fi confundată cu mărinimia simplă a muritorilor 
de rând! Este o deosebire... 

Regele nu insistă să afle în ce constă deosebirea şi trecu la alt 
subiect: 

— Ce-ai spune, domnule profesor, dacă aş anexa Academia la 
Fundaţiile Regale?... Aş avea Academia sub controlul meu 
permanent şi direct! 

Arghir nu se aştepta ca regele culturii să împingă până aici 
dragostea lui de cultură, dar, după ce înghiţi în sec, i se lumină 
faţa de admiraţie: 

— E o ideee colosală! Numai de la maiestatea ta putea să 
pornească o asemenea iniţiativă! Este singurul mijloc să se 
poată face ordine la Academie, unde domneşte anarhia. 

Regele se uită la ceasornic şi se miră: 

— Opt şi Vancea încă n-a sosit! 

Dar sosi şi ministrul de interne, Vancea. 

Pe Vancea, profesorul Arghir nu-l putea suferi. Prea se îndesa 
în rege - şi regele-i dădea prea mare atenţie. Vancea în sus, 
Vancea în jos!... O secătură! 

— Ce bine-mi pare, domnule Vancea! îi spuse Arghir 
ministrului de interne, strângându-i mâna cu efuziune. Te felicit 
că te-ai hotărârt să-l expulzezi pe Weberul acela nazist... 

Şi către rege: 

— Sire! Cred că domnul Hitler îşi permite cam multe. Dacă 
Weberul lui s-ar mulţumi numai să treacă de pe teritoriul nostru 
spioni în Uniunea Sovietică, n-ar fi nicio supărare. Dar când se 
apucă să organizeze în Ardeal batalioane naziste săseşti... şi să 
îndoape cu bani pe tinerii noştri care şi-au înfipt crucea bârligată 
în piept... 

Apoi iar către Vancea: 

— Şi ce e cu Conradi, domnule Vancea?... 

Şi din nou către rege: 

— Sire, Conradi ăsta a pus mâna pe ţară. Aurică ăla, cu crucea 
bârligată a lui, ascultă numai de Conradi! 

De obicei, Carol era foarte recunoscător lui Arghir pentru 
incursiile lui în politică, deoarece un rege are nevoie să se mai şi 


amuze uneori în timpul muncii lui extenuante pe care o depune 
spre binele ţării. Dar ceea ce-i spunea astăzi Arghir nu-l mai 
putea face să râdă. Era de aceeaşi părere cu profesorul lui: Hitler 
a început să creadă că aici nu mai există un stăpân şi că nimeni 
nu vede ce face. Totuşi, regele vede cum Hitler, puţin câte puţin, 
împânzeşte ţara cu tot felul de bănci şi de agenţii comerciale, 
care au ordin să accepte ca mărfurile importate aici din 
Germania, să fie plătite în lei. Toţi banii aceştia sunt concentrați 
în mâna inginerului neamt Conradi, care conduce o altă instituţie 
nazistă întemeiată ad-hoc: Biroul comercial româno-german. 
Regele este bine informat ce face Biroul acesta. Hrăneşte cu 
fonduri nelimitate toată presa şi toate grupările româneşti pro- 
naziste, conduse de profesorul Naie Naie, de Serafim Mărunţelu, 
de Caţă, de Aureliu, de Traian Săpunaru. Intreţine o armată de 
spioni în întreprinderile petrolifere.  Intemeiază magazine 
sportive ca să fie în contact cu tineretul român. Creează 
întreprinderi de propagandă pentru o cultură cât mai întinsă a 
fasolei soia, de care Hitler are nevoie, pentru că din ea se 
extrage nitroglicerina, atât de necesară industriei de război a 
Germaniei. In sfârşit, biroul acesta, ca să-i capteze pentru 
politica pro-hitleristă, invită pe oamenii politici români să ţină 
conferinţe în capitala Germaniei, unde sunt primiţi cu toate 
onorurile. Regelui nu-i scapă nimic din tot ce face Biroul româno- 
german, dar, cu toate că se simte niţeluş stânjenit, nu crede 
nimerit să se afle că l-ar nemulţumi activitatea lui Conradi şi a 
agenţilor lui, în afară de unul care l-a făcut să-şi iasă din fire: 
acest Weber. In toamna trecută, după asasinarea lui Alexandru 
al Jugoslaviei şi a lui Barthou, Hitler, cum şi-a văzut partidul 
naţional-socialist german din Ardeal din nou autorizat să 
funcţioneze, l-a trimis pe acest Weber. De atunci, n-a mai fost 
chip să te mişti fără să te întâlneşti, nas în nas, cu Weber. Weber 
se agita cel mai mult la întrunirile lui Caţă şi Aureliu. Weber 
saluta în numele Germaniei lui Hitler toate congresele de 
dreapta. Weber păşea în fruntea tuturor manifestaţiilor de 
stradă. Dar asta nu l-ar fi deranjat prea mult pe Carol, pentru că 
n-ar fi bine nici să-l indispună pe Hitler, nici să lase Franţa să se 
alinte, nici să-şi facă din grupările de dreapta nişte vrăjmaşi 
ireductibili. Fără îndoială, tinerii aceştia zburdă şi nu totdeauna îl 
ascultă. Prin zburdălnicia lor, însă, ei servesc şi interesele lui faţă 
de Franţa, şi interesele lui faţă de Hitler, şi interesele lui faţă de 


toate celelalte partide din ţară. Aşa că, decât să-i îndârjească 
prin măsuri represive pe tinerii cu «crucea bârligată», cum zice 
Arghir, mult mai înţelept este să-i tolereze - şi, împreună cu ei, 
să-l lase şi pe Weber în pace. Acestea erau gândurile regelui şi la 
ele ar fi rămas, dacă alaltăieri n-ar fi venit la el şeful siguranţei: 

— Sire, Weber nu este ceea ce credeam noi, ci un simplu 
spion! 

— Adică?... 

— Un spion al lui Hitler. Toată agitația lui antibolşevică nu este 
decât un camuflaj. De fapt, face la noi spionaj pentru serviciul 
secret al armatei germane! 

Asta nu-i mai convenea regelui. Desigur că pe Hitler, mai mult 
decât succesul propagandei pe care o face aici, îl interesează 
care este forţa de apărare a ţării. Şi regele nu poate accepta ca 
Hitler să-şi bage nasul în treburile armatei. Armata e baza. 
Informaţiile şefului siguranţei, deci, înainte chiar de a-l mânia, îl 
îngroziră pe rege. 

— Aruncă-l peste graniţă! strigă el. N-avem nevoie aici de 
spioni. 

Şi ieri, Weber a fost expulzat. 

— Într-adevăr! zise regele, lui Arghir. Putem să ne felicităm că 
am scăpat de un indiscret. 

Dar Vancea primi felicitările cu melancolie: 

— Sire, mă iertaţi că am întârziat, dar nu-i vina mea, ci tocmai 
a acestui Weber. N-avem niciun motiv să ne felicităm.. In 
momentul în care mă urcam în maşină să vin aici, mi s-a 
comunicat că guvernul german ne somează să revenim îndată 
asupra expulzării lui Weber şi să-l dăm afară din slujbă pe şeful 
siguranţei. Ce facem! 

Arghir se cutremură tot - dar regele îl vedea acum numai pe 
Vancea: 

— Cum ce să faci? Dă-l afară! Mai găsim noi un şef de 
siguranţă în ţara aceasta! 

Şi, fără să scoată un cuvânt, trecură în sufragerie, să se aşeze 
la masă, deşi niciunul nu mai avea poftă de mâncare. Fiecare cu 
gândurile lui, se ferea de privirile celuilalt şi tustrei lăsară primul 
fel aproape neatins. Vancea îşi scormonea mintea să găsească 
vreo anecdotă mai potrivită să risipească atmosfera, dar nu găsi 
nimic demn de urechea unui rege - când, deodată, îi veni în 
minte un nume pe care l-a întâlnit de mai multe ori în rapoartele 


de azi după masă. 

— A! Uitasem! zise el. Aţi auzit sire, de unul Petrache Lupu? 

— Aud pentru întâia oară! zise Carol. Cine-i ăsta? 

— Un cioban care a vorbit cu Dumnezeu! 

Vancea spera să smulgă regelui cel puţin un zâmbet, dar 
regele primi faptul cu o indiferenţă dezolantă. 

— Şi, te rog, ce a vorbit Petrache ăsta cu Dumnezeu? 

— De fapt, sire, nu Petrache Lupu a vorbit cu Dumnezeu, ci 
Dumnezeu a vorbit cu Petrache Lupu. Poliţia din Calafat îmi 
raportează că Dumnezeu i-a spus lui Petrache să-i sfătuiască pe 
oameni să nu se învrăjbească între ei, ci să se împace şi să 
trăiască unul cu altul, ca fraţii! Aşa a spus «moşu»... Moşu-i 
Dumnezeu, sire! 

— O, stai frate, că e mai puţin simplu, decât credeam! zise 
regele, în care se trezi, brusc, curiozitatea. Oamenii să nu se mai 
duşmănească între ei?... Moşu a zis... Dar de unde a răsărit acest 
Petrache Lupu? 

— De la Maglavit! 

— Pe unde vine acest Maglavit? Nu cumva pe lângă 
Topoloveni? 

Vancea râse: 

— Nu, sire!... Maglavitul nu e lângă Topoloveni, aşa că 
Jugănaru n-are deocamdată niciun amestec în afacerea asta. 

Liniştit, Carol îl întrebă: 

— Şi ce zici că e Petrache Lupu ăsta? Un cioban? 

— Un cioban, sire!... Un cioban pe jumătate mut, pe trei 
sferturi surd şi atins de debilitate mintală... 

— Şi cu el a vorbit Dumnezeu? 

— Cu el personal, sire! 

— Şi când s-a întâmplat asta? 

— Azi dimineaţă. 

— Şi asta a povestit-o mutul? 

— Mutul şi surdul, sire! interveni Arghir. 

— Cui i-a povestit-o? întrebă regele, al cărui interes creştea cu 
fiecare amănunt. 

— Popii! Dar acum, a aflat-o şi presa. Toate ziarele de mâine 
vor fi pline cu minunea lui Petrache Lupu. 

In mintea lui Carol, toate sclipeau şi cântau. Chiar dacă nu s-a 
întâmplat cu Petrache Lupu o minune, însăşi apariţia lui Petrache 
Lupu este o minune. Cine a băgat în gura acestui cioban 


îndemnurile la armonie socială, n-are importanţă, dar ele 
împlinesc idealul politic al regelui. Armonia socială e tot una cu 
un guvern de armonie socială şi guvern de armonie socială e 
totuna cu un guvern în afară de partide, fără partide, împotriva 
partidelor. Dumnezeu l-a trimis pe Petrache Lupu să îndemne 
oamenii la pace şi bună înţelegere, ca să-l ajute pe regele Carol 
să-şi poată întemeia, în sfârşit, multvisatul guvern de armonie 
socială. 

— Să se scrie, să se scrie! strigă regele, exaltat. Este omul lui 
Dumnezeu! 

Şi, ca pentru a se scuza faţă de Arghir, îi spuse: 

— Să vezi, domnule profesor! Cu mine se întâmplă ceva foarte 
ciudat. Mi se pare că am început să am anumite înclinații spre 
misticism. De aceea, făptura acestui cioban, pur şi simplu, mă 
emoţionează. 

— In schimb, sire, făcu Vancea, episcopul Râmnicului, care ar 
trebui să fie şi mai emoţionat de această întâmplare, cum a aflat, 
a cerut prefecturii de Dolj să înăbușe toată afacerea. 

— Glumeşti? zise regele, care-şi frâna cu greu pofta de a 
înjura sfânta faţă bisericească. 

— De loc, sire! Episcopul Râmnicului are ce are cu popa... de 
aceea vrea să-l alunge pe Petrache din Maglavit. 

— Mai bine să vadă episcopul să nu-l alung eu pe el! Ascultă 
ce-ţi spun, Vancea! De ciobanul ăsta n-are voie să se atingă 
nimeni! Petrache Lupu e al meu! Să fie îndată spălat, pieptănat 
şi îmbrăcat în uniforma mea de străjer! De azi înainte, Petrache 
Lupu stă sub directa mea ocrotire. Dumnezeu în cer şi eu pe 
pământ! Să i se pună la uşă jandarmi! Să nu se dezlipească 
jandarmii de el! Să fie păzit ca ochii din cap!... Şi reclamă! Cât 
mai multă reclamă! 

Vancea râse: g 

— Vine lumea şi fară reclamă, sire! În câteva ore a aflat tot 
judeţul şi clocoteşte. Până mâine va şti toată ţara. 

— Să se pună trenuri la dispoziţie pentru toţi cei care vor să 
vină la Maglavit. Să se facă un tarif mai redus. Nu uita, Vancea! 
L-a trimis «moşu»! 

Şi ridică degetul în sus: 

— Moşul! Ă 

— Voi lua măsuri, sire! Insuşi moşu va fi mulţumit! 


* 


Un murmur de mândrie şi de admiraţie străbătu ţara întreagă: 
lie Jugănaru, şeful partidului naţional-ţărănist, ştie franţuzeşte, 
nemţeşte şi englezeşte! Ce mai aşteaptă, deci, regele să-i 
încredinţeze puterea? 

Nu era un zvon fals, ci un fapt care corespundea celui mai 
curat adevăr: Jugănaru îşi luase ultimele lecţii de limba franceză, 
germană şi engleză şi acuma se simţea destul de înarmat să-şi 
poată lua sarcina de a guverna ţara, nu ca ceilalţi, pe câteva 
luni, şi nici pe un an sau pe doi, ci pe opt. 

— E vorba, zicea el amicilor săi pe la întruniri, să venim la 
putere cu o asemenea forţă, încât să guvernăm opt ani. Opt ani 
în cap, fraţilor. Dar nu pentru pofta de a sta la putere, ci spre a 
înfăptui ceea ce aşteaptă ţara de la marele partid național- 
țărănist. 

Işi propunea să vină cu un program nou într-un spirit nou. 
Vorbea mult de fiziocraţie. Era un fiziocrat, adică un adept de 
neclintit al ideii că pământul trebuie să fie singura sursă reală de 
bogăţie a românului. Românul e născut agricultor, şi trebuie să 
moară agricultor. Să facă celelalte naţii ce vor: ateliere, fabrici, 
uzine, dar românul să rămână ce este: român! Adică omul legat 
de ogor. Din nefericire sunt încă mulţi care nu înţeleg acest 
lucru. Datoria partidului naţional-ţărănist este să-i facă să 
înţeleagă. Dacă nu cu binele, cu sila. Cu sila spre binele lor şi al 
ţării. Numai că pentru aceasta trebuie oameni de acţiune. Are 
ţara oameni de acţiune? N-are! Dar partidul naţional-ţărănist 
are? Are!... Şi pe cine are? Întâi şi-ntâi, îl are pe Ilie Jugănaru. 

— Domnilor! striga el celor care veneau să vadă şi să audă pe 
omul care a avut energia să înveţe franceza, germana şi 
engleza. Eu nu sunt un conferenţiar. A fi conferenţiar înseamnă a 
fi un om cu anumite pregătiri, cu anumite studii teoretice şi cu 
răgazul de a studia anumite probleme. Eu nu sunt dintre aceştia. 
Eu sunt un om de acţiune, deprins cu luptele politice, care i-au 
dat un anumit temperament. Temperamentul omului de acţiune. 
Europa e condusă azi de oameni de acţiune, care n-au fost 
doctrinari. Mussolini a fost institutor şi zidar. Hitler zugrav. Ei n- 
au găsit puterea de specializare în doctrine, ci în experimentarea 
puterii de sinteză a aspirațiilor naţionale. Spun toate acestea 
fiindcă sunt adevărate, dar departe de mine gândul de a mă 
compara cu aceste personalităţi de prim rang ale Europei. Eu 


vreau numai să-mi servesc ţara şi nimic mai mult... Sunt un 
duşman al dictaturii. Eu cred că românizarea cea mai completă a 
personalului de muncă se poate face şi fără dictatură. Deci, nu 
vreau să fiu dictator, ca atâţia alţii, care nu sunt decât nişte 
caraghioşi. Nu ne trebuie dictatură într-o ţară de plugari. 
Ţărănimea, graţie nouă, naţional-ţărăniştilor, este azi un factor 
politic conştient, care hotărăşte de destinele acestei ţări. lar 
această țărănime aşteaptă numai semnalul şefului. Semnalul se 
va da la începutul toamnei. La marea demonstraţie pe care o 
vom organiza la toamnă, guvernul va fi răsturnat. 

Ca om de acţiune, când află că Petrache Lupu a vorbit cu 
«moşu» şi că zeci şi zeci de mii de oameni au pornit-o în 
hagealâc spre Maglavit, Ilie îşi convocă îndată comitetul 
executiv: 

— Domnilor, Dumnezeu vrea să ne ajute! De aceea ni l-a 
trimis pe Petrache Lupu. Dacă vrem ca demonstraţia noastră să 
aibă succes, trebuie să-l câştigăm pe Petrache Lupu la programul 
nostru  fiziocratic. Noi suntem partid naţional-ţărănist, el e 
ţăran... cred că înţelegerea s-ar putea face foarte uşor! 

Şi imediat comitetul executiv fixă o comisie care să plece la 
Maglavit spre a sonda terenul în vederea unei fuziuni între 
partidul  naţional-ţărănist şi Petrache Lupu, trimisul lui 
Dumnezeu. 


* 


Pe peronul gării laşi era moarte de om. Se adunaseră aici 
toată căpeteniile partidului național-creştin, în frunte cu însuşi 
Caţă şi fiu-său Tase, precum şi căpeteniile partidului naţional 
agrar al lui Traian Săpunaru. Dar Traian Săpunaru lipsea, şi 
tocmai pe Traian Săpunaru îl aştepta omenirea aceasta veselă, 
gălăgioasă şi nerăbdătoare. 

— Suntem o forţă! îşi ziceau reciproc membrii partidului 
naţional-creştin şi membrii partidului naţional-agrar. Acuma, ţara 
a e noastră! Să mai îndrăznească vreunul să ne stea în drum, că 
io-te aici! 

Şi-şi arătau ciomegele cu zvastica în cap, în care credeau ca în 
Dumnezeu, pentru că erau trecute prin apă sfinţită - şi-şi reluau 
iar plimbarea în lungul şi-n latul peronului cu scurte dar dese 
opriri pe la bufet, până se auzi un fluier prelung de locomotivă. 
Toată lumea întoarse capul şi izbucni într-un strigăt de bucurie: 


— Vineeee! 

Trenul care aducea la laşi pe Traian Săpunaru şi pe cei şapte 
deputaţi ai partidului său, ajunse în faţa peronului şi se opri. 
Caţă, cu toată vârsta lui înaintată, sări, sprinten ca un tinerel, pe 
scară şi-l trase jos pe Traian: 

— Fraţilor... în numele ţării şi în numele meu personal, daţi-mi 
voie să-l pup! 

— Pupă-l! îl autorizară membrii ambelor partide, aruncându-şi 
de bucurie, ciomegele în aer. Ura! Trăiască Traian Săpunaru şi 
Caţă al nostru! 

După aceasta, Caţă Coroiatu şi Traian Săpunaru, braţ la braţ, 
trecură în revistă cămăşile albastre, noul model. 

— La cine ai făcut cămăşile astea, domnule Caţă? îl întrebă 
Traian pe prietenul Caţă. 

— La Nuhăm Şmilovici! Firmă de încredere!... Dacă se rup, rup 
oasele jidanului! 

— Cu ce preţ? 

— Fără preţ!... Absolut gratuit! 

Dar Traian Săpunaru, pe de o parte hotărât ca de aci înainte 
să nu mai lase naţia exploatată, şi pe de alta, ispitit să-i facă 
niţeluş sânge rău prietenului Caţă, reflectă pe un ton de reproş: 

— Păcat! Eu am unul care mi le face mai ieftin! 

— Cine-i ăla? 

— Şmil Nuhămovici!... Din Bucureşti!... Cămăşi fără moarte 
că-altminteri ar fi moartea jidanilor! 

Caţă îi zâmbi cu atâta cruzime, încât Traian, dacă nu i-ar fi 
fost teamă de rege şi ruşine de lume, ar fi luat-o cu drag la 
goană, dincolo de calea ferată, în lume, oriunde... numai să fie 
departe de acest bătrân nebun şi neobrăzat. Caţă n-are în el cea 
mai mică încredere. Se duce cu el la mitropolie să-şi jure unul 
altuia credinţă, dar de crezut, tot nu vrea să-l creadă. Caţă - să-l 
creadă! Dar parcă cine a stârnit tot scandalul acela cu «Mica», în 
Cameră, dacă nu Caţă!... La început, se părea că n-o să fie nimic. 
Mareşalul Neaţă, ca să se răzbune, a spus doar vreo câteva 
cuvinte nevinovate: 

— Traian Săpunaru e băiat bun! Talentat! Orator priceput! Nu 
pot să-i fac decât un singur reproş: când m-a părăsit, mi-a luat 
din partid pe toţi evreii de marcă şi i-a trecut în partidul lui! 

Lui Caţă, însă, atâta i-a trebuit. 

— E adevărat, domnule mareşal, dar dacă Traian Săpunaru n- 


a fost cinstit cu dumneata, a rămas cinstit cu jidanii ăia de 
marcă, pentru că pe ei nu i-a părăsit! 

A sărit atunci şi Bagradian! 

— Adevărat! Să ne spună marele naţionalist Traian Săpunaru 
de ce prezidează consiliul de administraţie al societăţii «Mica» în 
care se găsesc şi ovrei? Ce caută în consiliul societăţii «Astra 
Vagoane», unde se găsesc şi ovrei? Dar la Banca Anglo-Română? 
Dar la societatea «Asigurarea Românească»? Dar la societatea 
«Agricola-Fonciera» unde se pupă în bot cu doctorul Willy 
Pământeanu? 

A râs toată Camera, dar mai mult decât toţi s-a distrat Caţă! 
Caţă care îi era acum frate din ordinul regelui - şi care, cu cea 
mai voioasă mină din lume, îi spuse lui Traian Săpunaru: 

— Şi acuma, frate Traiane, hai la mitropolie. 

Şi-l trase după el. 

— Pe jos? întrebă mirat, Traian Săpunaru. 

— Pe jos! răspunse Caţă. Să crape jidanii când ne-or vedea 
împreună. 

Şi o porniră spre mitropolie, urmaţi de legiunile lor, care-şi 
luaseră permis pe ziua întreagă de la poliţie şi siguranţă. 

La mitropolie, după ce se oficie slujba religioasă, Caţă şi 
Traian îşi dădură mâna: 

— Jurăm că vom respecta întrutotul programul noului nostru 
partid naţional-creştin, ieşit din fuziunea partidului național- 
creştin cu cel naţional-agrar. 

După jurământ, trecură la berăria fraţilor Leibovici din Piaţa 
Unirii, unde Caţă citi noul program: 

— Vrem modificarea constituției în sensul lărgirii 
prerogativelor regale. Vrem micşorarea numărului 
parlamentarilor. Vrem constituirea unui senat corporatist cu 
membrii numiţi de suveran şi cu cei desemnaţi de organizaţiile 
profesionale. Vrem introducerea pedepsei cu moartea. Vrem 
revizuirea certificatelor de cetăţenie. 

Băgă programul în buzunar şi vorbi liber: 

— De aci înainte, fraţilor, prin aplicarea acestui program, va fi 
moartea jidanilor! Traian Săpunaru este şeful noului partid, ca 
fiind mai tânăr ca mine. Traian va trebui să-mi răspundă de 
aplicarea programului şi de moartea jidanilor. 

— Ura! strigă adunarea. Trăiască moartea jidanilor! 

Traian privea adunarea printre coloanele de sticle de vin şi de 


bere - şi constată cu satisfacţie că mâine se va putea duce, fără 
teamă, la rege, să-i raporteze: 

— Sire, prima parte din misiune mi-am împlinit-o! 

Şi n-ar fi fost o laudă goală. Prima parte din misiune şi-a 
împlinit-o, aşa cum i-a fost încredinţată, în vară, de rege: 

— Traiane, naţional-ţărăniştii vor să pregătească un mic marş 
la toamnă. Le-aş putea refuza autorizaţia. Dar nu vreau s-o fac. 
Sunt rege constituţional şi democratic. Vreau să-i împiedic printr- 
un mijloc mult mai democratic. De pildă, un mare contramarş. M- 
am gândit la tine. Tu eşti omul meu. Numai că eşti cu cusur: n-ai 
un partid. Partidul tău nu e partid. In orice caz, singur, n-ai putea 
ţine piept nici pe departe naţional-ţărăniştilor. Mai ia-ţi pe 
cineva. Pe cine propui? 

Pe cine să fi propus Traian, când nu-l vroia nimeni? Un singur 
şef politic îi putea fi accesibil: Caţă. 

— Sire, cred că aş putea aranja cu Caţă. 

— Aranjează! 

Soarta îl ajută pe Traian să găsească la Caţă o inimă de 
adevărat patriot. Cum a deschis Traian gura să-i vorbească de 
fuziune, Caţă i-a răspuns: 

— Fuziune? Desigur că vreau! Regele mi-a cerut-o aseară şi eu 
i-am făgăduit-o! Şi pe rege n-o să-l înşel. Nu sunt jidan! 

Traian simţi că se îneacă, dar îi trecu numaidecât. Dacă regele 
a vorbit şi cu Caţă, probabil că trebuia să vorbească. Discutară 
programul, îl supuseră regelui, regele îl aprobă, fixară întrunirea 
la laşi şi iată că fuziunea e un fapt împlinit. 

— Are cuvântul preşedintele nostru, domnul Traian Săpunaru! 

Vorbi şi Traian: 

— Partidul nostru fuzionat se pune la dispoziţia regelui. 
Suntem o forţă. Noi nu mai avem nevoie de nimeni. Dar primim 
în rândurile noastre pe oricine înţelege să se încadreze în 
programul nostru. Să poftim în primul rând pe domnul Crai- 
Voievod care vrea numerus valahicus. Dar şi partidul nostru vrea 
numerus valabicus. Atunci ce l-ar împiedica pe domnul Crai- 
Voievod să vină la noi? Să poftească şi-i vom da cu drag în partid 
locul ce i se cuvine. 

Un nou rând de sticle trecu prin gâtlejurile răguşite de 
aclamații ale membrilor partidului naţional-creştin ca o picătură 
de ploaie, ceea ce alungă din inima lui Traian ultima umbră de 
îndoială: prima parte a misiunii era încheiată. Trebuia să înceapă 


îndată chiar de aici, din berăria fraţilor Leibovici, să treacă la 
partea a doua. Glasul regelui îi mai suna în urechi: 

— Cum îţi faci partid cu Caţă, să te duci la Maglavit, să stai de 
vorbă cu mutu... 

Erau cuvinte al căror sens nu-i putea scăpa lui Traian 
Săpunaru: să se grăbească, să nu i-o ia alţii înainte. 

— Fraţilor! zise el mai departe statului major al noului partid 
care, cât ai clipi, se încurcase cu încă un rând de sticle. De 
minunea de la Maglavit aţi auzit, sau nu?... Aţi auzit!... Ei bine! 
Ce credeţi voi că e minunea de la Maglavit? O simplă minune? 
Nu! Dumnezeu nu face minuni spre a face minuni, ci ascunde în 
spatele lor înţelesuri mult mai adânci. lată! Noi ne aflăm, aici, 
strânşi laolaltă, ca fraţii. Dar acum două luni tot fraţi eram? Nu! 
Nu eram fraţi! Eram nişte duşmani, împărţiţi în două tabere 
opuse, până a venit moşu şi i-a poruncit mutului: Du-te de spune 
oamenilor să-şi dea mâna şi să nu mai fie decât pace şi iubire 
între ei. Dacă vă aduceţi aminte, astea au fost şi cuvintele 
regelui acum cinci ani, când a venit să ne mântuie ţara: pace şi 
unire între români! Toţi pentru unul şi unul pentru toţi!... Şi iată 
că Dumnezeu a ascultat de voinţa scumpului nostru rege Carol Il 
şi ni l-a scos în cale pe Petrache Lupu. S-a bucurat ţara întreagă, 
dar mai mult decât toţi trebuie că ne bucurăm noi, aceştia care 
ne găsim aici, pentru că cel dintâi asupra noastră şi-a oprit ochii 
Cel-de-sus, să ne unească pe veci. Şi dacă nu ştiţi de ce ne-a pus 
pe noi cei dintâi la încercare, să v-o spun eu: pentru că pe noi 
ne-a găsit cei mai buni, cei mai drepţi, cei mai curaţi dintre toţi. 
Putem noi rămâne nepăsători la acest semn de dragoste din 
partea lui Dumnezeu? Eu cred că nu! De aceea, propun să 
trimitem îndată mai multe echipe din rândurile noastre la 
Maglavit, să se închine cu recunoştinţă şi să sărute locul unde 
Petrache a stat de vorbă cu moşu şi unde moşu a aruncat 
sămânţa fuziunii dintre partidul naţional-creştin şi partidul 
naţional-agrar! Trăiască regele! 


x 


Ministrul de justiţie Anton Diaconu puse o nouă hârtie pe masa 
lui Carol: 

— Este problema funcţionarilor incorecţi, sire! Avem circa 
patru sute cincizeci de mii de funcţionari, dar printre ei se găsesc 
şaizeci de mii de tâlhari... 


— Şperţari vrei să zici? făcu regele. 

— Nu, sire! Şperţari sunt toţi. Inţeleg tâlhari în sensul strict pe 
care codul penal îl dă acestui cuvânt. Sunt hoţi cunoscuţi, 
spărgători şi ucigaşi recidivişti, cu ani de puşcărie la activul lor. 
Şaizeci de mii!... Şi toţi ăştia ocupă azi slujbe, care le permit să 
jefuiască averea statului cu miliarde... 

— Şi ce propui? întrebă Carol care asculta numai cu o ureche 
cele ce-i spunea ministrul justiţiei. 

— Să instituim un cazier judiciar pentru toţi funcţionarii! 

— Crezi că o să ajute? 

— Nu! 

Carol căscă voluptos, după care-l întrebă pe Diaconu: 

— Altceva? 

— S-a spânzurat la Jilava, unul Marin. Au aflat bolşevicii şi fac 
gălăgie. Ei spun că Marin ar fi delincvent politic... şi că s-a 
spânzurat pentru că l-am fi tratat ca pe un borfaş de rând. 

— Dar ce-i un delincvent politic? întrebă regele. Nu un borfaş 
de rând? 

— Exact, sire!... Totuşi muncitorii se agită şi trebuie să dau 
explicaţii. 

— Ce explicaţii? 

— Am pregătit un comunicat! 

Scoase comunicatul şi-l înmână lui Carol, care începu să-l 
citească şi să-l comenteze în gura mare: 

— «Spânzurarea lui Marin se datoreşte veştilor triste care-l 
privesc personal şi pe care le-a primit de la familia lui»... Foarte 
bine!... Aşa şi este... «De altfel Marin prezenta mai de mult 
îngrijorătoare semne de demenţă. Suferea de o melancolie 
acută, însoţită de un delir de autoacuzare»>... 

Carol nici nu mai citi restul: 

— Nu ştiu ce mai vrei, domnule Diaconu. 

— Nu eu, sire! Aia! 

— Aia? Dacă ar fi după ăia, ar trebui să ne dăm pe mâna lor, 
gata legaţi! Nu! Comunicatul e bun! Afacerea e clară! Nimeni nu 
poate avea vreo pretenţie! Omul a murit pentru că i-a făcut lui 
plăcere!... Mai este ceva? 

— Da! Un caz de cumul! Parchetul a descoperit că un anume 
Huţan din judeţul Neamţ, comuna Tarcău, ocupă două funcţii în 
stat: este agent sanitar, cu 1.400 lei pe lună... şi mai e şi 
cântăreţ la biserică de unde ia 300 de lei pe lună! Ce fac cu el? 


— Cum ce să faci cu el? Există o lege a cumulului, sau nu? 

— Există! 

— Atunci ce mai aştepţi? Aplic-o! Ăla să aibă două slujbe... şi 
sute de mii de nenorociţi să alerge cu limba scoasă după o 
singură slujbă!... şi altceva? 

— O chestie complicată, sire! leri, pe şoseaua Cotroceni, un 
vânzător ambulant vindea îngheţată, când a dat peste el medicul 
dispensarului comunal 32 Grand - care i-a cerut să-i arate 
autorizaţia. Dar fiindcă vânzătorul nu s-a grăbit, doctorul a 
vărsat peste el un bidon întreg de vitriol. Băiatul a fost internat 
la spital cu faţa şi mâinile arse. Ce fac mai departe, sire? 

— Nu faci nimic! zise regele. Destul l-a pedepsit Dumnezeu şi 
aşa! lartă-l! Altă dată o să ştie ce i se poate întâmplă dacă nu e 
cuviincios cu autoritatea! Ai isprăvit? 

— Sire, răspunse Diaconu, minunea de la Maglavit a găsit 
imitatori în toată ţara. Parchetele sunt sesizate mereu de alte 
apariţii. In judeţul Buzău un rotar a văzut chipul Maicii Domnului 
pe spiţa unei roţi la care lucra, în Mehedinţi, un potcovar vede 
într-una pe Dumnezeu, în comuna Parepa din Prahova, o fată a 
vorbit cu Dumnezeu. La Devent, în Durostor, s-a ivit o cruce 
făcătoare de minuni. La Sodomeni-Paşcani, un băietan a vorbit şi 
el cu Dumnezeu! Aici, la Herăstrău, o fetiţă de doisprezece ani s- 
a întâlnit cu Maica Domnului care i-a apărut în cale cu o coroniţă 
pe cap... Lista e lungă, sire! Ţara s-a umplut de minuni! 

— S-a cam prea umplut! făcu regele atât de enervat, încât 
Diaconu roşi, parcă ar fi fost vina lui. Risipa asta de minuni este 
o adevărată bătaie de joc. Te rog să-i pui capăt imediat. Să nu 
mai aud de minuni! În ţara românească rămâne valabil un singur 
sfânt: Petrache! Numai el a stat de vorbă cu Dumnezeu! Ceilalţi 
mint cu neruşinare! Şi dacă-i vezi că stăruie, te rog să dai ordin 
să fie arestaţi. Avem destulă treabă cu bolşevicii. Nu ne mai 
trebuie şi escroci de-al de ăştia care vin să tulbure ordinea 
publică. 

Regele era furios, pentru că-l speria concurenţa. Dacă în 
fiecare zi se va arăta câte un alt trimis al lui Dumnezeu care va 
atrage înspre el alte mase de credincioşi, în scurt timp, toată 
afacerea de la Maglavit va da faliment. Neliniştit, îl chemă seara 
la el pe ministrul său de interne, Vancea, căruia îi povesti cele ce 
i-a comunicat Diaconu. 

— Nu dau voie, Vancea, nu dau voie! încheie regele. De aia, te 


rog pe tine să le bagi minţile în cap. l-am spus-o şi lui Diaconu, 
dar între noi fie vorba, n-am destulă încredere în energia lui. 
Numai tu te pricepi! 

— li vom potoli, sire! zise Vancea, care n-avea obiceiul să se 
laude. Fiţi fără grijă. Deocamdată am veşti de la Maglavit! 

— Bune? 

— Şi bune, şi rele, sire! 

— Să le aud! 

— Azi dimineaţă, naţional-creştinii, cum au ajuns la Maglavit, 
s-au luat de păr cu naţional-ţărăniştii! 

— Şi care a mâncat bătaie? 

— Naţional-ţărăniştii! 

— Asta e bun! făcu regele satisfăcut. 

— Foarte bun, sire! Dar îndată a sosit un tren cu legionari care 
s-au luat de păr cu naţional-creştinii. 

— Şi care a mâncat bătaie? 

— Naţional-creştinii! 

— Asta e rău! zise încruntat regele. 

— Foarte rău, sire! Dar prefectul de Dolj a aflat şi a trimis 
repede jandarmi şi armată să facă ordine... 

— Şi cine a mâncat bătaie? 

— lar naţional-ţărăniştii!... 

— Asta e şi bun şi rău! zise regele, cu privirea în gol. 

— Nu v-am spus, sire?... Şi bune şi rele!... 


Lă 


XIX 


Pe neaşteptate pacea cobori peste ţara întreagă. De când 
existau aici organe de ordine şi siguranţă, n-a mai fost atâta 
ordine şi atâta siguranţă, ca în prima lună a anului 1936. Parcă 
intraseră în pământ şi «studenţi» şi «cămăşi», şi zvastică şi 
poliţie şi jandarmi şi armată. Circulaţia pe străzi nu mai era o 
aventură. Puteai intra liniştit prin localuri, fără să te temi că de 
undeva ti-ar putea zbura în cap, din greşeală, vreun sifon pe care 
trebuia să-l primească altcineva. Viaţa politică îşi recăpătase 
înfăţişarea normală şi calmă, care amintea celor bătrâni frumoşii 
ani de sub domnia glorioasă a regretatului Carol I, când binele 
ţării se făcea fără pistol şi fără cuţit, ci numai cu gura. Dacu 
ameninţa că rămâne intransigent. Crai Voievod, şeful 
valahiştilor, dădea zilnic comunicate misterioase că a fost 
chemat urgent la Bucureşti, Traian Săpunaru vorbea despre 
drepturile lui exclusive de a fi ducele sau fuhrerul ţării, Neaţă 
continua să tot facă istoricul restauraţiei - iar lumea, ori se oprea 
să mai râdă niţel, ori alerga după tramvai, pentru că n-avea timp 
de pierdut cu prostii. 

Când a trecut prima zi, fără capete sparte şi mai ales fără 
acele exerciţii de marş ale jandarmilor, care erau puşi să alerge 
pe străzi cu baioneta la armă, nu pentru a prinde pe răufăcători, 
ci numai pentru a mări panica în populaţie, lumea a crezut că eo 


simplă întâmplare. Când au trecut două zile, lumii i s-a părut 
chestia suspectă. Dar când a trecut a treia zi, lumea a înţeles: 
Carol II, regele ţăranilor, regele culturii şi regele vânatului, 
lipseşte din ţară. 


x 


Într-adevăr, Carol II călătorea. Venise momentul să facă 
străinătății vizita pe care se văzuse silit s-o amâne, după 
asasinarea lui Barthou şi a lui Alexandru II al Jugoslaviei. Dar 
dacă, în urmă cu un an şi jumătate, vroia să strângă mâna 
comanditarilor săi francezi şi englezi, numai pentru a mai prinde 
ceva puteri financiare, acuma simţea nevoia să plece în Franţa şi 
Anglia, pentru că începea să plutească în confuzie. De aproape 
şase ani luptă să-i încurce pe ceilalţi, dar, odată cu ei, în iţele 
acestea complicate, s-a încurcat şi pe sine - şi nu mai ştie cum s- 
ar putea descurca. Politica democraţiilor apusene i-ar putea fi, 
desigur, de mare folos, dar şi democraţiile apusene pare că 
păţesc, în stil mare, ceea ce el păţeşte în stil mic: după ce au 
încurcat pe ceilalţi, au început să se încurce şi ele. Cel puţin, de 
departe aşa se văd lucrurile. Or, Carol vroia să le vadă 
îndeaproape. 

Aşa dar, sub pretextul că trebuie să fie de faţă la 
înmormântarea unchiului său George al V-lea al Angliei, Carol 
debarcă la Londra, unde bău copios cu factorii responsabili ai 
Marii Britanii în memoria răposatului rege şi în sănătatea noului 
rege, apoi ceru să i se aducă presa, spre a face declaraţii. 

— Doresc să arăt poporului englez cât de mişcat sunt că mă 
aflu pe teritoriul englez. Trebuie să declar apoi că am putut 
constata cu bucurie, că idealurile României se confundă cu 
idealurile Angliei. Am pe lângă mine pe scumpul meu 
colaborator, domnul Titulescu, cu care lucrez în perfect acord la 
organizarea şi menţinerea păcii prin securitatea colectivă pe 
baza tratatelor şi a Societăţii Naţiunilor. Vrem pacea. Dar dacă 
alţii continuă să stăruie într-o politică de forţă, trebuie să fim şi 
noi tari. Pentru România, baza politicii ei este să rămână strâns 
unită cu Anglia şi Franţa. Vă vorbeşte regele României, care este 
englez... şi încă un englez care descinde direct din regina 
Victoria. 

Carol satisfăcu apoi protocolul, împlinindu-şi în chip destul de 
mulţumitor rolul de rudă regală, îndoliată - şi trecu în sfârşit, la 


miezul vizitei, într-o lungă şi intimă discuţie cu Baldwin, 
premierul englez. 

La început, conversaţia se învârti în jurul nevoiei unor noi 
acorduri economice între Anglia şi România şi ajunse inevitabil la 
chestiunea datoriilor pe care România a întârziat să le achite. 

— Avem de gând să ne încasăm arieratele! zise Baldwin. 
Situaţia externă e alarmantă. Suntem ameninţaţi cu războiul. Ne 
trebuie bani pentru înarmare... şi n-avem. 

— Vom face tot ce putem! răspunse Carol. Dar deocamdată n- 
avem nici noi. Şi ne trebuie şi nouă bani pentru înarmare... asta 
o ştiţi ca şi mine... pentru că războiul care vă ameninţă pe 
dumneavoastră, ne ameninţă şi pe noi. 

— Va fi rău, va fi rău! zise Baldwin. 

Apoi, după o scurtă pauză: 

— Şi ce faceţi cu sancţiunile, sire? 

Baldwin părea supărat şi Carol admitea că primul ministru al 
Angliei avea, din punctul de vedere englez, destulă dreptate. 
Sunt trei luni de când s-au votat, la Geneva, sancţiuni economice 
împotriva Italiei pentru că a atacat Abisinia fără a fi provocată, şi 
România, deşi membră a Ligii Naţiunilor, încă nu s-a conformat 
hotărării. 

— Sancţiunile? făcu regele. Da, evident! Sancţiunile!... În 
teorie, sancţiunile pot fi aplicate uşor. In practică, însă, vă rog să 
judecaţi şi dumneavoastră! Noi suntem o ţară care produce 
petrol, şi Italia este unul din cei mai serioşi clienţi ai noştri. 
Totuşi, dumneavoastră, deşi cunoaşteţi mai bine ca oricare altul 
situaţia aceasta, ne cereţi pe de o parte ca, pe baza votului de la 
Geneva, noi să nu mai furnizăm Italiei niciun dram de petrol, iar 
pe de alta, să vă plătim datoriile. Trebuie să recunoaşteţi că mă 
puneţi într-o foarte mare dilemă. Pentru că, una din două: sau nu 
mai vând Italiei petrol şi în acest caz nu mai am cu ce să vă achit 
datoriile, sau trebuie să vă achit datoriile şi atunci, cu toate 
sancţiunile de la Geneva, voi fi, vrând-nevrând, silit să vând 
Italiei petrol. 

Regele vorbea ca un om de bun simţ, ceea ce plăcu lui 
Baldwin, care spuse: 

— Sire, dar nu vine nimeni cu portărelul să vă execute. Şi în 
chestia petrolului, nu-i nicio problemă. Sistaţi orice livrări de 
petrol către ltalia şi noi vă vom da compensaţii. Cât priveşte 
datoriile, vom găsi şi aici o soluţie echitabilă. Sacrificiile ce vi se 


cer pentru buna aplicare a sancţiunilor, nu trebuie să se facă 
prea resimţite de România. Vom eşalona pe termene cât mai 
lungi plata arieratelor, vom mări importul din România, vom 
învesti banii ce ni se vor achita de România, chiar în România... 

Proiectele lui Baldwin surâdeau regelui, care ceru primului 
ministru să fie ceva mai precis: 

— Veţi învesti banii, în ce? 

— De pildă, în exploatarea minelor dumneavoastră aurifere 
din Baia Mare, Baia Sprie, Zlatna etc. Nu avem de pus decât o 
singură condiţie: să ni se acorde dreptul de a exporta din 
România, pentru amortizarea capitalului şi a dobânzilor, 25% din 
plusul de producţie a aurului, rezultat din investiţiile noastre... 
Suntem dispuşi să vă facem toate facilităţile posibile, numai să 
urmăriţi cu atenţie aplicarea sancţiunilor... şi să păziţi bine 
petrolul. De petrol avem noi nevoie, sire... şi aliaţi ai României 
suntem noi, nu duşmanii ei. 

Regele ascultă şi-şi zise că Baldwin este un om simpatic. 
Vorbeşte deschis. li cere să nu mai trimită Italiei petrol, pentru 
că de petrolul românesc are nevoie Marea Britanie. Războiul din 
Abisinia este o nenorocire pentru englezi, dar o nenorocire care 
trebuie să fie cât mai rentabilă. Sancţiunile nu sunt făcute spre a 
împiedica Italia să-şi ia Abisinia, ci spre a da Angliei un pretext 
de a înlătura Italia din rândurile concurenţilor mai primejdioşi la 
materiile prime. Fără Abisinia, ar fi fost mai greu. Cu Abisinia, 
există un pretext legal, moral şi umanitar. Sancţiunile trebuie să 
aducă politicii engleze trei foloase. Unul, sentimental: să 
pedepsească pe Mussolini. Al doilea, transcendental: să 
întărească prestigiul născut mort al Societăţii Naţiunilor. Al 
treilea, economic: să asigure Angliei monopolul tuturor materiilor 
prime din lume. Printre acestea, un loc de frunte îl ocupă petrolul 
regelui Carol Il. Dar dacă, pentru a atinge aceste preţioase 
obiective, Anglia împinge mărinimia atât de departe, de ce n-ar 
împinge-o şi mai departe? 

Carol, deci, se feri să se arate satisfăcut de cuvintele lui 
Baldwin şi-i răspunse cu un aer preocupat: 

— Domnule prim ministru, eu nu cred că debitele ar trebui să 
constituie o sursă de venituri pentru debitori. Este o chestiune de 
morală elementară. Un datornic trebuie să-şi plătească datoriile. 
În privinţa aceasta eu nu accept nici iertare, nici toleranţă, nici 
tranzacţii în vreun fel oarecare. Dacă România a luat bani, 


trebuie să-i dea înapoi. Aşa gândim noi, românii, pentru că pe 
noi, românii, datoriile către Anglia ne apasă pe conştiinţă. Vrem 
să achităm tot ce am luat şi vrem să facem pentru aceasta 
eforturile cele mai mari. Imi vorbiţi de sancţiuni, ca şi cum 
datoriile ar fi în funcţie de sancţiuni. Dar una sunt datoriile - şi 
alta sunt sancţiunile. Datoriile sunt nişte obligaţii materiale faţă 
de Anglia, pe când sancţiunile sunt obligaţii de onoare. România 
datorează prea mult Angliei, spre a refuza să-i fie de folos, atunci 
când este în măsură s-o facă. Totuşi, cu cât necesitatea de a 
servi Anglia devine mai mare, cu atât mai mare e şi nevoia de 
bani. Sancţiunile pot duce la complicaţii grave. Războiul, cum 
spuneţi şi dumneavoastră, bate la uşă. De unde, nu ştim!... Ştim 
numai că avem graniţe de jur-împrejur: la nord, la sud, la apus 
Şi... la răsărit, domnule Baldwin. Dar, ca să facem faţă primejdiei, 
ne lipsesc multe: n-avem arme, n-avem muniții, n-avem aviaţie... 
n-avem nimic. România e gata să-şi dea viaţa pentru cauza 
Angliei, care este cauza noastră a tuturor dar să-şi dea viaţa, cu 
ce? Cu ce să-şi dea viaţa, domnule prim ministru? Aici stă toată 
problema. Cu ce? 

— Veţi avea cu ce, sire! Bani se vor găsi. 

— Imediat? întrebă regele cu un uşor tremur în glas. 

— Imediat! 

Carol îşi puse întrebarea dacă n-ar fi bine să ceară guvernului 
englez să-i transfere aceşti bani direct în Statele Unite, ca să-l 
scutească pe el de bătaie de cap, dar îşi amână răspunsul pe 
mai târziu şi spuse, cu acelaşi tremur în glas, lui Baldwin: 

— România va fi profund mişcată. România ştie că are în 
Marea Britanie o prietenă pe care se poate bizui cu încredere în 
momentele grele. România... 

În expansivitatea sa dezlănţuită, Carol spera să mai găsească 
cel puţin încă o frază prin care România să-şi exprime 
recunoştinţa pentru marii ei binefăcători britanici, dar Baldwin, 
care-i ghicea emotia, spre a-l scuti de efort îl întrebă: 

— Treceţi şi pe la Roma? 

Dacă trece şi pe la Roma? Desigur că nu! N-avea ce căuta pe 
acolo. Ştia că Mussolini nu-i poate da mare lucru. Şi Carol era 
foarte surprins că acelaşi Baldwin, care-i cere să rupă scurt cu 
Mussolini şi-i oferă cu largheţă despăgubiri pentru acest act de 
abnegaţie, îl întreabă dacă se duce şi pe la Roma. 

— De ce să trec pe la Roma? întrebă el, nedumerit. 


— Pentru că n-am vrea ca Mussolini să creadă că suntem 
definitiv certaţi cu el. Şi nu este aşa, pentru că nu ne convine. În 
definitiv, războiul din Abisinia e ca şi încheiat. Deocamdată, 
acolo nu mai e nimic de făcut. Am pierdut Abisinia. N-am vrea să 
pierdem acuma, în mod inutil, şi prietenia cu Mussolini. Pentru 
interesele păcii europene, Anglia nu trebuie să-l scape pe 
Mussolini din mână. Nu ştim ce surprize ne pot aştepta. Ar fi, 
deci, bine ca Mussolini să ştie, pe căi indirecte... printr-un 
intermediar neutru... că noi, cu sau fără Abisinia, îi păstrăm 
aceeaşi stimă de mai înainte şi că sperăm să fim iar prieteni... 

— Aşadar, sancţiunile?... 

— Sancţiunile rămân sancţiuni, sire! 

— Niciun pic de petrol? 

— Nimic! 

— Petrolul poate i-ar face plăcere lui Mussolini, domnule prim 
ministru! 

— Sunt convins, dar ar fi deplasat să satisfacem plăcerile unui 
duşman cu care suntem în război! 

— Dar dacă sperăm, cum ziceţi dumneavoastră, să fim iar 
prieteni? 

— Prieteni, fără petrol!... De altfel, ce-i mai trebuie lui 
Mussolini petrol, dacă în Abisinia nu-i mai stă nimeni în drum? 


* 


La Paris, Carol vorbi presei foarte bine dispus şi foarte 
exuberant: 

— Politica noastră externă urmează o linie dreaptă. Se pot 
constata uneori mici variante. Ele nu ating nicidecum sensul 
credințelor şi înclinărilor noastre care rămân neschimbate. 
Devierea, dacă s-ar produce, vom găsi mijloacele s-o canalizăm, 
aşa cum trebuie canalizată. Voi veghea eu însumi la menţinerea 
acestei linii drepte, astfel că ea va fi totdeauna păstrată. Vrem 
pacea. Am pe lângă mine pe scumpul meu colaborator, domnul 
Titulescu, cu care lucrez în perfect acord la organizarea şi 
menţinerea păcii prin securitatea colectivă - pe baza tratatelor şi 
a Societăţii Naţiunilor. Aceasta este linia noastră dreaptă: pacea. 
Adică democraţia. Şi democraţia este numele Franţei. Eu 
consider Franţa ca a doua mea patrie. Eu nu pot avea pentru 
Franţa decât o dragoste filială. Am mult sânge francez în vinele 
mele. Străbunica mea era fiica Ştefaniei de Beauharnais şi 


străbunicul meu de-al doilea era fiul unui principe Murat. Am, 
deci în acelaşi timp sânge regal şi plebeu, aşa cum îi trebuie unui 
monarh democrat, care se cinsteşte prin a nu fi decât primul 
cetăţean şi primul soldat român. 

După aceasta, regele se lăsă plimbat, sărbătorit, decorat, 
pentru ca, în cele din urmă, să stea de vorbă, lung şi intim, cu 
premierul francez, Flandin, care arătă regelui că problema 
Austriei devine acută. 

— Ştiu zise, Carol. Mi se pare că prinţul Starhemberg are de 
gând să şi vină zilele acestea pe aici, pentru a discuta cu 
dumneavoastră problema restaurării habsburgilor. 

— Exact! Şi chestiunea este cu atât mai neplăcută, cu cât 
Mussolini duce dintr-o dată două războaie. Unul cu Abisinia, 
celălalt cu sancţiunile... Ce faceţi cu sancţiunile, sire? 

Flandin punea întrebarea cu o sinceră durere. Franţa l-a 
încurajat pe Mussolini să intre în Abisinia, ca să se răzbune pe 
Marea Britanie că cochetează cu Hitler - aşa că nu putea fi decât 
împotriva sancţiunilor. Nu atât pentru că nu ar fi vrut să facă rău 
Italiei, cât nu vroia să facă bine Marii Britanii. Regele, deci, 
răspunse foarte tăios: 

— Domnule prim ministru, suntem o ţară producătoare de 
petrol şi Italia este unul din cei mai buni clienţi ai noştri. Totuşi, 
oricât de mari ar fi pagubele pentru economia noastră, ne vom 
sacrifica şi vom respecta votul Genevei. Ni se cer sancţiuni... 
Vom aplica sancţiuni. Cu toată hotărârea şi fără nicio abatere. 
Altminteri, ar însemna să încurajăm pe agresor. Azi victima e 
Abisinia. Mâine s-ar putea să fim noi!.. Nu se poate! 

___— In principiu, sire, nu se poate! căută să-l convingă Flandin. 
In principiu, sancţiunile trebuie aplicate. Dar în cazul de faţă, 
sancţiunile nu pot fi nimănui de folos. Nu trebuie să supărăm 
Italia. Deasupra Europei planează primejdii infinit mai mari. 
Gândiţi-vă la Austria. Independenţa Austriei e în joc. De îndată ce 
Austria va fi pierdută, războiul va deveni inevitabil. Toate 
acestea, pentru o simplă fantezie: sancţiuni. Noi avem nevoie de 
Italia, nu de sancţiuni. Italia va apăra Austria de o invazie 
germană. Italia n-are nevoie de Hitler la graniţa ei. Şi să supărăm 
Italia, tocmai noi, care nu vrem să se producă nicio schimbare de 
graniţe în Europa? Ar fi de neconceput! Înţeleg şi admir înaltele 
scrupule morale ale maiestăţii voastre, dar pacea primează. 
Lăsaţi sancţiunile, sire, şi faceţi ceva pentru Mussolini!... 


Mussolini trebuie împăcat!... Faceţi ceva pentru Mussolini, sire! 

Degetele lui Carol începură fără voie să joace pe masă. 
Flandin este un om simpatic. Ca şi Baldwin. Şi vorbeşte deschis. 
Merită, deci, să-i răspundă la fel. 

— Domnule prim ministru, incontestabil că Italia trebuie 
împăcată. Italia este sora noastră latină şi n-avem interes, nici 
noi, românii, nici Franţa, s-o supărăm. Dar noi nu ne putem rupe 
nici de Anglia care ne-a ajutat şi ne ajută cu arme, cu muniții, cu 
avioane... cu bani... în special, avem nevoie de bani! 

— Sire, zise Flandin, cu căldură, dar cine v-a refuzat la noi, în 
Franţa, ajutorul? Bani vă putem da şi noi! 

— Imediat? 

— Imediat, sire!... Imediat! 


x 


Şi într-o zi, haosul cuprinse ţara întreagă. De când există aici 
organe de ordine şi siguranţă, n-a mai fost atâta dezordine şi 
lipsă de siguranţă ca în cea de a doua lună a anului 1936. Ca din 
pământ, din iarbă verde, răsări o vegetaţie stufoasă de 
«studenţi», de «cămăşi», de zvastici, şi poliţie şi jandarmi. 
Circulaţia pe străzi deveni act de nebunie curată. Nu puteai intra, 
în niciun local, fără riscul de a fi scos de acolo cu capul făcut 
chisăliţă. Viaţa politică îşi recăpătase aspectul unui câmp de 
război în necontenită alarmă, care amintea celor tineri, recenta 
domnie dinamică a lui Carol II, când binele ţării se făcea numai 
cu pistol şi cuţit. Gurile nu se mai deschideau decât pentru 
ameninţări, oamenii nu mai ieşeau prin târguri decât spre a 
fugări sau a fi fugăriţi - şi bâtele căpătaseră bătături de prea 
multă folosinţă. 

Dar n-a trebuit să treacă nici o singură zi, pentru ca lumea să 
înţeleagă ce s-a întâmplat: Carol Il, regele ţăranilor, regele 
culturii şi regele vânatului, s-a înapoiat iar în patrie. 

In aceeaşi după-amiază, Carol radiind dinamism prin toată 
făptura lui de rege, blond, tânăr şi optimist, lua ţara în primire 
din mâinile celor mai buni şi mai devotați sfetnici ai săi. 

— Vă mulţumesc, zise el, pentru rapoartele ce mi le-aţi trimis 
la Paris şi la Londra asupra situaţiei generale de aici. Ştiţi, însă, 
că pentru mine prezintă un interes deosebit amănuntele. 

— Sire! începu Spiru Maramă, prefectul poliţiei. Maiestatea sa 
Maria a donat o mie de lei unui elev tuberculos! 


Ochii lui Carol scăpărară scântei: 

— Şi a avut succes? 

Lui Spiru Maramă îi era neplăcut să răspundă. Pe rege, însă, n- 
avea voie să-l mintă, chiar dacă ar şti că-l supără. 

— Mare succes, sire! 

— Cât? 

— | s-au trimis cam la vreo trei milioane! 

— De unde? 

— De pretutindeni. Până şi de la copiii de şcoală. 

Regele îşi ţinu fălcile strânse, să nu-i scape o înjurătură. Baba 
atâta a aşteptat: să-l vadă pe el departe de ţară, pentru ca ea 
să-şi poată face de cap - şi să-i încalce atributele. Maiestatea sa 
Maria ajută elevi tuberculoşi. A lovit-o filotimia, pe această 
baborniţă! Se mai crede regină - şi-şi închipuie că titlul ei de 
maiestate, pe care tot el i l-a dat ca să-i astupe gura, îi acordă 
vreun drept să câştige şi alte parale decât cele prevăzute în lista 
civilă. Parcă n-ar şti că filantropia este un privilegiu regal!. Dacă 
avea nevoie de câteva milioane, de ce nu i le-a cerut lui? Ar fi 
preferat să i le dea din fondurile O. P. Dar baborniţa - şireată a 
naibii! l-a plăcut să-şi procure milioanele acestea, prin 
filantropie! Cu filantropia îi ciupeşte nu numai din banii care i s- 
ar fi cuvenit de drept lui, dar şi din popularitate. Este o porcărie 
şi o neruşinare fără pereche. Uită Maria lui Ciubuc-Bey că rege în 
ţara aceasta este el, nu ea!... Numai că mult n-o să mai uite! 
Chiar azi o să-i spună câteva vorbe, de să-i treacă pe veci pofta 
de binefaceri! 

— Foarte frumos! mormăi Carol. Un copil salvat de copii!... 
Foarte frumos!... 

Şi aşteptă. Ceilalţi pricepură că hopul a fost trecut şi începură 
să se însufleţească. 

— Sire, zise generalul Mateescu, accidentele de aviaţie se 
înmulţesc. Pierdem şi avioane şi aviatori! 

— Dar asta este o poveste veche! zise regele, care se mira că 
accidentele de aviaţie mai sunt aduse în discuţie. 

— E veche, dar s-a agravat! răspunse Mateescu. 

— Ce-i aia: s-a agravat? 

— In fiecare zi cade câte un avion! 

Regele găsi şi el că problema s-a agravat. Ce-i de făcut? 
Medită - şi vorbi: 

— E destul de neplăcut, într-adevăr! Totuşi, fabricile m-au 


asigurat... Dar ce să mai vorbim! Deocamdată, iată ce faceţi: 
daţi ordin să nu se mai zboare! Nu se mai zboară, nu mai sunt 
accidente. 

— Sire! zise Vancea cu admiraţie. Este cea mai înţeleaptă 
soluţie. Cine nu urcă, nu cade! 

Râseră toţi, mulţumiţi că s-a limpezit şi problema aviaţiei. 

— Dar cu Maglavitul ce se aude? întrebă Carol. 

— Merge bine! răspunse Vancea. Până acum au fost la 
Maglavit un milioan de pelerini să se închine. Din donațiile de 
până acum s-au depus la Casa de Economii două milioane şi 
jumătate pe numele lui Petrache Lupu pentru biserică. 

— Numai două milioane şi jumătate? făcu regele bănuitor. Şi 
restul, în buzunarul cui a intrat? 

— Greu de ştiut, sire! Pentru administrarea banilor s-a 
înjghebat un comitet la Maglavit şi altul la Craiova. Dar 
amândouă comitetele au încăput pe mâna unor pungaşi. 
Donatorii au început să facă scandal. Se tem că va rămâne 
Maglavitul fără biserică! 

— Fără biserică? strigă regele. Nu permit, Vancea! Te rog să 
mi-i arestezi pe pungaşi. In ţara aceasta nimeni n-are voie să 
facă potlogării pe seama celor sfinte. 

— In legătură cu aceasta, sire, trebuie să vă atrag atenţia că 
mai toate partidele vor să ia în antrepriză construirea bisericii. 
Concurența e mare. Cel mai îndârjit e Aureliu Cziucziewicz. El 
accceptă să ridice biserica în orice condiţii... 

— Ba bine că nu! Ca să-şi facă reclamă! Toţi, deştepţi! Dar să- 
şi mai pună pofta în cui! Nu se va da nimănui biserica în 
antrepriză. O biserică nu-i o dugheană. De construit o vom 
construi noi, Vancea!... Noi, statul! 

Punea atâta suflet regele în cele ce spunea, încât Vancea, ca 
să nu-l mai vadă cum suferă, căută să-i alunge gândurile negre. 

— Sire, cu privire la deportații politici, cred că am găsit ceva 
foarte hun... 

Regele se lumină: 

— Da? Să aud! 

— Vom avea şi noi nişte insule Lipari, ca Mussolini. 

— Care? 

— Insula Şerpilor! 

— Splendid! făcu regele, extaziat. Insula Şerpilor! E minunat! 

— E unic, sire! ţinu Vancea pas entuziasmului regal. Nu scapă 


nimeni de acolo. Aşteptăm numai ordinul maiestăţii voastre ca 
să începem amenajările! 

— Să înceapă! ordonă regele. Şi la barou cum merg lucrurile? 

— Normal, sire! Cât se poate de normal! 

Răspunsul lui Vancea era atât de irezistibil, încât toţi patru se 
porniră pe râs. Clauziştii puşi sub comanda lui Gogu Elefterie - 
devenit, prin fuziunea dintre partidul său, «Nihil sine rex», şi 
partidul lui Caţă şi Săpunaru, un fruntaş între fruntaşii național- 
creştini - băteau şi fugăreau zilnic la tribunal, pe toţi colegii care 
nu aderau activ la clauzism. 

Regele se informă apoi, rând pe rând, asupra oamenilor 
politici - şi află că nici aici nu sunt surprize. Arghir a primit o 
nouă diplomă de doctor honoris causa, din partea universităţii 
din Peru. 

— Asta-i a câta? 

— A unsprezecea, sire! 

— Imi pare bine! reflectă Carol. Cred că diplomele îl liniştesc. 
Şi Traian Săpunaru? 

— Traian Săpunaru, sire, dă explicaţii în dreapta şi în stânga 
de ce naţional-creştinii lui poartă cămaşă albastră: «Domnilor, nu 
văd de ce ar fi cineva împotriva cămăşii albastre! Ce este 
cămaşa albastră? Cămaşa albastră este un act de conştiinţă 
individuală, este îmbrăţişarea unei doctrine, pe care puteţi s-o 
combateţi, dar este un crez!» 

— Interesant! zise Carol, cu un zâmbet dulce pe buze. 

— Păcat, sire, zise generalul Mateescu, că nu l-aţi văzut când 
a aflat că la Viena au fost spânzurați trei hitlerişti. S-a ridicat în 
picioare şi a strigat: «Dacă ar fi trei oameni care să moară şi 
pentru mine!» 

Zâmbetul tandru al regelui se revărsă într-un râs vesel şi 
prietenos. E atât de nostim Traian Săpunaru! 

Dar pe Carol îl mai interesau şi naţional-ţărăniştii. 

— Vorbesc de dictatura regală! îl informă Vancea. Sunt 
supăraţi că guvernul a lansat un manifest către ţară pentru 
subscrierile la împrumutul naţional, care nici nu poartă 
semnătura ministrului de finanţe, ci numai semnătura maiestăţii 
voastre. Incolo, se ceartă, să mă iertaţi, sire, ca chiorii, între ei! 
Se provoacă la duel. Se înjură. Se ameninţă cu Skoda unul pe 
altul. Şi se pregătesc să preia puterea la toamnă! 

— Da? Tot cu demonstraţia lor de forţă? 


— Tot, sire! Se organizează. Şi caută aliaţi! Dacu trage cu 
ochiul spre legionari. 

— Şi ei? 

— Nimic!... La ei, linişte şi pace! zise Vancea. Ca de obicei. De 
azi dimineaţă şi-au reluat activitatea. Totul e în ordine! 

— În afară de Mătase! făcu Spiru Maramă. 

— Ce-i cu el? întrebă regele. 

— Se dă într-una la Aureliu. Gazeta lui numai cu asta e plină: 
cu doamna B, din strada Nicu-Vodă 13. «Unde te-ai ascuns în 
noaptea de 30 decembrie?... Cine-i doamna B, din strada Nicu- 
Vodă 13?» 

— O! făcu regele, ai cărui obraji se acoperiră de pete mari, 
roşii. Care va să zică Mătase tot nu se astâmpără! 

— Nu! răspunse Vancea. 

— Şi?... 

— Cred că ar trebui să-l ajutăm să-i treacă! zise Spiru 
Maramă, care se şi ridică de pe scaun. 

Dar regele îl apucă de braţ şi-l împinse la loc: 

— Nu noi... nu noi! 


x 


Dacu n-ar fi putut trece niciodată pe lângă statuia lui Mihai 
Viteazul, fără să se oprească în faţa ei şi s-o privească lung şi cu 
drag. li făcea bine. Mihai Viteazul îi amintea de copilăria lui, de 
Bădăcin, de mama lui, de cântecele, de poveştile, de poeziile în 
care era proslăvit acest erou naţional, care, în culmea gloriei lui, 
a fost răpus prin trădare. Când Dacu se uita la statuie, o tristă 
bucurie îi inunda inima şi-i storcea dulci lacrimi de duioşie din 
ochii lui şterşi şi reci, ca de peşte. Alături de statuia lui Mihai 
Viteazul, Dacu devenea din nou tare. Se ştia trădat, dar avea 
satisfacția că nu e trădat singur, ci împreună cu încă unul de 
talia lui. Trădat în doi - e altceva. Trădat în doi, parcă devii mai 
curajos şi mai încăpățânat să rezişti... Dar de ce Dacu privea azi 
mai lung ca oricând statuia marelui trădat şi decapitat de la 
Turda? 

Pentru că abia se despărţise de Jugănaru, care i-a spus 
răspicat: 

— Domnule Dacu, m-am săturat! Dacă mă mai sâcâi mult cu 
intransigenţa şi abstinenţa dumitale, redeschid toată afacerea 
Skoda şi mă despart de dumneata! Ţi-am mai spus-o de câteva 


ori şi ai crezut că glumesc. Să ştii că ţi-o spun pentru ultima 
oară, ca să vezi că nu ştiu de glumă! 

Dacu l-a ascultat, n-a spus un cuvânt, şi-a luat pălăria, a 
pornit-o razna pe străzi şi fără să vrea s-a trezit aici, lângă, 
marele său precursor în bronz, pe care, după ce-l privi în faţă, se 
pregătea să-l admire şi în profil, când îl zări pe Leahu, care 
trecea trotuarul şi venea de-a dreptul spre el. 

Pe Leahu nu-l mai văzuse de mult şi nici n-ar fi vrut să-l mai 
vadă. Acest Leahu îşi făcuse o reputaţie de intelectual rafinat, şi 
tocmai din motivul acesta nu-l putea suferi Dacu: pentru că era 
intelectual - şi pentru că era rafinat. Chiar prea rafinat. Cu ani în 
urmă, Leahu fusese un proroc entuziast al lui Neaţă. 

Apoi, a trecut la ţărănişti şi a devenit un proroc tot atât de 
entuziast al lui Jugănaru. lar de la restauraţie, a părăsit partidul 
naţional-ţărănist şi a devenit un proroc şi mai entuziast al lui 
Carol. Numai Carol şi Carol - că a fost o vreme când era speriat 
până şi rafinatul intelectual carolingian Naie Naie, care nu-i mai 
spunea altfel decât «rafinatul carolingian Leahu». Pentru 
asemenea oameni, care zburau de colo până colo, Dacu nu 
putea avea niciun fel de stimă - şi cu atât mai puţin când erau şi 
carolingieni pe deasupra. Marele intransigent, deci, se simţi rău 
când dădu cu ochii de Leahu, dar nu mai putea da înapoi, pentru 
că rafinatul intelectual se şi afla lângă el, cu mâna întinsă: 

— Ce faceţi, domnule Dacu! 

Dacu se văzu silit să răspundă: 

— Ce să fac? Mă pregătesc să plec la Bădăcin, să-mi îngrijesc 
bucăţica de vie, câtă mi-a rămas de la tata! 

— Dar de vestea cea nouă aţi auzit? 

— Care? 

Leahu îi puse sub ochi o ediţie specială: 

— Citiţi! Hitler a intrat în zona demobilizată renană! 

Dintr-o privire, Dacu află tot: Hitler, supărat că ieri Franţa a 
ratificat pactul de asistenţă cu Uniunea Sovietică, a trimis azi 
armată în Renania. 

— Asta-i război! făcu Dacu. 

— De ce? se miră Leahu. 

— Pentru că, prin remilitarizarea Renaniei, Hitler calcă tratatul 
de la Versailles şi pe acel de la Locarno. 

— Şi cine să facă război, domnule Dacu? 

— Franţa! Şi odată cu Franţa, Anglia! Şi foarte posibil ca şi 


Italia să intervină. 

— Ei aş! făcu Leahu, cu dispreţ. Nu îndrăznesc ei să facă 
Germaniei război! 

Dacu îl măsură pe Leahu cu coada ochiului şi-i răspunse: 

— Eu n-aş putea face afirmaţii atât de precise ca dumneata, 
dar cred că de data asta Franţa şi Anglia vor face război, 
domnule Leahu - şi că în acest război va fi şi ţara noastră atrasă. 

— Noi să facem război? Dar cu cine, împotriva cui? 

— Cu aliaţii noştri contra Germaniei. 

— Care aliaţi, domnule Dacu? Franţa? Dar Franţa este aliată 
cu Uniunea Sovietică. Şi asta o ştiţi: aliaţii aliaţilor noştri sunt 
aliaţii noştri!... Aşadar, marele nostru patriot Dacu vrea ca 
România să lupte alături de Uniunea Sovietică - adică să dea 
ţara pe mâna sovieticilor, pentru ce? Pentru că Germania a 
ocupat zona renană, care aparţine Germaniei! Ei bine, domnule 
Dacu, să nu vă fie cu supărare, dar numai de la dumneavoastră 
nu m-aş fi aşteptat să aud asemenea lucruri! Să ne aruncăm de 
bună voie în braţele sovieticilor, pentru că Hitler repară 
nedreptăţile tratatului de la Versailles! 

Dacu se învineţi de indignare: 

— Nedreptăţile tratatului de la Versailles, zici, domnule Leabu! 
Dar nu uita că în programul revizionist al lui Hitler mai figurează 
şi alte nedreptăţi ale tratatului de la Versailles! Pe dumneata 
Ardealul nu te doare? 

— Nu mă doare, domnule Dacu! 

— Foarte rău, domnule Leabu! Foarte rău, şi foarte urât!... 
Cauţi pricină patriotismului meu, în loc să-ţi cercetezi 
patriotismul dumitale! 

— Nu-i cazul, domnule Dacu, pentru că Ardealul n-are ce 
căuta în toată afacerea asta. Hitler reocupă Renania. Despre 
Ardeal nici nu este şi nici nu poate fi vorba. Hitler n-are cu noi 
niciun litigiu. Şi nu va avea nici de aci înainte, dacă nu-l vom 
provoca printr-o politică nesăbuită... 

— Care politică? 

— Să nu ne înhăităm cu Uniunea Sovietică! 

— Dar cine vrea să aibă de-a face cu Uniunea Sovietică, 
domnule Leahu? zise Dacu, care se trezea, deodată, în 
defensivă. Orice, numai nu Uniunea Sovietică... 

— Dar atunci cu cine o să faci război contra Germaniei? 

— Cu Franţa! 


— Şi ce faci cu Uniunea Sovietică? 

— Fără Uniunea Sovietică! Eu, în această privinţă am un punct 
de vedere definitiv precizat: pentru Franţa, împotriva Uniunii 
Sovietice! 

— Aşadar, domnule Dacu, în cazul unui război, vei lupta 
pentru Franţa şi contra atât a Germaniei cât şi a Uniunii 
Sovietice! Credeţi că ar fi cu putinţă? À 

Dacu tăcu. Vedea că nu-i cu putință. Incurajat, Leahu 
continuă: 

— Oricum am întoarce-o, domnule Dacu, tot acolo ajungem: 
noi n-avem voie să ne băgăm capul sănătos sub evanghelie. 
Remilitarizarea Renaniei e o chestiune care nu ne priveşte. Dar 
dacă vrem cu tot dinadinsul să ne privească, atunci o vom plăti 
foarte scump. Pe de o parte, ruşii ne vor bolşeviza iar pe de alta, 
Hitler ne va arunca în cap, din prima zi, bombe incendiare şi 
păduchi exantematici sau purici ciumaţi. Ştiţi ce este Hitler în 
stare să facă. Hitler are cea mai puternică armată din lume. 
Nimeni nu-i poate ţine piept lui Hitler. La un singur cuvânt al lui 
Hitler, tremură omenirea întreagă. Şi dacă a intrat în Renania, 
ştie că poate s-o facă, pentru că nici Franţa, nici Anglia nu vor 
îndrăzni să-i reziste. Şi să-i rezistăm noi! Noi, cu armata noastră 
desculţă? 

Ultimele cuvinte ale lui Leahu treziră atenţia lui Dacu. Cum se 
face că acest rafinat carolingian îşi permite să vorbească în 
termeni atât de ireverenţioşi despre armata lui Carol? 

— Domnule Leahu, zise el lui Leahu, aş fi curios să ştiu dacă şi 
regele priveşte lucrurile aşa cum le priveşti dumneata! 

Dârz, Leahu îi replică: 

— Dar ce am eu cu regele? 

Dacu se opri din mers: 

— Parcă te ştiam... 

Ca pişcat, Leahu făcu un salt înapoi: 

— Ce aţi ştiut, domnule Dacu, nu mai face două parale. 
Vremurile alea s-au dus. Am crezut în rege, câtă vreme mi s-a 
părut că e ceva de el! Dar de când îl văd la lucru sunt dezgustat. 
Nu el este omul care ne trebuie, domnule Dacu! EI, în loc să ne 
scape de desfrâu şi corupţie, mai rău le-a adâncit. EI, cu muierea 
lui neruşinată! Nu, domnule Dacu, nu el poate însănătoşi viaţa 
publică a țării. Adevăratul nostru mântuitor e Aureliu 
Cziucziewicz! Când Aureliu va veni la putere, vom putea respira 


aer curat. Sub regimul lui Aureliu Cziucziewicz va fi o adevărată 
revărsare a Nilului peste acest pământ vlăguit până acum de 
exploatarea nemiloasă a  oligarhiei. Regimul lui Aureliu 
Cziucziewicz va marca în istoria ţării... 

Se opri să răsufle, atât cât îi trebui să-şi aducă aminte că 
exact cu aceleaşi cuvinte a vorbit în urmă cu ani şi despre Neaţă, 
în care a crezut, şi despre Jugănaru, în care a crezut, şi despre 
Carol în care a crezut, şi, cu conştiinţa senină că aşa e drept să 
vorbească şi despre Aureliu în care crede, peroră mai departe: 

— ...va marca, zic, în istoria ţării o epocă de admirabilă 
armonie socială, de solidaritate cinstită şi trainică între toate 
clasele sociale. Şi numai atunci vom putea spune că am tăiat 
capul hidrei bolşevice. 

Dacu îl privea pe Leahu cu un interes tot mai mare şi se 
simţea ros de remuşcări. Işi făcuse despre omul acesta o părere 
pripită - şi lui nu-i este permis să fie pripit. L-a crezut o lichea de- 
a lui Carol, un transfug, un fripturist vulgar ca oricare alt 
politician şi n-a vrut să vadă în ce măsură i se cuvine sau nu 
calificarea de intelectual rafinat. Dar acest Leahu este, într- 
adevăr, un intelectual rafinat în cel mai nobil înţeles al 
cuvântului. Un intelectual de rasă aleasă care nu face decât 
cinste neamului nostru! Un om care merită să fie dat tuturor ca 
exemplu de simţire şi gândire. Ura de neîmpăcat împotriva 
regelui şi a târfei lui, setea de dreptate şi cinste, dovedesc înaltul 
lui patriotism, cu toate că nu s-ar putea zice că ar fi cine ştie ce 
bine crescut, când îşi permite să-i spună tocmai lui, că nu el, 
omul de la Alba-lulia, care a întregit România, e mântuitorul 
neamului, ci un asasin ordinar ca Aureliu Cziucziewicz. Dar n-are 
a face! Lui Leahu e dispus să i-o ierte, pentru că ura lor comună 
împotriva regelui va trebui să-i apropie - şi poate că, în cele din 
urmă, Leahu se va convinge că singurul, adevăratul, marele 
mântuitor al neamului, tot Dacu rămâne. 

— Domnule Leahu! zise el, cald, când rafinatul intelectual 
isprăvi. Cele ce-mi spui mă interesează în gradul cel mai înalt. 
Dar înţelegi că problema e mult prea gravă spre a o putea 
dezbate în stradă. Aş ţine mult să stau de vorbă cu dumneata 
mai pe îndelete. 

Leahu se opri şi-i răspunse, încântat: 

— Cu cea mai mare plăcere. Dar asta se va putea întâmplă 
ceva mai târziu, pentru că mâine plec pentru câteva zile în 


străinătate, să mă refac! 
—oO!... Unde? 
— In Elveţia! 


XX 


O rumoare veselă însufleţea străzile. Tineri - fete şi băieţi - îşi 
strângeau mâna, se felicitau, se îmbrăţişau şi porneau în grup, 
braţ la braţ, râzând şi glumind. Dacă te mulţumeai doar să-i 
priveşti, puteai crede că ceea ce le îmbujora chipurile şi le 
aprindea flăcări în ochi erau fiorii irezistibili ai primăverii. Dar 
dacă auzeai ce-şi vorbeau, aflai că nu primăvara îi bucura, ci 
victoria. 

Căci măreaţă şi desăvârşită era victoria lor. Mussolini a ocupat 
toată Abisinia, fără să-i pese de sancţiuni - iar Hitler a ocupat 
toată Renania, fără să i se pomenească măcar de sancţiuni. Cine 
să fi îndrăznit? Anglia ori Franţa? Când Hitler şi-a trimis primele 
treizeci de batalioane în cadrilaterul renan, toată Europa se 
aştepta ca Anglia şi Franţa să-l alunge de acolo cu forţa armată. 

Dar şi Anglia şi Franţa au socotit mai util să-l bombardeze cu 
note, cu oferte de pace, cu invitaţii la Liga Naţiunilor, cu 
rugăminţi şi proiecte, la care Hitler a răspuns cu ameninţări şi 
condiţii. Vrea pace! Dar nu-l sperie războiul. Nu-l sperie nimic. Pe 
Hitler nu-l sperie nimic! 

— Nimic! îşi spuneau, exaltaţi, tinerii care păşeau veseli pe 


străzi şi nu se încruntau decât numai când privirile lor întâlneau 
vreo figură care nu corespundea tipului perfect arian. Pe Hitler 
nu-l sperie nimic! 

— Hitler nu se teme de moarte! 

— Nici Mussolini nu se teme de moarte! 

— Nici noi nu ne temem de moarte! 

Işi priveau cu mândrie zvastica de la butonieră şi, sub soarele 
acesta primăvăratec, care plesnea de viaţă şi optimism, băieţii şi 
fetele numai despre moarte vorbeau, pentru că, de la Hitler şi 
Mussolini până la şefii lor de cuib, toţi, numai în dragostea de 
moarte îi creşteau. Veneau fetele şi băieţii aceştia la consfătuiri 
şi asistau, cu ochii căscaţi de spaimă, de uimire, de nerăbdare, 
de curiozitate, la cursurile de moarte care le erau predate, cu 
competenţă şi gravitate, de un lonescu-Ciurcheni, de un Zizi 
Grăniceru, de un Lulu Malacu, de un Cantemireanu, de un 
Prapală, de un Precup, de un Zamfir Vasilescu, de un Leahu, de 
un Adrian Meridian. Naie Naie vorbea mai puţin. In schimb scria 
mai mult şi Aureliu vorbea după notele lui. 

— Poporul, zicea Naie Naie prin canalul vocal al lui Aureliu, nu 
înţelege nimic. Poporul trebuie condus de cei care înţeleg, adică 
de o elită. Dar cine să aleagă elita? Poporul? V-am spus, doar, că 
poporul nu înţelege nimic. Cum dar să înţeleagă poporul cine 
este elită sau nu? Elita, deci, trebuie să se aleagă singură. Pe ce 
trebuie să se întemeieze o elită? Pe curăţenie sufletească, pe 
vitejie şi pe sărăcie, adică pe renunţarea de bună voie la avere. 
Dar poporul, ce trebuie să facă între timp? Să trăiască? Nu! 
Poporul român trebuie să moară - fiindcă moartea este țelul final 
al neamului, nu viaţa. Ţelul final nu este viaţa, ci învierea... Va 
veni o vreme când toate neamurile pământului vor învia, cu toţi 
morţii şi cu toţi regii şi împărații lor, având fiecare neam locul 
său înaintea tronului lui Dumnezeu. Acest moment final, învierea 
din morţi, este țelul cel mai înalt şi mai sublim către care se 
poate înălța un neam. Dar, neamul, ca să poată învia, trebuie să 
moară întâi. 

— Ţara românească are nevoie, în vremurile acestea, de 
oameni tragici şi sintetici! striga nuvelistul Precup. 

— De la temniţă înainte începe adevărata verificare legionară! 
spunea romancierul Zamfir Vasilescu. Cine renunţă la mormânt, 
renunţă la înviere. Condiţia învierii stă în acceptarea prealabilă, 
neşovăitoare, senină, a durerilor şi apăsării mormintelor! 


— Moartea, marea noastră prietenă, a fost un mijloc de la care 
«legiunea» nu s-a dat niciodată în lături! proclama Leahu. 
Moartea este singurul mijloc de a mai înnobila biata turpitudine 
omenească. 

Naie Naie arunca şi el un cuvânt de înălţare: 

— Vă propovăduiesc vouă dragostea de moarte, spre a vă 
dezvolta gustul veşniciei. Fiecare gest pe care-l faceţi, trebuie să 
vă apropie de moarte. 

Nu rămânea în urmă nici lonescu-Ciurcheni: 

— Noi vom muri cu toţii, milioane de tineri, vom muri strânşi 
unul într-altul şi nimeni nu se va simţi singur. Voi nu vedeţi ce 
frumos se pregăteşte tinerimea, în toate ţările, de moarte? Ce 
sunt unităţile şi batalioanele de asalt, legiunile şi armatele lumii 
de astăzi, decât mase tinereşti strâns legate între ele, legate mai 
ales prin destinul care le aşteaptă: moartea laolaltă? Niciodată 
lumea n-a pregătit cu mai multă înţelepciune oameni tineri 
pentru o moarte colectivă. Intr-un război, într-o revoluţie, vor 
muri numai tineri şi vor muri atât de mulţi deodată, încât nici nu 
vor simţi că mor cu adevărat. 

Lulu Malacu pleda şi el, călduros, pentru moarte: 

— Voi ştiţi ce se cheamă destin istoric? Moarte! Dar 
mesianism? Moarte! Dar dinamizare? Tot moarte! 

Leahu vorbea iar: 

— Să vedem dacă românul poate rămâne el însuşi, când va 
începe să se spele în fiecare zi. Eu nu cred. Cineva mi-a atras 
atenţia că ortodoxia e primejduită în satele unde se introduce 
săpunul. Ţăranii se convertesc la adventism odată cu spălatul 
propriu-zis. Sectele merg mână în mână cu higiena. Când vom 
introduce băi, şcoli înalte, biblioteci, medii culturale, Dumnezeu 
ştie ce se va alege atunci din fiinţa noastră românească. 

Bătrânul general Zizi Grăniceru, cum auzea de Dumnezeu, 
simţea nevoia să-şi împărtăşească şi el gândurile: 

— Dumnezeu vrea să murim cu toţii. Moartea e de la 
Dumnezeu şi Dumnezeu e cu noi. Dovadă că Dumnezeu e cu noi, 
este faptul că şi autorităţile ne ajută. Să vă dea Dumnezeu 
sănătate şi putere ca să muriţi cât mai degrabă şi cât mai 
frumos! 

Adrian Meridian, vestitul fost dadaist Adrian Meridian, unul din 
cei mai subţiri scriitori ai legiunii de când bancherul Cristofor 
Kerbală a rupt relaţiile cu verişoară-sa, frumoasa artistă Zina 


Zinaida, completa, cu cele mai subtile mijloace ale lui, ideea 
generalului Zizi: 

— Prin Dumnezeu, care este mistica naţională, ca şi prin 
mistica naţională ea însăşi, se creează un om desfăcut de 
abjectul materialism al epocii, se dezghiocează omul de aderenţii 
epocii actuale şi se face şcoala permanenţelor eroice. El 
formează omul virtuţilor cardinale: erou, preot, ascet, 
corectitudine, ostaş, moarte!... Moarte mai presus de orice! 
Moarte, moarte şi iar moarte! 

După ce erau instruiți asupra tuturor avantajelor pe care le 
prezintă o moarte cât mai grabnică, tinerii ieşeau în stradă, se 
încolonau şi o porneau pe străzi, strigând: 

— Moarte jidanilor! 


x 


Fiecare cuvânt al lui Bagradian mergea direct la inima lui 
Traian Săpunaru, care, totuşi, îl asculta cu o singură ureche, 
pentru că cealaltă era aplecată spre durerile neamului. De când 
cu încăierările dintre lăncieri şi național-țărănişti, Bagradian îi 
căuta mereu pricină. Acum îl ataca pentru felul cum se purta cu 
muncitorii din întreprinderile aurifere de la Brad-Crâştior. 

— Domnul Traian Săpunaru, zicea Bagradian, arătând Camerei 
cu degetul pe Săpunaru, este preşedintele consiliului de 
administraţie al societăţii «Mica». Este o afacere care, după 
propriile ei bilanţuri, a câştigat în zece ani, o jumătate miliard. A 
împărţit acţionarilor dividende de zeci de milioane. A creat 
fonduri de rezervă de sute de milioane şi şi-a mărit capitalul de 
la 24 de milioane cât avea în 1921, la 140 de milioane. Dar ce-a 
făcut domnul Traian Săpunaru, care vorbeşte atâta despre 
popor, pentru acei care, prin munca lor, l-au îmbogăţit pe el şi pe 
acţionari? Ce a făcut pentru muncitorii de la Brad-Crâştior? 
Nimic! N-a făcut un spital, n-a întemeiat un singur dispensar 
medical pentru cele douăzeci de sate, în care trăiesc în neagră 
mizerie familiile celor două mii cinci sute de muncitori. N-a creat 
niciun mijloc de transport pentru muncitorii care trebuie să 
străbată zilnic, pe jos, zeci de kilometri din sat până la mină şi 
înapoi. Muncitorii sunt insultaţi, concediaţi, maltrataţi ca în evul 
mediu. Domnul Traian Săpunaru nu respectă legile muncitoreşti. 
Nu a vărsat nici măcar cota prevăzută de legea minelor pentru 
fondul social de la Casa Minieră. Cota aceasta se ridica la mai 


multe milioane. Dar domnul Traian Săpunaru, în loc să 
folosească aceşti bani spre a construi pentru muncitori spitale şi 
locuinţe, îi cheltuieşte pentru a-şi întreţine partiduleţul lui 
caraghios de fascişti! 

După ce Bagradian termină, îi luă locul la tribună Traian 
Săpunaru: 

— Domnilor, onorabilul domn Bagradian, ca să-şi verse 
năduful că naţional-ţărăniştii lui mănâncă bătaie de la național- 
creştinii mei, îi numeşte fascişti caraghioşi. Mai întâi, nu mi-e 
ruşine să fiu calificat drept fascist, pentru că nu ascund că aş fi. 
Sunt! Dacă un Hitler şi un Mussolini sunt mândri că sunt fascişti, 
pot fi şi eu mândru. Cât despre adjectivul «caraghios», aş vrea 
să mi se spună, cine-i mai caraghios: cel care bate, sau cel care 
mănâncă bătaie? După aceea, domnilor, ce face domnul 
Bagradian de la această tribună românească a unei Camere 
româneşti? Predică bolşevismul! 

— Eu? sări Bagradian. 

— Dar cine? Eu? Dumneata, şi domnul Jugănaru, şi domnul 
Bratu... 

— Careee? se auzi glasul iritat al lui Bratu. Eu bolşevic? Care 
va să zică ai început şi dumneata... ca şi legionarii... Eu bolşevic! 
„„. Poftim, domnilor! Au luat bidineaua minciunii, au înmuiat-o în 
vopsea şi vor să mă boiască în roşu. Dar nu le merge, pentru că 
eu nu am o singură culoare, ci sunt tricolor: am sângele roşu ca 
viaţa care bate pentru sufletul mulţimii. Am şi galbenul auriu al 
soarelui care luminează şi însufleţeşte mintea şi inteligenţa 
noastră. Am şi verdele acela pe care-l fluturaţi dumneavoastră, 
legionarii şi care este speranţa în victoria de mâine. Aşa că nu 
sunt bolşevic! 

Traian Săpunaru, care asculta cu braţele încrucişate, îi 
răspunse lui Bratu pe un ton de sfidare: 

— Ba eşti! Pentru că şi dumneata şi Bagradian pledaţi pentru 
cauza muncitorimii şi asta este curat bolşevism. Pentru că, 
domnilor, ce este doctrina comunistă? Doctrina comunistă este 
pentru  colectivitatea întreagă omenească o neîncetată 
îndestulare materială. Dar între spiritul capitalist de îmbogăţire 
individuală şi spiritul comunist de înstărire a clasei proletare, nu 
vedem decât o unică diferenţă de proporţie şi de metodă. Pe 
scurt, comuniştii sunt o asociaţie pentru îmbogățirea 
colectivităţii proletare! 


— Asta ai şterpelit-o cuvânt cu cuvânt de la legionari! strigă 
Bagradian. 

Traian Săpunaru zâmbi superior: 

— Adevărurile nu se şterpelesc. Ele pot fi sau respinse, sau 
adoptate. 

— Ca şi cele treisprezece milioane pe care le-ai adoptat în 
noaptea când ţi-a căzut cărămida în cap! îi răspunse Bagradian. 

Robu, care abia intrase în incintă, pentru că, din pricini cu 
totul independente de voinţa lui, nu nimerise uşa, strigă: 

— Să vă fie ruşine, vânduţilor! 

Şi vru să se repeadă la Jugănaru, dar în clipa aceea, ceva greu 
îi căzu din buzunar şi se lovi cu zgomot de bănci. 

— Un revolver! strigă Jugănaru. Domnule preşedinte, domnul 
Robu, după ce că vine beat la şedinţă, mai aduce cu el şi 
revolvere. 

Robu culese de pe jos revolverul, îşi puse sub braţ un pachet 
lung cu care venise de-afară, şi se apropie de preşedintele 
Camerei: 

— Domnule preşedinte, daţi-mi voie să mă explic: acesta este 
un revolver pe care l-am confiscat la Fălciu pe vremea alegerilor 
făcute de dumnealor în 1928, când... Staţi, domnule preşedinte, 
să mă explic!... Aici, mai am şi o puşcă!... 

Desfăcu pachetul şi întinse preşedintelui Camerei o puşcă: 

— E o puşcă, domnule preşedinte!... Dumnealor, bolşevicii, 
cred că puşca-i a mea!... Dar nu-i a mea... Daţi-mi voie să mă 
explic... Să vedeţi... Puşca asta... 

Şi, extenuat, căzu jos în faţa tribunei. Chestorii săriră şi cât ai 
bate din palme Robu fu evacuat din sală, în timp ce național- 
ţărăniştii, ajutaţi de legionari, acopereau pe Traian Săpunaru de 
injurii şi huiduieli: N 

— Huo! Ruşine!... La cârciumă!... iți aduci beţivii de la bodegă 
să tragă cu puşca în noi!... Cărămida!... Vin nou!... Monitorul 
Oficial!... Hârtia!... Treisprezece milioane!... Fondurile O.P.!... 
Faci frumos la liberali?... Ţi-arătăm noi ţie, escrocule! 

Traian Săpunaru nici nu clipea. Din nou cu braţele încrucişate, 
demn, mândru, senin, aşteptă până ce adversarii lui obosiră, 
apoi spuse, liniştit: 

— Domnilor, la toate câte mi-a fost dat să aud din partea 
naţional-ţărăniştilor, voi răspunde cu un singur cuvânt: Sko-da! 

O tăcere de mormânt cobori peste întreaga adunare. 


Preşedintele Camerei anunţă: 

— Domnilor, dau cuvântul domnului deputat Cioarec, care-şi 
va dezvolta interpelarea în chestia noului proiect de lege a 
chiriilor. 


* 


Regele lucra. Era rege şi un rege trebuie să lucreze, dacă-şi 
iubeşte meseria de rege. Şi el şi-o iubeşte cu pasiune. Nu sunt 
nici două ceasuri de când a dat unor gazetari australieni cele mai 
calde şi sincere asigurări că-şi iubeşte meseria cu pasiune şi a 
avut impresia că ei l-au crezut. Totuşi, Carol găsea că A-tot- 
puternicul îl face să plătească scump pasiunea aceasta. In faţa 
lui s-a adunat iar un vraf de dosare - şi el, deşi rege, nu le poate 
soluţiona decât numai după ce le citeşte. 

Stătea într-o rână, cu capul sprijinit în mâna stângă şi întorcea 
filele cu dreapta... Desigur, dacă meseria îl obligă să citească 
toate hârtiile care i se vâră sub ochi, le va citi. Dar să fie cel 
puţin atât de interesante, încât să-i poată justifica oarecum 
pasiunea. Şi nu sunt. Din păcate, cele mai multe se ocupă de 
probleme mărunte şi insipide. De aceea, nu o dată, Carol ofta. 
Hei! În timpul pe care şi-l pierde cu toate prostiile cuprinse în 
dosare, câte lucruri mari şi frumoase n-ar putea face pentru ţara 
aceasta! La urma urmei, nu trăieşti ca să mori de plictiseală! 
Viaţa îşi are un ţel mult mai înalt! Viaţa... Poftim acuma şi 
bolşevicii! lar cu poveştile lor! Numai pretenţii şi văicăreli!... Se 
plâng de regimul din închisori! Direcţia le reţine toate pachetele 
cu rufe şi alimente... Ca mâncare li se dă de două ori pe zi 
mămăligă mucegăită... Sunt ţinuţi în frig, flămânzi... bolnavi... 
goi!... A propos!... Interesantă artista aia argentineană, Ritta de 
la Plata... l-a căzut azi noapte din cer, ca o mană cerească... Era 
desperat. Făcuse pe la douăsprezece noaptea o razie prin dosul 
palatului, dar fără folos. N-a găsit ce-i trebuia. Şi i-a telefonat, 
furios, lui Spiru: «Spirule, ce-i mizeria asta?... Mă laşi la voia 
întâmplării!» Spiru a sărit speriat: «Sire, într-o jumătate de oră 
am sosit!». Şi s-a ţinut de cuvânt!... Ceva neaşteptat. A ţinut-o în 
audienţă până în zori şi a discutat mult cu ea despre nevoia de a 
lega relaţii culturale mai strânse cu Argentina. O ţară care este 
reprezentată de o artistă ca Ritta de la Plata merită admiraţia 
lumii întregi... Şi că directorul Doftanei îi pune să curețe 
closetele şi să dea declaraţii că de aci înainte îşi vor băga minţile 


în cap. Şi-i bate! Şi-i pune în lanţuri! Da! Simte că i-ar face 
plăcere să mai stea o dată de vorbă cu ea... Ce vor? Săpun? Mai 
vor şi săpun? Frânghie - nu săpun!... 

Indârjit, regele îşi îndreptă spinarea, puse mâna pe toc şi 
scrise în colţul raportului oficial care însoțea dosarul: «Dacă nu le 
place, să ne reclame la Moscova». 

Se mai înviorase niţel, aşa că deschise dosarul următor cu mai 
multă încredere în viaţă. De la primele rânduri, lectura îl prinse. 
Afacerea trezi în el amintiri scumpe... Sunt doisprezece ani de 
atunci! Prin toamna lui 1924 o cunoscuse pe ea... Pe Lenuţa. Un 
chip alb, de marmură, luminat de vâlvătaia unui păr atât de 
încins, încât de la prima apropiere, i-a aprins şi lui inima... Ţine 
bine minte când s-a întâmplat asta! lzbucnise răscoala de la 
Tatar-Bunar!... Şi dosarul tot de Tatar-Bunar pomeneşte. E vorba 
de un proces. După douăsprezece amânări, Curtea cu juri din 
Galaţi judeca pe nişte jandarmi care, în martie 1925, au arestat o 
sută de locuitori din Sărăria, judeţul Cetatea-Albă, acuzaţi că ar fi 
participat la tulburările din Tatar-Bunar. Dosarul spunea că timp 
de patrusprezece zile ţăranii au fost schingiuiţi de jandarmi, care 
le-au rupt şi le-au scos oasele de la picioare, le-au ars tălpile cu 
fierul înroşit, au ţopăit cu cizmele pe pântecul lor, i-au silit să-şi 
mănânce fecalele şi au ucis nouă din ei, dintre care câţiva au 
fost îngropaţi de vii şi unul aruncat de viu în fântână. Ancheta ar 
fi stabilit că ţăranii aceştia din Sărăria n-au avut niciun amestec 
cu Tatar-Bunarul. Ancheta?... Care anchetă? Adică pe cine să 
crezi? Pe nişte ţărani bolşevici, sau pe jandarmi, care apără, cu 
arma în mână, ordinea şi siguranţa statului? 

Şi puse rezoluţia cu litere uriaşe: «Să fie achitaţi şi decoraţi 
dacă n-au fost încă». 

intinse mâna să apuce alt dosar, când intră generalul 
Mateescu: 

— Sire, zise el luând poziţia de drepţi, am onoarea să raportez 
că legionarii lui Aurică au făcut ceva pe amintirea lui Muică. 

Raportul ciudat al lui Mateescu îl miră şi-l înveseli pe Carol. 

— Mateescule, eşti foarte glumeţ, dar nu pricep nimic! 

— Nu-i nicio glumă, sire! Precum ştiţi, studenţii şi-au convocat 
congresul la Târgu-Mureş şi au pornit-o într-acolo. În drum, vreo 
trei mii dintre ei s-au dat jos în gara Sinaia, l-au silit pe 
mecanicul trenului să-i aştepte, au năvălit pe peron şi câţiva 
dintre ei, care erau mai aproape, s-au descheiat la pantaloni şi 


au udat crucea de pe lespedea pusă pe locul unde a fost ucis 
Muică. După aia, şi-au făcut cruce, s-au îmbrăţişat, au început să 
cânte cântece de-ale lor, s-au urcat în tren şi au pornit-o mai 
departe. 

— Aşa! făcu regele, care gusta cu o plăcere nemărginită 
fiecare cuvânt al lui Mateescu. Şi la Târgu-Mureş? 

— Au lucrat şi la Târgu-Mureş după program. Au alungat din 
congres pe cei două sute de delegaţi de-ai lui Caţă şi au fixat 
lista oamenilor politici care trebuie ucişi. 

— Extraordinar! strigă, radios, Carol. Prin urmare s-a prins!... 
Bun! S-o afle domnii care nu fac decât să mă bârfească! Nu 
strică să le intre niţel frica în oase!... Şi cum s-a încheiat? 

— Congresul s-a încheiat într-un chip foarte solemn! Au luat 
jurământul echipelor care trebuie să execute asasinatele! 

— Prin urmare, au făcut-o şi pe asta? 

— Au făcut-o, sire!... 

— In public? 

— În public! 

— Faţă de miile de delegaţi? 

— Faţă de toţi! 

Regele rămase o clipă cu gura căscată, apoi începu să râdă în 
hohote: 

— Dar bine, Mateescule dragă, Aurică ăsta-i de-o mie de ori... 
de un milion de ori mai prost decât se spune! 

— Este, sire! 

Spre seară, Trişcă intră la rege, aferat şi îngrijorat. 
— Sire, am două veşti proaste. În primul rând, Dinu! E furios! 
. Cere arestarea băieţilor! 

Lui Carol îi venea greu să creadă că Dinu, şeful unui partid 
constituţional, cere un act atât de anticonstituţional. 

— Să arestăm pe studenţi? Cu ce drept să-i arestăm? Mi-au 
cerut să le dau voie să ţie un congres. Conform legilor ţării, nu 
puteam să li-l refuz. Şi domnul Dinu, care vorbeşte atâta despre 
libertăţile democratice, îşi găseşte să protesteze! 

— Sire, mă iertaţi, nu m-am exprimat bine! împotriva 
congresului protestează numai Jugănaru... 

— A! Jugănaru! Păi zi-i aşa! Jugănaru protestează că le-am dat 
voie băieţilor să se adune! Şi dacă nu le dădeam voie, ce crezi că 


făcea Jugănaru? Tot protesta! Ce fac eu, nu-i bine!... Ştii ce te-aş 
ruga, dragă Trişcă? Să-l întrebi pe mocofanul ăsta de Jugănaru 
numai atât: dacă pe băieţii ăia trebuie să-i arestez pentru că au 
ţinut un simplu congres la Târgu-Mureş, ce trebuie să fac ălora 
care au ruinat ţara cu afacerea Skoda? 

— Sire, cu Jugănaru am terminat scurt! Dar ziceam de Dinul!... 
Dinu cere arestarea băieţilor, nu pentru congres, ci pentru că au 
făcut cele ce-au făcut la Sinaia. 

— Ei! Ce-au făcut? Nu trebuie să-ţi fie ruşine, dragă Trişcă, să-i 
spui pe nume! Ce-au făcut? Şi pe cine au făcut ce au făcut? Pe 
un adversar politic!... Să fim serioşi, dragă Trişcă!... Adică 
dumneata nu faci la fel pe toţi adversarii politici?... Şi domnul 
Dinu nu face?... Atunci ce sunt ipocriziile astea?... Politica e 
politică!... Intr-o ţară democratică, toate mijloacele de luptă 
politică sunt îngăduite oricui! Că doar n-o fi vrând domnul Dinu, 
ca în numele democraţiei naţional-liberale să aibe numai el voie 
să facă pe cine o vrea ceea ce au făcut băieţii la Sinaia... şi 
ceilalţi să tacă şi să înghită. Asta nu mai e democraţie, Trişcă, 
asta e dictatură curată. Aşa că, mai bine s-o lăsăm încurcată. ŞI 
care este cealaltă veste? 

— Titulescu! 

Ştia şi Trişcă să urască, dar nu şi-ar fi închipuit niciodată că ar 
putea să încapă în sufletul unui om atâta ură câtă ţâşni deodată 
din ochii lui Carol. 


x* 


— Ti-tu-le-scu!... Ti-tu-le-scu!... Şi ce vrea iar Titulescu? 

— A şi aflat şi m-a şi chemat la telefon de la Geneva. Zice că 
aşa nu mai poate să continue un singur moment! Că el va cere 
socoteală, pentru că şi lui i se cere socoteală în străinătate! Că 
de ce îngăduim să se ţină congrese naţionaliste cu delegaţi de-ai 
lui Hitler! Că de ce am autorizat în ultima vreme peste trei sute 
de ziare şi reviste fasciste!... Că de ce nu ne atingem nici măcar 
cu un fir de pai de legionari, care ucid sau ameninţă cu moartea 
pe toţi oamenii politici! Şi acuma Sinaia şi Târgu-Mureş! 

— Şi să-i răspundem de ce? 

— l-am răspuns, sire! Dar răspunsurile mele nu-l mulţumesc şi 
de asta se întoarce în ţară! Până în trei zile e aici! 

— Ca să ne sperie, desigur! rânji regele batjocoritor. 

— Probabil! zise Trişcă. Pentru că i-a pus în curent şi pe 


naţional-ţărănişti, care au şi anunţat azi după amiază în Cameră 
că vor face interpelări în chestia externă. 

— Vor interpelări în chestia externă, ca să agite chestia 
internă? Bine! Să le dăm interpelări. Inchide, te rog, imediat 
parlamentul! 

— Dar data închiderii a fost fixată pe mai târziu... Pentru 15 
aprilie în ajun de Paşti! 

— Inchide, te rog, parlamentul! 

— Cum am să explic lumii, o asemenea măsură? 

— Dă orice explicaţii îţi place! Dar mai întâi, închide, te rog, 
parlamentul! 

A doua zi, deputaţii găsiră Camera închisă. 

— De ce? întrebară membrii opoziţiei. 

— Pentru că deputaţii guvernamentali au cerut ca diurnele să 
fie scăzute la 500 lei, dar în schimb, îndemnizaţia lunară să fie 
urcată de la 6.000 la 12.000 lei. Ar fi fost o cheltuială de 30 de 
milioane. Şi statul n-are de unde! 


x 


Calm şi răbdător, domnul prim procuror Pârvu îl interoga pe 
generalul Zizi Grăniceru, preşedintele partidului «Totul pentru 
ţară», fost garda de fier. 

— Domnule general, ce ştiţi despre fapta celor cinci legionari 
care s-au prezentat la domnii Bagradian şi Robert Cernescu şi le- 
au cetit sentinţa de moarte? 

Generalul Zizi îşi desfăcu larg braţele, nedumerit: 

— Dar ce ştiu eu, domnule prim procuror? Moarte!... Sentinţă! 
„„. Bagradian!... Cernescu!... De când mama m-a făcut!... 

Şi-şi însoţi răspunsul cu o schimă atât de nostimă, încât grupa 
din dreapta lui începu să râdă în hohote, ceea ce mări îndârjirea 
grupei din stânga. In grupa din dreapta se aflau conducătorii 
legionari în cap cu Aureliu Cziucziewicz, iar în grupa din stânga, 
foşti vechi comandanţi legionari, în cap cu Mătase şi Riza, azi 
duşmani ai mişcării. Ceea ce aduna aici, în cabinetul primului 
procuror Pârvu, ambele tabere, ieşea din comun. Foştii legionari 
ceruseră justiţiei să redeschidă procesul asasinării lui Muică, 
deoarece au de făcut unele destăinuiri senzaţionale, pentru ca 
lumea să vadă cine este cu adevărat Aureliu Cziucziewicz, care 
se pretinde mântuitorul românilor. Guvernul a studiat chestiunea 
şi - spre uimirea tuturor - a dispus revizuirea procesului. 


Diaconu, ministrul justiţiei, dădea şi motivele acestei decizii 
surprinzătoare: 

— Am fost indulgenţi cu legionarii, câtă vreme am crezut că 
vor renunţa la poziţia lor anarhică şi teroristă. Dacă guvernul 
liberal a desfiinţat în toamna lui 1933 garda de fier, după câteva 
luni, la începutul anului 1934, i-a dat voie să-şi reia activitatea, 
cu o condiţie: să nu se mai numească garda de fier, ci «totul 
pentru ţară». Guvernul liberal a făcut acest act de clemenţă, cu 
speranţa că garda de fier, sub noua ei titulatură, va deveni un 
partid de ordine şi colaborare cu celelalte forţe constructive ale 
tării. Dar guvernul constată cu regret că legionarii lucrează după 
vechile lor metode, pe care, în ultima vreme, le-au agravat. 
Astfel, de câteva săptămâni au început să amenințe cu moartea 
pe cei mai de seamă oameni politici ai ţării. Guvernul, care este 
dator să vegheze la liniştea şi siguranţa tuturor cetăţenilor, a 
hotărât, în consecinţă, să pună capăt tuturor acestor apucături, 
care nu cadrează cu tradiţiile de omenie ale poporului nostru. 

Aşa a ajuns bătrânul Zizi Grăniceru, şeful formal al partidului 
«totul pentru ţară», să fie citat pentru anchetă la cabinetul 
primului procuror Pârvu, unde se simţea bine în compania 
amicilor săi, care-i încurajau glumele cu exclamaţii, cu 
comentarii şi cu hohote de râs. Dar dacă demonstrațiile vesele 
ale grupei din dreapta făceau să scrâşnească din dinţi grupa din 
stânga, pe primul procuror Pârvu îl lăsau rece, aşa cum îl lăsa 
rece şi dezinvoltura, destul de amuzantă, cu care Zizi se scutura 
de orice amestec în isprava celor trei legionari. Impasibil, cu 
gesturi măsurate, aproape zgârcite, primul procuror scoase din 
dosar o hârtie şi i-o întinse lui Zizi: 

— Poftim, domnule general, citiţi-o! Este o copie după sentinţa 
de moarte! 

Zizi nici nu se osteni să ia hârtia din mâna primului procuror. 

— Glume de-ale băieţilor! zise el. 

— Ba! replică Pârvu. Eu cred că nu-i vorba de glume. Băieţii 
dumneavoastră, domnule general, nu prea glumesc. 

— Asta-i adevărat! făcu Zizi, glumeţ. Băieţii mei nu glumesc! 
Dar mie-mi place să fac uneori câte o glumă! Şi dacă vrei să ştii 
adevărul, domnule prim procuror, uite că ţi-l spun: scrisoarea 
asta eu am compus-o. Dar nu-i o ameninţare serioasă. E mai 
mult simbolică. 

— Simbolică? Ce-i asta, simbolică? 


— Simbolică, domnule prim procuror, înseamnă neserioasă. 

— lar neserioasă? întrebă primul procuror. De ce e neserioasă, 
domnule general? 

— Adică o fi şi serioasă! răspunse Zizi făcând cu ochiul 
amicilor lui. 

— Nu vă supăraţi, domnule general! zise primul procuror, care 
nu-şi pierdea de loc cumpătul. Aş vrea să ştiu: e serioasă, sau 
nu? 

— Bine, domnule prim procuror, dacă ţii atâta, atunci îţi fac pe 
plac: e serioasă. Şi dacă vrei să mă dai în judecată, o să-ţi spun 
mersi. Nouă, un proces nu ne poate fi decât de folos. Orice 
proces ne aduce noi aderenţi! Aşa că un proces nu ne sperie. Ba, 
te şi rog să ne faci. Un proces. 

Primul procuror aruncă o căutătură piezişă spre grupul lui 
Mătase şi Riza, apoi îl întrebă pe Zizi: 

— Dar de cazul domnului Costică Sofian ce ştiţi? 

— Sofian? Cine-i ăsta? Nu ştiu nimic. 

— Nici de o sumă de douăzeci de mii de lei? 

Zizi întoarse capul către ai lui şi-i întrebă cu un zâmbet 
candid: 

— Ce-i aia o sumă de douăzeci de mii de lei? Voi aţi auzit 
ceva?... Nu?... Aţi văzut, domnule prim procuror?... Nu ştie 
niciunul ce-i aia douăzeci de mii de lei. 

— la aduceţi-vă aminte, domnule general! E vorba de cei 
douăzeci de mii de lei pe care i-aţi primit de la domnul Sofian, ca 
să-l ucideţi pe Schnitt! : 

— A! exclamă generalul, care părea luminat în sfârşit. Ai 
douăzeci de mii de lei ai lui Sofian? Păi de ce-mi vorbeşti în 
cimilituri, domnule prim procuror? Pe ăia, da, i-am luat! Parcă 
cine zice că nu? l-am luat şi i-am dat lui Riza să-i folosească în 
alegerile din 1933, împotriva lui Schnitt... dar nu să-l omoare, 
Doamne fereşte! Aşa e, băieți? 

— Aşa e! răspunseră, dându-şi coate, cei din dreapta biroului. 

— Ba minți! răcni Riza, din stânga. Eşti bătrân, dar minți fără 
ruşine. La 13 decembrie 1933, după ce ai luat banii de la Sofian, 
m-ai chemat şi mi-ai dat ordin să-l omor pe Schnitt. Eu am 
refuzat, pentru că am vrut să ştii că noi, legionarii, nu vrem să 
fim mercenari şi nu ucidem pentru parale. Dar dumneata şi ăilalţi 
de colo, de când a căzut Crai-Voievod care vă umplea de bani, 
de teamă să nu daţi faliment, ați început să vă tocmiţi pe la toți 


moşierii şi pe la toţi negustorii... Ne-am făcut de râs, domnule 
general! Ne-a luat lumea la ochi! 

— Nu ţi-e ruşine! mugi Aureliu. Calci garda în picioare? 

— Tu să taci! strigă Mătase, care-l dădu la o parte pe Riza, ca 
să-l poată privi pe Aureliu drept în faţă. Tu să nu deschizi gura, 
că nu te întreabă nimeni! Mai bine ai face să ne spui unde te-ai 
ascuns în noaptea de 30 decembrie? Ştiu că te întreb degeaba, 
pentru că niciodată n-ai să poţi da un răspuns Ce-ai făcut în 
noaptea de 30 decembrie, când alţii erau arestaţi pentru tine? 

— Trădătorule! urlă Aureliu. 

— Eu sunt trădător, sau tu care l-ai trădat de atâtea ori pe 
Caţă, ca să-ţi înjghebi singur legiunea arhanghelul Mihail? Eu, 
sau tu, care ai trimis de atâtea ori pe oameni la moarte, în timp 
ce tu nu mai ştiai în ce gaură de şarpe să te ascunzi? Eu, sau tu, 
care-ai primit bani şi de la trezorierul lojii masonice a marelui 
Orient al României... şi de la Beliotis care-ţi fabrica în uzinele lui 
până şi insignele pentru oamenii tăi... şi de la Schnitt şi de la toţi 
românii şi de la toţi jidanii care-ţi dădeau, pentru că aveau 
nevoie de oameni ca tine? Eu, sau tu care ai cerut asasinilor lui 
Muică să nu facă recurs şi să se lase definitiv condamnaţi, pentru 
că te temeai că dacă li se dă drumul ar mai spune cine ştie ce 
lucruri pe care ai vrea să le vezi îngropate pe veci? Eu sunt 
trădător, sau tu, care împingi atâţia tineri nevinovaţi să se 
sinucidă de frica ta, pentru că nu şi-au putut duce la capăt 
crimele pe care îi sileai să le săvârşească pentru interesele tale? 
Eu sunt trădător sau tu, alcoolicule şi desfrânatule, care ţi-ai dus 
banda de derbedei la mănăstirea Agapia, ca să siluiască maicile 
de acolo?... Eu sunt trădător sau tu, care te-ai ascuns în noaptea 
de 30 decembrie fără să te întrebi ce se întâmplă cu ceilalţi? Şi 
mai îndrăzneşti să mă faci pe mine trădător? Ticălosule! Taci?... 
De ce taci?... Cine-i ovreica din strada Nicu Vodă 13 la care te-ai 
ascuns în noaptea de 30 decembrie? 

— Ai să mi-o plăteşti! şuieră printre dinţi Aureliu, 
ameninţându-l cu pumnul pe Mătase. 

— Ştiu! Ai şi hotărât asta! Dar n-o să mă ucizi până n-o să 
spun tot ce ştiu despre tine şi până ce n-o să-mi răspunzi cine e 
cucoana din strada Nicu Vodă 13!... Şi încă ceva: ai face bine să 
ne spui: din ce bani trăieşti? Care ţi-e meseria? De unde îţi dă 
mâna să iei în arendă vile şi moşii pe malul mării? Dar zecile de 
publicaţii cu ce fonduri le scoţi? Dar camionetele? Dar 


manifestele şi circulările? Dar călătoriile echipelor tale?... Cine-ţi 
dă toate milioanele astea, corcitură nespălată ce eşti? 

— Ai să mi-o plăteşti! răcni Aureliu, cu spume la gură. 

— Vândutule! zbieră Zizi la Mătase. Aureliu, corcitură?... 
Aureliu e mai curat român decât tine... Mai bine ai face să ne 
spui de la cine iei bani pentru gazetă! De la Neaţă? Dar Neaţă de 
la cine ia? 

Mătase se întoarse către Zizi care stătea la doi paşi de el: 

— Să-ţi ţii şi tu gura, ciocoiule, că eşti şi tu român, ca şi ăsta, 
de când ai venit din Fanar!... Ciocoiule!... Ciocoi fanariot şi 
asasin!... Toată istoria familiei tale e plină de crime!... Şi acuma 
un nepot de-al tău a depus jurământ în faţa acestui leah scârbos 
să mă ucidă şi pe mine! Criminalilor!... Toţi sunteţi nişte 
criminali!... Şi tu... Şi tu... şi tul... 

— Ai să mi-o plăteşti! urlă Aureliu, gata să se arunce asupra 
lui Mătase. 

Primul procuror care urmărea cearta cu un aer distrat, ca şi 
cum spectacolul i s-ar părea suficient de mediocru, găsi 
momentul să intervină: 

— Domnilor! domnilor!... Vă rog... aici nu-i sală de întrunire... 
vă rog... n-are niciun rost... suntem toţi români... Mai încet! Nu 
înţeleg de ce vă certaţi!... Şi dumneavoastră, domnule general, 
să mă iertaţi că v-am deranjat! Sunteţi liber! 

Generalul Zizi se clătină sub greutatea loviturii: 

— Liber? De ce? Eu credeam că o să mă arestaţi! 

— Nu văd vreun motiv serios, domnule general! 

Bătrânul îşi trecu, nervos, mâna prin barbişon şi începu să 
zbiere: 

— Cum nu vezi, domnule prim procuror? Mă chemi aici şi zici 
că nu vezi? Eu credeam că eşti om serios şi m-am şi pregătit de 
puşcărie! Poftim!... Uită-te aici! 

Şi desfăcu sub ochii primului procuror un pachet din care 
scoase o perie de dinţi, o pastă şi un sul de hârtie igienică. 

— Ai văzut? continuă el. Am aici pentru cel puţin două 
săptămâni... şi dumneata-mi zici că nu vezi! 

— Dacă nu-i cazul! răspunse magistratul, amabil. 

— Cum nu-i cazul, domnule? strigă bătrânul, cu glasul 
întretăiat de revoltă. Nu ţi-e ruşine? 

— Regret, domnule general! Nu-i cazul! 

— Eşti un dobitoc şi un măgar! Asta eşti! lei un om bătrân ca 


mine de acasă... şi-i zici că l-ai deranjat de pomană! Asta-i bătaie 
de joc! Este o neruşinare! Să ştii că dacă nu mă arestezi, te 
reclam! 

Primul procuror Pârvu îşi adună liniştit bârtiile şi după ce 
termină, se ridică: 

— Ce pot să vă fac, domnule general, dacă nu-i cazul? 

Desperat că-l vede pe domnul prim procuror gata să plece, îl 
apucă de braţ şi începu să-l scuture: 

— Justiţie e asta? Asta-i barbarie, nu justiţie! Asta-i crâşmă! 
Asta-i dugheană jidănească... Eu să vin aici de bună-credinţă şi 
el să mă lase liber! 

Dar simţi că strigă în deşert. Totul e pierdut. Orice ar face şi ar 
spune, primul procuror nu-i va zice nici măcar: dă-te încolo! 
Dezamăgit, bătrânul îşi adună resemnat periuţa, pasta şi sulul de 
hârtie igienică - şi-i întinse primului procuror mâna: 

— Te rog să mă ierţi, Pârvule dragă! Văd că nu ne putem 
înţelege! Plec... dar să ştii că-mi pare rău! Imi pare foarte-foarte 
rău! Abia acu văd că nu-mi eşti prieten! Nu te-ai purtat frumos 
cu mine! De loc! Dar ştii: de loc! 

Oftă: 

— De! Dacă nu-i noroc, nu-i!... Poate altă dată o s-o nimeresc 
mai bine! 


x 


În drum spre ţară, Titulescu avusese destul timp să mediteze 
îndelung asupra situaţiei Europei, asupra situaţiei României şi 
asupra situaţiei lui personale. Cât a stat la Geneva, 
reprezentanţii presei străine nu l-au lăsat să răsufle cu 
întrebările lor: Ce este la dumneavoastră în ţară, domnule 
ministru? Război civil? Răscoală? Sat fără câini? Dar tratatul de la 
Versailles? Nu mai ţine seama nimeni, la dumneavoastră, de 
tratatul de la Versailles? Dar Mica înţelegere? Dar pactele de 
asistenţă cu Uniunea Sovietică, cu Franţa, cu Cehoslovacia, cu 
Polonia?... 

Şi din nefericire, întrebările lor sunt îndreptăţite de ştirile care- 
i veneau din ţară. Guvernul a anunţat că ia măsuri contra 
legionarilor, dar, ca de obicei, măsurile au servit poliţiei şi 
armatei să împiedice, cu beţele de cauciuc şi cu patul armei, 
orice demonstraţie pentru pace, să dizolve secţiile blocului 
democratic şi să aresteze pe membrii frontului studenţesc 


democratic, vinovaţi că au lipit nişte afişe împotriva congresului 
de la Târgu-Mureş. De legionari, însă, nu se atinge nimeni. Cu 
atât mai puţin s-ar fi putut gândi cineva să se atingă de național- 
creştinii lui Caţă şi ai lui Traian Săpunaru. Măsurile anunţate 
împotriva anarhiei fasciste, parcă fuseseră un îndemn sau, mai 
curând, un semnal ca anarhia să se întindă şi mai mult şi să ia 
forme şi mai grave. Niciodată cămăşile albastre şi cămăşile verzi 
nu s-au ciomăgit între ele cu atâta sălbăticie - dar niciodată n-au 
lucrat ele după o tactică atât de apropiată, ca în vara anului 
1936. Cămăşile albastre şi cămăşile verzi vânau ziua în amiaza 
mare pe trecători şi-i băgau - primii, în casa lor albastră de pe 
strada Izvor - ceilalţi, în casa lor verde de pe strada Imprimeriei, 
unde-i buzunăreau şi-i schingiuiau, pentru ca după aceea să-i 
zvârle în stradă, ori de-a dreptul în Dâmboviţa, sub ochii poliţiei 
care privea, râdea, dar nu vedea nimic. Şi la mijloc regele, care 
făcea politică externă pe cont propriu, fără să-l consulte pe 
ministrul său de externe... Asta-l rodea pe Titulescu mai mult 
decât toate: amestecul regelui, nu numai direct, dar din ce în ce 
mai oficial, în politica externă! Regele asmuţea cămăşile verzi şi 
albastre - dar în acelaşi timp îşi poftea musafiri, spre a face 
declaraţii pacifice şi democratice, în cadrul unor exhibiţii ridicole 
şi ruşinoase... Pentru că ce alta au fost decât o exhibiţie ridicolă 
şi ruşinoasă toate serbările organizate săptămâna trecută în 
cinstea celor doi şefi de stat din Mica înţelegere: prinţul regent al 
lugoslaviei şi preşedintele Cehoslovaciei! Şi ce alta au fost decât 
nişte flecăreli neruşinate, declaraţiile regelui: 

— Scumpi aliaţi, interesul de căpetenie al Micii înţelegeri este 
să menţină frontierele actuale şi să apere pacea. Politica Micii 
înţelegeri este bazată pe respectul obligaţiilor internaţionale, iar 
forţa ei pe indestructibila ei unitate. Este în interesul Micii 
înţelegeri să rămână credincioasă Societăţii Naţiunilor! 

Şi ca să se facă bine de râs, şi-a mai chemat musafirii şi la o 
paradă a străjerilor lui, ca să vadă cum se prăbuşesc tribunele. A 
fost o sărbătoare demnă de regele Carol Il! A început cu surle şi 
fanfare pe câmpul Cotrocenilor şi s-a încheiat cu vaiete şi 
ambulante, la Morgă şi la spitale. Şi toate astea ajung la urechea 
străinătăţii, unde se găsesc, slavă Domnului, destui duşmani, 
care să speculeze, cu voluptate, orice amănunt împotriva ţării, 
tocmai acum, când ţara are nevoie de credite mai multe şi de 
mai multe alianţe - şi la toate astea trebuie să dea el răspunsuri, 


el, ministrul de externe al ţării, el singurul om politic român în 
care au încredere puterile apusene. Ce să răspundă ca să dea 
satisfacţie Franţei şi Angliei şi să nu se pună în contradicţie cu 
politica regelui? Aceasta era întrebarea pe care şi-o punea 
Titulescu în timp ce-şi exprima, în termeni extrem de subtili, 
îngrijorările faţă de rege, care-l primise în audienţă, cu câteva 
minute înainte de consiliul de miniştri convocat în cinstea 
ministrului de externe: 

— Sire, trecem un moment foarte greu. Toată Europa se uită 
la noi. Mi-am mai permis să vă avertizez că aliaţii noştri sunt 
foarte atenţi la felul cum evoluează curentele favorabile unei 
Germanii revizioniste! 

— Şi eu, domnule Titulescu, ţi-am mai spus că lucrurile se cam 
exagerează în străinătate. Noi continuăm să facem politica de 
pace a Franţei şi Angliei. 

Vorbea, dar în urechi îi mai răsunau, proaspete şi sugestive, 
cuvintele lui Baldwin, primul ministru al Angliei: «Ar fi bine ca 
Mussolini să ştie că noi, cu sau fără Abisinia, îi păstrăm aceeaşi 
stimă de mai înainte, şi că sperăm să fim iar prieteni!» şi apelul 
fostului prim ministru al Franţei, Flandin: «Lăsaţi sancţiunile, sire, 
şi faceţi ceva pentru Mussolini!» Dar ce poate face pentru 
Mussolini mai mult decât politica de pace a Franţei şi Angliei? 

— Sire, răspunse Titulescu, Anglia şi Franţa au toată 
încrederea în regele României, dar s-ar părea că, dincolo de 
voinţa regelui, se petrec unele lucruri destul de grave, care... 

Rănit în demnitatea lui, regele se făcu roşu ca focul: 

— Dincolo de voinţa mea? Nimic nu se petrece în ţara 
românească dincolo de voinţa mea! 

Lui Titulescu îi stătea pe limbă să-l întrebe pe Carol: în acest 
caz, scrisorile de ameninţare şi sentinţele de moarte? Totuşi, se 
feri să facă cea mai mică aluzie. 

Dar în sufletul lui bănuiala încolţi deodată şi se transformă 
iute în certitudine: regele nu era străin de scrisorile acestea, care 
au fost expediate oamenilor politici cu ştiinţa şi cu voinţa lui - în 
ce scop? Asta nu mai putea înţelege. 

— Sire, zise Titulescu, este o fericire pentru ţară că voinţa 
regelui stă mai presus de voinţa oricui! 

Şi trecură în sala unde se adunaseră miniştrii. Cum îşi luă 
locul, regele dădu peste un spectacol care-i cuceri tot interesul: 
două muşte, la fel de puţin curioase ca şi el să asculte expozeul 


lui Titulescu, se urmăreau fără oboseală, pe masa lui de lucru. 
Dar oricât de mult i-ar fi plăcut jocul muştelor, Carol, fără să 
vrea, prindea frânturi de fraze, pe care le-a mai auzit de-atâtea 
ori şi care-i dădeau totdeauna o poftă irezistibilă de a-şi lua 
lumea-n cap... România legată de Iugoslavia prin pactul Micii 
înţelegeri... de Turcia prin pactul balcanic... de Liga Naţiunilor 
prin pactul celor 52 de naţiuni de Anglia şi Franţa prin credite... 
Locarno... sancţiunile... relaţiile cu Uniunea Sovietică... pactul 
austro-german... conferinţa strâmtorilor de la Montreux... 
Mussolini!... (Aha  Mussolini!... Faceţi ceva, sire, pentru 
Mussolini!)... Ordinea internă... pacea... Aici, regele îşi aminti că 
Neaţă face şi el ce poate pentru Mussolini: «Mussolini, zice 
Neaţă, nu vrea război. Vrea pace. Şi în tot cazul, nu trebuie să 
confundăm revizuirea unui tratat cu rectificarea frontierelor. 
Rectificarea frontierelor nu se poate face decât prin război. lar 
revizuirea urmărită de ducele Mussolini are ca scop tocmai 
evitarea războiului»... 

Glasul lui Trişcă îl făcu pe rege să tresară de bucurie: Titulescu 
isprăvise. 

— Domnule Titulescu! zicea Trişcă, solemn, - în numele 
maiestăţii sale regelui şi al consiliului de miniştri, te felicit din 
toată inima pentru politica externă pe care o duci. 

Regele se ridică: 

— Domnilor miniştri, propun să votaţi o moţiune, prin care eu 
şi guvernul aprobăm în întregime şi ne solidarizăm fără nicio 
rezervă cu politica externă a domnului Titulescu. De asemenea, 
eu şi guvernul exprimăm domnului Titulescu adânca noastră 
gratitudine pentru opera înfăptuită precum şi încrederea noastră 
nelimitată în îndeplinirea misiunii sale... lar în numele meu 
personal, domnule Titulescu, te rog să-ţi faci vacanţa în linişte, 
pentru că trebuie să fii sănătos, nu numai spre binele dumitale, 
ci spre binele nostru al tuturor, spre binele ţării. 

Era atât de emoţionat regele când pronunţă aceste cuvinte, 
încât Titulescu se simţi şi el, tulburat. 

— Sire, răspunse Titidescu, emoţionat. Cu încrederea 
maiestăţii voastre şi cea a guvernului, voi putea să lucrez mai 
departe şi să aduc contribuţia noastră românească la politica de 
pace şi împotriva politicii de război pe care o duc ţările totalitare! 

Regele îi scutură mâna: 

— Aşa să-ţi ajute Dumnezeu! 


x 


întins confortabil pe un chaise-longue pe terasa hotelului, 
Titulescu sorbea cu nesaţ liniştea - liniştea care părea că ar 
cânta, în peisajul viu colorat, sub soarele dulce al acestui sfârşit 
de august. Aici, la Mont-Dore, în Franţa, Titulescu venea deseori 
să prizeze doza de odihnă care-i lipsea în zbuciumata lui 
activitate politică. Crezuse că-şi va putea lua ceva mai devreme 
vacanţa la care-l îndemnase regele, în însuşi interesul ţării, dar 
nici n-ajunsese bine la frontiera franceză, când dădu în ziare 
peste o ştire care-l stupefie: legionarii iar au ucis! De data asta, 
a căzut victimă chiar unul de-ai lor: Mătase!... Şi-n ce condițiuni! 
L-au căutat la spital - unde, unele ziare spuneau că se internase 
pentru operaţie, altele că se ascunsese de frica lor - au tras în el 
treizeci şi opt de gloanţe, i-au ciopârţit cadavrul cu o toporişcă, 
au îngenunchiat, şi-au făcut cruce, s-au îmbrăţişat şi s-au dus la 
poliţie să se predea... Ziarele erau pline de amănunte care 
aruncau o lumină specială asupra situaţiei din ţară. De pildă, 
Aureliu Cziucziewicz, în loc să fie arestat, făcea plajă la Carmen- 
Sylva, unde era găzduit de însuşi subsecretarul de stat de la 
interne, Belciug. Din exces de zel, un judecător de instrucţie a 
lansat împotriva lui Aureliu un mandat de arestare, dar legionarii 
au rupt mandatul în bucăţi şi l-au schingiuit atât de rău pe 
comisarul de poliţie, încât acesta a trebuit să fie dus la spital. 
Ziarele arătau, apoi, că Mătase, înainte cu o săptămână, a 
publicat în foaia lui lista celor nouă legionari însărcinaţi să-l 
ucidă, şi nu s-a înşelat cu niciunul. Toţi nouă şi-au descărcat 
revolverele în el. Dar ceea ce-l înfioră pe Titulescu mai mult 
decât toate fu un detaliu - care pentru el era departe de a fi un 
detaliu şi asupra căruia îi atrăsese atenţia secretarul său: 

— Nemaipomenit, domnule ministru! Anul trecut, Cziucziewicz 
i-a trimis vorbă lui Mătase că acceptă să se împace cu el, numai 
dacă vă împuşcă pe dumneavoastră! 

Titulescu simţi atunci o nevoie imperioasă de destindere, şi se 
pregăti să plece îndată la Mont-Dore să se mai reculeagă puţin, 
înainte de a transmite la Bucureşti obişnuitul lui telefon de 
demisie, dar o veste la fel de dezagreabilă reclama urgent 
prezenţa lui la Geneva: în Spania a izbucnit războiul civil. 
Titulescu plecă la Geneva să asiste la lupta titanică pe care o 
desfăşurară democraţiile apusene să convingă omenirea că 


ajutorul dat de Hitler şi Mussolini ofiţerilor fascişti spanioli 
împotriva guvernului republican spaniol de la Madrid este o 
chestiune internă a Spaniei în care, oricine are o simţire cu 
adevărat democratică, n-are vreun drept să se amestece - şi 
numai după cinci-şase săptămâni, când văzu că aceste principii 
curat democratice au ieşit triumfătoare, se simţi obosit. Astfel că 
de aseară, Titulescu se găsea la Mont-Dore, în vacanţă. Respira 
larg. Se simţea tânăr. Necazurile se estompaseră mult. Liniştea 
de aici îl cufunda într-o stare de beatitudine, din care numai 
pasiunea lui pentru discursuri şi conversații l-ar fi putut smulge. 
Trăia!... Nu făcea nimic!... Stătea întins, acoperit cu o pătură 
subţire până la brâu... şi era atât de bine dispus, încât îşi 
permise un gând glumeţ;: în definitiv, a fi ministru de externe al 
României, e ca şi cum ai fi... 

— Excelenţă, telefonul! 

II chema Bucureştii. La telefon îi vorbea secretarul său general 
de la externe: 

— Allo, domnul Titulescu!... Aici Rădulescu!.. O lovitură de 
teatru!... Trişcă a demisionat! 

— Da? făcu surprins, Titulescu. Şi cine vine în locul lui? 

— Trişcă, domnule Titulescu! 

— Şi de ce a plecat Trişcă? Şi de ce în locul lui a venit Trişcă? 

— Pentru că socoate că a sosit momentul să se facă în guvern 
o largă remaniere... 

— Remaniere? Ce-i trebuie remaniere? 

— Ca să poată parcurge... zice el ultima etapă a guvernării! 

— A, da! Se împlinesc acuşi patru ani! Şi pe cine a scos din 
guvern? 

— N-a scos pe nimeni, domnule Titulescu... în afară de... 

Aici se opri. 

— In afară de cine? întrebă Titulescu, care, fără să-şi explice 
de ce, deveni nervos. 

— In afară de dumneavoastră! 

Titulescu îngheţă: 

— Cum? Nu mai sunt la externe? 

— Nu, domnule Titulescu. De azi dimineaţă, ministru de 
externe este Diaconu. 

Titulescu se sprijini de perete şi ţipă cât putu în receptor: 

— Care va să zică m-au concediat ca pe un servitor netrebnic? 

— Domnule Titulescu... 


Fostul ministru de externe atât a mai putut auzi, pentru că 
îndată se prăbuşi, leşinat, pe parchet. 


x 


Cu cât opera de restauraţie creştea, cu atât creştea şi 
conştiinţa regelui Carol, că este primul cetăţean al ţării. In zadar 
a îndrăznit corespondentul unui ziar german să protesteze: 

— Vai, sire, vă este interzis să fiţi cetăţean, pentru că sunteţi 
rege! 

Regele i-a răspuns, blajin, dar fără drept de replică: 

— Da! Dar eu gândesc, ca şi strămoşul meu Frederic cel Mare, 
care avea un sentiment profund al îndatoririlor sale, că un rege 
este primul cetăţean al ţării. 

Cu toate acestea, deşi ca prim cetăţean al ţării avea atâtea 
griji pe cap; fiul, aleea Vulpache, partidul naţional-ţărănist, Miţa, 
legionarii, miss  Kilometru, filantropia, băncile, democraţia, 
Margot, Didina, fabricile, armata, Eugenia, Francisca, Marcela, 
comenzile de armament, Veta, Lina, Leonora, Valerica, 
Cleopatra, Hitler, Riki, Ţigăncuţa, Anglia, Franţa, Fifi, Anişoara şi 
atâtea şi atâtea altele, câte poate avea un rege tânăr şi energic 
care lucrează optsprezece ore pe zi - lui Carol îi mai rămânea 
timp să fie ros de îndoieli: a făcut sau n-a făcut ceva pentru 
Mussolini? Câteodată i se părea că a făcut, altă dată că n-a făcut, 
până a ajuns la concluzia că ceva a făcut, dar încă n-a făcut totul 
spre a putea spune că a făcut ceva. Mai lipsea un gest! Un semn! 
Un act public, care să exprime, în mod sugestiv şi răsunător, 
admiraţia nemărginită a poporului român pentru succesele 
extraordinare înregistrate de Mussolini în geniala lui operă de 
reconstruire a imperiului roman, care corespunde atât 
intereselor italiene, cât şi celor franco-engleze. 

Se sfătui regele cu Trişcă. Se sfătui cu Lenuţa. Se sfătui cu 
generalul Spiru Maramă, cu generalul Mateescu, cu Serafim 
Mărunţelu, cu Beliotis, cu Schnitt şi, bineînţeles, fiecare avu altă 
părere. Unul propuse să i se dea lui Mussolini, în dar, o moşie 
care tot era destinată exproprierii, aşa că putea fi uşor 
sacrificată. Altul, să i se doneze un regiment. Al treilea, să-l 
numească doctor honoris causa al tuturor facultăţilor din ţară. Al 
patrulea, să fie puşi jidanii să construiască în centrul capitalei o 
piramidă care să întreacă în măreție piramida lui Keops şi care 
să se numească piramida lui Benito. Ideea aceasta venea de la 


Schnitt, care se oferea să dea fierăria şi betonul armat. Al 
cincilea... în sfârşit, numai lucruri banale, lipsite de interes şi mai 
cu seamă, lipsite de orice fel de strălucire şi rezonanţă. 

Obosit de atâtea sfaturi absurde, Carol hotărî să rezolve el 
singur problema. Şi o rezolvă. Peste câteva zile, presa fu 
convocată la mareşalatul palatului: 

— Băieți, maiestatea sa regele l-a decorat pe Mussolini! 

— Ce fel de decorație? întrebară, înfriguraţi, gazetarii. 

— «Straja Ţării»! 

— Straja Ţării? se mirară băieţii. N-am auzit. Este o decorație 
nouă? 

— Absolut nouă! Abia azi a ieşit de la turnătorie. Maiestatea sa 
regele a hotărât s-o acorde numai celor care se disting pe 
tărâmul educaţiei fizice şi morale a tineretului. Primul care 
primeşte decorația aceasta este ducele Benito Mussolini. 

Seara, Carol se culcă, printre altele, cu telegrama de 
mulţumire a ducelui şi cu conştiinţa simţitor uşurată: 

— In sfârşit, îşi zise el, am făcut pentru Mussolini ceva! 


XXI 


După o scenă lungă şi furtunoasă cu fratele Nicolae - şi cu 
fratele Nicolae avea în ultimul timp scene tot mai lungi şi mai 
furtunoase - regele îl chemă pe Spiru Maramă care aştepta de 
peste o oră să fie primit. 

— Ce mai nou, Spirule? 

— Sire! răspunse Maramă, întinzând regelui o hârtie. V-am 
adus încă una de-a legionarilor! 

Era «încă una» din publicaţiile trase la şapirograf, şi atât de 
cunoscute lui Carol. De luni şi luni de zile, legionarii făceau, în 
foiţele astea mari cât patru pagini de caiet, o paralelă între cazul 
lui Eduard al VIII-lea al Angliei, care a renunţat în toamna trecută 
la tron spre a se putea căsători cu o simplă burgheză, şi legătura 
dintre Carol şi «târfa» lui din aleea Vulpache. După ce-şi aruncă 
ochii asupra hârtiei, regele zise: 

— Dă-i dracului! 

Rostise cuvintele acestea cu atâta dispreţ, încât puteai crede 
că va arunca foiţa la coş. Dar hârtia nu merse la coş. După ce o 
împături frumos, regele o băgă cu grijă în sertar. 


— Aici nu se pierde! făcu el fără nicio intonaţie în glas. 

— N-am isprăvit, sire! zise prefectul. Mai am ceva! O epistolă! 

Carol desfăcu plicul şi-şi ridică sprâncenele, mirat. Scrisoarea-i 
venea de la Aureliu Cziucziewicz, care-i făcea cunoscut că 
studenţii nu-l mai iubesc pe regele ţării pentru că duce o politică 
străină de interesele neamului - şi că, dacă este adevărat ceea 
ce se spune, că ar sprijini pe sovietici, să ştie vodă că soldaţii vor 
trage în ofiţeri. Maramă se uită fix la rege, care citea - şi când 
văzu că mustăcioara începe să-i joace, se aşteptă la o explozie. 
Dar în loc de explozie, nu auzi decât un mormăit între dinţi: 

— Auzi cum încheie! Cică «să ne vedem sănătoşi!» Parcă am fi 
păscut porcii împreună! 

Şi se opri. Un cuvânt să fi scos mai mult! O înjurătură! Nimic! 
„„. Şi plicul parcurse, în tăcere deplină, acelaşi drum, spre sertar, 
ca şi foita. Cum întoarse cheia, regele parcă ar fi închis, definitiv, 
şi incidentul. Totuşi rămânea indispus. Vedea Spiru Maramă că 
regele nu este în apele lui. Era distrat, uneori neatent - şi mai 
puţin accesibil la glume, ca de obicei. ingrijorat, Maramă încercă 
să-l mai înveselească şi-i vorbi de protestele isterice cu care 
opoziţia a primit azi după amiază, în Cameră, noul program al 
guvernului. 

— Ce ne făgăduieşte iar guvernul? a strigat Bagradian. Că se 
va interzice clerului să participe la campaniile de ură! Ei şi?... Că 
uniformele politice vor fi desfiinţate! Ei şi?... Că societăţile 
secrete vor fi dizolvate! Ei şi?... Că trusturile şi cartelurile 
industriale vor fi controlate! Ei şi?... Că universităţile vor înceta 
de a mai fi focare de agitaţiuni anarhice şi acţiuni criminale. Ei 
şi?... Că studenţii vor înceta de a mai fi agenţi ai organizaţiilor 
teroriste! Ei şi?... Că vor fi pedepsite profesoarele care impun 
fetelor de liceu să-şi arboreze pe uniforma şcolară zvastica! Ei şi? 
„„. Că legea pentru încurajarea muncii naţionale va fi aplicată cu 
severitate! Ei şi? 

— Bun! Şi concluzia? întrebă regele. 

Pentru Spiru Maramă nu mai putea fi nicio îndoială; dacă 
regele e grăbit să audă concluzia, înseamnă că argumentaţia lui 
Bagradian nu-l amuză. Şi dacă argumentaţia lui Bagradian nu-l 
amuză, înseamnă că scrisoarea lui Cziucziewicz l-a supărat. 

— Sire, zise el. Nicio concluzie! A început cu «ei şi» - şi a 
terminat cu «ei şi»! Dar a propos de «ei şi»!... Azi a sosit trupa 
de balet de la Viena. Ceva extraordinar, sire! Blonde multe, dar 


ce blonde! Dacă... 

— Dar ăia din Valea Jiului s-au liniştit? 

Spiru Maramă se întristă. Azi nu mai e chip să te înţelegi cu 
regele. El îi vorbeşte despre cele mai frumoase blonde din toată 
Europa - şi el vrea să ştie dacă «ăia» din Valea Jiului s-au liniştit. 
Asta le mai lipsea: să nu se liniştească! După ce toţi bolşevicii 
ăia din Petroşani, Petrila, Aninoasa, Vulcan, Lupeni, s-au înţeles 
între ei să lase lucrul, pentru că nu le dă mâna să trăiască - ei şi 
ai lor - cu doi lei şi cincizeci de bani pe zi - au cerut să li se 
trimită o comisie de anchetă. Şi regele le-a trimis soldaţi şi 
jandarmi să-i liniştească. 

— Fireşte că s-au liniştit, sire! De ce să nu se liniştească? Cred 
că aşa s-ar linişti şi puşcăriaşii! 

Şi-şi sublime ultimele cuvinte cu un surâs şiret. Auzise despre 
cele ce s-au întâmplat azi la consiliul de miniştri, când s-a pus în 
discuţie hrana deţinuţilor. Unii au propus ca alocaţia de trei lei pe 
zi de om, să fie scăzută cu un leu, alţii cu doi lei, iar Diaconu, 
ministrul de externe, a cerut ca hrana celor închişi să fie 
suprimată cu totul. 

— Incărcăm bugetul în mod nepermis! pleda el. După ce că-şi 
bat joc de legile ţării, au pretenţia să-i mai şi hrănim. Eu cred că 
nu trebuie să sacrificăm nicio para pentru ei. Dacă vor să 
mănânce, să binevoiască să vină cu mâncarea de-acasă. 

Singur regele fu de altă părere. 

— Domnilor, propun să mărim alocaţia cu un leu! 

Mărinimia regelui smulse aclamaţiile consiliului. Cel mai 
frenetic manifestă Diaconu, care strigă: 

— Trăiască regele puşcăriaşilor! 

Ingrozit, se lovi cu palma peste gură. Cum de i-au putut scăpa 
asemenea cuvinte! Dar consiliul, care-l cunoştea pe Diaconu ca 
pe un bun şi devotat slujitor al tronului, râse. Mai mult decât toţi, 
râse însuşi regele. 

Totuşi, aluzia lui Maramă la acest episod vesel, smulse regelui 
doar câteva cuvinte în silă: 

— A fost grozav Diaconu! 

Prefectul se uita la regele său şi inima i se sfâşia de durere. 
Să-l vadă pe Carol frământat de cine ştie ce gânduri apăsătoare 
din pricina scrisorii lui Aureliu Cziucziewicz şi el să nu-l poată 
ajuta! Era atât de desperat Spiru Maramă, încât îi venea să-şi 
smulgă părul din cap... Ce să-i mai spună? Cum să-l amuze? Cu 


ce l-ar mai putea ispiti? Întrebări multe şi chinuitoare îşi mai 
punea sărmanul prefect care simţi că-i vin lacrimi în ochi de mila 
regelui său, când, deodată, auzi un glas tânăr, vioi, optimist, că-l 
întreabă: 

— Ce ziceai, Maramă, de blondele alea? 

Maramă sări în picioare, cu faţa luminată de bucurie: 

— Sire, bine că vă văd iar vesel, aşa cum şade bine regelui 
meu! Vi le aduc pe toate! Acuma! Intr-o jumătate de oră sunt cu 
ele aici! 

— Nu, nu! îl potoli regele, bine dispus. Să nu exagerăm! Mai 
întâi, nu acuma, ci după spectacol! Şi-apoi, nu pe toate!... 

— Nu pe toate, sire! Nu pe toate! Plec chiar acuma să le aleg! 

— Pleacă! 

Regele se uită după Spiru, dar când îl văzu că e gata să pună 
mâna pe clanţa uşii, îl strigă: 

— Spirule, stai! Uitasem să-ţi spun! Ştii! La defilarea de 10 
mai, cred că Nicolae nu va participa! 

Afară, Maramă, furios, făcu pe Carol, în gând, de două parale: 
Porcu! Mă mir cum nu-i e ruşine! Eu îl credeam amărât de 
scrisoarea lui Aurică şi când colo el îşi chinuia mintea ce rău să 
mai facă lu' frate-său! Trăsni-l-ar Maica Precista să-l trăsnească 
de găinar! Dacă s-a mai pomenit aşa ceva de când lumea! Mie, 
Spiru Maramă, generalul Spiru Maramă, ditai prefect de poliţie al 
Capitalei, să-mi iasă sufletul de grija ca un curvar şi un alcoolic 
ca ăsta să nu fie cumva necăjit, necăji-l-ar boala să-l necăjească! 
— şi el, cu gândul la ale lui!... Cică-i rege!... Hoţ de codru, nu 
rege, fire-ar mama lui a dracului de vagabond! 

Şi într-un suflet alergă la hotelul Bulevard unde trăsese 
baletul. 


x 


Într-o odăiţă scundă, plină de ţoale pe jos şi pe pereţi, se 
găsea Petrache Lupu de la Maglavit la masă, pe un scaun cu 
sprijinitoare - şi se uita drept în gura unui tânăr cu ochelari, care 
şedea în faţa lui pe un scaun fără sprijinitoare şi-i vorbea cu 
ambele mâini. In picioare stăteau câţiva inşi - şi ei tineri - care, 
cu o ureche ascultau, respectuoşi, ce se vorbeşte, iar cu cealaltă 
căutau să prindă orice zgomot suspect care ar veni dinspre uşă. 

— Pricepi? zicea tânărul care stătea aplecat spre Petrache. Pe 
noi ne-a trimis Aurică. Suntem oamenii lui Aurică - şi Aurică e 


omul lui Dumnezeu! Nu ţi-a zis moşu că Aurică e omul lui 
Dumnezeu?... A zis?... Ba bine că nu!... Care va să zică, a zis! Şi- 
acuma ascultă aici ce ne învaţă omul lui Dumnezeu. Omul lui 
Dumnezeu ne învaţă că dezvoltarea însuşirii naturale a omului 
de a avea o divinitate căreia să se poată închina, dă rezultate 
hotărâtoare pentru un mediu social. A îndumnezei pe cineva, a 
adora eternitatea, are asupra societăţii omeneşti, efecte practice 
întinse. Respectul şi încrederea omului într-o atotputernicie 
permanentă şi de esenţă superioară firii omului, această 
dispoziţie sufletească încheagă, solidifică şi statorniceşte o 
societate omenească. Ai priceput? 

Petrache Lupu îşi şterse fruntea de sudoare şi-i răspunse: 

— Păi cum să nu... că şi moşu a zis! 

— Bun! îl întrerupse tânărul cu satisfacţie. Pe moşu să-l crezi, 
dacă a zis... Dar ia adă-ţi aminte dacă moşu nu cumva ţi-a mai 
zis că ritmul istoric se fixează în neam: uneori firesc, alteori 
nefiresc. Ţi-a zis?... Dar ţi-a mai zis el că drumurile unui neam 
pot fi legate de o prezenţă firească şi trudnică, întâmplătoare?... 
Eu cred că ţi-a zis, pentru că existenţa nu e reală totdeauna. 
Temeiurile existenţei româneşti ascund două putinţe: trăinicie şi 
păcat.  Expresivitatea în etnic prin creşterea organică... 
inexpresivitatea în lume, prin înstrăinare, folosind izvoare 
străine. Drumurile aduc adevăr şi eroare: cuprins şi necuprins... 
Ei!... Ce spui, a zis asta moşu, ori n-a zis? 

Petrache răsufla din greu, parcă ar fi urcat în fugă un deal, dar 
izbuti să răspundă: 

— Păi cam aşa a zis moşul!... Ce să zic! Aşa a zis! 

— Ai văzut?... Dar încă ceva aş vrea să ştiu: ţi-a zis ceva moşu 
despre omul românesc?... Gândeşte-te bine!... Omul românesc! 
„„. Hai? Nu ţi-a zis moşu aşa? Omul românesc nu va cuprinde 
sentimentul său faţă de viaţă şi lume. El va înfăţişa mai mult 
ceea ce vor zămisli vremurile, prin voia Celui-de-sus. Dar va fi şi 
ceea ce vom înlesni noi prin realizarea şi creşterea noastră. 
Adică, creaţie şi trăire: creaţie prin voia celui ce toate le face. 
Trăire, prin noi cei de azi, ca recunoscând această voie 
creatoare!... A zis moşu, ori n-a zis? 

Petrache Lupu îngălbenise. Ochii lui sclipeau - cum sclipesc 
ochii unui om care n-a dormit de câteva nopţi şi care nu vede 
înaintea lui decât paturi şi aşternuturi. Totuşi, răspunse: 

— A zis moşu, cum să nu zică... A zis, că moşu e bun... şi zice 


de toate!... Că dacă nu le-ar zice el, cine aţi vrea să le zică? 

Entuziast, tânărul cu ochelari izbi cu palma în masă: 

— Păi dacă eu zic că a zis, ştiu eu ce zic... Şi acuma, numai 
asta să-mi spui şi am plecat: A zis moşu că omul românesc va fi, 
fără îndoială, de natură verticală?... 

Dar era prea târziu. Petrache Lupu închisese ochii. De când l-a 
văzut pe moşu, dăduseră toate nenorocirile peste capul lui. 
Trebuia să se închine lui Dumnezeu la ore fixe, să-şi pună în 
fiecare zi iţarii de sărbătoare, să se ferească să se mai aşeze pe 
iarbă cu ei, ca să nu le înverzească fundul şi să repete o mulţime 
de lucruri pe care veneau să i le bage în cap tot felul de dascăli, 
care duhneau a rachiu şi-i vorbeau despre ţară şi Dumnezeu. Dar 
noroc că i l-a trimis moşu pe vodă. Vodă l-a scăpat de belea. 
Cum s-a băgat vodă, ăilalţi parcă au intrat în pământ. Numai cu 
dascălii lui vodă mai merge! Să zici că vodă e mântuitorul 
nostru!... Asta se poate învăţa!... Să zici că vodă e omul lui 
moşu!... Asta-i intra lui Petrache Lupu în cap... Să zici că fără de 
vodă s-ar prăpădi ţara!... Păi, asta o ştie şi el că i-a spus-o şi 
popa Bohin de mult!... Şi treaba a mers bine! N-au mai venit pe 
la el de-al de ăştia, să-l pună la cazne cu vorbele lor atât de 
încâlcite, că nici dracu nu le-ar putea descâlci! Şi uite că azi au 
răsărit iar! Cum de-au putut pătrunde în casă, când vodă i-a pus 
la uşă atâţia jandarmi, Petrache n-a putut să înţeleagă. Atâta a 
văzut: cum s-au arătat la poartă, jandarmii s-au dat la o parte: 
poftim!... Şi au intrat şi l-au chinuit atâta, până n-a mai putut şi a 
adormit. 

Tânărul cu ochelari, nemulţumit, îl apucă de braţ şi-i strigă: 

— Ce faci, neică? Dormi tocmai când am ajuns la omul 
românesc? Hai?... Tu nu eşti român vertical? 

Degeaba! Petrache Lupu nu mai era un român vertical, ci un 
român aproape orizontal, care dormea. Dezgustat, tânărul cu 
ochelari se ridică: 

— Haideţi, fraţilor, că am isprăvit!... Acuma ştie ce are de 
spus! 

In curte, oamenii lui Aurică se ciocniră de prefectul de Calafat, 
cu care se cunoşteau toţi: 

— Ce s-a întâmplat, coane? 

Prefectul trecu pe lângă ei, ca o furtună: 

— Hai, vedeţi-vă de treabă!... Secret! 

Şi se năpusti în casa omului care a vorbit cu «moşu». 


x 


Cu mâna întinsă şi înţepenită în salutul cel mai cu putinţă 
roman, regele urmărea defilarea cu o privire excesiv de dinamică 
şi pieptul i se umfla de mândrie: Armata! Cine spunea încă acum 
şapte ani, din prima zi a restauraţiei că armata e baza? EI!... Şi 
cine a avut dreptate? Tot el! Armata e baza! Baza tuturor 
bazelor! Priveşte-o! Infanteria! Ce uniforme!... Cavaleria! Ce cai! 
... Artileria! Ce tunuri şi... 

— Maramă! îl lovi el cu cotul pe Spiru Maramă, care stătea în 
stânga lui. la-n te uită colo... îl vezi?... Ala din mijloc care era 
gata să se împiedice!... Acu l-ai văzut?... 

Spiru Maramă privi şi ceea ce-i apăru în faţa ochilor era atât 
de irezistibil, încât îl pufni râsul, care în câteva clipe molipsi 
întreaga suită a regelui. Treceau cavalerii ordinului Mihai 
Viteazul - şi printre ei, Ilie Jugănaru, preşedintele partidului 
naţional-ţărănist. Şeful opoziţiei naţional-ţărăniste a maiestăţii 
sale şi-a pus uniforma şi pelerina cea lungă şi albă cu cruce şi, în 
rând cu ceilalţi, trecea, îmbrâncit, înghesuit, asudat, cu capul 
sucit înspre tribuna regală, cu mâna întinsă atât de fleşcăit 
romanamente şi într-un pas de gâscă nemtesc atât de 
aproximativ, încât îi stimulă lui Maramă reflexia: 

— Parcă n-ar fi fost în viaţa lui ofiţer, ci dezertor, aşa de 
frumos defilează! 

Toţi ofiţerii din jur râseră de gluma lui Spiru Maramă. 
Generalul Mateescu, care stătea în spatele regelui, observă: 

— Defilează bine ori prost, dar ştiu că s-a dat mocofanul pe 
brazdă! 

Regele întoarse capul spre Mateescu şi-i mulţumi cu un 
zâmbet larg: 

— Asta e, Mateescule! Mi-ai luat cuvântul din gură! S-a dat pe 
brazdă, mârlanul! i 

Nemărginită era satisfacția lui Carol. Incercase «mârlanul», în 
toamnă, să-l şantajeze cu un marş asupra Bucureştilor. Vor fi o 
sută de mii, două sute de mii, cinci sute de mii... Milioane!... 
Regele l-a chemat: 

— Domnule Jugănaru, aud că ţi-ai convocat partidul pentru 14 
noiembrie, ca să facă o acţiune de forţă contra guvernului meu! 

Intimidat de tonul categoric al regelui, Jugănaru încercă să se 
explice: 


— Maiestatea voastră se înşală. Eu nu am convocat nimic şi 
pe nimeni împotriva maiestăţii voastre. Dar consider că acest 
guvern nu este guvernul maiestăţii voastre. Dimpotrivă! 
Guvernul cel mai duşmănos coroanei, n-ar lucra aşa cum 
lucrează acest guvern care se pretinde al maiestăţii voastre! 
Guvernul acesta şi-a asociat bandele lui Caţă şi ale lui Traian 
Săpunaru, ca să lovească în partidul naţional-ţărănist. Merge atât 
de departe guvernul cu provocarea, încât pe ziua de 14 
noiembrie, când va trebui să aibă loc demonstraţia noastră, a 
aranjat la Bucureşti un congres naţional-creştin, pentru ca doar- 
doar s-o isca o bătaie din care noi să ieşim compromişi. Asta nu 
înseamnă a guverna în spiritul democratic al maiestăţii voastre. 
Noi suntem credincioşi tronului, dinastiei şi maiestăţii voastre! 

— Da, dar vreţi răsturnarea prin violenţă a guvernului şi eu 
sunt împotriva oricărei violenţe. 

— Cine v-a informat în acest fel, sire, a minţit! Suntem şi noi 
duşmani ai violenţei... şi nu vrem răsturnarea guvernului. Dacă 
el se bucură de încrederea maiestăţii voastre, noi nu-l vom 
stingheri. Prin manifestaţia noastră, am vrut numai să vă 
atragem atenţia, sire, că încrederea voastră este rău plasată. 
Guvernul actual n-a izbutit să realizeze nimic în domeniul 
economic şi financiar. Deci, trebuie să plece. Nu azi, nici mâine! 

Dar trebuie să plece şi să ne lase locul, nouă, național- 
ţărăniştilor, singurii care, prin experienţa şi autoritatea noastră, 
avem dreptul să venim la putere. 

Ca să evite privirea lui Jugănaru, regele începu să facă ordine 
pe masă. 

— Da! zise el. Dar eşti de acord şi dumneata că nu-i nicio 
grabă? 

— Prin grabă, înţeleg, sire, că nu-i vorba ca Trişcă să-şi dea 
demisia chiar mâine... 

Regele luă un aer demn: 

— Domnule Jugănaru, am impresia că dumneata uiţi că sunt 
un rege democratic şi constituţional şi că niciodată nu mi-aş 
permite să schimb guvernul numai după bunul meu plac. 
Guvernul nu este al meu, ci al ţării. Să se pronunţe, deci, ţara, nu 
eu! Când ţara va cere ca liberalii să plece, poţi să fii sigur că 
liberalii nu vor mai rămâne un singur moment. 

Jugănaru, amărât că de peste trei ani regele-i vorbeşte aşa, ca 
unui copil, găsi potrivit să joace cartea cea mare: 


— Sire, în acest caz, cred că ar fi tot în interesul ţării să plec 
de la conducerea partidului şi să-l rog pe domnul Dacu să vină în 
locul meu! 

Jugănaru era sigur că regele, îngrozit de perspectiva de a-l 
vedea iar pe Dacu în fruntea naţional-ţărăniştilor, îi va cădea în 
genunchi: «jugănarule, te implor, rămâi! Nu pleca! li dau 
puterea imediat»... Spre stupefacţia lui, însă, regele îi răspunse: 

— Mă rog! Dar atunci, tot interesele ţării îmi vor cere să 
redeschid afacerea Skoda! 

Din privirea rătăcită a lui Jugănaru, regele putea să deducă tot 
ce se petrecea în mintea «mârlanului». lar Skoda! lar o 
diversiune skodistă! N-a avut până acum destule nopţi de 
insomnie din pricina Skodei? 

— Ar fi neplăcut, sire! îngăimă Jugănaru care nu putea găsi un 
cuvânt mai potrivit situaţiei. 

— Foarte neplăcut, Jugănarule! Aşa că mult mai înţelept este 
să renunţi la marşul acela. Ar fi şi inutil şi costisitor! 

Turtit, nenorocit, mai mult mort decât viu, Jugănaru, totuşi, n- 
avea chef să plece cu mâna goală de la palat: 

— Sire, şi dacă renunţ? 

— Ce mai întrebi? îi răspunse regele cu fermitate. Cum pleacă 
Trişcă, vii dumneata! 

La club, deci, Jugănaru avu ce să raporteze comitetului său, 
asupra audienței: 

— Domnilor, după întrevederea mea cu regele, pot să declar 
că partidul nostru şi-a atins ţinta principală. Am primit asigurări 
formale din partea regelui că, în eventualitatea unei succesiuni, 
partidele de dreapta nu intră în combinaţie. La putere venim noi. 
Aşa că marea demonstraţie din 14 noiembrie nu va avea loc. 
Pentru că, ce am vrut să dovedim regelui prin manifestaţia 
aceasta? Că prea mari sunt forţele populare care stau în spatele 
nostru, pentru ca cineva să-şi poată permite să se joace cu noi. 
Or, de îndată ce regele s-a convins că nouă ne revine puterea şi 
fără demonstraţia aceasta, putem renunţa la ea cu inima uşoară. 
Aş zice chiar, cu mulţumiri: facem economie de cheltuieli... Şi 
acuma, închipuiţi-vă ce mutră or să facă naţional-creştinii lui 
Caţă şi ai lui Traian Săpunaru, în ziua de 14 noiembrie, când or 
să se adune în congres şi-or să vadă că n-au cu cine să se ia la 
bătaie! 

Comitetul executiv naţional-ţărănist, care nu era lipsit de 


imaginaţie, îi şi vedea pe naţional-creştinii lui Caţă şi Traian 
Săpunaru cum se întorc acasă cu coada între picioare, şi se 
învesseli: 

— Asta zic şi eu farsă! 

De atunci, Jugănaru s-a mai dus pe la palat de câteva ori şi 
întotdeauna se întorcea cu câte ceva îmbucurător: dacă nu azi, 
mâine va primi însărcinarea să formeze guvernul - până ce 
alaltăieri, regele i-a trimis vorbă, cu multe subiînţelesuri, că i-ar 
face o deosebită plăcere să-l vadă la parada de 10 mai, defilând 
laolaltă cu ceilalţi cavaleri ai ordinului Mihai Viteazul. Şi 
«mârlanul» s-a conformat! Defilează!... Cot la cot cu Serafim 
Mărunţelu, alt «cavaler», Jugănaru bate pasul cât îi îngăduie 
«cavalerii» din spate, care dau peste el - şi cu ochii aţintiţi spre 
rege, să-i întâlnească privirea. Dar regele, dinadins, ca să nu-i 
facă pe plac, se uită înspre dreapta lui, unde stă Trişcă: 

— Ce zici de Jugănaru? 

— Caraghios ca de obicei, sire! 

— Caraghios! zise Carol, meditativ. Dar caraghios gratuit! 

Un strigăt de uimire, ieşit din miile de gâtlejuri care făceau 
gard de o parte şi de alta a bulevardului pe care se desfăşura 
parada, acoperi în acest moment larma trompetelor şi a 
fanfarelor: după cavalerii ordinului Mihai Viteazul, în picioare, 
într-o maşină, între doi ofiţeri de jandarmi, defila, cu bereta 
regală pe cap şi cu mâna întinsă spre rege, Petrache Lupu de la 
Maglavit. 

— Frumoasă defilare, ce spui? îl întrebă regele pe Trişcă. 

— Măreaţă, sire! Dă impresia unei forţe irezistibile! 


x 


Tot aparatul domnesc de la palatul din Calea Victoriei era într- 
o emoție neobişnuită. Cum s-a sfârşit defilarea, regele a poruncit 
să-i fie adus sfântul de la Maglavit în audienţă. Şi sfântul i-a fost 
adus sub paza directă şi personală a generalului Spiru Maramă, 
prefectul de poliţie al Capitalei. In cameră se aflau numai ei doi: 
regele şi sfântul. Regele îl privea pe sfânt drept în faţă şi vedea 
în el încă o cărămidă a restauraţiei - iar sfântul îl privea pe rege 
drept în faţă şi nu vedea nimic. Gândul lui zbura departe. La 
Maglavit. E adevărat că la Maglavit trag de el toţi damblagiii să-i 
facă să umble, toate femeile sterpe să le facă puioase, toţi 
săracii să-i facă bogaţi dar cel puţin acolo e acasă!... Pe când 


aici, în căsoaiele astea... Şi-apoi, ăsta? Ăsta care se uită la el, 
cine o fi? Vodă? Ce-i aia vodă?... Unul mare... Mare de tot... Mai 
marele peste toate mărimile! Dar ce folos că vodă-i mare, dacă 
nu-l poate trimite la Maglavit! Şi se uita la vodă... şi nimic nu 
vedea!... 

Numai când vodă îl întrebă: 

— Ce mai faci? 

l-a răspuns cu «măria ta», aşa cum l-au muştruluit de acasă: 

— Păi, măria ta... ce să fac?... Nu fac nimic!... Ce să fac! 

Regele îl măsură lung: 

— Dar pe moşu l-ai mai văzut? 

Nu-l văzuse, dar l-au învăţat ăi mari să mintă: 

— L-am văzut, măria ta! || văd în fiecare zi. 

— Şi ce mai spune? 

— Ce să spună, măria ta, decât să-l iubim pe vodă al nostru! 

Mai mult decât bine! îşi zise regele. E un sfânt excelent. Ştie 
tot ce trebuie să ştie un sfânt sub un regim democratic şi 
constituţional ca al meu. 

— Dar ia spune-mi: moşu ţi-a pomenit ceva de prinţul Nicolae? 

Era o întrebare neprevăzută, la care Petrache nu ştia nici să 
răspundă printr-o minciună. 

— N-a zis nimic! 

— Ei! făcu regele cu bunătate. Ai uitat!... Eu zic că ţi-a zis! 

Pentru întâia oară în viaţa lui, Petrache deveni curios: 

— Şi ce mi-a zis, măria ta? 

— Ţi-a zis că Nicolae nu face bine ce face... şi că un frate mai 
mic trebuie să asculte pe ăla mai mare! Asta ţi-a zis... Ei, ți- 
aminteşti? 

Petrache Lupu era atât de obişnuit cu asemenea întrebări, 
încât ştia ce să răspundă, numai ca să-l lase lumea-n pace: 

— Mi-amintesc, măria ta! 

Regele gândi că acuma nenorocitul ăsta poate să plece acasă. 
De defilat l-a pus să defileze, în audienţă l-a primit ca pe un om 
însemnat, despre Nicolae i-a strecurat ce avea să-i strecoare - 
sfântul nu mai avea ce să încurce lumea pe aici. Dar când se mai 
uită o dată la acest sfânt tânăr, uscat şi galben la faţă, Carol 
ajunse, printr-o sprintenă asociaţie de idei, la baletul vienez - şi-l 
întrebă cu-n zâmbet răutăcios: 

— Nevasta te îngrijeşte bine? 

— N-am nevastă! 


— Dar câţi ani ai, flăcăule? 

— Treizeci! 

— Şi încă nu te-ai însurat? 

— Nu, măria ta! 

— Şi nici n-ai de gând să te însori? 

— Nu! 

— De ce? 

— Nu-mi place să am de a face cu femei! 

Regele făcu o strâmbătură groaznică, parcă ar fi înghiţit o 
porţie de unt de ricină: 

— Ce vorbeşti, mă băiete?... Cum adică? N-ai cunoscut femei 
în viaţa ta? 

— N-am cunoscut, măria ta! 

Dacu! îşi zise regele. Asta-i Dacu în persoană! Dacu şi 
Petrache de la Maglavit!... Doi prea fericiţi, care nu ştiu ce-i 
femeia! Dacu! Uită-te la el! Bucăţică ruptă, Dacu! Numai gulerul 
îi lipseşte! Şi partidul naţional-ţărănist! Ptiu! 

Şi-l apucă pe rege o asemenea greață, încât trebui să-şi 
toarne pe gât un pahar întreg de coniac, înainte de a-l chema la 
el pe Mateescu: 

— Mateescule! îi strigă el desperat. la-l de aici şi însoară-l. Să 
mi-l însori îndată, auzi? N-am nevoie de sfinţi... neînsuraţi! 

Petrache, obişnuit de câtăva vreme să i se vorbească frumos, 
când îl auzi pe Vodă zbierând, îşi apără faţa cu braţul: 

— Maria ta... 

— Nicio vorbă... Ori te însori, ori pun altul în loc! Mateescule, 
ia-l de-aici, că-mi vine să vărs! 

Petrache, umil şi îngrozit, o luă, cu capul în piept, înspre uşă. 
Dar, pesemne că păşea prea încet, pentru că Mateescu îi dădu 
un brânci zdravăn în spate: 

— Hai, mişcă-te dracului, sfântule! 


x 


Tema ce şi-o luase maiorul Bălăuţă, comandantul străjerilor, îl 
sperie pe el însuşi. Avea în faţa lui sala Ateneului, plină de lumea 
cea mai aleasă a capitalei: miniştri, oameni politici, ofiţeri 
superiori, cler, înalţi magistrați, profesori universitari, cărora 
trebuia să le vorbească despre cine? Despre voievodul Mihai, 
care împlinea azi cincisprezece ani şi care, ca fiu al primului 
cetăţean al ţării, era primul pe ţară în toate domeniile, în afară 


că era primul din clasa a IV-a de liceu, care era prima din toate 
clasele de liceu similare, prinţul era înzestrat de Dumnezeu din 
belşug, cu toate darurile imaginabile. 

— Prinţul, recunoştea regele, e plin de talent pentru toate 
artele, în special pentru muzică. Il interesează şi se pricepe la tot 
ce ţine de mecanică. Este un sportiv excelent. Călăreşte 
minunat. Face ski ca nealtul. lar ca vânător nu-l întrece nimeni. 

Şi a avut maiorul Bălăuţă curajul să-şi ia în spinare sarcina de 
a vorbi despre un asemenea copil! Dar este, oare, la mijloc 
numai curaj? se întreba maiorul care tremura de frică. Nu este la 
mijloc şi un act de datorie elementară pe care-l îndeplinesc faţă 
de tron?... Şi se liniştea cu un răspuns: Da!... Pentru că 
maiestatea sa m-a pus pe mine să supraveghez educaţia fiului 
său! 

Cu această circumstanţă atenuantă, maiorul îşi începu poemul 
despre vlăstarul regal. Un copil, în genere, este un material 
delicat cu care trebuie să ştii să umbli, dar mai ales un copil de 
rege. Cu toate acestea, să nu-şi închipuie cineva că a fi copil de 
rege, înseamnă a fi ţinut în puf. Poate la alţi regi se întâmplă, dar 
nu la regele Carol. Aceasta vroia să sublinieze maiorul Bălăuţă în 
conferinţa lui: viaţa aspră, spartană, pe care regele Carol o 
impune fiului său. 

— Măria sa voievodul Mihai n-a cunoscut şi nu cunoaşte 
răsfăţul vieţii. A fost dat la şcoala primară şi a învăţat patru ani 
de-a rândul, ca oricare din noi... 

Zeci de ochi sclipiră de admiraţie pentru voievodul Mihai, 
care, deşi ar fi putut, ca fiu de rege, să facă toate cele patru 
clase într-un an sau poate şi într-o lună, a înţeles să 
împărtăşească suferinţele poporului său şi să se chinuiască timp 
de patru ani în şcoala primară, ca cel mai sărac elev din ţară. 

— Măria sa voievodul Mihai, continuă maiorul Bălăuţă, n-a 
crescut înfăşurat în blănuri, ori în haine groase de lână. In bluza 
subţire de cercetaş-străjer, o duce până târziu, când cade 
zăpada. Sunt zile când toţi tremură de frig, afară de măria sa! 

Aici, soţia lui Atanasovici, în colţul gurii cu o cută care 
prevestea lacrimi de duioşie, se aplecă spre doamna Teianu: 

— Din ce pânză o fi bluza aia... că mi-aş lua şi mie! 

Când trebui să-l descrie pe voievodul Mihai vânătorul, maiorul 
Bălăuţă dădu frâu liber simţirii lui de poet. 

— E un vânător rar. li place să se afunde în desiş de codru 


verde, să-i asculte freamătul şi să vadă cum spintecă desişul 
cârdul de căprioare speriate de hăitaşi. Pentru măria sa, înţelesul 
pădurii rămâne aşa cum a fost de veacuri: codrul frate cu 
românul! 

La amintirea fratelui ei, codrul, selecta adunare vibră în unison 
cu o tărie care nu scăpă urechii fine a poetului. 

— Dar nu e numai atât! vorbi, încurajat, Bălăuţă, care simţea 
cum la fiecare cuvânt îi cresc tresele pe epoleţi. Mândrul voievod 
trăieşte şi viaţa săteanului nostru pe care învaţă să-l cunoască şi 
să-l apropie sufleteşte. Infăţişarea lui robustă face să fie şi mai 
apropiat de cei care lucrează pământul ţării. In primăvara 
aceasta a răsturnat voiniceşte cu plugul de la ferma regală un 
pogon de ţelină, iar când, seara, i-a arătat părintelui său 
bătăturile din palmă, maiestatea sa regele i-a răspuns zâmbind: 
«Aşa se câştigă pâinea, Mihăiţă!» 

Un amestec de suspine, de şoapte, de foşnete ciudate agitară 
sala. Semnalul îl dăduse Aureanu, care-şi cercetă palmele cu 
atenţie, apoi vorbi, mâhnit, în urechea lui Beliotis: 

— Amice, m-am ars! N-am nicio bătătură! 

— Nici eu! zise Beliotis, care-şi comunică supărarea, tot la 
ureche, lui Schnitt: 

— Nici eu! făcu sugrumat Schnitt, care se împărtăşi la urechea 
frumoasei Beliotis. 

— Nici eu! mărturisi frumoasa Beliotis, care-şi încredinţă 
durerea chipeşului maior Ţanţu. 

Şi aşa mai departe. 

Ca prin farmec, însă, toţi îşi aduseră aminte că regele, care 
munceşte prea mult la propriile lui bătături, nu obişnuieşte să se 
uite în palma goală a cuiva - aşa că n-are cum să ştie dacă omul 
are sau n-are bătături. Liniştiţi, deci, îl ascultară cu un interes 
reînnoit pe maiorul Bălăuţă, cum descrie inima voievodului: 

— Bunătatea sufletului său este neîntrecută. Nu e în stare să 
facă rău nici celui mai neînsemnat gândăcel. E milostiv şi săritor 
la nevoie. Odată, pe marginea unui câmp de lângă Otopeni, unde 
executa cu ceilalţi colegi o temă străjerească, pe când se 
aşezaseră la masă, ghemuiţi pe foile de cort, vreo câţiva copii 
care păzeau vitele în apropiere, priveau la grupul ce se ospăta 
alături. Măria sa, zărindu-i, se duse la ei şi-i întrebă ce au mâncat 
astăzi. «la, nişte cartofi copţi!» răspunse unul. Măria sa se 
întoarse, îşi desfăcu cele două prăjituri pe care le avea şi le 


împărţi copiilor flămânzi! 

— Amândouă prăjiturile? întrebă în gura mare frumoasa 
Schnitt, extaziată. 

— Amândouă! confirmă, cu mândrie, maiorul Bălăuţă. 

In pragul Ateneului, înainte de a se despărţi, Arghir îi spuse lui 
Aureanu: 

Auzi ce aflu de la Teianu: că regele socoate că domnia fiului 
său în anii regenței nici n-a existat... şi că în regență la venirea 
lui în ţară, n-au fost decât doi: patriarhul şi Sărăţeanu... 

— Fără Nicolae? 

— Fără! 

Compătimitor, Aureanu îl întrebă: 

— Şi câte pagini ocupă în noua dumitale istorie a românilor pe 
care o scrii, domnia lui Mihai sub regență? 

— Vreo două mii! 

Aureanu răsuflă uşurat: 

— Două mii? Păi ăsta-i fleac!... Taie-le şi pune altceva în loc. 


x 


Cuvântul căzu ca o rază caldă de soare, din cerul negru şi 
umed al toamnei. Venea din Spania pe aripile crucii încârligate şi 
suna vesel ca trâmbiţa morţii: Mahadahonda!... Ca să poţi emite 
în chip convenabil aceste cinci silabe: Ma-ha-da-hon-da! trebuia 
să iei o poză adecvată: să stai cu picioarele răscrăcărate, bine 
înfipte în pământ, să-ţi apuci cu stânga diagonala, să întinzi 
dreapta înainte şi să aspiri mult aer, ca pentru un plonjon, pe 
care să-l dai afară apoi, în cinci doze egale: Ma-ha-da-hon-da! 
Era de un efect binefăcător asupra auditorului, dar în primul rând 
asupra ta însuţi: grija de lemne, de palton, şi de pâine, se topea 
în flacăra unui nemăsurat sentiment de mândrie! Fiindcă mândri 
erau cei care pronunţau de câteva luni, sub semnul crucii 
încârligate, acest nume sonor: Mahadahonda - pentru că de 
câteva luni se găseau în tabăra fascistă din regiunea 
Mahadahonda din Spania, şapte legionari de-ai lui Aurică. Dar şi 
mai mândri erau ei, când marea lor dragoste de moarte i-a ajutat 
să ducă pe doi dintre luptătorii aceştia de la Mahadahonda la 
groapa de veci, spre reînviere. Cu multă mândrie au suportat ieri 
acest doliu, loneseu-Ciurcheni, Precup, Leahu, Zamfir Vasilescu, 
Mihai Teianu şi toţi ceilalţi cântăreţi ai morţii - şi cu aceeaşi 
nemăsurată mândrie au ridicat ei morţii noi imnuri de slavă: 


— Cel mai frumos aspect al vieţii legionare este moartea... 
Prin moartea legionară, legionarul se logodeşte cu eternitatea, 
prin moartea legionară, legionarul trece dincolo de înfăţişarea 
pământească a istoriei. Trece în legendă. Moartea legionară este 
dorită... Pentru comunişti, moartea este pierderea raiului 
pământean şi a desfătărilor făgăduite de-a lungul vieţii noastre 
lumeşti. Dimpotrivă, în lumea legionară, noi, nu numai că ne 
mândrim cu nepăsarea faţă de moarte, dar ne fălim cu iubirea 
de moarte. 

Asta a fost ieri. Azi dimineaţă, însă, câţiva străini de neam și- 
au permis să pângărească, în parlament, acest sacru principiu al 
mândriei de moarte, cu nişte interpelări străine de interesele 
neamului. Sunt supăraţi că alături de legionari, au venit la 
înmormântare şi ambasadorul Germaniei, şi ambasadorul Italiei, 
şi fostul ambasador al Spaniei, trecut azi de partea 
antirepublicanilor, şi secretarul legaţiei portugheze, şi secretarul 
legaţiei japoneze! După câte spun ei, înmormântarea ar fi fost o 
manifestaţie organizată de un partid politic român - astfel că 
participarea unor reprezentanţi străini ar fi un amestec în 
treburile interne ale ţării, nepermis de uzanţele diplomatice 
normale. 

— Noi ştiam, a spus Robert Cernescu, fruntaş național- 
țărănist, că spre mândria acestei ţări, epoca în care consulii 
străini se amestecau în luptele partidelor noastre a dispărut încă 
de pe vremea divanurilor ad-hoc şi credeam că sentimentul de 
demnitate naţională impune oricărui patriot să împiedice 
reîntoarcerea, sub orice formă, a unei asemenea epoci de tristă 
amintire. 

Din banca lui, Traian Săpunaru se ridică să-l combată pe 
Robert Cernescu: 

— Rog pe domnii naţional-ţărănişti să nu vorbească despre 
demnitate naţională, până nu vor lămuri afacerea Skoda! 

— Ba să nu vorbeşti dumneata! îi ripostă doctorul Bratu. Nu 
mă gândesc la alea treisprezece milioane. Dar de trei săptămâni 
te tot întrebăm cum se face că, după ce ai venit de la Berlin cu 
toate asigurările că Hitler nici n-are de gând să se atingă de 
frontierele noastre, n-a apărut în presa germană niciun cuvânt 
care să confirme că spui adevărul! 

Ca să răspundă, Traian Săpunaru îşi încrucişă braţele, spre a- 
şi da micul său aer cezarian: 


— Tuturor celor care mă sâcâie cu frontierele, le dau un singur 
răspuns: lagărul de concentrare. Aceasta-i aşteaptă când voi 
veni la putere: lagărul de concentrare! Să şi-o bage bine în cap! 

— Altă afacere! strigă Bagradian. Probabil că ai şi cerut un 
deviz pentru lagărele astea de concentrare! 

— Ce-i trebuie un deviz? răspunse Leahu. Lui îi trebuie devize! 

— Pot să jur că a şi luat un comision de pe acum! făcu 
doctorul Bratu. 

Necăjit că încă n-a izbutit să-i sperie pe membrii opoziţiei, 
Traian Săpunaru îşi descrucişă braţele şi se aşeză cu multă 
discreţie la loc, ca şi cum nu pe el l-ar privi toate astea. 

Arghir, care între timp se amuza pe spinarea preşedintelui 
naţional-creştinilor, luă cuvântul şi vorbi, ca-ntotdeauna, 
îndurerat: 

— Eu cred în ordine, eu cred în libertate, eu cred în vechea 
datină la care au muncit toate popoarele şi care ne-au adus cu 
suferinţe fără număr până aci. In Spania, un popor se bate deo 
parte şi de alta, fiecare pentru ordinea pe care o înţelege. Doi 
tineri români au căzut eroic acolo pentru o credinţă. Dar la 
înmormântarea lor puteau să lipsească miniştrii străini. 

În schimb, Bratu fu, ca-ntotdeauna, vehement: 

— Doi tineri au murit eroic pe câmpul de luptă. Dar ce a 
căutat ministrul Spaniei la înmormântare? Protestez cu toată 
energia în numele democraţiei! 

Când toate atacurile opoziţiei fură epuizate, luă cuvântul 
Vancea, în numele guvernului: 

— Toată adunarea, toată ţara este de acord că doi tineri au 
căzut eroic în Spania - precum a spus ilustrul nostru profesor 
Arghir - pentru o credinţă a lor. Totuşi, guvernul s-a sezisat de 
cele relatate cu privire la miniştrii străini care au participat la 
înmormântare şi ţine să vă comunice rezultatul intervențiilor 
noastre pe lângă guvernele străine respective. Ambasadorii 
despre care se zice că ar fi participat la înmormântare, n-au 
participat la înmormântare. Ministrul Germaniei a participat cu 
titlu personal şi din proprie iniţiativă la ceremonie. El n-a crezut 
că un asemenea gest de simplă pietate va fi interpretat ca un 
act politic. Trebuie să ştiţi apoi, că deşi a fost invitat la 
ceremonia de la mormânt, nu s-a mai dus. 

— Domnul ministru Vancea glumeşte! strigă Bratu. Ba spune 
că ministrul Germaniei n-a participat la înmormântare, ba spune 


că a participat din proprie iniţiativă. Şi după ce spune că a 
participat din proprie inițiativă, recunoaşte că n-a fost la 
înmormântare din proprie iniţiativă, ci a fost invitat. Noi vrem să 
ni se răspundă clar: a participat sau n-a participat - şi unde a 
participat? 

Primul ministru Trişcă se ridică să dea explicaţii: 

— Domnilor, colegul meu Vancea a fost greşit înţeles: 
ministrul Germaniei a participat la ceremonia religioasă... să ne 
înţelegem: numai la ceremonia religioasă de la biserică. Şi nimic 
nu demonstrează că faptul de a asista la o ceremonie 
religioasă... 

— „în uniformă de zile mari! îl completă, furios, Bratu. 

— Asta este o chestie personală a ministrului Germaniei! 
răspunse Trişcă. Prin urmare, faptul că a luat parte la ceremonia 
religioasă nu demonstrează că ministrul Germaniei ar fi avut 
vreun gând de imixtiune în treburile lăuntrice ale României. Am, 
în această privinţă, toate asigurările guvernului german care şi-a 
exprimat speranţa că, spre a se menţine intacte bunele raporturi 
de prietenie care există între Germania şi România, guvernul 
român va binevoi să considere incidentul închis. 

Membrii opoziţiei se uitară unul la altul ca să-şi împărtăşească 
acelaşi gând: Germania ameninţă. Jugănaru sări: 

— In aceste momente grele, înţelegem să trecem peste 
neînțelegerile celelalte şi să facem zid în jurul guvernului. 
Interesele ţării cer să nu facem dificultăţi guvernului. 

Era mai mult decât se aştepta guvernul. După ce aplauzele 
unanime încetară, Trişcă răspunse în emoția generală: 

— Domnilor, vă mulţumesc pentru înaltul vostru patriotism şi 
mă angajez să iau toate măsurile ca ordinea să fie respectată, de 
indiferent cine o fi, fără nicio consideraţie şi nicio favoare. Nu 
mai e vremea vorbelor. A venit vremea faptelor. Trebuie să fim 
mai energici ca până acum în conducerea administrativă a ţării, 
mai energici ca până acum în păstrarea ordinei în stat. 

La interne, peste o jumătate de oră, Vancea începu să fie mai 
energic ca până acum în măsurile ce trebuie luate pentru 
păstrarea ordinei publice, într-o scurtă conferinţă cu Belciug, 
subsecretarul lui de stat. 

— Ce se aude pe la Snagov? 

— Toate-s în ordine! 

— Nicolae? 


— Nici nu mişcă! 

— A încercat cineva să ajungă la el? 

— Nimeni! 

— Mă, Belciug! Nu prea-mi vine a crede! 

— Domnule ministru, puteţi să aveţi toată încrederea! Nimeni! 
Am oameni siguri! Cum se apropie unul, l-au şi înhăţat poate fi el 
şi mitropolitul! 

Convins, Vancea începu să examineze cealaltă problemă care 
priveşte ordinea publică: Frontul democratic. Frontul democratic 
încheiat între partidul comunist, Frontul plugarilor, Madoszul şi 
Blocul democratic trebuie spart. 

— De altfel, zise Vancea, tot suntem în ajun de 7 noiembrie, 
aşa că tot trebuie să faci arestări! Fă arestări ceva mai 
substanţiale! 

Belciug, care se gândea mult la problemă, spuse: 

— Domnule ministru, ştiţi ce mă întreb de câtăva vreme? De 
ce-i arestăm pe comunişti în ajunul zilei de 7 noiembrie? 

— Încă nu ştii? Pentru că ruşii au făcut revoluţie la 8 
noiembrie! 

— Ştiu, domnule ministru! Dar dacă ruşii au făcut revoluţie la 
7 noiembrie, unde scrie că şi ăştia, ai noştri, vor să facă revoluţia 
lor tot la 7 noiembrie? Poate au de gând s-o facă la 6 noiembrie! 
Poate la 8! 

Vancea găsi că Belciug nu-i lipsit de bun simţ. 

— Ai dreptate, Belciug! îi zise el. Dar ce propui? 

— Să-i arestăm pe toţi... şi... 

Reteză cu mâna un cap ipotetic: 

— „Şi-i achităm! 

Vancea se cutremură de oroare: 

— Să-i achităm pe toţi? Şi ce o să spunem Franţei şi Angliei? 
Nu te gândeşti? 


x 


Cum se întâlneau, se certau. Se întâlneau şi se certau. Carol 
trimisese azi după el, la Snagov, unde-i dăduse domiciliu forţat, 
să se certe. Şi Nicolae veni şi cearta începu. Cu aceleaşi vorbe, 
cu aceleaşi gesturi, cu aceleaşi injurii şi ameninţări. Amândoi 
impulsivi, amândoi orgolioşi. Amândoi irascibili, nu vroiau să 
cedeze nici măcar în limbaj. Cum îl văzu pe Nicolae că intră pe 
uşă, Carol se şi răsti la el. 


— Mă, tot nu ţi-a venit mintea la cap, mă? 

Nicolae îi răspunse şi mai răstit: 

— Ce vrei, domnule? De ce m-ai chemat? Să mă sperii cu 
istericalele tale? 

Carol holbă ochii să-l înghită de viu: 

— Ai înnebunit, mă? Eu sunt rege, mă! Uiţi, pesemne, că sunt 
regele tău! Regele tău!... 

— Să uit? Dar cine te-a făcut rege? Nu eu? Aşa că te rog, mie 
să nu-mi porunceşti. Să porunceşti mă-tii, dacă-ţi face plăcere!... 
Cu mine să fii cuviincios! 

De furie, Carol nu mai avu putere să fie nici măcar furios. 
Epuizat, se lăsă să cadă în fotoliu şi încercă să-i vorbească lui 
Nicolae mai dulce: 

— De ce nu eşti om de înţeles, Niki dragă? Tu nu vezi că aşa 
nu mai merge? Nu vii nicăieri, umbli supărat, mă înjuri peste tot! 
Ce rost are? Ne facem de râs! Să fim doi fraţi şi să nu ne putem 
împăca! 

Pe Nicolae. Tonul blând al lui Carol nu-l putea înşela. Prudent, 
îşi păstră atitudinea agresivă, ca să-i răspundă: 

— Să mă-mpac? Imi pui condiţii şi zici să mă împac! 

— Ce condiţii îţi pun, Niki? N-am pomenit de condiţii şi nici n- 
am ce condiţii să-ţi pun! Ce condiţii aş putea să pun unui frate? 
Dar oricât aş vrea să închid ochii, nu pot!... Trebuie să te 
desparţi de nevastă-ta. Un prinţ al casei de Hohenzollern cu o 
femeie ca asta... 

— Mai bine ţi-ai vedea de femeile tale! îi răspunse Niki, 
gâfâind sub greutatea insultei. Cel puţin a mea e cinstită! Am cu 
ea doi copii!... O iubesc!... Şi dacă ţie nu-ţi place pentru că n-ar fi 
de neam, să-ţi fie de bine! Noroc că Duduia ta e de neam! Și 
dacă ţie ţi-e ruşine să vin în lume cu ea, te priveşte. Dar pe mine 
lasă-mă-n pace! Vreau să fiu liber! Renunţ la toate titlurile mele 
şi-mi văd de treburi ca oricare altul... 

O! gândi Carol, care-şi trecu mâna peste obraz, ca să-şi 
şteargă un zâmbet răutăcios. Renunţi la toate titlurile tale? Ar fi 
nostim să mai ai şi pretenţia să te las prinţ, ca tu să mai poţi 
trage sforile din umbră, în voie! O înjuri pe Lenuţa! Nu-ţi place! 
Aşa zici oricui te ascultă: că Lenuţa e o târfă şi că o târfă nu 
trebuie să pângărească blazonul casei de Hohenzollern! Şi vrei 
să-i faci pe toţi să creadă că asta te doare!... Te doare în coate! 
... Mult îţi mai pasă dacă aia pe care o iubesc e un înger sau o 


femeie de stradă! Aşa cum îmi pasă şi mie dacă nevastă-ta e de 
viţă regală sau nu! Aşa cum îi păsa mamei în urmă cu ani, cu 
cine trăiesc! Alta te supără: că eu sunt stăpânul! Asta o speria şi 
pe mama: că nu ea va rămâne stăpână după moartea tatii, ci eu. 
De aia o înjuri de ani de zile pe Lenuţa mea: ca să-ţi croieşti 
drumul spre tron! Îţi culegi simpatii printre ofiţeri. Legionarii îţi 
iau apărarea. Dacu îşi pune în tine toate speranţele. Naziştii îţi 
fac cu ochiul. Şi unii bancheri din apus... Ştiu tot! Faceţi front 
comun să mă alungaţi! Şi mie nu-mi plac fronturile. Este vremea 
s-o ştii! Aşa că, frate dragă, prinţ nu mai rămâi! Zici că renunţi la 
toate titlurile tale!... Doar pentru asta-i şi găsesc cusururi 
nevesti-ti: ca să te împing să renunţi la titlurile astea! Şi-o s-o 
faci! Mi-eşti doar frate! Incăpăţânat ca şi mine!... Dar să nu-ți 
închipui că dacă-mi eşti frate, o să-ţi meargă şi ţie să-ţi laşi vreo 
portiţă deschisă! Am eu grijă! 

Şi Carol, după ce-şi făcuse faţă de sine datoria de rege să-l 
silească pe Nicolae să renunţe la titlul de prinţ, îşi făcu datoria 
de frate să insiste pe lângă Nicolae să-şi păstreze acest titlu. 

— Niky, zise el tandru, nu se poate să renunţi! Este prestigiul 
familiei noastre în joc! 

— Nu se poate? Dar tu, cum ai renunţat de trei ori la titlul de 
prinţ moştenitor! Dar Eduard al VIll-lea cum a renunţat la tron? 
Numai eu n-am voie? Pentru că aşa vrei tu? 

— Nu pentru că aşa vreau eu, ci pentru că nu permite statutul 
casei regale! 

Era picătura care făcu să se reverse toată fierea adunată în 
sufletul torturat şi scârbit al fratelui Niky. 

— Ascultă, bre, aici! răcni el la Carol, vârându-i pumnul sub 
nas. Eu nu sunt o lichea de-a ta, să mă aiureşti cu statutul casei 
regale. Nu mai vreau să ştiu de nimic! Şterge-mă din lista 
familiei regale, dă-mi partea mea din avere şi am isprăvit! Du-te 
dracului cu statutul casei tale regale cu tot! 

Carol se lăsă cuprins iar de furii: 

— Mă, ţi-ai pierdut capul, mă!... Aici vorbeşti cu regele tău, nu 
cu fratele tău! Auzi sau n-auzi? Cu regele tău! 

— Rege? Ei fi tu rege la cine ei fi, dar la mine nu eşti decât un 
rahat! Mă p... pe un rege ca tine! Un golan şi un derbedeu! Asta 
eşti! Un golan care nu-şi mai încape în piele de fudulie! 

Nicolae îi mai spusese regelui de atâtea ori cuvinte grele, dar 
niciodată n-a folosit termeni atât de tari ca să-şi exprime 


sentimentele lui fraterne. Ameţit, regele rămase pironit în 
mijlocul camerei, şi nu-şi reveni decât numai după ce-l auzi pe 
Nicolae trântind uşa. In momentul acela se trezi în Carol întreaga 
lui demnitate regească. Mugind şi înjurând, apucă revolverul de 
pe birou şi se aruncă după Nicolae care se îndrepta cu paşi iuți 
spre scară. 

— Măgarule! urlă Carol. 

Şi trase un foc după el. Un țipăt de groază îl trezi. Cineva căzu 
jos. Dar nu era Nicolae, ci o femeie. 

— Ai rănit-o pe mama, banditule! strigă Nicolae, care se 
aplecă asupra maiestăţii sale Maria. 

Scos din minţi, Carol agită de departe mâna în care ţinea 
revolverul: 

— A, ce noroc ai... Tu... 

Dar din pricina valeţilor care, atraşi de zgomot, năvăliseră pe 
sală, trebui să-şi termine ideea în engleză: 

— „sun of a bitch! 

— Et ta soeur! îi răcni Nicolae în franceză, din acelaşi delicat 
îndemn la discreţie. 


x* 


Consiliul de coroană fu convocat de urgenţă. După 
doisprezece ani, mai toţi şefii politici adunaţi în 1926 sub 
preşedinţia regelui Ferdinand spre a-l lipsi pe Carol de drepturile 
lui de prinţ moştenitor, pentru că nu vroia să renunţe la femeia 
pe care o iubea, se adunau acum sub preşedinţia lui Carol, să 
lipsească pe prinţul Nicolae de drepturile lui de alteţă regală, 
pentru că nici el nu vroia să renunţe la aleasa inimii sale. 

Ministrul de justiţie făcu un scurt raport asupra situaţiei celui 
în cauză: 

— In octombrie 1931, principele Nicolae a contractat în 
comuna Tohani, judeţul Buzău, căsătoria sa cu femeia Maria 
Georgescu. Căsătoria a fost declarată nulă, întrucât a fost făcută 
împotriva prevederilor art. 13 din statutul casei regale. După 
şase ani, prinţul revine asupra hotărârii guvernului din 1931 şi 
vrea să-şi valabilizeze din nou căsătoria. S-au făcut diferite 
demersuri pe lângă principe. Dar toate au fost zadarnice. 
Intrucât hotărârea prinţului este irevocabilă, guvernul se vede 
obligat să aplice art. 13 din statutul casei regale, prin care 
principele încetează de a mai face parte din familia domnitoare 


şi decade din toate drepturile sale. Prin aceasta, principele 
pierde şi toate însărcinările pe care le deţine în armată. lată 
acum şi scrisoarea prin care prinţul ne face cunoscut că este 
decis să nu renunţe la soţia sa. 

Cum începu să citească scrisoarea, pe toţi capii politici ai ţării 
îi podidi plânsul. Plângea mareşalul Neaţă, plângea Crai-Voievod, 
plângea Arghir, plângea Aureanu, plângea Jugănaru... Dar mai 
sfâşietor decât toţi, plângea Carol. De ieri, de când s-a certat cu 
Nicolae, avea o mâncărime, pe cât de chinuitoare, pe atât de 
bine venită: plângea într-una. Plânse deci, în hohote, când trebui 
să ia cuvântul în consiliu. 

— Este fratele meu, zise el, şi-i sunt dator o recunoştinţă 
nemărginită pentru dragostea ce mi-a arătat-o, atât în anii mei 
de pribegie, cât şi după restauraţie... Aţi luat cunoştinţă de 
cuprinsul scrisorii lui. Sunt sentimente înalte din punct de vedere 
omenesc. Ca frate şi ca om, mi se frânge inima de durere. Dar ca 
rege, nu pot, nu-mi este îngăduit să mă arăt slab când este 
vorba de unul dintre ai mei. Ar fi să micşorez autoritatea pe care 
trebuie s-o aibă tronul. Rog pe scumpul meu frate să mi-o ierte. 
Dar de aci înainte, trebuie să-l şterg eu însumi, cu mâna mea, 
din lista familiei regale a ţării. 

Şi nemaiputând suporta atâta durere, fugi hohotind din 
camera de consiliu pe culoar, unde se ciocni nas în nas cu 
Nicolae. 

— Uită-te! îi zise Carol. Plâng! Mi-s ochii în lacrimi! 

Nicolae îl străpunse cu o privire plină de ură şi-i strigă: 

— Scarpină-te! 

Şi Carol se scărpină. 


XXII 


Împins de excesivele lui scrupule constituţionale, Carol se uită 
în calendar şi constată că opoziţia naţional-ţărănistă are 
dreptate: se împlinesc exact patru ani de când guvernează 
naţional-liberalii. Este limita maximă îngăduită de legi unui partid 
să stea la putere. Regele este obligat, aşadar, să demită pe 
liberali şi să întrebe ţara din nou care guvern i-ar face mai multă 
plăcere. Disciplinat, regele se supuse prevederilor constituţionale 
şi, după ce conccdie pe liberali, chemă la el pe şeful național- 
ţărăniştilor şi-l rugă să-i spună cinstit ce preferă: un nou guvern 
naţional-liberal, sau un guvern naţional-ţărănist? 

Jugănaru răspunse, pe cât de sincer, pe atât de spontan: 

— Din toate punctele de vedere, puterea se cuvine partidului 
naţional-ţărănist. Mai întâi... 

— Dragă Jugănarule, te rog! îl întrerupse Carol cu o privire 
directă şi caldă. Nu-i nevoie să-mi demonstrezi. Te cred pe 
cuvânt! Viitorul guvern va fi naţional-ţărănist. lată-ne, aşadar, 
acolo unde am vrut amândoi să ajungem: la un regim național- 
țărănist. Acuma, partidul dumitale, refăcut şi odihnit, îşi va putea 
da întreaga măsură a capacităţii sale. Vreau o guvernare 
naţional-ţărănistă lungă, pentru că sunt obosit de atâtea 


încercări... Prin urmare, Jugănarule, îţi iei toată răspunderea, da? 

— Mi-o iau, sire! 

— Splendid! zise Carol. Îţi mărturisesc că este pentru mine o zi 
mare. Voi avea, în sfârşit, la guvern, un partid închegat, puternic, 
pregătit, cu toate garanţiile posibile de seriozitate şi cinste. Va fi 
o guvernare care va rămâne în istorie, Jugănarule! 

Carol sclipea. Vorbind despre istorie, ştia că înscrie încă o 
pagină excepţională în istorie. In faţa lui stătea şeful unui partid 
de parveniţi mai vechi şi mai noi, băgaţi în toate trusturile şi 
cartelurile întemeiate în ţară după război, de englezi, de 
americani, de germani, de francezi, de italieni, de suedezi, de 
olandezi - şi împărţiţi în trei categorii. Două mai vechi: 
intransigenţii şi carolingienii - şi una mai nouă: caroberiştii. In 
categoria caroberiştilor intrau şi intransigenţii şi carolingienii. 
Toată pătura suprapusă naţional-ţărănistă era caroberistă, 
pentru că, fiind intransigentă, avea înclinații carolingiene. Acriţi 
de atâţia ani de opoziţie, furioşi pe conducerea partidului, 
decepţionaţi de atâtea înfrângeri, sensibili şi certăreţi, membrii 
cremei naţional-ţărăniste îşi trăgeau porecla de «caroberişti», de 
la vestita berărie «Carul cu bere», unde se adunau la un pahar 
cu bere, să-şi scoată ochii, să se înjure, să se provoace la duel, 
să se amenințe unul pe altul cu Skoda - numai pentru că regele 
nu se îndură să le dea puterea măcar pentru un an. Şi acest 
partid de  intransigenţi, caroberişti şi  carolingieni îşi iau 
răspunderea, prin Jugănaru, să dea ţării un guvern menit să 
rămână în istorie. 

— Sire, îl auzi Carol pe Jugănaru, ne simţim în stare să 
răspundem speranţelor pe care vi le puneţi în noi! 

— Jugănarule, să nu uiţi că trebuie să păstrăm încrederea 
ţărilor democratice... Libertate şi energie... Democraţie şi 
severitate... Aşa văd eu guvernarea naţional-ţărănistă! 

— Aşa o văd şi eu, sire!... De altfel, am şi adus cu mine 
programul nostru de guvernare. 

— Dă-i drumul! făcu entuziast Carol, care se aşeză să asculte 
mai bine. 

Jugănaru începu: 

— Intreaga acţiune de guvernare va fi călăuzită de ideea 
întăririi statului prin solidarizarea tuturor claselor sociale şi a 
tuturor categoriilor profesionale, muncitoare şi producătoare, în 
aceeaşi sforţare viguroasă de creaţiune şi producţiune, de 


propăşire generală şi de apărare a ţării. 

— Subscriu cu ambele mâini! făcu regele, care urmărea cu 
mult interes cele citite de Jugănaru. 

— Realizarea grabnică a unei ordine desăvârşite, bazată pe 
respectul legilor şi pe sancţionarea exemplară a oricărei abateri, 
atât din partea cetăţenilor cât şi a celor însărcinaţi cu paza 
legilor! 

— Subscriu cu ambele mâini! 

— Organizarea raţională a unei justiţii care, mai presus de 
toate, să asigure tuturor împărţirea dreptăţii, înlăturând orice 
abuz şi sancţionând repede orice vină. 

— Subscriu cu ambele mâini! 

Jugănaru, fără să-şi ridice ochii, făcu o scurtă pauză - apoi, 
continuă, silabisind fiecare cuvânt: 

— Inzestrarea armatei până la limita maximă a resurselor 
financiare ale ţării! 

Regele se ridică şi întinse mâna lui Jugănaru să-l felicite: 

— Jugănarule, dacă am greşit vreodată faţă de dumneata, te 
rog să mă ierţi! Eşti un mare patriot şi ţara trebuie să fie fericită 
că de azi înainte destinele ei vor fi în mâna dumitale... 

Dar Jugănaru, modest, făcu: 

— Sire, încă n-am isprăvit! 

— Nici nu trebuie! Din tot ce mi-ai citit până acum, îmi dau 
perfect seama că restul programului dumitale de guvernare nu 
poate fi animat decât de acelaşi înalt patriotim! 

— Sire, insistă Jugănaru, poate ar fi bine să ştiţi cele ce ne 
propunem în politica externă! 

— Ai dreptate! recunoscu regele. Politica externă este o 
problemă extrem de delicată şi merită toată atenţia. Spune! 

— În raporturile cu celelalte state, citi Jugănaru, se va urmări 
în primul rând consolidarea hotarelor ţării prin strângerea 
legăturilor cu aliaţii, prin urmărirea aceloraşi țeluri de pace, 
întemeiată pe respectul tratatelor în cadrul Societăţii Naţiunilor 
şi a securităţii colective, prin menţinerea de raporturi de bună şi 
sinceră vecinătate cu statele înconjurătoare şi prin strângerea 
relaţiunilor cu toate celelalte state de care ne leagă interesele 
noastre economice, fără a ne amesteca în disputele ideologice 
dintre ele. 

— Splendid! făcu regele. Fără a ne amesteca în disputele 
ideologice dintre ele!... Noi avem grijile şi nevoile noastre! De ce 


să ne mai amestecăm în disputele ideologice ale altora? Ei se 
ceartă, ei se împacă... treaba lor! Este, cu punct şi cu virgulă, 
convingerea mea. Incă o dată, sunt încântat că am găsit în 
dumneata un om cu care mă înţeleg atât de bine! Mai e ceva? 

— Nimic, sire! 

— N-ai de pus nicio condiţie? 

— Niciuna, sire! 

— Nici eu! zise regele. Deşi, de fapt aş avea... Precum ţi-am 
spus, vreau un guvern naţional-ţărănist tare. Dar, ca să fie tare 
cu adevărat, mi-ar place să-i văd din nou pe toţi național- 
ţărăniştii adunaţi sub acelaşi drapel naţional-ţărănist. Sunt? 

— Evident că sunt, sire! 

— Nu lipseşte nimeni? 

— Nimeni, sire! 

— De pildă, Crai-Voievod... 

Jugănaru păli. Regele vrea să i-l impună pe Crai- Voievod. Pe 
Crai-Voievod cu care nimeni din partid nu mai vrea să aibă de-a 
face! 

— Nu înţeleg, sire! zise, cu glas stins, Jugănaru. 

— De ce? întrebă regele, mirat. Nu văd întrucât ar fi nefiresc 
ca naţional-ţărăniştii să colaboreze cu naţional-ţărăniştii! Nu 
intră în vederile dumitale? Nu sunt copiii aceluiaşi partid? 
Chemaţi-l pe Crai-Voievod cu frontul lui românesc, daţi-vă mâna 
şi lucraţi împreună. 

— Dar Crai-Voievod are un program al lui! 

— Parcă dumneavoastră n-aveţi? 

— Sunt incompatibile, sire! 

— Ajustaţi-le! 

— Nu există niciun mijloc de înţelegere! 

Regele se ridică: 

— Trebuie să fie! Crai-Voievod este absolut indispensabil unei 
guvernări naţional-ţărăniste! 

— Indispensabil? 

— Aşa cum se aude, domnule Jugănaru: in-dis-pen-sa-bil! 

Jugănaru nu mai avea nevoie de nicio lămurire în plus: regele 
se ţine de farse, cu constituţia în mână. Nici gând n-are să-i dea 
sarcina de a alcătui noul guvern. L-a chemat ca să-şi bată din 
nou joc de el! Asta, după ce i-a făcut atâtea servicii nu numai 
când a fost la putere, dar şi în toţi anii aceştia de opoziţie şi după 
ce şi-a împins devotamentul până acolo încât a acceptat să 


defileze de 10 mai în pelerină de cavaler, ca să se strice lumea 
de râs pe socoteala lui! Şi acuma, uite recunoştinţă! 
Recunoştinţa lui Carol II, regele ţăranilor!... Dar toate-şi au un 
sfârşit. De data aceasta, gluma regelui Carol va fi pedepsită. 
Preşedinţia partidului naţional-ţărănist trebuie să treacă, efectiv, 
în mâna lui Dacu! Partidul naţional-ţărănist trebuie să fie de aci 
înainte intransigent! Să-l vedem atunci pe regele ţăranilor ce va 
mai spune! 

Incovoiat, cu ochii în jos, cu obrajii aprinşi parcă ar fi fost 
pălmuiţi, Jugănaru îşi smulse, penibil, cuvintele din gură: 

— Sire, daţi-mi voie ca înainte de a răspunde, să raportez 
comitetului meu executiv! 

— De acord! Dar repede!... Ţara nu poate sta fără un guvern! 


Într-o cameră de alături, Trişcă, fost până aseară prim 
ministru al ţării, aştepta să-i vină rândul la consultaţie. Ca să-i 
treacă vremea, citea rapoartele primite de la Belciug cu privire la 
activitatea acelui «Verein der  Auslandsdeutschen>» sau 
«Asociația germanilor din străinătate», care a început să facă 
mare agitaţie, mai cu seamă în Ardeal, în jurul asupririlor la care 
ar fi supusă minoritatea germană din România. «Asociaţia» 
susţinea că germanii din România nu sunt lăsaţi să se cultive în 
limba lor maternă şi că sunt lipsiţi de orice publicaţie germană. 
Prin aceasta, România calcă tratatul minorităţilor. Indignarea 
«Asociaţiei» îl îmboldi pe Trişcă să întindă, râzând, hârtia, lui 
Traian Săpunaru care-şi aştepta şi el rândul: 

— Citeşte!... Cică am călca tratatul minorităţilor! Noi îl călcăm 
şi Hitler îi ia apărarea! 

Traian Săpunaru citi şi-i răspunse lui Trişcă, mirat: 

— Şi ce ai vrea, domnule Trişcă? Să polemizezi cu Hitler pe 
chestia minorităţilor? 

Trişcă voi să-l asigure pe Traian că nici nu se gândeşte să 
polemizeze cu Hitler, dar un valet deschise uşa: 

— Domnul Trişcă! 

Regele îl aştepta nerăbdător: 

— Trişcă, Dumnezeu mi-e martor că m-am pus în regulă cu 
constituţia! Am stat de vorbă şi cu Jugănaru... Aşa că te-aş ruga 
să fii atât de bun şi să-ţi refaci guvernul îndată! 

— Cu alegeri? 

— Cu alegeri! Cum cere constituţia! 


— Sire, după constituţie, suntem tari! 88% din scaune vor fi 
ale noastre! 
— Aşa să-ţi ajute Dumnezeu! 


x 


Începuse să-şi facă toaleta de pe la patru după amiază şi la 
şapte încă nu isprăvise. Dulapul era deşertat şi costumele se 
lăfăiau pe divan, pe scrin, pe masă. Colecţia de cravate era 
aruncată, claie peste grămadă, pe jos. Zeci de perechi de 
pantofi, făceau munte lângă radiator. Cămăşile împodobeau 
toate fotoliile şi taburetele. Totuşi, omul nu se putea hotărî. 
Pipăia, se îmbrăca, se uita în oglindă - dar astăzi, nici oglinda nu 
era destul de încăpătoare să-l poată cuprinde. Se apropia, se 
îndepărta, se întorcea spre dreapta, se întorcea spre stânga... Un 
adevărat chin! Dar nu s-ar fi putut spune că chinul l-ar fi obosit, 
pentru că, după ce se văzu îmbrăcat, îşi mai turnă şi parfum. Un 
pic pe batistă... un pic pe mustață... câte un pic în ambele 
palme... astfel că, omul, după ce-şi aranjase o ţinută ameţitoare, 
începu să şi miroase în chip convenabil de ameţitor. 

Dar de ce ţinea să fie el atât de bine îmbrăcat şi bine 
parfumat? Făcea vreo meserie care-i cerea parfum şi eleganţă? 
După gulerul lui ţeapăn şi înalt, care-i dădea un aer de severitate 
rigidă, nu s-ar fi putut spune! Se ducea poate la vreo vedere? 
Posibil, deşi vârstă pe care i-o trăda faţa făcea puţin probabilă 
această eventualitate. Atunci avea un rendez-vous cu vreo 
femeie?... Rendez-vous cu o femeie? Pentru cei care nu ştiau 
cine e personajul, prezumția îşi avea un temei. Cei care-l 
cunoşteau, însă, ar fi râs. Rendez-vous cu o femeie?... Cine? 
Ăsta? Păi ăsta-i doar Dacu!... Dacu, fostul şi de câteva zile noul 
preşedinte al partidului naţional-ţărănist. Dacu intransigentul, pe 
care naţional-ţărăniştii, în mânia lor oarbă, l-au pus iar în fruntea 
partidului, pentru ca regele să ştie că au devenit şi ei 
intransigenţi ireductibili şi adepţi înverşunaţi ai politicii de şah la 
rege!... 

În acest caz, însă, de ce s-a îmbrăcat atât de elegant şi de ce 
s-a stropit cu atâta parfum domnul Dacu? 

Costumul şi parfumul intrau în planul de acţiune a partidului 
contra lui Carol, care trebuie silit să reintre în limitele permise de 
constituţie. Rendez-vous avea Dacu! Dar nu cu o femeie, ci cu un 
bărbat! Cu Aureliu Cziucziewicz, conducător de fapt, deşi 


neoficial, al partidului «Totul pentru ţară». Amândoi bărbaţii de 
stat îşi dăduseră întâlnire spre a stabili condiţiile unui cartel 
electoral. Pentru această întâlnire şi-a ales şeful partidului 
naţional-ţărănist cu atâta pedanterie costumul. Dar nu ca să facă 
o impresie bună asupra lui Aureliu, pe care-l cunoştea mai de 
mult şi cu care în decursul ultimilor ani avusese nenumărate 
întrevederi. Ci, ca regele să afle că pentru Dacu, o întâlnire, în 
aceste împrejurări grele, cu Aureliu Cziucziewicz, este o 
sărbătoare - care, prin consecinţele ei asupra evoluţiei dictaturii 
regale, se va înscrie printre marile sărbători naţionale... Toate 
forţele şi toate energiile trebuie concentrate împotriva dictaturii 
regale. Cu regele şi cu monarhia, Dacu n-avea nimic: 

— Trebuie să ştiţi, zicea el, că nimeni în ţara aceasta nu este 
mai ataşat ca mine sistemului monarhic constituţional. Sunt 
foarte puţini care să cunoască şi să aprecieze ca mine imensele 
calităţi ale suveranului. II iubesc din tot sufletul. Casa mea e 
plină cu portrete de-ale maiestăţii sale Carol Il... Atât rău cât 
doresc maiestăţii sale regelui Carol II, tot atât să-mi dea mie şi 
membrilor familiei mele, bunul Dumnezeu! 

Ceea ce combătea Dacu era numai dictatura regală. 

— Eu sunt democrat, proclama Dacu, adică sunt de părere că 
toate drepturile vin de la popor şi trebuie îndeplinite de popor. La 
noi, însă, cine e democrat, e declarat bolşevic şi comunist. Eu 
sunt democrat convins, dar sunt contra bolşevicilor. Eu am luptat 
contra comunismului şi o dată, în Ardeal, numai într-o singură zi, 
am arestat şase sute de comunişti. Adversarii noştri susţin că eu 
şi Jugănaru am fi bolşevici. Dar noi suntem pentru o democraţie 
naţională, sau, cum bine a definit-o Jugănaru, pentru o 
democraţie corijată. Masele nu judecă. Masele simt. Cred că 
pornind de la acest adevăr, vom putea stârni un curent pentru 
democraţia corijată. Astăzi stăpânesc curentele. Ele decid. 
Curente se nasc din anumite sentimente şi anumite necesităţi 
materiale. Dar necesităţile acestea reale, au mai puţină 
importanţă decât partea sentimentală. Avem două exemple: 
Mussolini a devenit stăpânul Italiei şi Hitler a devenit stăpânul 
Germaniei, exploatând această parte sentimentală. Hitler în 
Germania şi Mussolini în Italia, prin voinţa lor nestrămutată, au 
reuşit să trezească conştiinţa naţiunilor respective, ajungând la 
realizări invidiate de întreaga omenire. 

Domnul Adolf Hitler în Germania, prin felul cum a ştiut să-şi 


impună voinţa dârză, nu numai că şi-a salvat ţara de anumite 
curente care de care mai periculoase, dar a reuşit să 
concentreze asupră-şi atenţia lumii. Faptele lor le justifică azi cu 
prisosinţă existenţa şi noi, ca spectatori obiectivi, trebuie să-i 
admirăm... Mai mult: sunt de părere că şi poporul nostru român 
trebuie să facă la fel. Nu trebuie să cultivăm numai exigenţele 
materiale, ci să apelăm şi la demnitatea naţională, ca poporul să 
nu sufere o umilinţă naţională sau cetăţenească. Asta se cheamă 
democraţie corijată. Când este democraţie, viaţa de stat poate fi 
controlată de oricare cetăţean. Pe când dacă este dictatură, se 
adună cinci-şase oameni, de obicei venetici, despre care nu ştii 
de unde au venit - cum e la noi, unde nu contează națiunea, ci o 
camarilă condusă de o femeie străină de neam. Această femeie 
este apărată cu toate mijloacele statului. Este de datoria noastră 
să ne adunăm într-o falangă pentru a dobori aceste stări de 
lucruri, care în alte părţi au dus ţările la prăpăd. 

Spre a combate dictatura aceasta a veneticilor, Dacu vroia o 
alianţă cu Aureliu Cziucziewicz şi pentru încheierea acestei 
alianţe se întâlniră: el, în costumul lui confecţionat de vechea 
croitorie a aristocrației naţional-ţărăniste Şmilovici & Şmilovici şi 
Aureliu, în costum naţional. 

Discuţia istorică începu cu declaraţia lui Dacu: 

— Domnule Cziucziewicz, am putut constata, după atâta 
vreme de când te cunosc, că ai calităţi care se găsesc rar în 
viaţa noastră politică şi la conducătorii noştri politici: eşti un om 
sincer în acţiune, onest, consecvent şi tenace. Vrei să luptăm 
amândoi împotriva regelui, în alegeri? 

— Domnule Dacu, şi eu am putut constata că eşti un om 
sincer în acţiune, onest, consecvent şi tenace. De ce, dar, n-am 
lupta amândoi împotriva regelui, în alegeri? 

— Deci, luptăm? 

— Luptăm! 

— Dacă-i aşa, să vedem pe baza cărui program! făcu Dacu. 

— Aşa el zise Aureliu. Pe baza cărui program! 

— Să începem! făcu Dacu. Mai întâi politica externă. Eu sunt 
alături de marile democraţii ale occidentului, sunt alături de Mica 
înţelegere şi de înţelegerea balcanică şi sunt ataşat faţă de 
Societatea Naţiunilor. 

— Ba eu, replică Aureliu, sunt contra marilor democraţii ale 
Apusului, sunt contra Micii înţelegeri, sunt contra înţelegerii 


balcanice şi nu am niciun ataşament pentru Societatea Naţiunilor 
în care nu cred! 

— Atunci e perfect! exultă Dacu. Văd că ne înţelegem de 
minune... 

— Păi sigur că ne înţelegem! recunoscu Aureliu. 

— Mai departe! continuă Dacu, încurajat. In programul meu 
cer ca România să nu provoace Germania şi să nu aibă o 
atitudine ostilă faţă de Italia şi Rusia. 

— Ba nu, domnule Dacu! Ce-i aia: România să nu provoace 
Germania şi să nu aibă o atitudine ostilă faţă de Italia? Eu sunt 
categoric pentru o politică externă făţişă şi activă alături de 
Berlin şi de Roma - şi împotriva Rusiei. In patruzeci şi opt de ore 
după biruinţa mişcării legionare, România va avea o alianţă cu 
Germania şi Italia. 

— Admirabil! strigă Dacu entuziasmat dincolo de limitele 
obişnuite ale temperamentului său. Văd că ne înţelegem bine şi 
aici. 

— Păi sigur că ne înțelegem! 

— Apoi, domnule Aureliu, eu sunt împotriva revizuirii 
tratatelor! 

— Chestia cu revizuirea tratatelor este o invenție jidănească! 
zise Aureliu. Mişcarea mea n-a auzit încă până acum să se fi 
revizuit tratatele! Despre ceea ce nu este, nu se poate vorbi. 
Aşadar, eu nu sunt nici pentru, nici contra!... 

— Bun! făcu Dacu, care era atât de încălzit, încât simți nevoia 
să-şi dea cu pămătuful pe nas. Văd că ne înţelegem din ce în ce 
mai bine! 

— Păi sigur că ne înțelegem! 

— Eu, domnule Aureliu, sunt pentru democraţie şi contra 
dictaturii! 

— Şi eu, domnule Dacu, sunt contra democraţiei şi pentru un 
regim de dictatură legionară. 

— Atunci e cât se poate de bine, domnule Aureliu! făcu Dacu, 
întinerit. Înțelegerea o putem semna de pe acum, mai ales că, 
după opinia mea, singurul partid care ar putea salva ţara de 
desfrâu şi corupţie este partidul meu, naţional-ţărănist. Ţara, de 
altfel, este cu mine. Toată ţara este cu mine! 

— Nici nu încape discuţie că putem semna cartelul imediat. 
înţelegerea dintre noi este deplină, mai ales că, după opinia 
mea, singurul partid care ar putea salva ţara de desfrâu şi de 


corupţie este partidul meu legionar. Ţara, de altfel, este cu mine. 
Toată ţara este cu mine! 

Semnară pactul electoral şi se despărţiră, amândoi tulburaţi. 

— Domnule Aureliu, zise Dacu, strâng mâna singurului om 
politic sincer în acţiune, onest, consecvent şi tenace, din toată 
ţara românească. 

— Domnule Dacu, făcu la rândul său Aureliu, strâng mâna 
singurului om politic sincer în acţiune, onest, consecvent şi 
tenace, din toată ţara românească. 

In seara aceea, Dacu nu se culcă până nu dădu ţării explicaţii 
de ce a făcut cartel cu legionarii: 

— Pentru că dorim să asigurăm curăţenia alegerilor, care ar 
trebui să însemne şi să fie o mare sărbătoare, iar nu un prilej de 
corupţie şi umilire sufletească a cetăţenilor. Noi suntem 
democrați, noi apărăm democraţia. Dorim să salvăm ţara de 
pericolul dictaturii care o ameninţă. 


x 


În ziua alegerilor, Carol urmări cu încordare operaţiile. De o 
parte lupta partidul naţional-ţărănist, în cartel cu liberalii lui 
George şi cu legionarii - iar de alta, liberalii de la guvern în cartel 
cu Crai-Voievod. Celelalte douăzeci şi ceva de partide prezentau 
un interes mult mai mic, pentru că şansele lor în alegeri erau 
aproape inexistente. In general, era linişte. Lucrul păru foarte 
ciudat regelui, care-l întrebă pe Trişcă la telefon: 

— Ce-i liniştea asta? 

— Sire, opoziţia se teme... şi se ţine prudentă! 

— Totuşi, nu cumva este prea multă linişte? 

— Nu, sire! Este atâta cât trebuie. 

intre rapoartele telefonice pe care le primea, Carol îşi făcu 
munca cea de toate zilele: citea şi semna hârtii, făcea declaraţii 
şi consolida restauraţia. Azi, o consolida cu Beliotis. Afacerile lui 
Beliotis erau în plină prosperitate. Firma engleză Wickers- 
Armstrong, unde mare acţionar era Schnitt, a încheiat o 
convenţie cu firma cehoslovacă Skoda: Wickers se retrage de la 
uzinele Reşiţa, conduse de Schnitt, şi cedează locul uzinelor 
Skoda. Skoda, în legături de afaceri cu Beliotis, deschide un 
câmp larg lui Beliotis la Reşiţa. Beliotis, prins de vârtejul 
imaginaţiei şi spiritului său de iniţiativă, a venit azi la rege să-i 
propună o nouă afacere: o uzină de tunuri la Zărneşti, lângă 


Braşov. 

— Imi trebuie un miliard trei sute de milioane, sire! 

Carol avea pentru Beliotis o afecţiune care creştea ori de câte 
ori acesta venea să-i propună ceva care ar putea contribui la 
alinarea suferințelor neamului: un miliard trei sute de milioane! 
Asta înseamnă... Carol îşi făcu calculul mintal, cu rapiditatea 
omului obişnuit să primească viaţa prin prisma procentelor, şi 
afacerea i se păru oarecum acceptabilă: 

— Dragă Beliotis, voi căuta să fac tot ce pot, ca să nu las ţara 
fără o fabrică de tunuri. Dar să ştii că nu-mi place de loc ce mi se 
spune în chestia tratamentului pe care-l aplici muncitorilor din 
uzinele dumitale, aşa că mă gândesc dacă nu fac cumva o 
greşeală dându-ţi voie să deschizi încă o fabrică. 

Beliotis era obişnuit cu trucul: grija regelui pentru muncitorii 
lui îl va costa încă un 10%. Totuşi, luptă să mai rupă ceva din 
plusul acesta: 

— Sire, dar muncitorii mei sunt foarte bine trataţi. Au tot ce le 
trebuie!... Au... 

— Un moment, Beliotis, un moment!... Uite aici câte memorii 
ai primit tu de la ei... şi uite aici câte plângeri a primit ministerul. 
Nu-i laşi să se organizeze în sindicate, le dai salarii că abia au cu 
ce-şi ţine sufletul, îi sileşti să lucreze câte zece-douăsprezece ore 
pe zi, îi denunţi că ar fi bolşevici, îi concediezi fără niciun motiv... 
Nu se poate, dragă Beliotis! Noi trăim într-o ţară democratică, 
avem constituţie, avem legi, avem o justiţie, trebuie să avem şi 
niţică omenie!... Ce? Vrei să-i faci bolşevici? 

— Sire, că ei sunt nemulţumiţi, asta nu-i nicio dovadă! Doar n- 
or fi vrând să împart averea cu ei! 

— Nu se ştie, nu se ştie! zise Carol cu ochii în gol. Nu vezi şi 
dumneata ce se petrece pe lume? Mergem cu toţii spre 
bolşevism! 

Beliotis se dădu bătut: regele era neînduplecat. Nu vroia să 
facă nici cea mai mică reducere. 

— Bine, sire, voi încerca să-i liniştesc! 

— Nu încerca să-i linişteşti, ci linişteşte-i! 

Rămas singur, regele citi cu interes comentariile presei 
franceze în jurul vizitei pe care Delbos, ministrul de externe al 
Franţei, o făcuse în urmă cu o săptămână, la Bucureşti. Gazetele 
franceze erau entuziasmate de primirea făcută lui Delbos de 
către lumea politică românească şi în special de către regele 


Carol Il. De ambele părţi, au curs cuvinte istorice. Noi şi Franţa... 
Franţa şi noi... Surori latine... Sora noastră mai mare Franţa... 
Sora noastră mai mică România... Bucureştii, un mic Paris al 
orientului... Parisul, un mare Bucureşti al occidentului... şi aşa 
mai departe. 

La banchetul de adio, Delbos a găsit ceva nou: 

— România este o prelungire a Franţei! 

Dar nici regele nu i-a rămas dator. 

— Franţa, a zis el, este o prelungire a României! 

Şi Delbos a plecat din ţară, grăbit să transmită Franţei 
rezultatele muncii lui diplomatice din România. Erau strălucite. 
Regele i-a dat absolut toate asigurările posibile că orice s-ar 
întâmpla, România va continua să rămână alături de Franţa. 

In toiul lecturii, Mateescu aduse regelui o telegramă din 
Maglavit: nevasta lui Petrache Lupu a născut un băiat. 

— Bun! zise el lui Mateescu. Trimite-i o telegramă nerodului! 
Vreau ca băiatul lui să se numească Mihai! Şi puneţi-i la uşă, în 
loc de zece jandarmi, douăzeci... Şi-un telefon! 

Mateescu râse: 


— Un telefon? 
Carol îi răspunse foarte serios: 
— Nu râde!... li trebuie!... Poate-l cheamă moşu la telefon! 


Mateescu nu mai râse. 

Arghir sosi la palat să protesteze că nimeni nu votează cu el. 

— Sire. E o barbarie! De vină-i Trişcă! Cum se poate, sire? 
Eu... 

— Domnule profesor, îi zise regele, aicea-i chestie de cifre! 
Lasă cifrele pe seama celor care se pricep! 

Cuvintele regale îl liniştiră pe deplin pe Arghir care vorbi, 
deodată calm: 

— Sire! Ţi-am adus o veste mare! Facultatea de litere a 
acordat măriei tale titlul de «doctor honoris causa» pentru 
merite oratorice... 

— Mulţumesc, domnule profesor! 

— Nu, sire! Aici trebuie să mărturisesc că n-am avut noroc. 
Ideea aceasta genială s-a nimerit s-o aibă un idiot! 

— Care? 

— Drăgan! 

— Ce vorbeşti? 

— Regret din inimă, sire! Şi-l invidiez! în schimb, te-am propus 


la facultatea de istorie, ca «doctor honoris causa» în ştiinţele 
istorice! 

— N-am s-o uit niciodată, domnule profesor!... Şi pe la Paris ce 
se aude? 

Arghir, care se întorsese cu o zi înainte de alegeri de la Paris, 
răspunse: 

— Le-am vorbit, sire, tare şi fără înconjur. Rusia rămâne Rusia. 
De aceea, noi nu trebuie să facem nicio alianţă cu ea. Şi dacă 
Franţa încearcă să ne-o impună, rupem cu ea. Nouă ne trebuie 
relaţii directe cu Anglia, care va mai avea, timp de câteva 
decenii, un rol hotărâtor în lume. 

— Dar Franţa ne înarmează! zise regele, prevenitor. Englezii 
ne-ar înarma? 

— Poate! 

— AŞ fi curios s-o văd! 

Conversaţia fu întreruptă de telefon. 

— Alo! strigă Carol. Cine e? A, Vancea!... Da!... Cât, cât?... 
Cum? Numai atâta?... Şi ei?... Da!... Şi?... Cuuum?... N-am auzit 
bine!... Vorbeşte mai tare!... Nemaipomenit!... Dezastru complet, 
prin urmare! 

Tonul şi ochii regelui reflectau o satisfacţie atât de intensă 
încât Arghir credea să afle şi el ce veşti bune îi dă Vancea lui 
Carol. 

— Dezastrul cui, sire? îl întrebă el pe rege, cum îl văzu că 
pune telefonul în furcă. 

— Al guvernului! 

— Al guvernului? făcu Arghir uluit. O fi vreo greşeală. 

— Nicio greşeală! Trişcă n-a întrunit nici măcar cele 40% 
reglementare. Abia a atins 37,5%. 

— Dar e ceva de necrezut, sire! De când e ţara asta ţară 
românească şi de când sunt alegeri la noi, nu s-a mai pomenit ca 
un guvern să nu întrunească majoritatea de voturi care-i trebuie. 

— Totuşi, uite!... Liberalii n-au întrunit! 

Arghir, însă, nu părea prea dezolat. 

— Nu-i nimic! încercă el să-l consoleze pe rege. Dacă n-au 
întrunit, vor întruni. Până mâine dimineaţă mai e timp... Tot nu 
ştie nimeni! 

Regele se încruntă: 

— Dar ştiu eu! 

Nu vorbise răstit, totuşi destul de apăsat ca să-l facă pe Arghir 


să priceapă că mai presus de toate există un Dumnezeu şi o 
constituţie. 

— Sire, făcu Arghir cu capul şi mai aplecat pe umăr, n-am 
crezut nimic rău! 

Regele îşi reluă îndată aerul binevoitor de mai înainte: 

— Domnule profesor, aş fi cel din urmă să-ţi atribui vreo 
intenţie rea. Cred, însă, că tocmai dumneata, mai mult decât 
oricare altul, trebuie să ştii că în ţara românească alegerile sunt 
libere şi că votul e sfânt. Liberalii au pierdut, pentru că aşa a vrut 
ţara. Ţara îi trânteşte... numai ţara... Ţara nu-i vrea! Cu 37,5% 
liberalii nu pot avea pretenţia să guverneze. 

Arghir îşi încleştă degetele pe servietă: 

— Sire, prin urmare îi înlăturați pe liberali! 

— lţi repet, domnule profesor: nu eu, ci ţara! 

— Şi-i înlocuiţi... cu cine? 

— Cu Caţă şi Traian Săpunaru! 

Un sughiţ, greu reprimat în gâtlej, umplu de lacrimi ochii 
ilustrului profesor: 

— Dar ei... câte voturi au căpătat? 

— 9%. 

Numai nemărginita lui dragoste pentru acest rege tânăr şi 
vesel, îl ajută pe Arghir să-şi înăbuşe, decent, amărăciunea. 
Deşertat de orice vlagă şi de orice ambiţie. Arghir se ridică, şi 
abia mai având puterea să se încline în faţa regelui, îi zise, trist 
şi respectuos: 

— Să dea Dumnezeu să fie bine! 


x 


Când domnul profesor Caţă Coroiatu, vicepreşedinte al noului 
guvern şi ministru de stat fără portofoliu, intră în sala de şedinţe 
a consiliului, toţi ceilalţi miniştri mai mici se înşirară pe două 
fronturi şi-l salutară cu salutul roman national-creştin: 

— Izbânaă! 

De două zile de când a venit la putere, Caţă numai asta aude: 

— Izbânaă! 

Toţi îi strigă: 

— Izbânaă! 

Până şi tinichigiul Goldman, vechiul lui prieten tinichigiul 
Goldman, şi rabinul Şapira, marele lui învăţător întru cele 
ebraice, şi Finkelştein, furnizorul lui de mobile, şi Leibovici şi 


Şmilovici şi Herşcovici, chiriaşii lui din imobilul de pe strada 
Ştefan cel Mare, i-au strigat ieri, la laşi, emoţionaţi: 

— Ghivolt! Izbândă! 

Ai dracului harhări! In toate se bagă! Până şi în triumful lui! Ce 
şmecherie o mai fi punând ei la cale cu Cahalul lor, dracu ştie!... 
Dar acu n-are timp de ei. Acu trebuie să se bucure cât poate de 
acest mare moment naţional! Cincizeci de ani de luptă!... Câtă 
răbdare, câte jertfe, câtă energie şi inteligenţă cheltuite în aceşti 
cincizeci de ani, până a învins! Dar încă o dată s-a dovedit că nu- 
i nimeni profet în ţara lui. Mai întâi ideile lui au învins în 
Germania, prin apostolul său, Hitler - şi numai după cinci ani, 
ţara i-a spus: Ai dreptate! Dacă ideile tale au putut salva de la 
pieire poporul german, cu atât mai uşor ar putea să mă salveze 
pe mine! lzbândă!... Şi izbânda a venit! Şi încă ce izbândă! 
Numai ce a fost ieri la laşi!... Cu tot viscolul, mii de creştini 
adevăraţi au venit să-l salute pe mântuitorul lor, Caţă! A fost 
ceva măreț! S-au speriat toţi jidanii! Rapidul, din ordin, a venit cu 
întârziere, ca să scoată sufletul celor care se înghesuiau pe 
peron. Apoi, când s-a apropiat de gară, trenul a început mai mult 
să se târâie şi locomotiva să pufăie alene, ca şi cum ar fi spus: 

— Răbdaţi, răbdaţi, până o să-l vedeţi pe mântuitorul vostru, 
pentru că şi el a răbdat destul! 

Apoi, deodată s-au aprins două sute de făclii şi au izbucnit 
uralele: 

— Ilzbândă! Ura! Trăiască Caţă al nostru!... 

Nu s-a strigat «jos jidanii». Consemnul a fost sever: să nu se 
spurce această zi mare, cu cea mai mică aluzie la jidani, în 
numele cărora a venit la putere. Caţă, din tren, lăcrima. Dar şi 
mai mare a fost bucuria lui, când s-a dat jos din tren şi s-a văzut 
între batalioanele lui de asalt. Ce mulţi sunt, doamne! Şi ce 
disciplinaţi... 

— Tase, îi şopti el fiului său, de unde atâţia lăncieri... Şi cum 
de ştiu să stea în front atât de frumos! 

— Papă, i-a răspuns Tase, din ordinul regelui, comandantul 
regimentului 13 mi-a împrumutat soldaţi. Uniforme am avut! 

Mândru, Caţă şi-a trecut batalioanele de asalt în revistă, apoi 
le-a vorbit: 

— Toată lumea să aibă încredere în partidul naţional-creştin 
de sub conducerea... 

Caţă se înecă - pesemne de la fumul de ţigară al unui şef 


lăncier, sau din pricina vântului - dar se linişti, şi continuă: 

— ...de sub conducerea lui Traian Săpunaru, căci vom merge 
pe calea cea dreaptă. Situaţia ţării e critică. Dar cât timp... 

Se înecă iar Caţă din pricina fumului sau vântului, dar fu peste 
puterile lui şi strigă iute: 

— Cât timp eu... eu voi sta unde sunt, voi realiza programul 
meu... 

Acasă, Caţă îşi regăsi optimismul, când doamna Coroiatu îl 
îmbrăţişă şi-i spuse cu glas tremurat: 

— Alecule, nu-mi pare rău de loc că m-am măritat cu tine! Să 
fii soţie de vicepreşedinte de consiliu de miniştri şi mamă de 
ministru, face să aştepţi şi o mie de ani! 

— Izbânadă! i-a răspuns Caţă, după care s-a dus, chipurile, să 
se spele, dar de fapt să-şi ascundă lacrimile de necaz şi ruşine, 
că după cincizeci de ani de luptă, el nu-i decât vicepreşedinte al 
programului său - în timp ce preşedinte este un pungaş ca 
Traian Săpunaru, o lichea ca Traian Săpunaru, un jidovit ca 
Traian Săpunaru... Uite-l că a venit şi tâlharul de Traian 
Săpunaru! 

Indată după Caţă, intră în sala consiliului de miniştri şi Traian 
Săpunaru. De când a fost numit prim ministru, Săpunaru nu mai 
trăia: visa!... Atât de mult îl ameţise izbândă, încât nici astăzi, 
după două zile, dacă cineva l-ar fi somat, cu revolverul la ureche, 
să-i spună din cine se compune lista miniştrilor pe care i-a 
înmânat-o regele în momentul când l-a însărcinat să formeze 
guvernul, n-ar fi putut da niciun răspuns. Numai un nume - unul 
singur - îi rămăsese agăţat de memorie, pentru că era singurul 
care-i tulbura bucuria: Robert Cernescu. Ce caută în guvern 
acest Robert Cernescu, vechi naţional-ţărănist, fost mâna 
dreaptă a lui Jugănaru, cel mai colţos adversar al partidului 
liberal, nu putea pricepe Traian Săpunaru. Regele nu l-a 
informat, el nu i-a cerut-o - şi lucrurile au rămas nelămurite. De 
aceea şi spunea, în dreapta şi în stânga, oamenilor lui de partid: 

— N-am de dat nicio explicaţie. Din înalt ordin! Cernescu este 
Cernescu!... Respect şi atenţie! Din înalt ordin! 

— Dar generalul Antonescu? Ce caută unul ca ăsta printre noi? 
Nu-l ştie vodă că-i un simpatizant al lui Aurică? 

Intrebarea îşi căpătase răspunsul chiar de la rege: 

— Traiane! ŢI-l dau pe Antonescu la ministerul de război, ca un 
cadou! Sunt mulţumit că am putut să-l smulg din braţele 


legionarilor. Poartă-te bine cu el! 

Traian Săpunaru era un om prea bine crescut să mai pretindă 
regelui său şi alte explicaţii. De altfel, ar fi fost de prisos, 
deoarece pe Traian, componenţa guvernului îl interesa prea 
puţin. Pe el, fire dinamică, îl preocupau faptele. Acţiunea! luţeala 
în hotărâre şi aplicare! 

Salută neglijent pe ceilalţi miniştri care-l primiră cu salut 
roman şi urale şi se îndreptă iute spre scaunul lui, se aşeză iute, 
se uită iute la ceasornic, îl băgă iute în buzunar - îşi ridică iute 
ochii, dar îşi aminti iute că regele încă n-a sosit - şi se muie 
dintr-o dată. N-avea ce face! Şi începu să se uite ceva mai 
încetişor împrejur, să vadă cam din cine se compune guvernul pe 
care-l prezidează. A! Caţă!... Caraghiosul ăsta bătrân i-a ieşit cu 
totul din minte!... Şi ăsta, cine-i? Parcă e Tase!... Exact!... Tase 
beţivul, feciorul lui Caţă!... Ministru al muncii!... Bun ministru!... 
Va munci pe la toate cârciumile din ţară, fără parale! Şi celălalt! 
... Gogu Elefterie!... A intrat şi caricatura asta în guvern. La ce? 
La justiţie? Dar parcă se lăuda Stănescu că vine el la justiţie! 
Atunci, cum? 

Curios, îi făcu semn lui Gogu Elefterie să se apropie: 

— La ce ai fost numit, dragă? La justiţie? 

— Nu! La externe! 

Traian Săpunaru se linişti! La externe, da! Aşa se explică! 
Pentru că pe Stănescu îl cunoaşte de mult! Ştie că nu este un 
lăudăros... 

Până aici putură să meargă investigaţiile lui Traian Săpunaru 
asupra identităţii miniştrilor săi, pentru că în uşă apăru regele. În 
saluturi romane şi urale prelungi, regele fu condus de întreg 
guvernul până la scaun. Grav, regele se aşeză în capul mesei şi 
dădu cuvântul lui Traian Săpunaru: 

— Domnul prim ministru ne va face raportul asupra situaţiei 
din ultimele două zile. 

Primul ministru începu: 

— Sire, domnilor miniştri, n-am obiceiul să-mi pierd vremea cu 
cuvinte inutile. Acuma nu se mai cer vorbe, ci fapte. Vă voi 
comunica, deci, domnilor, ce a făcut guvernul în aceste două 
zile. Incep!... Am suprimat ziarul Democratul român, care 
otrăvea conştiinţa română şi creştină a neamului... Am anulat o 
sută douăzeci de permise de liberă circulaţie pe C.F.R. unui 
număr de o sută douăzeci de jidani, zişi gazetari şi în felul acesta 


am realizat pentru buget un beneficiu material important şi am 
dat poporului un sentiment de siguranţă morală. Am pus în 
studiu grabnica rezolvare a problemei comisiilor pe care 
guvernul va trebui să le numească la întreprinderile străine. Am 
pus în studiu revizuirea cetăţeniilor. Am pus în studiu 
românizarea întreprinderilor. Am pus în studiu ieftinirea sării. Am 
pus în studiu ieftinirea gazului. Am pus în studiu ieftinirea 
motorinei. Am pus în studiu ieftinirea zahărului. Am pus în studiu 
ieftinirea sticlei... Am pus în studiu ieftinirea pielei. Am pus în 
studiu repararea şoselelor. Am pus în studiu anularea pedepselor 
date pentru toate delictele silvice. Am pus în studiu înlesnirea 
fabricării ţuicii. Am pus în studiu... 

O jumătate de oră i-a trebuit primului ministru ca să poată 
epuiza bilanţul a tot ce a făcut guvernul numai în primele lui 
patruzeci şi opt de ore de existenţă. Miniştrii se uitau unul la 
altul şi se minunau cât de dinamici au putut fi ei sub conducerea 
lui Traian Săpunaru. 

După ce isprăvi cu realizările, Traian Săpunaru îşi ridică glasul 
şi încheie, patetic, cu un ochi spre Dumnezeu şi cu unul la rege: 

— Clipa e solemnă pentru mine. Nu mă socotesc biruitor. Sunt 
cel mai hărțuit om din România, dar voi rămâne în picioare, 
neclintit şi ferm, drept şi fără şovăire, susţinut de o mare 
elevaţie morală la postul meu, fiindcă Dumnezeu, prin rostul 
regelui Carol al II-lea, a vrut ca eu să pun mâna pe inima acestui 
popor, să-i ridic greutăţile de pe piept şi să-i uşurez respiraţia. 

La ultima frază, pe rege îl apucă o asemenea mâncărime, 
încât începu să se scarpine cu frenezie, fără să-i pese prea mult 
că se află în consiliu. Toţi miniştri, zguduiţi de lacrimile care-i 
curgeau şiroaie din ochi, săriră la regele lor, cu respect, dragoste 
şi solicitudine: 

— Sire, vă putem ajuta cu ceva? 


* 


Corespondenţii străini băteau scările palatului într-un du-te- 
vino fără oprire. Regele, amabil şi neobosit, dicta declaraţii şi se 
bucura când vedea că jurnaliştii îi interpretează just gândurile. 
Toţi îl întrebau: 

— Dictatură? 

Regele nu se pripea cu răspunsul. Cugeta câteva clipe, apoi îşi 
alegea cuvintele, parcă ar fi fost pus pentru întâia oară în faţa 


acestei întrebări. 

— Nu ştiu ce credeţi prin dictatură. Fiindcă acest cuvânt nu 
poate avea peste tot unul şi acelaşi înţeles, într-o ţară poate 
însemna ceva şi în altă ţară, altceva. Ca şi democraţia. O 
aplicare poate avea democraţia la noi şi cu totul altă aplicare 
poate avea în Anglia, unde condiţiile politice sunt altele. 

— Totuşi, faptul că aţi chemat la putere un partid fascist... 

— Vă-nşelaţi! Prin aceasta, am făcut un act pur democratic. 
Este incontestabil că la noi, în România, sentimentul public tinde 
spre naționalism. A fost, prin urmare, mai potrivit cu sentimentul 
public să chem la putere un partid mai naţionalist decât 
celelalte. In alegerea mea nu m-am călăuzit după ceea ce se va 
spune în alte părţi, ci numai după nevoile naţionale... Cum poate 
fi vorba de un regim fascist, când, pentru noile alegeri fixate de 
guvernul meu pentru începutul lui martie, se pregătesc de pe 
acum nouăsprezece partide? 

— Dar în politica externă va interveni vreo modificare? 

— Nicio modificare! S-ar putea cel mult spune că România şi-a 
dobândit prieteni noi, fără a micşora importanţa celor vechi. 
Cred că n-are nicio rațiune să ni se reproşeze simpatiile pentru 
Mussolini. Suntem fraţi latini!... Eu personal iubesc Italia şi-l 
admir pe Mussolini. 

— Dar Hitler? De ce domnul Traian Săpunaru, înainte de a fi 
numit prim ministru, s-a dus de câteva ori în audienţă la Hitler? 

— De ce nu? E foarte normal. Prima datorie a unui om politic 
este să aibă legături cu toată lumea. Şi apoi, de ce România şi-ar 
mărgini numărul prieteniilor ei? Noi cu Germania suntem în 
relaţii de prietenie, pentru că între noi şi Germania există un 
foarte puternic curent de schimburi economice şi la Berlin există 
multă bunăvoință pentru a le aranja cât mai bine. Asta e tot! 
Aşadar, din acest punct de vedere nu este niciun motiv de 
îngrijorare. lar dacă acţiunile mele iau un caracter oarecum 
dinamic, asta vă rog s-o atribuiţi faptului că sunt soldat şi că 
aparţin familiei Hohenzollern-ilor, care au fost toţi soldaţi. Sunt 
soldat şi organizator. Şcoli, cultură fizică, sport, sănătate, 
aceasta-mi place să organizez. 

— Şi dacă n-aţi fi rege? 

— Cred că aş fi un bun profesor! 

Şi încheia cu fiu-său: 

— Fiu-meu e acuma sublocotenent, dar continuă să-şi vadă de 


liceu. Clasa lui are astăzi şase elevi, care fac parte din toate 
clasele sociale: unul e fiu de ministru, altul fiu de industriaş, al 
treilea fiu de ofiţer, al patrulea e fiu de sas, al cincilea e fiu de 
văduvă şi al şaselea e din Transilvania... îl pregătesc să fie rege! 
E o meserie foarte pasionantă! Pot să vă spun sincer că mă simt 
fericit că sunt rege! 

Nici Traian Săpunaru nu se simţea mai puţin fericit că era prim 
ministru. Corespondenţii străini treceau şi pe la el şi plecau din 
cabinetul lui mai tineri decât au intrat - ceea ce se resimțea, de 
altfel, în tot ce trimiteau ziarelor lor. Astfel, presa italiană spunea 
că guvernul şi-a început viaţa cu acte de energie bărbătească, 
sub conducerea bărbătească a marelui bărbat de stat Traian 
Săpunaru. Presa germană spunea că Germania urmăreşte cu 
simpatie evoluţia bărbătească a României, sub conducerea 
bărbătească a eminentului bărbat de stat Traian Săpunaru. lar 
presa anglo-franceză spunea că România face paşi bărbăteşti pe 
linia unei politici de bună înţelegere cu toată lumea, sub 
conducerea bărbătească a distinsului bărbat de stat Traian 
Săpunaru, om de un patriotism fără compromis. 

Singurul nefericit în toată afacerea aceasta era Caţă Coroiatu, 
care, când citea cele ce spunea presa străină depre preşedintele 
său de consiliu, se îngălbenea şi făcea spume la gură. 

— M-aş fi mirat să fi fost altfel! striga el cât mai piţigăiat cu 
putinţă, când era singur cu fecioru-său Tase. Un jidovit ca el, 
cum să nu fie bine cu presa jidovită? 


x 


Primele treizeci de zile de guvernare naţional-creştină fură 
cheltuite cu mare folos în sărbătorirea triumfului. Erau atât de 
dese sărbătoririle, încât zilele de sărbătoare luară locul zilelor 
obişnuite de lucru. Fiecare ministru îl sărbătorea pe altcineva: 
Caţă pe Traian, Traian pe Caţă, Gogu pe Caţă şi pe Traian, Tase 
pe Gogu, Gogu pe Tase... De prea multe sărbătoriri, amploiaţii 
de stat nu mai lucrau, şcolile nu mai funcționau, trenurile nu mai 
circulau, impozitele nu se mai încasau, venituri în casa statului 
nu mai intrau - şi legionarii se bucurau. Favorizaţi de acest regim 
de banchete, puteau să-şi vadă de propaganda lor, nestingheriţi. 
Lozinca lor nu mai era: «Omul şi pogonul», ci «Sufletul şi 
hectarul». 

— Ei, domnule Săpunaru! îl luă Arghir, într-o seară, la rost pe 


Traian Săpunaru, în curtea palatului. Cam ce i-ar putea împiedica 
pe adversarii dumitale să-şi ia o lozincă şi mai mărinimoasă? De 
pildă: «Viaţa şi moşia»! 

— Naţia e bolnavă moral! reflectă, trist, Traian. 

— Constatarea asta lasă-ne pe noi s-o facem. Dumneata ai 
fost chemat să guvernezi pentru că eşti grozav. Să te vedem. 
Aşa că mai slăbeşte-ne cu filosofările astea ieftine şi acţionează! 

— Aşa fac, domnule Arghir! Dar n-am destui jandarmi! 

— Jandarmi? Cu jandarmi poate oricine. Intrebarea e: ţara! 

— Ţara e cu mine, domnule Arghir! 

— Cu 9%? 

— Care 9%, domnule Arghir! Asta a fost în opoziţie: 9%!... S- 
au dus vremurile alea, domnule Arghir! Azi avem 99%! 

Arghir nu mai putea scoate o vorbă. Avea dreptate Traian 
Săpunaru! Inainte de sărbătoriri, în cursul sărbătoririlor, după 
sărbătoriri, venea lumea la el să i se roage în genunchi s-o 
primească în partid. S-au mai văzut până atunci mari migraţiuni 
de «<fripturişti» şi «aviatori» de la un partid guvernamental 
concediat, către un partid opoziţionist chemat la putere. A mai 
trăit însuşi Traian Săpunaru, atât în 1920, ca ministru al artelor 
în primul guvern Neaţă, cât şi în 1926, ca ministru de interne al 
celui de-al doilea guvern Neaţă, satisfacția cu adevărat 
dumnezeiască de a se putea uita de sus, de pe culmile 
ameţitoare ale scaunului său ministerial, la toată vermina 
aceasta  dezgustătoare care umple celelalte partide de 
guvernământ, la toţi politicienii aceştia untdelemnoşi şi la toţi 
trepăduşii acestor politicieni, care încă nu şi-au rumegat bine 
fructul hoţiilor lor de la guvern, cum se târau la picioarele lui să-i 
cerşească onoarea şi bucuria de a-i primi sub acoperişul lui. Şi el, 
generos, îşi înfrângea greaţa, uita şi-i primea. Fenomenul, deci, 
nu-i era străin lui Traian Săpunaru. Dar nimeni n-a mai văzut 
până azi un asemenea iureş. Guvernul stătea pe la restaurante şi 
închina pahar după pahar în cinstea maiestăţii sale, a lui Traian, 
a lui Caţă, a lui Tase - şi partidul creştea, văzând cu ochii, ca un 
cozonac gigantic, în cuptorul încins al credinţei naţional-creştine. 
Liberali, naţional-ţărănişti, conservatori, toţi aveau o singură 
ţintă: să fie primiţi în partidul lui Traian Săpunaru. Şefi de 
organizaţii, deputaţi, senatori, ofiţeri superiori, înalţi magistrati, 
pavau cu spinarea lor drumul lui Traian Săpunaru: 

— Coane Traian, toată viaţa mea am fost cu dumneata. Poţi să 


mă dai pe uşă afară... că eu tot viu înapoi, să ştii, pentru că 
numai cu dumneata putem salva ţara! 

Nu se lăuda, prin urmare, Traian Săpunaru în deşert. Avea 
temeiuri puternice să afirme că ţara este cu el şi să fie convins 
că, în alegerile apropiate, îşi va putea asigura cu uşurinţă cele 
40% din voturi. Ce 40%?... 40% e floare la ureche! Va căpăta cel 
puţin 60%... 70%... 80%... 90%... atât de destrămată şi speriată 
e opoziţia. Uită-te numai ce se întâmplă la naţional-liberali! De 
frică să nu i se topească partidul, Dinu Viziru a început să-l 
implore pe George Viziru să se împace cu el. Şi George, scârbit 
de felul neconstituţional cum regele a rezolvat criza politică, a 
acceptat, bineînţeles cu pretenţia la un anumit număr de scaune 
în viitorul parlament. Unchiul, ca să-şi satisfacă nepotul, a 
sacrificat vechi şi devotați liberali, care, supăraţi foc, au hotărât 
să treacă, toţi, cu arme şi bagaje, la Traian Săpunaru. Aşa că, 
naţional-liberalii, în loc să se reîntregească prin înapoierea lui 
George în partid, mai rău s-au fărâmiţat... 

La fel şi cu naţional-ţărăniştii. Intransigenţii dezertează cu 
duiumul. Degeaba le strigă Dacu şi Jugănaru: 

— Staţi, măi oameni buni, pentru că ce căutaţi la Traian 
Săpunaru găsiţi şi la noi! Nici noi nu suntem filosemiţi. Suntem şi 
noi pentru oricâte afaceri cu bancherii evrei! Dar nici noi nu 
admitem la posturile de comandă evrei, pentru că şi noi avem 
aceeaşi deviză: «România a românilor»!... Suntem şi noi 
monarhici şi dinastici şi naţionalişti şi anticomunişti. Am fost 
acuzaţi de comunism. Acuzaţii pe cât de nefundate, pe atât de 
ridicole. De comunism nu pot fi acuzaţi decât acei care-şi 
alimentează ideologia lor după cum bate vântul aventurilor de 
dincolo de graniţă. Atunci, ce vreţi?... Puterea? O veţi avea! 
După naţional-creştini venim noi! In cele din urmă, regele va 
trebui să-şi dea seama că singurul partid serios şi de încredere, 
suntem noi! 

Dar hapul cel mai mare a trebuit să-l înghită Crai-Voievod cu 
valahiştii lui, care, cum au auzit că nu ei vin la putere, ci Traian 
Săpunaru, au intrat în derută, şi după o foarte scurtă criză de 
conştiinţă, s-au trezit get-beget naţional-creştini. Cel mai 
impresionant dintre toţi a fost vestitul Derică. Avocat şi vechi om 
politic, Derică a iubit din tot sufletul pe naţional-ţărănişti, câtă 
vreme era la ei ceva de iubit, după care a trecut la valahistul 
partid al lui Crai-Voievod, unde spera fierbinte că va avea foarte 


curând ceva de iubit. Dar când a văzut că, până una alta, era 
ceva mai bun de iubit, nu în viitor, ci imediat, la naţional-creştini, 
a alergat la vechiul său coleg şi prieten Traian Săpunaru. 

— Derică! s-a bucurat Traian. Ce vânt te-aduce pe la mine, 
Derică? 

— Un vânt de primăvară, Traiane! 

— Bine, Derică! Eşti binevenit! Dar ce va zice ăla... ştii care... 
şeful tău, Crai-Voievod... ungurul acela prost şi îngâmfat? 

— Să zică? Ce să zică? Eu dacă vin la tine, nu fac decât să 
urmez poruncile lui! 

Traian Săpunaru deveni foarte atent: 

— Nu înţeleg! Ai venit din ordinul lui? 

— Din ordinul lui!... Ca şi din ordinul lui! Ai răbdare! Eu, 
precum ştii, sunt un membru disciplinat al frontului românesc 
valahist!... Şi de trei ani de când sunt cu valahiştii, numai asta 
am auzit de la Crai-Voievod: că permanenta noastră preocupare 
trebuie să fie închegarea într-un singur organism politic a tuturor 
forţelor naţionaliste, conştienţi că numai astfel putem constitui 
dinamismul de dreapta, capabil să creeze o Românie cu 
adevărat românească... Am zis: bravo! Acum doi ani, Crai- 
Voievod a declarat la Cluj că între frontul românesc valahist şi 
partidul naţional-creştin s-a încheiat o logodnă care va duce la 
căsătorie. Am zis: bravo! şi atunci... Acum patru luni, Crai- 
Voievod a declarat la Alba lulia că este indiferent care va fi 
partidul chemat să  înfăptuiască  dezideratele naționaliste: 
partidul corporativ, sau frontul românesc, sau cel național- 
creştin, sau totul pentru ţară... pentru că, ceea ce interesează 
este să vedem pe români repuşi în drepturile lor fireşti. Şi din 
nou am zis: bravo! De ce? Fiindcă din atitudinea lui Crai-Voievod 
rezulta, în mod logic, că forţele naţionaliste au obligaţia morală 
să se adune în jurul partidului chemat să înfăptuiască toate 
revendicările noastre naţionaliste. Prin urmare, eu dacă vin azi la 
tine, ce fac? Mă supun imperativelor morale precizate de Crai- 
Voievod de a te ajuta să realizezi visul naţiei noastre. Dacă n-aş 
face-o, ar însemna că pun în contradicţie fapta cu gândul şi că n- 
am învăţat nimic de la marele nostru Crai-Voievod. 

— M-ai convins, Derică! Dar tot nu pot pricepe de ce, când 
regele a binevoit să-mi dea ţara pe mână, Crai-Voievod a uitat 
tot programul ăsta şi a impus valahiştilor lui, faţă de mine, numai 
«expectativă binevoitoare!» 


— Ştii ce înseamnă asta? Asta înseamnă că eu sunt mai 
valahist decât el! Eu nu mă dezic de programul valahist, pe când 
el se dezice. 

— Şi dacă se supără că rămâi valahist până-n pânzele albe? 

— Dacă se supără, să ştii că-i un porc! Un porc şi un mincinos. 
Asta e părerea mea şi a tuturor amicilor mei. Pentru că, Traiane 
dragă, eu nu vin singur. Vin şi cu alţii... Dar cu o condiţie: să-mi 
dai măcar ministerul agriculturii şi comerţului! Am o presimţire 
că la ministerul agriculturii şi comerţului aş putea face mult 
pentru ţară. 

— Bine, Derică! Vorbesc chiar azi cu regele şi diseară-ţi 
răspund! 

Derică era un caz. Dar asemenea cazuri erau multe, 
nenumărate. Oraşe, judeţe, provincii întregi treceau la Traian. Şi 
Traian, altruist, ca să nu se bucure singur, făcea mereu rapoarte 
exaltate, regelui său. 

— Sire, creştem!... Partidul meu a ajuns o putere. Vom avea în 
parlament nu majorităţi, ci unanimităţi! 

Şi se uita în ochii lui Carol, să vadă ce spune. Dar, Carol tăcea. 
Pe măsura în care vremea trecea, Carol devenea mai 
impenetrabil. Până ce, într-o zi, când Traian veni iar la el cu un 
sac de succese şi-i vorbi iar despre forţele partidului său şi 
despre alegeri, regele i-o tăie scurt: 

— Săpunarule, ce sunt vorbele astea: partid... alegeri... 
parlament?... Pentru ce te-am pus în fruntea guvernului? Ca să-ţi 
faci un partid, ori să desfiinţezi celelalte partide? 

Traian Săpunaru se făcu mic de tot: 

— Sire, credeam că... 

— Să nu crezi nimic! Şi te rog să mă slăbeşti cu alegerile. Nu 
mai facem alegeri! S-a isprăvit cu alegerile! Opreşte orice 
propagandă! Scurt! Nu-mi trebuie alegeri, nu-mi trebuie 
parlament, nu-mi trebuie partid. 

Şi deodată-şi îndulci glasul: 

— Imi pare rău, Săpunarule! Aşa sunt eu câteodată: 
supărăcios! lartă-mă! Şi-acuma spune-mi, te rog: cum merg 
treburile prin ţară? Astă-seară pe cine sărbătoreşti? 

— Pe Derică, sire! 


x 


Din cauza banchetului în cinstea lui Derică, primul ministru se 


culcase în zori, astfel că telefonul îl găsi cu somnul neisprăvit. 
Răguşit şi pe trei sferturi adormit, întrebă: 

— Cine-i acolo? 

— Eu! Te rog vino imediat. 

Nu-i trebui nicio jumătate de oră să se spele, să se îmbrace şi 
să ajungă la Cotroceni, unde-l aştepta regele. 

— Sire! 

Carol nu-i răspunse nici la salut şi nici mâna nu i-o întinse. 

— Ce-ai făcut cu Butenko? 

Traian avu senzaţia precisă că-i cade o cărămidă în cap. 

— Dar nu ştie maiestatea voastră ce am făcut cu Butenko? 

— Eu? Ce vrei să ştiu eu? Eu sunt rege constituţional! Eu 
domnesc, nu guvernez. De guvernat, guvernezi dumneata! Aşa 
că, te rog să-mi spui: ce ai făcut cu Butenko? Ne-am aprins paie- 
n cap cu Sovietele! Sovietele stăruie să facem o anchetă şi să 
aflăm ce s-a făcut cu Butenko! E clar, domnule prim ministru? 
Ce-ai făcut cu Butenko? Cine l-a asasinat pe Butenko? 

Pe fondul galben al chipului său, ochii bulbucaţi ai lui Traian 
Săpunaru păreau două bile de sticlă albastră. Traian s-ar fi 
încumetat poate să articuleze o explicaţie, dar din gâtlejul lui nu 
ieşea niciun cuvânt. 

— Prin urmare, continuă Carol să răcnească, aşa ai înţeles 
dumneata să-mi fii de folos? Ca să-mi aduci belele pe cap? ŞI 
afacerile? Cum merg afacerile pe piaţă? 

Traian Săpunaru îşi violentă fantezia şi găsi o formulă: 

— Sire, în acest moment, nu v-aş putea spune exact... 

— Dar cu încasările cum stai? 

— In acest moment nu v-aş putea spune exact! 

— Dar cu Caţă cum te împaci? 

— In acest moment nu v-aş putea spune exact! 

— Dar care sunt relaţiile noastre diplomatice cu Franţa şi 
Anglia? 

— In acest moment nu v-aş putea spune exact! 

— Dar cu comuniştii care-şi ridică nasul ce faci? 

— In acest moment nu v-aş putea spune exact! 

Scos din fire, Carol bătu cu pumnul în masă: 

— Aşadar, totul este perfect! La ce te întreb nu poţi să-mi dai 
niciun răspuns! Ruină financiară... ruină politică internă... ruină 
politică externă... îl asasinezi pe Butenko... ne strici cu 
Sovietele... ne strici cu bancherii francezi şi englezi care sunt 


alarmaţi de dezordinea pe care ai introdus-o în ţară... ne strici cu 
Hitler, care n-are încredere în naționalismul dumitale rasist, 
pentru că eşti încurcat cu bancherii jidani... ne strici cu toată 
lumea... te ţii de sărbătoriri... te cerţi cu propriii dumitale 
colaboratori... şi mai ai curajul să rămâi prim sfetnic al tronului! 
... Prim ministru al tronului, un om care nu cunoaşte nici măcar 
datoriile lui elementare faţă de legile constituţionale ale ţării! Nu, 
domnule Traian! Ajunge cu anarhia! Ai stat la putere patruzeci 
de zile, dar ai făcut rău ţării pentru patruzeci de ani. Te rog 
depune-ţi mandatul! Din acest moment, poţi să-ţi reiei afacerile 
cu ovreii dumitale! Eşti liber! 


x 


La aceeaşi oră, Mateescu îl chema la telefon pe Arghir: 

— Domnule profesor, maiestatea sa vă pofteşte la palat! 

— Pentru ce? 

— Să depuneti jurământul! 

Arghir se zăpăci. Regele-i încredinţează iar puterea!... Ca să 
nu-şi trădeze bucuria, întrebă pe un ton cât mai cu putinţă 
indiferent: 

— Jurământul!... Dar Săpunaru? 

— S-a isprăvit cu Săpunaru, domnule profesor! Maiestatea sa 
regele face un guvern de concentrare! 

Acum Arghir, decepţionat, putu să întrebe, sincer indiferent: 

— Şi cine-l prezidează? 

— Patriarhul Miron! 

— Ahaaa! exclamă Arghir cu un dispreţ subliniat. Ducele de 
Likelieu! 

Trânti receptorul şi, mânios la culme, îşi puse, în cea mai mare 
grabă, ţinuta de gală. 


x 
În ceasurile acelea hotărâtoare pentru istoria ţării, Caţă 
Coroiatu studia cu multă atenţie talmudul care, în tomul Ill, la 


capitolul 459, făcea aluzie la toate calamităţile ce se vor abate 
asupra poporului evreu, dacă profesorul Caţă va veni la putere 
într-o ţară numită România Mare. Până acum prinsese trei sute 
cincizeci şi două de subtilităţi - şi era gata-gata s-o prindă şi pe a 
trei sute cincizeci şi treia, dacă nu l-ar fi simţit pe fiu-său Tase, 


încă de pe scară, după mirosul lui specific de secărică. 

— Tată! Am căzut! Traian Săpunaru a fost dat afară. 

Credea că tata va profera câteva înjurături la adresa puterii 
oculte a Cahalului, dar tata-i rezervă o surpriză. In loc să se 
apuce de cap, se apucă numai de ţăcălie, şi cu un rânjet satanic, 
începu să se vaicăre cu obişnuitul lui accent de sâmbătă: 

— Oi vei, dija dimisionat!... Traian Săpunaru, prim ministru al 
ţării de-o lună şi dija dimisionat!... Oi vei, oi vei!... Ci ninurucire, 
Rifcă dragă, dija ci ninurucire mare! 

Toată fierea jubila în Caţă! Broscoiul a păţit-o! Foarte bine! Să 
se înveţe minte să nu mai fie măgar! Auzi! El prim ministru şi eu 
numai vice prim ministru!... Asta numai un jidovit ca Traian 
Săpunaru şi-o poate permite! 


XXIII 


O singură dată în viaţa lui, Carol s-a mai simţit fericit ca acum: 
în urmă cu opt ani. Dar atunci a fost cu totul altceva. Atunci a 
pus numai mâna pe tron. Atunci a fost la facerea lumii. Era 
începutul. Era haosul. Erau partide politice. Atunci mai avea 
îndoieli: va izbuti, nu va izbuti? Astăzi, însă, îşi vedea visul 
împlinit: pe lângă tron, avea guvernul lui de concentrare - piatra 
de mormânt a partidelor. Pe lângă tron avea un instrument orb 
de execuţie, de mâna întâia. Un Neaţă, un Crai-Voievod, un 
Marinescu, un Arghir, un Gherlescu, un Trişcă, un Aureanu. Şapte 
conducători de partide sau şefi de guverne, au fost siliţi să 
admită, în sfârşit, că regele nu se înşală: partidele sunt conduse 
de o bandă de pungaşi, partidele seamănă sămânţa anarhiei în 
ţară, partidele ţin poporul român departe de civilizaţie. Şapte 
conducători de partide au venit pocăiţi la picioarele tronului şi au 
început să se bată cu pumnul în piept: da, partidele au fost până 
acum conduse de o bandă de pungaşi, partidele seamănă 
sămânţa anarhiei în ţară, partidele ţin poporul român departe de 
civilizaţie - şi au acceptat să-şi înmormânteze propriul partid sub 
scaunul lor de ministru în guvernul de concentrare al regelui. 
Apoi, fantezia de a da acestor foşti şefi de guvern, ca şef de 
guvern pe patriarh!... Şi l-au acceptat! L-au acceptat toţi. Fără 


nicio obiecţie. S-a mirat şi el cât de uşor au înghiţit hapul! De la 
naţionalişti până la democrați, n-a crâcnit unul! Ce a mai râs 
regele! 

— Spirule, l-a întrebat el pe generalul Maramă, ce zici? Dacă 
mâine aş numi-o pe miss Kilometru preşedinte de consiliu, s-ar 
supăra vreunul din ei? N 

— Eu nu cred, sire! răspunse, vesel, Spiru. In tot cazul, 
încercați! Să avem de ce râde! 

Putea să-şi bată joc Maramă de toți oamenii aceştia politici, 
pentru că ştia în ce hal i-a adus regele. Timoraţi de atacurile tot 
mai îndrăzneţe ale gardiştilor, care, la adăpostul unei imunităţi 
absolute, continuau să-i amenințe cu moartea - şi incapabili să 
mai reziste politicii de fărâmiţare duse de rege, foştii conducători 
de partide socoteau ca o favoare faptul că regele lor le dă un 
adăpost în guvernul de concentrare şi că le mai îngăduie să 
joace un rol, fie el numai decorativ, în politica ţării. Scuze aveau 
toţi: ordinea publică... regele... ţara... 

Neaţă, care timp de ani a dus o campanie în fabule şi aluzii 
contra lui Carol pentru că nu-i dă puterea pe mână, zicea: 

— Când guvernul ţării îţi cere concursul pentru a restabili 
ordinea ţării, nu ştiu cum ar putea cineva să facă altceva decât 
să se pună la dispoziţia lui. 

Liberalii, care mai bine de şase decenii se socoteau singurul 
partid în drept să facă fericirea poporului, se explicau şi ei: 

— Partidul naţional-liberal, care şi-a impus totdeauna o sfântă 
datorie de a pune pe primul plan al preocupărilor sale primatul 
salvării naţionale, a înţeles gândul înalt şi grija pe care marele 
nostru rege o are şi i-a dat întreaga adeziune a partidului, pentru 
ca personalităţi proeminente liberale şi foşti preşedinţi de 
consiliu ai cabinetelor liberale să facă parte din guvernarea pe 
care maiestatea sa regele o voieşte şi o consideră ca începutul 
unei eroice măsuri de salvare a ţării noastre. 

Cel mai bine sintetiza spiritul vremii Arghir: 

— Singura îndatorire pentru oricine este a asculta. Ascultarea 
aceasta nu se poate da unui om politic, cu atât mai puţin unui 
imitator al unor regimuri care n-au ce căuta la noi. Ea trebuie 
dată regelui, ca simbol al patriei. Aceasta e datoria de azi! 

Mărunţelu, care începea să devină tot mai mult opinia publică 
a regelui, comenta la Capşa, cu exuberanţa lui mediteraniană, 
măreaţa transformare politică operată de rege: 


— Se impunea o lichidare. Spiritul public manifesta semne 
îngrijorătoare de rătăcire. Ţara se înfăţişa sub aspectul bolnav al 
unui apropiat război civil. De aici urgenţa cu care s-a dat răspuns 
unei soluţii în afară de ruinătoarea idee de partid şi împotriva 
ideii de partid. 

Nectarie, mereu neînţelegător, îl sâcâia: 

— Dar ce s-a întâmplat, Mărunţelule dragă? 


x 


Noul guvern inspiră lui Carol un nou cuvânt istoric: 

— Voi guverna în pas alergător! 

Şi începu să alerge. Dădu prefecturile de judeţ pe mâna 
comandanților de garnizoană. Intări starea de asediu în toată 
ţara. Dispuse închiderea hotelurilor, restaurantelor, cafenelelor şi 
cluburilor care ar servi în indiferent ce scopuri politice. Anunţă 
pedeapsa cu închisoarea pentru cei constituiți sau care propagă 
constituirea unor nuclee politice. Interzise funcţionarilor publici, 
membrilor clerului de toate confesiile, membrilor corpului 
didactic şi în general oricui este plătit din bugetul statului să fie 
înscris în vreun partid sau grupare politică. Desfiinţă parlamentul 
şi interzise membrilor noului guvern să se mai considere ca 
făcând parte din organizaţiile politice ai căror membri au fost 
până acum. 

Guvernul, prezidat de patriarh sub preşidenţia lui Carol, ţinea 
şedinţă după şedinţă într-o atmosferă dinamică. Regele 
însărcina, în prealabil, pe fiecare ministru în parte cu anumite 
sugestii pe care trebuia să le anunţe în consiliu şi pe care ceilalţi 
membri ai guvernului erau datori să le aprobe cu însufleţire. 

— Orice conferinţă publică trebuie să înceapă şi să se încheie 
cu imnul regal! 

— Se aprobă! 

— Toţi membrii guvernului trebuie să facă îndată declaraţii 
asupra averii pe care o posedă! 

— Se aprobă! 

— Să se grăbească amenajarea Insulei Şerpilor ca lagăr de 
concentrare pentru deţinuţii politici! 

— Se aprobă! 

— Să se interzică evreilor să treacă la religia creştină 
ortodoxă, dacă nu sunt cetăţeni români! 

Trişcă se aplecă spre Arghir: 


— Nici patriarhul nu-i cetăţean român! 

— Pentru că nici nu-i creştin ortodox, ci anglican! îi răspunse 
Arghir, care votă apoi în gura mare: 

— Se aprobă! 

— Să se reglementeze folosirea automobilelor oficiale! 

— Se aprobă! 

— Miniştrii să nu aibă voie să facă altceva decât să se ocupe 
de nevoile poporului. 

— Se aprobă! 

— Eu, zise Arghir, am hotărât să renunţ la salariul meu de 
ministru. 

— Şi eu! 

— Şi eu! 

— Să se publice în toată presa! 

— Se aprobă! 

La ieşirea din consiliu, Robert Cernescu, după ce dădea 
gazetarilor toate indicaţiile utile, încheia, dinamic: 

— Vom desfiinţa parazitismul. Poporul trebuie să muncească! 


x 


Drapelele începură să fâlfâie din nou, peste tot. Gardienii 
publici îşi puseră din nou mănuşile albe. Muncitorii fură din nou 
arestaţi şi schingiuiţi, preventiv. Pentru că din nou se găsea ţara 
în sărbătoare. Azi avea loc plebiscitul pentru constituţia regelui 
Carol II cel curajos. Prin această nouă lege fundamentală a ţării, 
regele, în marea lui bunătate, scutea poporul de toate grijile 
statului. Poporul are destule necazuri şi aşa! Ce-i mai trebuie pe 
cap încă o belea! Pentru aceasta există un rege. Să se sacrifice 
regele! Prin urmare, de aci înainte, regele îşi ia în spinare toate 
grijile statului. Bineînţeles, cu voia poporului. Dacă poporul zice 
«da!» 

— Regele se înhamă îndată la jug. Să zică, deci, poporul «da!» 
la toate prevederile constituției lui Carol II cel curajos. 

— Persoana regelui este inviolabilă! 

— Da! 

— Miniştrii sunt răspunzători dacă i se întâmplă ceva! 

— Da! 

— Regele poate numi un preşedinte de consiliu numai prin 
simpla lui semnătură! 


— Dal! 

— Regele e liber să nu convoace timp de un an adunările 
legiuitoare! 

— Dal! 

— Regele îşi numeşte şi-şi revocă miniştrii când vrea! 

— Dal! 

— Regele face numirile în funcțiunile publice!... Regele poate 
să facă în orice privinţă decrete cu putere de lege!... Regele este 
capul oştirii! Regele are dreptul să declare război!... Regele are 
dreptul să încheie pacea!... Regele conferă gradele militare şi 
decoraţiunile. El  acreditează ambasadorii şi miniştrii 
plenipotenţiari pe lângă şefii statelor străine. El are dreptul să 
bată monedă. El are dreptul să încheie tratate politice şi militare 
cu statele străine. El are dreptul să încheie convenţiunile 
necesare pentru comerţ şi navigaţiune. El desfiinţează curtea cu 
juri, el introduce pedeapsa cu moartea, el interzice tuturor 
cetăţenilor sub vârsta de treizeci de ani accesul la vot, el îşi 
înfiinţează un senat compus din: principele moştenitor, toţi 
principii majori ai familiei regale, patriarhii, mitropoliţii, episcopii 
eparhioţi ai bisericilor ortodoxe române şi greco-catolice, capii 
confesiunilor recunoscute de stat şi actualii senatori de drept... 

— Da, da, da, da!... 

Răsuna ţara de da!... până se ajunse la ultimul punct din lista 
de jertfe pe care era Carol dispus să le facă de bunăvoie, pentru 
popor: 

— Regele e liber să dea ţării oricând o nouă constituţie. 

— Daaaaaa! 

— Aţi văzut? comentă Nectarie succesul la Capşa. Regele şi-a 
asigurat votul nu numai pentru noua constituţie de astăzi, dar şi 
pentru constituţia următoare. 

La Palat, Robert Cernescu, ministrul de interne, îl informa pe 
rege asupra condiţiilor în care s-a făcut plebiscitul: 

— Totul a decurs într-o ordine exemplară, sire! 

In afară de legionari şi de cele 5.413 «nu»-uri ale organelor 
noastre poliţieneşti, nu s-a înregistrat un singur «nu» în plus... 
Entuziasmul e general. Lumea aclamă armata pe străzi. Ţara e la 
picioarele maiestăţii voastre... 

— Admirabil! răspunse regele. Şi acuma, te rog dă ordin să se 
confişte toate armele. Imediat! Şi cine nu se supune, să fie 
împuşcat! 


x 


În seara plebiscitului, ambasadorul Marii Britanii stărui să fie 
primit de rege îndată. Carol, surprins, se întrebă: ce-o fi vrând? 
Constituţia mea supără cumva guvernul englez? Am făcut ceva 
împotriva prietenilor mei de la Londra? Se simţea nevinovat! 

De la primele cuvintele, însă, Carol, se linişti. Reprezentantul 
Angliei venea să-l felicite pentru noua lui constituţie. 

— Guvernul meu, zise el, m-a însărcinat să vă exprim 
speranţa tuturor cercurilor noastre financiare şi economice, că 
noua constituţie a maiestăţii voastre va permite o mai largă 
interpretare a rolului pe care trebuie să-l aibă statul în 
dezvoltarea bogățiilor petrolifere ale ţării şi va oferi o mai mare 
atracţiune pentru întrebuinţarea capitalului străin în industrie. 

— Este tocmai ceea ce mă preocupă în cel mai înalt grad! 
răspunse regele. Sper că aţi înţeles de ce l-am luat pe Aureanu 
în guvern. 

— Aureanu ne place, sire! răspunse diplomatul englez. 
Prezenţa lui în guvern este o mare încurajare pentru societăţile 
noastre petrolifere. Domnul Aureanu se bucură la noi de multă 
consideraţie pentru capacitatea dumisale în aceste probleme. 

Carol abia aştepta să-l vadă pe ambasadorul Marii Britanii 
dincolo de uşă. Pe ziua de azi, îi ajunge! Pe lista audienţelor mai 
figura un singur nume: Angelica Piţigoi, o fată distinsă, faţă de 
care suveranul avea remuşcări. Cu doi ani în urmă, Angelica 
fusese aleasă miss România - şi în tot timpul acesta el nu s-a 
putut rupe de la treburile statului măcar pentru câteva ceasuri, 
s-o felicite. In sfârşit, astăzi... 

Dar Angelica avea şi azi ghinion. După ambasadorul Marii 
Britanii, ceru şi Fabrizius, ministrul Germaniei, o întrevedere 
urgentă cu regele. Regele, plictisit şi îngrijorat, se întrebă: 
Fabrizius? Ce caută Fabrizius la mine... şi la ora aceasta? Să se fi 
supărat Hitler? De ce? Nu-i place constituţia mea? 

Fabrizius intră, sever, fără a fi, totuşi, feroce: 

— Sire, zise el, excelența sa mareşalul Herman Goering, vice- 
cancelar al Germaniei, în calitatea sa de maestru de vânătoare al 
Reichului, mă însărcinează ca, odată cu felicitările sale şi ale 
guvernului german pentru noua constituţie, să vă predau şi acest 
pergament. 

Regele luă din mâna lui Fabrizius sulul şi-l desfăcu: sub 


propria lui semnătură, Goering atesta că regele Carol Il al 
României este numit membru de onoare al organizaţiei 
vânătorilor celui de al treilea Reich. 

— Vă mulţumesc, zise Carol, şi vă rog să transmiteţi salutările 
mele cele mai călduroase vânătorilor germani şi în primul rând 
excelenţei sale domnului Goering, care într-o zi atât de 
hotărâtoare pentru destinele ţării mele, s-a gândit la mine.!... 
Comunicaţi-i vă rog, domnului Goering, că prin diploma aceasta 
mă onorează nu numai pe mine, ci întreg poporul român! 


* 


Miniştrii Marii Britanii şi Marii Germanii, dacă au fost primii să-l 
felicite pe rege pentru noua lui constituţie, erau foarte departe 
de a fi şi ultimii. Noua constituţie a lui Carol mobiliză interesul 
tuturor capitaliştilor străini, care vedeau în politica de mână forte 
a lui Carol, o serioasă garanţie împotriva unei bolşevizări a 
României. Mai întâi apăru în ţară, spre a lua masa între patru 
ochi cu regele Carol, conducătorul trustului englez petrolifer 
«Royal Dutch». In acelaşi scop sosi, după el, conducătorul 
trustului american «Business Machine Corp». Se ivi, apoi, 
directorul publicaţiei Financial Times din Londra, care-l asigură 
pe Carol că toţi bancherii şi industriaşii englezi se pregătesc să 
inunde ţara cu întreg capitalul lor liber. Şi mereu soseau alţii: 
italieni din industria de armament, olandezi din industria 
petrolului, germani din toate industriile - şi fiecare din ei spunea 
regelui: 

— Bogăţiile ţării dumneavoastră sunt proverbiale în lumea 
întreagă. De ce le-am lăsa neproductive? 

Cuvintele acestea aminteau regelui cifrele recente ale 
institutului de cercetări zootehnice: 250.000 de gospodării 
ţărăneşti fără o găină... 1.500.000 de gospodării ţărăneşti fără 
un porc... 200.000 de gospodării ţărăneşti fără o vacă în 
bătătură. Şi răspundea: 

— Intr-adevăr! De ce le-am lăsa neproductive? 

Singura condiţie pe care o punea era ca bogăţiile ţării lui să fie 
făcute productive conform cu principiile noii lui constituţii: în pas 
alergător. Din ce în ce mai alergător. Cât mai alergător cu 
putinţă. Avea mâncărimi la picioare. Simţea nevoia să alerge. 
Deocamdată, să alerge pe loc. Astfel, când Hitler şi-a anexat 
Austria, Carol n-a scos o vorbă. Işi continua, liniştit, restauraţia, 


ca şi cum România s-ar fi găsit pitită, pe undeva, prin insulele 
Oceanului Pacific. Făcea vizite inopinate prin hale, unde pipăia 
găinile ţărancelor; pe la judecătorii, unde îşi arăta nemulţumirea 
că procedura nu merge în pas cu ritmul vremii; pe la percepțiile 
fiscale unde vroia să ştie de ce micii contribuabili, care au de 
plătit atât de puţin, sunt totuşi în urmă cu impozitele. Anunţa că 
va întemeia sate model de la care ţăranii să înveţe cum trebuie 
să trăiască; ţinea la radio cuvântări despre dragostea lui de 
popor şi zilnic învăţa presa cum să scrie despre viteza nebună în 
care ţara se construieşte. Pe lângă această diversă activitate în 
pas alergător, regele începuse, de câtăva vreme, să dea o largă 
dezvoltare predispoziţiilor lui de naş. Năşea cu o frenezie care te 
îndreptăţea să crezi că dacă n-ar fi fost rege, n-ar fi fost nici 
profesor, cum zicea el, ci naş. Naş prin vocaţie. Boteza cu 
grămada copii nou născuţi, cununa perechi tinere, legaliza 
concubinaje. Dar aceste eforturi, care pe un om de rând, oricât 
de rezistent ar fi fost, l-ar fi doborât, nu făceau decât să 
îndârjească setea de muncă a regelui. După ce făcea atâta bine 
ţării în nebănuit de variata lui activitate, Carol s-ar fi considerat 
ca un om nevrednic să poarte coroana de rege, dacă nu şi-ar fi 
împlinit ziua cu câte un act de filantropie, răsunător: un elev 
rămas repetent în clasa a Ill-a de liceu, declarat, prin dispoziţie 
regală, premiant în clasa a VI-a... Un tuberculos, înmormântat, 
din caseta personală a regelui, cu muzică militară şi cor... O 
tânără baletistă orfană, luată de rege de la operă ca fiică de 
suflet... şi câte şi mai câte altele, care mişcau, în ziare, inima 
ţării. 

Totuşi - ceea ce era cu desăvârşire de neînchipuit! — în pofida 
acestei prodigioase risipe de energie, regele îşi mai găsea timp 
să se gândească şi la nevoile lui personale. Cu toate partidele, 
istorice ori mai puţin istorice, a terminat. Mai rămâneau în 
picioare legionarii. Oficial nu mai existau nici ei. In preziua 
plebiscitului, Aureliu se autodizolvase. Regele fu informat, într-o 
zi, când îl avea pe Arghir în audienţă. 

— Un dobitoc! zise Arghir. Dacă era mai deştept, se dizolva 
mai de mult şi se prefăcea, pur şi simplu, într-o ligă 
anticomunistă! Nu s-ar fi supărat nimeni! 

Regele, însă, privi lucrurile cu mai multă prudenţă. Această 
autodizolvare îi displăcea. Era cam suspectă. Sugestia nu venea 
de la el. De o bucată de vreme, legionarii nu mai ţin seama de 


sugestiile lui. Ideea autodizolvării, deci, nu putea veni decât de 
la Berlin. Şi, bineînţeles, nu ca să-i uşureze lui plebiscitul. Dacă 
Hitler ar fi ţinut să-l ajute, putea să dea ordin legionarilor să 
voteze şi ei constituţia, ca toate celelalte partide, în definitiv, de 
ce nu? Cu ce se deosebeşte, în spiritul ei, legea fundamentală a 
regelui Carol Il, de legea fundamentală a lui Hitler? Cu nimic! 
Unde începe să fie o incompatibilitate între principiile constituţiei 
lui Carol II şi programul gărzii de fier, care este programul 
guvernului de la Berlin? Nicăieri!... Totuşi, Hitler, şi-a repetat şi 
aici jocul lui dublu: pe de-o parte l-a felicitat pe rege pentru 
constituţia lui, iar pe de altă parte, îşi ţine legionarii în rezervă, 
sub  simulacrul unei autodizolvări. Autodizolvare, cu arme 
ascunse - şi bine ascunse - pentru că percheziţiile ordonate de 
rege după plebiscit, n-au dus la niciun rezultat serios. Odată cu 
dispoziţia de autodizolvare, Berlinul a dat legionarilor şi toate 
indicaţiile cum şi unde să-şi dosească armamentul. Pentru o 
astfel de autodizolvare, Carol nu-i poate spune lui Hitler decât un 
«mersi!» cordial... dar de prins nu se prinde. Să nu creadă Hitler 
că pe el îl poate duce de nas cum l-a dus pe un Schuschnigg. 
Hitler să nu pretindă regelui Carol al României mai mult decât îi 
poate oferi un rege: ţara!... Ţara, da! Nu, însă, şi demnitatea lui 
de rege - care-i impune să nu plece de aici decât atunci când va 
socoti el, nu Fuhrerul de la Berlin, că momentul oportun a sosit. 
De sosit va sosi. Garantează Carol. Garanţie este vechea lui 
admiraţie faţă de ducele Italiei. Garanţie este admiraţia lui şi mai 
mare faţă de succesele guvernului de la Berlin. Garanţie este ura 
lui împotriva Uniunii Sovietice şi a comuniştilor. Totul garantează 
că regele-l socoteşte pe Hitler moştenitorul de drept al României 

— La momentul oportun. Numai că, momentul oportun n-a 
sosit încă. Restauraţia încă nu-i terminată. Armata încă nu şi-a 
încheiat misiunea ei de bază a bazelor. Bogăţiile ţării încă n-au 
fost făcute productive până la ultima centimă! Cât timp mai e de 
făcut o afacere, Carol II rămâne regele ţăranilor şi nimeni nu-l va 
putea urni de pe tron. E rege! E mândru! Şi încă ceva esenţial: 
nu-i prost! Nu-i atât de prost să se teamă - cel puţin deocamdată 
- de şantajele lui Hitler. România nu este Abisinia şi el nu este 
Negusul. Dacă Hitler încearcă ceva înainte de momentul oportun, 
România va fi apărată de Franţa şi Anglia. România va fi apărată 
de Liga Naţiunilor. România va fi apărată de Mica înţelegere. 
România va fi apărată de înţelegerea balcanică. România, dacă 


ar vrea, ar putea fi apărată şi de Uniunea Sovietică! Să vedem! Îi 
convine lui Hitler să facă război cu toată omenirea aceasta, 
numai pentru că e nerăbdător să pună mâna pe ţară? Este el 
măcar pregătit pentru un asemenea război?... Că şi-a anexat 
Austria fără nicio dificultate? Desigur! Să nu uite, însă, că 
România nu este în situaţia Austriei. Austria e ţară germană. 
Naziştii erau ca şi stăpâni în Austria, încă înainte de Anschluss. 
lar Franţa şi Anglia n-au intervenit, pentru că-şi au socotelile lor. 
Austria e preţul evacuării trupelor naziste din Spania. Pe când 
România nu-i nici ţară germană, nici condusă nu este de un 
guvern nazist, dirijat din Germania, şi nici ca obiect de schimb nu 
poate servi Franţei şi Angliei. Este de prea mare preţ România, 
pentru ca Franţa şi Anglia să fie dispuse s-o schimbe atât de 
uşor! Pentru Franţa şi Anglia, România, la nevoie e bună şi 
împotriva Germaniei şi împotriva Rusiei Sovietice! Hitler, aşadar, 
să aibă răbdare. Este în propriul său interes să aibă răbdare şi 
să-l lase în pace cu legionarii. Până la momentul acela oportun, 
dreptul de a tolera sau nu existenţa, făţişă ori subterană, a 
legionarilor, rămâne un privilegiu al regelui, aşa cum al regelui a 
fost şi dreptul de a hotărî de soarta celorlalte partide. Şi regele a 
hotărât: după constituţia nouă, rolul legionarilor s-a încheiat! Nu- 
i mai trebuie legionari! Ceea ce mai are el de făcut aici, poate 
face şi singur, fără riscul de a se ciocni la tot pasul de legionarii 
aceştia, care nu-i mai vorbesc nici măcar ca de la egal la egal, ci 
ca de la autoritate superioară de control, la o autoritate în 
subordine! Deci, nu-i mai trebuie legionari!... Dar cum să se 
scuture de ei? 

Fireşte, legal! Ţara are o constituţie şi cine calcă această 
constituţie trebuie să sufere toate urmările legale. Pretexte îi 
ofereau înşişi legionarii, care, deşi prin autodizolvare nu existau, 
continuau să amenințe cu moartea pe oamenii politici. Regelui îi 
trebuia un început. Alegerea lui căzu pe Arghir. Covârşitoare, 
arzătoare, obsedantă era ura cu care Arghir îl urmărea pe 
Aureliu. Ce era la mijloc? Invidia omului care, după decenii de 
muncă pentru nişte vagi succese politice, se vedea întrecut de 
un ins care, lipsit cu totul de merite, era aproape de vârful celui 
mai răsunător succes politic posibil? Dispreţul învățătorului, 
considerat învățătorul tuturor învăţaţilor din ţară, pentru un 
agramat care are pretenţia de a fi îndrumătorul suprem al 
românilor, fără să poată scrie ori rosti o frază corect 


românească? Groaza, lucidă şi adâncită, că dacă legionarii nu-l 
vor asasina înainte, în tot cazul, dacă se instaurează aici un 
regim legionar, el va fi una din primele victime?... Fapt e, că a 
fost de-ajuns ca regele să-i încredinţeze intenţia de a-l înlătura 
pe Aureliu, pentru ca Arghir, sugrumat de o bucurie furibundă, să 
strige: 

— Sire, s-o faci! Pedeapsa cu moartea e prea blândă pentru 
unul ca el! 

— Incă n-am ajuns până acolo, domnule profesor! îi răspunse 
Carol, în doi peri. Nu uita că avem o constituţie care cere s-o 
respectăm! Pentru orice am vrea să facem, ne trebuie motive 
legale! 

— Exact, sire! Respect constituţia! Totul trebuie să fie legal! 

— Numai legal! Aud că ai primit o nouă scrisoare de 
ameninţări şi injurii de la Cziucziewicz! 

— Nu numai scrisoare, sire, ci şi un manifest! S-a supărat că 
Cernescu i-a închis restaurantele de la Liceul Lazăr şi de la Obor 
şi mă atacă pe mine. Zice că sunt un om incorect! Un om 
necinstit sufleteşte! De ce, sire? Pentru că nu sunt de acord să-şi 
organizeze în locul partidului, crâşme în care să se adune şi să 
pună la cale comploturi împotriva coroanei? 

— Dă-l în judecată pentru ultragiu! Eşti ministru! După lege, 
orice atac împotriva unui ministru în exerciţiul funcţiunii este 
pedepsit cu închisoarea! 

ŞI-I sfătui: 

— Referă-te la art. 253 din codul penal regele Carol al II-lea. 

Trecură apoi în sala de şedinţe, unde îl aştepta consiliul de 
miniştri în frunte cu patriarhul. Regele vorbi: 

— Consider guvernul prezidat de I.P.S.S. Patriarhul Miron, 
demis! Este un moment solemn. Incheiem azi, după şapte 
săptămâni de guvernare, un ciclu al istoriei. Am îndeplinit o 
operă care ne deschide căi noi. A fost pentru mine o plăcere şi o 
mângâiere sufletească deosebită să văd cum cei încărunţiţi, în 
care totuşi bate o inimă tânără, au trecut, în ceasurile grele, 
peste interesele lor personale şi şi-au dat mâna spre a servi 
interesele naţionale. Domnilor, vremurile când existau crize de 
guvern şi când ţara era lăsată fără niciun guvern au trecut. 
Desființarea legală a partidelor înlesneşte libera alegere a 
elementelor de conducere în stat. In aceeaşi clipă în care am 
demis guvernul prezidat de I.P.S.S. Patriarhul Miron, am şi 


instituit un nou guvern prezidat tot de I.P.S.S. Patriarhul Miron. 
Schimbarea aceasta se datoreşte faptului că I.P.S.S. Patriarhul 
Miron a socotit necesar să se adreseze şi elementelor tinere, 
spre a indica sensul şi spiritul în care se va modela noua 
structură a statului. Dacă noua constituţie a fost elaborată de 
bătrânii patriei, aplicarea ei în noua cadență a statului urmează 
să fie opera energiilor tinere! In acelaşi timp vă informez că de 
astăzi am înfiinţat un consiliu de coroană, ai cărui membri vor 
purta titlul de «consilieri regali» şi vor avea rang şi salariu de 
miniştri. 

Cu un zâmbet cald, părintesc, ocrotitor şi consolator, adăugă: 

— În acest consiliu vor intra toţi «bătrânii» guvernului demis. 
Aşadar, domnilor, nu ne spunem adio, ci la revedere! 


x 


În pragul casei, Aureliu, care era grăbit să plece la legația 
germană, unde fusese chemat să i se dea instrucţiuni în vederea 
călătoriei sale în Italia, dădu peste un comisar de poliţie. 

— Pe cine cauţi aici? îl întrebă Aureliu, răstit. 

— Să trăiţi! îl salută respectuos comisarul. Pe 
dumneavoastră... Aveţi o citaţie! 


* 


Aureliu apucă hârtia în silă. Era poftit să se prezinte chiar azi 
la cabinetul 5 instrucție. 

— Ce-i cu asta? strigă el la comisar. 

— Nu ştiu, să trăiţi! Mi s-a dat să v-o aduc, v-am adus-o! 

Nu ştia nici Aureliu. Ce le-a venit să-l citeze şi cui i-a venit să-l 
citeze, nu pricepea. Furios că e deranjat cu prostiile astea, 
Aureliu porunci comisarului: 

— Du-te înapoi şi spune judecătorului că azi n-am timp. Nici 
mâine... Mâine mă duc la o înmormântare... Vin poimâine Ai 
auzit?... Poimâine! 

Se ţinu de cuvânt şi a treia zi se prezintă în faţa judecătorului, 
care-l primi cum nu l-a mai primit niciun judecător până acum: 
cu fruntea încruntată, cu o căutătură fioroasă şi cu intonaţii în 
glas, ba reci ca gheaţa, ba tranşante ca o lamă de brici. 

— Ce-i asta? îl întrebă el repezit pe Aureliu, punându-i sub 


ochi scrisoarea adresată profesorului Arghir. 

— O scrisoare! încercă Aureliu să răspundă agresiv. 

— Cine a făcut-o? 

— Eul 

— Eşti arestat! 

Aureliu se uită împrejur şi văzu că în toată încăperea, în afară 
de el, nu se află decât judecătorul şi un jandarm cu baioneta la 
armă. Deschise gura, dar de spaimă, parcă auzi un glas străin, 
cum protestează automat şi în surdină: 

— E ilegal! 

— legal? Dar să trimiţi asemenea scrisori ţi se pare legal? 
Jandarm!... Du-l la beci! 


x 


De-a doua zi, presa închină pagini întregi celor ce s-au 
descoperit cu ocazia descinderilor operate pe la organizaţiile şi 
domiciliile gardiştilor. Depozite imense de bombe, revolvere, 
granate, puşti, pumnale, mitraliere. 

Lumea citea şi se crucea: 

— Acu s-au trezit? 

Se află apoi că garda de fier a organizat o vastă reţea de 
spionaj în armată, la serviciile de siguranţă, la statul major al 
armatei, la ministere, la prefectura capitalei, la arsenalul 
aeronautic, la aviația militară, la fabricile de avioane L.A.R. şi 
S.E.T., la C.F.R., la S.T.B. şi aşa mai departe. 

Lumea citea şi iar se crucea: 

— Acu s-au trezit? 

Gazetele informară apoi ţara că garda de fier dispunea de 
fonduri imense şi că numai în ultimele alegeri a cheltuit, în mai 
puţin de o lună, cincizeci de milioane de lei. 

Lumea citea şi-şi făcea cruci şi mai mari: 

— Acu s-au trezit? 

Şi-nsfârşit, presa lui Carol venea cu revelaţia cea mare: 
Aureliu Cziucziewicz nu-i român ci străin. Că are un bunic 
polonez, că are o bunică unguroaică şi că mama lui e nemţoaică. 

Lumea citea, dar nu se mai crucea, ci râdea: 

— Acu s-au trezit? 

Până ce veştile acestea care, în loc să uimească ţara, o 
amuzau - fură înlocuite cu o ştire, de astă dată senzaţională: 


Aureliu a fost judecat pentru ultragiul adus lui Arghir şi 
condamnat la şase luni închisoare. 

Lumea nu se mai crucea şi nici nu mai râdea. Era uluită: 

— Aureliu condamnat? Şi condamnat la maximum de 
pedeapsă? Să ştiţi că-i sfârşitul lumii! 

Dar, ca în toate, regele făcea şi justiţia în pas alergător. Nici 
nu s-a pronunţat bine sentinţa de condamnare a lui Aureliu 
pentru ultragiu, că regele l-a şi chemat pe ministrul de justiţie la 
el: 

— Să mi-l dai, te rog, în judecată pentru trădare! Şi repede! 
Nu-i timp de pierdut! 

Astfel, lumea avu încă un prilej să mai uite de necazuri, când îl 
auzi pe procuror făcând rechizitoriul lui Aureliu: 

— Indiferent de originea lui Cziucziewicz, este incontestabil că 
actele lui şi caracterul lui poartă o pecete puţin românească! 
Misticismul lui, obscurantismul lui, actele de cruzime pe care le-a 
săvârşit personal, sau pe care le-a inspirat, formulele acestea de 
ameninţare cu moartea adversarilor, femeilor şi copiilor, toate 
acestea, numai manifestaţiuni româneşti nu sunt. Că aceste 
manifestaţiuni sunt ale unui străinism organic, congenital, sau 
ale unui străinism împrumutat de aiurea, reiese pe deplin din 
faptul că acel care a introdus în România moravuri şi acţiuni 
străine de sufletul poporului nostru este fiul unui Cziucziewicz şi 
al unei Eva Schwartz, care numai români nu sunt. 

Foştii şefi politici, care până mai ieri se acuzau reciproc prin 
presă şi în cameră de misticism, obscurantism şi străinism, 
pentru că de câte ori erau la putere, sprijineau ba pe Caţă, ba pe 
Aureliu, dar care acuma convieţuiau frăţeşte sub acoperişul 
guvernului de concentrare, începură să-şi facă reproşuri de 
amor: 

— Vezi, Arghire! îi zise Mărguleanu ilustrului profesor. Şi când 
eu ţi-am spus că eşti grecotei, te-ai supărat! 

— Dar eu, ţii minte când ţi-am spus că eşti jidan? Numai să 
mă omori! 

Drăgăstos, Aureanu îi apucă de câte un braţ pe amândoi: 

— Dar când l-a făcut Săpunaru ungur pe Crai-Voevod, vă 
amintiţi? 

— Şi Bagradian când a spus că Săpunaru e slav? 

— Da!... Numai că şi Săpunaru a astupat gura lui Bagradian, 
cum i-a amintit că-i armean! 


Oftară tustrei, aşa cum se oftează la o amintire frumoasă - 
apoi, Aureanu reflectă, cu ochii departe, departe: 

—  Cziucziewicz ăsta, este evident că a introdus la noi 
moravuri şi acţiuni străine de sufletul poporului român. De asta, 
bine a făcut regele că a desfiinţat parlamentul şi partidele 
politice! 

Procurorul nu se opri numai asupra străinismului lui Aureliu, ci 
şi asupra pregătirii lui intelectuale. 

— Manifestările intelectuale ale lui Cziucziewicz, zicea 
procurorul, sunt foarte reduse. Câteva circulări, câteva scrisori. 
S-a publicat şi o carte. Este adevărat. Aş fi foarte curios să văd 
manuscrisul ei. Deocamdată, am găsit în aceste dosare câteva 
reflexiuni scrise de mâna lui. Se vede că Cziucziewicz era şi 
filosof în orele libere. lată rezultatul acestor profunde meditaţiuni 
concretizat în cinci maxime: «Ştergete bine pe picioare»... 
«Şterge-te» într-un cuvânt... «Deschide şi închide uşa încet»... 
«Pe săli şi în camere, vorbeşte cu glasul potrivit»... «Nu pune 
mâna pe pereţi»... «Oriunde vezi o hârtie ridico»... «Ridic-o», 
bineînţeles, tot într-un cuvânt... 

La Capşa, Tătăroiu observă: 

— Mai mare ruşinea de Hitler! 

Şi Aureliu Cziucziewicz fu găsit vinovat de trădare şi din nou 
condamnat, de astă dată la zece ani muncă silnică. 

— Şi a strigat «trăiască moartea»? întrebă Tătăroiu. 

— Nu! îi răspunse Nectarie. 

— Cum se face? Tocmai el? 

— Nimic mai simplu! Pentru că s-au desfiinţat curţile cu juri şi 
s-a introdus pedeapsa cu moartea. Şi el, mistic cum îl ştii, e 
niţeluş superstiţios! 


x 


La fiecare nume pe care i-l citea Robert Cernescu, regele avea 
un singur răspuns: 

— La puşcărie! 

— lonescu Grigore, Vasile Vasile, Stănciulescu Stan, pentru 
dosire de materiale de propagandă legionară! 

— La puşcărie! 

— Cziucziewicz Horia pentru insulte aduse unor jandarmi! 

— La puşcărie! 

— Cucu Andrei, pentru multiplicare de manifeste! 


— La puşcărie! 

— Mălin Sandu, port ilegal de arme! 

— La puşcărie! 

Sute şi sute de dosare, în care se găseau consemnate fapte 
petrecute în ultimii cincisprezece ani, fără să fi fost încredințate 
justiţiei, fuseseră date jos din pod şi vinovaţii trimişi în faţa 
tribunalelor. La fiecare nume, regele îşi răcnea sentinţa, în delir: 

— La puşcărie... la puşcărie... la puşcărie!... Pe toţi să mi-i 
arestezi! Să nu-ţi scape unul! Şi pe comunişti odată cu ei... Să nu 
creadă aceşti domni comunişti că ar putea profita... 

După ce termină cu legionarii de rând, Robert Cernescu 
prezentă regelui o listă de intelectuali din publicistica legionară. 
Pentru ei erau rezervate lagăre la Tismana, Dragomirna, 
Miercurea Ciucului... 

— lonescu-Ciurcheni! 

— Lagăr! 

— Precup! 

— Lagăr! 

— Leahu! 

— Lagăr! 

— Zamfir Vasilescu! 

— Lagăr! 

— Naie Naie! 

— Lag... 

Regele se opri: 

— Parcă a mai fost Naie la puşcărie! 

— Acum patru ani, sire! După istoria cu Muică! 

— li ajunge! făcu hotărât regele. 

Şi cu o vagă duioşie în glas: 

— Cernescule, nu trebuie să uităm! Naie e Naie! Un spirit de 
elită. N-avem mulţi ca el! Unu-i Naie! Un savant! Ş-apoi, nu mai 
prezintă nicio primejdie! Lui Aureliu nu-i mai trebuie misiţi! 
Pompează direct! De la mâna-ntâia! Acuma-i dă el bani lui Naie! 
Lasă-l în pace! Zi-i mai departe!... 


x 


Pasul alergător cu care guverna, nu putea fi pentru rege o 
piedică să audă tot ce se spune despre noul ritm al restauraţiei... 
De spus se spuneau multe, dar cel mai mult se spunea că nu se 
mai poate spune nimic. Regele nu-ţi mai dă voie să sufli un 


cuvânt nici despre islazurile de care duc lipsă ţăranii, nici despre 
revizuirea exproprierilor şi a împroprietăririlor, nici despre 
pădurile comunale. Regele nu-ţi dă voie să-l întrebi de ce a 
suprimat statutul funcţionarilor, sau inamovibilitatea 
magistraţilor! Regele nu-ţi dă voie să-l întrebi de ce a mărit 
impozitele, de ce a scumpit în câteva luni viaţa cu 30% şi de ce 
bagă toţi banii în străjeri şi armată! Şi în primul rând, regele nu-ţi 
dă voie să-l întrebi ce este cu asigurările sociale pentru 
muncitori, ce este cu îmbunătăţirea condiţiilor de muncă şi 
salarizare ale muncitorilor, ce este cu pensionările, ce este cu 
concedierile, cu şomajul, cu arestările arbitrare, cu teroarea! 

Regele auzea dar continua să alerge, în aplauzele apusului. 
Francezii şi englezii se felicitau între ei. 

Regele Carol este un rege excelent, care ţine mult să apere 
drepturile poporului român şi să protejeze minoritățile din 
România... Regele Carol a salvat democraţia pentru România... 
Regele Carol este unul din cei mai capabili conducători din 
lume... Regele Carol s-a dovedit a fi un şef care n-a şovăit să-şi 
ia răspunderea de a duce ţara cu o mână sigură şi fermă pe 
calea mântuirii... Regele Carol a realizat o operă de construcţie, 
acolo unde totul era de clădit!... 

Cât despre măsurile lui împotriva legionarilor, toţi erau 
mulţumiţi: şi francezii şi englezii şi naziştii de la Berlin. 

— Reprimarea mişcării legionare este menită să consolideze 
situaţia României atât din punctul de vedere intern, cât şi din 
punctul de vedere extern! ziceau francezii. 

— Regele Carol merită toată admiraţia noastră pentru 
acţiunea pe care a început-o spre a elibera ţara de amenințările 
unei dictaturi brutale! ziceau englezii. 

— Aceste măsuri sunt necesare pentru a calma opinia publică 
indignată de acţiunea subversivă a mişcării legionare! ziceau 
naziştii de la Berlin. 

In tot corul acesta de elogii, cei mai înflăcăraţi erau fasciştii lui 
Mussolini. 

— Cine intră fără să bată în uşă? strigau ei. Carol II, regele 
ţăranilor. In călătoriile lui neaşteptate, Carol II se interesează de 
toate. Se opreşte în cele mai modeste colţuri din ţară, intră în 
bordeiele ţăranilor, împarte bani celor cu copii mulţi, porunceşte 
să se construiască piscine şi să se înalțe biblioteci. Stă de vorbă 
cu lucrătorii, le ascultă nevoile şi dorinţele. In ultimele luni, 


datorită inspecţiunilor regale, abuzurile şi fraudele au dispărut, 
starea de spirit a ţării s-a schimbat, veniturile statului au sporit. 
Ca şi înaintaşul său din «O mie şi una de nopţi», noul Harun-al- 
Raşid călătoreşte întotdeauna, conducându-şi singur maşina, 
îmbrăcat în vestminte simple şi pe cap cu un basc care-i ascunde 
fruntea! 

Deşi puţin muşcat de invidie că şi Harun-al-Raşid îşi conducea 
singur maşina în vizitele lui inopinate, regele, încurajat de 
aplauzele cu care ţările democratice şi fasciste din centrul şi 
apusul Europei îi răsplăteau acţiunile, îşi iuţea pasul. 

— Să se interzică activitatea ligii antirevizioniste a lui Stănică 
Popescu! 

— Se aprobă! 

— Deoarece poporul român nu mai poate rămâne părtaş la 
cumplita torturare în abatoare a nevinovatelor vieţuitoare care, 
cu suflarea lor, au învăluit în iesle pe Domnul nostru lisus 
Hristos, să se suprime imediat tăierea rituală a vitelor. 

— Se aprobă! 

— Să se suspende pe trei zile gazeta G/obu/ a lui Stănică 
Popescu, pentru că nu s-a supus regulamentului privitor la 
controlul mijloacelor de existenţă a jurnalelor. 

— Se aprobă! 

— Să se respingă recursul lui Aureliu Cziucziewicz şi 
condamnarea lui la zece ani să rămână definitivă! 

— Se aprobă! 

— Să fie condamnaţi la închisoare, amendă, interdicţie şi 
despăgubiri către stat, toţi legionarii de pe lista alăturată şi după 
criteriul indicat în dreptul fiecărui nume! 

— Se aprobă! 

— Să se pună sechestru pe întreaga avere a fostului partid 
naţional-liberal, inclusiv tipografia şi redacţiile ziarelor liberale 
Viitorul şi Independenţa română! 

— Se aprobă! 

— Să se acorde câte o îndemnizaţie fixă de 80.000 lei, plus 
50.000 de lei cheltuieli de reprezentare şi deplasare, în total 
130.000 lei pe lună, mareşalilor armatei, Neaţă şi Prezan! 

— Se aprobă! 

— Pentru construirea unei mănăstiri la Maglavit, să se creeze 
la Maglavit o fundaţie Maglavit, sub controlul patriarhiei, sub 
preşedinţia stareţului în numele patriarhiei şi sub preşedinţia de 


onoare a lui Petrache Lupu! 

— Se aprobă! 

Generalul Mateescu intră în acest moment în sala de consiliu, 
îi înmână, discret, regelui, o telegramă şi ieşi în fugă. Regele o 
citi, apoi transmise consiliului de miniştri conţinutul: 

— Domnilor, a murit Traian Săpunaru! 

Miniştrii şi consilierii regali rămaseră muţi de durere: moartea 
neaşteptată a lui Traian Săpunaru depăşea ordinea de zi 
prevăzută, aşa că nu ştiau ce să propună. Regele îi salvă. Gândi 
scurt şi luă o hotărâre energică: 

— Să fie îngropat! 

Recunoscători că regele le-a luat o piatră de pe inimă, 
miniştrii răspunseră, veseli: 

— Se aprobă! 


XXIV 


Cel mai trist dintre toţi membrii familiei regale era Carol. 
înconjurat de-ai săi, nu-şi mai lua ochii de pe catafalc şi plângea. 
De teamă că nu va putea plânge destul, luase aseară toate 
măsurile de circumstanţă: mâncase peste măsură muştar, 
murături şi piper - şi băuse peste măsură din tot ce există 
spirtoase pe lume de la 60 de grade în sus. Acum putea fi, în 
cele mai spectaculoase condiţii, un orfan amărât şi inconsolabil, 
care, în cumplita lui dezolare, încă nu este în stare să-şi dea 
seama cum poate trăi cineva fără mamă. 

Căci fiinţa de care se despărţea atât de greu regele, era însăşi 
mama lui. O privea şi o privea, dar îi venea greu să creadă. A 
murit mama lui!... Mama lui!... S-a isprăvit, prin urmare, cu toate 
pretenţiile ei la domnie!... Şi cu toate mofturile ei de 
întemeietoare a României Mari! Şi cu toată risipa ei de farduri, 
care nu-i mai puteau ascunde obrazul gălbejit de boală şi vârstă! 
Şi cu toate călătoriile ei stupide! Şi cu reputaţia ei de amantă 
internaţională! Şi cu ridicolele ei intervievuri!... S-a isprăvit! Nu 
va mai trebui să citească în presa străină acele reportaje plătite 
în care se vorbea despre toaletele ei, despre «rochia ei bej, cu o 
fundă bleu în corsaj», sau despre cealaltă rochie a ei «pastel, 


peste care poartă o jacheţică de lame, bordisit cu blană cafeniu 
deschis», sau despre perlele ei, care erau tot atâtea moşii 
atârnate de gât!... Şi n-o va mai auzi cum îşi laudă ea singură 
cărţile ei de amintiri, fără să-i fie ruşine: «Amintirile mele sunt 
scrise cu umorul specific englezesc şi unele episoade vor amuza 
pe cititori»... S-au isprăvit toate astea!... Dar în acest caz, 
Dumnezeu merită toate felicitările. Are bun-simţ. Deşi cu 
întârziere, a înţeles, în sfârşit, că numai în paradis şi-ar putea 
găsi mama loc potrivit pentru temperamentul ei tineresc, niţeluş 
fezandat, fără listă civilă şi fără să-şi supere fiul... 

Cât ţinu slujba religioasă, Carol putu să-şi îndrepte gândurile 
aiurea. Acordase azi dimineaţă audienţă scriitorului lonescu- 
Ciurcheni, căruia îi dăduse voie să vină sub pază la el, în numele 
intelectualilor legionari ţinuţi în lagăre. Numai că n-a 
îngenunchiat lonescu-Ciurcheni: 

— Sire! lertare!... Rupem până la capătul vieţii cu garda de 
fier! Nu vrem să mai avem de-a face în niciun fel cu legionarii. 
Vrem să fim cetăţeni utili ţării şi să luăm parte la înflorirea ei sub 
glorioasa domnie a maiestăţii voastre!... lertare!... Dacă nu se 
poate îndată, sire, vă rugăm, daţi ordin, ca noi, intelectualii, să 
fim izolaţi de ceilalţi... Nu mai putem!... Viaţa noastră a ajuns 
imposibilă alături de toţi nespălaţii lui Aureliu... Este o pedeapsă 
prea cruntă, sire, să fim siliţi să trăim în mijlocul unei colectivităţi 
cu care nu avem nimic comun! Sire!... lertaţi-ne! 

Regele citea atâta sinceră pocăință în ochii lui lonescu- 
Ciurcheni, încât îşi zise că n-are de ce să-i mai ţină închişi pe 
aceşti intelectuali rătăciţi, dar treziţi la realitate. Spaima pe care 
au tras-o, le va fi învăţătură de minte pentru tot restul vieţii lor. 

— Fie! zise el lui lonescu-Ciurcheni. Vă iert! Dar să ştiţi că de 
azi înainte nu mai e pentru voi decât un rege şi o lege! 

— Jurăm pe onoarea şi conştiinţa noastră de oameni de carte 
şi de condei! 

Corul îl sili pe rege să se smulgă pentru un moment din 
gândurile lui şi să ridice capul. De jur-împrejur numai feţe 
îndoliate. Erau prezenţi toţi sfetnicii lui. Numai Trişcă lipsea. 
Trişcă era departe. Cutreiera Franţa, Anglia, Cehoslovacia şi-i 
trimitea rapoarte exaltate. Toată lumea îl crede. Chamberlain, 
premierul Marii Britanii, este neaşteptat de amabil. Şi Daladier, 
şeful guvernului francez, e ca un frate. Şi unul şi celălalt i-au 
făgăduit credite, arme, sprijin moral. Totul e bine. Cerul politicii 


internaţionale este imaculat. Doar câţiva mici nouraşi pătează 
orizontul. S-au ivit oarecare neînţelegeri între Hitler şi 
Cehoslovacia. De când a făcut Anschlussul cu Austria, Hitler cere 
Cehoslovaciei ţara sudeţilor... Dar lucrurile se vor aranja... Totul 
e bine... Skoda lucrează de zor!... Fabrică pentru noi tunuri, 
mitraliere, facturi!... Totul e bine!... 

Printre lacrimi, Carol putu să se minuneze cum trece vremea: 
ceremonia se terminase şi decorul era cu totul schimbat. Capela, 
clerul, corul, miniştrii, dispăruseră şi în locul lor apăru obişnuita 
cameră de lucru de la palatul de pe Calea Victoriei, în care, sub 
privirile curioase ale membrilor familiei regale, un înalt magistrat 
citea testamentul reginei Maria. 

„„„«Binecuvmtez ţara, pe copiii şi pe nepoţii mei! Proprietăţile 
mele din Balcic, Tenka luhev şi Mavi Dalga, împreună cu 
castelele, toate celelalte clădiri şi biserica Stella Maris, clădite 
din mijloacele mele proprii, conform concepţiei mele de artă şi 
frumos, într-un cuvânt tot ce se află la Balcic, fără nicio excepţie, 
le las fiului meu Carol, regele României». 

Regele, scârbit, îşi umplu ochii de lacrimi, dar regretă: era în 
familie. Singurul străin era magistratul. Nu merită osteneala! 

— «Hotărăsc ca fiica mea, Elisabeta, regina Greciei, să aibă în 
partea ei de moştenire castelul şi întreaga moşie Copăceni, cu 
tot ce se află acolo». 

Carol se uită cu coada ochiului la Elisabeta. Se făcuse roşie ca 
focul. Avea ochii uscați şi era furioasă. 

— «Las fiicei mele Ileana, arhiducesă de Austria, principesă a 
României, să aibă în partea ei de moştenire castelul Bran, cu tot 
ce se găseşte în el şi cu toate terenurile şi construcţiile care sunt 
proprietatea mea la Bran, fără nicio rezervă». 

Ileana aruncă o privire încruntată lui Carol care-i răspunse cu 
un rânjet. 

— Ai văzut? îi şopti el. Mămiţica! Ţi-a făcut-o, zgripţoroaica! Şi 
tu ai crezut că e ceva de capul ei! 

—  <«Voiesc, îşi continuă magistratul lectura, ca părţile 
rezervatare ce se cuvin fiicei mele Maria, regina Jugoslaviei şi 
fiului meu Nicolae, să fie primite în bani». 

Nu erau de faţă nici Maria, nici Nicolae, aşa că dispoziţia nu 
supără pe nimeni. 

— «Las iubitului meu nepot Mihai, voievod de Alba lulia, 
diamantul cel mare, care mi-a fost dăruit de regele Ferdinand». 


Mihai căută să prindă privirea tatălui său dar pentru că regele 
tocmai atunci se uita în tavan, nu ştiu ce să facă: să se bucure, 
ori să se supere? 

Ajuns la încheiere, magistratul îşi îndreptă spinarea şi citi cu 
mult patos: 

— «AŞ fi voit să pot lăsa mult, iubitei mele ţări, în semn de 
dragoste necurmată ce i-am purtat şi pe care o las izvor nesecat 
moştenitorilor mei!» 

Lui Carol îi veni să râdă: Nu! Că o să te întreb pe tine dacă să 
fie secat sau nesecat izvorul! 

— «Dorinţa mea fierbinte ar fi fost să înalţ o biserică mică pe 
fostul front de la Oneşti, şi să înfiinţez un cămin cu numele meu 
pentru studentele de la universitatea din laşi, ca amintire a 
zilelor grele petrecute acolo, în timpul marelui război pentru 
întregirea neamului... Resimt o vie întristare că modesta mea 
avere, datorită generozităţii iubitului meu soţ regele Ferdinand, 
încă şi mai redusă prin greutăţile din ultimul timp, nu-mi 
îngăduie să fac binele ce aş dori». 

Carol îl luă pe voievodul Mihai de mână, îl trase de o parte şi 
privind pe fereastră, îi spuse: 

— Biata bunică! După o viaţă de muncă, a murit femeie 
săracă. Dacă n-aş fi fost eu, murea de foame! 

Afectuos, Mihăiţă îi sărută mâna: 

— Ce om bun eşti, tăticule! 


x 


De două zile, Carol se afla la Londra, unde trecea dintr-o 
surpriză în alta. Fusese invitat aici, după lunile de încordare care 
au ținut Europa la marginea războiului. Germania amenința că 
face război dacă Cehoslovacia nu-i dă ţara sudeţilor - şi toată 
lumea se pregătea de război. In afară de presa lui Hitler şi 
Mussolini, atitudinea cea mai războinică o avea presa lui Carol. Şi 
cel mai războinic dintre toţi gazetarii presei lui Carol, era Serafim 
Mărunţelu. 

—Să participe naţia la vuietul evenimentelor! predica 
Mărunţelu în stilul lui de «Deşteaptă-te române» de modă nouă, 
dinamică. Să asculte din tumultul lor, glasul aspru, mugetul 
amenințărilor posibile. Există o terapeutică a somnolenţei, o 
cruntă biciuire a unei indicate intoxicări optimiste, un duş rece 
necesar unei prompte treziri. Domnii de la externe să 


binevoiască a nu mai utiliza cloroformul. Totul pentru armată şi 
numai pentru armată. Războiul nu vine azi, dar mâine irumpe cu 
impetuozitatea fatalităţii. Şi pentru mâine să fie o ţară pregătită. 

Dar ca să creeze atmosfera războinică, regele nu se mulțumea 
numai cu presa. Intr-o zi, autorităţile trecură la primele 
demonstraţii de apărare pasivă. Se imagină un atac cu bombe 
incendiare, lacrimogene, fumigene, la Gara de Nord, la Gara de 
Est, la palatul telefoanelor, la poşta centrală şi la fabrica Beliotis. 
Avioane lansară rachete. Oameni cu măşti contra gazelor 
aruncară petarde fumigene - şi echipe de pompieri, de jandarmi 
şi de gardieni publici băgară panică în femei şi copii, cu 
exerciţiile şi cu urletele lor. 

— Cum merge treaba? întreba regele, din cinci în cinci minute. 

— Merge straşnic, sire! raporta Spiru Maramă. Publicul 
primeşte bombardamentul cu mult sânge rece. Parcă numai între 
bombe a crescut. N-avem să ne temem de nimic! 

— Nici dacă s-ar întâmplă să fim bombardaţi serios? 

— Serios? Nu!... Doar dacă primim avioanele şi tunurile 
antiaeriene comandate în străinătate! 

intre timp, Chamberlain îi trimitea lui Carol mesaje peste 
mesaje: 

— Dacă se întâmplă ceva cu Cehoslovacia, stai liniştit! Nu te 
mişca. Şi nu lăsa pe sovietici să treacă prin România spre 
Cehoslovacia. 

Pe de altă parte, trimitea şi Hitler mesaje peste mesaje lui 
Carol. 

— Dacă se întâmplă ceva cu Chamberlain, stai liniştit! Nu te 
mişca! Şi nu lăsa pe sovietici să treacă prin România spre 
Cehoslovacia! 

Dar la sfârşitul lui septembrie, alarma încetă brusc. 
Cehoslovacia fu ciopârţită. Hitler ocupă ţara sudeţilor, pacea fu 
restabilită şi regele Carol primi vizita ambasadorului englez care- 
i transmitea, din partea guvernului său, invitaţia de a veni la 
Londra în vizită oficială. 

— Ce să fac la Londra? întrebă Carol care, în principiu, n-avea 
nimic de obiectat. 

— Sire, răspunse ambasadorul, poporul englez vrea să 
cunoască pe cel care a salvat România! 

Aşa au ajuns, la mijlocul lui noiembrie, Carol IlI şi fiu-său la 
Londra. Aici, regele se aştepta la o primire cu cortegii, cu 


banchete, cu declaraţii publice, cu întrevederi politice şi 
financiare, intime, după ritualul banal al recepţiilor oficiale. Dar 
ceea ce i se rezervă în capitala Marii Britanii depăşea orice 
închipuire şi dezminţea tot ce s-a spus până atunci despre 
temperamentul flegmatic, sobru, echilibrat al naţiunii engleze. 
Tonul, fireşte, îl dădea presa, care nu ştia ce accente mai 
sugestive să împrumute spre a sublinia importanţa istorică a 
vizitei lui Carol II. Să-şi aducă aminte poporul englez că înaltul 
oaspete, înainte de a fi regele României, este un englez. Regele 
României nu este român ci un strănepot al reginei Victoria. 
Modesta lui cameră de lucru de la palatul din Bucureşti, cu 
pereţii îmbrăcaţi în lemn, aminteşte stilul caselor engleze. 
Grădinile regale, sunt îngrijite de un grădinar englez. In bucătăria 
regală, mâncarea este gătită după reţete engleze. Curajul şi 
simţul politic al regelui, sunt englezeşti. Regele şi voievodul 
Mihai iubesc marea pentru că sunt de sânge englez. Până şi 
instituţia regală a străjeriei este inspirată din «boy-scouts» -urile 
engleze. Totul poartă un specific englez la regele Carol II, care, în 
mai puţin de nouă ani, a construit o Românie nouă, pe temelii 
excepţional de solide, pentru un popor de nouăsprezece milioane 
de coborâtori ai coloniştilor romani stabiliţi în Dacia şi azi stăpâni 
peste avuţii imense în grâne, lemn şi petrol. 

Dar entuziasmul absolut neenglezesc al presei britanice, nu 
era decât prologul abstract al dovezilor de entuziasm concret, la 
fel de neenglezesc, care aveau să urmeze. De la ieşirea din gară, 
îl izbi pe Carol generozitatea cu care englezii au pavoazat, în 
cinstea lui, Londra. Avusese destule ocazii, în timpul exilului, să 
vadă oraşul acesta gătit pentru diferite serbări, sărbătoriri şi 
solemnităţi, dar ceea ce vedea astăzi era atât de frumos, de 
neaşteptat, de tulburător, încât îi învioră sentimentul de mândrie 
că este englez!... Jos, nisip presărat cu grijă pe tot lungul 
parcursului; sus, în dreapta şi în stânga, ferestrele şi balcoanele 
împodobite cu covoare româneşti şi peste tot, fluturând vesel, 
mii de drapele româneşti, roş-galben-albastru... Ca la Bucureşti 
de Bobotează, de 24 ianuarie, ori de 10 mai... Ceva extraordinar! 

Guvernul englez, ca să-l facă pe acest oaspete englez, 
strănepot al reginei Victoria, să se simtă în Anglia ca la el acasă, 
îl punea în decorul şi atmosfera din România. 

— Sunt uluit! zise el către regele Angliei, care stătea în stânga 
lui, în landoul regal. Este fără precedent în istoria Angliei! 


— Absolut fără precedent! îi confirmă, cu sinceritate, regele 
Angliei. 

Cortegiul abia se puse în mişcare, când, deodată, izbucni de 
pretutindeni, un tunet prelung de aclamații: 

— Trăiască regele Carol! 

In emoția lui, regele crezu că profunziunea de drapele 
tricolore l-a tulburat atâta, încât i-a diformat până şi auzul - şi se 
aplecă să prindă mai bine ce strigă mulţimea. Dar mulţimea 
striga ceea ce el auzise de la început: «Trăiască regele Carol!» - 
în cea mai curată limbă românească. 

— Români? întrebă el pe regele Angliei. 

— Nu! Englezi! răspunse regele Angliei. l-am pus să înveţe 
pentru sărbătoarea de astăzi cuvintele acestea româneşti. 

Lui Carol nu-i mai rămânea decât să-şi repete că ceea ce se 
petrece cu el este ceva nou în istoria Angliei. Londra se 
românizase şi-l aclama pe regele ei, Carol II... Guvernul englez, 
în gingăşia lui, nu-i mai oferea o Bobotează, ori o paradă de 10 
mai, ci făcea pentru el ceva mult mai important: îi reconstituia 
restauraţia! 

Era o atenţie la care suveranul României se arătă foarte 
sensibil: 

— Îți mulţumesc din inimă, vere! îi zise el regelui Angliei, 
strângându-i mâna cu o caldă şi semnificativă apăsare în palmă. 

Dar câte asemenea şocuri psihologice nu i-a aplicat guvenul 
englez lui Carol numai în ziua când a sosit! 

La prânzul regal, cel dintâi lucru care i se servi, fu o farfurie cu 
icre negre. 

— De unde vin icrele? întrebă el. 

— Le-am adus special din România pentru a-ţi face plăcere! îi 
răspunse, gentilă, regina. 

Seara, la dineu i se aşeză în faţă un castron uriaş de cristal 
plin cu ardei umpluţi cu varză acră. 

— De unde vă vin murăturile? 

— Le-am adus din România, de la Bianovici, de pe calea 
Văcăreşti! 

Pentru Carol, Bianovici era o firmă de încredere: obişnuia să 
pună în murături mult piper. Lăcrimând cu anticipație, Carol, în 
timp ce se servi, întrebă: 

— Dar cum de-aţi aflat că Bianovici de pe Văcăreşti are cele 
mai bune murături din toată Europa? 


— Prin ambasadorul nostru de la Bucureşti! răspunse regele 
Angliei. 

După ce se mai servi o dată, Carol zise: 

— Nu pot decât să te felicit, vere! Ai un ambasador foarte bine 
informat! 

În salonul de recepţie, pe rege îl aşteptau cele mai frumoase 
fiice ale Albionului: fete şi femei care auziseră minuni despre el 
şi care erau dornice să-l cunoască mai îndeaproape. Nici Carol nu 
era într-o dispoziţie care l-ar fi îndemnat să se dea în lături. 
Dinamic, procedă în pas alergător, astfel că dintr-o singură 
privire se şi înţelesese cu câteva din ele, dar contactul cu 
poporul englez fu întrerupt de intervenţia lui Chamberlain, 
premierul Marii Britanii, care-i dădu o nouă lovitură: 

— Sire, spre a eterniza memoria vizitei pe care ne-o faceţi, 
guvernul meu a hotărât ca doamnele şi domnişoarele engleze să 
poarte, în apropiatul sezon de primăvară, bereta vânătorilor de 
munte, după modelul beretei pe care o poartă voievodul Mihai... 
Am dat şi ambasadorului nostru de la Berlin dispoziţia să 
trasmită domnului Hitler dorinţa mea personală ca, în interesul 
păcii, să impună şi femeilor germane portul acestei berete. Sper 
că până în douăzeci şi patru de ore să am un răspuns favorabil. 

După ce premierul britanic îşi termină comunicarea, regele, 
măgulit, îi răspunse: 

— Mulţumesc, dar la dumneavoastră nu se dansează? 

— Nu, sire! îi răspunse Chamberlain, trist. 

— Dar ce s-a întâmplat? se întunecă regele. 

— Sire! îl informă Chamberlain. A murit mama maiestăţii 
voastre... şi Curtea a hotărât să ţină doliu timp de şase luni! 

— A! exclamă regele, decepţionat. Pentru asta? i 

Părea distrus Carol. Mama!... Unde te învârţi, mama! in 
mormânt... şi tot nu-l lasă în pace!... Mama!... 


x 


După două zile, în care trebui să recurgă la cele mai 
inimaginabile trucuri spre a-şi aranja şi fără dans treburile, Carol 
află pentru ce guvernul englez l-a poftit şi l-a primit cu atâta 
dragoste frăţească la Londra. Erau de faţă numai el, regele 
Angliei şi domnul Chamberlain. 

Premierul britanic îşi trecu limba peste buzele uscate şi-l atacă 
frontal pe Carol: 


— Sire, sunteţi englez, nu? 

Carol mai-mai să se supere: 

— Ce întrebare e asta? Dacă n-aş fi englez, ce-aş căuta aici? 

Răspunsul regelui Carol scăldă chipul lui Chamberlain în apele 
multicolore ale unei inefabile încântări patriotice. Carol era un 
englez conştient, ca şi marea lui mamă. 

— Sire, zise el, dacă este aşa, puteţi aduce un serviciu de 
neuitat Marii Britanii. 

Carol se aştepta la asta. Drapelele, murăturile, recepţiile, 
discreţia cu care i s-au facilitat rendez-vous-urile, nu erau 
gratuite. Pe nimic, Anglia nu dă nimic. 

— Ce serviciu? întrebă Carol, pe care începu să-l mănânce 
palma stângă. 

— Sire, iată ce serviciu! Europa, adică Marea Britanie, are 
nevoie de pace şi domnul Hitler are nevoie de spaţiu vital. Este 
de la sine înţeles că una cu alta nu se împacă, dacă noi nu 
suntem mai elastici în politica noastră. Hitler stăruie să aranjeze 
cu noi problemele spaţiului vital al Reichului. După cum ştie 
maiestatea voastră, noi am căzut cu el oarecum de acord: îi dăm 
Răsăritul. Răsăritul e al lui, numai să ne lase pe noi în pace să 
răsuflăm. Şi-a refăcut armata şi noi l-am lăsat. Şi-a anexat 
Austria şi noi l-am lăsat. Şi-a luat ţara sudeţilor şi noi l-am lăsat! 
II lăsăm, pentru că Marea Britanie are un singur cuvânt de 
onoare! l-am făgăduit să nu-l supărăm, dacă ne lasă şi el în pace 
cu coloniile. Dar din nenorocire, Hitler are o concepţie cu totul 
diferită despre sfinţenia angajamentelor. Mereu ne înşală. De 
fiecare dată uită şi începe să ne scoată iar sufletul cu coloniile 
astea. Şi iată ce am vrea, sire! Sunteţi englez şi ne veţi înţelege! 
Duceţi-vă la Hitler şi staţi de vorbă cu el. Pe noi nu ne crede, 
pentru că suntem englezi. Dar pe maiestatea voastră vă va 
crede, pentru că sunteţi german. Spuneţi-i o dată pentru 
totdeauna că Răsăritul e al lui. Să facă ce vrea! Cuvântu-i 
cuvânt! Pacea e în joc! Marea Britanie e în joc! Duceţi-vă la Hitler 
şi spuneţi-i că are tot sprijinul nostru, numai să nu ne silească să 
facem război în Apus! 

Carol nu părea de loc mulţumit de expunerea lui Chamberlain. 

— Dar dacă Hitler vrea să ocupe România? 

Regele Angliei îşi simţi inima de văr inundată de solicitudine la 
observaţia pesimistă a lui Carol. 

— Fii pe pace! îi zise el. Eşti englez şi vei fi totdeauna bine 


primit printre noi! 

— Foarte frumos din partea ta, vere! îi răspunse Carol repezit, 
atât cât permitea calitatea lui de văr. Dar eu mai am treabă pe 
acolo! 

— Cât, sire? întrebă Chamberlain. 

— Cât mai mult! 

— Doi ani... să zicem? 

— Poate! 

— Pentru doi ani v-am putea garanta, sire!... Cu o condiţie: 
dacă se întâmplă ceva cu Cehoslovacia, România să stea 
liniştită. 

— Ce să se întâmple cu Cehoslovacia? Abia s-a întâmplat! 

— Sire, suntem englezi şi nu trebuie să ne risipim cuvintele în 
zadar. Dacă se întâmplă ceva cu Cehoslovacia, România să nu 
facă o mişcare! Şi să nu calce picior de soldat rus în România. 
Nici chiar în tranzit! Aşadar, sire, vă duceţi la Hitler? 

— Bine! Mă duc! Numai să-l previn şi să fixez cu el o întâlnire. 

— Nu-i nevoie, sire! îi răspunse Chamberlain, cu un zâmbet 
subtil. A fost prevenit şi vă aşteaptă. 


Cei doi dictatori, Carol şi Hitler, îşi strânseră mâinile, dar şi le 
retraseră repede. N-aveau un pic de încredere unul în celălalt. 
Totuşi, deasupra tuturor suspiciunilor, simțeau că-i leagă ceva 
indestructibil: rasa. 

— Sire, începu Hitler, în Germania nu sunteţi un străin, ci 
german. Strănepotul lui Frederic al Il-lea cel Mare, nu poate fi 
decât acasă la el în cel de-al treilea Reich... Ştiu ce v-a îndemnat 
să veniţi aici... Sângele vostru german! Dar pentru că sunteţi 
german, sire, puteţi să aduceţi un serviciu de neuitat Germaniei 
noastre! Sunteţi german şi ne puteţi înţelege! Vorbiţi pentru noi 
cu premierul englez. Pe noi nu ne crede pentru că suntem 
germani. Dar pe maiestatea voastră vă va crede, pentru că 
sunteţi englez. Spuneţi-i premierului englez că spaţiul vital pe 
care Anglia ni-l oferă la răsărit, pot să mi-l iau şi singur, fără 
consimţământul ei. Ea să-mi dea coloniile. Asta-i cer!... 
Altminteri, îi fac război... 

— Pentru ce, război? 

— Pentru Cehoslovacia! 

Carol făcu un semn înspre uşă: 

— Uşa e bine închisă, domnule Hitler? 


— De ce? _ 

— Să nu ne audă nimeni!... Iti vând un secret. Ce-mi dai 
pentru el? 

Se tocmiră şi când căzură de acord, Hitler, nu-i mai spunea lui 
Carol nici «sire», nici «maiestate», ci «tu». 

— Ne-am înţeles!... Îţi mai dau doi ani!... 

— Doi ani, dar să mă laşi în ăşti doi ani să-mi pun treburile în 
ordine fără să fiu deranjat! 

— Nu te va deranja nimeni! 

— Nici legionarii? 

— Parcă ţi-am mai făgăduit-o o dată! 

— Tocmai pentru că mi-ai mai făgăduit-o o dată! 

— De astă dată, ţi-o făgăduiesc serios. N-ai decât să faci ce 
vrei cu legionarii. Chestie internă!... 

Carol se bucură: 

— Internă? 

— Internă! 

Carol îl puse să jure: 

— Suntem germani? 

— Germani! 

— Pe măreţia celui de-al treilea Reich? 

— Pe măreţia celui de-al treilea Reich! făcu, înfiorat, Fuhrerul. 
Doar e chestie de bun simţ! În cine să am mai multă încredere că 
o să-mi apere interesele, în ăşti doi ani, până o să fiu pregătit să 
ocup România: într-un polonez suspect ca Aureliu Cziucziewicz, 
sau în strănepotul lui Frederic al II-lea? 

— Atunci, ascultă aici! îi răspunse regele Carol. Dacă ocupi şi 
restul Cehoslovaciei, Anglia se va face că nici n-a auzit!... 

Până ce Fuhrerul îşi recăpătă graiul, trecură mai multe 
secunde. lar când dechise gura îl întrebă pe Carol: 

— Cum stai cu Skoda? 

— Prost!... Nu-mi efectuează comenzile! 

— Mai aşteaptă puţin... foarte puţin... şi Skoda îţi va trimite 
oricâte facturi îţi trebuie! 


x 


În Gara Mogoşoaia după ce împărţi, zeci de strângeri de mână 
înalţilor demnitari, militari şi civili, veniţi să-l aclame pentru 
glorioasa lui călătorie în străinătate, Carol se urcă în maşină cu 
Robert Cernescu: 


— Spune! 

— Sire! Generalul Antonescu nu-şi vede de treabă. 

— Ce, ce? făcu regele, nervos. 

— Da, sire! S-a opus unor măsuri pe care le-am luat împotriva 
legionarilor şi mi-a cerut să îndulcim regimul lui Aureliu. 

— Aşa? zise Carol. Bine! Îl vom îndulci! Deocamdată 
Antonescu să fie destituit imediat. Să-mi aduci chiar azi decretul. 
Cât despre regimul lui Aureliu, aranjez eu cu noul comandant. 
Altceva? 

Cernescu se codi atât cât trebuia regelui să observe că se 
codeşte. 

— Sire! făcu el vag şi se opri. 

— Ei, hai, vorbeşte o dată! strigă la el regele, care simţea că 
nu mai e stăpân pe volan. Ce-mi ascunzi? 

— Duduia a fost în lipsa maiestăţii voastre în Elveţia! 

Regele, galben ca ceara, ca să nu urle, îşi înfipse dinţii în buza 
de jos, şi-şi încordă puterile să reziste ispitei de a intra cu maşina 
în trecători. Dar până la palat se linişti. 

— Să vină generalul Gherasie! 

O oră mai târziu, generalul Gherasie se prezentă. 

— Domnule general, de azi înainte, vei fi dumneata 
comandantul corpului III armată în locul lui lon Antonescu... Uite 
aici lista... Aureliu Cziucziewicz care l-a ucis acum doisprezece 
ani pe prefectul Stanciu de la laşi, ăştialalţi l-au ucis pe Mulică... 
şi ăştia l-au ucis pe Mătase... Te rog să mi-i faci astănoapte, pe 
toţi, evadați de sub escortă. Să nu scape unul. Dumneata 
personal să faci identificarea cadavrelor! Aştept raportul! 

Până noaptea târziu, Carol bău cu Mateescu şi cu Spiru 
Maramă, dar parcă ar fi băut de unul singur, atât de surd era la 
tot ce-i spuneau prietenii lui. Se uita mereu la ceasornic, înjura 
groaznic - şi nu auzea nici anecdotele lui Mateescu, nici cele ce-i 
spunea Spiru Maramă despre probabil viitoarea miss Românie. 

— Va face fala ţării, sire! căută să-l convingă prefectul. N-are 
decât optsprezece anişori şi e crescută la călugăriţe, sire!... O 
dată în o mie de ani! Ce fac? 

Necăjit de insucces, Spiru Maramă căută să schimbe subiectul: 
a dat peste un om foarte bine. Cam între două vârste, destul de 
înstărit, cu multă carte şi multă ambiţie: vrea să fie numit 
profesor universitar - şi anume la filosofie. 

— Sire, merită întreaga atenţie. S-a însurat de curând cu o 


fetişcană... îţi stă mintea-n loc... Parcă ar avea o mie de draci în 
ea! Omul mi-a vorbit: Dacă maiestatea sa ar vrea să-şi arunce 
ochii pe mine... aş fi om făcut! Sire!... Ce fac?... 

Ar mai fi avut şi Spiru Maramă şi Mateescu destule comunicări 
de făcut pe tărâmul descoperirilor - pentru că în lipsa regelui s- 
au adunat multe - dar regele nici nu se mai găsea la masă cu ei, 
ci stătea la fereastră în prada unei agitaţii cumplite şi bătea 
darabana în geam. 

— Ce-o fi cu el? îl întrebă în şoaptă Maramă pe Mateescu. 

— Probabil chestia cu legionarii! îi răspunse Mateescu. 

— Crezi? făcu, sceptic, Spiru Maramă. 

In acel moment, se anunţă generalul Gherasie: 

— Sire, s-a făcut! 

— l-ai văzut dumneata? 

— Pe toţi! 

Carol, fără să mai spună un cuvânt, alergă spre uşă, o 
deschise şi numai din prag îi strigă, peste umăr, generalului 
Gherasie: 

— Mai vorbim mâine!... 

Spiru Maramă îl trase de mânecă pe Mateescu: 

— Ei, nici acuma nu bănuieşti de ce a stat ca pe ghimpi toată 
seara? 


x 


Ea-i ieşi înainte cu braţele deschise, dar el o şi luă la palme: 

— Ce-ai căutat în Elveţia? 

Ea, ameţită, se clătină, dar mai avu prezenţa de spirit să se 
ascundă îndărătul biroului. 

— Dar ce ai cu mine, mămicule? Ce ţi-am făcut? 

Din doi paşi, regele vânătorilor se afla lângă ea. 

— Te întreb: ce-ai căutat în Elveţia? zbieră el, apucând-o de 
păr. 

— Cine ţi-a spus, mămicule, că am fost în Elveţia? N-am fost 
nicio zi în Elveţia. 

— N-ai fost? 

Şi începu să dea în ea cu palmele, cu pumnii, cu picioarele, 
surd la toate vaietele şi rugăminţile ei. 

— N-ai fost? continuă el să urle. N-ai fost?... Uite... pentru că 
n-ai fost! 

— N-am fost, mămicule!... Să-mi sară ochii dacă am fost! 


— Te mai şi juri, târfă neruşinată!... Na, ca să nu te mai juri! 

Ea se jura şi el o bătea - şi amândoi se mirau: el că ea mai 
rezistă - ea, că el nu oboseşte. 

— Te omor! Auzi?... Te omor!... Mie să-mi spui ce-ai căutat în 
Elveţia! 

Însfârşit, un nou rând de palme o convinse: 

— Am fost să depun nişte bani! 

— Nişte bani? 

Şi iar începu să tragă în ea: 

— Bani? Pentru bani ai fost în Elveţia, târâtură ce eşti? Pentru 
bani? 

Ea începu să se sperie. Carol exagera. Prea o lovea unde n-ar 
trebui: pe obraji, pe braţe. Alarmată, strigă: 

— Ce faci, mămicule!... Mâine am musafiri! 

— Musafiri? Lasă că-ţi arăt eu ţie musafiri! Pe toţi îi astâmpăr! 
Şefi de partide... bancheri... ofiţeri... legionari... toţi tremură în 
faţa mea!... Numai cu tine nu-i nimic de făcut! 

Şi-i trase un ghiont între coaste atât de eficace, încât ea 
începu să se moaie: 

— Ce vrei de la mine, mămicule? Nu ştiu ce vrei! 

— Să-mi spui cine e englezul care te-a aşteptat la Geneva şi 
care ţi-a propus să te ia de nevastă? 

— N-a fost englez, mămicule! A fost olandez! Să n-am parte 
de ziua de mâine dacă te mint!... Aaaa!... Nu trage că-ţi spun 
tot! 

N-o mai lovi, dar de păr tot o ţinea. 

— Spune!... Şi nu încerca să mă minţi că-ţi sucesc gâtul! Cum 
arată? 

— Frumos, înalt, blond ca tine... Cu ochi albaştri, ca tine... 

— Şi cât ai stat cu el? 

— Trei zile!... 

— Şi? Hai, spune... spune tot... tot... tot... 

Nu mai tipa. O ruga. Şi-n măsura în care ea-i povestea tot, 
slăbea şi mâna cu care el îi ţinea părul, până ce, deodată, o 
strânse puternic în braţe şi, aiurit, începu să-i bolborosească 
drăgăstos la ureche: 

— Şi cum a fost?... Spune!... Cum a fost? 


x* 


Cu noul său prim ministru Robert Cernescu şi cu ambasadorul 


Germaniei regele Carol studia textul acordului româno-german, 
pe care Hitler ţinea să-l vadă semnat cât mai degrabă. Era o 
cerere justă şi, examinată prin prizma evenimentelor 
internaţionale care se precipitau în vara anului 1939, destul de 
modestă. După ţara sudeţilor, Hitler ocupase acum şi tot restul 
Cehoslovaciei - şi-şi luase, în plus, portul lituanian Memel. Pe de 
altă parte, Mussolini, ca să nu rămână în urmă, ocupase micul 
regat albanez. lar războiul din Spania era pe sfârşite, prin 
capitularea Madridului republican. Forţele dinamice deveneau 
din ce în ce mai irezistibile. Ce era, aşadar, un biet acord 
economic, în comparaţie cu ceea ce Hitler ar fi putut face 
României, dacă i-ar fi vrut răul, într-adevăr? Nimic! Dimpotrivă, 
România trebuie să se simtă fericită, pentru că prin această 
convenţie Hitler nu-şi manifestă decât intenţiile pacifice pe care 
le nutreşte faţă de România. Asta o şi spunea ministrul de 
externe al României: 

— Acordul româno-german este o etapă pacifică în raporturile 
noastre cu Germania. Economia germană şi cea românească 
sunt complementare, într-un strâns raport de interdependenţă, 
aşa că relaţiunile economice dintre ambele ţări se pot dezvolta în 
deplină echitate. 

Explicaţia era puţin cam obscură, dar nu din pricină că 
ministrul de externe vroia să ascundă ceva, ci pentru că acesta 
era stilul vremii: dinamic, deci obscur. In esenţă - ziceau 
comentatorii din presa lui Carol - ce vroia guvernul german să 
stabilească prin acordul acesta? Că producţia românească are 
mari posibilităţi să se dezvolte. Dat fiind, însă, că e o ţară 
înapoiată, Hitler, dornic să facă bine acolo unde poate, se oferă 
s-o ajute. România, de pildă, este o ţară agricolă. Germania 
nazistă o va ajuta să-şi dezvolte agricultura - şi-i va cumpăra 
toate grânele. România are păduri. Germania o va ajuta să-şi 
dezvolte economia silvică - şi în acest scop, va crea îndată o 
bogată reţea de exploatări şi industrii forestiere. România are 
petrol. Germania... în sfârşit, Germania va face tot ce se poate 
spre a asigura României o existenţă de ţară agricolă, prietenă cu 
Germania, care este ţară industrială. Aceasta înţelegea ministrul 
de externe când spunea că economia germană şi cea 
românească sunt complementare: Germania va rămâne ţară 
industrială, care n-are grâne. România va rămâne ţară agricolă, 
care n-are industrie. România va da Germaniei grânele ei - 


Germania va da României produsele ei industriale. Aşa a fost şi 
sub regele Carol | şi aşa trebuie să fie şi sub regele Carol II şi aşa 
va rămâne în vecii vecilor: fiecare să nu facă decât ceea ce este 
vădit că-i cere destinul. Poate supăra pe cineva un asemenea 
acord? Are un asemenea acord ceva agresiv? De unde agresiv, 
când acordul nu urmăreşte decât scopuri paşnice! Absolut 
paşnice. Pentru că, să presupunem că România n-ar vrea să 
semneze acest acord, sub pretextul că prin aceasta ar sili-o să 
rămână până la sfârşitul lumii ţară agricolă şi să nu depindă 
decât de consumul german - pe scurt, să nu fie decât o provincie 
agricolă a Germaniei! Ce ar trebui să facă Germania, care, 
dornică de pace, vine să ceară pe cale paşnică, românilor, să-i 
cedeze paşnic ţara pe care s-o exploateze, paşnic, după nevoile 
Germaniei? Nu este decât un singur răspuns: să-i declare război. 
Numai război. Aşa este logic: dacă eu îţi vorbesc frumos, eşti şi 
tu dator să-mi răspunzi frumos. Şi dacă tu nu-mi răspunzi 
frumos, eu ce să fac? Să înghit? Dar demnitatea mea naţională? 
Unde-i demnitatea mea naţională?... Şi iată că iese război. Vrea 
Germania război? Vrea Germania să facă României război? Asta 
o pot susţine numai cei care vor să bage intrigi între Germania şi 
România. Cum ar vrea Germania să facă României război, dacă 
guvernul german, de când a anexat Cehoslovacia, trimite 
României arme peste arme, de la uzinele Skoda... în câteva 
săptămâni, toate comenzile care zăceau la Skoda de ani, erau 
efectuate mulţumită lui Hitler... O dată şaizeci de vagoane... a 
doua oară treizeci... a treia oară, patruzeci... Mult peste ceea ce 
a comandat ţara... De ce trimite Germania atâta armament 
României? Ca să-i facă război? Păi cum? Eu vreau să-ţi fac război 
- şi tot eu te îndop cu armament? Este o prostie. Dacă Germania 
ne trimite atâtea tunuri, tancuri, mitraliere. — fie chiar, cum zic 
unii, cu scopul de a face aici un mare depozit de arme pentru 
Germania - înseamnă că are în noi o încredere oarbă şi că sub 
niciun cuvânt nu se pregăteşte să ne facă război! 

Este drept că toată pledoaria aceasta în favoarea acordului 
era bună pentru marele public, dar nu-l consola pe regele Carol 
II, care, după un minut de la anexarea Cehoslovaciei, şi-a scos 
carnetul din buzunar, l-a deschis la litera S şi a şters cu inima 
frântă şi aproape cu ochii închişi, ca să nu vadă, numele unei 
instituţii dragi, de care nu şi-a închipuit că va trebui să se 
despartă atât de curând: Skoda... l-a venit rău, totuşi l-a şters!... 


Ce să fi făcut? Să se certe cu Hitler? Ca şi cu chestia acestui 
acord!... Să-l discute? Să se tocmească? Să-l îndârjească pe 
Hitler? Tocmai acum, la spartul târgului, să se mai certe cu el? 

lute în hotărâri, ca de obicei, Carol înşfăcă tocul şi-şi depuse 
iscălitura. 

— Poftim! zise el lui Fabrizius. Am semnat! 

Ambasadorul Germaniei luă documentul şi se înclină adânc în 
faţa lui Carol: 

— Sire, sunt însărcinat să vă comunic că Fuhrerul meu a 
acordat alteţei sale regale, voievodul Mihai, marea cruce a 
ordinului Vulturul German. 

— Şi eu vă rog, răspunse Carol, să transmiteţi Fuhrerului că-i 
mulţumesc pentru atenţie în numele fiului meu... şi în particular 
vă informez că peste o săptămână voi trimite în Germania o 
delegaţie sub conducerea domnului Crai-Voievod, să-l felicite pe 
Fuhrer de ziua naşterii sale! 


* 


Europa trosnea din toate încheieturile, ceea ce, cu atât mai 
mult, îl îndrituia pe Carol să nu slăbească un moment ritmul 
guvernării lui în pas alergător. Consiliul de miniştri ţinea şedinţă 
după şedinţă şi deciziile regale se revărsau, ca o ploaie 
binecuvântată, peste capul ţării. 

— Propun o organizaţie politică unică, denumită «Frontul 
Renaşterii Naţionale»! Frontul renaşterii naţionale va avea ca 
scop mobilizarea conştiinţei naţionale, în vederea întreprinderii 
unei acţiuni solidare şi unitare româneşti de apărare şi propăşire 
a patriei şi de consolidare a statului! 

— Se aprobă! 

— Propun ca toţi membrii frontului renaşterii naţionale să 
poarte în mod obligatoriu o uniformă, spre a-i distinge de ceilalţi 
care nu vor fi membri ai acestui partid unic. 

— Se aprobă! 

— Propun ca uniformele să fie confecţionate de stat şi nu de 
croitoriile particulare şi ca preţurile să fie stabilite după un tarif 
special! 

— Se aprobă! 

— Propun o nouă lege electorală, care să prevadă că nu pot fi 
candidaţi decât numai membrii frontului renaşterii naţionale! 

— Se aprobă! 


— Propun ca dreptul de vot să fie condiţionat de ştiinţa de 
carte. 

— Se aprobă! 

— Propun să se introducă de azi înainte salutul roman, prin 
ridicarea braţului drept în sus şi prin rostirea cuvântului 
străjeresc «Sănătate!», obligatoriu pentru toţi membrii frontului 
renaşterii naţionale. 

— Se aprobă! 

— Propun ca germanii să nu fie obligaţi să se încadreze 
individual în frontul renaşterii naţionale, ci corporativ. Propun să 
se înființeze secții separat germane, care-şi vor avea 
reprezentanţi în consiliul superior german. Propun ca în afară de 
aceasta, germanii să-şi poată constitui o organizaţie proprie 
pentru scopuri culturale şi economice şi pentru opere sociale. 

— Se aprobă! 

— Propun ca toţi foştii legionari care se mai află în lagăre şi 
care au cerut graţierea pentru că se declară credincioşi tronului, 
ţării şi ideii de totală solidaritate cu destinele neamului, să fie 
eliberaţi! 

— Se aprobă! 

— Propun ca toţi foştii legionari eliberaţi să fie înscrişi ca 
membri în frontul renaşterii naţionale! 

— Se aprobă! 

După una din aceste şedinţe, Carol îl mustră aspru pe primul 
său ministru: 

— Parcă ţi-am spus să propui ca stofa pentru uniformă să nu 
se vândă în rate! 

Lui Cernescu îi veni să intre în pământ de ruşine. 

— Sire, am uitat! 

— Foarte rău!... Vezi, te rog, să nu uiţi şi în şedinţa de mâine. 
Nu vând stofe în rate! N-au decât instituţiile să se descurce cum 
or putea. Eu nu dau stofe în rate!... 


x 


Când ridică ocbii, Carol rămase cu gura căscată: în faţa lui 
stătea o făptură uriaşă, cu o barbă de dimensiuni adecvate - şi-n 
uniformă. 

— Dumneata? 

— Eu, sire! Am luat cunoştinţă de dorinţa măriei tale de a-i 
vedea pe toţi consilierii regali în uniformă şi m-am conformat. 


Şi cu un glăscior alintat, de copil, care contrasta oarecum cu 
statura şi vârsta lui, gigantul întrebă: 

— Am făcut rău? 

Carol, care abia-şi putea stăpâni râsul, îi răspunse inimos: 

— Rău? Dumneata să faci rău? Uiţi probabil că dumneata eşti 
profesorul Arghir care nu poate face rău niciodată! 

Arghir oftă, melancolic. 

— Sire, zise el, dacă ai fi gândit aşa acum opt ani, când am 
avut cinstea să-ţi fiu prim sfetnic, ce domnie glorioasă am fi 
făcut amândoi! 

— Nu-i niciodată prea târziu, domnule profesor! Niciodată!... 

— Aşa gândesc şi eu, deşi maiestatea ta preferă pe cei tineri. 

II durea. Il durea grozav. Un şoltic, un neisprăvit, un papă- 
lapte ca Robert Cernescu să se fi putut folosi de moartea 
patriarhului spre a ajunge prim ministru - şi el, profesorul Arghir, 
să fie dat uitării. 

Regele, ca să evite o discuţie obositoare, trecu repede la alt 
subiect: 

— Ce zici de păţania lui Imredy, domnule profesor? 

Era o istorie de care făcea haz întreaga presă internaţională. 
Acest Imredy, ca şef al guvernului maghiar, se ilustrase prin o 
serie de legi antisemito-rasiale, care trebuiau să pună la pas 
Ungaria cu Germania lui Hitler. Dar ieri, când trebuiau să aibă loc 
în camera ungară dezbaterile în jurul unor măsuri rasiale şi mai 
severe, Imredy luă cuvântul spre a mărturisi că presa care îl 
atacă are dreptate: este evreu după mamă - şi că în consecinţă 
se consideră nedemn spre a mai fi prim ministru al ţării. Partea 
interesantă era că partidul guvernamental, în loc să se scuture 
de el, i-a făcut spontan o demonstraţie entuziastă de simpatie - 
şi drept omagiu adus patriotismului său, a votat o moţiune prin 
care legiuirile lui rasiale vor fi valabile încă şase ani. 

— Ce să zic, sire! făcu Arghir, indignat. Nu vezi cine sunt 
ungurii ăştia? Primesc lecţii de rasism de la un jidan şi nouă ne 
pretind să le dăm Ardealul pe mână! Ne-au asurzit cu campania 
lor de minciuni, sire! 

— Da! recunoscu regele. Situaţia e gravă! Au trecut la 
ameninţări pe faţă. Va trebui să ne apărăm! Dumneata ce 
propui? 

— După opinia mea, camera şi senatul ar trebui să dea diurna 
pe o zi pentru înzestrarea armatei. Ar fi un bun exemplu pentru 


ţară - şi ar vedea ungurii că nu ne intimidăm! 

— De acord! Propune-o în consiliul de miniştri. Trebuie să ne 
concentrăm energiile... A propos! Ce spui? Să-l numesc pe Caţă 
membru în consiliul de coroană? 

Dacă regele l-ar fi pălmuit, i-ar fi sărutat mâna, atât de dulce i 
s-ar fi părut o asemenea insultă faţă de ideea de a-l numi şi pe 
Caţă consilier regal. Azi, când se cere să se grupeze în jurul 
tronului numai oameni de adevărată răspundere, să vină un 
Caţă, care e frate de cruce cu revizioniştii unguri! Ce ruşine! Ce 
umilinţă! 

— Fireşte, sire! Alegerea este excelentă. Caţă este un mare 
patriot şi numirea lui ar fi o lovitură mortală pentru revizioniştii 
unguri. Să-l numeşti, sire!... Neapărat să-l numeşti! 

— L-am şi numit azi dimineaţă. 

— Sire! zise Arghir cu entuziasm. Avem un rege şi o lege... Te 
felicit! Şi ca să revin la uniforme: în calitatea mea de preşedinte 
al senatului, trebuie să aplic legea regală cu privire la 
obligativitatea portului uniformei. Văd, însă, că anumiţi membri 
ai opoziţiei nu vor să se supună. Cer, deci, maiestăţii tale 
autorizaţia să somez pe Dacu, pe Bratu şi pe Jugănaru să-şi pună 
îndată uniforma, altminteri vor pierde imediat mandatul de 
senator. 

— Fă-o! Te autoriz s-o faci! 

Sună telefonul. 

— Alo! răspunse regele. Cum? Refuză? Preferă să-şi dea 
demisia?... Bine!... Să şi-o dea! 

Puse receptorul la loc şi-i spuse lui Arghir, furios: 

—  Schnitt!... lIndrăzneşte acest jidan obraznic să stea 
împotriva intereselor noastre naţionale... 

Arghir cunoştea conflictul dintre Carol şi Schnitt, aşa cum îl 
cunoştea toată lumea. Regele cerea amicului său Schnitt să-i 
cedeze, fără nicio despăgubire, toate acţiunile de la Reşiţa, ca 
recunoştinţă că l-a lăsat să-şi facă toate afacerile în linişte. 
Dorinţa lui Carol era să-i facă lui Schnitt ceea ce Hitler a făcut 
Rothschildzilor de la Viena, după anexarea Austriei: să-i ia tot ce 
n-a mai apucat să transfere în Anglia şi să-i mai fie şi 
recunoscător dacă-i dă voie să plece din ţară. Dar Schnitt are 
ordin de la englezi să reziste, şi rezistă. 

— Sire! făcu Arghir, care nu ştia ce să spună. Eram sigur că 
aşa o să se întâmple, dar n-am îndrăznit să ţi-o spun! 


Îl scăpă din încurcătură Robert Cernescu, care intră precipitat: 

— Sire, război!... Hitler a invadat Polonia. 

Carol încremeni de groază. Aşadar, totul e pe sfârşite. 

După invadarea Poloniei, ce l-ar mai putea împiedica pe Hitler 
să năvălească şi în România, înainte de termenul fixat între ei? Şi 
el, care mai are atâtea proiecte!... Atâtea proiecte!... Şi deodată 
să le lase baltă pe toate! 

Dezorientat, revoltat, mânios, un singur lucru îi mai rămânea 
să facă în momentele acestea de panică: să-l cheme pe Spiru 
Maramă la telefon. Când auzi glasul prefectului, Carol începu să 
zbiere, punctându-şi fiecare cuvânt cu câte un pumn zdravăn în 
masă: 

— Spirule, ascultă aici! Să mi-l arestezi îndată pe Max! Şi să 
mi-l trimiţi îndată la Văcăreşti!... Printre borfaşi!. Acolo-i locul lui! 
„„. Aştept să-mi spui ce-ai făcut. 

După ce-l văzu pe rege că a isprăvit cu Spiru Maramă, primul 
ministru îi spuse, îngrijorat: 

— Sire, să nu-i supărăm pe englezi! Schnitt e omul lor!... 
Poate am găsi o cale ceva mai discretă! 

— Să nu se supere englezii? zbieră Carol. Ţi-e frică de ei? Aşa? 
Bine!... 

Ridică receptorul şi-l chemă din nou pe prefect: 

— „şi să mi-l tunzi, Spirule!... Să mi-l tunzi până la piele!... 
Mama lui de jidan! Să ne sperie el cu englezii! 


XXV 


De trei luni, Europa era sub stare de alarmă. După cinci 
săptămâni de la invadarea teritoriului ei, Polonia fusese lichidată. 
Din mândrele ei regimente nu mai rămăsese decât o tristă 
amintire. Totuşi, noua victorie a naziştilor era adumbrită de o 
neaşteptată lipsă de înţelegere a democraţiilor apusene pentru 
nevoia imperioasă a Reichului de a-şi asigura un spaţiu vital 
demn de misiunea lui pe pământ. Democraţiile apusene, care 
acceptaseră, cu resemnare sau complezenţă, invadarea 
Abisiniei, invadarea Spaniei, invadarea Austriei, Cehoslovaciei, 
Albaniei, îşi amintiră deodată, că pe baza statutului Societăţii 
Naţiunilor, invadarea Poloniei este un act de agresiune, şi - spre 
uimirea nemărginită a lui Hitler - declarară Germaniei război. 
Astăzi, armatele franco-engleze stăteau faţă-n faţă cu cele 
germane. Era, deci, război - deşi nu s-ar fi putut spune că ar fi, 
pentru că nu prea se trăgeau focuri de armă. Dar faptul că 
trupele franco-anglo-germane, în loc să se războiască între ele, 
jucau pocher sau belotă în cazematele de pe linia Siegfried sau 
Maginot, nu putea fi pentru Europa un motiv să doarmă în linişte. 
Şi nici nu dormea. Toată Europa mobilizase, toată Europa îşi 
întărea apărarea împotriva avioanelor, toată Europa săpa 
adăposturi, toată Europa făcea exerciţii de camuflaj, pentru că 


toată Europa, inclusiv România, era speriată... 

Cu toate acestea, într-un colţ al acestui continent îngrozit de 
perspectiva măcelului, se găsea o încăpere în care doi inşi, în 
faţa câte unui păhărel de coniac, discutau, liniştit, preţul fasolei: 
regele Carol Il al României şi Aureanu, primul ministru al celui de 
al douăzeci şi unulea guvern de la restauraţie - şi al celui de al 
treilea guvern din ultimele două luni. Cu opt săptămâni în urmă, 
preşedinte al consiliului mai fusese Robert Cernescu, dar l-au 
ucis legionarii. După Cernescu regele a numit şef de guvern pe 
generalul Mureşeanu, cu mandat fix: să-i pedepsească pe 
legionari. Represiunea a ţinut şapte zile, în care timp câteva sute 
de foşti membri ai gărzii de fier au fost împuşcaţi. Regele i-a 
mulţumit lui Mureşeanu şi a pus în locul lui pe Aureanu, ca prim 
sfetnic al său. Până acum, sub guvernarea lui Aureanu s-au şi 
înfăptuit două acte istorice. Primul: voievodul Mihai a intrat în 
clasa a VIll-a de liceu, unde nu mai erau decât încă doi elevi. lar 
al doilea: s-a votat proiectul de organizare a barocului, pe baza 
principiului etnic. Astăzi, probabil, se va realiza şi al treilea act 
istoric, pentru că astăzi Carol l-a chemat pe Aureanu să discute 
cu el despre chestiunea extrem de interesantă a speculei. Lumea 
era îngrozită de speculă - şi regele nu putea pricepe de ce. 

— Să vedem, de pildă, ce-i cu fasolea! propuse Carol, lui 
Aureanu. 

— Cu fasolea, sire, lucrurile stau aşa cum arată raportul 
acesta, pe ziua de ieri: Botoşani, 16 lei kilogramul... Piteşti, 18 lei 
Alba lulia, 14 lei... Buzău, 24... Cluj, 20... Bârlad, 16... Piatra 
Neamţ, 20... Târgu Mureş, 18... Şi Bucureşti, 25... 

— Dar de ce variaţia aceasta, domnule Aureanu? 

— După calitate, sire! Numai după calitate. 

— Pardon, domnule Aureanu! râse regele. Eu nu sunt client şi 
nu-ţi cer să-mi vinzi fasole. Am şi eu de vânzare!... 

Şi-i puse mâna, amical, pe genunchi: 

— Dumneata cu cât le dai? 

— Sire, răspunse Aureanu sentenţios, eu urmez cu sfinţenie 
tradiţia noastră strămoşească: vând fasolea, după cum e şi 
muşteriul! 

Mulţumit de răspuns, regele puse mâna pe sticlă şi-l întrebă 
pe Aureanu: 

— Mai iei un coniac? 

— Pe regele meu nu voi îndrăzni să-l refuz. 


Regele aplecă sticla şi, în timp ce umplea păhărelele, zise, 
încântat că şi-a adus aminte: 

— A! Tocmai că aveam de gând să te informez: de azi înainte 
nu mai eşti prim ministru! Il pun pe Trişcă! 

Aureanu nici nu-l întrebă pe rege de ce-l concediază. Senin, îşi 
bău păhărelul şi răspunse, plin de evlavie: 

— Domnul a dat, Domnul a luat! Fie numele Domnului 
binecuvântat! Urez urmaşului meu mai mult succes! 

— Aşa să-ţi ajute Dumnezeu, domnule Aureanu! 


x 


De când l-au închis la Văcăreşti, Schnitt a fost tuns de câteva 
ori, dar părul îi creştea la loc şi odată cu el şi încăpăţânarea. Se 
simţea tare. Cu sila, regele nu-i putea lua nimic. Tot ce-l putea 
ispiti pe rege, se afla tocmai la Londra, închis în safeuri sigure, 
de care nu se putea nimeni atinge. Carol l-ar fi schingiuit, cu 
dragă inimă, pe Schnitt, dar asta nu mai îndrăznea s-o facă. 
Schnitt era omul firmei Wickers. Şi Wickers e Wickers. La Wickers 
au şi naziştii interese. Direct sau indirect, pe Schnitt îl apărau nu 
numai englezii, dar şi fuhrerul Hitler. Afacerea era complicată. ŞI 
timpul presa. Dacă vroia să nu piardă trenul, Carol nu mai avea 
voie să guverneze doar în pas alergător, ci trebuie s-o ia la 
galop, pentru că Hitler se vâra tot mai mult în sufletul lui. În 
fiecare zi, von Fabrizius venea la el sub un pretext oarecare, şi 
încheia cu acelaşi refren: 

— Legionarii, sire!... Fuhrerul meu e de părere că o împăcare 
completă cu legionarii ar netezi cu totul relaţiile dintre Germania 
şi România. Oamenii vor să-şi servească patria lor. Ar trebui 
ajutaţi, sire!... Neapărat ajutaţi, sire! 

Pe de altă parte, Mussolini îşi disputa cu prietenul Hitler 
drepturile asupra petrolului şi grânelor româneşti şi invoca, în 
sprijinul său, originea latină a poporului român: 

— România a aparţinut, de fapt, imperiului roman. Românii 
sunt romani. Petrolul românesc, deci este petrolul roman. 

Regele, ca să nu se strice cu Hitler, de care, cel puţin din 
punctul de vedere geografic, se simţea mult mai aproape decât 
de ducele Italiei, se folosea de tot ce a învăţat de la fostul său 
amic Naie Naie în arta silogismelor, şi-i spunea lui Fabrizius: 

— Mussolini are pretenţii asupra petrolului nostru pentru că 
petrolul ar fi, ca şi poporul român, de origine romană. Dar 


petrolul acesta a existat în ţinuturile acestea cu multe mii de ani 
înainte de dominaţia romană, deci nu este de origine romană. 
Or, dacă nu este de origine romană, el nu poate fi decât de 
origine germană. 

Adevăr ştiinţific de care Hitler părea foarte convins, pentru că, 
zilnic, lungi garnituri de cisterne pline de petrol şi cu derivatele 
lui, părăseau ţara şi luau drumul Germaniei. Sub ochii trişti ai lui 
Carol! Cu aprobarea jalnic de răguşită a lui Carol! Era un 
spectacol sfâşietor! Fiecare cisternă însemna o bucată din inima 
regelui! Să plece petrolul şi el să nu poată pretinde un sfanţ! Ce 
ruşine! Ce umilinţă! Ce decădere pentru strănepotul reginei 
Victoria şi al lui Frederic cel Mare! 

Noroc că în aceste tragice clipe îi mai rămânea regelui o 
consolare: apărarea ţării. Patria trebuia apărată şi regele cerea 
patriei concursul s-o poată apăra. Armata are nevoie de arme şi 
graniţele de fortificaţii!... Tot ce e suflare românească trebuie să 
pună umărul la opera de salvare a ţării... 

— Şi Petrache Lupu, sire! îi sugeră Spiru Maramă, de curând 
ministru de interne al regelui. 

Regele se uită la Spiru Maramă cu recunoştinţă. Mai e vorbă! 
Şi Petrache Lupul!... Nu şi... ci în primul rând Petrache Lupu. Un 
cuvânt al sfântului de la Maglavit, în ceasurile acestea grele, 
când Hitler îi umblă prin buzunare şi-i şterpeleşte tot petrolul 
fără să-i ofere despăgubiri, i-ar putea acoperi paguba, măcar în 
parte. 

— Propune-o tu, Spirule! Arde-i un apel şi dă-i o citanie în 
consiliu. 

Douăzeci şi patru de ore mai târziu, ţara asculta apelul pe 
care Petrache Lupu îl adresa ţării, prin intermediul ministrului de 
finanţe: 

— Pentru credinţa mare pe care o aveţi domnia voastră alături 
de maiestatea sa regele Carol al II-lea, în calitate de ministru al 
ţării româneşti, noi ne bucurăm cu toţii, iar eu, Petrache Lupu, 
am dus şi duc o luptă mare pentru a duce lumea la credinţă prin 
poruncile ce mi-au fost date de moşu, care m-a trimis la cel mai 
mare şi cel mai credincios om din ţară, care este maiestatea sa 
regele Carol II. Eu, Petrache Lupu, prin poruncile lui moşu am 
avut marea bucurie să se întoarcă lumea la credinţă şi să fie toţi 
strâns uniţi în jurul maiestăţii sale regelui Carol II şi al oamenilor 
mari ai ţării. Văzând frământările în ţară, am căutat de am 


îndrumat toată lumea să contribue de la mic la mare pentru 


înzestrarea ţării... Aceasta am făcut-o ca să se întărească 
credinţa poporului, iar ostaşii să apere cu drag graniţele ţării 
alături de maiestatea sa regele Carol Il... Eu, Petrache Lupu, 


personal am lucrat douăsprezece perechi ciorapi de lână de la 
oiţele mele, pe care îi donez pentru ostaşii de la graniţă şi care 
să fie binecuvântaţi de moşu şi cu crucea în mână ostaşii să 
meargă voioşi pentru apărarea ţării alături de maiestatea sa 
regele... Domnule ministru, de la începutul minunii de la 
Maglavit, nu am greşit cu nimic şi nu am făcut decât cum mi-a 
spus moşu şi am ţinut cuvântul maiestăţii sale Regelui şi al 
domnilor prim miniştri... 

— Ce înseamnă să fii sfânt! reflectă Aureanu în plin consiliu de 
miniştri, unde-şi reluase, modest, locul de consilier regal. E doar 
un om simplu, Petrache Lupu al nostru! Dar dacă s-a coborât 
asupra lui harul divin, uite ce gânduri sublime pot ieşi din capul 
lui! 


x 


Mândră a fost ţara în ziua când a aflat că nu mai are să se 
teamă de nimeni: pământul ei este apărat de linia Carol Il. Asta i- 
a spus-o însuşi Serafim Mărunţelu, care o ştia direct de la regele 
Carol. 

De când l-a însoţit pe Carol în vizita lui de la Londra, 
Mărunţelu devenise a doua putere în stat: mai întâi regele - apoi 
el. Când ziarul lui, Drumul nostru, a împlinit unsprezece ani de 
apariţie, lumea politică l-a sărbătorit cu banchete, în care, 
personalităţi calificate prin înalta lor distincţie morală şi 
intelectuală, i-au scos în relief patriotismul şi i-au lăudat ctitoriile. 
Mult îi mai plăcea lui Serafim Mărunţelu să audă cum se vorbea 
despre ctitoriile lui. Ctitoriile lui Mărunţelu!... Lista era lungă, 
nesfârşit de lungă!... În capul ctitoriilor erau înşirate cele patru 
mii de articole pe care le-a scris în aceşti unsprezece ani. Prin 
ideile pe care le cuprindea şi prin citatele în franceză, engleză, 
italiană, spaniolă, greacă, indiană, japoneză şi malaeză, care nu 
trebuiau traduse, pentru că înţelesul lor ieşea clar din cele ce 
spunea Mărunţelu pe romîneşte, fiecare articol constituia prin el 
însuşi, dacă nu o fundaţie, cel puţin o cărămidă. Cu aceste patru 
mii de articole, Serafim Mărunţelu a clădit, alături de marele său 
îndrumător, regele Carol Il, noul spirit al României. Era aceasta o 


ctitorie, sau nu?... Altă ctitorie era dispensarul lui de la Gârla 
Mică. Dispensarul de pe moşia Gârla Mică era loc sfinţit de însuşi 
regele Carol II. Intr-o zi, la o masă a cavalerilor ordinului Mihai 
Viteazul, regele îi spuse lui Serafim: 

— Serafime, aş vrea să-ţi văd moşia! 

— Când, sire? întrebă Mărunţelu, tulburat şi iuţit. 

— Când vrei! 

A fost un miracol cum de a putut Mărunţelu să-şi scrie în zilele 
acelea articolele lui în limba latină, birmană şi tătară şi în acelaşi 
timp să organizeze recepţia regelui. Dar fantezia şi entuziasmul 
pe care şi le punea în tot ce făcea, îl ajutară şi acum să ducă 
ambele munci la un rezultat de care n-avea de ce să roşească. 
Mai mult decât toate, Serafim era încântat că vizita suveranului 
său l-a silit să-şi realizeze un gând care-l sâcâia de ani: 
dispensarul. Regele trebuia să vadă că Serafim Măruntelu are 
grijă de sănătatea argaţilor şi sătenilor lui. Pentru dispensar, 
directorul Drumului nostru rezervase, de câţiva ani, două odăiţe 
care, în afară de geamurile sparte, nu cuprindeau decât găuri de 
şoareci şi urme de păsări. In trei-patru zile, odăiţele sclipiră: 
pereţi zugrăviți în alb, duşumele drese, geamuri întregi, lămpi în 
tavan, perdeluţe, sonerie, masă, canapeluţă, scaune şi rafturi - 
rafturi multe, noi, lăcuite. Mai lipseau doar utilajul şi 
medicamentele. Dar chestiunea nu era alarmantă, câtă vreme 
exista firma fraţilor Leibu şi Moişe Haimovici, drogherie şi obiecte 
sanitare en-gros. Serafim Mărunţelu era bun prieten cu amândoi. 
Dar mai bun era cu Moişe. 

— Scumpule! îi vorbi el la telefon. Poimâine am pe maiestatea 
sa regele la mine, la Gârla Mică... Şi-aş vrea să-mi inaugurez 
dispensarul! Vii şi tu!... Regelui o să-i facă plăcere! 

— Şi ce-ţi trebuie? 

— Totul! 

Regele a venit, a văzut, a plecat şi a lăsat în urma lui pe 
Serafim Mărunţelu, să-l apuce de nasturele hainei pe Moişe 
Haimovici: 

— Moişe, tu vezi toate astea? 

Şi-i arătă dispensarul. 

— Văd! răspunse Moişe. 

— Poţi să ţi le iei înapoi! Mie nu-mi mai trebuie. Cât îmi dai? 

— O sută de mii! zise Moişe. 

— Trei sute de mii! ceru Mărunţelu. 


— Două sute de mii! făcu, tranşant, Moişe. 

La două sute de mii, căzură de acord. Câştigau amândoi. O 
singură rugăminte avea Mărunţelu: 

— Moişe dragă, nu uita! Aici e dispensar. Nu ridica totul. Mai 
lasă un pacheţel de tifon, două sticluţe de tinctură de iod şi un 
borcan cu alifie de păr! Nu-i pentru mine... e pentru popor! 

Sensibil, Moişe acceptă şi iată a doua ctitorie a lui Serafim 
Mărunţelu, o realitate vie, palpabilă, cu care omul se putea 
prezenta, fără teamă, în faţa istoriei. 

O altă ctitorie a lui Serafim Mărunţelu era monumentul 
Victoriei de la Mărăşeşti!... Cu câtă bătaie de cap!... Cu câte 
telefoane!... Cu câte articolaşe subtile, prevestitoare de rele, la 
adresa cutăruia ori cutăruia dacă nu dă... Tot pentru ţară, nu 
pentru el!... Şi ctitoria cealaltă: bustul ridicat notarului Popescu- 
Popeşti de la Popeasca din judeţul Teleorman, fost timp de şapte 
ani corespondent al ziarului Drumul nostru şi mort la datorie, la 
crâşmă, în timpul alegerilor din '33, cu capul spart şi cu numele 
maiestăţii sale regele Carol II pe buze. Tot pentru ţară!... Şi mai 
avea ctitorii Mărunţelu, mai avea multe, cum multe şi mari erau 
meritele lui politice şi culturale. Şi nu numai în ţară, dar şi în 
străinătate. In primul rând, Ducele!... Ducele i-a dat ordinul 
Coroana Italiei, în gradul de mare ofiţer! Şi când Serafim 
Mărunţelu, care ţinea să se ştie că are despre sine o destul de 
proastă părere, a întrebat: pentru ce? — ministrul Italiei la 
Bucureşti i-a răspuns: 

— Pentru  perspicacitatea dumitale politică, domnule 
Mărunţelu... 

Lămurit, Mărunţelu făcu: 

— Aşa! Prin urmare, pentru liniara mea evoluţie... şi pentru 
capacitatea mea de a discerne realitatea politică din noianul de 
evenimente contradictorii. 

Acuma putea primi decorația. Ştia pentru ce! 

Acelaşi lucru s-a întâmplat după câteva zile, când ministrul 
Spaniei naţionaliste l-a chemat la legaţie să-i înmâneze medalia 
comemorativă «Glorios alemiento Nacional - 18 iulio 1936 y 
Victoria 1 Apriel 1939». 

— Pentru ce? 

— Pentru sprijinul pe care l-ai dat guvernului nostru să 
elibereze Spania de bolşevici. 

Acestui ctitor-erou pe frontul intern şi extern, i-a încredinţat, 


deci, Carol soarta unei popularizări cât mai largi a liniei de 
fortificaţii Carol II, construită la graniţa de vest, împotriva 
ungurilor revizionişti. 

— Să se convingă ţara, Serafime, că nu-şi dă banii de 
pomană! i-a spus regele Carol. 

Mărunţelu se înhămă la treabă şi scoase din linia Carol Il, o 
linie care putea face faţă tuturor forţelor militare din lume. 

— A colaborat, striga el în cele patru vânturi, însăşi 
providenţa, ca să facă din ea un sistem de apărare absolut 
infailibil. De la reţelele de sârmă ghimpată pusă pe suporţi de 
fier fixaţi pe beton, care străjuiesc trecerile probabile... de la 
imensele şanţuri, cu profile speciale, care se pot transforma 
instantaneu în canale adânci cu apă, în care tancurile de orice 
dimensiune vor fi silite să se bălăcească, paralizate, sub focurile 
armelor automate, care vor fulgera din toate părţile... De la 
cursele perfide semănate pe toate direcţiile de penetraţii... de la 
vastele şi diabolicele câmpuri tăinuite de mine care explodează 
la comandă sau la lovire... de la zidurile monstruoase de beton, 
care într-o clipă înghit şosele... totul concură ca inamicul să nu 
poată înainta nici cu un pas. 

Poporul, simplu şi insensibil la poezie, asculta, dar mai avea o 
îndoială: 

— Măi, lăptoasă o mai fi şi linia asta, că-şi pierde vodă vremea 
cu ea! 

Până veni şi Spiru Maramă care dădu poporului un răspuns în 
numele regelui: 

— Anul ăsta nu vom construi decât cazemate şi tranşee 
betonate! 

— Măi, măi, măi, îşi zise poporul, ros de invidie. Care vasăzică 
aşa: numai cazemate şi tranşee betonate! Oare cât i-o fi ieşind 
lu' vodă din afacerea asta? 


x* 


Pe frontul de vest, comunicatele - şi cele germane şi cele 
franco-engleze - nu făceau decât să repete aceleaşi cuvinte 
banale: N-au fost evenimente importante! Activitatea artileriei, 
redusă! Nimic de semnalat!... 

Toate acestea, însă, nu-l puteau linişti pe Carol. Ceea ce se 
petrece pe frontul de vest e una, şi ceea ce Hitler i-ar putea face 
lui, pe nepusă masă, e cu totul alta. Mai ales că cei doi ani pe 


care i-a smuls de la Hitler, aproape s-au scurs... Şi Schnitt care 
tot nu vrea să înţeleagă! Rezistă!... Osândit la şase ani puşcărie 
pentru gestiune frauduloasă, pentru instigare la fals, pentru 
contravenţie la legea devizelor... şi totuşi, rezistă! Nu vor 
englezii! Sunt supăraţi!... Tot ei, supăraţi! Ca şi cum nu ei l-ar fi 
învăţat în toţi anii ăştia să fie prudent şi să nu-l întărâte pe Hitler. 
Şi nemţii! Cu trei ani în urmă, când cu Mahadahonda, Fabrizius a 
încercat cel puţin să se scuze - dar acuma, nimic! Săptămâna 
trecută, când Naie Naie a murit, a cui a fost coroana cea mai 
bogată şi pusă la loc cât mai vizibil? A lui von Fabrizius, 
ambasadorul celui de al treilea Reich! Fără nicio jenă, fără nicio 
rezervă, fără nici cea mai mică grijă de a salva aparențele! Ce să 
mai salveze, când ţara a şi început să fie de fapt ocupată de 
Hitler, înainte de termen, cu armata lui de propagandişti, de 
diplomaţi, de agenţi economici! 

Era dezolat Carol! Mânca din ce în ce mai puţin şi se scărpina 
tot mai mult. Timp de zece ani a luptat pentru un guvern de 
concentrare, care să-i asigure întreaga putere - şi azi, mai mult 
ca oricând, avea nevoie de concentrarea aceasta, spre a putea 
părăsi, în mod onorabil, această putere. Carol trebuia să-şi 
apere, prin toate mijloacele, autoritatea regală, pentru ca 
îndărătul ei să-şi poate face bagajele, nestingherit. Pentru 
această concentrare, dăduse ordin să fie arestat Bagradian. Se 
întâmplă îndată ceea ce Carol era sigur că se va întâmplă: 
Jugănaru i se prezentă în audienţă. 

— Sire, aflu că Bagradian a fost arestat! 

— Da! Mă bârfeşte! 

— Sire! Bagradian... 

— Lasă-l pe Bagradian! Vrei să fii consilier regal, ca să întărim 
frontul patriotic, sau nu? 

— Vreau, sire! 

— Dar ce va spune Dacu al dumitale? 

— Dacu e de acord! răspunse Jugănaru. 

Carol, satisfăcut că Jugănaru venise la el pregătit, apucă 
receptorul şi-l sună pe Spiru Maramă: 

— Spirule, dă drumul îndată lui Bagradian! A fost la mijloc o 
mică neînțelegere. Acu s-a lămurit! 

Tot pentru concentrare, Carol, după ce a eliberat pe ultimii 
legionari care se mai aflau închişi prin lagăre şi temnițe, a dat 
curs sugestiei lui von Fabrizius de a primi pe şefii lor în audienţă. 


— Ţara, le-a spus el, îşi pune mari speranţe în patriotismul şi 
înţelepciunea voastră. Ştiu că veţi face tot ce se poate spre a-i 
asigura fericirea şi prosperitatea! 

— Jurăm! 

— Aşa să vă ajute Dumnezeu! 

— Sănătate! i-au răspuns la urare, legionarii, cu salutul roman 
prevăzut de legile lui Carol II. 


x* 


Subit, evenimentele începură să se precipite. Frontul de vest 
devenea, în sfârşit, front. In câteva săptămâni, Germania a 
ocupat Norvegia, Belgia, Olanda şi a invadat teritoriul francez. 
Carol era năucit. Nu mai pricepea nimic. Ca să-şi adune 
gândurile, făcu ceea ce făcea de obicei, în momentele de 
dezorientare: schimbă guvernul. 

— Trişcă, dă-ţi demisia! 

Trişcă scoase din buzunar demisia, pe care o purta totdeauna 
la el, pentru orice eventualitate. Regele luă hârtia, o puse de-o 
parte şi spuse lui Trişcă: 

— Trişcă, formează noul guvern! 

Trişcă se ridică în picioare, depuse jurământul şi se aşeză iar. 

— Acu ce facem, Trişcă? îl întrebă regele. 

— Pe ce plan, sire? Pe planul extern? 

— Ce să mai faci pe planul extern? 

— Pe planul intern, sire? 

— Ce să mai faci pe planul intern? 

— Pe plan economic, sire? 

Regelui îi sclipiră ochii. 

— Ai zis-o: pe plan economic! De pildă, alte uniforme! 

Şi începu să discute cu primul său sfetnic cam ce fel de 
uniforme s-ar potrivi cu nevoile neamului, care devin cu atât mai 
urgente, cu cât armata germană se apropie de Paris. După o 
aprofundată analiză a condiţiilor în care interesele neamului s-ar 
putea împleti cu bucuria regelui Carol de a vedea ţara într-o 
nouă uniformă, proiectul luă contururi precise. 

— Rămâne, deci, stabilit! conchise regele Carol. Majoritatea 
funcţionarilor şi a membrilor frontului renaşterii naţionale, cere 
ca uniformele să fie modificate în aşa fel, încât să poată fi 
folosite şi ca haine civile. Eu, regele, trebuie să satisfac această 
dorinţă a poporului. Noua uniformă se va confecţiona din stofă 


de culoare albastru-marinar, sau albastru închis. Vestonul va fi 
croit la două rânduri. Decretul îl publicăm mâine. Legea intră în 
vigoare îndată! Şi când zic îndată, înţeleg îndată! 

Ceva mai însufleţit, regele-şi recăpătă dinamismul şi făcu tot 
ce-i mai îngăduia Hitler să facă, spre a fi la înălţimea momentului 
războinic: concentră trupe, intensifică exerciţiile de tir antiaerian, 
dădu lui Serafim Mărunţelu noi detalii senzaţionale cu privire la 
linia de foc regele Carol Il, refuză, în mod public, să fie sărbătorit 
pentru cei zece ani de restauraţie, iar în zilele când Parisul 
trecea din mâna francezilor în cea a naziştilor şi Hitler dansa, la 
Compiegne, pe ruinele republicii franceze, făcu tării un dar: 
Partidul Națiunii. Prin decret regal, frontul renaşterii naţionale se 
transforma în partidul naţiunii, partid unic şi totalitar al regelui. 
Pentru ca poporul să nu-şi piardă vremea cu întrebări, guvernul îi 
explică din proprie iniţiativă, ce rost are acest partid: 

— Anterioritatea şi primatul statului în raporturile sale cu 
cetăţenii singulari ale căror interese le personifică, reprezintă şi 
apără, fiind o evidenţă impusă de experienţa politică a omenirii 
întregi din ultima vreme, socotim că este de supremă necesitate 
ca națiunea română, în totalitatea ei, să se integreze în ritmul 
ideilor şi faptelor pentru a putea merge pe linia destinului ei 
istoric... Credem că pentru a putea realiza pe deplin poruncile 
constituţiei, este necesar ca instrumentul politic făurit pentru 
îndeplinirea lor să ofere structural optima posibilitate pentru 
această împlinire. Credem, de aceea, necesar, ca frontul 
renaşterii naţionale să devină un partid unic de caracter totalitar, 
în care unitatea şi continuitatea conducerii să fie pe deplin 
asigurată, iar posibilităţile de încadrare politică a tuturor fiilor 
ţării, cât mai desăvârşite. 

«Cetăţenii singulari» ascultau lămuririle şi-şi spuneau unul, 
altuia: 

— Sunt cuvinte de-ale lui vodă! Nu-i de nasul nostru să le 
pricepem! 

Dar le sări în ajutor Serafim Mărunţelu să le deschidă capul. 

— Partidul naţiunii? strigă el, în delir, către popor. Partidul 
naţiunii este sinteza de voinţă politică a naţiunii, interpretul fidel 
al gândurilor şi sentimentelor naţiunii, totalitar în metode, în 
soluţii, în intransigenţă. Fascizanţi, rasişti, exaltaţi ai gândului 
românesc, iată cine ne poate salva, nu cârpacii ideilor de 
împrumut, nu pelticii credințelor şi prompţii tuturor renegărilor. 


Merită naţia sacrificiul nemernicilor. Merită naţia un iureş de 
tinereţe fanatică în militarea românismului. Ce splendid aude 
regele bătăile de inimă ale ţării! 

Stilul dinamic sufla vijelios peste ţară şi-i dădea nişte 
splendide palpitaţii de inimă, pe care le prindea splendid regele 
Carol II. 


x 


Se încheiase anul şcolar şi voievodul Mihai îşi luase cu succes 
princiar diploma de bacalaureat. 

— Tocmai la ţanc! zise Carol, Lenuţei. Cu diploma de 
bacalaureat poate fi rege. 

După ce-l lăsă pe voievod să se odihnească o zi, îl trimise la 
muncă. 

— Mihăiţă dragă, acum când nu mai ai grija şcolii pe cap, eşti 
dator să te ocupi de treburile obşteşti. Te rog, să începi chiar de 
azi să vizitezi instituţiile esenţiale ale patriei. 

Aşa că Mihai începu să ia la rând băncile mari: Banca 
Naţională, Banca Românească, Banca de Scont, Banca de Credit 
Român. Pretutindeni dădu peste membrii consiliilor de coroană, 
care, în orele acelea, erau membri ai consiliilor de administraţie. 
Şi toţi îl întâmpinară cu salutul roman: 

— Sănătate, măria ta! 

După ce isprăvi cu băncile, voievodul vizită prefectura, 
siguranţa, tribunalul, ministerul de interne, Văcăreştii, Jilava şi 
peste tot, agenţii, gardienii, comisarii, soldaţii, ofiţerii, îl 
întâmpinară cu salutul roman: 

— Sănătate, măria ta! 

După ce isprăvi cu ordinea publică şi cu puşcăriile, voievodul 
trecu în revistă ministerul de finanţe, administraţiile financiare şi 
percepțiile fiscale - unde-l aştepta acelaşi salut roman, entuziast 
şi unanim: 

— Sănătate, măria ta! 

Şi, în sfârşit, după ce luă cunoştinţă de poziţia birnicilor faţă 
de biruri, voievodul avu o întrevedere lungă şi intimă, ca de la 
egal la egal, cu Petrache Lupu de la Maglavit, care şi la sosire şi 
la plecare îi făcu destul de abil salutul roman: 

— Sănătate, măria ta! 

«Cetăţenii singulari» urmăreau cu admiraţie evoluţiile odraslei 
regale prin labirintul acestor gingaşe aşezăminte de stat din care 


izvora toată fericirea poporului, şi-şi spuneau: 
— Mihai ia ţara în primire! 


x 


De astă dată, von Fabrizius nu mai păstră decât o vagă notă 
de politeţă, spre a transmite regelui ordinul lui Hitler: 

— Sire, trebuie! Şi fără cea mai mică întârziere!... Fuhrerul 
meu vrea să aibă azi după masă răspunsul!... Doi!... Indiferent la 
care departamente! 

Regele, care nu mai avea curajul să se opună fatalităţii, 
răspunse: 

— Comunică Fuhrerului că nu are niciun motiv de îngrijorare! 

Până după amiază, guvernul era remaniat: la învăţământ era 
numit Leahu, şi la Sănătate, lonescu-Ciurcheni. Doi a cerut Hitler 
- doi a numit regele. 

Peste o săptămână, von Fabrizius veni cu un nou ordin: 

— Sire, Fuhrerul cere să înlăturați acest guvern şi să numiţi un 
guvern Constantin Sofian... Fuhrerul cere ca Mihail Teianu să fie 
pus la externe... Fuhrerul cere să nu mai prezidaţi consiliile de 
miniştri! 

— Comunicaţi Fuhrerului că nu are niciun motiv de îngrijorare! 

După ce depuse jurământul, noul preşedinte de consiliu, 
Costică Sofian, vorbi poporului la radio: 

— Rostul guvernului nostru este în primul rând să ridice 
agricultura. România este o ţară agricolă şi agricolă trebuie să 
rămână. Pe planul extern, guvernul nostru înţelege să facă o 
politică de integrare sinceră în sistemul creat de axa Berlin- 
Roma, aceasta nu numai ca o expresie de realism politic, ci şi ca 
o consecinţă logică a concepţiilor politice şi ideologice ale 
membrilor săi, interpreţi exacţi ai sentimentelor naţiunii. 

Noul ministru de externe anunţă: 

— România se retrage din Societatea Naţiunilor. Prin 
retragerea României din Societatea Naţiunilor, se încheie 
definitiv o iluzie politică în care s-a stăruit prea multă vreme. 
Avem ferma voinţă să consolidăm raporturile noastre politice cu 
Marele Reich german şi să creăm între poporul german şi cel 
român raporturi de colaborare prietenească de o valoare 
nepieritoare. Renunţăm la garanţia anglo-franceză. Avem alte 
garanţii mai solide şi mai apropiate. 

Regele Carol II nu mai asculta decât ceea ce era sfătuit să 


asculte şi nu mai iscălea decât ceea ce i se cerea să iscălească. 
Carol Il cel curajos, regele ţăranilor, regele culturii, regele 
vânătorilor, căruia nu-i mai ajungeau nici optsprezece ore pe zi 
să prezideze consilii, să iscălească decrete, să facă vizite 
inopinate, să mărite fete, să boteze copii, să dea declaraţii, să 
restaureze ţara, să-şi laude fiul, să bage lumea în răcori, acuma 
umbla prin palatul lui şi culegea de pe jos fiecare nasture sau ac 
rătăcit. 

— Tot ce mai poate fi al meu, e al meu! zicea el Lenuţei, furios 
că va trebui să lase în urma lui o ţară întreagă, pentru că n-o 
poate băga în valiză. 


x 


Mihail Teianu luă loc la masă primul şi-şi ordonă frumos 
teancul de documente cu care venise încărcat de la Bucureşti, 
numai cu două ceasuri în urmă. Deşi obosit de drum, Teianu se 
simţea în stare să susţină lupta cu Csaki, ministrul de externe al 
Ungariei, care-şi adusese şi el o cantitate impresionantă de 
documente. Intr-un colţ al salonului în care trebuia să se 
desfăşoare conferinţa, Ribbentrop şi Ciano mai întârziau puţin, 
într-o discuţie calmă, deşi foarte confidențială. Teianu era 
tulburat. Toată lumea e cu ochii spre el. Regele, guvernul, ţara... 
Ţara!... Adevărul e că mare lucru nu ştie ţara. | s-a spus numai 
că cearta dintre România şi Ungaria în jurul Ardealului a ajuns la 
un punct culminant, dar că dragostea axei Berlin-Roma pentru 
poporul român este atât de mare, încât nu va trebui să i se 
întâmple nici cel mai mic neajuns. Tocmai pentru a evita 
României orice neajuns, Teianu a fost poftit, acum două 
săptămâni, împreună cu Sofian, primul ministru al ţării, să stea 
de vorbă cu Hitler. Teianu ar fi vrut să-şi comande un costum 
special, dar nu mai era timp, Hitler era chiar mai grăbit decât el 
să facă ţării un bine. S-au urcat, aşadar, Sofian şi Teianu în tren 
şi au pornit-o spre Salzburg. La Salzburg, din ordinul Fuhrerului... 
să se reţină: din ordinul Fuhrerului... îi aştepta o maşină. Atâta 
onoare-i depăşea pe amândoi: o maşină, din ordinul Fuhrerului. 
Numai să nu uite presa din Bucureşti s-o consemneze... în 
maşină, Sofian şi Teianu tremurau de frig, cu tot soarele de iulie. 
Erau bolnavi de emoție. Aveau să-l vadă pe Hitler. Se duc la 
Hitler ca la un prieten. Pentru el au luptat ei în toţi anii ăştia. 
Pentru ideile lui. Pentru alianţa cu el! Gândeau şi se înecau. 


Hitler!... Simţeau că în clipa în care el le va ieşi înainte şi-i va 
îmbrăţişa, ei vor cădea jos leşinaţi... 

La Berghof le ieşi înainte Ribbentrop, ministrul de externe al 
Reichului, care, după ce le ură bun sosit, le comunică: 

— Fuhrerul meu vă aşteaptă cu nerăbdare! 

Într-adevăr, Hitler îi aştepta îndărătul biroului, drept, 
nemişcat, şi cu privirea înspre uşa din spatele lor. 

— Heil! strigară cei doi. 

— Heil! răspunse Hitler. 

Dar mâna nu le-o întinse - şi nici privirea nu şi-o deplasă de la 
uşă. Deschise numai larg gura: 

— V-am chemat să vă comunic că între dumneavoastră şi 
unguri există un conflict. In interesul păcii, vreau ca acest 
conflict să fie rezolvat în cel mai scurt timp. Ribbentrop vă va 
spune condiţiile! 

Şi întorcându-le spatele, fără să le dea bună ziua, ieşi. 

Dacă în clipa aceea Teianu şi Sofian ar fi fost întrebaţi cum se 
simt, ar fi răspuns - presupunând că ar fi fost în stare să audă şi 
să vorbească - că nu simt nimic. Cu urechile încinse, cu 
genunchii tăiaţi, se ţineau în picioare, în cancelaria Fuhrerului, 
dar habar n-aveau unde se află, cum de au ajuns ei aici, cine e 
domnul care a ieşit... şi de ce, când a ieşit, a trântit după el 
uşa... şi dacă e noapte sau zi... dacă e rece sau cald... dacă sunt 
vii sau morţi... Numai după un minut, ori o zi, ori un veac, un 
glas stăruitor, îi trezi: 

— Domnilor, vă rog... să trecem dincolo, să discutăm! 

Discutară. Adică, Ribbentrop vorbi şi ei trebuiră să asculte: 

— Cunoaşteţi convenţia dintre noi şi Italia, în chestia Adigelui 
de sus. Am căzut de acord asupra unui schimb de populaţii. Cam 
aceasta ar fi şi soluţia în litigiul dintre dumneavoastră şi unguri. 
Un schimb de populaţii... Este dorinţa Fuhrerului. In felul acesta 
se va realiza o omogenizare etnică a celor două ţări. Ungurii cu 
ungurii, români cu românii. Ungurii din Ardeal vor trece în 
Ungaria, românii din Ungaria vor trece în România. Evident că 
asemenea operaţii implică uneori anumite mici sacrificii... Aşa că 
s-ar putea... nu sunt sigur... dar poate... poate... va fi nevoie de 
o mică, foarte mică rectificare de frontieră. Poate! Dar, în 
ansamblu, totul se reduce la un schimb de populaţii. Noi vă stăm 
cu plăcere la dispoziţie pentru a vă ajuta, în cazul când 
tratativele cu ungurii ar merge mai greu. Dar pentru aceasta ar 


trebui să vă puneţi şi dumneavoastră la pas cu legiuirile rasiale. 
Şi-n sfârşit, comuniştii... 

Teianu reînvie. Schimb de populaţii... legiuiri rasiale!... 
Comuniştii... Prin urmare, Hitler tot Hitler rămâne. Puțin cam 
nervos, dar prieten. Acelaşi bun prieten de până acum. Schimb 
de populaţii, numai ca guvernul român să adopte legiuirile lui 
rasiale şi anticomuniste. Ce idee! Să pună asemenea condiţii! Ca 
şi cum legiuirile lui n-au fost în bună parte aplicate de mult. Este 
o adevărată insultă! Probabil că Hitler nu este bine informat. 
Legiuirile naziste! Fireşte! Chestiunea va fi cercetată cu de- 
amănuntul şi ceea ce n-a fost adoptat până acum, va fi adoptat 
fără cea mai mică întârziere! Cât despre comunişti... 

— Numai atât? întrebă el, uimit, pe ministrul de externe al 
Reichului. 

— Numai atât! 

Teianu aruncă o privire scurtă spre Sofian, care se ridică şi 
răspunse ministrului de externe nazist, cu formula învățată de la 
regele Carol Il: 

— Comunicaţii domnului Adolf Hitler, fuhrerul celui de al treilea 
Reich, că nu are niciun motiv de îngrijorare! 

La Bucureşti, Teianu şi Sofian fură luaţi de la gară şi purtaţi în 
triumf. 

— Suntem optimişti! declarau oamenii din jurul noului guvern. 
Reichul apără interesele noastre, pentru că numai aşa apără 
interesele păcii! 

Şi povesteau ţării cum a primit Hitler pe Sofian şi pe Teianu, 
cum a stat de vorbă cu ei două ceasuri şi jumătate, cum nu-i mai 
venea Fuhrerului să se despartă de ei şi cum i-a pus să jure că în 
curând o să vină iar să-l vadă. Hitler, prietenul poporului român... 
Hitler, singurul om în care ţara românească poate avea toată 
încrederea... Hitler... 

— Cine îndrăzneşte să spună că Hitler vrea să ne acapareze 
ţara din punct de vedere politic şi economic, este un duşman al 
nostru. Nu-i adevărat! Hitler este cel mai bun client al produselor 
noastre şi numai în calitatea lui de client vrea să aibă relaţiuni 
comerciale cu noi. Se găsesc unii să spună că vrea să ne trimită 
ingineri şi specialişti de-ai lui, care să preia conducerea 
industriilor noastre. Minciuni! Hitler n-are destui ingineri nici 
pentru el, atâta are de lucru din cauza războiului. lar dacă ne-ar 
trimite ingineri, ar trebui să-i mulţumim, pentru că ar fi din 


partea lui un adevărat sacrificiu. Să se ştie: Germania face 
atâtea pentru noi, numai pentru că vrea să apere pacea şi să ne 
ferească de război. 

După care se trecu îndată la arestări masive de muncitori, la 
confiscări, la schingiuiri, la condamnări, fără a se decreta legi 
noi: vechile legi de pe vremea democraţiei erau prea 
desăvârşite, spre a mai fi fost nevoie să li se adauge ceva. 
Numai statutul existent al evreilor nu era destul de mulţumitor. 
Carol expuse Lenuţei cazul şi semnă pe colţul noptierei, toate 
decretele-legi, care porneau de la o singură lege: legea sângelui. 
Legea Fuhrerului!... Fuhrerul, singurul prieten al ţării... Schimb 
de populaţie... Ajutorul Germaniei... Germania nu vrea decât 
pace... Numai atât... Suprimarea comuniştilor, legile rasiale şi 
pace... 

Acuma guvernul aştepta rezultatele. Nu aşteptă mult. După 
câteva zile, Teianu şi Sofian fură chemaţi de urgenţă la Viena. La 
plecarea din Bucureşti, Teianu nu-şi mai puse problema unui 
costum nou, aşa că la Viena sosise cu ce avea în garderobă, dar 
plin de optimism. Nu un Csaki ar fi putut să-l sperie, mai cu 
seamă când avea alături de el întreaga Germanie a lui Hitler. 
Sigur de sine îşi pregăti, deci, creionul - şi numai când văzu că 
Ciano şi Ribbentrop se apropie de masă şi se aşază, simţi cum 
inima începe să-şi înteţească bătăile. 

— Domnilor, începu Ribbentrop, trebuie să vă atrag atenţia că 
ne găsim în război şi n-avem timp de pierdut. Ungaria şi 
România ne-au dat sarcina să facem arbitrajul între ele. Am 
studiat chestiunea cu prietenul meu Ciano, ministrul de externe 
al Italiei, şi am stabilit următoarele: România trebuie să cedeze 
Ungariei Ardealul... Este vorba de o întindere de patruzeci şi cinci 
de mii de kilometri pătraţi... 

Lui Teianu îi scăpă creionul din mână: 

— Cum, cum? 

— N-avem timp de dat explicaţii! îi răspunse, încruntat, 
ministrul de externe al Germaniei. Vi se vor da toate amănuntele 
după ce veţi semna! 

— Dar... 

— Nu poate fi niciun «dar»! Ne-aţi dat mână liberă să facem 
arbitrajul. Şi l-am făcut! Mai mult decât atât nu ne puteţi cere. V- 
am mai spus-o: ne găsim în stare de război cu Franţa şi Anglia, 
aşa că n-avem timp de tocmeli şi discuţii. Acceptaţi? Bine!... 


Dacă, nu, răspunderea va cădea asupra dumneavoastră. Noi 
vrem pace! Orice refuz ar putea provoca un război. Şi noi ne vom 
dezice cu totul. Suntem împotriva războiului şi nu putem încuraja 
pe cei care vor să facă război. 

— Ne-aţi asigurat că totul se va reduce la un schimb de 
populaţii! încercă să bâiguiască Teianu o pledoarie. Parcă aşa 
am înţeles! 

— Ne-aţi înţeles bine! îi replică Ribbentrop. Şi cu asta am 
isprăvit. Rolul nostru de arbitri se opreşte aici. Restul vă priveşte. 
Aveţi timp de gândire până mâine la prânz! 

lşi strânse hârtiile de pe masă şi, înainte de a se ridica, 
adăugă: 

— Am uitat să vă spun: după ce veţi ceda Ungariei Ardealul, 
noi şi Italia vă garantăm frontierele!... Garanţiile noastre sunt 
garanţii... Puteţi, prin urmare, da ordin de demobilizare a 
armatei. Vă şi rugăm să demobilizaţi. Fuhrerul vă cere să 
demobilizaţi. Fuhrerul insistă să demobilizaţi. Fuhrerul vrea pace. 
Sper că şi dumneavoastră, românii, vreţi pace. Şi cine vrea pace, 
n-are nevoie de armată. Demobilizaţi imediat. Vă sfătuim! Este 
în propriul dumneavoastră interes! Demobilizaţi! 


x 


O locomotivă uriaşă, cu roţile albe, se îndrepta, în mare 
viteză, înspre frontiera de apus, trăgând după ea câteva zeci de 
vagoane de marfă - pline cu lăzi şi valize - şi două pat-vagoane 
sclipitoare, cu perdelele trase, în care călătoreau trei pasageri: 
Carol, Lenuţa şi Mateescu. Carol nu mai era rege. Lenuţa nu mai 
era Duduia şi Mateescu nu mai era general. Cu o zi înainte, Carol 
s-a trezit în camera lui de lucru cu generalul Antonescu, care 
intrase fără să-i bată în uşă: 

— Sire, abdicaţi! 

Deşi de câteva luni Carol nu-şi mai făcea nicio iluzie şi se 
aştepta din moment în moment la acest deznodămint, totuşi, 
realitatea îl izbi cu atâta brutalitate, încât îşi adună toată 
rămăşiţa lui de conştiinţă regală, ca să-l repeadă pe Antonescu: 

— Să abdic?... Eu?... Şi cine mi-o spune? Dumneata?... Dar 
cine eşti dumneata? 

— Eu sunt ţara, sire! 

— Ţara? 

Şi, împins de obiceiul lui de stăpân care nu poate tolera 


obrăznicii, Carol întinse mâna spre sonerie şi apăsă prelung, o 
dată, de două ori, de trei ori! Respectuos, Antonescu îi atrase 
atenţia: 

— Sire, n-are niciun rost. Nu vă va răspunde nimeni. Garda a 
fost înlocuită. Palatul e păzit acum numai de legionari. Orice 
rezistenţă este inutilă. 

Rezistență? îşi zise regele. Dar ce-şi închipuie acest general 
imbecil? Că a întins mâna spre sonerie cu intenţia de a rezista? 
Să reziste - cui? Şi în ce scop?... Dacă a sunat, a făcut-o numai 
ca să verifice dacă, şi în ce măsură, mai poate speria pe cineva. 
Acuma s-a convins. Totul e pierdut. Şi pe veci pierdut! Nu mai 
poate speria pe nimeni. 

Plictisit, regele îşi retrase mâna, moale, de pe buton şi fără 
nici cea mai mică urmă de agresivitate, întrebă: 

— Şi ce doreşti dumneata? 

— Să mă însărcinaţi cu formarea guvernului şi să-mi primiţi 
jurământul de credinţă. 

Ca să-l necăjească pe general, Carol începu să râdă: 

— Asta-i culmea! Pe de o parte, îmi ceri abdicarea, iar pe de 
alta, vrei să-mi depui jurământul de credinţă! 

— Dar e de la sine înţeles, sire! Cineva trebuie să primească 
abdicarea. Şi nu guvernul actual, care a semnat convenţia de la 
Viena, ar avea autoritatea morală s-o facă. Este nevoie de un 
altul! Dar ce fel de guvern poate fi acela care nu este investit, 
legal, cu puterea, de către regele tării? 

Regele, cu o resemnare amuzantă, iscăli decretul de numire a 
lui Antonescu în funcţia de şef al noului guvern. Antonescu luă 
poziţia reglementară şi rosti jurământul pe constituţia regelui 
Carol Il: 

— Jur credinţă regelui Carol II, şeful statului şi naţiunii române. 

— Aşa să-ţi ajute Dumnezeu! îi răspunse regele, reglementar. 

După aceasta, Antonescu întinse regelui actul de abdicare: 

— Şi acuma, sire, vă rog să semnaţi! 

— Un moment, domnule general! zise Carol, înainte de a pune 
mâna pe toc. Rămâne aşa cum m-am înţeles cu Hitler, nu?... 

— Evident, sire! 

— lau cu mine tot ce e al meu! 

— Tot! 

— Şi pe doamna Lupescu! 


— ŞI! 


— Şi pe generalul Mateescu! 

— Ce aţi convenit cu Fuhrerul e sfânt, sire! 

— Pe cuvântul dumitale de onoare? 

— Pe cuvântul meu de onoare! 

Asta a fost tot. Şi acuma, când se afla în tren, era el însuşi 
mirat, că numai atâta i-a mai rămas viu în minte, din întreaga lui 
carieră de rege. Ca să-i treacă vremea, încerca de ceasuri întregi 
să-şi retrăiască amintirile legate de epoca restauraţiei, dar 
zadarnice-i erau străduinţele. N-avea nicio amintire! Işi aducea 
aminte» numai atât: că a trăit, că a zbierat, că a plâns, că a 
făgăduit, că s-a drăgostit, că a urât, că a tăiat şi a spânzurat şi la 
figurat şi la propriu - dar când, cum, cui, cu cine, de ce şi în care 
împrejurări, asta nu-şi mai amintea de loc. Niciun glas nu-i 
răsuna în urechi, nicio imagine nu-i juca în retină, nicio emoție 
nu palpita în inima lui. Cei zece ani de guvernare n-au imprimat 
în memoria şi conştiinţa lui decât vagi siluete de ceaţă şi fum şi o 
rumoare surdă de răcnete, vaiete, râsete din care să nu poată 
desprinde nimic - în afară de un singur cuvânt: România! Ce-i 
asta, România?... O ţară?... Ei aş!... O vastă plantație de 
«palaelibus» de toate mărimile: palaelibus baroc sau ultra-baroc, 
palaelibus baby sau arhi-baby, peste care el a fost stăpân 
absolut. Este singurul lucru pe care nu-l poate uita: cu un 
deceniu în urmă s-a proclamat prin aceste ţinuturi străine ca 
rege al oricărui palaelibus - şi martor îi este Dumnezeu şi 
Lenuţa, că şi-a câştigat cu cinste titlul de <«Palaelibus Il cel 
curajos»!... Regele Palaelibus II cel curajos!... Afacerea i-a luat 
zece ani şi l-a îmbătrânit cu zece ani, dar nu-i pare rău: l-a 
întinerit cu atâtea şi atâtea miliarde! 

Tandru, Carol se aplecă spre Lenuţa care stătea întinsă, cu 
mâinile sub cap şi-o întrebă: 

— Ce spui, Lenuţo? Ne ajunge? 

Ca să-i răspundă Lenuţa se ridică într-un cot, dar căzu la loc, 
speriată de nişte detunături asurzitoare care veneau dinspre o 
pădurice pe lângă care treceau. 

— Ce-i asta? strigă îngrozit fostul rege Carol II cel curajos, 
către fostul general Mateescu. 

— Se trag focuri de armă asupra trenului! răspunse Mateescu. 

Trenul îşi mări viteza, dar cei din vagon putură să audă cum 
se mai trage din urmă. Inţepeniţi aşa cum au fost surprinşi de 
atac, cei trei aşteptară până să treacă primejdia. Când totul se 


potoli, Mateescu se aplecă şi culese nişte cioburi de sticlă. 

— Cel puţin au cu ce să se laude! zise el, morocănos. 

Tremurând încă de spaima prin care a trecut, Lenuţa se 
înghemui în Carol: 

— Noroc că suntem aproape de graniţă! 

Carol, alb ca varul, nu scoase un cuvânt şi, cu multă prudenţă, 
mişcă niţel perdeaua să se uite afară. Intr-adevăr, până la 
frontieră mai erau doar câteva minute. Mai liniştit, Carol lăsă 
perdeaua, se aşeză confortabil lângă Lenuţa şi-o mângâie cu 
gingăşie pe frunte: 

— Ei, ce spui, Lenuţo? glumi el. Şi să-ţi mai iubeşti meseria de 
rege! 

Intrte timp, Mateescu ridică de pe jos gazeta care-i căzuse mai 
adineauri din mână şi după ce se uită câteva secunde prin ea, 
făcu indignat: 

— Ce mizerabil!... 

— Cine? întrebă Carol. 

— Mărunţelu! Se bucură că aţi abdicat şi că a venit Antonescu. 

— Mărunţelu? se miră Lenuţa. 

— Mărunţelu, doamnă!... Ascultaţi-l ce spune: «Un regim care- 
şi soldează conducerea ţării cu o serie de dezastre nu putea fi 
menţinut»... 

— Mărunţelu! strigă Lenuţa roşie ca focul. 

—  Mărunţelu, doamnă! Şi mai spune ceva: «Spectacolul 
neputinței, al prostiei, al nemerniciei a fost peste măsura 
răbdărilor celei mai răbdătoare naţii»... 

— Mărunţelu? 

Lenuţa se sufoca. Mateescu se simţea îngreţoşat. Carol, însă, 
nu pricepea de ce este atât de mânioasă Lenuţa şi de ce este 
atât de scârbit Mateescu. 

— Ce ţi-a venit, Mateescule, s-o superi pe Lenuţa? N-ai altă 
treabă? Las-o în pace! 

Se priviră tustrei unul la altul şi începură să râdă cu atâta 
poftă încât aproape că nici nu simţiră că trenul se oprise. Când 
să-şi dea seama, trenul se pusese din nou în mişcare. Curioasă, 
Elena mişcă perdeaua uşor - dar se dădu îngrijorată îndărăt: 

— Am ajuns! Suntem la frontieră. Gara e plină de trupe 
germane... 

— Şi ce te sperii aşa, Lenuţo dragă? întrebă Carol, care în loc 
să-i împărtăşească îngrijorarea, zâmbea. 


— Nemţii! 

— Ce ai cu nemţii? întrebă Carol. Nu vezi că ne dau voie să ne 
vedem de drum? Greu ne-a fost pe teritoriul român. Dar acuma... 

Şi cu îndrăzneală, Carol dădu la o parte perdelele. 

— Acuma poţi să te uiţi afară cât vrei. Nu mai e nicio 
primejdie! 

Lenuţa, însă, era curioasă: 

— Dar de ce s-au îngrămădit tocmai aici? 

— Ba nu s-au îngrămădit tocmai aici... S-au îngrămădit la 
toate punctele de frontieră... 

— De ce? 

— Trupele lui Hitler aşteaptă să plec eu mai întâi, pentru ca 
după aceea să poată intra ele. 

Mateescu râse: 

— Politicos... Hitler! 

Regele sări în picioare şi-l fulgeră pe fostul său general cu o 
privire ucigătoare: 

— Să nu râzi! îi răcni el. Nu-ţi dau voie să râzi!... Politicos sau 
nepoliticos, Hitler, oricât de mare ar fi el, nu poate uita că eu 
sunt totuşi un Hohenzollern! 

Cât îi trebui să-şi încovoaie spinarea în faţa fostului rege, în 
acelaşi unghi ascuţit ca în urmă cu douăzeci şi patru de ore, 
Mateescu avu răgazul să-şi zică: Hohenzollern, hai? De aia ai 
venit acu zece ani în ţară pe ascuns? Pentru că eşti un 
Hohenzollern! Ca şi marele tău străbun Carol l, care tot pe 
ascuns a putut ajunge aici, pentru că şi el, tot un Hohenzollern 
era, ca şi tine... Şi de aia o ştergi azi din ţară, iar pe ascuns! 
Pentru că, de! Eşti totuşi un Hohenzollern!... Şi râios şi cu coada 
în sus... totuşi! 

Şi ruşinat, îşi ceru scuze: 

— N-am râs! Nici prin minte nu mi-a trecut Am fost greşit 
înţeles! Dimpotrivă... Ziceam că Hitler ştie totuşi că ceea ce-şi 
poate permite cu indiferent care altul, nu-şi poate permite cu un 
Hohenzollern. 

